
Anden  Del. 
Rom. 


An  diesen  Ort  kiriipft  sich  die  ganze  Ge- 
schichte  der  Welt  an,  und  ich  zåhle  einen 
zweiten  G-eburtstag,  eine  wahre  Wiedergeburt, 
von  dem  Tage,  da  ich  Rom  betrat. 

Goethe,  Italienische  Eeise. 

Ingen  Tid  i  mit  Liv  have  alle  Livsaander 
i  mig  været  højere  atemte,  ingensinde  været 
i  friere  og  svingfuldere  Bevægelse  end  i  det 
Halvaar,  jeg  har  henlevet  i  Rom,  ....  Tids- 
rummet af  den  rigeste,  højeste  og  frugtbaresti.' 
Livsnydelse. 

H.   N.   Clausen,  „Optegnelser  om 
mit  Levnets  og  min  Tids  Historie." 


ROMERLIV, 


M. 


.an  nærmer  sig  Rom  med  Hjertebanken.  Naar  man 
nordfra  har  passeret  Monte  Rotondo  og  den  fra  Garibaldis 
Nederlag  i  1867  bekjendte  Egn  om  Mentana,  voxer  Peters- 
kuppelen, som  man  af  og  til  har  kunnet  øjne  i  det  Fjerne, 
med  hvert  Minut ;  men  snart  er  der  andre  Kupler  og  Taarne, 
som  stige  frem  af  Husmasserne  og  skjule  den  for  os.  Banen 
gjør  et  stort  Sving,  den  forlader  Tiberen,  som  den  længe 
har  fulgt,  og  passerer  Anio;  vi  see  hen  over  Campagnaen 
til  Albaner-  og  Sabinerbjergene,  Landevejen  ved  Siden  af 
os  er  den  gamle  Via  Salara,  den  brede  Port  i  Muren,  som 
vi  stile  hen  imod,  er  Porta  Maggiore,  nu  aabner  selve 
Muren  sig  for  os,  vi  kjøre  hen  imellem  underlig  øde  Marker 
med  spredte  Huse,  den  runde  Ruin  der  tilvenstre,  fortæller 
man  os,  er  Templet  Minerva  Medica,  den  høje  Fagade  hist- 
henne,  fra  hvis  Kant  de  fritstaaende  Statuer  tegne  sig  i 
skarpe  Profiler  imod  Himlen,  er  Laterankirken.  Om  et 
øjeblik  bøje  vi  ind  paa  Banegaarden,  om  hvilken  vi  vide, 
at  den  er  opført  paa  Levninger  af  Diocletians  Thermer,  og 
at  man  nede  i  Bunden,  lige  under  en  af  Ventesalene,  har 
fundet   Spor  af  agger   Servil   Tullii,   den  Grav   og  Vold, 

som  den  næstsidste  af  Roms  Konger  opkastede  til  Be- 
skyttelse for  den  unge  By.  Men  i  det  Øjeblik,  da  Toget 
lober  ind  paa  Banegaarden,  forsvinde  med  Eet  disse  Minder 
om  Oldtiden  og  Middelalderen,  der  foregaaer  en  pludselig 
Dekorationsforvandling,  og  man  befinder  sig  i  en  ganske 
moderne  By.  Paa  Banegaarden  er  der  den  sædvanlige 
Jernbanetummel,  man  maa  slaaes  med  Dragerne  for  at 
komme  til  sin  Bagage,  Agenterne  for  de  mange  Hoteller 
omringe  de  Rejsende  og  skrige  omkap  med  hverandre  for 
at  anbefale  deres  Firmaer,  udenfor  holde  lange  Rækker  af 
Omnibusser  og  Droschker,  fra  hvilke  der  lyder  et  nyt 
Babel  af  Raab.  Er  man  endelig  lykkelig  havnet  med  sit 
Selskab  og  sit  Gods  i  et  Kj øretøj,  og  kaster  man  Blikket 
omkring  sig,  seer  man  et  helt  nyt  Kvarter,  med  brede, 
regelmæssige  Gader  og  høje,  kaserneagtige  Huse.  Pladsen 
foran  Banegaarden  er  endnu  kun  halvt  færdig,  dens  Anlæg 
staae  i  deres  grønne  Ungdom,  der  er  mere  Støv  end 
Skygge.  Det  gaaer  rask  hen  over  Pladsen,  forbi  et  stort 
Vandspring,  hvor  en  kolossal  Karrikatur  af  en  Moses  slaaer 
Vandet  ud  af  en  Klippe,  derpaa  ind  i  en  stejl  Gade,  hvis 
Navn,  Via  di  S.  Susanna,  vi  læse  os  til  paa  Hjørnet,  saa 
tilvenstre  ned  ad  Via  S.  Nicolo  di  Tolentino,  der  udmunder 
paa  et  lille  Torv  med  et  Vandspring  i  Midten.  »Piazza 
Barberina«  staaer  der  paa  Hjørnet.  Er  denne  lillebitte 
Plet  den  berømte  Piazza  Barberina?  Er  denne  Figur,  der 
gjennem  en  Muslingeskal  sender  en  fin  Vandstraale  højt  op 
i  Vejret,  Berninis  navnkundige  Triton?  —  Ja  vist  er  det!  — 
Det  gaaer  fremdeles  nedad  gjennem  Via  del  Tritone,  en 
smal  og  snavset  Gade,  fuld  af  Vogne  og  Fodgængere,  fra 
hvis   Butiker   og   Beværtningssteder   en   fedtet,    branket   Os 

strømmer  ud,  derpaa  gjennem  en  Labyrinth  af  krogede 
Stræder  og  Gyder,  indtil  vi  bøje  tilhøjre  ud  i  en  lang,  smal 
Gade,  for  hvis  Ende  der  viser  sig  imod  Luften  en  tynd  Linie 
som  af  en  Obelisk.  Hvad  er  dette?  —  Det  er  Corso,  kjære 
Nyankomne!  —  Corso?  Denne  trange  Gade  næsten  uden 
Fortouge  og  indeklemt  imellem  høje  Huse  med  Butik  ved 
Butik,  er  det  Corso?  Karnevalets  og  Hestevæddeløbenes 
Corso?  Umuligt!  —  Jo,  saa  min  Sjæl  og  Salighed  er  det 
Corso;  vær  nu  ingen  vigtig  Kjøbenhavner! 

Hotellet  er  i  den  kosmopolitiske  Stil,  et  Karavanserai 
med  skrammereret  Portier,  Oberkellner  og  Kellnere  i  sorte 
Klæder  og  hvide  Halstørklæder.  Man  veed  ikke,  om  der 
er  Plads;  maaskee  paa  fjerde  Sal  og  ud  til  Gaarden;  hvor 
længe  vil  Herskabet  blive?  —  Man  vil  helst  dvæle  saa  kort 
som  muligt  paa  dette  uhyggelige  Sted,  om  hvis  Priser  man 
i  Forvejen  har  hørt  Et  og  Andet  uden  endda  at  være 
rigtig  forberedt  paa  den  Regning,  som  man  vil  faae  ved 
Afskeden.  Altsaa  maa  man  tage  til  Takke  med  smaa  og 
mørke  Rum,  der  sjelden  eller  aldrig  gjæstes  af  en  venlig 
Solstraale,  og  hvis  Udstyrelse  har  et  Præg  af  forloren 
Elegance.  Vover  man  sig  ned  til  Table  d'hote,  forefinder 
man  et  broget  Selskab  af  alle  Jordens  Nationaliteter  og  en 
uendelig  fransk  Spiseseddel;  man  kunde  ligesaa  godt  troe 
sig  hensat  i  Luzern  eller  Geneve  som  i  Rom.  I  Gaderne 
er  Gassen  bleven  tændt,  Folk  drive  omkring  og  stirre  ind 
i  de  oplyste  Butiker,  betragte  Moderne  fra  Paris  eller  de 
nyeste  Kobberstik  og  Fotografier;  fra  Kaféerne,  der  ere 
overfyldte,  slaaer  den  varme  Luft  og  Tobaksrøgen  os 
imøde;  Avissælgerne  fare  raabende  afsted  med  deres  Di- 
ritto . . .  Liberia . . .  Fanfulla . . .  Capitale!   Det  er  saa  civiliseret, 

som  det  kan  være,  en  ganske  moderne  By  med  en  Befolk- 
ning, i  hvilken  det  uvante  Øje  forgjæves  søger  noget 
nationalt  eller  karakteristisk  Præg.  Er  det  nu  ovenikjobet 
saa  uheldigt,  at  det  falder  ind  med  daarligt  Vejr,  og  at 
Gaden  pludselig  fyldes  med  Paraplyer,  saa  bliver  det  rent 
galt.  Man  seer  modløs  paa  hinanden  og  sukker:  »Herre 
Gud!     Er  det  Rom?« 

De  Fleste,  som  første  Gang  besøge  den  evige  Stad, 
begynde  vistnok  med  at  gjennemgaae  en  saadan  Intro- 
duktion af  Skuffelse.  Sagen  er,  at  Rom  bestaaer  af  tre 
Hovedlag:  den  antike  By  med  Templerne,  Statuerne, 
Ruinerne;  Pavedømmets  og  Katholicismens  Rom  med  Kir- 
kerne, Klostrene  og  Kunstens  store  Værker;  endelig  øverst 
et  ganske  moderne  Samfund,  der  tager  ivrig  Del  i  alle 
Civilisationens  Fortrin  og  Synder.  Ligesom  den  mythologiske 
Chimæra  er  Rom  sammensat  af  tre  heterogene  Skikkelser: 
et  Stykke  Imperator,  et  Stykke  Munk  eller  Kardinal  og  et 
Stykke  Pariserdame.  De  forskjellige  Lag  ligge  snart  hvert 
for  sig,  snart  ere  de  sælsomt  arbejdede  ind  i  hverandre; 
det  er  ikke  nogen  ganske  let  Sag  at  finde  sig  tilrette 
imellem  dem  og  at  naae  det  rette  Standpunkt  for  Op- 
fattelsen. Men  allerede  efter  et  Par  Dages  Forløb  begynder 
Øjet  at  oplades.  Den  første  Vandring  til  Capitolium,  Forum 
og  Coliseo  aabenbarer  som  med  eet  Slag  Oldtidsverdenen. 
Besøget  i  Sankt  Peter  fører  midt  ind  i  Præstevældet,  hvis 
Storhed  imponerer,  selv  førend  den  endnu  er  ret  gaaet  op 
for  Bevidstheden.  Fra  Lateranet,  fra  Santa  Maria  Maggiore 
iler  Blikket  hen  over  den  grønne  Campagna  til  den  dejlige 
Ramme  af  Bjerge,  hvor  hver  Plet  er  rig  paa  store  historiske 
Minder.    Fra  Acqua  Paolas  eller  Monte  Pincios  høje  Terrasser 

overskuer  man  hele  den  evige  Stad  med  dens  talløse 
Taarne,  Kupler,  Spir  og  Paladser  og  modtager  Indtrykket 
af  dens  uendelige  Storhed  og  majestætiske  Skjønhed.  Hvad 
der  syntes  smaat,  voxer  og  bliver  stort,  det  Store  bliver 
fatteligt  og  kommer  os  nærmere.  Gjennem  den  moderne 
Fernis  dukker  der  Mere  og  Mere  frem  af  det  Oprindelige; 
i  Gaderne,  i  Bygningerne,  i  selve  Folket  lære  vi  at  see 
Foreningen  af  det  Gamle  og  det  Nye,  de  historiske  Minder 
og  de  nationale  Ejendommeligheder  frigjøres  for  den  ydre 
Skal,  som  først  hildede  Synet,  og  det  varer  ikke  længe, 
førend  den  Fremmede  med  Henrykkelse  siger  til  sig  selv: 
»Ja,  dette  er  Rom,  dette  er  den  evige  Stad,  som  ikke  har 
sin  Lige  i  Verden:  Hil  Dig,  Roma,  caput  mundt,  qui 
regis  or  bis  frena  rotundiU 

Man  er  nødt  til  at  begynde  sit  Ophold  paa  et  Hotel, 
men  det  er  kj edeligt,  dyrt  og  usundt.  Saa  hurtig  som 
muligt  bør  man  søge  at  finde  en  privat  Lejlighed,  og  der 
er  ingen  Mangel  paa  saadanne,  baade  for  enkelte  Personer 
og  for  hele  Familier.  I  de  egenlige  Fremmedkvarterer  er 
saa  at  sige  hvert  Hus  indrettet  paa  at  huse  Rejsende,  og 
der  er  mange  romerske  Familier,  som  ikke  have  noget 
andet  Erhverv  end  det  at  leje  Værelser  ud  i  de  sex  eller 
syv  Maaneder  af  Aaret,  hvor  den  fremmede  Trækfuglskare 
føjer  sine  mange  Tusinder  til  Byens  faste  Befolkning.  Hus- 
lejen er  stegen  stærkt,  siden  Rom  blev  Italiens  Hovedstad, 
den  er  ikke  langt  fra  at  være  det  Dobbelte  imod  for  ti 
Aar  siden,  hvor  der  dog  allerede  klagedes  over  opskruede 
Priser;  der  gjentager  sig  her  ganske  det  samme  Fænomen 
som  i  Florents,  hvor  ligeledes  den  pludselige  Tilvæxt  af 
det    utrolig    store    Antal    Embeds-    og    Bestillingsmænd    i 

Ministerierne  med  eet  Slag  forrykkede  Forholdet  mellem 
Tilbud  og  Efterspørgsel  af  Beboelseslejligheder,  og  skjøndt 
der  i  de  fem  Aar  fra  1872  til  1877  vistnok  er  bygget  Mere 
i  Rom  end  i  de  foregaaende  fem  Aarhundreder,  er  der 
endnu  ikke  kommet  Ligevægt  i  Tingene.  Enkelte  Værelser 
haves  til  alle  Priser,  fra  40  eller  50  Lire  om  Maaneden  og 
højere  op.  For  en  velbeliggende  Lejlighed  paa  fire  orden- 
lige Værelser,  nogenlunde  vel  udstyrede,  med  Linned, 
Dækketøj,  Porcellæn,  Glas  osv.,  maa  der  nu  betales  fra 
400  til  600  Lire*)  om  Maaneden  efter  Beskaffenheden,  med 
et  Afslag,  naar  Lejemaalet  sluttes  for  den  hele  Saison; 
men  hertil  kommer  da  sædvanlig  endnu  et  Tillæg  for  Op- 
vartningen (servizio),  og  man  maa  være  meget  omhyggelig 
med  at  akkordere  om  denne  for  at  faa  alle  de  Smaating 
med,  som  vi  Nordboere  ere  vante  til  at  ansee  for  med- 
indbefattede  i  Begrebet,  men  som  efter  romersk  Opfattelse 
ikke  høre  dertil,  saasom  Børstning  af  Klæder  og  Skotøj, 
Byærinder  osv.,  hvorimod  Madlavning  indtil  en  vis  Ud- 
strækning sjelden  volder  Vanskeligheder.  Det  er  af  stor 
Vigtighed,  at  der  er  Sol  paa  alle  Værelser,  og  i  denne 
Retning  er  det  klogest  ikke  at  stole  paa  Udlejerens  For- 
sikkringer,  thi  disse  gaae  altid  ud  paa,  at  der  er  Sol  hele 
Dagen,  man  bør  selv  forvisse  sig  om  Forholdet;  heller 
ikke  maa  man  skye  den  Ulejlighed  at  undersøge  alle 
Lokaliteterne,  ogsaa  dem,  der  ikke  gjerne  højt  omtales,  og 
Romerne   lide   heller   ikke    i   denne  Retning   af  nogen  falsk 


s)  Naar  man  medregner  Forskj  ellen  imellem  Guldfrancs  og  de  Papirs- 
penge,  som  endnu  ere  lovligt  Betalingsmiddel  i  Italien  og  have  corso 
forzoso,  blive  3  italienske  Lire  temmelig  nær  svarende  til  2  Kroner. 
Kursen  varierer  noget  op    og  ned,  men  dette  er  Gjennemsnittet. 

Undseelse,  de  komme  En  mere  end  Halvvejen  imøde.  Vil 
man  ikke  være  udsat  for  at  fryse  dygtig  i  Hjemmet,  maa 
man  have  Jernovn,  idetmindste  i  et  af  Værelserne ;  de  aabne 
Kaminer  slaae  ikke  til,  hvis  Vinteren  bliver  kold.  Gaderne 
paa  Monte  Pincio  og  dets  Skraaninger  imod  Syd  og  Vest 
ere  mest  at  anbefale:  Via  Sistina,  Via  Gregoriana,  Via 
Capo  le  Case,  Via  Porta  Pinciana,  Piazza  Barberina,  Via 
Quattro  Fontane  osv.,  men  ogsaa  i  Via  due  Macelli,  Via 
Angelo  Custode,  Via  Babuino  og  i  Tvergaderne  fra  den 
spanske  Plads  til  Corso  er  der  mange  gode  Lejligheder; 
paa  selve  den  spanske  Plads  ere  alle  Huse  optagne  af 
Hoteller  og  Pensionater,  og  i  Corso  ere  Lejlighederne  mest 
beregnede  paa  engelske  eller  amerikanske  Finanser.  De 
romerske  Huse  ere  ikke  komfortabelt  indrettede,  Værelserne 
ere  gjerne  uregelmæssige  og  ligge  uhensigtsmæssig  for 
hinanden,  Vinduer  og  Døre  ere  af  den  allertarveligste 
Beskaffenhed,  vindskjæve  og  utætte,  Laase  og  Haandgreb 
utrolig  primitive;  Trapperne  ere  det  Værste,  de  ere  saagodt- 
som  altid  af  Sten,  snavsede  og  mørke,  og  det  er  ikke  Skik  at 
have  Gas  inde  i  Huset,  Belysningen  indskrænker  sig,  naar 
der  overhovedet  findes  nogen,  til  nogle  smaabitte  Olie- 
lamper, som  tændes  og  slukkes  til  temmelig  ubestemte 
Tider,  og  endnu  er  Voxstablen  en  nødvendig  Ledsager  til 
Gadedørsnøglen.  I  nogle  større  Huse  har  man  begyndt 
at  holde  Portner,  men  som  oftest  maa  Gadedøren  skjøtte 
sig  selv,  og  det  er  meget  snurrige  Indretninger,  som  an- 
vendes til  at  aabne  og  lukke  dem,  indtil  de  aflaases  for 
Natten.  De  svære,  jernbeslaaede  Døre  i  Etagerne  med 
deres  smaa  Glughuller  ere  Levninger  fra  en  Tid,  da  Rets- 
sikkerheden lod  Mere  tilbage  at  ønske  end  nu,  men  endnu 

aabner  ingen  ægte  Romer  sin  Dør  uden  først  at  have  raabt 
sit  Chi  e?  og  modtaget  det  beroligende  Svar:  Amici! 
Gaardene  ere  ofte  hyggelige  og  vakkre,  med  smaa  Haver 
og  rislende  Vandspring,  med  Fletninger  af  Canna,  beklædte 
med  Slyngplanter,  med  aabne  Loggier  og  Terrasser,  fra 
hvilke  man  seer  ind  i  Nabogaardene  eller  har  større  Ud- 
sigter over  Partier  af  Byen.  Til  Brønden  eller  Fontanen 
nede  i  Gaarden  fører  der  sædvanlig  et  kunstigt  System  af 
Snore  og  Jerntraade  fra  de  forskjellige  Etager,  hvorved  den 
tomme  Spand  kan  hejses  ned  og  atter  drages  fyldt  op. 
Vandforsyningen  er  ogsaa  et  vigtigt  Punkt  at  lægge  Mærke 
til,  førend  man  fæster  sin  Lejlighed;  Vandet  fra  Acqua 
Ver  gine  (Trevi)  og  Acqua  Martia  er  ypperligt,  det  fra 
Acqua  Felice  er  ikke  sundt.  Den  Skik  har  endnu  bevaret 
sig,  at  det  samme  Hus  har  flere  Ejere,  saa  at  En  besidder 
Stuen  og  første  Sal,  en  Anden  de  øvrige  Etager,  og  mange 
Steder  forkynde  Marmortavler  Ejerens  Navn.  Med  Møble- 
mentet maa  man  tage  tiltakke,  som  det  kan  falde,  og  ikke 
stille  for  store  Fordringer  hverken  til  Stil  eller  Smag  eller 
Farver;  det  er  gjerne  al  Slags  Skrammel,  som  er  samlet 
sammen  uden  Sands  eller  Plan,  og  man  maa  kun  passe 
paa,  at  Mangler  ved  Stoleben  og  Bordplader,  der  successive 
aabenbare  sig,  ikke  ved  Afskeden  komme  til  at  figurere 
med  altfor  store  Beløb  paa  Extraregningen.  Properhed  er 
ikke  nogen  gjennemgaaende  Egenskab  hos  de  romerske 
Udlejere,  men  naar  man  seer  sig  lidt  for,  lader  Renligheden 
dog  ikke  saa  særdeles  Meget  tilbage  at  ønske.  Sengene 
ere  næsten  altid  gode,  Lagener  og  Vaar  skinnende  hvide. 
Tæpper  kan  man  ikke  undvære  paa  de  kolde  Stengulve, 
og  med  dem  følger  uundgaaelig   en  af  de  værste  romerske 

Plager,  Lopperne.  Det  lader  sig  ikke  nægte:  der  er 
Lopper  i  Rom,  ogsaa  om  Vinteren.  Imod  dem  er  der 
intet  Værn;  selv  om  Huset  er  aldrig  saa  propert,  bringer 
man  disse  besværlige  Gjæster  hjem  med  sig  fra  Gader  og 
Stræder,  fra  Kaféer  og  Restaurationer,  fra  Vatikanet  og 
Kapitolium;  Taalmodighed,  Dødsstraf  og  persisk  Insekt- 
pulver kunne  mildne  Ulempen ,  men  ikke  overvinde  den ; 
man  har  altid  den  Trøst,  at  om  Sommeren  er  det  endnu 
meget  værre. 

Naar  man  efter  nogle  Dages  Forløb  har  orienteret  sig 
foreløbig  i  den  store  By  og  faaet  sig  skabt  et  nogenlunde 
hyggeligt  Hjem,  hvor  man  med  Behag  kan  udhvile  sig 
efter  Anstrengelserne  og  omgive  sig  med  nogle  af  de  til- 
vante Bekvemmeligheder,  begynder  først  det  rigtige  Romer- 
liv. Man  kan  efter  sit  eget  Valg  indrette  sig  paa  at  tage 
sine  Maaltider  hjemme  eller  tye  til  offenlige  Steder;  sin 
Middag  kan  man  for  en  billig  Pris  faae  tilbragt  fra  de 
mange  Restaurationer,  hvorfra  den  hele  Anretning  trans- 
porteres under  Eet  i  store  Blikkasser,  og  til  de  øvrige 
Maaltider  kan  man  selv  gjøre  sine  Indkjøb  i  de  tiltalende 
Udsalgssteder,  hvor  man  snart  bliver  husvant.  I  det  Hele 
bør  man  dog  ikke  være  for  meget  hjemmesiddende,  og  vi 
have  altid  fundet  os  saa  tiltalte  af  Samlivet  med  skandinaviske 
Landsmænd,  at  vi  for  dets  Skyld  have  slaaet  af  paa  vore 
Fordringer  til  Levemaaden.  Skandinavernes  Hovedkvarter 
er  det  tarvelige  Trattori  77  Genio  i  Via  due  macelli;  her 
samles  de  gjerne  til  Frokost  mellem  12  og  1  og  atter  til 
Middag  henad  Kl.  7  for  derefter  at  drikke  deres  Kaffe  i 
Artisti,  en  af  de  mest  snavsede  Kaféer  i  Rom,  men  saa 
hensigtsmæssig  beliggende  for  Kunstnerne  og  de  Rejsende, 

at  man  finder  sig  i  de  overstøvede  Sofaer,  de  af  Fedt 
glindsende  Opvartere  og  den  muddrede  Kaffe.  Beværtningen 
i  Genio  udmærker  sig  mere  ved  Prisbillighed  end  ved 
Overdaadighed,  men  den  er  dog  ikke  saa  ringe,  som  Mange, 
der  ere  forvænte  ved  Rejselivets  Luxus,  ville  gjøre  den  til; 
Lokalet  er  det  Værste,  men  har  man  vænnet  sig  til  dette, 
kan  man  meget  godt  finde  sig  i  Resten  og  spise  meget 
antagelig,  selv  om  man  efter  et  Par  Maaneders  Forlob 
bliver  noget  kjed  af  Ensformigheden  her  som  paa  alle 
andre  Restaurationer.  Det  er  overhovedet  en  Misforstaaelse, 
at  den  materielle  Side  af  Livet  i  Rom  skulde  lade  Meget 
tilbage  at  ønske;  tvertimod,  man  lever  der  fuldt  saa  godt 
som  i  nogen  anden  italiensk  By,  findes  der  end  nogle 
Mangler  ved  Kjøkkenet,  saa  opvejes  disse  igjen  ved  For- 
dele i  andre  Retninger,  og  Rom  har  sine  særegne  Viktualier 
og  Delikatesser,  som  ikke  overgaaes  af,  hvad  berømte 
Egne  frembringe:  den  fine  røgede  Skinke  (presciutto).  de 
unge  Kalkuner,  /rithira'eme,  Salaten  og  flere  Gemyser. 
Altfor  substantielt  bør  man  ikke  leve  dernede,  man  skal 
stadig  huske  paa,  at  man  er  i  et  Klima,  der  selv  om 
Vinteren  ikke  stiller  saa  store  Fordringer  til  Ernæringen 
som  vort  nordiske  Hjems,  og  navnlig  er  det  hensigtsmæssigt 
at  ombytte  en  Del  af  den  animalske  Føde,  hvortil  vi  ere 
vante,  med  Vegetabilier.  Vil  man  bevare  sin  aandelige  og 
legemlige  Friskhed  til  at  kunne  færdes  omkring,  til  at  see 
og  nyde,  maa  man  iagttage  et  forstandigt  Maadehold. 

Med  Anvendelsen  af  sin  Dag  kan  man  aldrig  komme 
i  Forlegenhed  i  Rom.  Naar  man  om  Morgenen  i  den 
friske,  lette  Luft,  under  den  klare,  blaae  Himmel  og  i  det 
oplivende  Solskin   træder  ud  af  sin  Dør,    mødes  man  strax 

af  livlige,  fængslende  Billeder,  af  et  karakteristisk  Gade-  og 
Folkeliv.  De  utallige  omvandrende  Sælgere,  hvis  Raab 
har  lydt  lige  fra  Daggry,  vedblive  at  færdes  i  Gaderne  og 
føre  lange  Korrespondancer  ved  Tegn  og  Interjektioner  med 
deres  Kunder  oppe  ved  Balkonen  paa  tredie  eller  fjerde  Sal, 
indtil  endelig  Handelen  er  afsluttet,  og  den  fede  Madamme  i 
hvid  Negligé  hejser  sin  Kurv  ned  efter  Fisken  eller  Salaten 
eller  de  laadne  Morgensko.  Modellerne  i  deres  kunstlede 
Folkedragt  ere  paa  Vejen  til  Ateliererne  eller  sidde  i  Sol- 
skinnet paa  Trappen,  indtil  Kunstneren  kommer,  maaskee 
endnu  lidt  ør  efter  den  lystige  Aften  paa  Kneipen.  En  Flok 
Geder  har  lejret  sig  ved  Muren,  levende  og  vandrende 
Mælkebeholdere;  Hyrden  i  sin  Faareskindspels  og  med  en 
spidspullet  Hat  paa  det  tykke  sorte  Haar  malker  Glasset 
fuldt  for  en  Soldo,  fedt,  skummende  og  uforfalsket.  Ved 
Kirkedøren  derovre  ligger  allerede  den  forvoxne  Tigger  og 
sætter  sit  fromt-ynkelige  Ansigt  op,  naar  en  gudsfrygtig 
Duenna  med  Anstrengelse  løfter  det  tykt  stukne  Dørforhæng 
tilside  for  at  komme  ind  til  Morgenmessen.  Skolebørnene 
komme  vandrende  med  deres  Bøger  og  store  Madkurve, 
thi  Undervisningstiden  er  urimelig  lang,  og  der  holdes 
formeligt  Maaltid  paa  Skolen.  Skomageren  og  Skrædderen 
ere  i  fuldt  Arbejde,  enten  ude  paa  selve  Fortouget  eller 
dog  lige  ved  den  aabne  Dør.  Paa  Torvet  staae  Klynger 
af  Campagnoler  i  deres  mørke  Kapper  omkring  de  høje 
Karrer  med  det  karakteristiske  Ruf,  der  kan  drejes  efter 
Vinden  og  Solen.  Touristerne  med  deres  røde  og  brune 
Rejsehaandbøger  begynde  deres  Dagsgjerning.  Der  er  Nok 
at  vælge  imellem :  Vatikanets  Skulpturer  eller  Malerisamling, 
det  capitolinske  Museum,    Gallerierne   i    Palazzo   Borghese, 

Doria  eller  Barberini,  Guido  Renis  Billeder  i  Palazzo  Rospi- 
gliosi,  Rafaels  Malerier  i  Farnesina,  Samlingen  i  Palazzo 
Corsini,  St.  Peterskirken,  det  lateranske  Museum  og  Lateran- 
kirken,  Forum  og  Coliseo,  Palatinerbjerget,  Rafaels  Loggier 
og  Stanzer  i  Vatikanet,  Caracallas  Bade,  Villa  Albani, 
Casino  Borghese,  Santa  Maria  Maggiore,  det  sixtinske  Kapel, 
Villa  Ludovisi,  Diokletians  Thermer  og  Santa  Maria  degli 
Angeli,  Pantheon,  Engelsborg  —  selv  denne  lange  Liste  er 
langt  fra  at  udtømme  den  Rigdom,  som  daglig  eller  dog  paa 
visse  Dage  af  Ugen  er  aaben  for  de  Fremmede.  Timerne 
indtil  Frokosten  glide  hen  i  Beundring  af  de  store  Fortids- 
levninger og  skjønne  Kunstværker,  under  Vandring  paa 
den  klassiske  Jordbund,  fra  hvilken  historiske  Minder  i 
overvældende  Fylde  voxe  frem  for  Tanken,  i  Betragtning 
og  Nydelse  af  den  rige  Skjønhed,  der  er  udgydt  over 
denne  uforlignelige  By,  dens  vidtstrakte  Campagna  og  den 
Ramme  af  blaanende  Bjerge,  som  indfatter  Sletten.  Til 
en  Afvexling  bivaaner  man  en  Kirkefest  med  Sang  af 
Fra  Giovanni  i  Santa  Cecilia,  Dødsmessen  for  en  bort- 
gangen Kardinal  eller  Monsignore  i  San  Ignazio,  en  Guds- 
tjeneste med  Sang  i  Peterskirkens  Cappella  del  Coro  eller 
en  Quaranfore  i  den  fashionable  San  Agostino.  Efter 
Frokosten  og  en  kort  Hvile  opfordrer  den  smukke  Efter- 
middag til  længere  Kjøre-  eller  Spadseretoure  i  det  Frie. 
Vognene  ere  blevne  dyre  i  Rom,  men  naar  man  slaaer  sig 
sammen  i  Selskaber  af  passende  Størrelse,  overstiger  Be- 
kostningen dog  ikke  selv  beskedne  Finansers  Evne.  Til 
alle  Sider  frembyder  der  sig  en  Mangfoldighed  af  skjønne 
og  interessante  Udflugter:  til  Acqua  Paola  og  San  Pietro 
in  Montorio   med  den  vidunderlige   Udsigt  over  hele  Rom 

med  Albanerne  og  Sabinerne  i  Baggrunden,  og  derfra  til 
den  herlige  Park  omkring  Villa  Doria  Pamfili,  hvor  Dyrene 
græsse  paa  Plænerne,  og  hvor  Tusinder  af  Krager  ved  Aften- 
tid møde  til  sladdrende  Generalforsamlinger  i  de  høje  Pinier; 
i  Villa  Borgheses  skyggefulde  Have,  som  navnlig  ved  For- 
aarstid  pranger  i  yppig  og  duftende  Blomsterpragt;  til 
Ponte  Molle  og  langs  Tiberen  til  Monte  Mario  med  den 
berømte,  enestaaende  Pinie  og  en  navnkundig  Udsigt  over 
Staden  og  Campagnen;  imod  Syd  gjennem  den  øde  Del 
af  Rom  langs  Foden  af  det  nu  saa  folketomme  Aventiner- 
bjerg  til  vPotteskaarhøjen«  Monte  Testaccio,  den  protestan- 
tiske Kirkegaard  og  Cestius-Pyramiden,  eller  endnu  længere 
bort  til  den  ensomme  San  Paolo  fuori  le  mura,  denne  i 
Campagnens  Øde  henlagte  Pragtbygning,  hvis  usunde  og 
febersvangre  Omgivelser  ■  nu  synes  at  ville  undergaae  en 
heldig  Forvandling  ved  Hjælp  af  Eucalyptus  globulus;  ad 
den  appiske  Vej  til  Katakomberne,  Circus  Maxentius,  Cecilia 
Metellas  Grav,  Egerias  Lund,  Bacchus-Templet ;  ud  gjennem 
Porta  Pia,  der  nu  har  faaet  Navn  efter  den  20de  September, 
ad  Via  Nomentana  til  Kirken  Sta  Agnese,  hvor  Pio  Nono 
saa  vidunderlig  frelstes  ved  Nedstyrtningen  af  et  Gulv,  til 
det  hellige  Bjerg,  hvor  Plebejerne  vandt  deres  første  og 
følgerige  Sejr  over  Aristokratiet,  og  til  den  maleriske  Bro 
over  Anio.  Ved  Hjemkomsten  er  der  endnu  Tid  til  en 
Tour  ved  Solnedgang  paa  Monte  Pincio,  hvor  Vognene  i 
lange  Rækker  kjøre  deres  bestemt  afstukne  Linier  imellem 
Klynger  af  pyntede  Spadserende  og  under  Tonerne  fra  det 
militære  Orkester,  som  har  taget  Plads  under  Palmerne; 
fra  Terrassen,  der  behersker  Piazza  del  Popolo,  see  vi 
Solens  røde  Kugle  gaae  ned  bag  Kuppelen  af  Sankt  Peter 

og  sende  sin  sidste  gyldne  Afskedshilsen  hen  over  Stadens 
Tage  og  Taarne  til  Bjergspidserne  ude  i  Øst.  Hjemad 
gaaer  det  altid  over  Piazza  del  Popolo  og  gjennem  Corso, 
hvor  til  Slutning  de  mange  Tusinder  af  Vogne  samles  fra 
deres  spredte  Udflugter,  og  hvorfra  de  saa  atter  gjennem 
Sidegaderne  sprede  sig  til  Byens  forskjellige  Kvarterer. 

Den  sene  Middag  samler  os  med  Skandinaverne  i 
Genio  eller,  hvis  der  spores  Trang  til  en  Forandring  i 
Ensformigheden,  i  Falcone,  la  Torretta,  Fiskekneipen 
Jrattona  Bucci  i  Pescheria  delle  Coppelle  eller,  hvis  der 
skal  leves  højt,  hos  Morteo  eller  i  Albergo  Nuovo  York. 
Aftenen  endes  i  et  af  Theatrene,  hvor  der  ofte  spilles  for- 
træffelig Komedie,  i  den  Skandinaviske  Forening,  hvor 
Lørdagen  er  den  faste  Mødeaften,  og  hvor  der  kan  være 
meget  muntert,  naar  først  Kredsen  har  lært  hinanden  at 
kjende  og  er  kommen  ud  over  den  første  Stivhed,  eller 
paa  en  Vinknejpe,  hvor  man  har  sat  hinanden  Stævne. 
Stundom  forlægges  selve  Maaltidet  til  et  saadant  Osteria, 
saasom  til  Croce,  Vapore,  Cantina  Limiti  eller  den  for  sin 
Snavsethed  og  gode  Vin  berømte  Knejpe  i  Via  San  Andrea 
delle  valle,  alt  eftersom  det  ene  eller  det  andet  af  disse 
Steder  er  paa  Mode  i  denne  Saison.  Hver  medbringer  da 
sine  Bidrag  til  det  fælles  Maaltid,  indkjøbte  undervejs  hos 
Pizzicajuold 'en  og  i  de  mange  Fritterier,  hvor  der  steges 
og  brases  af  hvidklædte  Kokke  lige  ud  til  Gaden,  saa  at 
Ilden  fra  Spiddene  varmer  helt  hen  til  Marmordisken; 
ristede  Kastanier,  friske  Oliven,  Brød  og  let  Bagværk  kan 
man  faae  hos  de  omvandrende  Sælgere,. som  afsøge  Osterierne ; 
kun  Vinen  tages  paa  Stedet.  Det  er  lystige  Sammenkomster, 
hvor   al  Tvang   er   banlyst,    og  hvor    man   hengiver  sig  til 

allehaande  overgivne  Indfald.  De  romerske  Gjæster  af 
Almuen  og  den  lavere  Middelstand,  blandt  hvilke  man% 
færdes,  betragte  med  overlegen  Godmodighed  de  kaade 
Udlændinge,  hvis  Munterhed  danner  en  skarp  Modsætning 
til  den  romerske  Gravitet,  og  trække  i  det  Højeste  paa 
Skuldrene  med  et  forklarende:  matti  forestier  i!  Sent  paa 
Natten  vender  man  hjem  gjennem  de  tomme  Gader,  hvor 
ingen  Vægter  eller  Politibetjent  gjør  Ophævelser,  hvis  man 
tillader  sig  en  Sang  eller  lidt  højrøstet  Samtale.  Maaskee 
ender  man  oppe  paa  Piazza  del  Popolo,  hvor  der  paa 
denne  Tid  af  Døgnet  er  ganske  stille,  og  hvor  man  ufor- 
styrret kan  tage  Plads  ved  Foden  af  Obelisken  mellem  de 
massive  Løver,  der  udsprude  deres  rislende  Vandstraale,  til 
en  munter  Samtale  eller  til  en  for  dette  Sted  ejendommelig 
Leg.  En  Nat  mellem  Jul  og  Nyaar  sad  vi  her  under  en 
stjerneklar  Himmel,  og  Legen,  en  Slags  romersk  Blindebuk, 
blev  proponeret.  En  Person  af  Selskabet  bliver  bunden  for 
Øjnene,  snurret  et  Par  Gange  rundt  og  derpaa  stillet  foran 
Obelisken  med  Ansigtet  vendt  lige  ned  imod  Mundingen  af 
Corso,  hvorpaa  han  med  en  Ledsager  ved  Siden  marscherer 
afsted  for  nu  iblinde  at  finde  denne  Gade.  I  Begyndelsen 
gaaer  han  rask  og  sikkert,  han  holder  god  Kurs,  men  saa 
begynder  han  at  rette  paa  sin  Direktion,  Latteren  fra 
Selskabet,  der  lyder  fjernere  og  fjernere,  forøger  hans 
Forvirring,  han  beskriver  større  og  større  Buer,  og  naar 
han  endelig  efter  et  Par  hundrede  Skridt  standser  og  faaer 
Bindet  fra  Øjnene,  befinder  han  sig  i  heldigste  Tilfælde 
ved  Ripetta  tilhøjre  eller  Via  Babuino  tilvenstre,  men  kan 
ogsaa  være  kommen  helt  over  til  Monte  Pincio  eller  endog 


22  ROMERLIV. 

have  gjort  et  Sving  om  hele  Pladsen  og  staae  foran  Porta 
del  Popolo.  De,  som  lee  højest  ad  Offeret,  komme  gjerne 
selv  værst  ud  af  Kursen,  naar  Touren  naaer  dem.  Og  det 
er  slet  ikke  Vinens  Skyld,  paa  ingen  Maade! 

I  Rom  er  godt  Vejr  Reglen,  selv  om  Vinteren,  men 
unægtelig  kunne  Undtagelserne  antage  en  temmelig  stor 
Udstrækning.  Med  de  nordlige  Vinde  følger  gjerne  klar 
Himmel  og  let  Luft,  men  ogsaa  Kjølighed  eller  ligefrem 
Kulde,  og  det  prise  Romerne  som  bello  tempo.  Gaaer 
Vinden  derimod  om  til  sydlige  Kompashjørner,  stiger 
Temperaturen,  men  et  graat  Skylag  bedækker  Himlen,  det 
trækker  sammen  til  Regn,  som  saa  holder  længe  ved  med 
tropisk  Overflødighed,  og  Luften  bliver  tung,  lummer, 
trykkende;  oggi fa  brutto,  sige  Romerne.  Det  er  Scirokko- 
Luften,  som  vi  Alle  have  hørt  saa  Meget  tale  om,  den 
allerede  af  Horats  skildrede  filumbeus  auster,  der  ikke  har 
skiftet  Karakter  i  alle  de  siden  forløbne  Aarhundreder. 
Nordboen,  som  med  friske  Kræfter  og  stærke  Nerver 
kommer  ned  til  Rom,  mærker  ikke  strax  Scirokkoens  Virk- 
ninger, han  befinder  sig  endog  i  Begyndelsen  ganske  vel 
ved  denne  milde  Varme  og  føler  den  som  en  behagelig 
Afvexling  fra  den  skarpe  Kulde,  der  ofte  hersker  paa 
klare  Dage.  Men  længe  varer  det  ikke,  førend  hans  Mod- 
standsevne er  opbrugt,  og  førend  ogsaa  han  bliver  et 
Offer  for  Scirokkoens  deprimerende  og  demoraliserende 
Virkninger.  Den  lægger  sig  som  Bly  om  Hovedet,  be- 
sværer Aandedrættet  og  forstyrrer  Fordøjelsen;  Aanden 
lider  næsten  endnu  mere  end  Legemet,  man  bliver  trist, 
gnaven,  irritabel,  seer  Alting  graat  i  Graat,  mister  Arbejds- 

lysten  og  er  i  det  Hele  miserabel.  Hvis  der  af  og  til 
forefalder  smaa  Sammenstød  i  den  lille  skandinaviske  Kreds, 
som  hver  Vinter  samles  i  Rom,  og  i  hvilken  der  finder 
meget  Samliv  Sted,  dels  i  det  Hele  og  dels  i  mindre 
Koterier,  saa  er  det  Scirokkoens  Skyld.  Saasnart  Vinden 
atter  slaaer  om  i  Nord,  ere  Alle  paany  de  elskværdigste 
Mennesker  og  de  bedste  Kammerater.  I  Erindringerne  om 
Romerlivet  blæser  der  altid  kun  Nordenvind. 

Men  hvorledes  hænger  det  sammen  med  Sundheds- 
tilstanden i  Rom?  —  Der  er  Mange,  som  nære  den  An- 
skuelse, at  der  i  Rom  hersker  en  evigvarende  Epidemi  af 
Tyfus  og  gastriske  Sygdomme,  af  Febre  og  Forkjølelser, 
at  Ingen  kan  komme  sig  igjen,  naar  han  først  er  bleven 
angreben,  og  at  en  Romerrejse  i  Grunden  er  det  Samme 
som  at  sætte  Liv  og  Sundhed  i  Vove,  saa  at  man  maa 
prise  sin  Lykke,  hvis  man  vender  levende  hjem  derfra  og 
ikke  lægger  sine  Ben  ved  Foden  af  Cestius's  Pyramide. 
Der  peges  til  Støtte  for  denne  Tro  hen  paa  enkelte  Aar, 
saasom  Vinteren  1875 — 76,  hvor  det  er  bekjendt,  at  der 
herskede  en  stærk  Tyfus-Epidemi,  og  paa  det  forholdsvis 
store  Antal  af  Rejsende,  der  have  været  heftig  angrebne  i 
Rom,  og  af  hvilke  et  kun  altfor  stort  Antal  ere  døde;  selv 
fra  den  allerseneste  Tid  foreligger  der  sørgelige  Erfaringer 
i  denne  Retning.  Det  stemmer  jo  desuden  kun  altfor  vel 
med  det  Ry  for  Usundhed,  som  Rom  har  havt  gjennem 
alle  Tider,  selv  i  Republikens  og  Kejserdømmets  Dage, 
men  endnu  mere  i  Middelalderen,  efterat  Campagnaen  var 
fra  veldyrkede  Agre  forvandlet  til  en  sur  og  sumpig  Øde- 
mark,  og  efterat  store   Kvarterer  af  Byen   vare  blevne  til 

Haver,  Marker  og  Tomter.  Der  var  Malaria  over  disse 
Egne,  førend  Rom  blev  bygget  og  Campagnaen  blev  op- 
dyrket; den  veg  tilbage  for  Bebyggelsen  og  Agerbruget, 
men  tog  atter  sit  Rige  i  Besiddelse,  hvor  Husene  forsvandt, 
og  hvor  Plougen  ophørte  at  fure  Jorden.  Det  Skudsmaal, 
som  Pier  Damiani,  den  berømte  Munk  og  Bodsprædikant, 
Ophavsmanden  til  Flagellanternes  religiøse  Forvildelser, 
omtrent  ved  Aaret  iooo  gav  Pavestaden,  menes  at  have 
fuld  Sandhed  endnu  den  Dag  idag: 

Roma,  vorax  hominum,  do??iat  ardua  colla  virorum, 
Rofna,  febrax  febrium,  ?iecis  est  uberrima  frugum. 
Romance  febres  stabilt  sunt  jure  fideles  : 
Quem  semel  invadunt,  vix  a  vivente  recedunt! 

Og  dog  er  denne  Dom  fuldstændig  uretfærdig,  naar 
den  uden  videre  anvendes  paa  alle  Aarstider  og  paa  alle 
Kvarterer  af  Rom.  Fra  Juni  til  hen  i  Oktober  er  Heden 
trykkende,  og  fra  Campagnaen  gaaer  en  giftig  Luftning  af 
Malaria  hen  over  Byen;  det  er  uimodsigelig  en  meget 
usund  Aarstid,  og  Fremmede  taaie  endnu  mindre  end 
Romerne  denne  tunge,  sløvende,  febersvangre  Varme,  skjøndt 
jeg  har  talt  med  Kunstnere  og  Andre,  som  have  gjennem- 
levet  flere  Sommere  i  Rom  uden  at  spore  nogen  væsenlig 
Ulempe  deraf,  fraregnet  det  øjeblikkelige  Besvær  af  en 
Varme  paa  30  til  35  Grader.  Ligeledes  er  der  utvivlsomt 
store  Strækninger  af  Byen,  hvor  der  til  alle  Aarstider  er 
usundt,  saaledes  Aventinerbjerget,  Coelius  og  Esquiliner- 
højen,  hvor  nu  de  store  nye  Kvarterer  anlægges,  og  hvor 
den  efter  Aarhundreders  Hvile  oprodede  Jord  udsender  mange 
skadelige  Dunster.  Men  den  gode  Del  af  Rom,  Egnen 
omkring    Monte    Pincio     og     Gaderne    i     den    nu    tættest 

bebyggede  Del  af  Staden,  hvor  i  gamle  Dage  Campus  Mar- 
tius  laae,  afgiver  i  Tidsrummet  fra  midt  i  Oktober  til  hen  i 
Maj  eller  Juni  efter  min  bedste  Overbevisning  et  saa  sundt 
Opholdssted  som  nogen  By  i  Europa.  Der  kan  ganske 
vist  indtræffe  Epidemier  her  som  andetsteds,  Rom  er  ikke 
mere  sikkret  imod  Tyfussygdomme  end  Paris  eller  Kjøben- 
havn  eller  St.  Petersborg,  men  man  maa  ikke  paa  nogen 
Maade  gjøre  Rom  ansvarligt  for  alle  de  farlige  eller  dødelige 
Tilfælde,  der  opstaae  blandt  de  Rejsende;  de  fleste  af  dem 
ere  selvforskyldte.  Mange  bilde  sig  ind,  naar  de  ere  paa 
Rejse,  at  kunne  sætte  al  Forsigtighed  tilside,  de  storme  løs 
paa  deres  Legeme,  saaledes  som  det  aldrig  vilde  falde  dem 
ind  hjemme,  og  ere  selv  Skyld  i,  at  en  lille  Upasselighed 
voxer  op  til  en  livsfarlig  Sygdom.  Begynde  tidlig  om 
Morgenen  at  jage  om,  løbe  sig  varm  paa  de  lange  Afstande, 
derpaa  gaae  i  flere  Timer  omkring  i  kolde  Samlinger  paa 
isnende  Marmorgulve,  saa  efter  et  hastigt  Maaltid  styrte 
afsted  paany  til  lange  Vandringer,  snart  i  brændende  Sol 
og  snart  i  gravkold  Skygge,  efter  alle  disse  Anstrengelser 
sætte  sig  sulten  og  tørstig  til  en  substantiel  Middag  med 
meget  Kjød,  en  rigelig  Dessert  og  en  stor  Fogliette  Vin, 
tilbringe  Aftenen  i  et  overhedt  Theater  eller  sidde  til  langt 
ud  paa  Natten  i  et  lystigt  Lag  og  endelig  vende  hjem  til 
uopvarmede  Værelser  og  maaskee  en  Seng  med  et  enkelt 
Tæppe  —  dette  er  kun  altfor  ofte  i  Korthed  det  hygiejniske 
Referat  af  en  Tourists  Dag,  og  et  saadant  Liv  kan  end 
ikke  et  Jernhelbred  længe  modstaae.  Mange  komme  fra 
Venedig  eller  Milano  eller  Neapel  med  en  kun  halvt  hel- 
bredet Mavesvaghed,  og  hvis  de  da  tage  saaledes  fat,  eller 

hvis  de  tildrage  sig  den  mindste  Forkjølelse,  saa  ere  de  Syg- 
dommens sikkre  Bytte.  For  dem,  som  leve  paa  Hotellerne,  op- 
staaer  en  særlig  Fare  for  Smitte  ved  den  utrolig  slette  Ind- 
retning af  Latrinerne,  fra  hvilke  den  giftige  og  forpestende 
Stank  gjennemtrænger  Gange  og  Soveværelser.  Bryder  Syg- 
dommen først  ud,  er  den  i  Reglen  baade  farligere  og  lang- 
varigere end  hjemme,  man  helbredes  langsommere  i  Rom, 
og  Rekonvalescensen  tager  ligeledes  længere  Tid.  Men 
med  jevn  Forsigtighed  og  Iagttagelse  af  de  Sundhedsregler, 
som  Fornuften  foreskriver  og  romersk  Erfaring  bekræfter, 
er  det  i  Vinterhalvaaret  forholdsvis  let  at  bevare  Sundheden. 
En  Hovedsag  er  det  at  være  hverken  for  let  eller  for  tungt 
paaklædt;  en  tyk  Vinterfrakke  eller  en  stærkt  vatteret 
Kaabe  kan  volde  fuldt  saa  farlige  Forkjølelser  som  en  alt- 
for tynd  og  luftig  Paaklædning;  man  maa  rette  sig  efter 
den  i  Dagens  Løb  vexlende  Temperatur  og  ikke  være  for 
magelig  til  at  skifte  Dragt.  Et  udmærket  Klædningsstykke 
netop  for  dette  Klima  er  den  store  romerske  Kappe;  den 
hænger  let  og  kjølig  paa  Skulderen,  naar  det  er  varmt, 
og  svøbes  tæt  om  Bryst  og  Mave,  saasnart  der  kommer 
en  kjølig  Luftstrøm;  men  det  er  ikke  Alle  givet  at  bære 
den  romerske  Kappe  med  Anstand,  kun  Efterkommerne 
af  de  ægte  gamle  Sabinere  og  Latinere  formaae  at  kaste 
Togaen  i  de  rette  Folder.  I  vore  Dage  er  heldigvis 
Plaid' en  opfunden,  og  den  erstatter  ved  forstandigt  Brug 
det  romerske  Klædebon.-  Jeg  har  altid  fundet,  at  naar  man 
passer  lidt  paa  sig  selv  og  undgaaer  Extravagancer,  nyder 
man  i  Rom  et  fortræffeligt  Helbred  og  mærker  mindre  til 
Legemets  smaa  Skrøbeligheder  end  de  fleste  andre  Steder, 

hvortil  det  vel  ogsaa  bidrager,  at  Aanden  er  saa  optagen 
af  de  mange  Skjønhedsindtryk  og  saa  harmonisk  bevæget 
af  dem.  At  et  længere,  gjennem  mange  Aar  fortsat  Op- 
hold i  Rom  virker  uheldig  paa  Nerverne  og  fremkalder 
sygelige  Dispositioner,  især  i  Leveren,  er  der  al  Grund  til 
at  antage;  men  til  disse  Følger  kan  den  flygtige  Rejsende, 
der  allerede  priser  sig  lykkelig  ved  een  Vinters  Romerliv, 
Intet  spore. 

±T.elt  ude  i  den  sydøstlige  Udkant  af  Rom,  mellem 
Vinhaver,  Marker  og  Villaer,  omgiven  af  øde  Tomter  og 
store,  ukrudtbevoxede  aabne  Pladser,  ligger  Lateranet. 
Coelius  og  Esquilinerhøjen  støde  her  sammen  og  danne  et 
højtliggende  Plateau,  hvorfra  der  er  en  vidtstrakt  Udsigt, 
navnlig  imod  Syd  og  Øst.  Under  Kejserdømmet  og  i 
Middelalderens  første  Aarhundreder  var  dette  den  tættest 
bebyggede  Del  af  Rom;  her  og  paa  Aventinerbjerget 
boede  Middelstanden  og  den  arbejdende  Klasse,  Plebejerne. 
Det  fiaviske  Amfltheater,  der  nu  som  Ruinen  Coliseo  throner 
i  ensom  Majestæt  over  Forums  og  Kejserborgens  ned- 
styrtede Paladser,  sammensunkne  Templer  og  knuste  Pragt- 
bygninger, var  dengang  omtrent  Midtpunktet  i  den  ud- 
strakte By,  der  talte  sine  Indbyggere  i  Millioner.  Endnu 
langt  ind  i  Middelalderen  vedblev  de  tre  sydlige  Høje  at 
være  stærkt  befolkede,  her  foregik  de  fleste  af  de  blodige 
Dramaer  under  de  uafladelige  indre  Tvistigheder,  her  be- 
fæstede de  mægtige  Familier  sig  i  Templer,  Triumfbuer 
og  Basilikaer,  som  ved  vældige  Mure  og  høje  Taarne  for- 
vandledes   til    faste    Borge,    og    her    var    Skuepladsen    for 

mange  af  de  ødelæggende  Kampe  med  de  barbariske  Folke- 
slag, som  snart  Paverne  og  snart  den  oprørske  Befolkning 
hidkaldte  til  Hjælp:  Gother,  Vandaler,  Longobarder,  By- 
zantinere,  Franker,  Saracenere,  Ungarere,  Franske,  Tydske, 
Normanner,  Spaniere,  ja  selv  Tyrker.  Da  henimod  Slut- 
ningen af  det  ellevte  Aarhundrede  den  store  Pave  Gregor  VII. 
(Hildebrand)  blev  et  Offer  for  Skjæbnens  bratte  Omskiftelser 
og  belejredes  i  Rom  af  den  samme  tydske  Kejser  Henrik  IV., 
som  han  faa  Aar  i  Forvejen  havde  ydmyget  saa  dybt  og 
tvunget  til  i  tre  hele  Dage  at  staae  barfodet,  bønfaldende  og 
grædende  i  Sneen  i  Canossas  Slotsgaard,  indkaldte  han  til 
sin  Hjælp  Normannerfyrsten  Guiscard;  denne  fordrev  ogsaa 
den  tydske  Hær  og  befriede  den  i  Engelsborg  indesluttede 
Pave,  men  kort  efter  gjorde  Romerne  Oprør  imod  Sejr- 
herren, og  Guiscard  lod  da  sine  Tropper,  blandt  hvilke 
der  ogsaa  fandtes  Saracenere  fra  Sicilien,  ved  Brand  og 
Plyndring  hærje  den  ulykkelige  By.  Det  blev  gjort  saa 
grundig  som  ingen  tidligere  Ødelæggelse,  og  fra  dette 
Tidspunkt  (Aar  1083)  indtil  vore  Dage  har  hele  denne  Del 
af  Rom  ligget  hen  uddød  og  øde.  Gaderne  og  Husene, 
der  vare  styrtede  i  Grus,  forsvandt  i  Aarhundredernes  Løb, 
de  engang  saa  befolkede  Kvarterer  blev  til  Ødemarker, 
efterhaanden  indtoges  store  Dele  af  Terrænet  til  Haver  og 
Marker,  indhegnede  af  høje  Mure,  til  hvilke  Materialet 
fandtes  i  Overflødighed  rundtom,  medens  Resten  laae  hen 
som  et  Vildnis,  hvor  de  tunge  Karrer  borede  deres  dybe 
Hjulspor,  og  hvor  Lastdyrene  traadte  bugtede  Stier.  Kun 
Kirkerne  skaanedes  og  ligge  nu  spredte  omkring  paa  den 
vidtstrakte  Flade,  graae  og  vejrslagne,  langt  borte  fra 
menneskelige  Boliger,  alene  paa  Hovedhelgenens  Højtidsdag 

besøgte  af  de  Troende.  Kun  nogle  enkelte,  tynde  Gade- 
linier, hvor  Husene  have  en  halvt  landlig  Karakter,  for- 
binde nu  Lateranet  med  den  beboede  By;  fra  Coliseo  fører 
Via  di  San  Giovanni  in  Laterano  forbi  Kirkerne  San  de- 
mente og  Quattro  Coronati  derop,  og  fra  Nord  kommer 
Via  in  Merulana  henover  Esquilinerbjerget  fra  Kirken  Santa 
Maria  Maggiore,  omkring  hvilken  det  moderne  Roms  nye 
Kvarterer  begynde  at  rejse  sig. 

Fra  Kejser  Constantin  den  Stores  Dage  indtil  langt 
hen  i  Middelalderen  var  Lateranet  Pavernes  Residens,  den 
christelige  Kirkes  Centralpunkt,  en  Hovedskueplads  for  Kir- 
kens gjennem  saa  mange  Aarhundreder  og  med  saa  skif- 
tende Held  førte  Kamp  med  den  verdslige  Magt.  Con- 
stantins  Gemalinde  Fausta  havde  erhvervet  de  Ejendomme, 
som  tidligere  tilhørte  den  ansete  romerske  Familie  Lateranus, 
og  skjænkede  dem  til  Pave  Sylvester  I.  Der  opførtes  en 
Basilika  og  et  Døbekapel,  og  omkring  disse  rejste  sig  i 
den  følgende  Tid  en  Mangfoldighed  af  Bygninger,  Kapeller, 
Oratorier,  Triclinier  (Spisesale),  Klostre,  Vaaningshuse  osv. 
uden  Plan  eller  Orden;  hver  Pave  føjede,  naar  der  for- 
undtes ham  Tid  dertil,  sit  Led  til  det  Gamle.  Kirken  var 
Hovedsagen,  Kjernen  i  det  hele  Komplex.  Den  var  »alle 
Stadens  og  Verdens  Kirkers  Hoved  og  Moder«  og  Arving 
til  al  den  Hellighed,  som  fordum  knyttede  sig  til  Salomons 
Tempel;  denne  hierarkiske  Rang  indtager  den  endnu,  den 
gaaer  formelt  forud  for  selve  Peterskirken,  og  efter  hvert  nyt 
Pavevalg  er  Indsættelsen  i  Lateranet  en  af  de  betydnings- 
fuldeste Ceremonier.  Indvielsen  til  Johannes  den  Døber  og 
Johannes  Evangelisten  skriver  sig  først  fra  det  tiende  Aar- 
hundrede,    da    Kirken    gjennemførtes    efterat    være    styrtet 

sammen  i  Aaret  897.  Denne  Sammenstyrtning  knytter  sig 
til  et  af  de  uhyggeligste  og  modbydeligste  Optrin  i  Pave- 
dømmets Historie.  Pave  Formosus  var  efter  en  kort  og 
stormfuld  Regering,  under  hvilken  han  havde  indkaldt 
Bastarden  Arnulf  og  kronet  ham  til  Kejser,  pludselig  død, 
rimeligvis  af  Gift ;  efter  voldsomme  Uroligheder  kom  Mod- 
partiet til  Magten  i  Rom  og  gjorde  Stephan  VI.  til  Pave. 
Denne  besluttede  at  holde  højtidelig  Ret  over  sin  afdøde 
Forgænger  og  drage  ham  til  Ansvar  saavel  for  kjætterske 
Meninger  som  for  den  uberettigede  Kroning  af  Arnulf, 
medens  Kejser  Lambert,  som  Formosus  selv  tidligere  havde 
kronet  i  Ravenna,  endnu  levede.  Han  indstævnede  den 
døde  Pave  for  en  Synode  og  lod  Stævningen  oplæse  ved 
den  aabnede  Grav.  Kardinalerne,  Biskopperne  og  de  høje 
gejstlige  Dignitarier  forsamlede  sig  i  en  af  Lateranets  Sale; 
om  Kejser  Lambert  og  hans  Gemalinde  personlig  vare  til- 
stede, vides  ikke,  men  de  opholdt  sig  ialfald  i  Rom.  Liget 
af  Formosus,  som  i  otte  Maaneder  havde  hvilet  i  Graven, 
blev  baaret  ind  i  Salen,  iført  den  pavelige  Dragt  og  sat 
paa  en  Throne.  Den  nye  Paves  Advokat  henvendte  Ordet 
til  dette  forraadnede  Lig,  fremsatte  Klagepunkterne  imod 
det,  og  Stephan  VI.  selv  udraabte  i  vanvittigt  Raseri: 
»Hvorfor  har  Du  af  Ærgjerrighed  usurperet  den  apostoliske 
Stol  i  Rom,  da  Du  dog  forud  var  Biskop  i  Portus?«  En 
Diakonus  var  beskikket  til  den  Dødes  Forsvarer  og  tog 
bævende  Ordet  for  at  imødegaae  Anklagen,  men  naturligvis 
var  dette  uden  Nytte.  Synoden  erklærede  Formosus  for 
overbevist,  underskrev  et  Dekret,  som  afsatte  den  døde 
Pave,  udtalte  Banlysningen  over  ham  og  frakjendte  de  af 
ham   foretagne  Præste-   og  Bispevielser   al  Gyldighed.     Da 

denne  Dom  var  afsagt,  blev  de  pavelige  Insignier  revne  af 
Liget,  de  tre  Fingre  paa  den  højre  Haand,  hvormed  Vel- 
signelsens Tegn  var  givet,  afhuggedes,  og  Kadaveret  blev 
under  vilde  Skrig  slæbt  ud  af  Salen,  givet  til  Pris  for 
Pøbelen  og  endelig  kastet  i  Tiberen.  Umiddelbart  efter 
var  det,  at  Basilikaen  styrtede  sammen,  og  man  saae  heri 
en  Himlens  Straf  for  den  begaaede  Helligbrøde.  Stephan  VI. 
blev  ved  en  ny  Omvæltning  gjort  til  Fange,  slæbt  i  Fængsel 
og  der  kvalt.  Det  skjændede  Lig  fandtes  kort  efter  dri- 
vende i  Tiberen,  og  Fiskerne  bar  det  atter  til  Graven  i  St. 
Peter,  hvor  Helgenbillederne  nejede  for  at  hilse  Martyren. 
I  Lateranet  modtog  Pave  Leo  III.  den  frankiske  Konge 
Carl  den  Store,  da  han  i  Aaret  800  kom  til  Rom  for  i 
Peterskirken  at  krones  til  Kejser.  Der  er  endnu  bevaret 
et  højst  interessant  historisk  Minde  herom.  Udenfor  Lateran- 
kirken,  tilvenstre  naar  man  staaer  paa  den  brede  Hoved- 
trappe foran  Facaden,  staaer  der  under  aaben  Himmel  en 
Mur  med  tre  høje  Nischer,  i  hvilke  man  seer  en  i  stærke 
Farver  fremtrædende  Mosaik.  Denne  er  en  nøjagtig  Gjen- 
givelse,  tildels  med  de  samme  Materialier,  af  Hoved- 
dekorationen i  det  af  Leo  III.  opførte  store  Triclinium, 
hvor  Paven  modtog  fyrstelige  Gjæster  og  holdt  Paaske- 
maaltid  med  Kardinalerne.  Disse  Mosaikbilleder,-  hvis 
kunstneriske  Værd  ikke  er  betydeligt,  indeholde  et  symbolsk 
Udtryk  for  Kirkens  Fordring  paa  at  være  en  guddommelig 
Indstiftelse  og  paa  Jevnbyrdighed  med  den  verdslige  Magt. 
I  Midten  staaer  Frelseren  paa  et  Bjerg,  hvorfra  fire  Floder 
udspringe,  omgiven  af  sine  Disciple  i  Rejsedragt,  og  under 
Billedet  staae  Ordene:  »Gaaer  ud  og  lærer  alle  Folk l «  I 
de  mindre  Nischer  paa  Siderne  seer  man  tilvenstre  Christus, 

der  rækker  Pave  Silvester  Kirkens  Nøgler,  medens  han 
giver  Kejser  Constantin  Korsbanneret  med  Roserne,  og  til- 
højre Apostlen  Peder  —  han  er  nu  traadt  i  Frelserens 
Sted  og  antyder  derved  de  stigende  Fordringer  hos 
Apostelens  Efterfølgere  paa  endog  at  staae  over  den 
verdslige  Magt  —  som  sidder  med  Nøglerne  paa  sit  Skjød 
og  rækker  Pave  Leo  den  pavelige  Stola,  Carl  den  Store 
Banneret.  Det  er,  som  man  vil  se,  paa  een  Gang  en  fin 
Smiger  imod  Frankerkongen,  der  stilles  ved  Siden  af  den 
store  Constantin,  og  paa  den  anden  Side  en  dristig  Hæv- 
delse af  Kirkens  Magt.  Dette  historiske  Monument,  et 
Stykke  kanonisk  Ret  i  Mosaik,  kunde  ikke  have  nogen 
bedre  Plads  end  her  ved  Katholicismens  Hovedkirke,  hvor 
gjennem  Aarhundreder  Bansættelser  brugtes  til  Vaaben 
for  Pavernes  Ærgjerrighed  og  Magtlyst. 

I  Lateranet  har  der  været  afholdt  en  Række  af  Kon- 
cilier og  Synoder,  som  indtage  en  fremragende  Plads  i 
Kirkens  Historie;  her  er  Pavedømmet  voxet  op  fra  sin 
apostoliske  Ydmyghed  til  en  Verdensmagt,  her  smeddedes 
de  Banstraaler,  som  ramte  de  Ulydige,  og  her  opførtes  med 
en  utrættelig  Flid,  som  ikke  vragede  mellem  Midlerne,  Sten 
for  Sten  den  aandelige  Kirkebygning,  der  staaer  endnu, 
skjønt  dens  verdslige  Fundament  er  taget  bort  under  den. 
Men  her  er  ogsaa  Skuepladsen  for  de  Udskejelser  i  alle 
Retninger,  som  betegne  lange  Afsnit  af  Kirkens  Historie. 
Her  fejrede  den  syttenaarige  Pave  Johan  XII.  sine  vilde 
Orgier.  Den  mægtige  Alberik  havde  ved  sin  Død  954 
udtalt  Ønsket  om,  at  Sønnen  Octavian  maatte  blive  hans 
Efterfølger  i  Styrelsen  af  Rom  og  engang  bestige  Pave- 
stolen;   virkelig    gjorde    Romerne   den  sextenaarige  Dreng 

først  til  Princeps  og  Senator,  og  Aaret  efter  satte  de  ham 
paa  den  ledige  Pavethrone,  thi  dengang  var  Valget  af 
Paven  ikke  indskrænket  til  Kardinalernes  Kollegium,  det 
foretoges  af  Gejstligheden  i  Forening  med  Aristokratiet  og 
selve  Befolkningen :  af  clerus,  or  do  et  pofiulus.  Johan  XII., 
hvem  man  har  kaldt  Pavedømmets  Caligula,  hengav  sig  til 
de  vildeste  Udsvævelser,  Lateranpaladset  blev  et  helt  Harem, 
han  samlede  om  sig  Roms  fornemme  Ungdom,  nød  sammen 
med  disse  sine  Venner  Jagtens,  Vinens,  Spillets  og  Kjærlig- 
hedens Glæder,  offrede  ved  sine  Drikkelag  til  de  gamle 
hedenske  Guder,  og  naar  Caligula  udnævnte  sin  Hest  til 
Senator,  saa  foretog  denne  Drengepave  engang,  da  han 
drukken  kom  fra  et  Gjæstebud,  en  Præstevielse  i  sin  Heste- 
stald. Og  dog,  saa  stor  var  Ærefrygten  for  det  hellige 
Embede,  at  Kejser  Otto  I.  og  Adelheid  lod  sig  krone  og 
salve  af  denne  udsvævende  Drengs  vanhellige  Haand. 
Johan  XII.  blev  fordreven  fra  Rom,  vendte  tilbage,  lod 
sine  Modstandere  mishandle  paa  det  Grusomste  og  døde 
som  Pave  enten  af  et  Slagtilfælde  eller,  som  andre  Krø- 
niker fortælle,  som  Følge  af  et  Slag  paa  Hovedet,  som 
han  en  Nat  fik  udenfor  Rom  af  en  Ægtemand,  hvis  Hustru 
han  havde  forført.  Han  er  endda  hverken  den  yngste  eller 
den  lastefuldeste  blandt  Lateranets  Paver.  Benedikt  IX., 
der  hørte  til  samme  Slægt  og  ligeledes  var  Søn  af  en 
Alberik,  blev  i  Aaret  1033  Pave  ikkun  tolv  Aar  gammel 
og  beklædte  i  femten  Aar,  rigtignok  med  talrige  Afbrydelser 
og  med  forskjellige  Modpaver,  den  hellige  Stol.  Ham  har 
man  sammenlignet  med  Heliogabal.  Det  er  en  forfærdelig 
Tidsalder,  den  betegner  Kirkens  og  Samfundets  yderste 
Forfald,    Middelalderens    dybeste    Barbari.      Medens    Pest, 

Hungersnød,  Krig  og  alle  Rædsler  hjemsøge  hele  den  be- 
kjendte  Verden,  ere  Kirkens  Nøgler  lagte  i  Haanden  paa 
en  tolvaarig  Dreng,  der  er  indviet  i  alle  Laster,  der  fra 
Lateranet  røver,  plyndrer,  skjænder  og  myrder  i  det  Rom, 
som  med  en  grændseløs  Forblindelse  har  hævet  ham  til 
Magten.  Nogle  af  Roms  Mægtige  sammensvor  sig  for 
at  myrde  denne  Parodi  af  en  Pave  for  selve  Alteret, 
medens  han  læste  Messen  paa  Apostlenes  Fest,  men  Solen 
formørkedes  til  samme  Tid,  og  under  Skrækken  herover 
lykkedes  det  den  Truede  at  flygte  bort.  Benedikt  IX.  for- 
elskede sig  i  Girardo  di  Sassos  smukke  Datter  og  friede 
til  hende;  Faderen  lovede  ham  hende  ogsaa  til  Hustru, 
naar  han  vilde  nedlægge  Tiaraen,  og  den  af  Sandselighed 
berusede  Yngling  opfyldte  dette  Vilkaar,  men  saae  sig 
narret  af  Girardo  og  bemægtigede  sig  da  igjen  med  Vold 
den  pavelige  Krone,  idet  han  bestak  Romerne  og  forjog 
sin  Efterfølger,  hvis  Plads  han  atter  indtog  i  Lateranet. 
Tilsidst  satte  Benedikt  IX.  Kronen  paa  sine  Skjændigheder 
ved  ligefrem  at  sælge  Paveværdigheden  til  Johannes  Gra- 
tianus,  en  rig  Erkepræst,  og  saa  stor  var  Kirkens  For- 
nedrelse, at  denne  Handel  af  Datidens  store  Aander  blev 
hilset  som  en  Befrielse.  Den  var  dog  ikke  ærlig  ment  fra 
Sælgerens  Side,  og  i  1046  er  der  samtidig  tre  Paver,  som 
residere  henholdsvis  i  Lateranet,  St.  Peter  og  Sta  Maria 
Maggiore,  og  som  gjensidig  udslynge  Banbuller  imod  hin- 
anden. 

Ligesom  Lateranet  var  Skuepladsen  for  Pavernes  Liv 
og  Strid  i  det  korte  Tidsmaal,  som  i  Reglen  forundtes 
dem,  saaledes  skjænkede  det  ogsaa  de  fleste  af  dem  en 
Grav.     En  af  de  store  Paver,   Innocens  IL,   havde  valgt  til 

sit  sidste  Hvilested  den  Porfyr-Sarkofag,  hvori  Kejser  Ha- 
drians Lig  et  Aartusinde  tidligere  var  blevet  bisat;  Sarko- 
fagen flyttedes  fra  Engelsborg  til  Lateranet,  men  blev 
knust,  da  Kirkebygningen  atter  styrtede  sammen.  Lateranet 
vedblev  at  være  det  kirkelige  Hovedkvarter  lige  indtil 
Exilet  i  Avignon;  da  Paverne  vendte  tilbage  fra  dette 
babyloniske  Fangenskab,  laae  Kirken  og  alle  de  under 
Navnet  Patriarchium  sammenfattede  Bygninger  i  Grus,  øde- 
lagte i  Aaret  1308  ved  en  Ildebrand.  Det  var  en  af  det 
gjenfødte  Pavedømmes  første  Opgaver  at  gjenopføre  Late- 
ranet, og  dette  Arbejde  fortsattes  med  Udholdenhed  gjennem 
Aarhundreder,  men  fra  nu  af  var  det  Vatikanet  og  St. 
Peter,  der  spillede  Hovedrollen  og  afgav  Pavernes  Residens. 
Ved  Indgangen  til  Lateranpladsen  ligger  Fruentimmer- 
hospitalet San  Salvatore  in  Laterano.  Er  Dagen  nogen- 
lunde mild,  staae  Dørene  aabne,  og  gjennem  dem  seer 
man  ind  i  den  lange  Sal,  hvor  Seng  staaer  ved  Siden  af 
Seng;  hvidt  og  propert  tager  Alt  sig  ud  fra  Gaden.  I 
tidligere  Tid  var  det  Skik,  at  en  stor  Procession  paa  en 
bestemt  Dag  i  Juni  Maaned  drog  igjennem  dette  Hospital 
for  at  bringe  det  Sundhed  og  Velsignelse,  og  Enhver,  som 
vilde,  kunde  da  slutte  sig  til  Optoget.  Alle  Roms  Munke- 
ordener og  hellige  Broderskaber  vare  repræsenterede,  efter 
dem  fulgte  en  Skare  af  unge  Piger  med  Sølvkroner  paa 
Hovedet  og  kunstig  ordnede  Dragter,  med  Palmegrene 
og  Blomsterkoste  i  Hænderne,  derpaa  Faner,  Bannere, 
Helgenbilleder  og  Relikvier,  tilsidst  Præsteskabet,  og  efter 
dette  kunde  følge  hvem  der  vilde.  Processionen  drog  midt 
igjennem  Hospitalets  lange  Sal  imellem  den  dobbelte  Række 
af  Senge,  og  medens  den  langsomt  skred  fremad,  stænkedes 

der  Vievand  paa  de  Syge,  som  alle  vare  iførte  blændende 
hvide  Dragter,  der  mumledes  Bønner,  og  den  under  Bal- 
dakinen vandrende  Kardinal  eller  Monsignore  uddelte  Vel- 
signelsen tilhøjre  og  tilvenstre.  Ingen  maatte  standse  ved 
noget  Sygeleje,  Toget  skulde  uafbrudt  bevæge  sig  fremad, 
og  hele  Vejen  igjennem  stod  der  Skildvagter  af  den  brogede 
pavelige  Schweizergarde  og  af  Hospitalets  gulklædte  Be- 
tjente for  at  paasee  dette.  Nu  er  ogsaa  denne  ejendommelige 
Skik  forbi,  og  kun  paa  lang  Afstand  faae  de  Syge  et  lille 
Glimt  at  see  af  den  skjønne  og  lyse  Verden  udenfor. 

En  uregelmæssig  Plads  dannes  af  Lateranpaladset, 
Kirken,  som  her  har  en  lille  Sidefacade,  og  Baptisteriet 
S.  Giovanni  in  Fonte;  paa  den  staaer  en  af  Roms  smukkeste 
og  interessanteste  Obelisker.  Man  gjør  sig  forgjæves  Umage 
for  at  huske  de  romerske  Obeliskers  Historie,  der  er  saa 
mange  af  dem,  og  de  have  i  det  Væsenlige  gjennemgaaet 
den  samme  Række  af  Skjæbneomskiftelser,  saa  at  man 
løber  sur  i  dem.  Men  de  to  Obelisker  ved  Lateranet  og 
paa  St.  Peterspladsen  lærer  man  at  kjende.  Den,  hvorom 
der  her  er  Tale,  gaaer,  eller  rettere  staaer,  nu  i  sit  fjerde 
Aartusinde;  den  blev  rejst  i  det  sextende  Aarhundrede  før 
Christus"  af  en  ægyptisk  Farao  til  Prydelse  for  et  Solens 
Tempel  i  Heliopolis,  Kejser  Constantin  den  Store  lod  den 
bringe  til  Italien,  en  af  hans  Efterfølgere  opsatte  den  i 
Circus  maximus,  her  styrtedes  den  siden  omkuld  ved  et 
Jordskjælv  og  laae  nu  i  Aarhundreder  dybt  gjemt  under 
Gruset,  indtil  Pave  Sixtus  V. ,  denne  utrættelige  Obelisk- 
Rejser,  bragte  den  frem  for  Dagens  Lys  og  lod  den  an- 
bringe foran  Lateranpaladset,  hvor  den  nu  i  snart  trehundrede 
Aar  har  været  Vidne  til  Kirkens  og  Roms  vexlende  Skjæbne. 

Det  ottekantede  Baptisterium  skriver  sig  fra  Kejser 
Constantins  Dage;  det  har  afgivet  Mønsteret  for  de  talrige 
selvstændige  Døbekapeller  rundt  omkring  i  Italien,  og 
skjønt  ogsaa  det  har  været  ødelagt  af  Ildebrand,  Jordskjælv 
og  Sammenstyrtninger,  har  det  i  alt  Væsenligt  bevaret  sin 
oprindelige  Skikkelse.  I  Tidens  Løb  er  der  føjet  endel 
Oratorier  og  mindre  Kapeller  til  Bygningen,  men  den 
egenlige  Interesse  knytter  sig  til  Midterpartiet,  hvor 
otte  slanke  antike  Søjler  af  rødt  Porfyr  bære  otte  mindre 
Marmorsøjler  og  disse  atter  en  høj  Kuppel,  medens  der  i 
Gulvet  er  anbragt  et  Døbebassin  med  tre  Marmortrin.  Nu 
staaer  hernede  som  Døbefont  et  antikt  Badekar  af  grøn 
Basalt  med  et  Laag  af  forgyldt  Bronze,  men  i  den  første 
christelige  Tid  skete  Daaben  som  bekjendt  ved  fuldstændig 
Neddypning  i  Vand,  og  Sagnet  fortæller,  at  Kejser  Con- 
stantin  i  dette  Bassin  modtog  Daaben  af  Pave  Sylvester. 
En  anden  Beretning  gaaer  dog  ud  paa,  at  Kejseren  for  at 
sikkre  sig  den  evige  Salighed  ventede  med  at  lade  sig 
døbe,  indtil  han  laae  paa  sit  Dødsleje,  thi  det  var  Datidens 
Tro,  at  Daaben  udslettede  alle  foregaaende  Synder,  og  den, 
der  snildelig  indrettede  sig  saaledes,  at  han  efter  Optagelsen 
i  det  christelige  Samfund  ikke  havde  Tid  til  at  begaae  nye 
Synder,  kunde  altsaa  gjøre  Regning  paa  at  være  fuldstændig 
retfærdiggjort  og  uden  Ophold  at  kunne  holde  sit  Indtog  i 
Paradis.  Constantins  store  Døbefont  blev  taget  i  Brug  af 
Folketribunen  Cola  di  Rienzo  paa  en  egen  Maade.  Til 
den  iste  August  1347  havde  han  foranstaltet  en  stor  Fest, 
som  skulde  forherlige  Gjenfødelsen  af  det  gamle  Rom  og 
hans  egen  nye  Magt.  Aftenen  før  Festen  drog  han  i  stort 
Optog  til  Lateranet,  Gesandter  fra  Italiens  Byer  og  fremmede 

Riddere  gik  forrest,  derpaa  Colas  Moder  og  Hustru  med 
et  glimrende  Følge  af  adelige  Damer,  tilsidst  Tribunen  selv 
i  en  Dragt  af  hvidt  Silke,  broderet  med  Guld,  foran  ham 
Sværdbæreren,  bagved  ham  Bannerføreren,  ved  hans  Side 
den  pavelige  Vikar,  hvorpaa  Toget  sluttedes  med  Musik 
og  væbnede  Mænd.  Cola,  for  hvis  exalterede  Tanke  alle 
dramatiske  Optrin  havde  en  særlig  Tillokkelse,  især  naar 
de  tillige  kunde  give  Næring  til  hans  umættelige  For- 
fængelighed, traadte  med  et  udvalgt  Følge  ind  i  Baptisteriet, 
afkastede  sine  Klæder  og  steg  ned  i  Kejser  Constantins 
Døbebassin,  i  hvis  duftende  Rosenvand  han  symbolsk  af- 
tvættede sine  Synder,  medens  den  pavelige  Vikar  stod  og 
saae  til  i  dybe  Tanker  over  Tidernes  Omskiftelighed.  Fra 
Badet  steg  han  op  til  den  Løjbænk,  som  var  rejst  for  ham 
mellem  Porfyrsøjlerne,  og  hvilede  her  om  Natten,  indtil  han 
næste  Morgen,  klædt  i  Skarlagen,  herfra  vandrede  op  til 
Laterankirkens  Loggia  og  her  lod  sig  iføre  Sværd,  Bælte 
og  Sporer,  medens  Tonestrømmene  fra  de  hellige  Sange  i 
Kirken  bølgede  ud  over  Folkeskarerne,  der  jublende  hilsede 
»Ridder  Nicolaus,  den  hellige  Aands  Udkaarne,  den  Strenge 
og  Naadige,  Byens  Befrier,  Italiens  Værge,  Jordens  Ven, 
Tribunus  Augustus«. 

Lateranpaladset  er  en  stor  og  skummel  Bygning,  be- 
staaende  af  tre  Fløje,  medens  den  fjerde  Side  af  den  fir- 
kantede, af  Arkader  indfattede  Gaard  dannes  af  Lateran- 
kirkens nordre  Udbygninger.  I  sin  nuværende  Skikkelse 
er  det  opført  af  Sixtus  V.,  som  tænkte  paa  at  forlægge 
Residensen  hertil  og  derfor  her  indrettede  Plads  for  den 
pavelige  Hofholdning.  Men  den  øde  og  ubeboede  Egn 
hjemsøges  i  den  usunde  Aarstid   af  Feber   og   Malaria,   og 

de  følgende  Paver  foretrak  at  blive  i  Vatikanet,  umiddelbart 
ved  Peterskirken.  Paladset  blev  da  omdannet  til  en  Stiftelse 
for  forældreløse  Børn,  indtil  i  dette  Aarhundrede  Gregor  XVI. 
anvendte  det  til  et  Museum  for  antike  og  christelige  Skulp- 
tursager, og  hertil  bruges  det  endnu.  Lateranet  er  ligesom 
Vatikanet  og  Kirken  S.  Paolo  udenfor  Murene  vedblevet 
at  være  en  pavelig  Enklave  i  det  italienske  Rom,  baade 
Museet  og  Kirken  henhøre  fremdeles  under  de  pavelige 
Myndigheder.  I  Rigdom  paa  antike  Mesterværker  kan 
denne  Samling  ikke  maale  sig  med  Vatikanets,  men  den  „ 
er  i  en  vis  Forstand  mere  systematisk,  og  for  Studiet  af 
den  antike  og  oldchristelige  Kunst  frembyder  den  et 
uvurderligt  Materiale.  For  imidlertid  ret  at  nyde  dette 
maa  man  være  i  Besiddelse  af  en  permesso,  som  tillader 
at  færdes  i  Salene  paa  egen  Haand,  thi  de  almindelige 
Besøgende  føres  af  en  Custode  hurtigst  muligt  gjennem 
Rummene,  uden  at  der  levnes  Tid  til  rolig  Betragtning. 
Samlingens  Perle  er  en  Statue  af  Sophokles,  funden  1838 
i  Terracina,  et  Mesterværk  af  græsk  Kunst,  fuldt  af  Adel 
og  Højhed.  Antikerne  indtage  hele  Stue-Etagen,  paa  første 
Sal  er  det  christelige  Museum,  fuldt  af  Sarkofager,  Relief  er, 
Indskrifter,  Mosaiker  og  Freskobilleder  fra  de  første  christe- 
lige Aarhundreder,  navnlig  fra  Katakomberne.  Her  findes 
ogsaa  den  temmelig  værdiløse  Malerisamling,  og  i  et  Værelse 
ved  denne  er  Gulvet  belagt  med  et  Mosaikbillede  fra  Ca- 
racallas  Bade,  der  giver  Portræterne  af  28  Brydere  og 
Nævekæmpere,  de  fleste  med  tilføjede  Navne.  Dette 
Billede  giver  en  god  Forestilling  om  den  Raahed  og  Bru- 
talitet, som  har  været  Grundtonen  i  de  romerske  Athlet- 
kampe,  da  disse  med  den  gamle  romerske  Aand  og  Opfattelse 

saa  lidet  stemmende  Øvelser  omsider  i  Kejserdømmets 
slette  Tid  vandt  fast  Fod  i  Rom;  her  er  intet  Spor  tilbage 
af  de  græske  Legemsøvelsers  harmoniske  Skjønhed,  det  er 
den  dyriske  Kraft  og  intet  Andet,  som  finder  sit  Udtryk  i 
disse  lavpandede  Tyreansigter,  svulmende  Arme,  brede 
Bringer  og  mæskede  Kroppe.  Mosaiken  fortæller  tillige  om 
Kunstens  Forfald  og  Smagens  Fordærvelse,  Udførelsen  er 
ligesaa  raa  og  brutal  som  Gjenstanden,  al  Skjønhed  er 
forsvunden  i  denne  realistiske  Gjengivelse.  Et  underligt 
Indtryk  modtager  man  ved  i  den  sidste  af  Salene  at  finde 
en  Samling  af  Grupper  og  Buster  i  Terracotta,  forestillende 
nordamerikanske  Indianere  og  udførte  af  en  tysk  Billed- 
hugger i  Amerika.  I  et  ethnografisk  Museum  vilde  disse 
Arbejder  have  Interesse,  men  her  mellem  Oldtidslevninger 
virke  de  forstyrrende,  og  man  overraskes  over  at  finde  en 
saadan  Smagløshed  i  det  kunstforstandige  Rom. 

Laterankirken  er  et  Aarhundredernes  Arbejde;  den  er 
saa  ofte  brændt,  nedstyrtet,  gjenopført,  restaureret,  at  al 
arkitektonisk  Enhed  er  forsvunden,  den  tilhører  ingen  Stil 
og  har  laant  noget  hos  de  fleste  Stile.  Den  imponerer  nu 
ved  sin  Størrelse  og  sin  stille  Ensomhed.  Midterskibet  er 
vældigt,  de  kolossale  Apostelbilleder,  som  staae  ved  Pillerne, 
blive  ganske  smaa  i  disse  Omgivelser.  Statuerne  ere  af 
den  Berniniske  Skole  og  skrive  sig  fra  Begyndelsen  af  det 
attende  Aarhundrede;  Gevandterne  flagre,  Skikkelserne  ind- 
tage allehaande  forvredne  Stillinger,  det  er  maniereret  og 
uden  plastisk  Hvile;  man  kommer  som  en  velgjørende  Mod- 
sætning til  at  tænke  paa  Thorvaldsens  Apostle  med  deres 
Ro,  Mildhed  og  Naturlighed.  Desto  bedre  Virkning  gjør 
det  pragtfulde  Træloft  over  Hovedskibet   med   dets  Spil  af 

Farver  og  Forgyldning  og  det  ikke  mindre  straalende 
Mosaikgulv.  Der  er  kun  den  Ulempe  ved  dette  Gulv,  at 
Slidet  i  Aarhundredernes  Løb  har  været  saa  forskjelligt 
paa  de  benyttede  Stenarter,  de  haarde  Porfyrstykker  have 
holdt  sig,  medens  det  blødere  Marmor  er  slidt,  og  Gulvet 
er  derved  paa  sine  Steder  blevet  saa  ujevnt,  at  det  generer 
Gangen.  Hovedalteret  indeslutter  sjeldne  Relikvier.  Selve 
Alterbordet  gjemmer  en  Træplade,  som  skal  være  benyttet 
til  Alter  af  Apostelen  Peter,  og  her  tør  derfor  ogsaa 
kun  læses  Messe  af  Paven  selv  eller  efter  hans  specielle 
Bemyndigelse.  Og  i  det  gothiske  Ciborium  af  hvidt  Marmor, 
som  løfter  sig  over  dette  højærværdige  Alter,  gjemmes 
noget  endnu  Kostbarere,  nemlig  Hovederne  af  de  to 
Apostelfyrster  Peter  og  Paulus,  Romerkirkens  Romulus  og 
Remus.  St.  Peter  har  sin  Grav  i  Kirken  ved  Vatikanet, 
og  St.  Paulus  sin  i  den  til  ham  indviede  Kirke  udenfor 
Murene,  men  i  begge  disse  Grave  manglede  Hovederne; 
en  guddommelig  Aabenbaring  ledte  i  det  fjortende  Aar- 
hundrede  Pave  Urban  V.  paa  Sporet  efter  disse  tabte 
Helligdomme,  men  i  Stedet  for  at  gjengive  hver  Grav  sit 
Hoved,  hvorved  jo  i  Nødsfald  en  ny  guddommelig  Aaben- 
baring kunde  have  hjulpet  paa  det  Rene  med,  hvilket  der 
var  Peters  og  hvilket  Pauls,  bragte  man  de  kostelige 
Relikvier  til  Lateranet.  Bag  Alteret  løfter  sig  en  Tribuna 
med  smukke  gamle  Mosaiker,  der  skrive  sig  fra  Kirkens 
ældste  Tid,  og  bag  denne  igjen  gaaer  den  saakaldte 
leoniniske  Gang,  ligeledes  med  ærværdige  Mosaikbilleder. 
Begge  disse  Partier  ere  dog  for  Tiden  afspærrede,  en  høj 
provisorisk  Mur  er  opført  tvers  over  Hovedskibet  og  lukker 
for  Tverskibet  og  Alt,  hvad  der  ligger  bagved  dette.     Det 

har  nemlig  viist  sig,  at  Kirkens  Sikkerhed  atter  er  alvorlig 
truet,  der  er  skeet  betydelige  Sænkninger  af  Mure  og  Funda- 
menter, og  en  grundig  Reparation  maa  foretages,  hvis  man 
ikke  skal  være  udsat  for  en  ny  Sammenstyrtning.  Hvad 
der  skal  gjøres,  og  hvorledes  Arbejdet  skal  udføres,  er 
endnu  ikke  fuldstændig  afgjort,  der  er  Strid  mellem  de 
Sagkyndige  derom,  og  i  Akademiet  San  Luca,  som  endnu 
har  bevaret  sin  gamle  Indretning  fra  den  pavelige  Tid  og 
derfor  uden  Forargelse  har  kunnet  spørges  tilraads  af 
Vatikanet,  har  dette  vigtige  Spørgsmaal  frembragt  stærk 
Bevægelse.  Talrige  Altere  og  Kapeller  ere  anbragte  i 
Kirkens  Sideskibe.  Den  nybagte  Adelsfamilie  Torlonia 
har  her  sit  Gravkapel,  der  er  overdaadig  udsmykket  med 
Marmor  og  Forgyldning,  og  hvor  Kardinaldyder  i  Sten  ær- 
bødig holde  Vagt  over  de  afdøde  Medlemmer.  Skjønnest  og 
rigest  er  Corsini'ernes  Kapel,  bygget  i  forrige  Aarhundrede 
og  udstyret  med  en  Smag  og  Skjønhedssands,  der  først 
ret  giver  det  kostbare  Materiale  Værd.  En  Vindeltrappe 
fører  fra  Kapellet  ned  i  en  underjordisk  Hvælving,  hvor 
Sarkofagerne  ere  anbragte  langs  Væggene;  midt  paa 
Gulvet,  belyst  af  en  evig  brændende  Lampe,  hvis  Skjær 
forstærkes  ved  Reflex-Spejle,  staaer  en  Marmorgruppe,  fore- 
stillende Madonna  med  den  døde  Christus  hvilende  paa 
hendes  Skjød,  en  »Pietå« ,  som  den  kunstnerisk-kirkelige 
Betegnelse  er;  Gruppen. er  maaskee  som  Kunstarbejde  ikke 
af  første  Rang,  men  nede  i  den  halvmørke  Gravhvælving 
er  den  i  sin  kraftige  Belysning  overordenlig  effektfuld,  den 
kan  sees  og  nydes,  medens  man  f.  Ex.  i  et  af  Peterskirkens 
Sidekapeller  staaer  ligeoverfor  Michel  Angelos  berømte 
»Pietå«,    uden    at    kunne    finde    noget    Sted,    hvorfra    den 

rigtig   lader  sig   see.     Ogsaa    sin    Korsgang    har    Lateran- 
kirken,    en  Søjlegang  omkring  den  firkantede  Klosterhave, 
stille  og  stemningsfuld,    de    slanke   Søjler    imellem  Buerne 
skiftende  i  Form,    snart   glatte,    snart  slyngede   i   Spiraler, 
snart  riflede;   Solen   spiller   paa   det  hvide  Marmor  og  den 
fine,    brogede   Mosaik,    Skyggerne  lægge    sig    skarpt   over 
Havens  Roser  og  Timian  eller  ind  i  Buegangenes  Dybder. 
Vi   ere   komne  ind  i  Kirken   fra  Lateranpladsen,   hvor 
der  mellem  Paladset  og  Baptisteriet  er  opført  en  lille  Side- 
fagade,    over    hvilken    de  to   firkantede  Klokketaarne   med 
deres  spidse  Hætter  løfte  sig.     Den   egenlige   Hovedfacade 
ligger  imidlertid    imod  Øst  ud    til    de    ubebyggede  Stræk- 
ninger   og  er  i   Anlæg,    Stil    og    Karakter  i   Grunden    en 
aldeles  selvstændig  Bygning  for  sig,   hvis  Forbindelse   med 
Kirken   er  af  rent   ydre   Natur;    den  er  ogsaa  af  en  langt 
yngre  Dato  end  denne  og  skriver  sig  først  fra  forrige  Aar- 
hundrede.      Den    bestaaer    af   en    stor,    aaben    Forhal,    fra 
hvilken  fem  høje  Døre,   den   ene  af  dem  tilmuret  undtagen 
i   Jubelaarene,    føre    ind    i    Kirken,    medens    en    Statue    af 
Constantin  optager  den  ene  Ende.     Over  denne  Vestibule 
løfter  sig  paa  mægtige  Søjler   den   aabne  Loggia,   fra  hvis 
Midterparti,  en  højt  hvælvet  Bue,  Paven  fordum  paa  Christi 
Himmelfartsdag    uddelte    Velsignelsen    til    det    nedenunder 
forsamlede  Folk.     Over  hele  Bygningen  og  dens  trekantede 
Gavl  løber  en  Balustrade,   paa  hvilken   er  opstillet  plumpe 
Billedstøtter    i    Travertin    af    Christus   og   fjorten   Helgene. 
Denne    Fagade    med    dens    Helgenstøtter,     som    tegne    sig 
skarpt    imod    Luften,    gjør   Laterankirken   let   kjendelig   og 
føjer    et    meget    karakteristisk    Træk    til    mange    romerske 
Prospekter;   langt  ude  i  Campagnen,   fra  Acqua  Paola,    fra 

Monte   Mario    seer  man  disse   svære   Murmasser  og  deres 
Række  af  Statuer. 

Foran  Facaden  strækker  sig  paa  hele  Kirkens  Brede 
en  uhyre  Marmortrappe  med  brede  Trin,  og  fra  denne 
frembyder  der  sig  en  Udsigt,  som  hører  til  de  skjønneste  i 
Rom.  Man  seer  lige  imod  Øst.  I  Forgrunden  indfattes 
den  øde  Plads  med  dens  halvt  udgaaede  Træer  af  den 
rødbrune  Mur,  Aurelians  Mur,  thi  vi  befinde  os  her  lige 
ved  Byens  Udkant.  Porten  her  tilhøjre  er  Porta  San 
Giovanni.  Gjennem  den  var  det,  at  Pius  IX.  den  24de 
November  1848  maatte,  forklædt  som  Fruentimmer  og 
under  den  bayerske  Gesandt  Spaurs  Beskyttelse,  flygte  bort 
for  de  samme  Romere,  som  faa  Aar  i  Forvejen  havde  til- 
jublet ham  og  i  ham  hilst  Gjenføderen  af  det  frie  og  enige 
Italien,  og  ydmygt  søge  et  Tilflugtssted  hos  Kong  Bomba; 
gjennem  den  vendte  han  efter  sit  Exil  i  Gaeta  og  Portici 
den  1 2te  April  1850  tilbage  til  sin  Hovedstad,  beskyttet  af 
franske  Bajonetter.  Kirken  ligeoverfor,  hinsides  Alleerne, 
ligesom  gjemt  i  en  Bøjning  af  Muren,  er  Santa  Croce  in 
Gerusalemme,  bygget  af  Kejserinde  Helena,  Constantins 
Moder,  denne  fromme  Kvinde,  der  fra  Jerusalem  bragte 
saa  kostbare  Relikvier  til  Rom;  her  gjemmes  endnu  et 
Stykke  af  Indskriften  paa  Christi  Kors,  Splinter  af  det 
hellige  Træ,  en  af  Naglerne,  Torne  af  Tornekronen,  og  i 
den  hellige  Helenas  Kapel,  som  mærkelig  nok  kun  en 
eneste  Dag  om  Aaret  er  tilgængeligt  for  Kvinder,  er  Alteret 
opført  paa  Jord  fra  Golgatha;  Helgenindens  Billedstøtte 
staaer  derinde,  men  kun  Hovedet  er  fra  den  christelige 
Tid,  Kroppen  er  af  en  antik  Juno-Statue,  Mage  til  en  i 
Vatikanet,   og   man  har  kun   givet  den  andre  Emblemer  i 

Hænderne.  Tæt  op  til  denne  Kirke  ligge  Levningerne  af 
Soldaternes  Theater,  Amphitheatrum  castrense,  paa  hvis 
Ruiner  der  nu  voxer  Kaal  og  modnes  Druer.  Tilvenstre  i 
Forgrunden  har  man  Tribunen  af  Pave  Leos  Triclinium 
med  de  store  Mosaikbilleder  og  tæt  bag  den  en  kirkelig 
Bygning,  som  gjemmer  to  Helligdomme,  nemlig  Levningerne 
af  Pavernes  gamle  Huskapel  i  Lateranet  med  talrige  kostelige 
Relikvier  og  Mosaiker  samt  den  hellige  Trappe,  Trappen 
foran  Pilatus's  Hus,  fra  hvilken  den  hudflettede  og  torne- 
kronede Frelser  blev  fremstillet  for  Jerusalems  Pøbel.  Ogsaa 
denne  Helligdom  bragtes  til  Rom  af  Helena,  og  den  er 
Gjenstand  for  andægtig  Tilbedelse;  kun  krybende  paa 
Knæerne  maae  de  Troende  under  Fremsigelsen  af  Bønner 
stige  op  ad  den,  og  da  Stentrinene  blev  slidte  hule  af 
fromme  Knæ  og  andægtige  Kys,  ere  de  nu  beklædte  med 
Træ.  Det  er  ikke  blot  simple  Folk,  Bønder  fra  Campagnen 
og  trasteverinske  Smaaborgere,  som  foretage  sig  denne 
Andagtsøvelse;  aristokratiske  Vogne  komme  kjørende  og 
holde  foran  Vestibulens  aabne  Buer,  medens  elegante  Damer 
i  bodfærdige  Dragter  og  tæt  tilslørede  foretage  den  an- 
strengende Knævandring  op  ad  de  mange  Trin.  De  høje 
Buer,  som  sees  bagved  Scala  Santa,  ere  Levninger  af  den 
Sidegren,  som  Kejser  Nero  lod  opføre  ved  den  claudiske 
Vandledning  for  at  forsyne  Vandspringene  og  Parkerne  i 
sit  gyldne  Hus,  denne  med  asiatisk  Overdaadighed  udstyrede 
Pragtbygning,  der  saa  hurtig  atter  forsvandt  under  Flaviernes 
Herredømme.  Buerne  gaae  nu  igjennem  Villa  Wolkonskys 
rosenduftende  Have  og  strække  sig  ind  paa  Villa  Massimos 
skinsygt  bevogtede  Territorium.  Dette  er  Billedets  skjønne 
og  minderige   Forgrund.     Ud   over  Muren    seer   man   hen 

over  den  grønne  Campagna  med  dens  let  bølgende  Jordsmon, 
en  vidtstrakt  Flade,  hvis  Ensformighed  kun  afbrydes  af  en 
enkelt  hvid  Avlsgaard  eller  et  forfaldent  Taarn,  og  langt, 
langt  borte  lukkes  saa  Horisonten  af  Albanerbjergenes  og 
Sabinerbjergenes  blaalige  Højder,  hvis  skjønne  Linier  for- 
tone sig  i  rige  Afskygninger  eller  tegne  sig  paa  den  klare 
Luft.  Monte  Cavo  med  dets  Kloster  knejser  over  de  lavere 
Bjerge,  Frascati,  Colonna,  Palestrina  og  de  talrige  andre 
smaa  Bjergbyer  ligge  som  lyse  Pletter  paa  de  mørke 
Skraaninger,  helt  ude  tilvenstre  seer  et  skarpt  Øje  Tivoli, 
en  enkelt  sneedækt  Top  lyser  i  det  Fjerne.  Naar  Solen 
nærmer  sig  sin  Nedgang  hinsides  Tiberen  bagved  os,  lyser 
dette  vidunderlige  Landskab  med  straalende  Glands,  Bjerge- 
nes blaalige  Tone  spiller  over  i  det  Violette,  Sneetoppene 
forgyldes,  og  de. hvide  Aftenskyer  blive  rosenrøde  Og  der 
er  over  Billedet  en  Stilhed,  en  Fred,  en  majestætisk  En- 
somhed, som  gjør  Sindet  endnu  mere  modtageligt  for  disse 
rige  Skjønhedsindtryk.  Man  drømmer  om  de  svundne  Tider, 
hvis  Levninger  omgive  Beskueren  og  vække  store  Minder, 
samtidig  med  at  man  hengiver  sig  til  Øjeblikkets  Nydelse. 
River  man  sig  endelig  løs  fra  det  fængslende  Skue, 
har  man  en  lille  Skjærsild  at  gjennemgaae,  førend  man 
forlader  Lateranet.  En  talrig  Skare  af  Tiggere  har  sit 
Tilholdssted  herude,  hvor  der  daglig  færdes  saa  mange 
Fremmede.  Halte,  Blinde,  Krøblinger,  Vanføre,  som  slæbe 
sig  afsted  paa  Hænderne,  tage  Post  paa  Kirkens  Trapper, 
ligge  i  Baghold  i  Krogene  og  forfølge  udholdende  enhver 
lille  Gruppe  af  Vandrende,  indtil  man  tilsidst  af  Medlidenhed 
eller  for  at  blive  fri  for  deres  Overhæng  tilkaster  dem  en 
Kobberskilling. 

Følger  man  fra  Lateranpladsen  Via  San  Giovanni,  der 
fører  hen  til  Coliseo  og  Forum,  passerer  man  undervejs 
San  Clemente,  tilhørende  den  irske  Dominikanerorden  og 
en  af  de  interessanteste  Kirkebygninger  i  Rom.  I  den 
egenlige  Kirke  er  endnu  bevaret  den  oprindelige  Anordning 
fra  den  oldchristelige  Tid,  hvor  Kirkerne  ikke  blot  anvendtes 
til  Gudstjeneste  og  Messer,  men  tillige  vare  Forsamlings- 
steder og  Skoler  for  Menighederne.  Men  under  denne 
Basilica  med  dens  flade  Træloft,  dens  runde  Apsis  med 
ærværdige  Mosaiker,  dens  Alter  over  Helgengraven,  dens 
aflukkede  Kor  og  Prædikestole  —  de  to  »Amboner«, 
lukkede  firkantede  Stole,  fra  hvilke  Evangelium  og  Epistel 
forelæstes  —  er  det  lykkedes  at  udgrave  en  hel  under- 
jordisk Kirke  med  Fresker  og  Mosaiker  af  endnu  større 
Ælde,  naive  Fremstillinger  af  Helgenhistorier  og  Mirakler 
fra  Kunstens  Barndomstid,  og  nedenunder  denne  igjen  er 
der  opdaget  Levninger  af  en  Bygning,  der  maa  skrive  sig 
fra  Republikens  Dage,  og  i  hvilke  man  har  fundet  Spor 
af  den  mystiske  Mithrasdyrkelse*).  Saaledes  er,  ogsaa  i 
bogstavelig  Betydning,  Christendommen  opført  paa  Heden- 
skabets Grundvold;  Historien  har  ligesom  de  geologiske 
Perioder  afsat  sine  Lag,  og  Forskningen  bemægtiger  sig 
dette  Materiale  og  tryller  ved  dets  Hjælp  de  længst  for- 
svundne Dage  frem  for  vore  Blikke. 


")  Om  San  Clemente,  de  foretagne  Udgravninger  og  Mithras-Dyrkelsen, 
hvis  Optagelse  i  Rom  skriver  sig  fra  Hedenskabets  sidste  Tid  som  et 
sidste  Forsøg  paa  at  afværge  Christendommens  Udbredelse,  findes  en 
udførlig  og  særdeles  interessant  Afhandling  i  Professor  L.  Ussings 
arkæologiske  Skildringer  »Fra  en  Rejse«,  der  udkom  i   1873. 

Nu  er  Via  San  Giovanni  en  øde  Gade  med  simple  og 

faldefærdige   Huse;   de   fattige   Beboere  tørre   deres  Pjalter 

udenfor    Vinduerne,    og    de    snavsede    Vinknejper    indbyde 

forgjæves   til   at  gjæste  de  mørke,   forrøgede  Stuer  eller  af 

Ukrudt  overgroede  Haven     I  fordums  Dage  var  den  en  af 

Byens  store  Hovedaarer  for  Færselen.     Gjennem  den  drog  de 

pavelige  Optog  til  og  fra  Lateranet,    og  i  disse  udfoldedes 

Middelalderens  hele  barbariske  Pragt.     Paver  i  guldbroderet 

Ordensdragt  med  Tiara  og  Stola,   Biskopper  og  Abbeder  i 

rige  Skrud,   iange    Processioner   af  Munke   med  skinnende 

Kors  og  kostelige  Relikvieskrin,  Kejsere  og  Fyrster  i  Purpur 

og  Guld,    Riddere    i    Pandser    og    Plade    have  vandret  ad 

denne  Vej  gjennem  tætte  Klynger  af  festligklædte  Tilskuere, 

forbi   de   udsmykkede   Huse,    under  Hymner   og  Jubelraab. 

Krønikeskriverne  have  opbevaret  for  os  mange  Skildringer 

af   disse    Paveoptog,    for    hvilke    der    havde    uddannet    sig 

et   omstændeligt   Ceremoniel.      De   udgik   fra  Vatikanet   og 

drog  gjennem  hele  Rom.     Naar   Paven    var    indviet   af  de 

tre  Biskopper  af  Ostia,   Portus  og   Albano,   tog  han   Plads 

paa  en  Stol   paa  det  Øverste  af  Peterskirkens  Trappe,   og 

en  Arkidiakonus  ombyttede  da  hans  Biskopshue   med   den 

pavelige    Tiara    eller    Regnum,    den    af   Kejser   Constantin 

skjænkede   Krone,    som   oprindelig    bestod   af  Paafuglefjer, 

men  siden  blev  smykket  med  kostelige  Juveler  og  omgiven 

først  med  en  Guldring,  derpaa  med  det  tredobbelte  Diadem. 

Denne  Kroning  skete  under  Ordene:   »Tag  Tiaraen  og  vid, 

at  Du  nu  er  alle  Kongers  og  Fyrsters  Fader  og  paa  Jorden 

Jesu    Christi    Statholder,    hans,    hvis    Pris    og    Ære    varer 

evindelig!«     Paven  rejste  sig  da  med  Tiaraen  paa  Hovedet, 

klædt  i   hvid   Dragt,    og  besteg  en  med   Skarlagen   sadlet 
n.  4 

Hest;  Konger  og  Fyrster  holdt  Stigbøjlen  for  ham  og 
fulgte  et  Stykke  med  tilfods.  Ordningen  af  Toget,  i  hvilket 
alle  Hovedpersonerne  vare  tilhest,  var  følgende:  først  en  i 
prægtige  Skaberakker  pyntet  Haandhest,  derpaa  en  Bærer 
af  det  hellige  Kors,  tolv  Fanebærere  med  røde  Bannere,  to 
harniskklædte  Ryttere  med  gyldne  Keruber  paa  Landserne, 
begge  Søpræfekterne,  Scriniarierne,  Advokaterne  og  Dom- 
merne i  lange  sorte  Talarer,  Sangerskolen,  Munkeordenerne, 
Diakoner  og  Subdiakoner,  de  udenbyes  Abbeder,  Biskopper, 
Erkebiskopper,  Abbederne  fra  Roms  tyve  Abbedier,  Patri- 
arker og  Kardinalbiskopper,  Kardinalpræster  og  Kardinal- 
diakoner. Først  efter  disse  kom  selve  Paven  paa  sin  hvide 
Pasganger,  ført  af  Senatorer  og  Adelige.  Efter  ham  red 
Subdiakoner,  og  han  ledsagedes  af  et  talrigt  Hofpersonale 
i  Dragter  af  Silke,  Fløjl  og  Atlask.  Herpaa  fulgte  de 
municipale  Korporationer,  Militsen,  Roms  Riddere  og  Stor- 
mænd i  skinnende  Harnisker  med  deres  Slægts  Farver  og 
Vaabenmærker.  Byen  var  smykket  med  Æreporte  og 
Triumfbuer,  Husene  beklædte  med  Tæpper,  Draperier  og 
Blomsterguirlander,  paa  hele  Togets  Vej  var  samlet  en  festlig- 
klædt  og  nysgjerrig  Mængde.  Igjennem  Gratians,  Theodo- 
sius's  og  Valentinians  Triumibue  ved  Engelsbroen,  som  nu  er 
forsvunden,  gik  Processionen  forbi  Taarnet  Stephanii  Petri, 
hvor  Jøderne  gjorde  Knæfald  for  den  nye  Hersker  og  efter 
et  foragteligt  Blik  fra  Paven  joges  under  Pøbelens  Haan 
tilbage  til  deres  Ghetto.  Igjennem  de  Kvarterer,  der  havde 
rejst  sig  paa  den  gamle  Campus  Martius,  drog  Festtoget,  fra 
hvilket  der  paa  bestemte  Steder  uddeltes  Penge  til  Folket, 
over  Trajans  og  Augusts  Forum,  forbi  Coliseo  og  San 
Clemente  til  Lateranet,   og  her  var  en  hel  Hær  af  Præster 

og  Biskopper  opstillet  for  at  modtage  Kirkens  nye  Hoved. 
Efter  en  Række  Ceremonier,  nogle  af  en  temmelig  skurril 
Natur,  modtog  Paven  det  lateranske  Kapitels  Hylding,  tog 
Paladset  i  højtidelig  Besiddelse,  og  foran  S.  Silvesters  Kapel 
raktes  ham  Hyrdestaven  og  Kirkens  Nøgler  med  Magt  til 
at  løse  og  binde.  Et  rødt  Silkebælte  med  en  Pung  blev 
spændt  om  Pavens  Lænder,  og  af  denne  uddelte  han  Gaver 
dels  til  Folket  og  dels  til  Biskopperne,  som  knælede  foran 
ham  med  fremrakt  Mitra.  Først  nu  fulgte  det  romerske 
Folks  Hyldingsed  og  endelig  Festmaaltidet  i  Lateranpaladset, 
hvor  Paven  sad  alene  ved  et  Bord,  opvartet  af  Konger, 
Fyrster  og  Adelsmænd,  medens  Kardinaler  og  Prælater 
havde  Plads  nedenfor  hans  Forhøjning.  Efter  dette  Cere- 
moniel foretoges  næsten  alle  Paveprocessionerne  i  Rom  lige 
indtil  Leo  X.,  omtrent  ved  Aaret  1500,  hvor  Optoget  var 
af  en  Pragt,  som  fordunklede  alt  Forudgangent. 

I  Via  San  Giovanni  er  ogsaa  Skuepladsen  for  et  af 
Middelalderens  besynderlige  Sagn,  det  om  Pavinde  Johanne, 
som  under  en  Procession  kom  i  Barnsnød  og  døde  under 
Fødselen.  De  historiske  Undersøgelser  have  ikke  ført  til 
en  Bekræftelse  af  dette  Sagn,  men  det  er  blevet  troet 
igjennem  mange  Aarhundreder,  og  det  handler  om  en  Tid, 
over  hvilken  der  svæver  et  tæt  Mørke.  I  Midten  af  det 
niende  Aarhundrede  var  der  ved  den  theologiske  Skole  i 
Mainz  en  ung  Pige,  Datter  af  en  Angelsachser,  men  født  i 
Ingelheim,  som  tildrog  sig  almindelig  Beundring  ved  sin 
rige  aandelige  Begavelse  og  forbausede  selv  Professorerne 
ved  sin  Lærdom;  af  Kjærlighed  til  en  Student,  der  var 
Benediktinermunk  i  Fulda,  klædte  hun  sig  i  Munkekutte  og 
rejste   med  sin  Ven   til   fremmede   Skoler  og  Universiteter, 

hvor  de  sammen  studerede  alle  Videnskabens  Grene  og 
overalt  vakte  Opmærksomhed  ved  deres  Fromhed  og 
Kundskabsrigdom.  I  Athen  døde  Vennen,  og  Johanna 
eller  Johannes  Anglicus,  som  hun  nu  kaldte  sig,  gik  alene 
til  Rom,  hvor  hun  blev  Professor  ved  en  græsk  Skole, 
begejstrede  Filosoferne,  henrev  Kardinalerne,  ogsaa  uden 
at  røbe  dem  sit  Kjøn,  og  blev  prist  som  et  Vidunder. 
Efter  Leo  IV.'s  Død  i  Aaret  855  vare  alle  Kardinalerne 
enige  om  at  vælge  dette  Mønster  paa  theologisk  Fuld- 
kommenhed til  Pave,  hun  modtog  Valget  og  kronedes  i 
Lateranet.  Men  end  ikke  det  hellige  Klædebon  kunde 
beskytte  imod  Kjødets  Anfægtelser,  hun  indlod  sig  i  en 
Kjærlighedsforstaaelse  med  sin  Kammertjener,  der  havde 
opdaget  hendes  Kjøn,  og  de  sædvanlige  Følger  udeblev 
ikke.  Den  præstelige  Dragt  skjulte  længe  hendes  Tilstand, 
men  da  hun  en  Dag,  efter  i  to  Aar  at  have  beklædt  den 
hellige  Stol,  drog  i  højtideligt  Optog  tilbage  fra  en  Kirke- 
fest til  Lateranet,  blev  hun  i  Via  San  Giovanni,  mellem 
Coliseo  og  San  Clemente,  overrasket  af  Fødselsveer,  fødte 
en  Dreng  og  døde  strax  efter.  De  forfærdede  Romere 
begravede  hende  paa  det  Sted,  hvor  hun  var  død,  og  op- 
rejste til  Minde  om  Begivenheden  en  Statue,  der  forestillede 
en  skjøn  Kvinde  med  Pavekronen  paa  Hovedet  og  holdende 
en  Dreng  i  sine  Arme.  En  saadan  Statue  har  virkelig 
staaet  i  Gaden  og  blev  gjennem  mange  Aarhundreder 
antaget  for  Pavinde  Johannas  Billede;  først  Sixtus  V.  bort- 
fjernede den.  Naar  Paverne  drog  i  Procession  til  Lateranet 
for  at  tage  denne  Kirke  i  Besiddelse,  undgik  de  det  Sted, 
hvor  Pavinden  var  jordet,  og  underkastede  sig  for  at  bevise 
deres  Manddom  en   Undersøgelse    paa    en    dertil    indrettet 

Marmorstol,  sella  stercoraria,  i  Lateranets  Portiko,  fra 
hvilken  saa  Kardinalerne  atter  rejste  ham,  idet  de  reciterede 
Ordene:  suscitat  de  pulvere  egenum,  de  stercore  erigit 
pauperum.  Saaledes  fortæller  som  sagt  Sagnet.  Det  er 
rimeligvis  opstaaet  i  det  tolvte  eller  trettende  Aarhundrede 
og  er  føjet  ind  i  nogle  gamle  haandskrevne  Krøniker. 
Lægfolk  vare  ikke  ene  om  at  troe  paa  det,  selve  Kirken 
adopterede  det,  og  ved  Aaret  1400  blev  en  Buste  af 
»Johannes  VIII.,  en  Kvinde  fra  England«  indsat  paa  sin 
Plads  i  den  Paverække,  som  smykkede  Domkirken  i  Siena; 
den  stod  her  i  to  hundrede  Aar,  indtil  den  paa  indtrængende 
Forestillinger  af  den  lærde  Kardinal  Baronius  blev  ombyttet 
med  en  Pave  Zacharias.  Talrige  Forfattere  have  sysselsat 
sig  med  denne  Mythe,  der  bærer  kjendelige  Spor  af  Middel- 
alderens yppige  Fantasi  og  Uvidenhed.  En  af  de  lærdeste 
og  mest  udtømmende  Undersøgelser  skyldes  den  lærde  Dr. 
Dollinger  i  Miinchen,  som  paa  en  Tid,  da  han  endnu  ikke 
var  kommen  paa  Kant  med  det  ufejlbare  Pavedømme,  har 
underkastet  alle  Middelalderens  Pavefabler  en  kritisk  Prøvelse. 
Her  er  fulgt  den  Fremstilling,  som  er  given  af  Gregorovius. 

1  gamle  Dage  —  det  vil  sige  før  hin  20de  Sep- 
tember 1870,  da  det  gjenfødte  Italien  benyttede  Lejligheden 
under  Frankrigs  Kamp  med  Tydskland  til  at  bemægtige 
sig  Kirkestaten  og  Rom  —  var  det  meget  let  at  faae  Paven 
at  see.  I  Peterskirken  og  i  det  sixtinske  Kapel  deltog  han 
jevnlig  i  de  kirkelige  Højtideligheder,  ved  store  Fester  i 
andre  af  Roms  Hovedkirker  var  han  ligeledes  hyppig  til- 
stede og  kjørte  da  derhen  i  pragtfuldt  Optog,  i  stor  Guld- 
kareth  med  fire  eller  sex  Heste  for,  ledsaget  af  et  talrigt 
Følge  i  middelalderlige  og  brogede  Dragter,  fulgt  af  Kar- 
dinaler og  Monsignorer ,  der  i  Kirkerne ,  hver  med  sin 
Famulus  og  Slæbbærer  ( Caudatarius )  ved  Fødderne, 
grupperede  sig  om  Kirkens  Øverste  og  afgav  et  ligesaa 
malerisk  som  imponerende  Skue.  Ogsaa  i  mere  dagligdags 
Omgivelser  holdt  Paven  af  at  vise  sig  for  sine  troe  Romere, 
som  han  mente  at  kunne  kalde  dem.  I  en  tarvelig  Vogn, 
hvor  kun  Kudskens  og  Tjenernes  Livreer  førte  de  pavelige 
Farver,  og  alene  ledsaget  af  et  Par  Dignitarier,  kjørte  han 
ikke  sjeldent  fra  sin  Residens  længere  Toure  til  Byens 
smukke   Punkter,    navnlig  til  Monte   Pincio,    hvor    han  da 

stundom  steg  ud  af  Vognen  og  tog  sig  en  lille  Motion 
tilfods.  I  Kvirinalets  Have,  hvortil  Fremmede  dengang 
temmelig  let  kunde  faae  Adgang,  spadserede  han  daglig, 
naar  han,  hvad  der  ofte  var  Tilfældet,  midlertidig  beboede 
dette  Palads,  der  nu  er  Kongen  af  Italiens  officielle 
Residens.  Hans  Hellighed  blev  altid  vel  modtagen,  skjøndt 
uden  støjende  Demonstrationer;  de  Fleste  knælede  ned, 
medens  han  gik  eller  kjørte  forbi,  og  Pavens  Hilsen  bestod 
i  den  tause  Velsignelse  med  de  løftede  tre  Fingre  paa 
den  højre  Haand.  Som  oftest  saae  man  slet  ikke  Andet 
af  ham  end  netop  disse  tre  Fingre,  som  løftede  sig  i 
Vognens  Vindue.  Det  maa  have  været  en  noget  besværlig 
og  trættende  Maade  at  hilse  paa.  De  Knælende  modtog 
Velsignelsen  med  al  mulig  Andagt  og  tog  til  Indtægt  al 
den  aandelige  Nytte,  som  den  kunde  afgive,  men  passede 
samtidig  godt  paa  at  værge  sig  imod  den  jordiske  Risiko 
ved  en  Hilsen  fra  Pius  den  Niende.  Thi  Paven  havde  Ord 
for  at  have  »det  onde  Øje«,  il  maVocchio,  hvilket  efter  den 
italienske  Overtro  er  en  Egenskab,  som  klæber  ved  visse 
Mennesker,  og  som  bevirker,  at  hvad  der  træffes  af  deres 
Blik,  levende  eller  livløse  Gjenstande,  uundgaaelig  hjemsøges 
af  en  eller  anden  Ulykke,  hvis  man  ikke  strax  sørger  for 
at  afparere  Virkningen.  Heldigvis  er  dette  ikke  vanskeligt; 
den  sikkreste  Talisman  imod  en  gettatore,  som  en  saadan 
Ulykkesfugl  kaldes,  er  et  Horn  eller  en  spids  Gjenstand  i 
et  Horns  Lignelse,  f.  Ex.  de  smaa  røde  eller  hvide  Koral- 
spidser, som  de  fleste  Italienere  derfor  ogsaa  bære  som  en 
Talisman  ved  deres  Uhrkjæde,  men  har  man  ikke  noget 
saadant,  kan  man  hjælpe  sig  ved  at  udstrække  Pegefingren 
og  Lillefingren   paa   den  højre  Haand  imod  det  onde  Øje. 


5<5 


EN  AUDIENS  HOS  PIUS  IX. 


Medens  de  Knælende  løftede  Hatten  eller  samlede  Slæbet 
med  den  ene  Haand  og  bøjede  Hovedet  ærbødig  for 
Velsignelsens  Tegn,  kunde  man  see  dem  i  Smug  udstrække 
de  to  Fingre  paa  den  anden  Haand  for  at  værge  sig  imod 
det  onde  Varsel.  Pio  Nono  kj endte  godt  denne  Overtro 
og  spøgede  ofte  med  den  til  sine  Omgivelser.  Der  var  en 
Monsignore,  som  havde  Ord  for  at  være  endnu  kraftigere 
som  gettatore  end  Paven  selv  og  ikke  at  kunne  komme 
nogetsteds  eller  see  paa  Noget,  uden  at  der  strax  skete 
noget  Forkert;  husker  jeg  ret,  var  det  Monsignore  Marinelli, 
Sakristan  ved  det  apostoliske  Palads.  Naar  der  nu  indtraf 
et  Uheld,  plejede  Paven  at  see  sig  om  og  spørge:  »Hvor 
er  Marinelli?«  Var  denne  ikke  tilstede,  sagde  Hans 
Hellighed  halvt  smilende  og  halvt  sukkende:  »Ja,  saa  maa 
det  vel  være  mig,  der  har  Skylden!«  Denne  rent  personlige 
Egenskab  skal  ikke  være  gaaet  i  Arv  til  Leo  XIII.,  som 
tvertimod  har  Ord  for  at  bringe  Held  med  sig. 

Fra  det  Øjeblik,  da  Rom  blev  gjort  til  det  gjenfødte 
Italiens  Hovedstad,  holdt  Paven  sig  derimod  strengt  inden- 
for Vatikanets  og  Peterskirkens  Grændser;  ikke  en  eneste 
Gang  viste  han  sig  udenfor  dette  Territorium,  der  gjerne 
kan  kaldes  Katholicismens  allerinderste  Fæstning,  dens 
allersidste  Kastel.  Ligeoverfor  den  Usurpation,  som  havde 
fundet  Sted,  valgte  han  at  protestere  ved  et  frivilligt 
Fangenskab,  og  Intet  formaaede  at  friste  ham  til  at  forlade 
det;  der  gik  næsten  fem  Aar  hen  fra  September  1870, 
førend  Paven  endog  blot  betraadte  Peterskirken  og  der 
holdt  sin  sædvanlige  Bøn.  Den  fanatiske  Ultramontanisme 
fandt  en  særlig  Nydelse  i  at  kalde  ham  »Fangen  i  Vati- 
kanet«, og  denne  rent  symbolske  Betegnelse  blev  paa  ægte 

katholsk  Vis  opfattet  aldeles  bogstavelig  af  mange  enfoldige 
Troende  i  og  udenfor  Italien,  som  virkelig  stod  i  den  For- 
mening, at  Kirkens  Overhoved  var  indespærret  bag  Laase 
og  Jerngittre,  at  han  levede  paa  Fangekost  og  redte  sit 
Leje  paa  Straa.  Paa  sine  Steder  har  man  jo  endog  kunnet 
forevise  Halmstraa  fra  Pavens  Fangeleje,  der  ere  blevne 
ærede  og  tilbedte  som  særdeles  kostelige  Relikvier.  Fængslet 
var  stort  og  pragtfuldt  udstyret,  Fangenskabet  var  frivilligt, 
men  trykkende  nok,  især  for  en  saa  livlig  Aand  som  Pius 
den  Niende.  Der  var  egenlig  ikke  Andet  for  ham  at  gjøre 
end  saaledes  at  slutte  sig  inde.  Ikke  fordi  der  kunde  være 
nogen  alvorlig  Fare  for,  at  hans  Sikkerhed  eller  Værdighed 
skulde  være  truet,  hvis  han  vovede  sig  ud  i  Rom;  om  der 
end  var  visse  Bestanddele  af  den  indfødte  og  indvandrede 
Befolkning,  som  ikke  vilde  have  været  hævede  over  at  give 
deres  Følelser  imod  Religionen  og  Præsteskabet  Luft  ved 
Insulter  imod  en  Overvunden  og  en  Olding,  saa  vilde  paa 
den  anden  Side  den  italienske  Regering,  for  hvem  en  saadan 
faktisk  Tilnærmelse  fra  Paven  vilde  have  været  et  yderst 
velkomment  Skridt,  have  anvendt  ethvert  Middel  for  at 
beskytte  ham  imod  Fornærmelser  og  vaage  over  ham.  Den 
Hensynsfuldhed,  hvormed  der  selv  under  de  givne  Forhold 
blev  truffet  Foranstaltninger  for  at  værge  Paven  imod 
Ulemper  eller  Ubehageligheder,  var  meget  stor;  Vatikanet 
blev  ligesom  nogle  enkelte  andre  udpræget  pavelige  Terri- 
torier respekteret  som  neutral  Grund,  hvor  Staten  ikke  viste 
sig,  men  var  der  Nogetsomhelst  paa  Færde,  som  kunde 
befrygtes  at  give  Anledning  til  Uordener,  eller  hvor  et  sær- 
ligt Tilsyn  krævedes,  fandt  man  altid  omkring  det  neutrale 
Areal  en  Overflødighed  af  Militær  og  Politi,   som  holdt  al 

verdslig  Forstyrrelse  i  Ave.  Paven  kunde  altsaa,  hvad  hans 
Person  angik,  tryg  nok  have  kjørt  gjennem  Rom,  deltaget 
i  Lateranets  og  de  andre  Hovedkirkers  store  Fester  eller 
trukket  frisk  Luft  paa  Monte  Pincio.  Men  han  og  Kirkens 
Værdighed  vilde  unægtelig  have  lidt  et  dybt  Skaar,  hvis 
han  under  den  givne  Tilstand,  hvor  Kirken  havde  erklæret 
Staten  uforsonlig  Krig  og  afslaaet  ethvert  Tilbud  fra  den 
om  at  forlige  sig  med  det  Skete,  vilde  have  viist  sig  som 
Privatmand  i  det  Rom,  han  havde  styret  som  baade  kirkelig 
og  verdslig  Souveræn,  og  i  hvilket  Kirken  ikke  mindre 
end  det  nationale  Italien  saae  og  vedblivende  maa  see  sin 
uundværlige  Hovedstad.  Dette  Baand  paa  den  personlige 
Frihed  hvilede  haardt  paa  Pius  den  Niende  og  var  vistnok 
det  tungeste  Kors,  han  personlig  havde  at  bære,  thi  han 
elskede  sit  skjønne  Italien,  han  venererede  det  herlige  Rom, 
i  hvilket  hans  Regeringstid  har  efterladt  saa  mange  Spor, 
og  han  grebes  undertiden  af  en  higende  Længsel  efter  at 
gjensee  de  mange  kjendte  og  kjære  Steder.  Nær  var  han 
ikke  længe  før  sin  Død  brudt  gjennem  det  frivillige 
Fangenskab,  og  det  var  ikke  Hjemvee  efter  Forum  og 
Piazza  del  Popolo,  men  en  rent  personlig  Kjærligheds- 
følelse  ,  som  drev  ham.  Kardinal  Patrizj ,  en  af  hans 
Ungdomsvenner  og  fortroligste  Raadgivere,  havde  længe 
ligget  syg,  svævende  frem  og  tilbage  mellem  Liv  og  Død, 
og  efter  nogle  Dages  Haab  om  Bedring  kom  der  et  Til- 
bagefald med  stærke  Lidelser;  en  Aften  silde,  da  et  af  de 
Bud,  som  timevis  vandrede  imellem  Kardinalens  Bolig  og 
Vatikanet,  bragte  slette  Tidender,  brast  Paven  i  Graad  og 
gav  Befaling  til  at  spænde  for  en  Vogn,  han  vilde  endnu 
engang  see  sin  døende  Ven  og  trøste  hans  sidste  Øjeblikke 

med  den  apostoliske  Velsignelse.  Allerede  holdt  Vognen 
færdig  i  en  af  Vatikanets  indre  Gaarde,  da  Sagen  blev 
bekjendt  for  nogle  af  de  politiske  Raadgivere,  der  udøvede 
et  saa  stort  og  i  sine  Følger  saa  uheldigt  Herredømme 
over  Paven;  de  ilede  til  den  hellige  Fader,  gjorde  ham 
kraftige  Forestillinger,  og  det  lykkedes  dem  at  holde  ham 
tilbage.  Politiken  fik  Bugt  med  Hjertets  varme  Indskydelser. 
Det  er  ogsaa  blevet  fortalt  —  rigtignok  med  tvivlsom 
Hjemmel  —  at  Pio  Nono,  der  tilstod  sin  Overvinder,  den 
banlyste  Kong  Victor  Emanuel,  Absolutionen  in  articulo 
mortis  og  den  9de  Januar  1878  paa  Dødslejet  sendte  ham 
sin  Velsignelse,  har  udtalt  sin  Beklagelse  over,  at  han,  da 
Guds  Villie  nu  engang  havde  ladet  ham  overleve  den  saa 
meget  yngre  Monark,  ved  sin  Svagelighed  var  forhindret 
fra  selv  at  give  ham  den  sidste  Olie.  Det  vilde  have 
hædret  den  katholske  Christenheds  Hoved,  om  han  saaledes 
personlig  havde  bragt  den  døende  og  meget  religiøse 
Konge  Kirkens  sidste  Trøst,  og  et  saadant  Skridt  vilde  i 
en  væsenlig  Grad  have  lettet  en  Tilnærmelse  imellem  den 
nye  Konge  og  den  nye  Pave. 

Den,  som  vilde  see  Paven,  maatte  derfor  bekvemme 
sig  til  at  opsøge  ham  i  Vatikanet.  Skinnede  Solen  mildt 
og  varmt,  vandrede  Hs.  Hellighed  stundom  for  at  trække 
frisk  Luft  i  den  bag  høje  Mure  indelukkede  Have,  der  ved 
Siden  af  endel  stive  Hækker  og  Alleer  ogsaa  har  skygge- 
fulde Partier  og  herlige  Udsigter  over  Campagnen,  og  hvor 
man  endog  i  en  Sidegang  havde  lavet  for  ham  en  barnlig 
Miniaturgjengivelse  af  »Notre  Dame  de  Lourdes«,  den  be- 
kjendte  franske  Madonna -Vision,  til  hvis  Skueplads  der 
endnu    i    det    Herrens    Aar    1876    valfartede    Tusinder    og 

atter  Tusinder  af  Troende.  Var  Vejret  ugunstigt,  tog  han 
Motion  i  Vatikanets  lange  Gange,  navnlig  i  Bibliotheket, 
hvor  der  var  opstillet  Stole  til  Hvile  for  den  gamle  Mand. 
Men  der  skulde  særligt  Held  til  at  see  Paven  noget  af 
disse  Steder;  for  at  være  sikker  paa  sin  Sag  maatte  man 
søge  en  Audiens,  og  det  var  ikke  nogen  vanskelig  Sag  at 
opnaae  en  saadan.  Næsten  hver  Dag  i  Ugen  modtog 
Paven  en  større  Kreds  af  Indfødte  og  Fremmede.  De 
paveligsindede  Romere,  ikke  blot  Adelen  og  Magnaterne, 
men  ogsaa  af  den  borgerlige  Middelstand,  søgte  gjerne 
mindst  een  Gang  om  Aaret  at  nærme  sig  Hans  Hellighed 
for  at  kysse  hans  Haand  og  modtage  den  Velsignelse,  som 
i  fordums  Dage  blev  under  saa  store  Højtideligheder  fra 
Peterskirkens  og  Lateranets  Loggia  meddelt  tcrbi  et  orbi. 
For  de  Rejsende,  som  opholdt  sig  nogen  Tid  i  Rom,  var 
et  Besøg  hos  »Fangen  i  Vatikanet«  næsten  blevet  et  Led  af 
det  uundgaaelige  Program.  Der  behøvedes  for  at  opnaae 
Audiens  ikke  Videre,  end  at  der  gjennem  den  hos  Pave- 
hoffet akkrediterede  Gesandt  eller  Konsul  indgaves  en  Be- 
gjæring  derom.  Dog  var  der  lidt  Forskjel  paa  Modtagelsen. 
Fyrstelige  Personer  og  særdeles  udmærkede  eller  af  Ka- 
tholicismen  specielt  fortjente  Mænd  stededes  til  private 
Audienser,  hvor  Paven  da  med  stort  Liv  gik  ind  paa 
Samtaler  om  alle  Dagens  Emner  og  ofte  udtalte  sig  med 
en  overraskende  Uforbeholdenhed  om  disse.  Saa  var  der 
de  store  Masse-Audienser,  hvor  Kirkens  Overhoved  viste 
sig  for  Hundreder  eller  Tusinder  paa  een  Gang,  og  hvor 
der  altsaa  slet  ikke  kunde  være  Tale  om  en  personlig 
Henvendelse  til  den  Enkelte;  i  Efteraaret  1876  tilstodes  i 
St.  Peterskirken    en    saadan   Audiens    til    de    flere    tusinde 

spanske  Pilgrimme,  som  havde  samlet  sig  i  Rom,  og  i  det 
følgende  Foraar  gaves  en  hel  Række  af  lignende  til  de 
franske,  tydske  og  polske  Pilgrimme,  som  flere  Maaneder 
igjennem  vedblev  at  strømme  til  Rom  i  Anledning  af  Pius 
den  Niendes  halvtredsindstyveaarige  Jubilæum  som  Biskop. 
Midt  imellem  begge  disse  Yderligheder  laae  de  dagligdags 
Audienser,  hvor  fra  en  Snes  til  et  Hundrede  Personer  mod- 
toges i  Vatikanet.  Ogsaa  her  var  der  dog  lidt  Forskjel.  Hvem 
der  havde  opnaaet  Adgang  gjennem  Konsul  eller  Minister, 
maatte  sørge  for  sig  selv  og  nøjes  med  den  ganske 
almindelige  Introduktion,  som  laae  i  deres  Nationalitet. 
Kunde  man  derimod  nærme  sig  den  hellige  Fader  ved 
Hjælp  af  en  eller  anden  indflydelsesrig  Personlighed  i  hans 
Omgivelser,  turde  man  gjøre  Regning  paa  en  lidt  større 
Opmærksomhed. 

Vor  Mellemmand  var  Monsignore  Nardi,  en  af  de  mest 
bekjendte  og  bedst  bagtalte  Personer  af  Vatikanets  Stab.  Han 
døde  i  Marts  Maaned  1877,  elleve  Maaneder  før  Pio  Nono 
selv,  og  baade  efter  den  Rolle,  som  han  har  spillet  i  Pave- 
dømmets nyeste  Historie,  og  efter  den  særlige  Forbindelse, 
hvori  han  stod  med  forskjellige  bekjendte  Danske,  er  der 
Grund  til  at  omtale  ham  lidt  nærmere.  Han  var  født  i 
Venedig  i  Aaret  1812  eller  18 14,  hans  Barndom  og  Ungdom 
faldt  altsaa  i  den  Periode,  hvor  efter  Napoleons  Fald  den 
hellige  Alliances  Reaktion  gjorde  sig  gj ældende  over  hele 
Europas  Fastland,  og  hvor  Østerrig  med  Jernhaand  brugte 
det  gjenerhvervede  Herredømme  over  sine  norditalienske 
Provindser  og  uden  Skaansel  forfulgte  enhver  frisindet  og 
national  Rørelse  i  Italien.  Nardi,  der  paa  en  glimrende 
Maade  havde  gjennemgaaet  Skolen  og  Universitetet,  blev  i 

en  forholdsvis  ung  Alder  juridisk  Professor  ved  Universitetet 
i  Padua  og  blev  her  regnet  til  »det  unge  Italiens«  Mænd, 
for  hvem  Gjenerhvervelsen  af  den  nationale  Enhed  stod 
som  det  vel  fjerne,  men  dog  bevidste  Maal.  Fra  Be- 
vægelserne i  1848  foreligger  der  adskillige  kompromitterende 
Udtalelser  fra  ham  i  udpræget  national  Retning,  og  man 
har  ikke  forsømt  at  foreholde  ham  disse,  da  han  senere 
blev  Renegat  imod  sit  Parti  og  gik  over  i  pavelig  Tjeneste. 
Da  Nardi  fra  sin  Professorplads  var  kaldet  til  Rom  som 
Uditore  della  Sacra  Rota  eller  Medlem  af  Kirkestatens 
højeste  Ret,  blev  han  snart  en  af  Ultramontanismens  og 
den  katholske  Reaktions  ivrigste  Tilhængere  og  mest  be- 
nyttede Redskaber.  Han  benægtede  altid  bestemt,  ofte  i 
umiskj  endelig  Vrede,  at  han  hørte  til  Jesuiterne,  men  det 
er  vist,  at  han,  ialfald  i  Forhold  til  Yderverdenen,  ganske 
sympathiserede  med  den  politiske  Uforsonlighed  og  den 
dogmatiske  Stivsindethed ,  som  kulminerede  med  Vatikan- 
Konciliet  og  Dogmet  om  Pavens  Ufejlbarhed,  naar  han 
taler  ex  cathedra.  Hans  aandelige  Anlæg  i  Forbindelse 
med  hans  for  en  Italiener  ganske  ualmindelige  Sprog- 
kundskab og  udstrakte  Forbindelser  i  alle  Lande,  selv 
hinsides  Atlanterhavet,  gjorde  ham  særlig  skikket  til  Virk- 
somhed gjennem  Pressen  og  Missioner  af  en  officiøs,  for- 
trolig Natur;  han  holdt  maaskee  flere  Traade  af  Ultra- 
montanismens fine  Net  i  sin  Haand  end  nogen  anden  enkelt 
Mand.  Efter  1870,  da  la  Sacra  Rota  ligesom  andre  pavelige 
Institutioner  forsvandt  bag  Vatikanets  Mure  og  blev  en 
Domstol  uden  Jurisdiktion,  saa  at  hans  Funktioner  som 
Assessor  i  denne  Ret  blev  en  Sinekure,  helligede  Nardi 
sig    næsten    udelukkende    til   journalistisk    Arbejde;    under 

hans  Ægide  stiftedes  Bladet  la  Voce  della  verita,  næsten 
det  mest  udprægede  af  de  katholske  Organer,  og  ligesom 
Bladet  i  det  Hele  inspireredes  af  ham,  saaledes  bragte  det 
ogsaa  talrige  Artikler  fra  hans  Haand,  skrevne  med  en 
Klarhed  i  Ræsonnementet  og  en  Elegance  i  Fremstillingen, 
som  selv  en  Modstander  maatte  yde  Anerkjendelse.  Medens 
han  blev  angreben  hensynsløst  fra  den  liberale  Side  og 
haanet  med  al  den  Virtuositet,  hvorover  det  italienske  Sprog 
raader,  var  han  personlig  ikke  synderlig  vel  seet  i  de  ultra- 
montane  Kredse,  hvor  Intriguer  og  Kabaler  altid  krydse 
hinanden;  Paven  satte  stor  Pris  paa  ham,  havde  skjænket 
ham  sit  Billede  og  modtog  ham  næsten  daglig,  men  det 
skadefroe  Rygte  fortalte  dog  om  flere  Lejligheder,  hvor 
Nardi,  naar  han  havde  vovet  sig  for  langt  frem  og  villet 
give  den  hellige  Fader  Raad,  som  ikke  behagede  denne,  var 
viist  skarpt  tilbage.  Kort  før  sin  Død  var  Nardi,  der  længe 
havde  ført  Ærestitelen  af  Prelato  domestico ,  bleven  ud- 
nævnt til  Sekretær  ved  Cojigregazione  dei  vescovi,  et  af 
de  saakaldte  uffizj  cardinalizj,  hvis  Ihændehaver  altid  efter 
nogle  Aars  Forløb  udnævnes  til  Kardinal.  Selv  om  han 
ikke  inden  Pavens  Død  var  indtraadt  som  Medlem  af  det 
hellige  Kollegium,  er  det  Manges  Tro,  at  han  under  et 
Pavevalg  vilde  have  faaet  en  meget  betydelig  Indflydelse 
og  til  Trods  for  den  personlige  Uvillie,  som  næredes  imod 
ham,  havt  megen  Udsigt  til  at  blive  Konklavets  Sekretær. 
Fra  et  Besøg  i  Danmark,  hvor  han  var  Gjæst  hos  Lægen 
Dr.  Ole  Bang  og  med  denne  gjorde  flere  Udflugter  ogsaa 
hinsides  Sundet,  havde  han  hjembragt  og  bevaret  megen 
Interesse  for  vort  Fædreland  og  viste  altid  Danske  den 
mest  forekommende  Opmærksomhed.     I  hans  Hus  —  først 

i  det  forrige  Palazzo  Torlonia,  via  Bocca  di  leone,  senere 
paa  Piazza  Campitelli  ved  Capitolium,  hvor  han  boede  i  et 
Palads  tilhørende  Marchese  Cavaletto,  den  sidste  Senatore 
di  Roma  —  vare  Danske  altid  sikkre  paa  at  finde  gjæstfri 
Modtagelse,  og  man  traf  her  en  Kreds  af  virkelig  di- 
stingverede Fremmede  af  alle  Nationaliteter,  mest  katholske 
Englændere  og  Amerikanere;  for  den,  som  ønskede  at 
blive  noget  fortrolig  ogsaa  med  den  ultramontane  og 
reaktionære  Opfattelse  af  Dagens  politiske  Spørgsmaal, 
frembød  der  sig  her  den  gunstigste  Lejlighed  dertil. 

Etiketten  ved  det  pavelige  Hof  er  ejendommelig  og 
stærkt  paavirket  af  dettes  gejstlige  Karakter.  Damer  skulle 
møde  til  Audiens  hos  Paven  helt  sortklædte  og  med  Slør 
paa  Hovedet,  Herrerne  i  sort  Selskabsdragt  med  hvidt 
Halstørklæde,  men  Ingen  maa  bære  Handsker;  det  sidste 
Punkt  er  næsten  det,  som  strengest  kræves  overholdt.  For 
Vognene  er  der  ligeledes  særlige  Regler;  ingen  Fiacre  eller 
almindelig  Hyrevogn  faaer  Adgang  til  Vatikanets  indre 
Gaarde,  og  det  er  ikke  meget  længe  siden,  at  en  af  de 
ved  Vatikanet  akkrediterede  Gesandter  gjorde  sig  selv 
umulig  ved  at  insistere  paa  at  ville  kjøre  ind  med  en 
Droschke.  For  at  blive  kjørt  lige  ind  i  Cortile  dei  papa- 
galli  —  der  ligger  bagved  den  berømte  Cortile  di  San 
Damaso  —  til  Foden  af  den  Trappe,  som  fører  til  Pavens 
Audiensgemakker,  maa  man  leje  sig  en  Remisevogn  med 
sortklædt  Kudsk,  der  kan  see  ud  som  et  S elvejerkj øretøj ; 
er  man  bleven  saaledes  udrustet  fra  et  af  Agenturerne  paa 
den  spanske  Plads,  kjører  man  fra  Peterspladsen  bag  om 
hele  Kirken  og  ad  den  stærke  Skraaning  op  gjennem  en 
fængselslignende  Port,   hvor  de  sort,    rødt  og  gult  stribede 

Schweizere  i  den  af  Michel  Angelo  tegnede  Dragt,  men 
med  højst  anakronistiske  Pikkelhuer  og  Bagladningsgeværer, 
staae  Vagt.  Vælger  man  en  simpel  Hyrevogn,  har  man 
en  betydelig  kortere  Vej,  idet  man  kjøres  til  den  nordre 
Buegang  paa  Peterspladsen  og  herfra  maa  vandre  op  ad 
en  Række  brede  Marmortrapper  for  at  naae  den  omtalte 
indre  Gaard.  Det  er  baade  billigst  og  bekvemmest  at 
vælge  den  sidstnævnte  Befordringsmaade,  og  de  pavelige 
Husbetjente  blive  ikke  i  mindste  Maade  mere  imponerede 
ved  de  dem  vel  bekjendte  Remisevogne  fra  Piazza  di 
Spagna  end  ved  en  almindelig  Fiacre;  de  see  mere  paa 
Virkeligheden  end  paa  Skinnet,  og  Smaadouceurer  ere  meget 
velkomne  hos  dem  allesammen ,  lige  fra  det  Bud ,  der 
bringer  Tilsigelsen  og  gjerne  venter  et  Par  Francs  for  sin 
Ulejlighed,  til  Lakejen,  der  aabner  den  sidste  Dør  ved 
Bortgangen. 

Fra  »Poppegøjernes  Gaard«,  som  maaskee  har  faaet 
dette  Navn  af  Hensyn  til  de  brogede  Schweizergardister, 
vandrede  vi  en  Snes  Trin  opad  til  en  Vestibule  og  fra 
denne  ind  i  en  stor,  med  kolossale  Vægmalerier  prydet 
Forsal,  den  samme,  som  Maleren  F.  C.  Lund  har  gjengivet 
paa  sit  ypperlige  Billede  med  Gruppen  af  Schweizergardister, 
hvis  stærke  Farvemodsætninger  maaskee  forekomme  en 
uberejst  Betragter  noget  grelle,  men  ikke  i  mindste  Maade 
ere  overdrevne.  Skildvagter  med  Hellebarder,  som  passede 
ulige  bedre  i  Stilen  end  Bagladeriflerne,  gik  op  og  ned  over 
Flisegulvet,  og  to  pavelige  Kammertjenere,  klædte  i  Knæ- 
benklæder og  langskjødede  Jakker  af  blomstret,  karmoisin- 
rødt Silketøj,   lod  sig  forevise  vor  Tilsigelse   for  derpaa  at 

modtage  vore  Hatte  og  Overtøj   og   føre   os   ind  i  en  lang 
n.  5 

Korridor,  hvor  Audiensen  skulde  foregaae.  Vi  vare  paa 
første  Sal  over  den  af  Bramante  opførte  indre  Gaard,  lige- 
overfor den  nu  med  Glasvinduer  lukkede  Korridor,  hvor 
Raphaels  berømte  »Loggier«  findes.  Ogsaa  den  Korridor, 
hvor  vi  opholde  os,  er  prydet  med  en  Rigdom  af  Fresko- 
billeder i  Loftshvælvingerne,  paa  Væggenes  Piller,  i  Vindues  - 
fordybningerne  og  paa  Blændingerne  lige  for  Vinduerne, 
men  Sammenstillingen  af  bibelske  Scener  med  Blomster- 
buketter, Frugter,  Fisk,  Vildt,  musikalske  Instrumenter  og 
andre  saadanne  'heterogene  Ting  er  noget  smagløs,  og  de 
store  Billeder  af  Broer,  Bygninger,  Viadukter  osv.,  som 
Pius  den  Niende  har  opført  eller  restaureret,  hvormed  de 
store  Vægflader  vare  dekorerede,  vare  ikke  Mesterværker. 
Helt  ned  gjennem  Korridoren  stod  der  en  dobbelt  Række 
af  Stole,  adskilte  ved  et  smalt  Tæppe,  hist  og  her  afbrudte 
af  store,  skinnende  Messingbækkener  med  ulmende  Gløder, 
den  eneste  rigtig  romerske  Opvarmningsmaade;  det  var  de 
sidste  Dage  af  November  Maaned,  og  skjøndt  Temperaturen 
efter  dansk  Maalestok  var  meget  mild,  var  Luften  dog  lidt 
fugtig  og  raa.  I  den  fjerneste  Ende  af  Korridoren,  mellem 
Stolerækkernes  Perspektiv  var  opstillet  en  rød  Fløjls  Læne- 
stol, over  den  en  middelmaadig  og  karakterløs  Buste  af 
Pius  den  Niende  fra  1861  og  ved  dens  Side  en  stor  og 
solid  Spyttebakke,  fyldt  med  Savspaaner,  hvilket  atter  er 
romersk  Skik.  Der  vilde  have  været  Plads  til  et  Par 
hundrede  Mennesker,  men  vi  vare  den  Dag  ikke  fuldt 
tredive,  Herrer  og  Damer,  tilhørende  forskjellige  Nationa- 
liteter. Ventetiden  blev  lang.  Vi  vare  tilsagte  til  Kl.  1 1 3A 
og  mødte  omtrent  et  Kvarter  tidligere,  men  der  gik  over 
halvanden   Time   hen   med   at   vente   paa   Hans   Hellighed, 

som  ikke  synes  at  kjende  eller  billige  den  gamle  Sætning, 
at  »Punktlighed  er  Souverænernes  Høflighed«.  Nogen  Ad- 
spredelse var  at  hente  fra  Iagttagelsen  af  de  øvrige  Ventende. 
Et  Selskab  af  Franske  havde  Skjødene  fulde  af  Kors, 
Rosenkrandse  og  Helgenbilleder,  som  skulde  faae  særlig 
Kraft  ved  Pavens  Velsignelse.  I  en  tydsk  Familie  var  det 
mest  opmuntrende  Medlem  en  korpulent  Herre,  som  for  at 
fyldestgjøre  Etikettens  Fordringer  til  Toilette  øjensynlig 
havde  maattet  laane  sig  frem,  og  som  til  sit  Uheld  kun 
havde  havt  magre  Venner ;  hans  Anstrengelser  for  at  finde 
en  Stilling,  hvori  Misforholdet  mellem  hans  fyldige  Legems- 
former  og  de  trange  Permissioner  ikke  traadte  altfor  tydelig 
frem,  vare  yderst  komiske.  I  en  lille  Kreds  af  Englændere 
var  der  en  lille  Pige  paa  en  syv,  otte  Aar,  hvis  lyse  Kjole 
gjorde  en  behagelig  Afbrydelse  i  de  sorte  Toiletter,  og 
hvis  livlige  Pluddren  ikke  kunde  kues  af  Stedets  eller 
Situationens  Alvor.  Vor  Taalmodighed  blev  sat  paa  en 
streng  Prøve.  Heldigvis  havde  jeg  fra  Nardis  Bibliothek 
taget  med  mig  en  »Frithiofs  Saga«,  hvis  sorte  Bind  gav 
den  et  helt  gejstligt  og  til  Stedet  passende  Udseende,  saa 
at  man  kunde  læse  i  den  uden  at  give  Forargelse;  det  var 
en  ganske  pudsig  Modsætning,  her  i  Vatikanet  og  ventende 
paa  Paven  atter  at  gjennemlæse  Tegners  sentimentalt- 
heroiske,  højt  klingende  Vers. 

Endelig  kom  vor  Monsignore  i  sin  violette  Silkekappe 
og  vakte  en  smigrende  Opmærksomhed  hos  de  Ventende, 
der  i  ham  saae  en  Bebuder  af  Paven  selv.  Virkelig  blev 
ogsaa  lidt  senere  Silkeforhænget  ved  Indgangen  til  Korri- 
doren trukket  tilside,  et  Par  Officerer  af  den  ophævede 
pavelige    Nobelgarde    og    to   Camerlenghi  i   sorte   Dragter 

med  Sølvkjæder  om  Skulderen  viste  sig  indenfor  og  knælede 
ned  paa  begge  Sider.  Vi  fik  Vink  om  ligeledes  at  knæle 
ned  foran  vore  Stole.  Stillingen  er  ubekvem  og  trættende, 
men  der  er  ingen  Grund  til  at  gjøre  særlige  Undskyldninger, 
fordi  man  underkaster  sig  denne  Del  af  det  pavelige  Cere- 
moniel, mere  end  f.  Ex.  fordi  man  ved  Indgangen  til  en 
tyrkisk  Moschee  tager  sine  Støvler  af.  Hele  Rækken 
knælede  altsaa,  vor  Monsignore  ved  vor  Side,  og  et  Øjeblik 
efter  viste  sig  Pavens  helt  hvide  Skikkelse,  stærkt  frem- 
trædende paa  en  Baggrund  af  røde  Kardinaler,  violette 
Monsignorer  og  sorte  Præster.  Pius  den  Niende  fødtes 
den  13de  Maj  1792  og  var  altsaa  den  Dag  langt  inde  i 
sit  femogfirsindstyvende  Aar;  han  havde  baaret  den  tre- 
dobbelte Krone  i  over  30  Aar,  længere  end  nogen  anden 
Pave  siden  Apostelen  Peters  Dage,  gjennem  en  Periode, 
der  har  været  rig  paa  bratte  Omskiftelser,  bragt  Pave- 
dømmets aandelige  Magt  til  et  svimlende  Højdepunkt  og 
reduceret  dets  verdslige  Magt  til  et  Intet.  Den  sidste 
halve  Snes  Aar  havde,  som  rimeligt  er,  taget  stærkt  paa 
ham;  Skikkelsen  var  sunken  sammen  og  bleven  mindre, 
den  svære  Hage  og  Underlæbe  skød  længere  frem  og  gav 
Ansigtet  noget  Tungt,  Benene  vare  ophovnede,  og  Gangen, 
der  støttedes  ved  en  tyk  Stok,  var  besværlig.  Men  med 
alt  det  bar  han  sin  Alder  mærkværdig  godt,  der  var  intet 
Affældigt  ved  ham,  de  spillende  mørke  Øjne  vare  fulde  af 
Liv  og  vidnede  om  aandelig  Friskhed ;  der  var  i  Pavens  ydre 
Udseende  Intet,  som  tydede  paa  en  snarlig  Opløsning; 
efter  sin  Alder  og  med  sin  epileptiske  Konstitution  kunde 
han  gaae  pludselig  bort,  uden  at  det  kunde  vække  For- 
undring,   men  efter  sin  hele  daværende  Habitus  kunde  han 


EN  AUDIENS  HOS  PIUS  IX.  69 

ogsaa  godt  bringe  det  til  at  passere  et  Stykke  paa  den 
anden  Side  af  de  Halvfems.  Dragten  var  som  sagt  helt 
hvid;  den  lange  uldne  Præstekjortel  med  et  lille  Slag 
over  Skuldrene  naaede  næsten  ned  til  de  røde,  med  Guld 
broderede  Sko;  et  svært  Guldkors  hang  i  en  Kjæde  om 
hans  Hals  ned  paa  Brystet;  hvide  uldne  Muffediser  varmede 
hans  Haandled,  og  et  Par  hvide  uldne  Halvhandsker  lod 
kun  Fingrene  være  frie.  Paa  den  højre  Haands  midterste 
Finger  bar  han  den  store  Ring,  » Fiskerringen«,  et  af  de 
pavelige  Embedsinsignier.  En  hvid  Kalot  dækkede  Issen, 
men  skjulte  ikke  de  smukke  hvide  Haar  om  hans  Pande 
og  Tindinger.  Den  hele  Dragt  og  ydre  Fremtræden  var 
som  en  pyntelig  gammel  Dames;  i  de  lange  Præstedragter 
faae  de  katholske  Gejstlige,  især  naar  de  blive  ældre,  let 
noget  Kvindeligt  i  deres  hele  Væsen. 

Medens  de  fem  eller  sex  Kardinaler,  som  havde  led- 
saget Paven  fra  hans  private  Værelser,  og  blandt  hvilke 
den  engelske  Erkebiskop  Mannings  magre,  asketiske  Skikkelse 
tildrog  sig  mest  Opmærksomhed,  tilligemed  den  øvrige  Del 
af  Følget  blev  staaende  ved  Indgangen,  gik  Paven  ind 
imellem  Rækken  af  de  Ventende,  som  nu  atter  havde  rejst 
sig.  En  Monsignore  gik  foran  ham  og  meddelte  ved  Hjælp 
af  Tilsigelserne,  som  man  maatte  holde  parate  til  ham, 
Hans  Hellighed  de  fornødne  Oplysninger  om  hver  enkelt 
Gruppes  eller  lille  Families  Navn,  Nationalitet  og  Stilling. 
De  præsenteredes  derpaa  knælende,  Paven  fremrakte  den 
højre  Haand,  som  man  kyssede,  saavidt  muligt  paa  selve 
Ringen,  og  rettede  nogle  faa  Ord  til  hver  Enkelt,  som  man 
saa    efter    bedste    Evne    besvarede.      Han    talte    den    Dag; 

Fransk  til  Alle,  ret  flydende,  men  ikke  uden  grammatikalske 
Fejl  og  med  stærk  italiensk  Accent. 

Da  Touren  naaede  os,  blev  Præsentationen  udført  af 
Monsignore  Nardi,  som  knælede  ved  Siden  af  os  og  ligeledes 
stedtes  til  Haandkys.  Han  forklarede  Hans  Hellighed,  at 
dette  var  en  dansk  Familie,  hvis  Hoved  var  Medlem  af  det 
berømmelige  danske  Parlament.  Betegnelsen  af  Danske 
syntes  at  interessere  Paven.  »Der  er  begyndt  at  være 
Haab  for  Danmark«  —  sagde  han  med  en  let  forstaaelig 
Hentydning  til  den  katholske  Propagandas  tilsyneladende 
Fremgang  i  vort  Fædreland  —  »den  sande  Tro  vinder 
mere  og  mere  Indgang;  er  der  ikke  fri  Religionsøvelse  for 
Katholikerne?«  —  »Jo,  hellige  Fader!  Der  er  i  Danmark 
fuldstændig  Troesfrihed  for  alle  Konfessioner.«  —  »Deres 
Konge  og  Dronning  have  besøgt  mig,  jeg  husker  dem 
godt.  Saa  var  der  ogsaa  en  elskværdig  ung  Prindsesse  .  .  . 
hvorledes  hed  hun  nu?  Ah,  Thyra!«  —  »Ja,  hellige 
Fader!«  —  tillod  jeg  mig,  rigtignok  uden  Bemyndigelse,  at 
svare  —  »Og  jeg  veed,  at  vor  kongelige  Familie  paa  sin 
Side  bevarer  en  kjær  Erindring  om  den  faderlige  Godhed, 
hvormed  den  modtoges  af  Deres  Hellighed.«  —  »Det  glæder 
mig  at  høre!«  —  Et  Par  mere  personlige  Yttringer  af- 
sluttede denne  Samtale,  der  ganske  vist  ikke  var  af  nogen 
stor  Betydning,  men  dog  var  ikke  lidt  længere  end  den, 
som  førtes  med  nogen  anden  Gruppe.  Den  lille  engelske 
Pige  syntes  særlig  at  interessere  den  gamle  Mand,  som 
klappede  hende  paa  Hovedet  og  sagde  hende  nogle  kjær- 
lige Ord. 

Da  begge  Rækker  vare  gjennemgaaede,  blev  Paven 
staaende  midt  imellem  os  og  sagde  venlig:   »Kom  nærmere, 

mine  Børn,  at  jeg  kan  give  Eder  Alle  min  Velsignelse  og 
ligeledes  velsigne  de  Krucifixer,  Medailler  og  andre  Ting, 
som  Nogen  maatte  have  medbragt  for  siden  at  uddele 
dem  i  deres  Hjem.«  —  Vi  samledes  om  ham,  knælede 
atter  ned,  og  Paven  holdt  nu  med  en  klar  og  tydelig 
Stemme,  ligeledes  paa  Fransk,  omtrent  følgende  Tale: 
»Jeg  vil  give  Eder  Alle  min  Velsignelse,  baade  dem,  som 
ere  Katholiker,  og  dem,  som  ikke  høre  til  den  sande  Tro. 
Hvem  veed  —  undertiden  kan  den  apostoliske  Velsignelse 
bevirke  Mirakler;  den  oplyser  Forstanden  og  bevæger 
Hjertet,  saa  at  Sandhedens  Lys  kommer  til  at  skinne 
gjennem  Mørket.  Til  Eder  Alle,  Katholiker  og  Ikke- 
Katholiker,  siger  jeg  kun  dette:  Beder  hver  Dag  denne 
Bøn:  Herre!  Lær  mig  at  kjende  Sandheden  1  Ikke  mere 
end  dette.  Denne  Bøn  alene  er  tilstrækkelig.  Men  beder 
den  hver  Dag  og  af  et  ærligt,  oprigtigt  Hjerte:  Seigneur! 
Apprends-moi  la  vérité!«  —  Herpaa  fulgte  saa  selve  Vel- 
signelsen i  den  gamle  latinske  Formular,  i  hvilken  Paven 
dog  nok  —  vi  vare  ikke  ganske  sikkre  derpaa,  men  troe 
at  have  hørt  det  —  føjede  endnu  en  Person,  nemlig  den 
hellige  Jomfru,  til  Treenigheden:  Benedico  vos  in  nomine 
Patris,  Filii,  Vir  gi  ni  s  et  Spiritus  sancti!  Det  vilde 
ligne  den  Pave,  der  har  proklameret  Dogmet  om  Madonnas 
ubesmittede  Undfangelse,  at  gjøre  dette  Tillæg.  Hans  lille 
Tale  til  os  maa  erkjendes  at  være  saa  tolerant,  som  det 
overhovedet  kunde  ventes  af  den  katholske  Kirkes  Hoved 
til  en  Kreds,  hvor  der  ogsaa  fandtes  Kjættere.  Men  Pio 
Nono  vidste  at  lempe  sig  efter  Lejligheden.  I  denne  Tone 
talte  han  ikke  til  de  spanske  eller  franske  Pilgrimme,  der 
strømmede    til  Vatikanet   for   at  kysse   Sømmen  paa  hans 

Klædebon;  for  saadanne  Tilhørere  vilde  Tolerance  ikke 
have  passet,  de  ventede  en  kraftigere  Næring  af  deres 
Overhyrde  og  fik  den. 

Hermed  var  Audiensen  tilende.  Vi  rejste  os  fra  den 
knælende  Stilling.  Vor  korpulente  tydske  Gjenbo  var  som 
ved  et  Mirakel  kommen  helskindet  fra  disse  gymnastiske 
Idrætter.  Paven  rokkede  tilbage  til  Indgangen,  hvor  Funk- 
tionærerne atter  knælede,  medens  han  passerede.  De  røde 
Kardinaler,  violette  Monsignorer  og  sorte  Præster  sluttede 
sig  sammen  om  den  hvide  Skikkelse,  der  forsvandt  bag 
Silkeforhænget.  De  karmoisinrøde  Kammertjenere  viste  os 
atter  ud  i  den  store  Forsal,  hvor  de  brogede  Skildvagter 
havde  gjenoptaget  deres  Vandringer,  og  ved  Foden  af 
Marmortrappen  ventede  Vognen.  Hele  Audiensen  varede 
vel  neppe  et  Kvarter. 

Oporene  af  de  nordiske  Folkestammer  gjenfindes  overalt 

i  Italien.  Cimbrerne  og  Teutonerne  blev  slaaede  tilbage, 
da  de  vilde  trænge  ind  i  de  skjønne  og  rige  Lande  Syd 
for  Alperne,  men  nogle  Aarhundreder  senere  var  det  ro- 
merske Rige  altfor  svækket  til  at  holde  disse  Fjender  til- 
bage, ja  det  fristede  tilsidst  kun  sit  ynkelige  Liv  ved  Hjælp 
af  de  indkaldte  Barbarer.  Gother  og  Germaner  betraadte 
snart  som  Herrer  Italiens  Jordbund,  og  den  første  Middel- 
alders Historie  er  ikke  stort  Andet  end  Skildringen  af 
vilde  Folkestammers  Indfald  og  deres  blodige  indbyrdes 
Kampe  om  Magten.  Longobarderne,  hvis  friske  Blod  gjød 
ny  Kraft  i  den  udmarvede  Romerslægt,  vare  ægte  Nord- 
boer; kun  paa  anden  Haand  kunne  vi  regne  os  i  Slægt 
med  Normannerne,  thi  om  man  end  nok  saa  frejdig  med 
Grundtvig  kalder  Tancred  af  Hauteville  for  »Herr  Thøger 
til  Højstrup«,  saa  bliver  han  dog  ved  at  være  Fransk- 
mand, da  han  drager  til  »Nystad  i  Vælskland«  og  der 
grunder  sit  Rige.  Vore  Forfædre  og  Slægtninge  have  ikke 
anrettet  de  store  Ødelæggelser  blandt  Roms  Bygninger  og 
Kunstværker,    som   man   gjerne   lægger   dem   til   Last;    de 

vare  ikke  saa  store  Vandaler,  som  Krøniken  har  afmalet 
dem,  de  vare  tvertimod  grebne  af  dyb  Ærefrygt  for  Oldtids- 
levningerne, der  jo  alle  vare  tagne  i  Brug  af  Kirken  og 
havde  faaet  en  christelig  Helligelse,  og  det  er  ved  den 
nyere  Forskning  tilstrækkelig  godtgjort,  at  Romerne  selv 
have  langt  større  Skyld  i  Forstyrrelsen  af  Oltidsmindes- 
mærkerne  end  de  barbariske  Erobrere.  Imidlertid  falder 
ganske  vist  en  Del  af  Ødelæggelsen  paa  deres  Skuldre; 
man  kan  for  saa  vidt  ogsaa  i  Ruinerne  følge  deres  Spor, 
og  desuden  har  Historien  paa  mange  Maader  indsat  deres 
Mærke. 

Det  er  dog  ikke  Hensigten  her  at  følge  disse  i  Sagn 
og  gamle  Krøniker  gjemte  Vidnesbyrd  om  Nordboernes 
Færden  i  Syden.  Tanken  er  at  dvæle  lidt  ved  nogle  mere 
eller  mindre  berømte  nordiske  Personligheder,  om  hvis  Op- 
hold i  Rom  der  haves  Efterretninger.  Det  er  ikke  mange, 
og  den  Interesse,  der  knytter  sig  til  dem,  er  af  højst  for- 
skjellig  Natur. 

Knud  den  Store  er  den  første  nordiske  Hersker,  som 
vi  træffe  i  Rom,  og  hvad  vi  vide  om  ham,  lader  ham  kun 
figurere  som  Biperson  ved  Højtideligheder,  hvor  Andre 
spillede  Hovedrollen.  Det  var  i  Aaret  1027.  Conrad  IL, 
Salieren,  var  bleven  valgt  til  tydsk  Konge,  havde  i  Milano 
ladet  sig  krone  med  Jernkronen  og  drog  derpaa  efter  Da- 
tidens Vis  med  Skjænden  og  Brænden  gjennem  Italien; 
Pavia  blev  ødelagt,  Ravenna,  som  vovede  et  Oprør,  blev 
mishandlet  med  blodig  Grusomhed,  de  øvrige  Byer  ilede 
med  at  underkaste  sig  og  løskjøbe  sig  ved  betydelige 
Pengesummer,  Markgreverne  af  Este,  Lesa  og  Toscana 
blev  besejrede  i  aaben  Kamp,  og  saaledes  drog  den  kejser- 

lige  Hær,  sammensat  at  raae  Krigere  fra  nordiske  og 
slaviske  Lande,  ravende  af  Vin  og  fraadsende  i  den  ukjendte 
Rigdom,  frem  til  Rom.  Paa  Pavethronen  sad  Johan  XIX. 
af  den  tuskulanske  Greveslægt,  der  ved  sin  Broder,  den 
energiske  Benedikt  VIII.  s  Død  havde  været  Senator  over 
Rom,  men  havde  skyndt  sig  at  ombytte  Ridderdragten 
med  Præstekaaben  og  dels  ved  Kjøb,  dels  ved  Vold  havde 
sat  sit  Valg  til  Pave  igjennem;  han  havde  selv  indkaldt 
den  tydske  Konge  for  at  bruge  dennes  Magt  til  Støtte  for 
sine  Planer,  og  den  20de  Marts  1027  kronede  han  i  Peters- 
kirken Kejser  Conrad  II.  og  dennes  Gemalinde,  hvorved  to 
Konger  fungerede  som  Vidner,  nemlig  Rudolf  III.  af  Bur- 
gund  og  Knud  den  Store  af  England  og  Danmark.  Alle- 
rede selve  Kroningshøjtideligheden  blev  forstyrret  ved  en 
heftig  Strid  mellem  de  to  Erkebiskopper  af  Milano  og  Ra- 
venna, der  begge  gjorde  Fordring  paa  den  samme  Hæders- 
plads og  ligefrem  sloges  om  den,  hvad  der  strax  førte  til, 
at  ogsaa  deres  Følge  greb  til  Sværdet,  og  Kampen  for- 
plantede sig  helt  ud  til  Roms  Gader.  Umiddelbart  efter 
kom  det  til  endnu  værre  Uroligheder.  Det  gjentager  sig 
næsten  ved  alle  Kroninger  af  tydske  Kejsere  i  Rom ,  at 
neppe  er  den  højtidelige  Akt  tilende,  førend  den  romerske 
Befolkning,  selv  om  den  Dagen  forud  har  hilst  den  frem- 
mede Hersker  velkommen  med  alle  Tegn  paa  Sympathi, 
og  selv  om  den  begj  ærlig  har  modtaget  de  betydelige 
Gaver,  som  Traditionen  tvang  ham  til  at  udstrøe  blandt 
Mængden,  styrter  sig  over  hans  Hær  og  begynder  en 
Gadekamp,  der  ender  enten  med  de  Fremmedes  Forjagelse 
eller  med  en  blodig  Straffedom  over  Romerne  selv.  Saa- 
ledes   ogsaa   her.     En   Romer   og   en   tydsk  Soldat  kom   i 

Strid  om  en  Oxehud,  og  det  var  nok  til  at  sætte  hele 
Byen  i  Brand.  Der  kæmpedes  med  Raseri,  Blodet  flød  i 
Strømme,  men  efterat  utallige  Liv  vare  offrede,  endte  det 
med,  at  Roms  fornemste  Borgere,  skjælvende,  barfodede, 
med  et  blottet  Sværd  hængende  i  en  Strikke  om  Halsen, 
knælede  for  Kejserens  Fødder  i  St.  Peter  og  anraabte  ham 
om  Naade.  Paa  Knud  den  Store  have  alle  disse  Rædsler 
vistnok  gjort  et  stærkt  Indtryk,  men  dette  kunde  dog  ikke 
udslette  den  fromme  Henrykkelse,  som  han  følte  ved  at 
besøge  de  hellige  Steder  og  Martyrernes  Grave,  og  heller, 
ikke  synes  den  sædelige  Fordærvelse  og  de  Udsvævelser, 
som  allerede  dengang  beskjæmmede  Gejstligheden,  at  have 
rokket  hans  Tro.  Man  har  et  Minde  om  hans  Rejse  i  et 
mærkeligt  og  naivt  Brev,  som  han  fra  Rom  sendte  hjem 
til  sine  engelske  og  danske  Undersaatter.  Han  fortæller 
deri ,  at  han  har  besøgt  alle  Roms  Helligdomme ,  og  han 
glæder  sig  saa  meget  mere  herover,  som  han  af  de  Vise, 
o :  Præsterne,  har  lært,  at  den  hellige  Petrus  af  Herren  har 
faaet  Magt  til  at  binde  og  løse,  hvorfor  det  var  særdeles 
nyttigt  at  have  Himlens  Portner  til  sin  Forsvarer  og  Pa- 
tron hos  Gud.  Han  beretter  med  barnlig  Fryd ,  at  de 
mange  Fyrster,  som  fra  alle  Lande  have  samlet  sig  om 
Paven  og  Kejseren,  have  beviist  ham  Hæder  og  Velvillie, 
og  at  han  har  opnaaet  Afgiftsfrihed  for  alle  Angler  og 
Danske,  der  som  Pilgrimme  eller  Kjøbmænd  komme  til 
Rom.  Hans  Ærefrygt  for  den  hellige  Stad  har  ikke  lidt 
noget  Skaar  ved  det,  som  han  har  seet  og  oplevet,  og  han 
slutter  sit  Brev  med  at  sige,  at  han  i  Rom  har  aflagt  Gud 
det  fromme  Løfte  at  regere  sine  Undersaatter  med  Ret- 
færdighed og  udsone  sin  Ungdoms  Fejltrin  ved  i  de  modnere 

Aar  kun  at  lytte  til  Fornuftens  og  Ærens  Stemme.  Til 
en  Begyndelse  forbød  han  strengelig  sine  Statholdere  at 
forurette  Nogen,  rig  eller  fattig,  enten  for  Kongegunst  eller 
Stormandsvenskab  eller  for  at  samle  Penge  til  Kongen, 
»thi  jeg  trænger  ikke  til  uretfærdigt  Mammon«.  Ogsaa 
stiftede  han  i  Rom  et  Herberge,  en  »schola«,  hvor  Danske 
skulde  have  fri  Bolig  og  Underhold,  medens  de  opholdt 
sig  i  den  hellige  Stad  som  Pilgrimme  eller  for  at  uddanne 
sig  til  præstelig  Gjerning.  Til  Gjengjæld  for  de  rige 
Gaver,  som  han  paa  sin  Rejse  skjænkede  Kirker  og  Klo- 
stre, modtog  han  talrige  Relikvier,  som  han  med  for- 
standigt Hensyn  fordelte  blandt  Kirkerne  i  sine  Riger. 

En  anden  nordisk  Konge  kom  til  Rom  for  der  at  søge 
Bod  og  Syndsforladelse  for  begaaet  Brøde.  Macbeth, 
Konge  af  Skotland,  en  historisk  Person,  skjøndt  Berøm- 
melsens Nessusskjorte  knytter  sig  til  den  digteriske  Skik- 
kelse, gjorde  i  1050  en  Valfart  til  Rom  og  uddelte  der 
rigelige  Almisser  til  de  Fattige,  skjænkede  store  Gaver  til 
Kirker  og  Altere.  Rom  aabnede  sin  vide  Favn  for  alle 
Syndere  og  udstedte  imod  kontant  Betaling  sine  troskyldig 
modtagne  Anvisninger  paa  Guds  Naade  og  Helgeners  For- 
bønner. 

Svend  Estridsen  har  vel  ikke  været  i  Rom,  men  det 
fortjener  dog  at  nævnes,  at  han  af  en  Pave  blev  ind- 
trængende opfordret  til  at  komme  den  haardt  betrængte 
Kirke  til  Hjælp,  og  det  under  fristende  Tilsagn  om  et  nyt  Konge- 
dømme i  Italien  til  Løn  for  sin  Bistand.  Det  var  omtrent 
Aar  1075.  Hildebrand,  denne  kloge  og  villiestærke  Præst, 
maaskee  den  mest  begavede  Mand  i  hele  den  lange  Pave- 
række, havde  fra  en  ringe  Byrd  gjennem  utrætteligt  Arbejde 

hævet  sig  til  Kirkens  øverste  Herre,  og  i  Pagt  med  Mark- 
grevinde Mathilde  af  Toskana,  denne  »Pavedømmets  De- 
bora«.  havde  han  vovet  at  optage  Kampen  med  den  mæg- 
tige tydske  Kejser  Henrik  IV.,  hvem  han  kort  efter  skulde 
ydmyge  saa  dybt  i  Canossa  for  derefter  selv  pludselig  at 
styrtes  ned  fra  sin  Magts  svimlende  Tinde.  Men  saa  langt 
var  han  ikke  endnu  naaet,  han  befandt  sig  midt  i  den  farlige 
Kamp  og  søgte  efter  Forbundne.  Hans  Blik  foer  vide  om 
i  Verden  og  naaede  selv  til  det  barbariske  Danmark. 
Svend  Estridsen  var  som  bekjendt  en  from  Christen  og  en 
varm  Beskytter  af  Kirken;  han  begunstigede  Klostrene, 
skjænkede  Gaver  til  Altrene,  og  foran  Roskilde  Domkirke 
havde  han  sit  Canossa,  da  han  i  grove  Klæder  og  bar- 
fodet knælede  ved  Vaabenhusets  Tærskel,  bekjendte  sin 
Synd  og  bad  Kirken  om  Naade.  Pave  Gregor  VII.  har 
sikkert  hørt  herom  og  ment  i  en  saadan  Konge  at  kunne 
finde  en  Hjælper,  thi  det  var  Pavernes  bestandige  Politik 
at  fortrænge  den  ene  Barbar  med  den  anden.  I  sit  la- 
tinske Brev  til  Svend  Estridsen  siger  Paven:  »Ikke  langt 
fra  os  er  der  ved  Havet  en  meget  rig  Provinds  (formodenlig 
menes  der  Neapel  eller  Sicilien),  som  nu  besiddes  af  slette 
Kjættere,  i  hvilken  vi  ønske,  at  en  af  dine  Sønner  skal 
blive  Fyrste  og  Christendommens  Værge,  saafremt-  Du, 
som  en  af  dit  Lands  Biskopper  har  meldt  det  at  være  din 
Agt,  vil  hengive  ham  til  den  apostoliske  Stols  Forsvarer 
tilligemed  en  Styrke  af  troe  Stridsmænd.«  Det  kunde  lyde 
fristende  nok,  men  Svend  Estridsen  var  dengang  gammel, 
og  allerede  Aaret  efter  døde  han,  fulgt  i  Graven  af  sin 
trofaste  Ven   og   strenge  Tugtemester  Biskop  Vilhelm,    og 

hans   mange  Sønner  fik   for  Meget   at  gjøre  hjemme  til  at 
kunne  tænke  paa  Hærtog  hinsides  Alperne. 

En  af  dem  træffe  vi  dog  i  Rom  nogle  Aar  senere, 
nemlig  Erik  Ejegod.  Fra  vore  Sagaer  vide  vi,  hvad  det 
var  for  en  Kæmpekarl;  i  hver  af  sine  Arme  havde  han  to 
Mænds  Styrke,  Spyd  og  Stene  kunde  han  siddende  kaste 
længere  end  de  bedste  Kæmper,  naar  de  stod  op,  og  naar 
han  rejste  sig,  var  han  et  Hoved  højere  end  alle  sine 
Mænd,  skjøn,  vel  skabt  og  smidig.  Med  disse  Legems- 
gaver  forbandt  han  et  ædelt  Sind  og  ualmindelige  Aands- 
gaver,  ligesom  han  besad  udstrakte  Kundskaber  og  talte 
flere  fremmede  Sprog.  Det  var  saaledes  en  Fyrste,  som 
Norden  nok  kunde  være  bekjendt  at  vise  de  Vælske. 
Rigtignok  skjæmmedes  disse  Egenskaber  ved  en  stærkt 
udviklet  Sands  for  det  andet  Kjøn;  »hånd  besmittede  alle 
disse  sine  herlige  Dyder  met  sin  wkyskhed  og  Horeri«, 
hedder  det  kortelig  i  Vedels  Gjengivelse  af  Saxo;  Grundt- 
vig udtrykker  dette  endnu  saftigere  saaledes,  at  »han  be- 
skjæmmede  sine  mange  gode  Dyder  ved  en  slem  Løsagtig- 
hed, der  var  saa  meget  mere  at  laste,  som  Dronningen, 
han  havde  og  satte  til  Side  for  alle  sine  Duller,  var  ret 
en  Rosens-Blomme  og  et  Dydens  Spejl«,  ligesom  han  videre 
fortæller,  at  samme  Dronning  Bodild,  istedetfor  at  bære 
Nag  til  sine  Medbejlersker,  »de  Smækfilleker« ,  selv  pyn- 
tede paa  deres  Pande-Smækker  og  Nakke-Tøj,  for  at  deres 
kjønne  Ansigter  ret  kunde  tage  sig  ud.  For  Romafarere 
var  og  er  slig  Svaghed  farlig,'  men  Sagnet  har  ikke 
opbevaret,  hvorledes  det  i  denne  Retning  gik  den  nordiske 
Konge.  I  Rom  havde  Erik  Ejegod  et  dobbelt  Ærinde, 
nemlig    dels    at    faae    sin    Broder    Knud    anerkjendt    som 

Helgen,  dels  at  frigjøre  Danmark  for  Afhængigheden  under 
Hamborg  Bispestol  og  skaffe  det  en  egen  Erkebiskop. 
Begge  Dele  lykkedes  for  ham,  skjøndt  han  dengang  (1092) 
ikke  endnu  havde  besteget  Thronen.  Det  var  en  sørgelig 
Tilstand,  hvori  Kirken  paa  hint  Tidspunkt  befandt  sig;  to 
Paver,  Clemens  III.  og  Urban  II. ,  paastod  begge  at  være 
den  rette  Petri  Efterfølger  og  stredes  om  Magten  med  en 
Heftighed,  som  truede  med  at  fremkalde  et  Schisma. 
Korstogene  til  det  hellige  Land  forberedtes,  men  denne 
store  Tanke  formaaede  ikke  at  skabe  Enighed  i  Christen- 
heden. Kejser  Henrik  IV.,  som  efter  Ydmygelsen  i  Canossa 
havde  rejst  Hovedet  og  bøjet  den  nys  saa  vældige  Pave- 
magt i  Støvet,  var  bleven  gammel,  hans  Søn  gjorde  Oprør 
imod  ham,  og  hans  Ægtefælle  tyede  til  Kirken  med  skam- 
løse Anklager  imod  sin  Ægtefælle.  Endelig  sejrede  ved 
Hjælp  af  franske  Penge  Urban  IL,  og  med  ham  førte  Erik 
Ejegod  sine  Forhandlinger.  Norden  fik  sin  egen  Erkebispe- 
stol  i  Lund,  der  i  Tidens  Løb  beklædtes  af  saa  fremragende 
Mænd  som  Eskild,  Absalon  og  Anders  Sunesøn,  men  som 
det  maaskee  havde  været  heldigere  for  Landene  at  und- 
være, da  den  styrkede  Kirken  i  dens  Kamp  imod'  den 
verdslige  Magt.  Ligeledes  fik  han  ved  klog  Optræden  og 
forstandig  Gavmildhed  —  thi,  som  Grundtvig  siger >  han 
»var  ikke  af  dem  fra  Nive,  der  heller  vil  tage  end  give«  — 
Sagen  om  Knuds  Kanonisation  sat  saaledes  i  Gang,  at  den 
formelige  Optagelse  blandt  Kirkens  Helgene  og  Martyrer 
kunde  finde  Sted  i  Jubelaaret  1100  paa  et  stort  Kirkemøde. 
Det  var  den  10de  Juli  1086,  at  Kong  Knud  i  Albani 
Kirke  i  Odense  var  bleven  myrdet  af  sine  oprørske  Bønder ; 
han  var  en  streng  og  retfærdig  Konge,    holdt  over   Loven 

og-  straffede  uden  Persons  Anseelse  Enhver,  der  forbrød  sig- 
imod  den,  men  det,  som  skaffede  ham  Gejstlighedens  varme 
Venskab  og  gjorde  ham  til  Helgen,  var  dog  hverken  hans 
Retsind  eller  engang  hans  Fromhed,  men  snarest  hans 
Nidkjærhed  for  at  skaffe  Kirken  og  Præsterne  Tiende,  lige- 
som det  var  denne,  der  mest  opbragte  Bønderne  imod  ham. 
I  Odense  gjorde  hans  Lig  store  Undergjerninger,  skinnende 
Lys  brændte  over  Graven ,  Regnen  standsede  og  Ilden 
slukkedes  ved  de  hellige  Ben,  Syge  helbredtes  ved  dem,  og 
Almuen,  som  længe  ikke  vilde  troe  paa  hans  Hellighed,  lod 
sig  herved  efterhaanden  omvende,  saa  at  Sankte  Knud  tilsidst 
blev  en  højt  anseet  Helgen,  og  de  ved  hin  Tid  opstaaende 
Gilder  tog  næsten  alle  Navn  efter  ham.  Men  i  Rom  er 
den  danske  Konge  en  fattig  Stymper  i  den  store  Helgen- 
skare. I  den  lange  Gade  Borgo  nuovo,  som  fra  Engels- 
broen  fører  ned  til  Piazza  Rusticucci  og  Peterskirken,  ligger 
tæt  ved  det  af  Bramante  byggede  Palazzo  Guiraud-Torlonia 
en  lille  Kirke,  Santa  Maria  Traspontina,  og  her  er  et  Side- 
alter indviet  til  Santo  Canuto.  For  Landsmandskabets 
Skyld  kigge  de  Danske  gjerne  indenfor  Døren,  men  naar 
de  spørge  sig  for  hos  Sakristanen  om  deres  nationale 
Helgen,  faae  de  gjerne  at  høre,  at  det  er  en  molto  f  over  o 
Santo,  og  at  selv  de  Faa,  som  i  Ny  og  Næ  komme  for  at 
see  til  ham,  »ikke  give  ham  Noget«.  Det  lille  Kapel  seer 
dog  ret  ordenligt  ud,  og  under  Hellig  Knuds  Beskyttelse 
have  enkelte  Danske,  hvem  Skjæbnen  har  kastet  ned  i  Rom, 
søgt  deres  sidste  Hvilested;  blandt  Ligstenene  er  der  en 
over  Antonius  Georgius  Bredahl,  Fredericostadiensis,  som 
kaldes  centurio  regiarum   copiarum,   Høvedsmand   ved   de 

kongelige  Tropper,  og  om  hvem  det  hedder,  at  han  efterat 
li.  6 

være  befriet  fra  den  lutherske  Lære  hellere  vilde  leve  fattig 
i  Rom  end  rig  blandt  sine  Egne:  Roma  fidei  catholicæ 
studio  egens  mvere  quam  afind  snos  locuples  maluit;  han 
døde  i  April  1778,  39  Aar  gammel,  just  som  han  i  Pave 
Pius  VI. 's  Tjeneste  havde  hvervet  et  tydsk  Regiment. 

En  ganske  anderledes  fremragende  Rolle  end  den  for 
sit  Præstevenskab  myrdede  danske  Kong  Knud  spiller  i 
Slutningen  af  det  fjortende  Aarhundrede  en  svensk  Helgen- 
inde, den  hellige  Brigitta.  Hun  indtager  en  betydnings- 
fuld Plads  i  selve  Kirkehistorien,  og  i  en  Tidsalder,  der  er 
forholdsvis  fattig  paa  store  Mænd,  deler  hun  med  den 
hellige  Katharina  af  Siena  Hæder  og  Berømmelse,  ikke 
alene  for  Fromhed,  men  tillige  for  rig  aandelig  Begavelse,  og 
begge  besad  en  Villiestyrke,  som  satte  disse  Kvinder  istand 
til  at  gribe  kraftig  ind  i  Tidens  store  Begivenheder.  Det  er 
henimod  Slutningen  af  Exilet  i  Avignon.  Urban  V.  var  i 
1367  vendt  tilbage  til  Rom,  hilset  med  Henrykkelse  af  det 
saa  længe  faderløse  romerske  Folk  og  hyldet  af  den  fejrede 
Petrarca,  som  opfordrede  ham  til  atter  at  befolke  og  gjen- 
opføre  det  herlige  Rom,  det  Skjønneste,  som  Solen  beskinner. 
Men  Paven  befandt  sig  ikke  vel  i  den  usunde  og  af  Ruiner 
oversaaede  By,  de  franske  Kardinaler  længtes  tilbage  til 
Vaucluses  skjønne  Egne,  og  i  al  Hemmelighed  blev  Planen 
lagt  til  at  vende  tilbage  til  Frankrig.  Da  fremtraadte  for 
Paven  en  hellig  Kvinde,  som  alt  i  en  Række  af  Aar  havde 
levet  i  Rom  og  var  vidt  berømt  for  sine  Visioner;  hun 
spaaede  ham  en  sikker  Død,  hvis  han  igjen  betraadte 
Avignon.  Det  var  den  hellige  Brigitta,  Sverigs  nationale 
Helgeninde.  Født  i  Aaret  1304  af  en  adelig,  næsten 
kongelig   Slægt,    blev    hun    gift    med    Lagmand    Ulf   Gud- 

marsen  i  'Nerike  og  havde  med  ham  fire  Sønner  og  fire 
Døttre.  Hendes  Fromhed  og  Godgjørenhed  var  stor,  og 
hun  blev  vidt  bekjendt  ved  ■  sin  Optræden  imod  Kong 
Magnus  Smek,  hvem  hun  strengt  bebrejdede  hans  laste- 
fulde Levnet.  Med  sin  ligesaa  fromme  Mand  gjorde  hun 
en  Pilgrimsvandring  til  den  højt  ansete  Helgen  San  Jago 
de  Compostella  i  Spanien,  og  da  Ulf  døde  kort  efter  deres 
Hjemkomst,  drog  hun  efter  en  Aabenbaring  af  Frelseren, 
som  valgte  hende  til  sin  Brud,  med  nogle  af  sine  Børn  til 
Rom;  første  Gang  kom  hun  dertil  i  1346,  kort  før  Cola  di 
Rienzos  Revolution,  og  ved  Jubilæet  i  1350  vendte  hun  til- 
bage til  den  evige  Stad,  hvor  hun  tilbragte  Resten  af  sit 
Liv,  kun  tjernet  derfra  ved  en  Valfart  til  det  hellige  Land. 
Hun  boede  i  et  Hus  paa  den  nuværende  Piazza  Farnese. 
Hun  og  hendes  Døttre  iførte  sig  fattig  Dragt,  vandrede  fra 
Kirke  til  Kirke  og  fra  Hospital  til  Hospital,  sad  i  Pilgrims- 
kappe  ved  Klostret  San  Lorenzo  in  Paneperna  og  tiggede 
for  de  Fattige,  idet  hun  taknemlig  kyssede  enhver  Gave, 
som  blev  lagt  i  hendes  Haand.  Under  Faste  og  Spægelser 
hjemsøgtes  hun  af  idelige  Visioner,  baade  Christus  og  den 
hellige  Jomfru  talte  til  hende  i  disse  Syner,  og  deres  Ord 
nedskrev  hun  paa  Svensk,  hvorfra  de  oversattes  paa  Latin 
og  udgaves  under  Navnet  Revelationes  Sanctæ  Brigitta. 
Det  var  en  saadan  Aabenbaring,  som  hun  bragte  til 
Urban  V.,  dog  uden  derved  at  kunne  holde  ham  tilbage  i 
Rom,  men  hendes  Spaadom  gik  i  Opfyldelse.  Ogsaa  den 
følgende  Pave*  Gregor  XI.  formanede  Birgitta  til  at  ombytte 
Avignon  med  Rom,  men  hun  døde  den  23de  Juli  1373, 
fire  Aar  førend  Gregor  virkelig  vendte  tilbage  fra  Exilet 
og  holdt   sit  højtidelige  Indtog   i   Rom   for  atter  at   gjøre 

denne  By  til  Pavernes  Residens.  Hun  blev  begravet  i 
Klosteret  S.  Lorenzo,  men  Børnene  ønskede  at  føre  Liget 
til  Sverig,  og  det  tillodes  dem  paa  det  Vilkaar,  at  den 
venstre  Arm  skulde  blive  i  Rom  som  en  Relikvie;  man  har 
endnu  det  latinske  Lejdebrev,  hvori  hendes  fromme  Levnet 
skildres,  og  hvori  alle  Myndigheder  opfordres  til  frit  at  lade 
passere  de  jordiske  Levninger  af  hende,  »som  i  Sandhed  var 
en  Profetinde«.  Allerede  139 1  blev  hun  kanoniseret.  Hendes 
Skrinlæggelse  i  Vadstena  Kloster  foretog  selve  den  store 
Dronning  Margrethe,  der  som  ung  Hustru  havde  havt 
Birgittas  Datter  Mereta  til  Hovmesterinde  og  var  bleven 
strengt  tugtet  af  denne.  Fra  Vadstena  udgik  Brigittinernes 
Orden,  som  fandt  stor  Udbredelse  og  nød  megen  Anseelse, 
skjøndt  den  vovede  det  farlige  Experiment  at  lade  Munke 
og  Nonner  leve  jevnsides  hinanden  under  samme  Tag; 
fyrstelige  Personer  lod  sig  optage  i  den,  der  var  skjænket 
den  særlige  Privilegier  i  Retning  af  Aflad,  og  der  er  det 
Særsyn,  at  Brigittinernes  Klostre  fik  Lov  at  leve  langt  ud 
over  Reformationen,  saa  at  f.  Ex.  det  i  Maribo  først  hævedes 
i  1620.  Paa  Piazza  Farnese  i  Rom  ligger  en  Kirke,  som 
endnu  bærer  den  hellige  Brigittas  Navn  og  er  opført  over 
det  Hus,  hvori  hun  boede  indtil  sin  Død;  den  var  tidligere 
Hospitium  for  svenske  Pilgrimme,  men  nu  er  den  gaaet 
over  til  at  være  fransk.  Af  hendes  Aabenbaringer  ha? 
man  nylig  fremdraget  et  ret  pikant  Citat,  nemlig  en  Spaa- 
dom  om,  at  en  tilkommende  Pave,  der  elskede  Kirken  med 
samme  Kjærlighed,  som  Christus  elskede  den,  vilde  ind- 
skrænke sin  verdslige  Myndigheds  Omraade  til  den  saa- 
kaldte  Civitas  Leonina,  o:  St.  Peterskirken  og  Vatikanet 
med    de    nærmest    tilgrændsende    Kvarterer:     Tune   audivi 

vocem  dicentem :  Papa  ille,  qui  sponsam  suam  ea  dilechone 
diliget,  qua  ego  et  amici  mei  dileximus  eam,  possidebit 
hunc  locum  cum  assessoribus  suts,  ut  liberius  et  quietius 
advocare  possit  consiliarios  suos*).  Da  ikke  mindre  end 
to  Paver  højtidelig  have  godkjendt  Brigittas  Revelationer 
og  bekræftet  deres  guddommelige  Oprindelse,  har  man 
anvendt  dette  Orakel  paa  Pius  IX.  og  forlangt  af  ham,  at 
han  skulde  føje  sig  efter  det,  men  uden  at  gjøre  nogen 
Indvirkning  paa  ham.  Maaskee  bliver  det  nu  hans  Efter- 
mand Leo  XIII.,  som  ved  denne  Resignation  skal  vise  sin 
sande  Kjærlighed  til  Kirken. 

Vi  springe  et  helt  Aarhundrede  frem  i  Tiden  og  træffe  da 
Kong  Christian  I.  som  Pilgrim  i  Rom.  Den  første  Konge 
af  det  oldenborgske  Hus  var  ogsaa  en  anseelig  Kæmpe  at 
see  til  og  vel  øvet  i  Vaabenbrug,  men  med  Erik  Ejegod 
kunde  han  ikke  maale  sig,  og  navnlig  manglede  han  ganske 
dennes  Sprogkundskaber,  ja  kunde  end  ikke  Latin,  hvad 
der  nedsatte  ham  meget  i  Italienernes  Omdømme  og  bragte 
Paven  til  at  kalde  ham  »et  smukt,  men  umælende  Dyr«. 
Kongens  Rejse  begyndte  i  Januar  1474,  den  varede  otte 
Maaneder  og  kostede  femogtyvetusind  rhinske  Gylden, 
hvilket  dengang  var  en  anseelig  Sum,  men  hans  Følge  var 
ogsaa  talrigt  og  udgjorde  halvandethundrede  Heste;  saa 
Meget  havde  han  heller  ikke  med  hjemmefra,  han  maatte, 
skjøndt  han  undervejs  havde  faaet  rige  Gaver,  laane  sig 
frem  paa  Tilbagerejsen.    I  Rom  herskede  dengang  Sixtus  IV. 


*)  »Da  hørte  jeg  en  Rost,  som  sagde:  En  Pave,  som  elsker  sin  Brud 
(Kirken)  med  den  Kjærlighed,  hvormed  jeg  og  mine  Venner  have 
elsket  hende,  skal  eje  dette  Sted  sammen  med  sine  Bisiddere,  for  at 
han  friere  og  roligere  kan  hidkalde  sine  Raadgivere.« 

af  Slægten  Rovere,  der  nogle  Decennier  senere  ogsaa  skulde 
give  Kirken  den  kraftige  og  energiske  Julius  II.  I  ydre 
Forstand  var  det  Pavedømmets  mest  glimrende  Tid,  Kirke- 
fyrsterne udfoldede  en  overdaadig  Pragt,  Kunsten  nærmede 
sig  sin  højeste  Blomstringstid,  Renaissancen  dæmrede  allerede 
over  Italien.  Men  denne  udvortes  Glands  var  ledsaget  af 
en  næsten  utrolig  sædelig  Fordærvelse.  Rom  var  et  Hjem 
for  alle  Laster  og  Forbrydelser,  hverken  Paven  eller  hans  Kar- 
dinaler og  Biskopper  brød  sig  det  Mindste  om  Religionen,  al 
deres  Stræben  og  Tragten  gik  alene  ud  paa  at  erhverve  sig 
Magt  og  Rigdom,  og  for  at  naae  dette  Maal  var  ethvert 
Middel,  selv  Giften,  Dolken  og  Meneden,  dem  godt  nok.  De 
uretfærdig  samlede  Skatte  bortødsledes  i  Svir  og  Vellyst, 
og  det  gejstlige  Cølibat  blev  kun  forstaaet  som  en  Fri- 
gjørelse  for  Ægteskabets  Lænker,  medens  enhver  Præst, 
lige  fra  Tiaraens  Bærer  til  den  laveste  Tiggermunk,  uden 
Sky  hengav  sig  til  de  værste  Udsvævelser.  Kun  nogle  faa 
Aar  skille  denne  Periode  fra.Borgiaernes  forfærdelige  Tids- 
alder, fra  Alexander  VI.  og  hans  Børn  Cesare  og  Lucrezia, 
men  vi  nærme  os  ogsaa  til  den  netop  ved  disse  Kirkens 
Udskejelser  modnede  Reformation.  For  den  oldenborgske 
Fyrste,  hvem  en  lykkelig  Skjæbne  havde  kaldet  til  Dan- 
marks Throne,  og  hvis  Regeringstid  var  gaaet  hen  med 
blodige  Kampe  om  Sverigs  Krone,  maa  Overgangen  fra 
det  barbariske  Hjem  i  Norden  til  Italiens  forfinede  Luxus 
have  været  overvældende.  Festerne  i  Vatikanet  og  i  Kar- 
dinalernes Paladser  fejredes  med  en  Overdaadighed,  som 
danner  en  skjærende  Modsætning  til  den  danske  Konges 
fattige  Pung.  Der  foreligger  tilfældigvis  en  meget  om- 
stændelig Beskrivelse  af  en  Fest,  som  en  af  Pavens  Nepoter, 

Kardinal  Pietro  Riario,  Aaret  i  Forvejen  havde  givet  til 
Ære  for  Prindsesse  Leonora  af  Arragonien,  Datter  af  Kong 
Ferrante  i  Neapel,  da  hun  paa  Vejen  til  sin  Brudgom  i 
Ferrara  passerede  Rom.  Kardinalen  modtog  sin  Gjæst  i 
sit  Palads  ved  Pladsen  Santi  Apostoli,  og  hele  denne  Plads 
var  overspændt  med  Sejldug  og  forvandlet  til  et  Festtheater. 
Paladsets  Sale,  som  afkjøledes  ved  skjulte  Blæsebælge,  vare 
smykkede  med  yppig  Pragt,  Roms  største  Kunstnere  havde 
forestaaet  Dekorationen,  kostbare  fianderske  Tapeter  be- 
dækkede Væggene  og  hang  som  Portaler  for  de  mægtige 
Fløjdøre,  selv  i  Sideværelserne  straalede  Alt  af  Purpur  og 
Guld,  kostbare  Vaser  vare  opspillede,  de  med  bløde  Hynder 
bedækkede  Stole  havde  Fødder  af  Sølv;  naar  Prindsessen 
og  hendes  Hofdamer  trak  sig  tilbage  til  de  for  dem 
bestemte  Gemakker,  fandt  de  her  selv  de  til  det  laveste 
Brug  bestemte  Kar  udførte  med  drevet  Arbejde  i  forgyldt 
Sølv.  I  de  Festligheder,  som  foranstaltedes,  blandedes 
Christendom  og  Hedenskab  paa  en  besynderlig  Maade; 
Messer  og  Bønner  vexlede  med  mythologiske  Skuespil. 
Efter  en  Valfart  til  Peterskirken,  hvor  Paven  selv  læste 
Messen,  lod  Kardinalen  den  kydske  Susannes  Historie  frem- 
stille af  florentinske  Skuespillere;  senere  maatte  selve  Olym- 
pens Guder  bringe  Prindsessen  deres  Hylding.  Alt  Andet 
blev  dog  overtruffet  af  den  Banket,  som  gaves  den  sidste 
Dag,  og  hvor  det  Yderste  var  opbudt  for  at  blænde  og 
overvælde  Sandserne.  Hele  Tjenerskabet  var  klædt  i  Silke, 
og  Kardinalens  Seneschal  skiftede  fire  Gange  Dragt.  An- 
retningen vilde  have  tilfredsstillet  selv  en  Lucullus  eller 
Vitellius.  Før  man  gik  tilbords,  blev  der  budt  forgyldte 
kandiserede  Oranger  med  Malvasier,    og   af  gyldne  Kander 

hældtes  duftende  Rosenvand  i  kostbare  Skaale  over  Gjæ- 
sternes  Hænder.  Kardinalen  tilligemed  Prindsessen  og  fem 
særdeles  fornemme  Personer  indtog  Pladsen  ved  et  særligt 
Bord  paa  en  Estrade,  medens  det  talrige  Selskab  fyldte 
Salen.  Under  Fanfarer  blev  en  uendelig  Række  af  Retter, 
hver  bestaaende  af  mange  forskjellige  Slags,  serverede; 
hele  stegte  Vildsvin,  hele  Daadyr,  Geder,  Kaniner,  forsølvede 
Fisk,  Paafugle  i  deres  Fjederdragt,  Fasaner,  Storke,  Traner 
nævnes  blandt  Retterne,  selv  en  hel  Bjørn  med  en  Stok  i 
Gabet,  altsaa  for  en  væsenlig  Del  Skueretter,  og  hertil 
kom  en  Mangfoldighed  af  Kager,  Tærter,  Frugter  og  kostelig 
Konfekt.  Spisesedlen  alene  fylder  hele  to  Sider  hos  den 
Krønikeskriver,  som  har  opbevaret  Mindet  om  Festen.  Der 
bragtes  et  kunstigt  Bjerg  ind  i  Salen,  og  ud  af  det  steg 
en  arkadisk  Hyrde,  som  deklamerede  rørende  Vers  og  der- 
paa  atter  forsvandt  i  sin  Klippe.  Paa  Sølvfade  bar  man 
ind  i  Salen  legemsstore  Gjengivelser  i  Sukker  og  Bagværk 
af  Atlas,  af  Perseus  og  Andromeda,  af  Herkules's  tolv- 
Arbejder;  Kasteller  af  Konfekt  blev  stormede  og  plyndrede, 
store  Sejlskibe  aabnede  deres  Sider  og  udgjød  Dynger  af 
Sukkervarer,  som  saa  fra  Altanerne  blev  kastede  i  Grams 
til  det  jublende  Folk.  Efter  det  i  mange  Timer  fortsatte 
Maaltid  blev  der  atter  opført  mythologiske  Skuespil,  Kon- 
certer og  Gjøglerier.  Kardinal  Riario,  som  gav  denne  ødsle 
Fest,  døde  allerede  i  Januar  1474,  kun  28  Aar  gammel, 
ødelagt  af  Vellyst  og  Fraadseri;  i  sin  korte  Kardinaltid 
havde  han  ødelagt  over  200,000  Guldgylden  og  efterlod 
sig  endda  betydelig  Gjæld. 

Den   ubekj endte   Konge    fra    et   fjernt   barbarisk   Land 
blev  ikke   Gjenstand    for   saa   udsøgt  Opmærksomhed  som 

den  neapolitanske  Prindsesse,  men  modtoges  dog  med  al 
Ære.  Kardinaler  vare  sendte  ud  for  at  hilse  ham  vel- 
kommen, og  han  førtes  i  højtideligt  Optog  til  Vatikanet, 
hvor  han  ligesom  alle  Datidens  kronede  Hoveder  gjorde 
ydmygt  Knæfald  for  Paven,  kyssede  hans  Tøffel,  holdt 
Vandfadet  for  ham  og  i  det  Hele  viste  den  ydre  Ærefrygt 
for  Kirkens  Overhoved  og  Dignitarier,  som  hørte  med  til 
Datidens  Etikette.  Efter  Skik  og  Brug  blev  der  ogsaa 
vexlet  Gaver;  Kongen  bragte  Sild  og  Bergfisk  og  Hermelin, 
medens  Paven  til  Gjengjæld  skjænkede  ham  kostelige  Reli- 
kvier, hvoriblandt  en  Splint  af  det  hellige  Kors,  indviede 
Rosenkrandse  og  Helgenbilleder,  den  gyldne  Rose,  som 
endnu  i  vore  Dage  har  været  uddelt  til  Souveræner,  og 
endelig  saa  megen  Aflad,  at  der  kunde  bringes  en  rundelig 
Portion  hjem.  Kong  Christian  synes  at  have  gjort  sit 
Bedste  for  at  imponere  Romerne  og  at  have  givet  meget 
overdrevne  Skildringer  af  sit  Riges  Udstrækning  og  dets 
Magt.  Paven  gav  en  Fest  til  Ære  for  ham  i  det  Kloster- 
palads, som  han  havde  opført  tæt  ved  sin  Titularkirke  S. 
Pietro  ad  vincula,  men  ingen  Beskrivelse  af  denne  vides  at 
være  opbevaret.  Kong  Christian  fik  i  Rom  Dispensation 
fra  sit  ubesindig  aflagte  Løfte  om  en  Valfart  til  Jerusalem, 
og  hvad  der  har  bedre  Krav  paa  at  mindes,  er,  at  han 
under  dette  Besøg  tillige  erhvervede  Pavens  Samtykke  til 
Oprettelsen  af  et  fuldstændigt  Universitet  i  Kjøbenhavn, 
indbefattende  ogsaa  -  et  theologisk  Fakultet.  Bullen  ud- 
stedtes dog  først  den  19de  Juni  1475,  og  da  man  ikke 
skyndte  sig  at  benytte  den,  kom  Upsala  Universitet,  til 
hvilket  der  noget  senere  blev  givet  en  tilsvarende  pavelig 
Tilladelse,  ved  Erkebiskop  Jakob  Ulfsons  og  Rigsforstander 

Sten   Stures    Bestræbelser    det  kjøbenhavnske   nogle   Aar   i 
Forkjøbet. 

Reformationen  var  bleven  en  Kjendsgjerning,  og  efter 
mere  end  et  Aarhundredes  Kampe  havde  den  westfalske 
Fred  endelig  slaaet  denne  store  Kjendsgjerning  fast.  Da 
fejrede  det  grundig  svækkede  Pavedømme  den  Triumf,  at 
den  store  protestantiske  Helts  Datter  sveg  Protestantismen 
og  søgte  Tilflugt  i  den  katholske  Kirkes  Skjød.  Dronning 
Christina,  som  efter  Gustav  Adolfs  Fald  ved  Lutzen  havde 
besteget  Sverigs  Throne,  abdicerede  i  1654  og  drog  strax 
til  Syden;  allerede  i  Innsbruck  afsvor  hun  den  lutherske 
Lære  og  holdt  i  December  1655  sit  højtidelige  Indtog  i 
Rom,  hvor  hun  siden  levede  under  fire  Paver  indtil  sin  Død 
i  1689,  kun  med  nogle  korte  Afbrydelser  ved  Rejser,  dels 
til  Frankrig,  hvor  hun  havde  den  bekjendte  Episode  med 
Monaldeschi,  dels  til  Sverig,  hvor  hun  ikke  blev  vel  mod- 
tagen. Christina,  som  for  sit  Frafald  belønnedes  med  en 
aarlig  Pension  fra  det  apostoliske  Skatkammer  af  12,000 
Scudi,  beboede  i  Rom  det  store  Palazzo  Corsini,  bygget  af 
den  nys  omtalte  Riario;  i  denne  imponerende  Bygning, 
der  ligger  hinsides  Tiberfloden  og  ligeoverfor  den  ved  Ra- 
phaels  Fresker  berømte  Villa  Farnesina,  viser  man  endnu 
hendes  Værelser  og  det  Sovegemak,  i  hvilket  denne  højt 
begavede,  men  forvildede  og  excentriske  Kvinde  drog  sit 
sidste  Suk;  hvor  hun  i  en  Række  af  Aar  samlede  en 
aandrig  Kreds  af  Forfattere  og  Digtere  om  sig,  og  hvor 
hun  beskedent  havde  omgivet  sig  med  ikkun  otte  Muser, 
idet  hun  regnede  sig  selv  for  den  niende,  vandrer  nu 
bestemte  Dage  af  Ugen  Touristernes  Skare  med  deres 
Rejsebøger,    bestræbende   sig   for   at  afvinde  den  vidtløftige 


NORDISKE  MINDER  I  ROM. 


91 


Malerisamling  en  Interesse.  En  saa  fornem  Proselyt 
maatte  ogsaa  efter  Døden  hædres,  og  Pave  Innocens  XII. 
lod  Arkitekten  Carlo  Fontana  oprejse  hende  et  pragtfuldt 
Monument  i  selve  Peterskirken,  umiddelbart  ved  det  efter 
Michel  Angelos  berømte  Pietå-Gruppe  opkaldte  Kapel;  en 
Portrætmedaillon  i  Bronce  gjengiver  hendes  stærke,  næsten 
mandige  Træk,  og  nedenunder  dette  er  der  et  Marmor- 
relief, som  fremstiller  hendes  Afsværgelse  af  den  lutherske 
Lære  i  Innsbrucks  Domkirke. 

Kong  Frederik  IV.  af  Danmark  og  Norge  gjorde  i 
1692  som  Kronprinds  en  længere  Udenlandsrejse,  som  ogsaa 
omfattede  Italien.  Den  8de  Januar  rejste  han  fra  Kjøben- 
havn,  kom  over  Brenner  til  Venedig,  gik  derfra  tilsøes  til 
Ferrara,  saa  over  Bologna,  Rimini,  Ancona  og  Loreto  til 
Rom,  som  han  naaede  netop  Tomaanedersdagen  efter  sin 
Afrejse  fra  Kjøbenhavn,  og  hvor  han  tilbragte  sex  Uger. 
Pave  Innocens  XII.  af  Huset  Pignatelli  sad  dengang  paa 
Sankt  Peters  Throne,  en  retsindig  og  from  Mand,  helt  for- 
skjellig  fra  de  Kirkefyrster,  med  hvilke  Kong  Christian  I. 
havde  gjort  Bekjendtskab.  Kronprindsen  boede  i  et  Palazzo 
Carbognano,  som  nu  er  ubekjendt,  og  levede  paa  en  stor 
Fod  med  aabent  Taffel.  Paven  sendte  ham  sin  Cameriere 
d'onore  Grev  Fasenau  og  bevidnede  ham  sin  Respekt  med 
den  Tilføjning,  at  der  siden  Kejser  Carl  V.  ikke  havde 
været  en  saa  fornem  Fyrste  i  Rom;  ligeledes  sendte  Hs. 
Hellighed  sin  Gjæst  Gaver  af  Fisk,  Vin,  Parfumer  og  Kon- 
fekt, gjorde  flere  Fester  til  hans  Ære  og  anbefalede  saavel 
sine  Kardinaler  som  det  romerske  Aristokrati  at  vise  ham 
al  mulig  Udmærkelse.  Kardinalerne  d'Etrée  og  Janson  viste 
navnlig  Prindsen  udsøgt  Opmærksomhed,  og  det  bemærkes, 

at  ogsaa  de  romerske  Damer  imod  den  almindelige  Etikette 
ledsagede  Prindsen  hjem  til  hans  Bolig  og  besøgte  ham 
der.  Jesuitergeneralen  foranstaltede  til  hans  Opbyggelse 
musikalske  Kirkefester.  Vi  have  Frederik  den  Fjerdes  egne 
Dagbogsoptegnelser  fra  denne  Rejse,  meget  kortfattede, 
naive  i  deres  Tone,  fulde  af  orthografiske  og  sproglige 
Fejl,  som  vidne  om  en  tyk  Uvidenhed,  og  skrevne  paa 
Tydsk,  thi  dette  var  det  Sprog,  hvori  Tordenskjolds  Konge 
helst  tænkte  og  talte.  Optegnelserne  dvæle  ikke  meget 
ved  hellige  Materier,  ved  Relikvier  som  Christi  Blod  eller 
den  hellige  Jomfrues  Mælk  eller  Tornekronen,  paa  hvis 
Spidser  man  endnu  saae  Spor  af  Blodet;  Sligt  refereres 
ganske  kort,  og  er  det  altfor  grovt,  følger. der  i  Dagbogen 
et  non  credo.  Kunstværker  faae  ogsaa  en  meget  flygtig 
Omtale.  Omstændeligere  fortælles  om  Fægtesale  og  Stalde, 
og  Prindsen  kritiserer  skarpt  baade  Fægtemestrene,  Kardi- 
nalernes Heste  og  Rytterne,  af  hvilke  de  fleste  »wusten 
nicht  zu  Retopiren,  viel  weniger  dass  Tempo  in  den  Car- 
betten  zu  geben«,  hvorimod  han  er  kjendelig  begejstret 
over  den  kejserlige  Ambassadørs  Vogne,  af  hvilke  en  havde 
kostet  tyvetusinde  Daler.  Ceremonierne  paa  Skjærtorsdag, 
hvor  Paven  vasker  »Apostlenes«  Fødder,  Velsignelsen  Paaske- 
dag, Indvielsen  af  Agnus  Dei,  Pavens  Procession  fra 'Vati- 
kanet til  Lateranet  og  andre  saadanne  Optog  beskrives  ret 
udførlig.  Langfredag  besøger  Kronprindsen  Hellig  Knuds 
Grav  i  S.  Maria  Traspontina:  »Sie  haben  Ihn  an  Stad 
einer  rohten  mit  ein  Blau  mantel  gemahlt.  Sie  haben  Ihn 
alhir  zum  Heyligen  gemacht,  die  Bauren  in  Fuhnen  haben 
Ihn  Todtgeschlagen,  Indem  Er  den  ioten  (sie)  an  den  Armen 
und   Kirchen   zu    geben    befohlen;    Sein   Regieruner    ist    im 

Jahr  1086,  soli  ein  sehr  Frommer  und  Gottesfurchtiger  Herr 
gewesen  sein.«  I  Engelsborg  sad  dengang  fængslet  Even- 
tyreren og  Guldmageren  Borro  eller  Borri,  som  efter  først 
at  have  bedaaret  Dronning  Christine  af  Sverig  ogsaa  havde 
vidst  at  skaffe  sig  Indpas  hos  Kong  Frederik  III.  og  lige 
til  denne  Konges  Død  bevarede  hans  Naade.  Prindsen 
besøgte  sin  Bedstefaders  Fortrolige  for  at  spørge  ham  til- 
raads  om  sit  Helbred,  da  han  frygtede  for  at  have  Anlæg 
til  Svindsot;  Borros  Raad  vare  meget  fornuftige,  og  Dag- 
bogen erkjender  dette,  men  slutter  dog  med  den  Bemærk- 
ning, at  han  »af  Mange  holdes  for  en  Charlatan«.  Til 
Frascati  og  Tivoli  —  der  kaldes  »Freschada«  og  »Tiwili«  — 
gjordes  Udflugter.  Den  18de  April  forlod  Prindsen  Rom 
efterat  have  uddelt  Gaver  til  sine  Omgivelser:  en  Ring  af 
400  Scudis  Værdi  til  Grev  Fasenau,  en  anden  paa  320  Scudi 
til  Falconieri,  en  gylden  Kaarde  til  Gabrieli  og  Drikke- 
penge til  Tjenerskabet  hos  alle  de  gejstlige  og  verdslige 
Herrer,  som  havde  gjort  ham  deres  Opvartning.  I  Florents 
udvexledes  de  sidste  Høfligheder  med  Paven,  og  den  31te 
Maj  forlod  Prindsen  Italiens  Jordbund  og  kom  til  Frankrig.  — 
Paa  sin  senere  Rejse  i  Aaret  1709  kom  Frederik  IV.  ikke 
sydligere  end  til  Florents,  skjøndt  Clemens  XI.  varmt  indbød 
ham  til  Rom  og  havde  gjort  Forberedelser  til  hans  Mod- 
tagelse. 

Endnu  en  nordisk  Fyrste  skulle  vi  omtale,  som  har 
efterladt  Spor  i  Rom,  en  Kunstens  Konge:  Bertel  Thor- 
valdsen. Fra  1796  til  1819  og  igjen  fra  1820  til  1838 
levede  og  virkede  han  i  Rom;  her  fødtes  han  som  Kunstner, 
da  omsider  Jason  sprang  ud  af  hans  Hjerne,  og  herfra  gik 
hans    Berømmelse    ud    over  Verden,    Aar  for  Aar  fornyet 

ved  en  Rigdom  af  evige  Værker.  »Signor  Alberto«  var  den- 
gang en  af  Roms  store  Personligheder,  han  var  kjendt  af 
Høje  og  Lave,  hans  imponerende  Skikkelse  vakte  Opsigt 
paa  Gaderne,  i  Aristokratiets  Sale  flokkedes  det  fornemme 
Selskab  omkring  ham,  og  ved  de  lystige  Gilder  paa 
Osterierne  saae  Almuesfolkene  med  Beundring  hen  til  den 
store  Kunstner.  Nu  er  det  levende  Minde  om  Signor  Al- 
berto næsten  forsvundet;  kun  i  den  Slægt,  som  er  ifærd 
med  at  gaae  bort,  huskes  han  af  Enkelte,  der  da  gjerne 
udtømme  sig  i  Lovtaler  over  ham  baade  som  Kunstner  og 
som  Menneske.  Af  hans  Arbejder  findes  forholdsvis  faa  i 
Rom ;  Monumentet  i  Peterskirken  for  Pius  VII.  er  det 
største  og  det  mest  bekjendte,  men  hvor  skjønt  det  end  i 
og  for  sig  er,  og  hvor  meget  man  end  maa  beundre  dets 
enkelte  Figurer,  saa  gjør  det  som  Helhed  paa  det  Sted 
ingen  rigtig  Virkning,  hvad  enten  det  nu  virkelig  er  sandt, 
at  man  af  Chikane  imod  den  protestantiske  Billedhugger 
havde  opgivet  ham  forkerte  Maal,  eller  Kunstneren  ikke 
har  kunnet  passe  sit  Værk  ind  i  Kirkens  uhyre  Dimensioner. 
I  Kvirinalpaladset  er  Fyrsteværelset  smykket  med  Alexander- 
toget, som  blev  modelleret  i  1811  og  1812  til  Ære  for 
Kejser  Napoleon,  der  ventedes  til  Rom;  men  det  er  kun  i 
Gibs,  den  første  Gjengivelse  i  Marmor  findes  i  Villa  Carlotta 
ved  Como-Søen.  I  en  lille  Kirke  ved  Forum,  San  Luca  e 
Santa  Martina,  er  opstillet  i  Gibs  Thorvaldsens  Christus; 
det  skal  være  den  Model,  hvorefter  Marmorstatuen  i  Frue 
Kirke  er  udført.  Paa  den  solbeskinnede  og  hyggelige 
Piazza  Barberini,  hvor  Berninis  Triton  puster  sin  fine  Vand- 
straale  højt  op  i  Luften,  funklende  i  de  nedfaldende  Draa- 
bers  Diamantspil,   havde  Thorvaldsen  i  mange,  mange  Aar 

sit  Atelier.  Det  er  til  Minde  herom,  at  hans  Marmorstatue, 
gjengivende  Mesteren  i  antik  Stil  og  med  en  Tilnærmelse 
til  Vulkan,  staaer  opstillet  i  Haven  til  Barberiniernes  Palads 
mellem  Palmer  og  Pinier.  I  Via  Sistina  var  hans  private 
Bolig;  Huset,  der  ligger  paa  højre  Haand,  naar  man 
kommer  fra  Monte  Pincio,  har  nu  Nr.  45 — 46  og  paa 
Trappegangene  fortæller  en  Marmorplade,  at  her  boede 
den  store  Billedhugger:  Per  memoria  di  avere  abitato  in 
questa  casa  Alberto  Thorw aidsen  dtirante  il  suo  lungo 
soggiorno  in  Roma,  MDCCCXXXXIV .  Ogsaa  Thorvald- 
sens ædle,  imponerende  Skikkelse  kunne  vi  i  vor  Fantasi 
hensætte  i  et  romersk  Optog,  i  et  Kongetog,  en  Kunstner- 
konges Ligtog.  H.  C.  Andersen  fortæller  os,  at  samme  Dag 
som  han  kom  til  Rom,  den  18de  September  1833,  blev  han 
af  Landsmændene  ført  hen  i  Pantheon  og  kom  her  til  at 
bivaane  Raphaels  Jordefærd.  Man  havde  nemlig  i  Akademiet 
San  Luca  et  Dødningehoved,  som  udgaves  for  Raphaels, 
og  som  Goethe  havde  helliget  en  formelig  Kultus,  men  hvis 
Ægthed  bestredes  af  Andre;  for  at  klare  Sammenhænget 
dermed  havde  Gregor  XVI.  befalet  en  Undersøgelse  af 
Raphaels  Grav  i  Pantheon;  man  fandt  Liget  helt,  altsaa 
var  Hovedet  i  San  Luca  ikke  hans.  Efter  Undersøgelsen 
blev  Levningerne  af  den  store  Kunstner  nedlagte  i  en  ny 
Marmorkiste,  og  denne  hans  anden  Jordefærd  foregik  med 
en  Højtidelighed,  som  var  det  en  af  Kirkens  Helgene; 
81  store  Voxlys  brændte  om  Katafalken,  og  da  Processionen 
satte  sig  i  Bevægelse,  gik  blandt  de  fremragende  Kunstnere, 
der  vare  indbudte  til  at  udgjøre  den  for  tre  Aarhundreder 
siden  bortgangne  Mesters  Hædersfølge,  ogsaa  Thorvaldsen 
med  sin  Kjerte  i  Haanden.     Raphaels  Grav  er  ikke  prydet 

med  noget  større  plastisk  Værk;  tæt  ved  den  hviler  Thor- 
valdsens Ven  og  Beskytter,  Kardinal  Consalvi,  der  hos  ham 
bestilte  Mindesmærket  over  Pius  VIL,  medens  han  for  sig 
selv  nøjedes  med  et  simpelt  Gravmæle  fra  hans  Mejsel. 
Af  dem,  som  færdedes  med  Thorvaldsen  i  Rom,  ere 
nu  kun  Faa  tilbage.  Ludvig  Bødtcher  og  Bravo,  hvem  vi 
kunne  takke  for,  at  Samlingen  af  hans  Værker  blev  skjænket 
til  Kjøbenhavn,  ere  begge  borte;  Thiele,  hans  omhyggelige 
Biograf  og  fortrolige  Ven,  er  død;  af  de  Kunstnere,  som 
levede  sammen  med  ham  i  den  store  Tid,  ere  Bindesbøll, 
Rørbye,  Marstrand,  Freund,  Bissen,  Ernst  Meyer  og  mange 
Flere  vandrede  til  Hades.  I  Rom  er  der  nu  kun  een  til- 
bage af  Thorvaldsens  yngre  Samtidige,  een  af  dem,  der 
hørte  med  til  Kunstnerkolonien  i-  hine  Dage,  da  Rom  ude- 
lukkende var  Skjønhedens  og  Mindernes  Stad,  til  hvilken 
det  kun  forundtes  de  Udvalgte  at  komme.  Det  er  Albert 
Kiichler,  engang  den  livsglade  Genremaler,  der  var  trængt 
saa  dybt  ind  i  Skjønhederne  af  det  italienske  Folkeliv,  men 
siden  185 1  Kapucinermunken  Fra  Pietro,  hvis,  trods  de 
74  Aar,  rødmussede  og  friske  Ansigt  venlig  smiler  Lands- 
mænd imøde  fra  den  brune  Kutte. 

1  Republikens  og  det  første  Kejserdømmes  Dage 
fandtes  kun  Haver  og  Marker  paa  de  Strækninger  af  den  højre 
Tiberbred,  som  senere  indtoges  af  den  saakaldte  Borgo 
med  Engelsborg  og  den  leoninske  Stad  med  Vatikanet  og 
Peterskirken,  disse  Stadsdele,  som  efterhaanden  blev  Central- 
punktet for  Pavedømmets  gejstlige  og  verdslige  Magt,  dets 
allerinderste  Borg  og  Fæstning.  Kejser  Hadrian  valgte  en 
saadan  Mark  hinsides  Tiberen  til  sit  Gravmonument,  for 
hvilket  han  selv  i  levende  Live  sørgede,  og  som  for  vær- 
dig at  udtrykke  baade  Herskerens  Storhed  og  Rigets 
Vælde  skulde  overgaae  baade  det  af  Artemisia  over  hen- 
des afdøde  Ægtefælle,  Kong  Mausolus,  i  Halikarnas  opførte 
Gravmæle,  et  af  den  gamle  Verdens  syv  Underværker,  og 
den  af  Kejser  Augustus  for  den  juliske  Familie  rejste  Grav, 
hvis  grønsværdækkede  og  med  Cypresser  beplantede  Top 
dengang  endnu  løftede  sig  over  de  nye  Kvarterer  paa  Campus 
Martius.  Fra  Byen  paa  denne  Side  Tiberen  førte  Pons  Aelius 
lige  over  Floden  til  Moles  Hadriani,  hvis  Hovedindgang 
laa  for  Enden   af  Broen.     Begge  Dele   vare  altsaa  udenfor 

Murene    og    vedblev    at  være    det    et    godt  Stykke    ind    i 

Middelalderen,  selv  efterår.  Peterskirken  og  dens  Om- 
givelser, Civitas  Leonina,  vare  indlemmede  i  den  befæstede 
By.  Men  under  de  gjentagne  Belejringer  af  Barbarerne 
og  i.  de  blodige  indre  Kampe  blev  det  svære  Murværk, 
bag  hvilket  Kejseren  havde  bygget  sit  Gravkammer,  efter- 
haanden  forvandlet  til  en  stærk  Fæstning,  som  ved  sin 
Beliggenhed  fik  væsenlig  strategisk  Betydning.  Fra  denne 
uangribelige  Stenkolos,  som  omgaves  af  Grave,  Volde, 
Yderværker  og  Mure  med  Tinder  og  Taarne,  kunde  en 
Haandfuld  Folk  trodse  stærke  Hære,  og  hvem  der  var 
Herre  over  dette  faste  Punkt,  beherskede  derfra  til  en  vis 
Grad  Rom.  Mindesmærket  over  Hadrian  har  gjennem- 
gaaet  en  paa  Omskiftelser  rig  Historie  og  er  i  Tidernes 
Løb  blevet  sørgelig  lemlæstet;  det  er  en  arkitektonisk 
Torso.  Den  kolossale  Kjerne  af  mørke  Peperinblokke  staaer 
der  endnu  og  vil  vel  endnu  gjennem  Aartusinder  kunne 
blive  staaende  saaledes,  men  den  er  bleven  en  uformelig 
Klump,  berøvet  al  Skjønhed  undtagen  Massens  og  enhver 
ydre  Prydelse.  Men  der  hviler  over  Engelsborg  en  stor- 
artet Historiens  Poesi,  Aarhundredernes  mægtige  Fodspor 
ere  trykkede  i  den  haarde  Sten. 

En  livlig  Færsel,  ikke  rastløs  higende  som  paa  Lon- 
don Bridge  eller  Pont-des-Arts,  men  dog  med  sin  egen 
sydlandske  Travlhed,  strømmer  fra  den  aarle  Morgen  over 
Broen.  Rom  er  tidlig  paa  Benene.  Soldaterne  med  deres 
hvidt  overtrukne  Kepi'er  og  graae  Kitler  drage  med  sking- 
rende Musik  og  i  hurtig  Marsch  fra  Kasernerne  ud  til 
deres  Øvelsespladser  ved  Foden  af  Monte  Mario.  De  lette 
Droschker  krydse  hinanden  under  Pidskesmeld  og  rask  ud- 
vexlede  Signaler  mellem  Kudskene.    Campagnoler  i  brogede 

Dragter  med  deres  Benskinner  af  langhaaret  Gedeskind, 
der  give  dem  et  Udseende  af  Fauner  og  Satyrer,  og 
med  Kappen  kastet  over  den  ene  Skulder  drive  deres  med 
Grønsager  belæssede  Æsler  ind  til  Torvet  eller  komme 
rumlende  i  plumpe  Karrer,  forspændte  med  svære  Stude. 
Vogne  med  taarnhøje  Læs  af  Vidiebure  bringe  levende 
Fjerkræ  til  Torvet,  Hønsene  skrige,  og  Kalkunerne  stikke 
klukkende  deres  blaarøde,  skaldede  Halse  langt  ud  imellem 
Tremmerne.  Præster  og  Munke,  Nonner  og  barmhjertige 
Søstre  vandre  til  og  fra  Peterskirken  og  Vatikanet;  tjenende 
Brødre,  Diakonisser  og  unge  Læger  komme  fra  Hospitalet 
S.  Spirito  og  det  militære  Sygehus.  Blinde  og  vanføre 
Tiggere  indtage  fra  Daggry  til  Solnedgang  deres  Post 
mellem  Broens  Piller  og  mumle  deres  monotone  Formularer. 
Lidt  op  ad  Dagen  have  vi  Strømmen  af  Turisterne  med 
deres  røde  og  brune  Rejsebøger  paa  Vejen  til  Samlingerne 
og  Bibliotheket  i  Vatikanet.  Kardinalernes  og  Monsig- 
norernes  nu  saa  tarvelige  og  beskedne  Vogne  rulle  forbi 
Vagten  ved  Indgangen  til  Kastellet  uden  som  i  gamle 
Dage  at  modtage  militær  Honnør.  Folk,  som  skulle  til 
Audiens  hos  Paven,  sidde  stive  og  strunke  i  deres  Leje- 
karether  og  bilde  sig  ind  at  vække  Opsigt.  Henimod 
Middagstid  kommer  der  noget  Forventningsfuldt  over  Skaren, 
man  standser  Farten,  kaster  Blikket  opad  imod  Bronce- 
Englen,  der  med  sit  dragne  Sværd  svæver  over  den  mægtige 
Rundbygning,  og  seer  efter  Solen.  Kl.  12  kommer  Skuddet, 
det  drønende  Kanonskud  fra  Castello  San  Angelo,  hvorefter 
hele  Rom  stiller  sine  Uhre,  og  Strømmen  faaer  atter  Fart, 
selv  Tiberens  gule  Vande,   der  med   talløse   smaa  Hvirvler 

glide    afsted   under  Brobuerne,    synes    at    skynde    sig  hur 
tigere  afsted. 

Et  herligt  Prospekt  aabner  sig  fra  Broen.  Foran  sig 
har  man  de  mørkebrune,  næsten  sorte  Mure  af  Kastellets 
runde  Basis,  der  rager  op  som  en  Klippe,  og  som  skjuler 
det  bagved  liggende  Landskab  med  Højderne  om  Monte 
Mario  for  Øjet.  Tilhøjre  seer  man  et  langt  Stykke  af  den 
gule,  brede  Tiberflod  imellem  bratte  Lerbrinker,  hvor  Hu- 
sene ligge  spredte  i  malerisk  Uorden,  enkelte  med  en  af 
Murværk  indfattet  lille  Have,  hvor  en  ensom  Pinie  tegner 
sin  brede  Krone  imod  den  blaae  Himmel,  og  i  det  Fjerne 
har  man  Højderne  ved  Monte  Pincio.  Tilvenstre  strække 
sig  Borgoens  Husrækker,  forrest  det  lange  Ospedale  San 
Spirito,  og  over  dem  løfter  sig  majestætisk  Peterskirkens 
Kuppel  med  de  to  smaa  Tvillingkupler.  Broen  selv  er  an- 
seelig, men  forholdsvis  ikke  meget  bred:  paa  fem  massive 
Buer  af  Travertin,  de  samme  som  i  Hadrians  Bro,  er  den 
ført  over  Floden;  ved  dennes  Bredder  tilhøjre  og  tilvenstre 
seer  man  nogle  faa  Levninger  af  ældre  Broer,  Pons  trium- 
phalis og  Pons  Vaticanus.  De  tolv  Statuer,  som  ere  an- 
bragte langs  Rækværket,  ere  moderne  Prydelser;  ældst 
ere  Apostlene  Peter  og  Paulus,  som  rejstes  af  Clemens 
VII  til  Ihukommelse  om  hans  og  Byens  Frelse  fra  fuld- 
stændig Undergang  i  1527  efter  Roms  Erobring  af  Kejser 
Carl  V's  Tropper  under  Konnetablen  af  Bourbon.  Fra 
Midten  af  det  syttende  Aarhundrede  skrive  sig  de  ti  Engle 
i  flagrende  Gevandter  og  forvredne  Stillinger,  allegoriske 
Fremstillinger  af  Christi  Lidelser  og  Martyrernes  Plager, 
som  skyldes  den  Berniniske  Skole ;  disse  maniererede  Figurer 
vare   i  en  smagløs  Tidsalder   Gjenstand   for  en   overdreven 

Beundring  og  pristes  som  Mesterværker  af  plastisk  Kunst, 
men  staae  nu  hen  under  et  tykt  Lag  af  Snavs,  forsømte 
og  ringeagtede. 

Piazza  di  Ponte,  som  Pladsen  paa  Byens  Side  foran 
Broen  kaldes,  var  i  gamle  Dage  Rettersted.  Her  stod 
fordum  en  Triumfbue  for  Kejserne  Gratian,  Valentinian  og 
Theodosius,  der  i  Skildringerne  af  Pavernes  store  Kronings- 
optog  fra  Vatikanet  til  Lateranet  spiller  en  væsenlig  Rolle, 
og  i  Nærheden  af  hvilken  Jøderne  sædvanlig  gjorde  deres 
Knæfald  for  den  nye  Hersker  for  at  modtage  hans  haan- 
lige  Tilsagn  om  Beskyttelse  og  derpaa,  ret  som  for  strax 
at  faae  en  Prøve  paa  denne  Beskyttelses  Værdi,  af  Pø- 
belen joges  tilbage  til  deres  Indelukke.  Triumfbuen  for- 
svandt, dens  Søjler  og  Skulpturer  anvendtes  til  Prydelse 
af  de  i  Nærheden  opførte  Kirker,  og  paa  dens  Plads  rejste 
sig  Skafottet.  Her  henrettedes  den  ute  September  1599 
Beatrice  Cenci.  Den  unge  Pige,  hvis  blege  og  sorgfulde 
Træk  under  den  hvide  Turban  ere  forevigede  i  Guido  Renis 
berømte  Portræt  i  Barberiniernes  Palads,  hvoraf  Kopier 
have  oversvømmet  Verden,  sad  fangen  i  en  af  Engels- 
borgs mørke  Celler,  dømt  for  at  have  myrdet  sin  Fader, 
da  han  forfulgte  hende  med  unaturlig  Brynde,  men  var 
rimeligvis  uskyldig  i  denne  Brøde,  som  hun  kun  bragtes 
til  at  tilstaae  under  forfærdelige  Pinsler.  Pave  Clemens 
VIII  Aldobrandini  blev  bestormet  af  Bønner  om  Benaad- 
ning  og  var  tilsinds  at  give  efter,  da  nye  Mord  bleve  be- 
gaaede  og  omstemte  ham  til  at  vise  ubønhørlig  Strenghed. 
Fra  Engelsborg  blev  Beatrice  tilligemed  sin  Broder  og 
Stedmoder    ført    til   Retterstedet,    og   deres   Hoveder    faldt 

under  en  feberagtig  Bevægelse  imellem  det  tilstrømmende 
Folk,  der  kun  med  Møje  holdtes  tilbage  fra  et  Oprør. 

Talløse  ere  de  Processioner,  Optog  og  Pilgrimsvandringer, 
som  have  bevæget  sig  over  Ponte  San  Angelo.  En  over- 
vældende Mængde  af  Erindringer  strømmer  ind  paa  Tan- 
ken, naar  den  søger  at  gjenkalde  de  Optrin,  hvortil  disse 
Steder  have  været  Vidne.  Paa  Maa  og  Faa  griber  man 
ind  i  denne  Rigdom  for  at  fastholde  enkelte  Billeder. 

Pesten  rasede  i  Rom.  Longobarderne  vare  trængte 
frem  i  Italien,  de  havde  hærget  og  skjændet  i  de  skjønne 
Byer  og  ødelagt,  hvad  Gotherne  og  Attilas  Hunner  havde 
skaanet,  Alboin  og  hans  vilde  Høvdinger  havde  i  flere  Aar 
belejret  den  evige  Stad  og  bragt  den  til  Randen  af  Under- 
gang, indtil  de  rovbegjærligé  Skarer  kjøbtes  til  at  drage 
bort  ved  Opoffrelsen  af  Kirkens  og  Borgernes  sidste  Ejen- 
dele. En  forfærdelig  Oversvømmelse  af  Tiberen  satte  alle 
Byens  lavt  liggende  Kvarterer  under  Vand,  de  stride 
Strømme  undergravede  en  Mængde  gamle  Templer  og 
Bygninger,  som  styrtede  i  Grus,  og  ødelagde  de  med 
Møje  samlede  Kornforraad.  Som  en  uundgaaelig  Følge  af 
Hungeren,  Nøden  og  den  usunde  Fugtighed  udbrød  da  i 
Aaret  590  Pesten  i  den  hjemsøgte  Stad.  Den  forfærdelige 
Sygdom  rasede  paa  hin  Tid  over  næsten  hele  Europa.  .  Fra 
det  ægyptiske  Pelusiums  Sumpe  var  Smitsoten  bragt  til 
Byzanz,  hvor  den  fandt  rig  Næring  i  den  ved  alle  Arter 
af  Udsvævelser  svækkede  Befolkning,  og  udbredte  sig  der- 
fra over  Landene,  følgende  Krigens  Spor.  Den  sorte  Død, 
der  hos  de  latinske  Forfattere  kaldes  lues  inguinaria, 
hvilede  som  en  Herrens  Straffedom  over  alt  Levende;  uden 
at  være  bunden   til  nogen  Aarstid,   angreb   den  Mennesker 

og  Dyr  uden  Forskjel,  den  smittede  ikke  ved  Berøring, 
men  en  giftig  Miasma  forplantede  den  til  alle  Sider.  Snart 
dræbte  den  pludselig  som  ved  et  Slag,  snart  indtraadte 
Døden  efter  rædsomme  Lidelser  under  en  tre  Dages  Syg- 
dom, under  hvilken  intet  Lægemiddel  kunde  skaffe  Lin- 
dring eller  Frelse,  de  Syge  sank  hen  i  en  pinlig  Afmagt 
eller  fortæredes  af  Feber.  Aabnedes  Ligene,  fandt  man 
Indvoldene  bedækkede  med  Saar  og  Svulster,  der  vare 
fyldte  med  et  Sygdomsstof  sort  som  Kul.  Under  disse 
Rædsler  grebes  Sindene  af  vilde  Fantasier;  de  Ængstede 
troede  at  høre  Basuner  lyde  fra  Himlen,  de  saae  Morder- 
englen svæve  ned  fra  Skyerne  og  bildte  sig  ind  at  møde 
selve  Pestens  Dæmon,  som  vandrede  om  i  Gaderne  og 
med  sin  Kølle  slog  til  Jorden,  hvem  han  mødte.  Selv 
Pave  Gregor  den  Store,  en  af  sin  Tids  store  Aander,  for- 
sikkrer,  at  han  med  sine  egne  Øjne  saae,  hvorledes  der 
fra  Himlen  udsendtes  Pile,  som  gjennemborede  og  dræbte 
de  elendige  Mennesker,  og  fortæller  Visioner  af  de  Syge. 
En  af  Pesten  angreben  Soldats  Sjæl  førtes  fra  Legemet 
ned  til  Underverdenen;  der  saae  han  en  Bro  over  en  sort 
Flod  og  hinsides  Broen  skjønne  Blomsterenge  med  Skarer 
af  hvidklædte  Salige  samt  i  det  Fjerne  straalende  og  lyse 
Boliger;  de  Retfærdige  fik  Lov  at  vandre  over  Broen,  de 
Lastefulde  styrtedes  ned  i  den  stinkende  Sump,  og  Visionen 
begynder  nu  at  blive  satirisk  i  sin  Udmalen  af  de  gejst- 
lige Personer,  som  drages  med  ned  blandt  Synderne,  me- 
dens kun  enkelte  naae  over  til  de  Saliges  Bred.  Pesten 
havde  allerede  tidligere  gjæstet  Rom,  men  nu  rasede  den 
med  en  Voldsomhed,  som  bragte  Befolkningen  til  den 
yderste   Rand  af  hysterisk  Fortvivlelse   og  truede   med   at 

lægge  hele  Byen  øde.  Det  var  paa  Sygdommens  Højde- 
punkt, at  Gregor  valgtes  til  Pave,  og  førend  han  endnu 
var  indviet,  befalede  han,  at  der  i  tre  Dage  skulde  holdes 
en  stor  Bodsprocession  for  at  bønfalde  Himlen  om  at 
standse  Pesten.  Alle  Indvaanerne  skulde  efter  Alder,  Kjøn, 
og  Stand  dele  sig  i  syv  Tog,  der  skulde  gaae  ud  hvert 
fra  sin  Kirke,  mødes  i  Santa  Maria  Maggiore  og  derfra 
valfarte  til  de  hellige  Steder,  navnlig  Apostelgravene.  Et 
gruopvækkende  Syn!  Mændene  havde  tilhyllet  deres  Ho- 
veder med  mørke  Hætter,  gjennem  hvis  Aabninger  de 
hule  og  matte  Øjne  stirrede  med  dødningeagtig  Stivhed, 
formodentlig  den  første  Oprindelse  til  de  endnu  bestaaende 
Hætte-Broderskaber;  Kvinderne  bar  sorte  Gevandter  og 
Slør.  Under  hjerteskærende  Suk  og  Klageraab,  med  mum- 
lede Bønner  og  jamrende  Sørgesange  drog  Toget  fremad 
mellem  Dynger  af  Ruiner,  hvor  Gravens  Stilhed  herskede, 
forbi  stinkende  Lig  og  forbi  Syge,  som  vred  sig  i  de 
sidste  Krampetrækninger,  en  Procession  af  Veeklagende 
paa  en  Skueplads,  der  til  alle  Sider  frembød  Ødelæggel- 
sens Vederstyggelighed.  Pesten  fulgte  selve  Toget,  midt 
i  Skarerne  slog  Sygdommen  pludselig  ned  og  dræbte  sine 
Offre  med  det  Samme.  Paven  gik  i  Spidsen  for  denne 
Sørgeskare,  foran  ham  bares  det  af  Lucas  malede  Billede 
af  Madonna,  som  endnu  opbevares  i  Kirken  Ara  Coeli, 
det  ældste  af  Apostelens  syv  Malerier,  hvoraf  fire  findes  i 
Rom.  Paa  Broen  over  til  Hadrians  Gravmæle,  som  den- 
gang endnu  stod  i  sin  oprindelige  Skikkelse  og  Udsmyk- 
ning, aabenbarede  der  sig  for  Gregor  og  hans  til  den 
yderste  Lidenskab  bragte  Pilgrimme  en  himmelsk  Vision, 
som  lovede  en  Ende  paa  Lidelserne.     Erkeenglen  Michael 

svævede  fra  Himmelens  Skyer  ned  over  Moles  Hadriani, 
i  Haanden  holdt  han  det  flammende  Sværd,  og  da  hans 
Fod  naaede  Bygningens  flade  Top,  bøjede  han  det  ned 
som  for  at  støde  det  i  Balgen,  et  umiskjendeligt  Varsel 
om,  at  Herrens  Straffedom  nu  var  fuldbyrdet,  og  at  han  i 
sin  Naade  vilde  standse  Pestens  Rasen.  Fra  denne  Dag 
er  det,  at  Broen  og  Kastellet  bærer  Englens  Navn.  Et 
Kapel  for  San  Michael  blev  i  et  senere  Aarhundrede 
bygget  paa  Toppen  af  Hadrians  Gravmæle,  hvor  Erke- 
englen  havde  viist  sig,  og  endnu  svæver  hans  Bronce- 
skikkelse  med  udbredte  Vinger,  med  Flammesværdet  bøjet 
nedad  som  for  at  støde  det  i  Balgen,  over  Kastellets  væl- 
dige Masse. 

Allerede  fra  et  tidligt  Tidspunkt  i  Kirkens  Historie 
begynde  de  store  Pilgrimstog  til  Rom,  og  de  fortsættes  jo 
endnu  i  vore  Dage  efter  en  storartet  Maalestok.  Vi  komme 
ganske  naturlig  til  her  at  tale  om  dem,  thi  alle  disse  Tog 
ere  dragne  over  Engelsbroen  til  Apostelgraven  i  Peters- 
kirken, der  mere  end  nogen  anden  af  Roms  Helligdomme 
var  Maalet  for  de  Troendes  Higen.  I  Middelalderens 
mørke  Aarhundreder  ere  Pilgrimsfarterne  den  Form,  i  hvil- 
ken Menneskenaturens  Trang  til  at  besøge  fremmede  Steder 
naturligst  fandt  sin  Tilfredsstillelse.  Krigerne  og  de  dri- 
stige Handlende  førtes  af  deres  Kald  til  fjerne  Lande  og 
hjembragte  derfra  eventyrlige  Fortællinger  om  de  sete 
Herligheder,  til  hvilke  Hjemfødningerne  lyttede  med  ivrig 
Nysgjerrighed.  Om  Rejse  for  Rejsens  egen  Skyld  kunde 
der  under  de  givne  Forhold  ikke  være  Tale,  men  Reli- 
gionen gav  et  Paaskud  og  en  Anledning,  som  grebes  med 
Begjærlighed.    I  den  katholske  Kirke  har  Eftertrykket  altid 

været  lagt  paa  gode  Gjerninger,  og  ingen  Gjerning  var 
bedre  eller  gav  sikkrere  Adkomst  til  Syndsforladelse  her- 
nede og  Salighed  hisset  end  Bønner  og  Tilbedelse  ved 
Helgenernes  Relikvier  og  paa  Steder,  der  vare  helligede 
ved  Martyrernes  Blod.  Den  virkelige  Fromhed  gav  Mange 
Pilgrimsstaven  i  Haanden,  den  hyklede  endnu  Flere.  »Alle 
Aldere,  Kjøn  og  Stænder«  —  skriver  Gregorovius  —  »tog 
Del  i  Pilgrimstogene,  Kejseren,  Fyrsten  og  Biskoppen  ikke 
mindre  end  Tiggeren;  Barnet,  Ynglingen,  den  ædle  Matrone 
og  Oldingen  vandrede  barfodet  med  den  hvide  Stav  i 
Haanden  og  Kappen  med  de  hvide  Muslingskaller  over 
Skulderen.  Denne  Trang  udbredte  et  romantisk  Væsen, 
en  poetisk  Længsel  efter  det  Fremmede  og  Eventyrlige 
over  Menneskeslægten.  Rom  havde  først  forstaaet  at  frem- 
kalde denne  Vandrelyst  og  at  drage  den  til  sine  Mure. 
Selv  efterat  der  i  alle  Rigets  Provindser  ved  talrige  hellige 
Grave  var  sørget  for  den  nærmeste  Trang,  ophørte  ikke 
Togene  til  Rom.  Den  Tro  havde  fæstnet  sig  i  hele  den 
christne  Verden,  at  en  Valfart  til  Rom,  Martyrernes  og 
Apostlenes  Stad,  var  en  sikker  Nøgle  til  Paradiset.  Biskop- 
perne og  Præsterne  støttede  denne  Opfattelse,  de  formanede 
stadig  til  Pilgrimstog.  Datidens  Barnetro  havde  endnu 
ikke  opdaget,  at  de  rette  Veje  til  Forløsning  og  Forsoning 
ligge  i  Menneskebrystets  Indre,  den  søgte  dem  i  det  Ydre, 
i  Rejsen  til  et  fjernt,  legemliggjort  Symbol  paa  Frelsen, 
og  denne  Tro  var  stærk  nok  til  at  holde  den  Fromme 
oppe,  naar  han,  trodsende  de  barske  Elementer,  ad  usikkre 
Veje,  gjennem  utallige  Farer,  under  frivillige  Savn  af  enhver 
Art  paa  sin  lange  og  møjsommelige  Valfart  skred  frem 
som  gjennem  en  Skjærsild  til  sit  Maal,   den   uudtømmelige 

Naadekilde.  Enhver  forskyldt  eller  uforskyldt  Smerte, 
enhver  Form  af  jordisk  Pine,  selv  enhver  Forbrydelse  kunde 
fortrøstningsfuld  tye  til  Rom  og  der  haabe  paa  at  finde 
Forløsning  ved  de  hellige  Grave  eller  for  Pavens  Fødder. 
Den  store  Betydning,  som  denne  faste  Tro  gav  Byen  Rom 
alene  mellem  alle  Jordens  Stæder,  har  ikke  gjentaget  sig 
og  vil  aldrig  kunne  gjentage  sig.  At  der  i  hine  vildt 
barbariske  Tider  fandtes  en  saadan  Fredens  og  Forsoningens 
Helligdom,  var  for  Datidens  Menneskeslægt  en  uendelig 
Lykke.  Det  var  en  uafbrudt  Folkevandring,  som  foregik 
til  Rom;  i  Skarer  steg  de  Troende  over  Alpernes  Snee  og 
Is  eller  vovede  Farten  over  det  stormfulde  Hav,  drevne  af 
Trangen  til  Naade.  Men  kun  altfor  ofte  var  den  oprigtige 
Bodfærdighed  og  fromme  Tro  fordømt  til  at  vandre  ved 
Siden  af  den  frække  Last  og  det  skinhellige  Bedrag,  paa 
selve  Vejen  til  Naaden  udsat  for  at  smittes  ved  Berøringen 
med  det  Urene.  Det  demoraliserende  Samliv  med  Mennesker, 
som  havde  frigjort  sig  for  alle  Samfundets  og  Familiens 
Baand,  Rejsens  Eventyr  og  talrige  Fristelser,  de  yppige 
italienske  Byers  Forførelseskunster  krævede  talløse  Offre, 
og  mange  Kvinder,  der  som  kydske  Møer,  Enker  eller 
Nonner  havde  forladt  deres  Fædreland  for  at  fornye  deres 
Løfte  ved  Peters  Grav,  vendte  hjem  som  Faldne,  hvis  de 
ikke  blev  i  det  lokkende  Syden  som  en  gudsforgaaen 
Ridders  Frille.« 

Pilgrimmene  strømmede  daglig  gjennem  Roms  Porte, 
og  det  var  en  vanskelig  Opgave  baade  at  skaffe  disse 
Tusinder,  som  idelig  fornyedes,  Husly  og  Underhold  og  at 
vaage  over  Retssikkerheden  under  denne  Tilstrømning.  Thi 
i   Pilgrimstogene   var    der    altid    et    betydeligt    Element  af 

vitterlige  Forbrydere,  og  selve  deres  Misgjerninger  vare  det 
Pas,  den  Adkomst,  med  hvilken  de  meldte  sig  med  Krav  paa 
Kirkens  Forsorg.  De  borgerlige  Love  vare  i  hine  Dage  som 
oftest  magtesløse,  det  var  Kirken,  som  straffede,  og  dens  Tugt 
var  Bod.  Mordbrænderen,  Fadermorderen,  Kvindeskjænderen 
skriftede  sin  Synd  og  fik  saa,  samtidig  med  nøjagtig  For- 
skrift om  den  ham  til  Bod  paalagte  Pilgrimsvandring,  af 
Præsten  sin  Legitimation;  med  denne,  der  aabent  forkyndte 
hans  Brøde,  meldte  han  sig  undervejs  hos  Biskopper  og 
Abbeder,  som  skjænkede  ham  Gjæstfrihed  i  deres  Borge 
og  Klostre,  og  saaledes  kunde  han  paa  sin  Forbrydelse 
uden  Sorger  for  Udkommet  drage  fra  Station  til  Station, 
indtil  han  naaede  sit  Maal  for  ved  den  ham  anviste  Helgen- 
grav gjennemgaae  sin  Pønitense.  Ofte  var  selve  Pilgrims- 
vandringen  knyttet  til  særegne  Bodsøvelser  og  Selvplagelser. 
Nogle  skulde  gaae  halvt  nøgne,  Andre  vare  belæssede  med 
Lænker,  atter  Andre  havde  en  Jernring  om  Halsen  eller 
Armen  smeddet  i  Jern.  Med  Hylen  og  Skrigen  kastede 
de  sig  ned  ved  Martyrgravene,  pidskede  sig  blodige,  bragte 
sig  selv  ved  Faste  og  Vaagen  i  en  Tilstand  af  Exstase  og 
hengav  sig  da  til  et  modbydeligt  religiøst  Vildskab.  Men 
det  hændte  ogsaa,  at  listige  Bedragere  med  falske  Breve 
udgav  sig  for  bodfærdige  Forbrydere  og  misbrugte  Klostrenes 
og  Hospitiernes  Gjæstfrihed,  eller  de  stillede  sig  an  som 
besatte  af  onde  Aander,  teede  sig  som  Vanvittige  ved 
Synet  af  Relikvierne  og  hyklede  da  en  pludselig  Helbredelse 
som  ved  et  Mirakel  for  derved  at  narre  Præster  og  Munke 
til  at  tage  sig  af  dem  som  Naadens  udvalgte  Børn. 

Valfartsmanien  standsede  noget  under  Korstogene,  som 
jo  selv   vare  Pilgrimstog,    de   største,   som  Verdenshistorien 

kjender.  Den  gjenoplivedes  ved  en  sindrig  Oprindelse  af 
den  katholske  Kirke.  Pave  Bonifacius  VIII.  udstedte  en 
Bulle,  hvorved  Aaret  1300  erklæredes  for  et  Jubelaar,  og 
ved  hvilken  der  tilsagdes  Enhver,  som  i  Aarets  Løb  med 
andægtigt  og  angergivent  Sind  et  vist  Antal  Gange  besøgte 
Kirkerne  St.  Peter  og  St.  Paul,  fuldstændig  Syndsforladelse. 
Der  var  dog  Undtagelser  fra  denne  Naade;  Bullen  ude- 
lukkede Kirkens  aabenbare  Fjender,  nemlig  Hertug  Frederik 
af  Sicilien,  Familien  Colonna  og  de  Christne,  som  drev 
Handel  med  Saracenerne;  saaledes  fik  Paven  Lejlighed  til 
offenlig  at  stemple  Modstanderne  af  hans  Politik  og  af  hans 
egne  Handelsplaner  som  forstødte  af  Himlen  selv.  En 
ubeskrivelig  Bevægelse  opstod  i  hele  den  christne  Verden 
ved  Forkyndelsen  af  Jubelaaret.  Ikke  blot  Italienere,  Pro- 
vengalere og  Franskmænd  fulgte  Pavens  Opfordring,  men 
ogsaa  Spaniere,  Tydske,  Ungarere,  Slaver,  Englændere,  selv 
Skandinaver.  Fra  alle  Verdenshjørner  strømmede  de  Troende 
sammen  til  Rom,  de  antike  Veje  vare  atter  Vidne  til  hele 
Folkevandringer,  og  Italien  bragte  det  Offer  for  en  Tid  at 
standse  det  ellers  almindelige  Landevejsrøven,  idet  der  blev 
givet  frit  Lejde.  Pilgrimmene  bar  de  graae  Kapper  og  den 
bredskyggede  Hat  med  Muslingskaller  eller  vare  iførte  deres 
Nationaldragter,  hvis  brogede  Blanding  gav  deres  lange  Tog 
en  livlig  Kolorit ;  de  kom  tilfods,  tilhest  eller  paa  Karrer,  som 
optog  de  Trætte  og  Syge,  hvidskj æggede  Oldinge  lod  sig  lede 
af  deres  Børnebørn,  kraftige  Ynglinge  bar  som  fordum  Æneas 
Fader  eller  Moder  paa  deres  Skuldre  til  Rom.  En  babelsk 
Forvirring  af  Sprog  herskede  iblandt  dem,  men  naar  de 
istemte  deres  Hymner  og  Litanier,  hvis  veemodige  Toner 
fyldte  Luften  med  Klagesang,   var  det  eet  Sprog,   Kirkens 

hellige  Sprog,  som  tolkede  deres  Længsler,  ligesom  deres 
Maal  var  eet.  Naar  de  saa  omsider  efter  mange  Ugers  og 
Maaneders  møjsommelige  Vandring  fra  den  sidste  Højde 
fik  Øje  paa  den  evige  Stads  Skov  af  Taarne,  udbrød  de  i 
et  jublende  »Roma!  Roma!«,  ligesom  Korsfarerne  havde 
hilst  Jerusalem,  kastede  sig  ned  i  Bøn  og  ilede  saa  videre 
med  Raabet:  »Sankt  Peter  og  Sankt  Paulus,  Naade!«  Ved 
Byens  Porte  modtoges  de  af  Landsmænd  fra  de  Seminarier 
og  »Skoler«,  hvoraf  der  allerede  dengang  var  et  betydeligt 
Antal,  og  af  de  Embedsmænd,  der  forestod  Forplejningen 
af  de  Fremmede,  men  førend  de  søgte  Hvile  i  Herberget, 
maatte  de  først  over  Engelsbroen  forbi  Hadrians  nu  til  en 
skummel  Fæstning  forandrede  Gravmæle  til  S.  Peter  for 
paa  deres  Knæ  at  kravle  op  ad  den  brede  Trappe  og 
derpaa  i  Henrykkelse  kaste  sig  ned  i  Støvet  ved  Apostelens 
Grav.  Trods  alle  Besværligheder  og  Farer  var  det  et  uhyre 
Antal  af  Pilgrimme,  som  saaledes  søgte  til  Rom;  man 
regnede,  at  der  daglig  gik  en  Strøm  af  30,000  Mennesker 
ud  og  ind  ad  Byens  Porte,  og  at  der  daglig  var  i  Gjennem- 
snit  200,000  Fremmede  i  Byen,  en  indvandret  Befolkning, 
der  flere  Gange  overgik  Antallet  af  dens  faste  Indvaanere, 
og  dette  varede  et  helt  Aar  igjennem.  For  første  Gang  i 
lange  Tider  syntes  det  udstrakte  Rom  atter  at  være  befolket. 
Der  var  med  forstandig  Omhu  sørget  for  Ordenens  Opret- 
holdelse, for  god  Forplejning  og  billige  Priser.  Aaret  var 
frugtbart,  og  saavel  fra  Campagnen  som  fra  de  omliggende 
Provindser  blev  der  idelig  sendt  nye  Forraad  af  Levnets- 
midler  til  Rom;  men  det  kunde  dog  ikke  undgaaes,  at  der 
af  og  til  indtraadte  Mangel,  især  af  Foder  til  Lastdyrene. 
Engelsbroen  var  dengang  besat  med  en  dobbelt  Række  af 

Boder,  hvor  der  navnlig  solgtes  Helgenbilleder,  indviede 
Rosenkrandse  og  Relikvier,  ganske  som  endnu  den  Dag 
idag  i  Borgo,  hvor  ethvert  nyt  Pilgrimstog  fremkalder  nye 
Udstillinger  af  slige  hellige  Gjenstande,  forøgede  med  Foto- 
grafier og  Billeder  af  Paven,  Kardinalerne  og  berømte 
Malerier.  For  at  forhindre  Ulykkestilfælde  var  Broen  delt 
paalangs  ved  et  stærkt  Rækværk,  for  at  Strømmene  til  og 
fra  St.  Peter  ikke  skulde  mødes;  hinsides  Engelsbroen  blev 
der  for  at  skaffe  rigeligere  Adgang  til  Peterskirken  nedrevet 
en  hel  Række  af  Huse  og  anlagt  en  ny  Gade  langs  Floden. 
Alligevel  hændtes  det  undertiden,  at  der  opstod  Trængsel, 
hvor  de  Svage  kastedes  omkuld  og  traadtes  ihjel  under 
Massens  tunge  Fødder.  I  de  to  Hovedkirker  stod  der  ved 
Alteret  Præster,  som  med  lange  River  skrabede  Offergaverne 
sammen,  thi  enhver  Pilgrim  maatte  erlægge  sit  Offer  ved 
Apostelgraven,  men  de  gejstlige  Krønikeskrivere  berette 
med  et  Suk,  at  de  fleste  Mønter  vare  af  Kobber,  Sølvet 
sjeldent  og  Guldet  en  ren  Undtagelse.  Alligevel  vare 
Kirkens  Indtægter  i  dette  Jubelaar  særdeles  betydelige,  og 
R-omerne  selv  tjente  saa  godt  paa  de  Fremmede,  at  de 
fandt  det  klogest  at  behandle  dem  med  Venlighed  og  und- 
lade Alt,  hvad  der  kunde  skræmme  Andre  fra  at  følge  de 
første  Pilgrimmes  Exempel. 

Jubelaaret  havde  viist  sig  altfor  indbringende  til  ikke 
at  gjentages,  og  for  at  ingen  Slægtfølge  skulde  være 
afskaaren  fra  dets  Velsignelse,  blev  det  fundet  hensigts- 
mæssigt at  forkorte  Fristerne.  Der  blev  foranstaltet  Jubel- 
aar ogsaa  midt  i  Aarhundrederne,  siden  hvert  treogtredivte, 
til  Slutningen  hvert  femogtyvende  Aar.  Naar  Romerne 
viste  sig  ulydige  og  oprørske,  truede  Paverne  med  at  udsætte 

Jubelaaret,  eller  de  bragte  deres  urolige  Undersaatter  til 
Fornuft  ved  at  stille  dem  et  snarligt  Jubelaar  i  Udsigt.  I 
Aaret  1450  var  der,  i  en  Periode  af  ualmindelig  Fred  og 
Rolighed,  udskrevet  et  Jubelaar,  og  Antallet  af  de  Val- 
fartende sagdes  endog  at  overgaae  det  i  1300,  ligesom 
Kirkens  Indtægter  af  Offergaver  betydelig  oversteg,  hvad 
der  tidligere  var  kjendt.  Men  da  hændte  det  ogsaa,  at  der 
en  Dag  paa  Engelsbroen  opstod  en  saa  voldsom  Trængsel, 
at  i  den  paniske  Skræk  200  Mennesker  blev  traadte  ihjel 
og  styrtede  i  Floden;  til  Minde  om  denne  Ulykke  blev  der 
ved  den  ene  Ende  af  Broen  rejst  to  Kapeller.  Pesten,  som 
Aaret  i  Forvejen  atter  havde  hjemsøgt  Rom,  udbrød  for- 
øvrigt paany  i  1450  og  krævede  mange  Offre.  Paven  selv, 
Nicolaus  V.,  blev  saa  forfærdet,  at  han  flygtede  fra  Rom 
til  Fabriano,  hvor  han  spærrede  sig  inde  med  nogle  Kar- 
dinaler, og  under  Dødsstraf  forbød  Alle  og  Enhver  at 
komme  hans  Fristed  paa  syv  Miglief  nær. 

Men  vi  kunne  ikke  blive  staaende  her  paa  Broen  og 
tabe  os  i  Erindringer  fra  Roms  Middelalder.  Den  hvid- 
haarede  Sergent  derhenne  ved  Gitterporten  ind  til  Engels- 
borg har  med  sit  øvede  Blik  for  længe  siden  seet,  at  vi 
ere  Kunder ;  han  har  foldet  sin  Avis  sammen,  gjemt  Brillerne 
og  venter  nu  lidt  utaalmodig  paa  sin  Bænk.  »Have  vi  en 
permesso?«.  —  »Nej,  den  have  vi  ikke  faaet  Tid  til  at  hente, 
men  .  .  .«  Og  et  Par  letfattelige  Haandbevægelser  supplere 
Resten.  —  Det  gjør  heller  ikke  Noget,  det  er  bare  en 
Formalitet ;  cospetto,  vi  ere  i  det  frie  Italien,  med  i  preti 
og  1  Francesi  er  det  nu  forbi.  Og  det  er  sandt,  at  det  i 
Pavedømmets  Tid  og  under  den  franske  Besættelse,  især  efter 
Garibaldis  Opstandsforsøg  og   Slaget   ved  Mentana  i  1867, 


ENGELSBORG  OG  ENGELSBROEN. 


113 


var  forbundet  med  saa  mange  Omstændigheder  at  komme 
ind  i  Castello  S.  Angelo,  at  man  gjerne  endte  med  at 
opgive  Forsøget;  Pavehoffet  levede  i  en  febrilsk  Skræk  for 
Orsini-Bomber  og  underjordiske  Miner,  og  ganske  uden 
Grund  var  dette  ikke,  Kasernen  Serristori  mellem  Kastellet 
og  Vatikanet  var  jo  nylig  bleven  sprængt  i  Luften  af 
dristige  Sammensvorne,  af  hvilke  et  Par  Ulykkelige,  under- 
ordnede Redskaber,  maatte  bøde  med  Livet.  Det  er  en 
gemytlig  Vejviser,  vi  have  faaet;  hans  arkæologiske  Viden 
er  ikke  meget  udstrakt,  men  hvad  han  fortæller,  kommer 
med  en  apodiktisk  Sikkerhed,  der  er  velgjørende  efter 
Videnskabens  mange  Tvivl,  og  vi  finde  en  vis  Nydelse  i 
foreløbig  at  tage  hans  Forklaringer  som  et  Evangelium. 

Hadrians  Gravmæle,  som  først  blev  fuldendt  af  Anto- 
ninus  Pius,  bestod  oprindelig  af  en  massiv  firkantet  Under- 
bygning, hvis  Sider  vare  omtrent  paa  150  Alen;  ovenpaa 
denne  løftede  sig  en  rund,  cylindrisk  Bygning  paa  omtrent 
50  Alen  i  Gjennemsnit,  beklædt  med  Marmor  og  foroven 
med  en  udvendig  Søjlegang,  i  hvilken  der  var  opstillet 
Statuer;  en  mindre,  ligeledes  cylinderformet  Bygning  dannede 
den  tredie  Afsats  og  tjente  som  Fodstykke  for  en  kolossal 
Broncestatue  af  Hadrian.  Nu  er  den  firkantede  Underbygning 
næsten  for  Halvdelen  skjult  i  Jordsmonet,  som  i  Tidens  Løb 
er  voxet  op  om  denne  som  om  alle  Roms  antike  Levninger; 
af  den  runde  Overbygning  er  Marmorbeklædningen  borte, 
Statuerne  fra  Søjlegangen  ere  forsvundne,  den  øverste  Afsats 
er  reven  ned,  af  Kejserens  Statue  er  kun  Hovedet  tilbage,  som 
er  indlemmet  i  den  vatikanske  Samling,  og  dens  Plads,  som  i 
nogen  Tid  udfyldtes  af  en  kæmpemæssig  Bronce-Piniekogle, 

der  for  Tiden  staaer  som  Dekoration  i  en  af  Vatikanets  Haver, 
11.  8 

optages  nu  af  Englen  med  de  udbredte  Vinger  og  Flamme- 
sværdet, Mindet  om  Gregor  den  Stores  Vision  under  Pest- 
processionen. De  fremmede  Barbarer  ere  ikke  ene  skyldige  i 
de  Ødelæggelser,  som  have  fundet  Sted  paa  Moles  Hadricuu. 
Det  var  Romerne  selv,  som  i  537,  da  Gothen  Vitiges 
belejrede  Byen,  styrtede  Marmorstatuerne  ned  over  Be- 
lejrerne, og  det  var  ligeledes  Romerne,  som  i  Aaret  1379, 
forbittrede  over,  at  Kastellet  med  en  Besætning  af  kun 
75  Mand  et  helt  Aar  igjennem  havde  modstaaet  deres 
Angreb,  begyndte  paa  at  ville  nedbryde  hele  Gravmælet, 
rev  Marmorpladerne  af  Murene  og  brød  løs,  hvad  der 
kunde  skilles  ad,  indtil  de  stod  afmægtige  ligeoverfor  de 
vældige  Peperinblokke,  som  de  ikke  kunde  rokke.  I  længere 
Tid  efter  denne  Ødelæggelse  laa  Engelsborg  hen  som  en 
forladt  Ruin,  hvor  Gederne  græssede  paa  Grusdyngerne; 
først  en  senere  Slægt  tog  sig  paa  at  rydde  op  efter  For- 
styrrelsen, og  Bestræbelserne  gik  da  ikke  ud  paa  at  restituere 
den  tidligere  Bygning,  men  kun  paa  at  indrette  Levningerne 
til  en  brugbar  og  efter  Datidens  Krigsmidler  stærk  Fæst- 
ning. Det  er  saaledes  en  lemlæstet  Bygning,  vi  nu  have 
for  os;  den  giver  ikke  nogen  Forestilling  om  Hadrians 
Gravmæle,  saaledes  som  dette  var  i  sin  fulde  Pragt,  den 
virker  mere  ved  sin  Masse  end  ved  Skjønheden  af  dens 
Former.  Det  er  en  Kolos,  men  lav,  trykket  i  sine  Forhold. 
Kun  ved  sine  skjønne  Omgivelser,  ved  den  Glorie  af  verdens- 
historiske Erindringer,  der  samler  sig  om  den,  gjør  den  sit 
betagende  Indtryk  paa  Sjælen. 

Midt  inde  i  den  runde  Bygning,  hvis  Ydervægge  inde- 
slutte en  jevnt  stigende  Spiralgang  indtil  Platformen  for- 
oven, var  Hadrians  Gravkammer.     Hans  Aske  hvilede  i  en 

Porfyrsarkofag,  medens  Nischerne  rundtom  indeholdt  Urner 
med  senere  Kejseres  og  deres  Slægtninges  Levninger,  thi  i 
det  Mindste  indtil  Septimius  Severus  var  her  Kejsernes 
fælles  Begravelsesplads.  Sarkofagen  blev  af  Pave  Innocens  II. 
udseet  til  hans  egen  Grav,  og  virkelig  førtes  den  i  Aaret 
1 143  til  Lateranet,  hvor  Pavens  Ben  nedlagdes  i  den,  men 
ved  Kirkens  Sammenstyrtning  knustes  den,  og  Levningerne 
ere  forsvundne.  Hvem  skulde  troe,  at  dette  mørke,  skumle 
Rum,  dette  Gravsted  i  Midten  af  en  Murkolos,  saa  massiv 
som  en  af  Ægyptens  Pyramider,  ogsaa  har  været  Brude- 
kammer? Vor  gamle  Fører  veed  Intet  derom,  men  det  er 
dog  saa.  Longobarden  Alberik,  der  fra  en  ringe  Stand 
havde  ved  Tapperhed  og  Klogskab  arbejdet  sig  frem  til  en 
mægtig  Stilling  og  gjort  sig  til  Herre  over  Rom,  havde 
ægtet  den  skjonne  Romerinde  Marozia,  som  først  havde 
været  hans  Frille;  han  blev  styrtet  og  døde  under  Forhold, 
som  ere  skjulte  i  Mørke,  men  hans  Enke  blev  en  ind- 
flydelsesrig Personlighed  i  Rom,  hun  anerkjendtes  som  Byens 
Herskerinde  under  Titelen  Senatrix  og  Patricia,  ægtede 
Markgrev  Guido  af  Tuscien,  styrtede  Paven,  og  efter  nogle 
Aars  Forløb  lykkedes  det  hende  at  skaffe  sin  Søn  —  ikke  en 
Søn  med  Alberik,  men  formodenlig  med  en  tidligere  Pave  — 
Tiaraen  som  Johan  XI.  Anden  Gang  blev  hun  Enke,  og 
hun  løftede  da  sine  Blikke  til  selve  Kong  Hugo  af  Italien, 
en  begavet,  men  rænkefuld  og  udsvævende  Fyrste,  Sted- 
broder til  Guido,  hvem  han  havde  ladet  kaste  i  Fængsel 
og  rimeligvis  dræbt  efter  først  at  have  udstunget  hans 
Øjne.  Det  var  et  Fornuftgiftermaal  fra  hans  Side;  thi 
Marozia  var  alt  tilaars,  men  Forbindelsen  med  hende  sikkrede 
ham  Herredømmet  over  Rom  og  gav  ham  Udsigt  til  Kejser- 

kronen.  Den  forelskede  Marozia  ventede  med  Utaalmodighed 
sin  nye  Trolovede,  sin  Mands  Morder,  og  i  Hadrians  Grav- 
kammer havde  hun  indrettet  Bryllupssal  og  Brudekammer; 
det  var  i  Aaret  932,  og  Hadrians  Porfyrsarkofag  stod  den- 
gang endnu  paa  sin  Plads,  et  sælsomt  Vidne  til  denne  Fest. 
Men  rimeligvis  har  man  i  hin  uvidende  Tidsalder  slet  ikke 
kjendt  Bygningens  Oprindelse  eller  Bestemmelse,  og  man 
vidste  neppe,  hvad  Sarkofagen  indeholdt.  Moles  Hadriam 
var  forlængst  bleven  omskabt  til  en  blot  og  bar  Fæstning, 
Uvidenheden  knyttede  den  endog  sammen  med  Theodoriks 
Navn.  Desværre  har  ingen  samtidig  Krønikeskriver  efter- 
ladt nogen  Skildring  af  dette  Bryllup,  hvor  sandsynligvis 
selve  Pave  Johan  XI.  har  foretaget  Vielsen  mellem  hans 
forbryderske  Moder  og  hans  Stedfaders  Banemand.  Men 
vi  vide,  at  Straffen  fulgte  Skjændselen  lige  i  Hælene.  Den 
unge  Alberik,  en  Søn  af  Alberik  og  Marozia,  skulde  efter 
Moderens  Befaling  gjøre  Pagetjeneste  hos  sin  nye  Sted- 
fader; han  gjorde  det  med  uvillig  Trods  og  spildte  Vaske- 
vandet over  Kong  Hugo,  som  til  Straf  slog  ham  i  Ansigtet. 
Ynglingen,  som  siden  skulde  komme  til  at  spille  en  saa 
stor  Rolle  i  Roms  Historie,  styrtede  ud  fra  Engelsborg, 
kaldte  Borgerne  sammen,  holdt  en  af  Hævntørst  glødende 
Tale  til  dem  om  det  Nedværdigende  i  en  Kvindes  Herre- 
dømme og  Barbarernes  Vælde,  og  det  lykkedes  ham  at 
fremkalde  en  Opstand.  Stormklokkerne  lød,  Folket  greb 
til  Vaaben,  man  spærrede  Stadens  Porte  og  stormede 
Engelsborg,  hvor  Hugo  og  Marozia  skjæl vende  gjemte  sig 
i  Brudekamret  og  Graven.  Om  Natten  lod  Hugo  sig  i  et 
Toug  hidse  ned  fra  Kastellets  Mure  og  flygtede  til  sine 
Tropper,  med  hvilke  han  ilsomt  forlod  Rom,  medens  Marozia 

forsvinder   af  Historien   og  rimeligvis    har   fundet  Døden  i 
et  af  Kastellets  Fængsler. 

Vi  gaae  flygtig  hen  over  blodige  Optrin,  for  hvilke 
Kastellet  har  været  Skuepladsen:  Pave  Benedikt  VI.  bliver 
kvalt  i  Aaret  973  paa  Kejser  Otto  I. 's  Befaling;  Pave 
Johan  XIV.  belejres  i  Engelsborg  af  en  Modpave  og  lider 
985  Hungerdøden;  den  heltemodige  og  skjønne  Crescentius, 
Hovedet  for  en  mægtig  Adelsslægt,  som  har  bemægtiget 
sig  Herredømmet  over  Rom,  halshugges  998  paa  den  øverste 
Platform,  og  hans  af  Tydskerne  lemlæstede  Lig  ophænges 
tilligemed  tolv  af  Roms  ædleste  Høvdinge  i  de  paa  Monte 
Mario  rejste  Galger.  Et  større  og  mere  gribende  Billede 
oprulles  for  Tanken:  et  Optrin  af  Pavemagtens  verdens- 
historiske Kamp  med  den  verdslige  Magt,  repræsenteret  af 
de  tydske  Kejsere.  Vi  ere  ved  Slutningen  af  det  ellevte 
Aarhundrede.  Paa  Pavestolen  sidder  Hildebrand  som 
Gregor  VIL,  en  af  de  dygtigste  og  kraftigste  Personligheder 
i  hele  Middelalderens  Historie,  under  hvem  Pavemagten 
skulde  løftes  til  en  svimlende  Højde,  anerkjendt  som  Verdens 
Behersker,  for  hvem  selv  det  mægtigste  kronede  Hoved 
maatte  ydmyge  sig  i  Støvet,  men  kun  hævet  til  denne 
Tinde  for  atter  at  slynges  ned  i  den  dybeste  Afmagt. 
Munken  Hildebrand  viser  sig  første  Gang  i  Gregor  VI. 's 
Følge,  da  denne  Pave,  der  ligefrem  havde  kjøbt  Tiaraen  af 
den  elendige  Benedikt  IX.*)  og  dog  hilsedes  som  en  Kirkens 
Gjenføder,  holdt  sit  Indtog  i  Rom;  han  var  under  denne 
Paves  korte  Regeringstid  hans  Kapellan  og  fortrolige  Raad- 
giver.     Da  i  Aaret  1049   Pave  Leo  IX.   drager  ind  i  Rom 


;;)    En   kort  Skildring   af  denne  Usling  findes  i  »Lateranet«,    see  Side  34. 

for  at  modtage  sin  Indvielse,  ikke  i  krigersk  Optog  og  med 
Magtens  Emblemer,  men  som  ydmyg  Pilgrim,  barfodet, 
med  ringe  Følge,  ledsages  ogsaa  han  af  Hildebrand,  klædt 
i  Cluny-Munkenes  fattige  Kutte,  Repræsentanten  for  en 
streng  Reform  af  de  Misbrug,  som  havde  indsneget  sig  paa 
alle  Kirkens  Omraader,  navnlig  Præsternes  Konkubinat  og 
Salget  af  de  gejstlige  Embeder.  Det  var  Tydsklands 
Kejsere,  som  paa  hin  Tid  udnævnte  Paverne,  det  romerske 
Folk  maatte  modtage  de  Herrer,  som  beskikkedes  dem  af 
Barbarernes  Villie.  Til  at  bryde  denne  Afhængighed  var 
Tiden  endnu  ikke  kommen,  og  efter  Leo  IX.,  under  hvis 
Styrelse  Hildebrand  med  en  rastløs  Energi  havde  samlet 
Traadene  i  sin  Haand,  hentede  han  atter  en  Pave  fra 
Tydskland.  Først  efterat  han  gradvis  havde  frigjort  den 
hellige  Stol  fra  Afhængighed  af  den  fremmede  verdslige 
Magt  og  givet  den  Styrke  til  at  modstaae  nye  Forsøg  fra 
dennes  Side,  og  efterat  han  havde  opnaaet  at  faae  Præsternes 
Coelibat  —  denne  Institution,  der  paa  een  Gang  er  den 
katholske  Kirkes  største  Magt  og  største  Svaghed  —  slaaet 
fast  som  ufravigelig  kanonisk  Regel,  først  da  modtog  Hilde- 
brand det  Valg,  som  han  alt  længe  i  Forvejen  kunde  have 
ledet  til  sin  Person,  og  besteg  i  1073  Thronen  som 
Gregor  VII.  Han  var  af  ringe  Herkomst,  sandsynligvis 
Son  af  en  Haandværker  i  Toskana,  og  i  hans  Aarer  randt 
der  longobardisk  Blod;  gjennem  en  streng  Askese  havde 
han  dødet  alle  kjødelige  Lyster,  var  gjennemtrængt  af 
kirkelig  Mystik  og  satte  sig  til  Maal  at  rense  Kirken,  men 
samtidig  var  det  hans  Opgave  at  gjøre  Pavedømmet  til 
verdensbeherskende  Magt,  og  det  lykkedes  ham  for  en  Tid. 
Skjøndt  han  indenfor  Roms  egne  Mure  fandt  en  Modstand, 

som  i  enkelte  Øjeblikke  beredte  ham  dyb  Ydmygelse,  skred 
han  ustandselig  fremad,  og  selv  Dogmet  om  Pavens  Ufejl- 
barhed, der  først  800  Aar  senere  skulde  vedtages  af  det 
vatikanske  Koncilium  og  forkyndes  af  Pius  IX. ,  vil  man 
finde  udtalt  af  ham.  Omsider  var  det  Øjeblik  kommet, 
hvor  han  imod  den  tydske  Kejser  Henrik  IV.  kunde  ud- 
slynge sin  Banstraale,  den  vældigste,  som  nogensinde  har 
knittret  hen  over  Verden  fra  St.  Peters  Stol.  Dens  Virkning 
var  uimodstaaelig.  Hele  Tydskland  faldt  fra  den  banlyste 
Kejser,  Præsterne  formaaede  Fyrster  og  Stænder  til  at 
opsige  ham  Huldskab  og  Troskab,  og  Mødet  i  Trier,  som 
inspireredes  af  de  pavelige  Legater,  erklærede  Kejseren  for 
afsat,  hvis  han  ikke  inden  en  kort  Frist  atter  toges  til 
Naade  af  Kirken.  Henrik  tabte  Modet,  han  saae  ikke, 
hvilke  Vaaben  han  endnu  havde  til  sin  Raadighed  i  selve 
Italien,  og  han  underkastede  sig  den  verdenshistoriske  Bod, 
hvorom  man  atter  er  bleven  erindret  i  vore  Dage  under 
det  gjenfødte  Tydsklands  »Kulturkamp«  imod  Ultramonta- 
nismen.  Paven  opholdt  sig  bag  Slottet  Canossas  sikkre 
Mure  (i  Nærheden  af  Mantua)  hos  sin  trofaste  Allierede, 
Markgrevinde  Mathilde  af  Toskana.  Det  var  i  januar  1077, 
lige  i  Vinterens  Hjerte;  hele  tre  Dage  maatte  Keiseren  i 
de  Bodfærdiges  simple  Dragt  barfodet  staae  i  Slotsgaarden 
foran  den  inderste  Borgport,  bønfaldende  om  Naade  og 
ventende  paa  sin  Dom.  Først  da  viste  Paven  sig,  barsk 
og  streng,  og  tillod  den  knælende  Kejser  at  rejse  sig. 
Banlysningen  blev  hævet  imod  en  Række  af  haarde  For- 
pligtelser, men  endnu  foregik  en  ejendommelig  Scene.  For 
Alteret  brød  Gregor  den  hellige  Hostie,  løftede  Halvdelen 
i  Vejret   og   raabte:    »Hvis  jeg  er  skyldig   i   de  imod  mig 

rejste  Anklager,  saa  gid  dette  hellige  Brød,  som  jeg  nu 
synker,  maa  dræbe  mig  her  paa  Stedet!«  Og  i  det  Samme 
rakte  han  den  anden  Halvdel  til  Henrik,  som  bleg  og 
afmægtig  sank  sammen  uden  at  turde  modtage  den.  Sejren 
var  stor,  enestaaende,  men  Nederlaget  fulgte  den  tæt  i 
Hælene.  Sex  Aar  efter  lykkedes  det  Kejseren  efter  tre 
Felttog  omsider  at  indtage  Rom;  saa  stort  var  Pavens 
moralske  Herredømme  over  Romerne,  at  de  i  tre  Aar  ud- 
holdt Krigens  og  Belejringens  Rædsler,  men  tilsidst  trængte 
de  tydske  Hærskarer  ind  i  Cittå  Leonina,  det  egenlig 
pavelige  Kvarter,  stormede  St.  Peter,  hvor  Blodet  flød  i 
Strømme,  og  styrtede  til  Vatikanet  i  Haabet  om  at  fange 
selve  Paven.  Han  var  imidlertid  flygtet  til  Engelsborg,  og 
her  holdt  han  ud  som  en  Løve.  Lang  Tid  gik  hen  med 
Forhandlinger  mellem  Kejseren,  Paven  og  Romerne,  der 
endnu  holdt  sig  i  den  egenlige  Stad,  men  ingen  Fred  var 
mulig,  og  Henrik,  som  havde  fjernet  sig  for  en  Tid  for  at 
bekæmpe  andre  Fjender,  vendte  i  1084  atter  tilbage  til 
Rom  med  forøget  Styrke  og  med  en  Modpave,  som  han 
fik  Romerne  til  at  anerkjende,  og  ved  hvis  Haand  han  selv 
lod  sig  krone  i  St.  Peter.  Gregor  stod  urokkelig  trods  alle 
Bønner  og  Overtalelser  af  de  faa  Trofaste,  der  omgav  ham; 
selv  efterat  de  faste  Punkter,  som  hans  Tilhængere  endnu 
holdt  besatte  imellem  Roms  Ruiner,  vare  indtagne,  og  da 
Romerne  sammen  med  Kejserens  Hære  trængte  Engelsborg 
fra  alle  Sider,  værgede  han  og  hans  lille  Skare  af  Bevæbnede 
sig  med  en  usvækkelig  Energi.  I  Engelsborgs  mørke  Celler 
drog  Mindet  om  Canossa  forbi  hans  Sjæl,  og  med  Er- 
indringen om  denne  uforglemmelige  Triumf  for  Kirken 
parrede  sig  Bekymringen  for,  hvad  der  vilde  komme.     Blev 

Kastellet  stormet,  vilde  han  falde  i  Kejserens  Vold  og 
blive  slæbt  som  Fange  til  en  tydsk  Røverborg  for  der  at 
ende  sit  usle  Liv,  og  ikke  blot  han  selv  vilde  være  knust  i 
Støvet,  men  Kirken  vilde  atter  bagbunden  være  given  i 
Haanden  paa  den  verdslige  Magt.  Fra  Engelsborg  kunde 
han  skue  ud  over  Pavedømmets  Borg  og  Apostelgravens 
Kirke,  som  nu  var  i  Fjendevold,  over  de  rygende  Ruiner 
og  det  troløse  Rom,  der  tilsidst  havde  solgt  sig  til  Barbaren. 
Derfra  sendte  han  ogsaa  sine  længselsfulde  Blikke  ud  imod 
Nord,  hvorfra  den  trofaste  Veninde  Mathilde  af  Toskana 
skulde  bringe  Hjælp,  og  imod  Syd,  hvorfra  den  ved  talløse 
Bud  hidkaldte  Normannerhertug  i  Neapel  skulde  komme  til 
Undsætning.  Endelig  belønnedes  hans  Udholdenhed.  Efter 
flere  Maaneders  pinlige  Venten  glimtede  omsider  Robert 
Guiscards  Vaaben  paa  Sletten  imod  Syd,  hans  lette  Ryttere 
og  krigsvante  Fodfolk,  blandt  hvilke  der  ogsaa  fandtes 
vilde  Saracenere  fra  Sicilien,  nærmede  sig.  Og  saa  stor 
var  Guiscards  Overmagt,  at  Kejseren  skyndsomt  flygtede 
for  den.  Romerne  derimod  holdt  Stand.  Paven  befriedes 
efter  en  voldsom  Kamp  og  førtes  i  Triumftog  til  Lateranet. 
De  normanniske  Barbarer  befriede  Kirken  for  de  germaniske 
Barbarer,  Halvmaanens  Bekjendere  frelste  Korset.  Men 
endnu  et  forfærdeligt  Drama  skulde  opføres.  De  besejrede 
Romere  lod  sig  henrive  til  en  Opstand,  og  denne  undertryktes 
af  Guiscard  med  hensynsløs  Grusomhed.  Normannerne, 
Saracenerne  og  Calabrerne  stak  Ild  paa  Byen,  myrdede  uden 
Skaansel  selv  Kvinder,  Oldinge  og  Børn,  plyndrede  Kirkerne 
for  den  Smule,  der  var  tilbage  af  fordums  Dages  Rigdom, 
Indvaanerne  blev  offenlig  solgte  som  Slaver  og  førte  bort  i 
Lænker.     I  mange  Dage  fortsattes  disse  Rædsler,   indtil  de 

tilbageblevne  Romere  kom  med  Strikken  om  Halsen  for  at 
gjøre  Knæfald  for  Hertugen,  som  endelig  lod  sig  formilde 
og  standsede  Ødelæggelsen.  Gregor  VII.  var  befriet  for 
sin  tydske  Fjende,  men  Rom  var  en  rygende  Grushob,  en 
Dynge  af  Ruiner,  dets  skjønneste  Bygninger  og  Oldtids- 
levninger vare  tilintetgjorte,  dets  Befolkning  var  splittet  ad, 
de  Ulykkelige,  som  endnu  vare  tilbage,  sneg  sig  pjaltede, 
blege  af  Sult  og  Sygdom,  forskræmte,  uden  Hjem  og  uden 
Tilhold  omkring  blandt  de  øde  Brandtomter  og  skjændede 
Kirker.  Saa  store  Ulykker  drog  Pavedømmets  Herskesyge 
ned  over  den  evige  Stad.  Gregor  VII.  kunde  og  turde 
ikke  blive  i .  Rom ;  Normannerhertugen  lagde  Besætning  i 
Engelsborg  og  førte  Paven  med  sig,  da  han  drog  bort.  I 
Salerno,  hvor  han  lagde  Planer  til  at  samle  en  Hær  for 
med  den  at  vende  tilbage  til  Rom,  døde  Gregor  VII.  Aaret 
efter  Roms  Ødelæggelse. 

Mellem  Vatikanet  og  Engelsborg  er  der  Forbindelse 
ved  en  Løngang,  som  tildels  følger  Stadsmuren,  men  over 
hvilken  der  endnu  hviler  en  vis  Hemmelighedsfuldhed.  Den 
skriver  sig  fra  ældgammel  Tid,  og  mere  end  een  Gang  har 
en  af  Oprør  eller  fremmede  Fjender  truet  Pave  ad  denne 
Vej  søgt  sin  Frelse  indenfor  Kastellets  gamle  Mure.  Men 
ikke  blot  i  farefulde  Tider  benyttedes  den ;  i  fredelige 
Perioder  var  der  flere  Paver,  som  fandt  Behag  i  Engels- 
borg og  brugte  Kastellet  som  et  Slags  Tilflugtssted  fra 
Vatikanets  officielle  Tvang  og  stive  Etikette.  Et  Par  store 
Sale,  fra  hvis  Vinduer  man  nyder  en  fortryllende  Udsigt 
over  Landskabet,  bære  endnu  Vidnesbyrd  om  deres  tidligere 
Bestemmelse  som  festlige  Lokaler;  Loft  og  Vægge  have 
været  smykkede  med  yndefulde  Fresker  af  Pierin  del  Vaga, 

en  af  Renaissancens  yngre  Malere,  og  skjøndt  Billederne 
ere  haardt  medtagne  af  Tiden,  have  de  bevaret  tydelige 
Spor  af  deres  oprindelige  Skjønhed.  Vor  gamle  Fører 
henleder  vor  Opmærksomhed  paa  den  besynderlige  Blanding 
af  christelige  Allegorier  og  mythologiske  Scener,  ofte  af  en 
temmelig  slibrig  Beskaffenhed,  og  efterat  han  snildelig  har 
faaet  Damerne  til  at  gaa  i  Forvejen,  udpeger  han  for  os 
Herrer  nogle  af  de  værste.  »Saadan  ere  de  Præster,  o 
Signori!  De  prædike  om  Kjødets  Spægelse  og  Atholdenhed, 
men  selv  svælge  de  i  alle  Nydelser.  Tænk  Dem  Christi 
Statholder,  St.  Peters  Efterfølger,  som  her  holder  lystige 
Ædegilder  med  smukke  Damer  under  Leda  med  Svanen 
eller  Venus  og  Mars,  der  fanges  af  Vulkan!«  —  Vi  ind- 
vende, at  det  jo  er  flere  Aarhundreder  siden,  men  det  vil 
han  ikke  lade  gjælde.  —  »De  blive  aldrig  anderledes,  disse 
sorte  Sataner!  Jeg  siger  ikke  Noget  om  Pio  Nono,  det  er 
en  brav  gammel  Mand,  vi  holde  allesammen  af  ham  som 
Menneske,  men  han  er  en  Marionet  for  de  fordømte  Jesuiter, 
og  Præsterne  nutildags  ere  ligesaa  liderlige  som  nogensinde, 
kun  at  de  ere  lidt  forsigtigere  end  før.«  —  Mange  Vittig- 
heder har  han  paa  rede  Haand  om  Sixtus  V.'s  Skatkammer, 
et  hvælvet  og  brandfrit  Rum,  hvor  en  vældig,  jernbeslagen 
Kiste  har  sin  Plads.  Den  er  tom,  og  Sergenten  siger,  at 
han  forgjæves  har  anmodet  de  mange  spanske  og  franske 
Pilgrimme,  som  i  denne  Tid  passere  forbi  Engelsborg,  om 
her  at  nedlægge  deres  Peterspenge.  »Tænk,  hvor  sikkre 
de  kunde  være  bag  disse  Laase  og  med  en  Kastellan  som 
mig!     Men  de  ville  ikke  høre  Fornuft.« 

Sergentens  egenlige  Helt  er  Benvenuto  Cellini.    Han  kan 
udenad  Alt,   hvad  denne   i   sin   naive  Selvbiografi   fortæller 

om  sin  Deltagelse  i  Roms  og  Engelsborgs  Forsvar  imod 
Carl  V.'s  spanske  Tropper  under  Konnetablen  af  Bourbon, 
om  hans  haarde  Fangenskab  i  Kastellet  og  om  hans  dristige 
Undvigelse  derfra.  Helt  oppe  ved  Bronce-Englen  viser  han 
os  det  Sted,  hvor  Benvenuto  i  Maj  1527  havde  placeret 
sine  fem  Kanoner,  og  hvorfra  han  efter  sin  egen  Fortælling 
anrettede  en  saa  forfærdelig  Ødelæggelse  blandt  Fjenderne, 
at  den  næsten  overgik  Jacob  v.  Thyboes  Bedrifter  udi  Bra- 
bants  Belejring.  At  det  var  den  berømte  florentinske  Guld- 
smed og  Billedhugger,  som  ved  i  Blinde  at  affyre  en 
Muskedonner  dræbte  Konnetablen  af  Bourbon  ved  San 
Onofrios  Campo  Santo  og  derved  tilføjede  Spanierne  et 
føleligt  Tab  midt  i  deres  Sejr,  er  for  ham  et  ligesaa  sikkert 
Evangelium,  som  at  det  ogsaa  var  ham,  der  fra  San  Angelo 
med  sin  velrettede  Kanon  traf  Prindsen  af  Oranien.  Ben- 
venuto fortæller  selv,  at  Pave  Clemens  VII.  var  i  højeste 
Grad  forbauset  over  hans  Bedrifter  og  hans  Færdighed  i 
Skydning  og  lod  ham  nøjagtig  forklare,  hvorledes  han  bar 
sig  ad  dermed:  »Da  vi  vare  færdige,  knælede  jeg  og  bad 
Paven  om  Absolution  for  dette  Drab  og  de  øvrige,  som 
jeg  herfra  havde  begaaet  i  Kirkens  Tjeneste;  derpaa  løftede 
han  Haanden  og  slog  et  vældigt  Kors  over  hele  mit 
Legeme,  gav  mig  Velsignelsen  og  absolverede  mig  for  alle 
de  Drab,  som  jeg  i  den  apostoliske  Kirkes  Tjeneste  nogen- 
sinde havde  begaaet  eller  fremdeles  maatte  begaae.«  Og 
tør  man  troe  hans  Fortælling,  saa  blev  denne  omfattende 
Absolution  rundelig  benyttet.  Om  selve  den  spændende 
Kamp,  hvori  hine  Skud  kun  vare  Episoder,  og  om  den 
forfærdelige  Plyndring  af  Rom,  der  fulgte  paa  Byens  Ind- 
tagelse,   den    endnu    erindrede    Sacco    di   Roma,    fortæller 

Benvenuto  Cellini  ikke  noget  Synderligt,  og  vor  Sergent 
veed  derfor  heller  ikke  Noget  derom.  Pave  Clemens  VII. 
var  gjennem  Løngangen  flygtet  til  Engelsborg  og  blev  her 
indesluttet  som  fire  hundrede  Aar  tidligere  Gregor  VIL, 
ligesom  denne  pludselig  slynget  fra  Lykkens  Top  ned  i 
den  dybeste  Fornedrelse,  men  med  ringere  Udsigt  til  Hjælp. 
Fra  Borgen  var  han  Vidne  til  Byens  Ødelæggelse  og 
Plyndring  efter  en  Maalestok,  som  stiller  alle  Fortidens 
Ulykker  i  Skvgge.  Mere  end  6000  Romere  vare  dræbte 
ved  Stormen  den  6te  Maj,  Dynger  af  Lig  bedækkede  Veje 
og  Gader,  Kanonerne  havde  nedskudt  store  Stykker  af 
Murene  og  styrtet  hele  Bygninger  i  Grus,  nu  blev  der 
stukket  Ild  paa  Resten  og  —  Krudtet  var  jo  dengang  op- 
fundet og  taget  i  udstrakt  Brug  i  militære  Øjemed  —  lagt 
Miner  for  at  sprænge  de  til  Forter  forvandlede  antike 
Bygningslevninger.  Den  7de  Maj  begyndte  den  almindelige 
Plyndring,  ledsaget  af  de  vildeste  og  raaeste  Optrin,  Kirkernes 
hellige  Kar  og  de  ærværdigste  Relikvier  blev  slæbte  omkring 
af  Landsknægtene,  Apostlenes  Hoveder,  Sveddugen  med 
Christi  Hoved,  den  hellige  Landsespids,  ja  selv  den  højst 
mærkelige  Relikvie,  som  bestod  i  den  sex  Alen  lange 
Strikke,  hvori  Judas  havde  hængt  sig,  gik  fra  Haand  til 
Haand  og  vanhelligedes;  Helgeners,  Pavers  og  Kardinalers 
Grave  opbrødes  og  plyndredes,  Arkiver  og  Bibliotheker 
splittedes  ad  eller  brændtes,  Malerier  og  kostelige  Tapeter 
ødelagdes,  Borgerne  dræbtes,  Kvinderne  skjændedes,  Børnene 
spiddedes,  de  rige  Paladser  ryddedes,  der  brandskattedes 
efter  en  utrolig  Maalestok,  rige  Adelsmænd  og  Prælater 
maatte  løskjøke  sig  og  de  Ulykkelige,  der  vare  tyede  til 
dem    om  Beskyttelse,    med   Hundredetusinder    af  Dukater, 

og  undertiden  bredes  dog  det  givne  Lejde.  Der  var  ikke 
nogen  Landsknægt,  ikke  nogen  simpel  Soldat,  som  ikke  i 
de  otte  Plyndringsdage  tilegnede  sig  Værdier  for  flere 
tusinde  Dukater,  og  Høvedsmændene  anslog  deres  Bytte 
til  det  Ti-  og  Tyvedobbelte.  Tyve,  Hælere,  Røvere,  Skjøger 
strømmede  til,  Jøderne  i  Ghetto  kjøbte  for  Spotpris  af  de 
uvidende  Soldater  Perler,  Juveler  og  Kostbarheder,  som 
udmaaltes  i  Skjæppevis,  i  Kirkerne  blev  Messen  og  Sakra- 
menterne travesterede,  de  vildeste  Orgier  og  de  raaeste 
Forhaanelser  af  det  Hellige  varede  Nat  og  Dag,  Optrin  af 
brutal  Mishandling  foregik  selv  ved  Altrenes  Fod,  den 
drukne  Soldateske  var  som  en  Bande  af  vilde,  glubende 
Dyr.  I  det  trange  Engelsborg  sad  Paven  og  tretten  Kar- 
dinaler med  en  Skare  af  over  3000  Flygtninge,  men  med 
neppe  500  Mænd  til  Forsvar.  Der  manglede  Proviant,  de 
forvænte  Prælater  kom  saa  vidt,  at  de  betragtede  sejgt 
Æselskjød  som  en  Lækkerbidsken ;  Spanierne  afskar  al  Til- 
førsel, de  skjød  Børn,  som  samlede  Urter  i  Kastellets  Grave 
og  bandt  det  i  de  Snore,  som  hidsedes  ned  fra  de  Belejrede, 
og  en  gammel  Kvinde,  som  havde  bragt  lidt  Salat  til  Paven 
selv,  straffedes  med  Galgen.  De  med  Paven  forbundne 
Magters  Hjælpetropper  nærmede  sig,  men  trak  sig  atter 
tilbage,  og  tilsidst  maatte  Clemens  VII.  være  glad  ved  at 
indgaae  en  Kapitulation,  hvorved  han  paatog  sig  at  udrede 
400,000  Dukater  til  Sejrherren  og  maatte  gjøre  Indrømmelser, 
som  truede  selve  den  nylig  grundlagte  Kirkestats  Tilværelse. 
Den  7de  Juni  1527  aabnede  Engelsborg  sine  Porte  for 
Spanierne.  Hungersnøden  blandt  de  Belejrede  var  stegen 
til  det  Yderste,  men  i  selve  Rom  saae  det  ikke  stort  bedre 
ud.     Pest    og    allehaande    smitsomme    Sygdomme    hærjede 

saavel  den  fjendlige  Hær  som  Levningerne  af  Byens  Be- 
folkning, der  manglede  Levnetsmidler,  alle  de  plyndrede 
Rigdomme  vare  som  forsvundne,  Landsknægtene  havde  ikke 
en  Skilling  tilbage  af  deres  Tusinder  og  forlangte  under 
Trusler  deres  Sold.  Ikke  stort  bedre  var  det  i  hele  Om- 
egnen og  de  tilstødende  Provindser,  hvor  Nøden  var  den 
samme,  og  hvor  giftige  Febre  bortrev  Tusinder.  Paven 
selv  holdtes  fremdeles  tilbage  i  Engelsborg  som  Fange  eller 
Gidsel,  han  var  syg  af  Feber,  plagedes  af  den  forfærdelige 
Varme  og  manglede  enhver  Bekvemmelighed;  han  ejede 
ikke  ti  Scudi.  To  Kardinaler  døde  i  Kastellet.  Alle  hans 
Raab  om  Hjælp  og  Forløsning  vare  forgjæves.  I  September 
blev  Rom  atter  plyndret  af  nye  kejserlige  Tropper,  der  vare 
sendte  til  Afløsning.  Først  i  November  bragtes  en  Traktat 
tilveje  mellem  Kejseren  og  Paven,  men  Forholdene  vare 
dog  ikke  anderledes,  end  at  Clemens  VII.  i  December 
maatte  flygte  fra  Engelsborg  til  Orvieto,  og  han  døde  i 
denne  Landflygtighed  fra  Rom. 

Men  Benvenuto  Cellinis  Navn  knytter  sig  i  Engelsborg 
navnlig  til  hans  Fangenskab  og  Flugt.  Om  Beatrice  Cenci 
og  om  den  interessante  Bedrager  Cagliostro,  »Stor-Kophtaen«, 
som  i  forrige  Aarhundrede  gjorde  det  halve  Europa  for- 
rykt, veed  vor  gamle  Ven  ikke  Noget  at  fortælle,  han 
kjender  knap  de  Celler,  hvor  disse  Fanger  have  siddet. 
Derimod  fører  han  os  med  stor  Højtidelighed  ad  stejle 
Trapper  og  mørke  Gange  ind  til  det  afskyelige  Rum,  hvor 
hans  Helt  var  indespærret,  og  giver  os  en  helt  dramatisk 
Fremstilling  af  hans  Flugt.  Denne  er  virkelig  ogsaa  en 
spændende  Episode,  og  Benvenuto  Cellini  fortæller  den  selv 
med  en  Omstændelighed,   som   giver  den  forøget  Interesse. 

Han  var  under  Paul  III.  bleven  falskelig  anklaget  af  sine 
Fjender,  overrumplet  i  sin  Seng  og  slæbt  til  Engelsborg, 
hvor  han  først  langt  om  længe  toges  i  Forhør,  og  hvor 
man  lod  ham  blive,  skjøndt  hans  Uskyldighed  var  lagt  for 
Dagen.  Kastelianen  Ugolini,  som  havde  en  Skrue  løs  og 
f.  Ex.  til  sine  Tider  bildte  sig  ind  at  være  en  Flagermus, 
var  i  Begyndelsen  god  imod  ham,  og  saa  længe  vilde  Ben- 
venuto  ikke  bryde  sit  Ord  og  forsøge  en  Flugt;  men  da 
man  behandlede  ham  med  Haardhed  og  berøvede  ham 
ethvert  Middel  til  Adspredelse,  mente  han  sig  ikke  længere 
bunden.  Af  sine  Lagener  lavede  han  lange  Bind,  og  en 
mørk  Nat,  da  Kastellanen  havde  plaget  Livet  af  sine  Folk 
ved  sine  Flagermusehistorier,  slap  han  ud  af  Døren,  hvis 
Nagler  han  i  Forvejen  havde  faaet  pillet  ud,  og  hidsede 
sig  selv  ned  fra  Taarnet;  men  nedenunder  dette  fandt  han 
nye  Mure,  og  da  han  efter  med  dragen  Dolk  at  have 
skræmmet  en  Skildvagt  tilbage  prøvede  at  hidse  sig  ned 
ogsaa  ad  denne  Mur,  var  hans  Reb  for  kort,  og  han  maatte 
lade  sig  falde,  hvorved  han  slog  Hovedet  og  brækkede  det 
ene  Ben  tæt  over  Ankelen.  Efter  flere  Timers  Afmagt 
vaagnede  han  op  af  sin  Besvimelse  og  kravlede  saa  paa 
alle  Fire  til  en  Port,  som  det  lykkedes  ham  at  gjennem- 
bryde.  Nu  var  han  ude  i  en  Gade,  men  langtfra  i  Sikker- 
hed. En  Skare  af  glubske  Hunde  angreb  ham  og  bed  ham 
eftertrykkelig,  men  han  fik  dem  jagede  paa  Flugten  med 
sin  Dolk  og  kravlede  videre  i  det  aarle  Daggry,  indtil  en 
Vandsælger  lod  sig  bevæge  til  at  tage  ham  paa  Ryggen 
og  bære  ham  til  Trappen  af  St.  Peter.  Herfra  vilde  han 
kravle  videre  til  en  florentinsk  Fyrstinde,  som  han  haabede 

vilde  beskytte  ham,  men  inden  han  naaede  saa  vidt,  kom  der 
nogle  Folk  fra  en  anden  af  hans  Patroner,  Kardinal  Cor- 
naro,  og  de  bragte  ham  til  dennes  Palads,  hvor  han  laae 
syg  i  mange  Uger.  Endnu  engang  kom  han  tilbage  til 
sin  Celle  som  Fange  og  blev  yderst  haardt  behandlet 
af  Flagermus-Kastellanen,  indtil  han  endelig  efter  mange 
Lidelser  paa  Kardinalen  af  Ferraras  Forbøn  blev  sat  i  Frihed. 

Heroppe,  hvor  vi  i  Cellinis  Fængsel  høre  Sergentens 
Forklaring  af  Undvigelsen,  ledsaget  af  drøje  Ord  om  Sort- 
kjolerne og  deres  Nederdrægtighed,  er  der  ogsaa  andre  Arrest- 
lokaler, som  endnu  benyttes.  En  hel  lille  militær  Befolkning 
færdes  heroppe,  dels  af  Fanger  og  dels  af  Skildvagter. 
Her  findes  Celler  baade  for  Arrestanter  og  for  Domfældte, 
som  have  forbrudt  sig  imod  de  militære  Love,  og  blandt 
dem  endel  Soldater,  som  have  forgrebet  sig  paa  deres 
Foresatte.  Et  andet  talrigt  Kontingent  af  Arrestanter 
bestaaer  af  Værnepligtige,  som  have  forsøgt  at  unddrage 
sig  fra  Sessionerne,  og  som  ere  blevne  grebne  efterat 
have  siddet  de  gjentagne  Indkaldelser  overhørige.  Det 
syntes  at  gaae  temmelig  gemytligt  til  imellem  Bevogtere 
og  Bevogtede,  men  da  vor  graaskj  æggede  Ven  i  sin  graae 
Uniformsfrakke  og  med  den  stramme  Holdning  viste  sig, 
foer  hver  til  sin  Side.  Han  satte  Skildvagterne  barsk  i  Rette 
og  vendte  sig  saa  til  os  med  et  Ordspil,  der  ogsaa  passer 
paa  Dansk,  om  de  skjønne  Udsigter,  hans  Delinkventer 
havde  for  Øje  i  bogstavelig  Forstand,  og  de  mindre  lyse, 
som  knyttede  sig  til  deres  Situation. 

Da  vi  atter  steg  ned  fra  de  luftige  Højder,  fortalte  han 

os  om  den  skjændige  Maade,  hvorpaa  de  pavelige  Zouaver 

og  endnu  mere  den  saakaldte  »Legion  d'Antibes«  havde 
mishandlet  de  Rum  i  Engelsborg,  hvor  de  havde  været 
indkvarterede.  Som  Italiener  nærede  han  dyb  Veneration 
for  alle  Oldtidslevninger,  at  antaste  saadanne,  af  hvilken 
Natur  de  end  maatte  være,  stod  for  ham  som  Helligbrøde, 
men  dette  »sammenløbne  Pak«,  denne  infame  canaglia, 
dette  Udskud  af  mange  Nationers  sletteste  Elementer  havde 
ikke  havt  Respekt  for  Noget.  Zouaverne  kunde  endda 
gaae  an,  mellem  dem  fandtes  der  mange  nette  og  dannede 
Mennesker,  Sønner  af  god  Familie,  men  Antibes-Legionen 
var  ikke  Andet  end  Tyve  og  Røvere.  Vi  spurgte  ham, 
hvorledes  det  var  gaaet  den  20de  Septbr.  1870,  da  den 
italienske  Hær  var  rykket  ind  i  Rom,  og  om  Engelsborg 
havde  kostet  nogen  Kamp.  Men  det  var  en  ganske  fredelig 
Overgivelse.  Efter  den  korte  Træfning  ved  Porta  Pia  vare 
Italienerne  strax  Herre  over  hele  Byen,  den  ringe  pavelige 
Styrke  vovede  ikke  nogen  videre  Modstand,  eller  Paven 
vilde  maaskee  ikke  udsætte  Roms  Monumenter  for  en  Be- 
skydning, og  Engelsborg  blev  uden  Sværdslag  overgivet 
til  Victor  Emmanuels  Tropper. 

Midtvejs  mødte  vi  et  nyt  Selskab,  der  skulde  vises  om, 
og  hvis  Fører  var  et  vakkert  ungt  Menneske,  der  blev 
præsenteret  for  os  som  »min  Søn,  min  Eneste,  min  Stolthed, 
Italiens  Haab«.  Den  Gamle  ansaae  det  dog  for  rettest 
selv  at  overtage  Arbejdet,  men  skiltes  ikke  fra  os,  førend 
han  havde  bevidnet  sin  særlige  Tilfredshed  med  os.  Det 
var  ikke  for  Betalingens  Skyld,  thi  den  oversteg  ikke 
den  sædvanlige  efter  Bådekers  Taxt,  men  det  var  for  den 
Opmærksomhed,    hvormed    vi    havde    lyttet    til    hans    For- 

tællinger,  og  den  Interesse,  vi  havde  viist  for  Castello  San 
Angelo  i  Almindelighed  og  Benvenuto  Cellini  i  Særdeleshed. 
Vi  passerede  ikke  senere  Gitteret  ved  Vagten,  uden  at 
vore  Blikke  søgte  vor  gamle  Ven,  og  sad  han  i  Solskinnet 
paa  Bænken  med  sin  Avis  i  Haanden  og  med  Felthuen 
paa  tre  Haar,  vexlede  vi  altid  et  kordialt  Nik  som  Tegn 
paa  gjensidig  Anerkjendelse. 


VANDLEDNINGER  OG  VANDSPRING, 


LLt  Hovedtræk  i  Roms  Fysiognomi  er  Rigdommen 
paa  Vand.  Der  er  næsten  ikke  nogen  Plads,  uden  at  den 
er  prydet  med  et  Vandspring,  større  eller  mindre,  snart 
en  fin  og  spinkel  Straale,  der  løfter  sig  fra  et  Kunstværk, 
og  hvis  Ynde  er  det  glimrende  Spil  i  Solens  Straaler,  det 
fine  og  næsten  til  Taage  opløste  Skum,  den  melodiske 
Plasken,  —  snart  en  kolossal  Fontana,  hvor  Vandet  vælder 
op  og  styrter  ned  i  brede  Masser  som  hele  Fosser  under 
Larmen  og  Brusen,  medens  den  høje  Fjerbusk  svajer  let 
for  Vinden  og  sender  et  Taagebad  langt  bort.  Paa  mangt 
et  Hjørne,  fra  Husfacaderne,  eller  inde  i  de  hyggelige  Gaarde 
risler  og  mumler  en  Kilde,  der  løber  Dag  og  Nat,  som 
var  den  Naturens  egen  Gave.  Det  er  ikke  blot  i  de  lave 
og  tæt  bebyggede  Kvarterer,  at  denne  Rigdom  fremtræder ; 
ovenover  San  Pietro  in  Montorio  vælde  Acqua  Paolas  tre 
brede  Kaskader  ned  i  det  med  hele  Bølger  gyngende  Bassin, 
og  paa  Monte  Pincios  Højder  spille  de  fine  Vandstraaler 
ligesaa  højt  som  nede  i  Dalen.  Overalt  i  Byen  oplives 
Prospektet  og  forfriskes  Luften  ved  disse  Vandspring.  Og 
lader  man  Blikket  glide  hen  over  Campagnaen,  hviler  Øjet 

i  den  store  Flade  paa  talrige  Vandledninger,  hvis  mægtige 
Buer  gjennem  Aarhundreder  have  trodset  Tidens  Tand 
og  Menneskenes  Ødelæggelseslyst,  nogle  af  dem  vel  kun 
som  løsrevne  Brudstykker,  men  andre  fremdeles  i  brugbar 
Stand  og  i  fuld  Virksomhed. 

Rom  er  endnu  den  Dag  idag  den  med  Vand  rigest 
forsynede  By  i  Verden;  men  de  nuværende  Vandledninger 
udgjøre  dog  kun  en  ringe  Del  af  de  Anlæg,  som  i  Oldtiden 
forsynede  Byen  med  Vand.  I  de  første  fire  Aarhundreder 
efter  Anlæggelsen,  eller  rettere  fra  det  Tidspunkt,  da  Roms 
Historie  begynder  med  Romulus,  nøjedes  man  med  det 
Drikkevand,  som  kunde  tages  fra  Tiberfloden  eller  fra 
gravede  Brønde ;  Lavningerne  mellem  de  syv  Høje  vare 
sumpige  og  fulde  af  Kjær  og  Søer,  det  nuværende  Forum 
var  dengang  et  Mosedrag,  i  hvilket  Vandet  strakte  sig  helt 
hen  til  Quirinalis  og  Esquilinus,  og  de  første  store  offenlige 
Arbejder  havde  til  Øjemed  at  bortlede  alt  dette  overflødige 
Vand,  saaledes  navnlig  den  af  Tarquinierne  anlagte  Cloaca 
Maxima,  som  udtørrede  Forum.  Den  første  Vandledning 
anlagdes  i  Aaret  312  før  Christus  af  Censoren  Appius 
Claudius,  den  Samme,  hvem  den  appiske  Vej  skyldtes; 
den  begyndte  ved  Via  Prænestina,  var  2x/4  dansk  Mil  lang 
og  naaede  Rom  ad  den  appiske  Vej  gjennem  Porta  Capena. 
Størstedelen  af  sin  Vandmængde,  som  anslaaes  til  omtrent 
900,000  Tønder  i  Døgnet,  leverede  den  paa  Campus  Mar- 
tius,  hvor  der  allerede  dengang  var  begyndt  en  Bebyggelse. 
Disse  betydningsfulde  Anlæg  af  Censoren  Appius  Claudius 
falde  paa  en  Tid,  da  Rom  efter  lange  Kampe  endelig 
stod  som  Sejrherre  over  Etruskerne  og  Samniterne,  da 
der  var  Frist  til   at   sørge   for  Byens   materielle  Udvikling 

og  da  Patricierne  følte  Nødvendigheden  af  at  hævde 
deres  truede  politiske  Supremati,  ikke  blot  ved  lykkelige 
Felttog  imod  Republikens  Fjender,  men  ogsaa  ved  nyttige 
Foranstaltninger.  Denne  første  Vandledning  var  paa  næsten 
hele  sin  Længde  underjordisk,  dels  fordi  denne  Anlægs- 
maade  frembød  de  færreste  Vanskeligheder,  dels  af  Hensyn 
til  Sikkerheden  under  et  muligt  fjendligt  Overfald.  Da 
Rom  troede  sig  trygt  imod  ydre  Fjender,  byggedes  Led- 
ningerne over  Jorden ,  og  ved  de  senere  Overfald  af 
Barbarerne  blev  de  derfor  ogsaa  jevnlig  overskaarne  og 
forstyrrede.  Efterat  Begyndelsen  var  gjort,  blev  det  en 
Æressag  for  Roms  Stormænd,  en  Adkomst  til  Hæder  og 
Indflydelse,  at  skjænke  Byen  en  Vandledning.  En  Plebejer, 
Marcus  Curius  Dentatus,  var  den,  som  først  ledede  det 
friskere  Vand  fra  Anio  til  Byen ;  for  Byttet  fra  Sejren 
over  Kong  Pyrrhus  byggede  han  den  Vandledning,  som 
siden  kaldtes  Anio  vetus,  og  efter  hans  Død  fuldførtes 
Anlæget  af  Fulvius  Flaccus.  I  det  sidste  Aarhundrede 
før  Christus  vilde  Censorerne  M.  Æmilius  Lepidus  og 
M.  Fulvius  Nobilior  føre  en  ny  Vandledning  til  Rom,  men 
deres  Hensigt  strandede  paa  Modstand  af  den  mægtige 
M.  Licinius  Crassus,  som  ikke  vilde  taale,  at  Ledningen 
førtes  hen  over  hans  Ejendomme.  De  ældre  Akvædukter 
vare  geraadede  i  Forfald,  og  efter  en  Senatsbeslutning  blev 
de  restaurerede  af  Prætoren  Q.  Martius  Rex,  som  hertil 
endnu  føjede  en  tredie,  der  opkaldtes  efter  ham  og  blev 
en  af  de  berømteste.  Denne  Aqua  Martia  hentede  ligeledes 
sin  Forsyning  fra  Anio,  men  meget  nærmere  ved  Flodens 
Udspring,  over  syv  Mile  fra  Byen;  Ledningens  hele  Længde 
var  elleve  Mile,  en  stor  Strækning  heraf  paa  indtil  70  Fod 

høje  Buer,  og  den  endte  paa  Capitolium.  Ledningen  var  sexten 
Fod  i  indvendig  Diameter  og  tilførte  Byen  2,200,000 
Tønder  i  Døgnet;  paa  forskjellige  Steder  udvidede  den  sig 
til  dybe  Cisterner,  for  at  faste  og  organiske  Bestanddele 
kunde  afsætte  sig;  Vandet  var  berømt  for  sin  Sundhed, 
Kjølighed  og  klare,  grønlige  Farve.  To  yngre  Ledninger, 
Aqua  Tepula  og  Aqua  Julia,  den  sidstnævnte  anlagt  af 
Agrippa,  anbragtes  ovenpaa  den.  Denne  storartede  Ledning 
forstyrredes  efter  Kejserdømmets  Fald  og  laae  i  mange  Aar- 
hundreder  i  Ruiner,  men  i  den  allerseneste  Tid  er  Aqua 
Martia  bleven  istandsat  af  et  engelsk-romersk  Selskab  og 
fører  saaledes  paany  sit  fortrinlige  Vand  til  Rom,  hvor  den 
blandt  Andet  forsyner  Vandspringet  paa  Pladsen  foran 
Banegaarden  ved  Diokletians  Thermer. 

Ved  Slutningen  af  Kejser  Neros  Regering  havde  Rom 
allerede  ni  store  Vandledninger,  fem  nye  blev  byggede 
under  hans  nærmeste  Efterfølgere,  og  Tallet  steg  efter- 
haanden  til  tyve.  De  opkaldtes  i  Regelen  enteii  efter  de 
Floder  og  Søer,  hvorfra  Vandet  toges,  eller  efter  de  Kejsere 
og  Stormænd,  som  lod  dem  anlægge.  Aqua  Virgo,  som 
endnu  existerer,  og  som  forsyner  den  mægtige  Fontana 
Trevi,  blev  anlagt  af  Agrippa  i  Aaret  22  før  Christus  og 
fik  sit  Navn  derfra,  at  en  ung  Pige  viste  de  Ingeniører, 
der  vare  udsendte  for  at  søge  om  Vand  i  Campagnen  ved 
Foden  af  de  sabinske  Bjerge,  de  Kilder,  hvorfra  Vandet 
toges.  I  Kejser  Nervas  Tid  stod  tæt  ved  disse  Kilder  et 
lille  Tempel,  i  hvilket  et  Maleri  fremstillede  Begivenheden; 
endnu  den  Dag  idag  gjenfinder  man  Stedet  i  et  mose- 
agtigt  Parti  paa  Campagnen,  tre  Mile  fra  Rom,  der  kaldes 
Tenuta    di    Salone,    men    Templet    er    forsvundet,     og    en 

simpel  Bygning  er  opført  om  det  Samlebassin,  hvortil 
Kilderne  ere  førte,  og  hvorfra  Ledningen  begynder  sin 
Vej  til  Rom.  Den  bragte  —  og  bringer  endnu  —  omtrent 
1,200,000  Tønder  Vand  i  Døgnet,  og  heraf  gaaer  der  til 
Fontana  Trevi  alene  250,000  Tønder  eller  rigelig  det 
Dobbelte  af  hele  Kjøbenhavns  Vandforbrug.  Under  Nero 
og  Nerva  blev  Roms  Vandforsyning  forestaaet  af  Fron- 
tinus,  som  har  efterladt  sig  et  Skrift  om  de  paa  hans 
Tid  existerende  ni  Vandledninger;  ifølge  de  deri  givne, 
meget  interessante  og  værdifulde  Oplysninger  udgjorde  disse 
ni  Ledninger  en  samlet  Længde  af  omtrent  55  Mile,  og 
de  førte  daglig  henved  12  Millioner  Tønder  Vand  til 
Byen.*)  Ledningerne  anlagdes  med  stor  Kunst,  dels  under 
og  deis  over  Jorden,  og  vare  byggede  af  det  bedste 
Materiale,  enten  af  hugne  Sten  eller  af  brændte  Mursten  i 
Cement.    De  førtes  ikke  i  lige  Linier,  men  gjorde  tvertimod 


Efter    de    af   Frontinus    meddelte    Data    har    man    opstillet    følgende 
Oversigt : 


Længde  i 

Daglig 

byg.    t. 

roinerke  Mile. 

Vandmængde. 

I. 

Aqua  Appia  .  . 

.  312  f.  Chr. 

IO.3. 

C. 

900,000   Tdr. 

2. 

Anio  Vetus    .  . 

.   273  f.  Chr. 

36.7- 

c. 

2.000.000     — 

3- 

Aqua  Martia.  . 

.    146   f.  Chr. 

56.9. 

c. 

2,200.000    — 

4- 

Aqua  Tepula   . 

.    127  f.  Chr.j 

14,2. 

\  c- 

200.000     — 

5- 

Aqua  Julia     .   . 

•     35  f-  Chr. i 

(  c. 

600.OOO    — 

6. 

Aqua  Virgo  .  . 

.     22  f.   Chr. 

I4-3- 

c. 

1.200.000    — 

7- 

Aqua  Alsietina 

.     14  e.  Chr. 

20.5. 

c. 

200.000    — 

S. 

Aqua  Claudia  . 

.     49  e.  Chr. 

42.2. 

c. 

2,200.000     — 

9. 

Anio  Novus  .   .   . 

.     90  e.  Chr. 

54-2. 

c. 

2.3OO.OOO     — 

249.3.  C.   11.800.000  Tdr. 

Roms   Folkemængde   paa  Nervas  Tid   lejendes  ikke   nøjagtig,  men 

maa  utvivlsomt  have  oversteget  en  Million  Mennesker  og  har  rimeligvis, 

naar  Slaverne  og  Garnisonen  medregnes,  naaet  tæt  op  til  to  Millioner. 

Naar  dette  store  Tal  lægges  til  Grund,    svarer  Vandforsyningen  i  Rom 

ofte  store  Omveje  for  at  kunne  følge  det  gunstigste  Terræn 
og  for  at  kunne  føres  frem  med  jevnt  Fald.  Hvor  Jord- 
bunden  hævede  sig,  blev  de  lagte  ned  under  Overfladen 
eller  førte  gjennem  Udsprængninger  i  Klippegrunden;  hen 
over  Dalstrøg  og  Floder  anbragtes  de  paa  opmurede  lange 
Rækker  af  Arkader,  ofte  i  flere  Etager  over  hinanden, 
saa  at  Højden  kunde  stige  til  mere  end  100  Fod  over 
Terrænet.  Den  Omstændighed,  at  de  romerske  Ingeniører 
overskred  Lavningerne  paa  Buer,  istedetfor  som  Nutidens 
at  krydse  Dalene  ved  Rør,  nedlagte  under  Jorden,  har  man 
villet  forklare  derved,  at  de  skulde  have  været  ubekjendte 
med  den  Lov,  hvorefter  Vandet  stiger  lige  højt  i  Rør, 
som  have  Samkvem  med  hinanden,  men  dette  er  ingen- 
lunde Tilfældet.  De  kunne  ikke  have  været  uvidende 
om  denne  Lov,  som  Erfaringen  tidlig  maå  have  paavist; 
Grunden  var  simpelthen  den,  at  de  ikke  havde  nogen 
Mulighed  for  at  skaffe  sig  de  store  Støbejernsrør,  som 
vilde  have  været  nødvendige  for  at  føre  saa  store  Vand- 
masser. Til  Fordelingen  af  Vandet  i  selve  Staden  benyttede 
de  Blyrør,  som  de  efter  Terrænets  Beskaffenhed  førte  snart 
op  og  snart  ned,  hvoraf  det  saaledes  fremgaaer,  at  de 
meget  godt  kjendte  den  omtalte  Naturlov. 

Aqua  Claudia,  den  storartede  Vandledning,  hvis  afbrudte 
Ruiner  nu  danne  en   saa  malerisk  Staffage  i  den  romerske 


til  et  Gjennemsnit  af  6  Tønder  Vand  i  Døgnet  pr.  Individ.  Til 
Sammenligning  kan  anføres,  at  Kjøbenhavn  med  højt  regnet  200.000 
Mennesker  har  en  daglig  Vandforsyning  af  c.  120,000  Tdr.,  Paris 
med  c.  1,850.000  Mennesker  af  c.  3.000,000  Tdr.,  London  med 
mellem  halvfjerde  og  fire  Millioner  Mennesker  af  noget  over  4  Millioner 
Tønder. 

Campagna,  blev  paabegyndt  af  Nero  og  fuldførtes  under 
Claudius,  hvis  Navn  overhovedet  er  knyttet  til  en  Mang- 
foldighed af  betydelige  og  kostbare  Anlæg,  der  bære  Vidne 
om  Romerstatens  Magt  og  Rigdom  i  dette  Afsnit  af  Kejser- 
tiden. Dens  Udspring  laae  otte  Mile  fra  Rom,  den  var 
bygget  af  hugne  Sten,  Tuf  og  Peperin,  og  laae  højt  nok 
til  at  kunne  forsyne  alle  Roms  Høje.  Den  blev  restaureret 
under  Pave  Sixtus  V  af  Arkitekten  Domenico  Fontana;  i 
atten  Maaneder  arbejdede  en  Styrke  paa  indtil  4000  Mand  for 
at  tilvejebringe  nye  Forbindelser,  hvor  de  gamle  Ledninger 
vare  afbrudte,  og  der  anvendtes  hertil  halvanden  Million 
Francs.  Efter  Pavens  Klosternavn  kaldtes  den  nye  Ledning 
Aqua  Felice,  og  den  yder  endnu  en  meget  væsentlig  Del 
af  Byens  Forsyning.  Ved  Porta  Maggiore  deler  den  sig  i 
to  Grene,  den  ene  til  Vandspringet  Fontana  di  Termini 
paa  Hjørnet  af  Via  Porta  Pia  og  Jernbanepladsen  samt  til 
Springvandene  paa  Monte  Cavallo  (Kvirinalpaladset),  Piazza 
Barberina  og  Capitol,  den  anden  ned  imod  Santa  Maria 
Maggiore ;  den  forsyner  ikke  mindre  end  27  offentlige  Fon- 
tæner og  bruges  meget  i  Haverne,  men  Vandet  gj ælder 
ikke  for  sundt. 

Den  fjerde  af  de  Akvædukter  fra  Oldtiden,  som  endnu 
i  vore  Dage  forsyner  Rom,  er  Acqua  Paola,  der  kommer 
fra  Bracciano-Søen  Nord  for  Rom  og  udgyder  sine  tre 
mægtige  Vandstrømme  i  den  berømte  Fontana  ved  Porta  di 
San  Pancrazio  nær  ved  San  Pietro  in  Montorio,  Skuepladsen 
for  Apostelens  Martyrdød.  Denne  Vandledning  blev  op- 
rindelig anlagt  af  Alexander  Severus  og  restaureredes  af 
Pave  Paul  V.  Dens  Vand  ansees  ikke  for  godt  til  Brug, 
men   det   anvendes    navnlig    til   at    drive   endel   Møller,    og 

det  forsyner  de  to  store  Fontæner  paa  Peterspladsen.  Dette 
er  den  eneste  større  Vandledning  til  den  hinsides  Tiberen 
liggende  Staddel,  men  nogle  Grene  af  Ledningerne  fra 
den  modsatte  Side  ere  førte  derover. 

Skjøndt  Romerne  vare  ubekj endte  med  saa  mange  af 
de  mekaniske,  fysiske  og  kemiske  Kræfter,  der  i  vore 
Dage  ere  tagne  i  Samfundets  Tjeneste,  have  de  i  det  Hele 
paa  mange  Omraader  udrettet  langt  Mere  end  den  moderne 
Tidsalder  med  alle  dens  rige  Hjælpemidler.  Nu  sætter 
Dampkraften  istand  til  at  løfte  Vandet  til  en  betydelig 
Højde  og  saaledes  bringe  det  op  i  Husene,  medens  man  i 
gamle  Dage  kun  havde  Vandets  eget  Fald  til  at  frem- 
bringe Trykket ;  men  desuagtet  viser  det  sig  næsten  over- 
alt, hvorhen  den  romerske  Kolonisation  har  strakt  sig,  at 
Oldtiden  har  præsteret  langt  Mere  til  Byernes  rigelige 
Forsyning  med  Vand  end  Nutiden  med  alle  dens  stobte 
Ror  og  Maskiner.  For  kun  at  nævne  eet  Exempel  blandt 
mange:  Lyon  ligger  nu  i  en  Lavning  imellem  Højene,  og 
dog  er  dets  Vandforsyning  ikke  til  at  sammenligne  med 
den,  som  Romerne  havde  skaffet  den  tidligere  By,  der 
laae  oppe  paa  selve  Højderne.  Men  det  gjaldt  jo  ogsaa 
om  at  skaffe  Vand,  ikke  alene  til  Befolkningens  daglige 
Fornødenheder  i  Huset  og  til  industrielt  Brug,  men  ogsaa 
til  Badene,  og  det  er  bekjendt,  hvilken  væsenlig  Rolle 
disse  spillede  i  Datidens  Liv  og  sociale  Forhold.  Det  var 
ikke  som  i  den  ældre  Tid,  omtrent  ved  den  anden  puniske 
Krig,  da  de  varme  Bade  først  indførtes  fra  Orienten,  en 
Luxus,  som  forbeholdtes  de  Rige,  ikke  en  Forfriskning, 
som  søgtes  nu  og  da,  men  det  var  paa  Roms  Blomstrings- 
tid blevet  en  fælles  og  daglig  Fornødenhed  for  alle  Samfunds- 

klasser,  for  Slaven  som  for  den  frie  Mand,  for  den  fattigste 
Klient  som  for  den  mægtige  Patron,  hvis  Formue  gik  i 
Millioner.  Det  var  ikke  nok,  at  der  i  Cirkus  og  Amfitheater 
gaves  Væddekjørsler  og  Kampspil,  til  hvis  Forherligelse 
hele  Verden  sattes  i  Kontribution,  at  der  uddeltes  Korn, 
Brød  og  Penge  til  Hundredetusinder  af  den  store  Byes 
Befolkning;  der  maatte  endnu,  foruden  panis  et  circenses, 
bringes  Offre  til  den  dovne  og  forvænte  Almue  i  Form  af 
offenlige  Bade,  hvor  selv  den  ringeste  Borger  kunde  nyde 
sin  Part  af  den  Luxus  og  Overdaadighed,  som  betegnede 
Tidsalderen.  Thermerne  ere  næsten  de  betydeligste  Bygnings- 
levninger, som  staae  tilbage  fra  Oldtiden,  de  overgaae  i 
Udstrækning  langt  baade  Templer  og  Theatre,  og  om 
deres  rige  Udsmykning  faaer  man  en  Forestilling,  naar 
man  i  Samlingerne  lægger  Mærke  til,  ved  hvor  mange 
Statuer,  Grupper,  Mosaiker  og  andre  Kunstværker  det  er 
anført,  at  de  ere  fundne  i  Ruiner  af  antike  Bade.  I  Rom 
var  der  en  Mangfoldighed  af  Thermer,  hvert  Kvarter  havde 
sine,  hver  Periode  føjede  sine  til  de  alt  bestaaende;  Sallust, 
Agrippa,  Nero,  Titus,  Trajan,  Caracalla,  Diocletian,  Maxen- 
tius,  Constantin  have  bygget  Thermer,  som  bar  deres  Navne 
og  kappedes  i  overdaadig  Pragt.  Agrippas  Thermer  laae 
ved  det  af  ham  opførte  Pantheon,  Neros  ved  Piazza  Na- 
vone,  Trajans  i  de  nu  øde  Kvarterer  imellem  Santa  Maria 
Maggiore  og  S.  Prassede,  Titus  anlagde  sine  ovenpaa  Neros 
gyldne  Hus,  som  det  flaviske  Dynasti  skyndte  sig  at  faae 
udslettet  af  Romernes  Erindring,  Diokletians  Thermer 
opførtes  ved  Tvangsarbejde  af  de  forfulgte  Christne,  af 
hvilke  40,000  her  skulle  have  lidt  Martyrdøden,  og  be- 
dækkede hele   det   Kvarter,    hvor   nu   Banegaarden    ligger, 

tilligemed  de  Strækninger,  som  nu  optages  af  Santa  Maria 
degli  Angeli  med  dets  Kloster  og  tilstødende  Bygninger, 
der  ere  skabte  ud  af  Ruinerne.  Størst  af  alle  vare  Cara- 
callas  Bade,  indrettede  paa  1600  Gjæster  og  vistnok  den 
mest  udstrakte  offenlige  Bygning,  som  Rom  har  havt 
indenfor  sine  Mure,  anlagte  i  den  sydvestlige  Del  af  Byen 
i  Kvarterer,  som  dengang  vare  tæt  befolkede,  nemlig  i 
Lavningen  mellem  Aventinus  og  Coelius,  de  to  egenlige 
Plebejerhøje,  hvor  en  forholdsvis  meget  betydelig  Del  af 
Roms  to  Millioner  Mennesker,  som  man  sikkert  tør  regne 
for  Tiden  ved  Aar  200  efter  Christus,  havde  deres  snav- 
sede og  tæt  sammentrængte  Boliger.  Naar  man  nu  fra 
Vejen  langs  Tiberen  bøjer  ind  gjennem  Via  de'  Cerchi,  hvor 
engang  den  vældige  Circus  Maximus  udfyldte  Dalen  mellem 
Palatinerbjerget  og  Mons  Aventinus,  eller  naar  man  fra 
Ruinerne  paa  Forum  ved  Constantins  Triumfbue  følger  Via  di 
Gregorio,  kommer  man  ind  paa  den  lange  Via  di  Porta  S. 
Sebastiano;  og  her  i  disse  øde  Egne,  mellem  Haver  og 
Vigner,  der  ere  indfattede  af  høje  hvide  Mure,  løfter  sig  til- 
højre inde  paa  Marken  en  forvirret  Murmasse,  storstilede 
Ruiner,  hvor  den  blaae  Himmel  sees  mellem  de  sønderrevne 
Murflader  eller  gjennem  Aabninger  i  de  halvt  nedstyrtede 
Hvælvinger,  medens  et  tæt  Draperi  af  Vedbend  og  Slyng- 
planter dækker  de  fremspringende  Partier  og  slynger  sine 
Festons  over  Aabningerne.  Det  er  Levningerne  af  Cara- 
callas  Bade.  Udgravningerne  ere  i  de  senere  Aar  drevne 
med  større  Iver  og  mere  System  end  før,  og  det  er  lykkedes 
at  klare  det  Areal  paa  over  tyve  Tønder  Land,  som 
Thermerne  have  indtaget,  saa  at  man  nu  kan  danne  sig 
en    tydelig  Forestilling    om    Planen    for    det    hele    Anlæg, 

saa  vel  af  de  egenlige  Bade,  hvor  man  endnu  ikke  er 
ganske  paa  det  Rene  med  Anvendelsen  af  de  enkelte 
Rum,  som  af  de  aabne  Pladser  til  Væddeløb  og  Legems- 
øvelser, der  tilligemed  Forelæsningssalene  dannede  en  stor 
Firkant  om  Hovedbygningen  og  atter  omgaves  af  Søjlegange 
med  Rækker  af  Afklædningsværelser.  Ved  Udgravningerne 
i  det  sextende  Aarhundrede  er  der  i  Caracallas  Bade  fundet 
en  Rigdom  af  Kunstværker,  som  endnu  høre  til  de  værdi- 
fuldeste Levninger  fra  Oldtiden,  skjøndt  de  bære  Præg 
om  en  kunstnerisk  Tilbagegang  fra  den  gode  Tid ;  den  vældige 
Gruppe  i  Neapels  Museum,  der  er  bekjendt  under  Navnet 
den  farnesiske  Tyr,  den  farnesiske  Herkules  og  Flora  i 
samme  Samling,  de  to  kolossale  Porfyrskaale  paa  Piazza  Far- 
nese,  Gulvmosaiken  med  Athleterne  i  Lateranmuseet  og 
mere  end  hundrede  Statuer,  der  ere  spredte  i  alle  Sam- 
linger, skrive  sig  fra  Caracallas  Bade.  Familien  Farnese,  som 
under  Paul  III  satte  sig  i  Besiddelse  af  saa  store  Ejen- 
domme i  Rom  og  navnlig  blev  Ejer  af  Palatinerbjerget,  brugte 
Caracallas  Bade.  ligesom  Barberinierne  brugte  det  flaviske 
Amfitheater,  nemlig  som  Stenbrud  ved  Opførelsen  af  sine  Pa- 
ladser; fra  Ruinerne  hentede  man  det  Bygningsmateriale, 
som  behøvedes,  og  brød  sig  kun  lidet  om,  at  man  herved 
forstyrrede  nogle  af  Oldtidens  beundringsværdigste  Værker. 
Men  hvorfor  sank  alle  disse  Thermer  i  Ruiner?  Hvor- 
ved gik  de  ud  af  Brug?  Hvorledes  kunde  det  romerske 
Folk,  som  var  vant  til  at  samles  i  disse  Bade  og  der  nyde 
alle  et  forfinet  Bylivs  Raffinements,  finde  sig  i  at  undvære 
dem?  —  Svaret  ligger  i  de  Tilstande,  som  indtraadte  ved 
Kejserdømmets  Tilbagegang  og  Fald.  Barbarerne  umulig- 
gjorde  Benyttelsen   af  Thermerne    ved  at   forstyrre  Vand- 

ledningerne,  og  naar  deres  vilde  Horder  for  en  kort  Stund 
atter  overlod  Rom  til  sig  selv,  var  der  ikke  længere  nogen 
Befolkning,  for  Hvis  Skyld  man  kunde  tænke  paa  at  restaurere 
dem,  Millionerne  vare  sunkne  ned  til  et  Hundredetusinde 
eller  endnu  mindre,  og  hvad  der  var  tilbage  af  Roms 
Befolkning,  havde  nok  at  gjøre  med  at  finde  tilstrækkelig 
Føde  til  at  friste  deres  kummerlige  Liv  eller  med  at  værge 
sig  imod  Pest  og  Sygdomme,  der  var  ikke  Tid  eller  Tanke 
for  nogen  Nydelse.  Da  Gotherne  under  Vitiges,  omtrent 
et  halvt  Aarhundrede  efter  den  sidste  vestromerske  Kejsers 
Død,  belejrede  Rom  og  omgav  Byen  paa  alle  Sider,  over- 
skar de  paa  een  Gang  de  fjorten  Vandledninger,  som  den- 
gang bestod.  Belisarius,  som  i  den  østromerske  Kejsers 
Navn  styrede  Rom  og  ledede  Forsvaret,  lod  alle  Mundinger 
af  Vandledningerne  inde  i  Staden  tilmure,  for  at  det  ikke 
skulde  gaae  som  i  Neapel,  hvor  ikke  længe  i  Forvejen 
Fjenden  var  trængt  ind  i  den  belejrede  By  gjennem  en 
Akvædukt.  Hermed  var  Dødsdommen  afsagt  over  Ther- 
merne,  de  vare  med  det  Samme  gjorte  ubrugelige  og 
uigjenkaldelig  dømte  til  at  falde  i  Ruiner.  Mangelen  paa 
Drikkevand  var  temmelig  følelig  i  Rom,  men  herpaa  kunde 
der  dog  nogenlunde  hjælpes;  værre  var  det,  at  den  trajanske 
Vandledning  hinsides  Tiberen,  som  brugtes  til  at  drive  en 
Mængde  Møller,  holdt  op  at  flyde,  og  at  derved  Stadens 
Forsyning  med  Mel  udsattes  for  Fare.  Belisar  fandt  da 
paa  at  lade  Tiberen  drive  Møllerne;  han  lod  henlægge 
Pramme  paa  Floden  og  imellem  hvert  Par  anbringe  et 
stort  Vandhjul,  som  drives  af  Strømmen.  Disse  Belisars 
Møller  ligge  endnu  paa  Tiberen;  imellem  Ponte  Sisto  og 
Tiberøen   er  der   fem   saadanne  flydende  Møller,   hvis  Hjul 

dreje  sig  tungt  og  dovent  for  Strømmen.  Og  med  Møllerne 
har  man  forbundet  en  Fiskefangst  med  Maskine;  fire  brede 
Møllevinger  med  Net  istedetfor  Sejl  dreje  sig  rundt  og 
dykke  vexelvis  ned  under  Vandet,  hvorfra  de  da  under- 
tiden bringe  en  lille  Fisk,  der  med  et  fint  Blink  falder  fra 
Nettet  ned  i  en  Beholder.  Først  langt  senere,  da  endelig 
Pavemagten  havde  faaet  fast  Fod  i  sit  verdslige  Herre- 
dømme over  Rom,  blev  nogle  af  disse  overskaarne  og  øde- 
lagte Vandledninger  atter  satte  i  Stand,  saaledes  som  det 
alt  er  omtalt  for  fleres  Vedkommende. 

Til  en  romersk  Plads  hører  som  en  nødvendig  Staffage 
Vandspring  og  Fontaner,  de  kunne  efter  romerske  Begreber 
slet .  ikke  undværes  eller  tænkes  borte.  Paa  Piazza  del 
Popolo  er  den  ærværdige  gamle  Obelisk,  hugget  til  Ære 
for  Pharaoner  et  rundeligt  Aartusinde  før  Christus  og 
den  første  af  sin  Art,  der  bragtes  til  Kom,  paa  sit  høje 
Fodstykke  omgiven  af  fire  Stenløver,  som  sprude  hver 
sin  tykke  Vandstraale  ned  i  sit  Bassin;  baade  imod  Vest  i 
Halvkredsen  af  de  mørke  Cypresser  og  imod  Øst  paa  de 
Murdekorationer,  der  dække  Monte  Pincios  bratte  Side, 
plaske  Fontaner.  Paa  den  spanske  Plads  have  vi  den 
karakteristiske  barcaccia  med  det  tykke  og  lave  Væld, 
paa  Piazza  Barberina  Tritonen  med  den  fine  og  høje  Vand- 
straale. Piazza  Navone,  Monte  Cavallo,  Capitoliumspladsen, 
Campo  de'  fiori,  Piazza  Farnese,  Banegaardspladsen,  Piazza 
San  Marco,  Piazza  delle  Tartarughe  med  Skilpadde-Fontænen 
—  alle  have  de  deres  Vandspring,  smaa  eller  store,  høje 
Straaler  eller  mægtige  Skaale.  Kun  Piazza  Colonna  og 
Trajans  Forum  danne  heri  en  Undtagelse,  idet  de  mægtige 
Søjler,    som   danne   deres   Midtpunkter,    beherske    dem   saa 

fuldstændig,  at  der  ikke  bliver  Plads  til  nogen  anden 
Dekoration.  Paa  Peterspladsen  bruse  de  to  vældige  Kaskader 
paa  hver  sin  Side  af  Obelisken,  kolossale  Fjerbuske  af  hvidt 
Skum,  der  elegant  svaje  for  den  lette  Vind,  og  i  hvis 
Taageslør  Regnbuen  spiller  med  sine  glimrende  Farver. 
Imod  disse  Kæmper  blive  selv  de  store  Vandspring  paa 
Concorde-Pladsen  i  Paris  smaa.  Man  fortæller,  at  en  mægtig 
nordisk  Hersker,  da  han  første  Gang  kjørte  over  Peters- 
pladsen for  at  aflægge  Besøg  hos  Paven  i  Vatikanet,  ved 
Synet  af  disse  mægtige  Fontaner  vinkede  fra  Vognen  med 
Haanden  til  Tegn  paa,  at  det  kunde  være  nok,  saaledes 
som  han  plejede  at  gjøre  ved  Vagten  i  Gevær,  naar  han 
var  saa  naadig  at  lade  den  træde  af;  han  troede,  at  det  var 
en  særlig  Æresbevisning  for  ham,  og  kunde  ikke  forestille 
sig,  at  med  denne  Overdaadighed  hilser  Peterspladsen  hver 
Dag  i  Aaret  selv  den  allerubetydeligste  Fremmede,  den 
mest  pjaltede  Pilgrim. 

Perlen  blandt  Roms  Vandkunster  er  Fontana  Trevi; 
her  er  det  ikke  som  ellers  en  Plads,  der  prydes  af  et 
Springvand,  men  et  kolossalt  Springvand,  til  hvilket  man 
med  Møje  har  aabnet  en  lille  Plads  i  et  af  de  tættest 
bebyggede  Kvarterer,  hvor  nu  mange  flere  end  de  tre 
Gader,  som  oprindelig  gav  Anledning  til  Navnet  (Trivium 
—  Trevi),  mødes.  Fontana  Trevi  er  en  Murdekoration, 
som  er  opført  paa  den  sydlige  Side  af  Palazzo  Poli,  en 
Gruppe  af  Klippeblokke,  over  hvilken  der  løfter  sig  en 
Murflade  med  Søjler,  Pilastre  og  Basreliefer,  der  minde  om 
den  sabinske  Virgo  og  om  Agrippa,  endende  i  en  Attika, 
som  bærer  en  Ballustrade  med  Statuer  af  de  fire  Aars- 
tider    og    krones    af   et  Vaabenskjold    med    Pave   Clemens 

den  Tolvtes  Familiemærke,  understøttet  af  vingede  Engle 
I  den  brede  Nische,  som  danner  Midterpartiet,  staaer, 
imellem  allegoriske  Statuer  af  Sundheden  og  Overflødig- 
heden, Neptun  i  flagrende  Gevandt  med  Haanden  udstrakt 
til  en  bydende  Bevægelse,  en  Kæmpeskikkelse  saa  høj,  at 
en  velvoxen  Mand  kun  naaer  til  lidt  over  dens  Knæ. 
Oceanets  Gud  kjøres  af  Havheste,  hvis  Tøjler  holdes  af 
Tritoner,  og  imellem  disse  Skikkelser,  fra  Kløfterne  mellem 
Stenblokkene  vælder,  plasker,  bruser  og  risler  Vandet  i 
mægtige  Strømme,  samlende  sig  i  store  Skaale  og  fossende 
over  deres  Rand  ned  i  et  bredt  Bassin,  hvis  gyngende 
Flade  bryder  sig  i  Lyset.  Naar  man  bøjer  om  et  af 
Hjørnerne,  hilses  man  af  denne  melodiske  Brusen  og  mod- 
tages af  en  velgjørende  Kjølighed  Imellem  Gaderne  og 
Fontanen  er  der  ved  Jernrækværker  afsondret  en  lille  for- 
dybet Passage,  hvorfra  man  uforstyrret  kan  betragte  den 
i  al  sin  barokke  Rigdom  sælsomt  fængslende  Fontana,  og 
her  samles  i  de  milde  Aftener  Kvarterets  Befolkning.  Denne 
Dekoration  er  forholdsvis  moderne;  Tegningen  blev  gjort 
i  1735  af  Romeren  Nicola  Salvi,  og  Værket  blev  fuldendt 
i  1762. 

Den  Romafarer,  som  vil  være  sikker  paa  atter  at 
betræde  den  evige  Stad,  maa  ikke  forsømme  en  vigtig 
Ceremoni.  Den  sidste  Aften  han  er  i  Rom,  maa  han  ved 
Midnatstid,  helst  i  Maaneskin  og  efter  for  sidste  Gang  at 
have  gjennemvandret  Forum  og  taget  Afsked  med  de  i 
det  fantastiske  Maanelys  dobbelt  stemningsfulde  Ruiner  af 
Templerne,  Triumfbuerne  og  Coliseo,  med  sine  tilbage- 
blivende Venner  gjøre  en  Pilgrimsgang  til  Fontana  Trevi 
og  med  en  Bøn   til   alle  gode  Guder  om  en  ikke  for  fjern 

Tilbagekomst  kaste  et  Offer  i  Neptuns  Strømme.  En 
Kobberskilling  er  nok;  en  Soldo  med  Vittorio  Emmanueles 
Navn  kan  bruges,  men  kraftigere  er  en  af  de  rigtige  gamle 
Bajoccher  med  Pavens  Tiara  og  de  korslagte  Nøgler.  De 
romerske  Gadedrenge  vilde  lide  et  føleligt  Tab  i  Indtægter, 
hvis  denne  Skik  afskaffedes  af  en  vantro  Tidsalder;  tidlig 
om  Morgenen  vade  de  ud  i  Bassinet  og  opsamle  Nattens 
Offergaver,  som  til  sine  Tider  skulle  løbe  op  til  ikke  ganske 
ringe  Beløb. 


FRASCATI. 

V  i  havde  længe  talt  om  at  gjøre  en  samlet  Tour  til 
Frascati.  Man  bliver  træt  af  at  vandre  rundt  i  Kirker  og 
Samlinger,  Aanden  bliver  overmæt,  man  længes  efter  at 
drage  Vejret  rigtig  frit  og  engang  glæde  sig  ved  Guds 
skjønne  Natur.  Det  var  langt  henne  i  December  Maaned, 
men  Vejret  var  gunstigt  og  Temperaturen  behagelig,  Luften 
var  som  paa  en  smuk  Septemberdag  hjemme.  Vi  havde  i 
de  sidste  Dage  gjort  lange  Spadseretoure  ud  i  Campagnen; 
der  var  Alt  grønt  og  frodigt,  vi  plukkede  Blomster  paa 
Markerne  og  Grønt  af  Buskene,  vi  laae  i  Græsset  paa  en 
lille  Høj  og  saae  Solen  gaae  ned  bag  rosenrøde  Skyer,  og 
da  vi  ad  Stier  henover  Markerne  og  mellem  Haverne 
vandrede  tilbage  til  Rom,  mødte  vi  Faareflokkene,-  som 
blev  drevne  hjem  til  Avlsgaarden  for  Natten,  de  smaa 
nyfødte  Lam  trippede  ved  Siden,  under  sin  brune  Kappe 
bar  Hyrden  det  alleryngste,  født  for  et  Par  Timer  siden. 
Hjemmefra  havde  vi  netop  havt  Breve,  som  fortalte  os  om 
det  forfærdelige  Sneefog  lige  før  Juledagene,  om  Lande- 
vejene, som  vare  tilfygede,  og  Jernbanetogene,  som  kjørte 
fast,  om  indesnete  og  indefrosne  Julerejsende,  om  Børn,  der 

ikke  kunde  slippe  hjem  til  Juletræet,  og  Forældre,  der  ikke 
kunde  naae  hjem  til  Børnene.  Vi  beklagede  dem  der- 
hjemme og  nød  med  desto  større  Glæde  det  friske,  klare 
Efteraarsvejr,  den  ætherrene  Luft  og  det  oplivende  Solskin. 
Endelig  lykkedes  det  at  blive  enige  om  Frascati-Touren,  og 
en  Dag  mellem  Jul  og  Nyaar  blev  bestemt  til  Udflugten. 
Kunstnerne  havde  travlt  efter  Helligdagene,  de  arbejde  paa 
denne  Tid  af  Aaret  altid  med  Udstillingen  for  Øje.  Men 
af  løse  og  ledige  Skandinaver  blev  vi  to  Vogne  fulde. 

Fra  Mødestedet  i  Via  S.  Giuseppe  svingede  vi  gjennem 
Via  Angelo  Custode  ned  forbi  Fontana  Trevi,  som  spillede 
og  glimrede  i  Formiddagssolen;  her  blev  gjort  et  kort 
Holdt  udenfor  Liquorista'en,  og  Dagen  indviedes  for  at 
opfriske  Livsaanderne  med  en  »Vermouth«,  en  med  Malurt 
tilsat  hvid  Vin,  som  laves  til  størst  Fuldkommenhed  i 
Piemont,  og  som  er  af  en  ypperlig  diætetisk  Virkning. 
Saa  gik  det  videre  over  Piazza  SS.  Apostoli,  Trajans  Forum, 
forbi  Coliseo  og  Lateranet  ud  ad  Porta  S.  Giovanni.  Det 
var  kjøligt,  men  Luften  var  let  og  Himlen  dejlig  blaa  med 
enkelte  hvide  Skyer;  Solen  stod  allerede  højt,  det  var 
ganske  stille.  Den  bølgende  Campagna  ligger  foran  os, 
grøn  og  frodig,  paa  de  udstrakte  Marker  langs  med  Vejen 
staaer  Hveden  højt,  Hjorde  af  Faar  og  langhornede  Oxer 
græsse  i  det  Fjerne,  maleriske  Hyrder  med  spidse  Hatte 
og  tunge  Kapper  sidde  paa  Højen  med  den  hvide,  aarvaagne 
Hund  ved  deres  Side,  et  Par  Campagnoler  med  Driver- 
staven  i  Haanden  fare  afsted  i  det  Fjerne  efter  deres  Flokke 
af  Heste,  af  og  til  møde  vi  en  Karre  med  to  umaadelige 
Hjul,  Hesten  vandrende  fremad  under  en  monoton  Ringen 
af  Bjælder  og  Klokker,    Kudsken   magelig   henstrakt  under 

den  plumpe  Sejldugs  Kalesche,  der  beskytter  ham  imod 
Sol,  Blæst  og  Regn.  Vi  kjøre  over  Jernbanen,  der  gaaer 
til  Albano,  Velletri  og  Napoli;  et  Tog  damper  afsted  langt 
borte,  nu  forsvinder  det  bag  et  lille  Højdedrag.  Acqua 
Claudias  og  Acqua  Martias  afbrudte  Vandledninger  ligge 
tilvenstre  for  os;  hist  er  der  bevaret  en  lang  Række  af 
Buer,  og  gjennem  deres  mørke  Skygger  seer  man  det  sol- 
belyste  Grønne;  her  staaer  kun  en  enkelt  Hvælving,  i 
hvilken  der  af  Ler  og  Rør  er  lavet  en  ussel  Hytte ;  saa  er 
paa  en  lang  Strækning  ethvert  Spor  af  de  svære  Mure 
forsvundet,  og  først  i  det  Fjerne  komme  atter  nogle  Buer. 
Vi  kjøre  gjennem  Porta  Furba,  en  bred  Bue  under  den 
endnu  bevarede  Vandledning  for  Acqua  Felice.  Den  høje 
Pinie  derhenne  er  Sømærket  for  et  til  sine  Tider  meget 
besøgt  Osteri.  Taarnet  paa  Højen  lidt  længere  fremme  er 
Torre  del  Grano,  Levning  af  en  gammel  Borg,  nu  thronende 
ensomt  over  nogle  fattige  Bønderhuse  i  Haver  med  Bønner 
og  Kaal,  mellem  Vigner,  hvor  vi  paa  denne  Tid  af  Aaret 
kun  see  de  sejge,  vredne  Stammer  og  nøgne  Grene,  bundne 
op  til  et  Net  af  korslagte,  gule  Canna-Rør.  Fra  Toppen 
af  dette  lille  Taarn  har  man  en  berømt  Udsigt  over  Sletten 
til  Bjergene  i  det  Fjerne  og  ind  over  det  vidtstrakte  Rom 
med  dets  Kupler  og  Taarne.  Men  ogsaa  fra  Vejen,  hvor 
vi  kjøre,  have  vi  et  herligt  Syn  for  Øje.  Albanerbjergenes 
blaae  Gruppe  ligger  foran  os,  Monte  Cavo  skyder  sin 
puklede  Ryg  op  imod  den  klare  Himmel,  de  lange  Skraa- 
ninger  og  fremspringende  Højder  fortone  sig  imod  hinanden, 
talrige  Bjergbyer  og  Smaaflekker  ligge  strøede  omkring  i 
de  blaae  Skygger.  Frascatis  hvide  Huse,  malerisk  spredte 
paa  Skraaningen,   have   vi  havt   for  Øje  lige  siden  Pladsen 

foran  Lateranet;  Byen  og  den  lange  lysende  Fagade  af 
Villa  Aldobrandini,  som  vender  ind  imod  Rom,  voxer 
og  kommer  os  nærmere.  Det  varer  ikke  længe,  førend  vi 
begynde  at  stige  opad,  et  Par  lange  Sving  føre  os  fra 
Sletten  op  til  Alleen  og  de  første  Villaer,  og  efter  et  Par 
Timers  Kjørsel  holde  vi  ved  Middagstid  paa  Torvet  ved 
Domkirken,  hvor  Førere  og  Æselsdrivere  allerede  ere  samlede 
for  efter  bedste  Evne  at  exploitere  det  lille  Selskab,  der 
saaledes  udenfor  $aisonen  vover  sig  ud  i  Bjergene. 

Efter  en  let  Frokost  i  det  karakteristiske  Osteri  la 
Campana,  vædet  med  Egnens  fortræffelige  Vin,  noget 
skummende  som  Champagne,  andet  fyldig  mørkerødt  som 
Aleatico,  gik  Toget  afsted  op  gjennem  Byens  Gader  og 
forbi  Villaerne.  De  Fleste  vare  tilfods;  et  Par  Heste  og 
Æsler  havde  vi  dog  lejet,  men  den  flotte  Padrone,  som 
benyttede  Nogles  Godmodighed  til  at  skrue  sine  Priser 
godt  i  Vejret,  forsvandt  for  os  og  sendte  en  stakkels  gammel 
Fyr  til  Fører.  Vort  første  Holdt  var  ved  Villa  Aldobrandini. 
Familien  Borghese,  som  ved  Arv  er  kommen  i  Besiddelse 
af  denne  prægtige  Ejendom,  boede  herude,  talrigt  Tjenerskab 
viste  sig  i  Forhallen,  og  en  firspændt  Vogn  kjørte  fra 
Stalden  op  for  Døren,  hvor  Hestene  utaalmodig  skrabede 
i  Gruset.  Men  desuagtet  stod  Adgangen  aaben  for  Be- 
søgende, og  med  en  anerkendelsesværdig  Liberalitet  var 
det  disse  tilladt  at  færdes  overalt,  selv  paa  Terrasserne 
umiddelbart  foran  Hovedbygningen  med  den  udstrakte,  frie 
Udsigt  over  hele  Campagnen,  hvor  Rom  danner  en  stor 
mørk  Plet,  fra  hvilken  Peterskirkens  vældige  Kuppel  rager 
i  Vejret,  og  hinsides  den  evige  Stad  til  Kysten  og  Havet. 
Endnu    skjønnere    og    videre   bliver   dette   Panorama,    naar 

man  stiger  op  paa  den  Bygning,  der  bag  ved  Villaen  er 
opført  op  ad  Bjergets  Side.  Det  er  en  arkitektonisk- 
hydraulisk Dekoration,  en  halvrund  Hal  med  to  lange  Fløje, 
i  hvis  Nischer  er  opstillet  Statuer  og  Vaser;  oppe  fra 
Klippen  bagved  er  Vandet  ledet  gjennem  den  frodige  Skov 
hen  til  en  Kanal,  hvorfra  det  i  brede  Kaskader  strømmer 
ned  ad  Hemicyklens  brede  Afsatser,  udgyder  sig  i  mægtige 
Stenskaale  og  plaskende,  syngende,  springende  samler  sig 
forneden  i  en  Række  af  Bassiner,  hvor  Guldfiskene  gjemme 
sig  under  de  frodige  Vandplanter.  Lidt  længere  borte 
fører  Vejen  forbi  et  nu  næsten  tomt  Kapucinerkloster  og 
bøjer  ind  igjennem  Villa  Ruffinellas  Have  og  Park.  Det 
er  en  klassisk  Jordbund,  som  vi  nu  betræde.  I  Roms 
Blomstringstid  vare  disse  Bjergskraaninger  med  deres 
styrkende  Luft,  skyggefulde  Skove  og  vide  Udsigter  et 
yndet  Sommeropholdssted  for  Aristokratiet,  som  her  byggede 
sig  pragtfulde  Landsteder,  smykkede  med  Statuer  og  Kunst- 
værker, og  anlagde  udstrakte  Haver.  Frascati  existerede 
ikke  i  Oldtiden,  den  nævnes  først  i  det  niende  Aarhundrede, 
men  ovenover  den  Plads,  hvor  Byen  nu  ligger,  laae  Tuscu- 
lum,  hvis  første  Anlæg  føres  tilbage  til  den  dunkle  Sagntid 
og  tilskrives  Telegonus,  den  Søn,  som  den  omflakkende 
Odysseus  avlede  med  Circe  —  Ciceros  Tusculum.  Villa 
Ruffinella  eller  Tusculana  antages  at  udgjøre  en  Del  af 
Ciceros  Villa,  medens  Byen  Frascati  er  bygget,  hvor  den 
rige  Lucullus  havde  sine  Haver.  Gjennem  en  tæt  Under- 
skov, hvor  den  stedsegrønne  Steneg  og  Oliven  er  blandet 
med  Elme,  Kastanier  og  nogen  Bøg,  hvis  gulbrune  Løv 
rasler  under  Fødderne,  gaaer  Vejen  opad,  og  snart  naaer 
man  den  første  Oldtidslevning   fra  det  gamle  Tusculum,   et 

udenfor  Stadens  Mure  opført  Amfitheater,  som  af  Førerne 
kaldes  »Ciceros  Skole«,  men  hvis  Bestemmelse  efter  de 
seneste  Udgravninger  ikke  er  tvivlsom.  Noget  længere 
fremme  komme  vi  til  Ruinerne  af  en  stor  Villa,  og  man 
troer,  at  dette  er  Levningerne  af  det  Tusculanum,  som 
Cicero  opførte  paa  et  Terræn,  der  engang  havde  tilhørt 
Sulla,  og  af  hvilket  han  i  sine  Værker  giver  en  saa  be- 
gejstret Beskrivelse.  Det  er  dog  kun  en  Formodning, 
Villaen  kan  ligesaa  godt  have  tilhørt  Crassus,  Pompejus, 
Metellus,  Hortensius  eller  en  anden  af  det  republikanske 
Roms  Rigmænd,  men  under  alle  Omstændigheder  give 
Ruinerne,  hvor  spredte  og  ufuldstændige  de  end  ere,  en 
Forestilling  om  den  storartede  Maade,  paa  hvilken  de 
romerske  Magnater  indrettede  sig  for  at  nyde  Landlivets 
Fred.  Endnu  blomstrer  mellem  disse  Rester  af  forsvundne 
Paladser  den  duftende  Viola  tusculana,  om  hvilken  Plinius 
taler.  Af  Byen  Tusculums  Mure  er  der  nu  kun  svage 
Spor  tilbage  undtagen  paa  den  nordre  Side,  hvor  de  aller- 
ældste cyklopiske  Mure  fortsættes  med  tilhugne  Peperin- 
blokke,  og  hvor  der  staaer  Stumper  af  Portpiller.  Meget 
kjendeligt  er  Byens  Forum,  og  i  1839  er  der  udgravet  et 
helt  Theater,  hvor  man  seer  den  smalle  Scene  og  femten 
Rækker  af  halvrunde,  amfitheatralsk  ordnede  Stensæder. 
Naar  Tilskuerne  sad  her,  havde  de  over  den  aabne  Scene 
fri  Udsigt  over  Rom,  Havet  og  Slettelandet  ved  Bjergenes 
Fod.  En  mindre  Bygning  bagved,  ligeledes  opført.;  i  Form 
af  et  Theater,  antages  at  have  været  benyttet  til  offenlige 
Forsamlinger.  En  Klippetop,  hvor  der  nu  er  anbragt  et 
stort  Trækors,  løfter  sig  i  Nærheden;  her  laae  Tusculums 
faste  Borg,  og  naar  man  klattrer  derop,  finder  man  Levninger 

baade  fra  Oldtiden  og  Middelalderen.  Men  den  egenlige 
Tillokkelse  er  det  vidunderlige  Panorama,  som  her  aabner 
sig  for  Blikket.  Man  staaer  paa  det  nordlige  Afhang  af 
Albanerbjergene  og  har  tilhøjre  for  sig  Sabinerbjergenes 
skjønne  Linier,  over  hvilke  der  i  det  Fjerne  lyser  nogle 
sneedækte  Toppe.  Paa  Skraaningen  nedenunder  os  ligger 
det  hvide  Camaldolenser-Kloster  og  lidt  længere  borte 
Bjergbyerne  Monte  Porzio  og  Monte  Compatri.  Paa  Sa- 
binernes  vestligste  Udløber  ligger  Tivoli,  lavere  nede  imod 
Sletten  Monticelli,  helt  ude  i  det  Fjerne  det  ensomme 
Soracte.  Tilvenstre  sees  af  Byerne  i  Albanerbjergene 
Grotta  Ferrata,  Marino,  Castel  Gandolfo  med  den  høje 
Kuppel  og  Rocca  di  Papa.  Søger  Øjet  fra  Bjerghøjderne 
ned  over  Campagnens  udstrakte  Slette,  standser  det  ved 
Rom,  som  herfra  viser  sig  med  forbausende  Tydelighed, 
overraget  af  Peterskirkens  Kuppel,  hvis  uhyre  Dimensioner 
man  først  i  denne  Afstand  ret  fatter. 

I  Revnerne  af  de  gamle  Mure  og  i  Terrænets  For- 
dybninger laae  der  saa  megen  Snee,  at  der  lige  netop 
kunde  leveres  en  lille  nordisk  Kamp  med  Sneeboldte.  Men 
Luften  var  ikke  koldere,  end  at  vi  længe  kunde  sidde 
paa  Grønsværet,  Solen  varmede,  og  ingen  misundelig  Blæst 
fordrev  os  fra  Højden.  Uforstyrrede  kunde  vi  nyde  den 
fængslende  Udsigt  og  fordybe  os  i  Mindet  om  de  svundne 
Tider.  Naar  Tusculum  nævnes,  føres  Tanken  nærmest  til- 
bage til  Oldtiden.  Selv  om  Byens  Anlæg  af  Telegonus 
kun  er  et  Sagn,  saa  er  det  ialfaid  sikkert,  at  Tusculum  var 
ældre  end  Rom,  og  den  latinske  By  kæmpede  længe  med 
Verdens  tilkommende  Hovedstad.  Da  Tarquinius  Superbus, 
den  sidste  romerske  Konge,  forjoges,  fandt  han  et  Tilflugtsted 

i  Tusculum  hos  sin  Svigersøn  Mamilius  Octavius,  som  senere 
faldt  i  Slaget  ved  Søen  Regillus.  Nogle  af  Roms  anseteste 
Familier  stammede  fra  denne  Bjergby,  blandt  dem  Portierne, 
til  hvilken  de  barske  og  strenge  Cato' er  hørte.  Hvilken 
Rolle  Byen  spillede  i  Slutningen  af  Republiken  og  den 
første  Kejsertid,  er  allerede  omtalt.  Men  ogsaa  i  Middel- 
alderens Historie  indtager  Tusculum  en  betydningsfuld 
Plads.  De  tuskulanske  Grever,  der  nedstammede  fra  Ma- 
rozias  Søn  Alberik,  vare  fra  det  tiende  til  det  tolvte  Aar- 
hundrede  en  af  Italiens  mægtigste  Adelsslægter;  fra  deres 
uindtagelige  Borg  beherskede  de  Latinerbjergene  og  Cam- 
pagnen,  de  kæmpede  med  Roms  store  Familier  om  det 
verdslige  og  gejstlige  Herredømme,  indsatte  og  afsatte 
Paver  og  Patricier,  og  i  stormfulde  Tider,  naar  Oprør 
rasede  og  Modpaver  stredes  om  den  hellige  Stol,  var 
Tusculum  et  velkomment  Asyl  og  bekvemt  Baghold  for 
det  foreløbig  besejrede  Parti.  Men  i  Tidernes  Løb  blev 
den  mægtige  og  talrige  Slægt  splittet  ad  ved  indre  Tvistig- 
heder, og  Herredømmet  over  Tusculum  deltes  mellem  Flere ; 
midt  i  det  tolvte  Aarhundrede  havde  Familierne  Frangipane 
og  Colonna  trængt  sig  ind  i  Byen,  og  de  overlod  deres 
Ejendomme  til  en  Pave,  der  var  den  tusculanske  Families 
Fjende.  Det  var  i  Kejser  Barbarossas  Dage,  og  Raino, 
den  sidste  tusculanske  Greve,  indkaldte  de  Kejserlige  til 
sin  Bistand.  To  af  Barbarossas  Hærførere,  Biskop  Rainald 
af  Køln  og  Biskop  Christian  af  Mainz,  kom  Tusculum  til 
Undsætning,  og  Romerne  samlede  deres  hele  Magt  for  nu 
at  overvælde  den  forhadte  Bjergby,  der  saa  længe  havde 
tyranniseret  dem  og  saaret  deres  Stolthed.  Imod  de 
2000    Mand    tydske,    brabantske    og    tuskulanske    Tropper 

rykkede  en  Hær  paa  40,000  Romere.  Den  29de  Maj  1 167, 
en  anden  Pintsedag,  kom  det  mellem  Tusculum  og  Monte 
Porzio,  nede  i  de  Kløfter,  som  vi  her  have  for  vore  Fødder, 
til  et  blodigt  Slag,  hvor  den  lille  germanske  Styrke  til- 
føjede sin  mange  Gange  overlegne  Modstander  det  for- 
færdeligste Nederlag;  neppe  en  Trediedel  af  den  romerske 
Hær  naaede  tilbage  til  Byen,  forfulgt  lige  til  Murene  af 
Sejrherrerne,  hvis  brede  Slagsværd  mejede  de  Flygtende 
ned  som  Kornax.  Veje  og  Marker  vare  bedækkede  af 
Døde,  Døende  og  Saarede,  Luften  forpestedes  af  Stanken, 
der  indsamledes  Vaaben  i  Hundredevis  af  Læs,  det  var 
»Middelalderens  Cannæ«.  Den  dybeste  Forbittrelse  imod 
Tusculum  greb  Romerne,  de  svore  uforsonlig  Hævn  og 
Byens  Undergang.  Nogle  Aar  gik,  og  Stridighederne  fort- 
sattes med  skiftende  Held.  Pave  Alexander  III.  havde, 
forjaget  fra  sin  Hovedstad,  i  to  Aar  resideret  i  Tusculum; 
Romerne  tilbød  at  underkaste  sig,  naar  han  vilde  samtykke  i, 
at  blot  en  Del  af  Kastellets  Mure  nedreves,  men  skjønt  otte- 
hundrede romerske  Borgere  havde  besvoret  Overenskomsten, 
blev  samtlige  Tusculums  Mure  nedbrudte.  Tyve  Aar  efter 
frembød  der  sig  en  gunstig  Lejlighed  til  at  fuldende  Hævnen. 
Kejser  Henrik  VI.  var  bleven  kronet  af  Pave  Cølestin,  og 
et  af  Vilkaarene  var,  at  Tusculum  skulde  gives  i  Romernes 
Vold;  det  skete,  og  den  17de  April  1191  —  man  kjender 
endog  Dagen  —  blev  Byens  Indbyggere  forjagne,  Døds- 
dommen udtalt  over  Staden  og  Nedbrydningsarbejdet  be- 
gyndt. Der  blev  ikke  ladet  Sten  tilbage  paa  Sten.  Af 
det  middelalderlige  Tusculum  er  der  ikke  blevet  Spor  til- 
bage, højst  en  Stump  Mur  eller  en  forvittret  Portpille. 
Saa  grundig  var  Nedbrydningen,   at  den  atter  bragte  frem 

for  Dagen  de  antike  Ruiner,  paa  hvilke  Middelalderen  havde 
bygget.  Siden  har  Tusculum  ligget  øde.  Korset  staaer 
som  Gravminde  over  den  forsvundne  Borg  og  samler  kun 
nu  og  da  ved  sit  Fod  en  Kreds  af  fremmede  Barbarer, 
der  beundre  Naturens  evige  Skjønhed  og  falde  i  Tanker 
over  de  menneskelige  Tings  Omskiftelighed. 

Men  skjøndt  Luften  er  saa  mild  og  klar,  mindes  vi 
dog  om,  at  ogsaa  hernede  i  Syden  ere  Decemberdagene 
korte.  Solen  er  sin  Nedgang  nær,  og  vi  maae  afsted. 
Det  gaaer  nedad  gjennem  det  raslende  Løv  og  gjennem 
Underskoven.  I  Villa  Ruffinella  er  der.  Lystighed  og  Larm, 
Eleverne  fra  Opdragelsesanstalten  i  Villa  Mondragone  tæt 
ved  have  gjort  en  Eftermiddagstour  herop  og  tumle  sig  nu 
paa  Plænen  i  munter  Leg,  medens  nogle  af  de  ældre 
sammen  med  et  Par  af  Abbaterne,  deres  Lærere,  hastig 
stige  op  til  det  Tusculum,  vi  nys  have  forladt.  Villa 
Ruffinella  har  engang  tilhørt  Lucien  Bonaparte,  som  har 
Fortjenester  af  de  gjorte  Udgravninger,  men  er  nu  ved 
Arv  bleven  Kong  Victor  Emanuels  Ejendom. 

Paa  Torvet  i  Frascati  holde  vore  Vogne  parate.  Solen 
er  sunken  i  Havet,  men  Maanen  er  fuld  og  klar.  Den 
spreder  sin  Glands  over  den  stille  Campagne  og  kaster  sin 
Skygge  over  Bjergene,  medens  vi  haste  hjemad.  Fra 
Vognen  foran  klinger  der  nordiske  Sange;  hos  os  fortæller 
den  finske  Digter  de  underlig  uformelige  og  dog  saa  poetisk 
gribende  Myther  fra  Kalevala,  om  Wajnamojnen  og  Lem- 
minkainen.  Hvor  sælsomt  klinge  ikke  disse  barbariske 
Sagn  her  paa  Vejen  fra  Tusculum  til  Roml  Midtvejs  ind- 
hente vi  et  Par  Smaadrenge,  som  ynkelig  spørge,  hvor 
langt  de  endnu  have  til  Rom;  de  ere  imorges  vandrede  ud 

til  Slægtninge  i  Frascati  og  vende  nu  hjem  tilfods.  De 
komme  op  paa  Bukken,  hvor  de  fryse  dygtig  i  deres  tynde 
Klæder,  men  faae  sig  en  livlig  Passiar  med  Kudsken,  som 
viser  sig  at  være  en  Bekjendt.  Vi  rulle  atter  ind  ad  Porta 
Giovanni  og  forbi  Coliseo,  hvis  Buer  Maanens  Lys  og 
Skygger  give  et  spøgelseagtigt  Liv,  vi  passere  Fontana 
Trevi,  hvor  Vandet  vælder  ned  som  Strømme  af  flydende 
Sølv,  og  Kl.  8  ere  vi  ved  »Genio«,  Skandinavernes  tarvelige 
Restauration.  Appetiten  er  skarp  efter  den  lange  Tour,  og 
vi  vente  utaalmodig  paa  vor  sene  Middag.  Kun  een  af 
Selskabet  er  borte;  det  er  den  norske  Digter,  som  ikke  har 
kunnet  tilfredsstille  sin  legemlige  Hunger,  førend  han  havde 
»gjort  et  Løb  op  i  Foreningen«  og  seet,  om  der  i  de  senest 
ankomne  Blade  var  Noget  om  hans  nye  Bog.  De  stakkels 
Forfattere  leve  ikke  af  Macaroni  og  Fritto  alene,  men  af 
hver  Anmeldelse,  som  udgaaer  fra  Avisernes  Mund. 

En  smuk  Søndag  i  Slutningen  af  April  fortalte  store 
Plakater  paa  Gadehjørnerne  i  Rom  om  en  Folkefest  i 
Frascati  til  Ære  for  en  lokal  Madonna.  Vi  tog  derud  med 
Banetoget  Kl.  9  om  Formiddagen  og  vare  alt  en  halv  Time 
efter  ved  Stationen  Frascati,  som  ligger  et  godt  Stykke  neden- 
for Byen.  Det  var  en  dejlig  Dag.  Himlen  var  saa  dyb-blaa, 
som  den  i  Italien  kan  være  det,  naar  den  ifører  sig  sin 
Festdragt,  Luften  saa  frisk  og  let;  Foraaret  var  allerede 
langt  fremme.  Campagnen,  som  vi  vare  kjørte  igjennem, 
laae  i  det  frodigste  Grønne,  besaaet  med  Markblomster, 
blandt  hvilke  de  mørkerøde  Valmuer  begyndte  at  vise  sig, 
og  her  i  Frascati  vandrede  vi  paa  Stationen  mellem  Hække 
af  Roser,  der  blomstrede  i  svulmende  Yppighed.    Stigningen 

er  stærk  op  til  Byen,  men  der  var  mødt  Æsler  og  Vogne 
i  Overflødighed,  man  var  jo  sikker  paa  Gjæster.  Fest- 
forberedelserne vare  i  fuld  Gang,  allevegne  havde  man 
travlt  med  kulørte  Lamper  og  Balloner,  med  Tæpper  og 
Drapperier,  med  Tribuner  og  Stilladser;  det  saae  meget 
lovende  ud,  men  det  var  dog  ikke  vor  Mening  at  tilbringe 
hele  Dagen  her.  Det  lykkedes,  skjøndt  med  endel  Besvær 
paa  Grund  af  Festen,  at  faae  en  Vogn,  og  snart  rullede  vi 
afsted  paa  en  yndig  skyggefuld  Vej  forbi  Villaerne,  hvis 
Haver  og  Parker  stod  i  det  friskeste  Grønt,  op  til  Rocca 
di  Papa,  et  Par  Timers  Kjørsel,  der  oplives  ved  stadig 
skiftende  skjønne  Udsigter,  snart  ind  imellem  Bjergene, 
snart  ned  over  Skraaningerne  til  Campagnen.  Det  er 
frugtbart  og  vel  dyrket  Land,  Kornmarker  vexle  med 
Haver  og  Vigner,  hvor  de  rødlig  grønne  Skud  fra  Rankerne 
begynde  at  snoe  sig  op  ad  Canna-Stængerne;  hvide  Mure 
med  grusomme  Glasskaar  indhegne  dem,  men  her  tage  de 
ikke  som  ellers  sædvanligt  Udsigten  bort,  dertil  er  Vejen 
for  bred  og  Terrænet  for  kuperet.  Her  er  livligt  idag;  fra 
alle  Byerne  i  Nærheden  strømme  Landboerne  festlig  klædte 
til  Frascati;  paa  det  pyntede  Æsel  sidder  Konen  over- 
skrævs i  sin  brogede  Dragt  og  tager  sig  det  ikke  nær,  om 
man  skulde  see  lidt  af  hendes  hvide  Strømper  nedenfor 
det  hvide  Skjørt;  det  mindste  Barn  har  hun  i  Armen, 
Bedstemoder  eller  et  større  Barn  hænger  bagpaa,  Manden 
med  Hatten  paa  Snur  og  Trøjen  hængt  over  Skuldrene 
kommer  bagefter  med  Resten  af  Familien.  Vi  møde  talrige 
Grupper  af  Piger  og  Karle,  kraftige  og  solbrændte  Skikkelser, 
Mændene  smukkere  end  Kvinderne.  Dragten  er  livlig,  med 
stærke  Farver,  men  ikke  saa  ensartet,  at  man  faaer  Indtrykket 

af  nogen  egenlig  Nationaldragt;  Fruentimmerne  have 
spraglede  Tørklæder,  Sølvpil  gjennem  de  sorte  Fletninger, 
pralende  Smykker  af  Sølv  og  Guld,  men  kun  faa  af  dem 
bære  det  firkantet  sammenlagte  Klæde  over  Hovedet. 

Rocca  di  Papa  er  en  af  Albanerbjergenes  mest  karak- 
teristiske Bjergbyer.  Det  ligger  paa  den  bratte  Fjeld- 
skraaning,  som  skyder  ned  fra  Monte  Cavo,  og  er  bygget 
paa  en  fremspringende  Pynt  eller  Klippeblok,  hvor  Husene 
klattre  op  som  Gjeder  og  staae  paa  Skuldrene  af  hinanden. 
Om  at  kjøre  op  i  Byen  er  der  ikke  Tale;  der  er  anlagt  en 
Gade  med  Stenbro,  men  den  er  saa  stejl,  at  den  gjør  Ind- 
trykket af  en  Rutschbane,  Æslerne  have  ondt  nok  ved  at 
staae,  at  trække  en  Vogn  op  vilde  være  en  Umulighed, 
man  maa  holde  et  godt  Stykke  nede  og  tilbagelægge  den 
sidste  Stigning  tilfods.  Det  er  ingen  lille  By,  den  tæller 
sine  3000  Indvaanere,  og  man  begriber  ikke,  hvor  disse 
kunne  faae  Plads  paa  den  spidse  Klippetop;  en  enkelt 
større  Villa  eller  et  Palazzo,  som  bærer  Spor  af  fordums 
Pragt,  ligger  i  Udkanten  af  Byen,  hvor  den  frie  Udsigt 
aabner  sig,  eller  i  den  nævnte  Gade,  men  ellers  er  der  kun 
simple  graae  Stenhuse  med  morsomme  Trapper,  uregel- 
mæssige Glugger  og  Vinduer,  lunefulde  Svaler  og  Ud- 
bygninger. Her  er  grundig  snavset,  men  overordenlig 
malerisk.  Det  er  en  ægte  Røverrede,  Befolkningen  seer 
ond  og  skummel  ud,  den  synes  at  leve  paa  Krigsfod  med 
hele  den  øvrige  Verden.  Fulde  af  Overtro  og  Mistænk- 
somhed ere  disse  uvidende  Mennesker,  og  imod  de  Fremmede 
nære  de  et  dybt  Nag.  En  bekjendt  dansk  Kunstnerinde 
maatte  engang  omtrent  flygte  bort  fra  Byen,  fordi  man 
tilskrev  hendes  onde  Øje  Skylden  for  nogle  indtrufne  Uheld. 

I  Sommeren  1877  havde  en  dansk  Dame  en  næsten  lignende 
Skjæbne;  hun  traf  paa  Gaden  et  Barn,  som  hun  fandt 
særdeles  smukt  og  ønskede  at  male,  men  da  hun  tiltalte 
Barnet,  blev  dette  saa  forfærdet,  maaskee  over  hendes 
blaae  Briller,  at  det  tudskraalende  styrtede  hjem  og  her 
græd  saa  længe  og  saa  voldsomt,  at  det  fik  Krampe ;  nogle 
Dage  efter  døde  det,  og  da  Faderen  paa  Vejen  til  Kirke- 
gaarden  med  Kisten  under  Armen  mødte  vor  Landsmand- 
inde,  lod  han  hende  vide,  at  hun  var  Skyld  i  Barnets  Død. 
Imidlertid  er  Rocca  di  Papa  om  Sommeren  et  yndet  Land- 
opholdssted, ogsaa  Skandinaverne  søge  gjerne  derhen,  og 
det  er  muligt,  at  Naturens  Skjønhed  og  Luftens  Friskhed 
give  Erstatning  for  Skyggesiderne.  Forhaabenlig  finde 
Sommerbeboerne  i  Rocca  di  Papa  en  bedre  og  billigere 
Forplejning  end  den,  som  kan  faaes  i  de  snavsede  og 
mørke  Trattorier;  den  Smule  Skinke  og  Ost,  som  kunde 
skaffes  tilveje,  blev  efterhaanden  kjøbt  i  Spækhøkerboden 
lige  ved  og  strax  beregnet  os  til  det  Tre-  eller  Firdobbelte 
af  Indkjøbsprisen. 

Ellers  er  der  Æsler  nok  i  Rocca  di  Papa,  men  idag 
vare  de  alle  tagne  i  Brug  eller  skulde  bruges  ned  til  Festen 
i  Frascati;  kun  med  Møje  lykkedes  det  at  faae  et  Par 
Stykker,  arrige  og  ondskabsfulde  Dyr,  med  Drivere,  som 
vare  i  aandeligt  Slægtskab  med  Æslerne;  om  Damesadler 
eller  slige  Forfinelser  var  der  ikke  Tale,  Egnens  Kvinder 
kjende  ikke  til  Sligt,  og  de  Fremmede,  som  komme,  maae 
ogsaa  tage  til  Takke.  Det  gaaer  en  Stund  rask  opad 
gjennem  Noget,  der  halvt  er  Gade  og  halvt  Klippekløft, 
forbi  en  Fjeldpynt,  som  behersker  Byen,  og  hvor  engang  den 

uundværlige  »Borg«  har  ligget,  derpaa  kommer  man  til  en  flad 
11.  „ 

Højslette,  paa  de  tre  Sider  omgiven  af  Bjerge.  Dette  udfyldte 
Krater  kaldes  for  »Hannibals  Lejr«,  men  det  er  rimeligvis  en 
Forvexling  af  den  karthageniensiske  Hærfører  med  den  middel- 
alderlige Adelsslægt  Anibaldi,  som  har  foranlediget  dette 
Navn.  I  vore  Dage  have  de  pavelige  Zouaver  her  havt  deres 
Øvelsesplads,  men  nu  var  det  Hele  en  frugtbar  og  fredelig 
Græsgang;  ved  Stien,  der  førte  hen  til  Monte  Cavo,  var  der 
samlet  endel  Mænd  og  Drenge,  som  spillede  en  Art  Kegler. 
Vi  stige  op  ad  Skraaningen,  og  det  varer  ikke  længe, 
førend  vi  fra  Jordvejen  komme  ind  paa  en  med  uregel- 
mæssige, men  tilhugne  og  vel  sammenpassede  Lavafliser 
brolagt,  smal  Vej  med  et  noget  ophøjet,  ligeledes  flisebelagt 
Fortoug  ved  Siden.  Det  er  en  ærværdig  Oldtidslevning, 
vi  her  betræde.  Paa  Toppen  af  Monte  Cavo,  dengang 
kaldet  Mons  Albanus,  hvor  nu  det  Kloster  ligger,  der  er 
Maalet  for  vor  Vandring,  stod  i  den  graae  Oldtid  det 
berømte  Tempel  for  Jupiter  Latialis,  Skytsguden  for  det 
latinske  Forbund,  til  hvilket  ogsaa  Rom  engang  hørte,  og 
ad  denne  Vej,  Via  triumphalis,  drog  paa  den  aarlige  Fest, 
Feriæ  Latinæ,  Processionen  op  til  Templet  for  at  offre 
Jupiter  en  hvid  Tyr  og  holde  Offermaaltid  paa  Toppen  af 
det  Bjerg,  hvorfra  man  overskuer  hele  Latium.  Efterat  det 
latinske  Forbund  var  gaaet  op  i  det  romerske  Rige,  blev 
det  Skik,  at  sejrrige  Feltherrer,  naar  Senatet  ikke  tilstod  dem 
den  højeste  Udmærkelse  af  et  Triumftog  ind  i  Rom,  førte 
deres  Hær  ad  Via  triumphalis  til  Jupiters  Tempel  paa  Mons 
Albanus  og  der  holdt  en  Fest.  Sporene  i  denne  Vej  ere 
antike  Spor.  Den  fører  gjennem  en  herlig  Skov,  hvor 
Bøgen  netop  staaer  i  Springet  og  med  sine  bløde,  laadne 
Skud   og   dunede   lysegrønne  Blade   hilser  hjemlig  paa   os. 

Hvor  Vejen  nærmer  sig  Brinken,  see  vi  ned  paa  den 
solbelyste  Slette,  allerede  ligger  Albanersøens  mørkeblaae 
Vande  nedenfor  os  i  sin  Klippekjedel,  gjenspejlende  Skovene 
paa  Skraaningerne  og  Bjergtoppene,  og  hinsides  den  højner 
sig  Castel  Gondolfo  paa  sin  fremspringende  Aas.  Efter  en 
god  Times  Vandring  ere  vi  oppe  paa  Monte  Cavos  flade 
Top  og  inde  under  Skyggen  af  de  høje  Stenege  udenfor 
Klosterkirken. 

Klosteret  tilhører  nu  Passionisternes  Orden,  hvis  Dragt 
er  en  sort  Kutte  og  Kappe  med  et  indsyet  hvidt  Hjerte 
og  Kors  paa  det  venstre  Bryst.  Det  er  et  udstrakt  Kom- 
plex  af  Bygninger  med  en  stor,  vel  bevoxen  Have,  ind- 
fattet af  en  høj  Stenmur.  Endnu  i  Slutningen  af  forrige 
Aarhundrede  var  der  betydelige  Levninger  tilbage  af  det 
antike  Tempel,  men  Kardinalen  af  York,  den  sidste  Ætling 
af  Huset  Stuart,  lod  som  Biskop  i  Frascati  disse  ærværdige 
Ruiner  nedrive  for  at  bruge  dem  til  Klostermuren.  Hvor 
man  færdes  i  Rom  og  Omegnen,  har  man  for  Øje  det 
høje  Monte  Cavo  og  dets  Klosterbygning,  og  fra  denne 
Top,  der  løfter  sig  næsten  3000  Fod  over  Havet,  behersker 
man  et  storartet  Panorama  til  alle  Sider.  Hele  Tibersletten 
ligger  udstrakt  for  vore  Fødder,  indfattet  i  sin  Krands  af 
Bjerge,  med  Rom  og  Peterskuplen  som  Midtpunkt;  imod 
Vest  glimter  Middelhavet  i  Solskinnet,  vi  see  hele  Kysten 
fra  Terracina  til  Forbjerget  ved  Civita  Vecchia,  og  i  meget 
klart  Vejr  skal  man  kunne  skimte  de  højeste  Klippetoppe 
paa  Sardinien;  Soracte  knejser  ensomt  ude  i  Nord,  imod 
Øst  ligge  de  etruskiske  og  sabinske  Bjerge.  Næsten  lodret 
under  os  breder  sig  nu  hele  den  runde  Albaner  Sø  og  paa 
dens  høje   Rand  Byerne  Marino,    Castel  Gondolfo,   Albano, 

og  kun  skilt  fra  den  ved  en  smal  Bjergaas  have  vi  den 
skjønne  Nemi  Sø  med  Ariccias  Tage  og  Kirketaarne. 

I  Klosterhaven  finde  vi  et  muntert  Selskab  af  Herrer 
og  Damer,  som  drikke  Kaffe  i  et  skyggefuldt  Lysthus 
sammen  med  et  Par  værdige  Fædre  og  siden  hengive  sig 
til  lystige  Væddeløb.  En  snaksom  Munk  tilbyder  at  bringe 
os  Vin  og  fører  siden  Herrerne  om  i  det  tarvelig  indrettede 
Kloster.  Hvad  der  interesserer  os  mest,  er  et  meteorologisk 
Observatorium,  der  forestaaes  af  et  Par  Munke  og  dengang 
lededes  af  Astronomen  Padre  Secchi  i  Rom.  Her  er  ogsaa 
anbragt  en  Sismograf,  et  Instrument  til  Iagttagelsen  af 
Jordskjælv,  bestaaende  af  en  Stift  eller  Naal,  der  er  ophængt 
saaledes,  at  den  netop  berører  et  Lag  af  fint  Sand  paa  en 
Metalplade,  i  hvilket  Stiften  da  tegner  Svingningerne  ved 
enhver  Rystelse.  Sismografen  har  ikke  saa  Lidt  at  bestille 
her  paa  Toppen  af  Monte  Cavo ;  Listen  over  Observationerne 
udviser  hvert  Aar  et  ikke  ganske  ringe  Antal  af  større  og 
mindre  Stød,  og  Munkene  fortalte,  at  de  ikke  sjeldent 
mærkede  disse  i  deres  Celler,  og  at  Klosteret  kun  ved  sin 
særdeles  solide  Bygning  var  undgaaet  Ødelæggelse.  Efter- 
middagsbønnen  var  just  tilende,  og  den  Del  af  de  ærværdige 
Fædre,  der  havde  Udgangslov,  sværmede  som  glade  Skole- 
drenge paa  en  Fridag  ned  ad  Bjerget;  et  Par  Stykker  af 
dem  vovede  sig  helt  ned  til  Frascati. 

Da  vi  naaede  tilbage  til  Rocca  di  Papa,  var  Byen 
næsten  tom,  Alverden  var  dragen  afsted  til  Madonnafesten. 
En  pjaltet  Bandit  stod  ved  vor  Vogn  og  præsenterede  sig 
^elv  som  »Staldmester« ;  han  var  yderst  misfornøjet  med 
det,  vi  gav  ham,  men  først  da  vi  vare  et  godt  Stykke 
borte,  fortalte  Kudsken,  at  han  ikke  havde  havt  det  Mindste 

med  Stalden  at  gjøre,  en  Oplysning,  som  han  ikke  havde 
vovet  at  give,  saa  længe  Fyren  kunde  høre  det.  Paa  Vejen 
passerede  vi  talrige  Grupper  af  Gaaende  og  Ridende,  og 
da  vi  naaede  Frascati,  saae  vi,  at  Festen  snart  vilde  være 
i  fuld  Gang.  Paa  Torvet  og  i  Gaderne  var  der  mylrende 
fuldt  af  Mennesker,  som  vandrede  frem  og  tilbage  under 
de  ophængte  Guirlander  og  Rækker  af  kulørte  Lamper 
eller  samlede  sig  om  de  vandrende  Udsalg  og  de  udpyntede 
Limonadeboder.  Foran  Kaféen  stod  Fortouget  tæt  besat 
med  Borde  og  Stole,  hvor  Gjæster  fra  Rom,  Byens  Hono- 
ratiores og  velhavende  Landbrugere  under  munter  Snakken 
nød  deres  Is  og  Kaffe.  Et  Musikkorps  i  straalende  Uni- 
former opførte  en  skingrende  Musik.  Udenfor  et  kun  halvt 
færdigt  Palads,  fra  hvis  Balkon  der  Kl.  6  skulde  trækkes 
en  Tombola,  stod  Folk  allerede  opstillede  i  Klynger; 
Billetterne,  der  ere  indrettede  ganske  som  Lotterisedlerne  i 
vort  Selskabsspil,  havde  rivende  Afsætning,  skjøndt  Ge- 
vinsterne ikke  vare  store:  20  Francs  for  den  første  Terne, 
30  for  Kvaternen,  50  for  Kvinen  og  400  Francs  for 
»Tombola«,  o:  alle  Sedlens  Tal;  Nummerne  raabes  op  fra 
Balkonen,  gjentages  fra  Hjørne  til  Hjørne,  og  de  Spillende 
følge  med  lidenskabelig  Spænding  hvert  Tal  paa  deres 
Sedler,  indtil  den  Vindendes  Raab  lader  sig  høre;  ingen 
Folkefest  har  rigtig  Art  uden  en  saadan  Tombola,  i  hver 
By,  ogsaa  i  selve  Rom,  foranstaltes  der  jevnlig  saadanne 
Lykkespil  foruden  det  regelmæssige  Lotteri,  men  Fremmede 
gjøre  klogest  i  ikke  at  deltage  i  dem,  ialfald  i  ikke  at 
reklamere  deres  Gevinst,  hvis  de  ere  heldige.  Inde  i  Kirken, 
som  var  overlæsset  med  Dekorationer,  røde  Draperier  og 
Blomster,  og  hvor  de  talrige  Lys  flimrede  mat  i  den  slette 

Luft,  var  der  pakket  saa  fuldt,  at  man  neppe  kunde  trænge 
sig  frem;  ved  de  fleste  Altere  blev  der  samtidig  læst 
Messer,  Relikvierne  vare  udstillede  til  Tilbedelse,  og  nærmest 
Udgangen  drev  nogle  Kirkeværger  en  fordelagtig  Handel 
med  Totter  af  Bomuld,  der  dyppedes  i  en  indviet  Olie  og 
formodenlig  havde  undergjørende  Virkninger  baade  for 
Sjæl  og  Legeme;  store  Skaale  med  Kobberpenge  vidnede 
om,  at  Kirken  ikke  savnede  Indtægter  paa  sin  Festdag. 

I  Trattoriet  la  Campana  var  der  livlig  Søgning ;  det  store 
Kjøkken  og  de  simple  Værelser  nedenunder  vare  fulde  af 
Landboere,  som  levede  højt  og  tømte  utallige  Foglietter  af 
funklende  Vin,  medens  den  finere  Portion  tyede  til  Salene 
ovenpaa,  hvor  Opvarterne  forvirrede  foer  omkring  under 
Raab  og  Bestillinger  fra  alle  Sider.  I  vor  Nærhed  sad  en 
romersk  Familie  med  et  Par  Børn,  som  kom  .  i  Nikke- 
bekjendtskab  med  vore  Damer,  og  da  de  vare  færdige  før 
vi  og  passerede  vort  Bord,  præsenterede  de  med  yndefuld 
Venlighed  nogle  vakkre  Buketter  af  de  Blomster,  de  havde 
samlet  paa  deres  Spadseretour.  Under  vort  Maaltid  var 
Mørket  faldet  paa,  og  Illuminationen  var  begyndt.  Store 
Balloner  med  Madonnas  Billede  og  Frascatis  Vaaben  blev 
sendte  i  Vejret,  og  Blusset  nedenunder  dem  blev  snart  til 
en  Stjerne  mere  paa  den  mørkeblaae  Aftenhimmel.  Lampe- 
guirlanderne og  de  brogede  Lysekroner  svajede  frem  og 
tilbage  i  Aftenluften,  Kirkens  arkitektoniske  Linier  tegnede 
sig  i  Striber  af  Lys,  i  Taarngluggerne  brændte  store  Blus, 
Vandspringet  for  Enden  af  Pladsen  var  blevet  en  hel  lysende 
Kaskade,  i  Husenes  Vinduer,  paa  Balkoner  og  Gesimser 
stilledes  lange  Rækker  af  Lamper  og  Lygter,  Kaféen 
udmærkede    sig    ved    kunstfærdige    lysende    Tulipaner    og 

Iidlilier.  Musiken  tog  fat  med  fornyet  Iver.  Folkemassen 
bølgede  fornøjet  frem  og  tilbage.  Det  Hele  var  et  særdeles 
tiltalende  Billede  af  Fryd  og  Glæde,  en  virkelig  Folkefest, 
og  Alt  gik  til  med  en  Orden  og  Fredelighed,  en  Høflighed 
og  god  Tone,  som  tillod  at  færdes  selv  i  den  tætteste 
Trængsel.  Saa  kom  Fyrværkeriet,  Aftenens  Glandspunkt. 
Det  afbrændtes  paa  en  aaben  Plads,  hvorfra  der  var  fri 
Udsigt  over  Campagnen,  og  naar  det  vakte  Henrykkelse 
hos  de  tætte  Skarer  af  Tilskuere  i  Frascati,  saa  maa  det 
fra  det  Fjerne  have  taget  sig  ud  som  et  Ild-Eventyr  paa 
Bjergenes  mørke  Baggrund.  Bomberne  knaldede,  Hjulene 
svirrede,  Fontænerne  sprudede,  Raketter  og  Sværmere, 
Guldregn  og  romanske  Lys  foer  op  i  Luften,  Girandolerne 
udsendte  deres  flygtige  Stjernehære.  Det  italienske  Fyr- 
værkeri er  heldig  exporteret  til  Danmark,  Georg  Carstensen 
opdagede  Gaetano  Amici  i  Frascati  og  førte  ham  til  Tivoli. 
Det  var  en  Amici,  altsaa  rimeligvis  en  Slægtning,  som 
havde  lavet  denne  Aftens  Ildkunster. 

Det  faldt  vanskeligt  nok  at  finde  Vejen  ned  til  Stationen ; 
man  var  saa  blændet  af  de  mange  Lys  og  af  al  denne 
Ild-Overflødighed,  at  det  kneb  at  finde  sig  tilrette  paa  de 
mørke  Gangstier  under  Træerne,  hvor  de  knuddrede  Rødder 
lagde  Faldgruber  for  de  Vandrendes  Fødder.  Toget  var 
overfyldt,  man  maatte  tage  Plads,  som  man  bedst  kunde. 
Da  vi  dampede  afsted,  saae  vi  fra  Vinduerne  Frascati  som 
en  Klynge  af  lysende  Punkter,  Kirkens  Blus  og  Lamper 
hævede  sig  over  Resten.  Selskabet  var  blandet,  men  en 
livlig  Samtale  kom  snart  i  Gang.  En  gammel  Fyr,  der 
havde  taget  godt  til  sig  af  Frascatis  oplivende  Vin,  var 
særdeles  snaksom   og   satte    os   med  stor  Aabenhjertighed 

ind  i  sine  Familieforhold;  tre  Gange  havde  han  været  gift, 
den  sidste  Kone  levede  endnu,  men  fjerde  Gang  vilde  han 
ikke  indlade  sig  paa  det,  hvis  hun  skulde  forlade  ham,  og 
det  var  ham  en  ganske  særlig  Beroligelse,  at  han  i  det 
andet  Liv  ikke  vilde  være  besværet  med  nogen  Ægte- 
halvdel,  thi  alle  tre  Hustruer  havde  været  Enker,  og  han 
antog  for  givet,  at  de  i  Paradis  maatte  holde  sig  til  deres 
første  Mand.  Dette  vanskelige  theologiske  Spørgsmaal  blev 
diskuteret  med  mange  Grunde  for  og  imod  og  fra  Hoved- 
partens Side  med  naiv  Naturlighed;  det  var  maaskee  ret 
heldigt,  at  Jernbaneturen  ikke  var  længere. 

Da  vi  fra  Stationen  ved  Diokletians  Thermer  kom  ud 
paa  Pladsen,  sejlede  Maanen  rund  og  klar  mellem  lyse 
Skyer.  Det  gjør  den  jo  vel  ikke  altid,  naar  man  vender  hjem 
fra  Frascati;  men  man  skal  helst  tage  til  Frascati,  naar 
man  har  Udsigt  til  at  møde  den  ved  Hjemkomsten. 

Indtil  Aaret  1870  spillede  Jesuiterne  den  mest  frem- 
ragende Rolle  blandt  de  talrige  gejstlige  Ordener,  hvis 
Ledelse  udgik  fra  Rom,  og  hvis  Chefer  dannede  Pavens 
store  Generalstab.  Mere  end  nogensinde  før  i  de  sidste 
Aarhundreder  var  det  Jesuiterne,  som  beherskede  den 
hellige  Stol  og  gav  Tonen  an  i  Kirkens  Optræden  saavel 
paa  det  politiske  som  paa  det  dogmatiske  Omraade.  Siden 
den  Pave,  der  lod  sig  forlede  til  at  ophæve  Ordenen,  fandt 
en  saa  pludselig  og  hemmelighedsfuld  Død,  har  ingen  af 
hans  Efterfølgere  fundet  det  raadeligt  at  optage  Kampen 
med  denne  farlige  Modstander,  og  Pius  IX.,  der  begyndte 
sin  Regering  med  saa  stærke  Tilløb  i  frisindet  og  national 
Retning,  blev  allerede  faa  Aar  efter  bragt  fuldstændig  ind 
under  Jesuiternes  Indflydelse.  Vendepunktet  falder  ved  hans 
Tilbagekomst  fra  Gaeta,  da  han  atter  vovede  sig  tilbage 
til  det  oprørske  Rom.  To  Strømninger  kæmpede  dengang 
endnu  om  Overvægten  i  Kirken,  og  i  nogen  Tid  syntes 
Udfaldet  tvivlsomt.  Jesuiterne  sejrede,  de  gjorde  sig  til 
Herrer  over  den  af  Tidens  Udskejelser  dybt  rystede  Pave, 
det  lykkedes   dem    efter   en    længere   og   sej  gere   Modstand 

ligeledes  at  overvinde  Statssekretæren  Kardinal  Antonelli,  og 
fra  den  Dag  indtil  nu,  ialfald  indtil  Pio  Nonos  Død,  men  tildels 
ogsaa  under  hans  Efterfølger,  have  de  behersket  Kirken.  Fra 
Jesuiternes  Paavirkning  er  det,  at  den  berygtede  »Syllabus«, 
ved  hvilken  Katholicismen  erklærer  enhver  af  Nutidens  frie 
Rørelser  Krig  paa  Kniven,  er  udgaaet.  De  have  benyttet 
Pavens  sværmeriske  Madonnatilbedelse  til  at  gjennemføre 
Dogmet  om  Jomfru  Marias  ubesmittede  Undfangelse.  Paa 
Vatikan-Konciliet  var  det  deres  Energi  og  Udholdenhed, 
som  besejrede  enhver  Modstand  og  efter  Aarhundreders 
forgjæves  Bestræbelser  omsider  naaede  at  faae  Pavens 
Ufejlbarhed  proklameret.  Og  ikke  mindre  var  det  Jesuiterne, 
som  inspirerede  den  pavelige  Politik.  Det  var  deres  Haand, 
som  sporedes  i  Konkordaterne  og  de  diplomatiske  For- 
handlinger; det  var  deres  Røst,  som  lød  i  det  haard- 
nakkede  Non  possumus!«,  hvori  Pavedømmet  udtalte  sin 
egen  Dødsdom. 

Skjønt  Jesuiterne  altid  have  forstaaet  at  skjule  deres 
Magt  istedetfor  at  prale  med  den,  er  det  naturligt,  at  deres 
betydningsfulde  Stilling  ogsaa  fandt  sit  Udtryk  i  Ordenens 
ydre  Vilkaar.  I  Pius  den  Niendes  Rom  vare  Jesuiterne 
omgivne  af  alle  Magtens  og  Indflydelsens  Attributer.  Deres 
Kirker  og  Klostre  vare  de  rigeste  og  pragtfuldeste:  de 
fyldte  Lærestolene  ved  det  pavelige  Universitet  i  >  Collegio 
Romano  ;  de  forsynede  Seminarier  og  Skoler  med  Lærere, 
og  det  som  oftest  udmærket  dygtige ,  for  deres  Kald 
begejstrede  Lærere;  de  indtog  de  vigtigste  Pladser  i  de 
pavelige  Kancellier  og  Kontorer ;  de  afgav  Skriftefædre  til  de 
indflydelsesrige  Statsmænd,  den  fornemme  Verden,  de  mest 
ansete  Klostre  og  Opdragelsesanstalter;  de  havde  det  første 

Udvalg  blandt  den  begavede  Ungdom,  som  helligede  sig 
til  Kirkens  Tjeneste.  Og  til  Trods  for  den  Ydmyghed, 
som  Ordensreglerne  foreskrive,  kunde  man  see  paajesuiterne, 
at  de  følte  deres  Betydning  og  vare  sig  deres  Magt  bevidste. 
Naturen  var  stærkere  end  Optugtelsen.  Der  var  i  de  hellige 
Fædres  Optræden  en  Selvbevidsthed  og  en  Sejrssikkerhed, 
som  ikke  kunde  bekæmpes. 

I  Pavens  Raadslagninger  og  i  Forholdet  til  Pius  den 
Niende  personlig  havde  Jesuiterne  Intet  tabt  ved  Kuld- 
kastelsen af  Kirkestaten  og  det  verdslige  Herredømme ;  deres 
Magt  over  ham  var  snarere  større  end  før  og  varede  lige  til 
hans  Død.  Men  denne  Magts  ydre  Grændser  vare  blevne  be- 
tydelig indskrænkede,  de  gik  ikke  udenfor  Vatikanets  Mure. 
Det  gjenfødte  og  frie  Italien  henviser  Kirken  alene  til 
Aandens  Verden  og  vil  aldeles  ikke  vide  af,  at  de  gejstlige 
Korporationer  og  Broderskaber  befatte  sig  med  verdslige 
Anliggender  eller  optræde  som  Ejere  af  jordisk  Gods.  Den 
almindelige  Konfiskation,  som  har  ramt  alle  Munkeordener, 
har  ogsaa  hjemsøgt  Jesuiterne.  Deres  Klostre  ere  blevne 
gjorte  til  Kaserner  eller  Regeringskontorer,  deres  Seminarier 
lukkede  eller  omdannede,  deres  Godser  inddragne.  Istedetfor 
det  gamle  »Collegio  Romano;,  hvor  Filosofien,  Astronomien, 
Jurisprudensen,  kort  enhver  Videnskab  var  underkastet  skarp 
gejstlig  Censur,  er  traadt  et  moderne  romersk  Universitet 
i  »la  Sapienza«  med  en  stærkt  udpræget  Radikalisme.  Af  de 
berømte  Lærere  var  kun  en  eneste  bleven  tilbage,  den  ud- 
mærkede Astronom  Padre  Secchi,  der  endnu  i  over  syv  Aar 
efter  Roms  Indtagelse  blev  siddende  med  sine  Assistenter  i 
sit  gamle  Observatorium,  selv  efterat  alle  hans  Kolleger  i 
Oktober  1873   vare   fordrevne   fra  Jesuiternes   gamle   Lære- 

anstalt,  og  som  nød  den  mest  udsøgte  Opmærksomhed 
fra  den  italienske  Regerings  Side,  medens  Ultraerne  i 
Vatikanet  betragtede  ham  som  en  Frafalden  og  hver  Mid- 
dag, naar  den  fra  hans  Observatorium  afsendte  elektriske 
Gnist  affyrede  Kanonen  under  det  trefaivede  Flag  paa 
Engelsborg,  mindedes  om  en  Troløshed.  Padre  Secchi 
døde  den  26de  Februar  1878,  kun  60  Aar  gammel,  lige 
efterat  Leo  XIII.  havde  afløst  Pius  IX.,  og  Jesuiterne 
skyndte  sig  da  at  tilegne  Ordenen  al  den  Hæder,  som 
knyttede  sig  til  den  bortgangne  Videnskabsmands  Navn; 
deres  Blade  mindede  om,  hvorledes  han  i  1848  havde 
maattet  dele  Ordenens  Skjæbne  og  som  Landflygtig  søge 
et  Tilflugtssted  i  England  og  i  Amerika,  medens  de  med 
let  Haand  gled  hen  over,  at  han  siden  modtog  en  Und- 
tagelsestilstand af  den  italienske  Regering,  og  forsikkrede, 
at  han  til  den  sidste  Stund  holdt  fast  ved  den  fulde 
katholske  Tro  og  den  ubetingede  Lydighed  imod  Paven. 
Det  Kircherianske  Museum,  som  Ordenen  rugede  over  med 
saa  stor  Hemmelighedsfuldhed,  og  fra  hvilket  den  med 
Anvendelsen  af  saa  mange  Smaakneb  vidste  at  holde  alle 
profane  Øjne  borte  —  selv  denne  Samling  er  dem  berøvet 
og  taget  under  Statens  Tilsyn.  Imod  den  faste  Afgift  af  en 
Franc  kan  man  nu  her  daglig  besee  dens  Skatte,  deriblandt 
den  ficoroniske  Cista,  som  vor  Landsmand  Brøndsted  saa 
aandrig  har  beskrevet  og  forklaret,  og  som  i  sin  Art  er  et  af 
de  skjønneste  Kunstværker  fra  Oldtiden.  Og  i  Kollegiets 
øverste  Etage,  hvor  før  de  rettroende  Lærere  havde  deres 
stille  Celler,  er  man  nu  under  Professor  Pigorinis  dygtige 
Ledelse  ifærd  med  at  danne  et  arkæologisk-anthropologisk 
Museum,  der  efter  sin  hele  Tendens  maa  være  den  orthodoxe 

Jesuitisme  en  Forargelsens  Vederstyggelighed.  Men  desuden 
er  Jesuiterordenen  bleven  Gjenstand  for  særlige  og  specielle 
Forbud  fra  Statens  Side,  den  forfølges  og  efterspores  som 
en  for  det  borgerlige  Samfund  farlig  Sekt,  som  en  uforsonlig 
Fjende,  med  hvem  der  ikke  lader  sig  finde  nogen  »modus 
vivendi«.  Fra  ingen  af  Siderne  gives  der  Pardon.  En 
Jesuit  i  Ordensdragt,  aabent  og  uforbeholdent  fremtrædende 
som  den,  han  er,  mødes  ikke  længere  i  Rom,  findes  ikke  i 
Kirkerne,  ikke  i  nogen  af  de  Klosterlevninger,  som  endnu 
staae  tilbage.  Don  Basiles  store  Familie  er  foreløbig  for- 
svunden fra  Overfladen  og  har  trukket  sig  tilbage  i  de 
talrige  Revner  og  Sprækker.  Bag  Vatikanets  skjærmende 
Vægge  sidder  endnu  Jesuitergeneralen,  Pater  Beckx,  som 
Edderkoppen  i  Midten  af  sit  Væv,  hvis  fine  Traade  om- 
spænde den  hele  Verden,  og  hans  mindste  Vink  finder 
overalt  lydige,  villieløse  Tjenere,  rede  til  enhver  Gjerning, 
lige  indtil  Martyriet.  Men  Alt  skeer  i  det  Mørke,  i  det 
Skjulte,  Ingen  vover  sig  frem,  Ingen  viser  sig. 

Imidlertid  maa  man  ikke  troe,  at  Jesuiterne  ere  for- 
svundne fra  Kirker,  Skoler  og  Skriftestole,  fordi  Ordenen 
er  sat  ud  af  sine  Besiddelser  og  sine  gamle  Herligheder. 
Navnet  er  visket  ud,  men  Personerne  ere  for  en  stor  Del 
de  samme.  Mange  Præster  og  Lærere,  der  ikke  længere 
kaldes  Jesuiter,  udføre  Ordenens  Gjerning,  som  om  de  vare 
det,  og  fortsætte  med  lydig  Begejstring  dens  Mission. 

Kirken  del  Gesii  var  hidtil  Jesuiternes  Hovedkvarter. 
Umiddelbart  op  til  den  stødte  det  store,  skumle  Ordenshus, 
hvor  Generalen  residerede,  og  hvorfra  den  vidt  forgrenede 
Virksomhed  lededes.  Selve  Kirken  er  en  af  de  rigeste  osr 
pragtfuldeste  i  Rom,    men   ligesom  de  fleste  andre  Jesuiter- 

kirker  af  en  barok  Bygningsstil  uden  Skjønhed  eller  Elegance, 
overlæsset  med  Pragt  og  Kostbarheder,  men  uden  Smag. 
Den  rige  Bankier  Alexander  Torlonia  —  Italiens  Rothschild 
og  udsprungen  ligesom  dette  Pengedynasti  af  jødisk  Æt  — 
har  for  en  Snes  Aar  siden  ladet  de  hvide,  kalkede  Vægge. 
beklæde  med  kosteligt  Marmor,  og  en  Indskrift  i  Lapidar- 
stil langs  Frisen  foreviger  denne  Gud  velbehagelige  Gjerning, 
som  vil  forkorte  Baronens  Ophold  i  Skjærsilden  med 
adskillige  Aarhundreder.  Hovedalteret  med  et  Maleri  af 
Christus,  der  fremstilles  i  Templet,  er  en  Sammendyngning 
af  Søjler,  Ornamenter  og  Forgyldninger,  men  Kirkens 
væsenligste  Prydelse  er  Alteret  for  den  hellige  Ignatius, 
som  optager  Korsgangen  tilvenstre.  En  pragtfuld  Kiste  af 
forgyldt  Bronce  gjemmer  Benene  af  denne  Ordenens  Stifter, 
og  det  Alter,  som  rejser  sig  over  de  hellige  Relikvier, 
er  udstyret  med  en  overdaadig  Pragt.  Helgenens  Billed- 
støtte af  Sølv  findes  vel  ikke  længere ;  den  skal  være  tagen 
bort,  da  Ordenen  i  forrige  Aarhundrede  blev  ophævet. 
Men  til  Gjengjæld  er  der  en  Overflødighed  af  Malerier, 
forgyldt  Bronce,  Marmorgrupper,  Søjler  af  Lapis  lazuli  og 
kostbare  Marmorarter,  og  over  det  Hele  svæve  Treenighedens 
Personer,  som  mellem  sig  holde  Jordkloden,  en  vældig  Kugle 
af  Lapis  lazuli,  efter  Sigende  det  største  Stykke  af  denne 
ædle  Sten,  som  findes.  Dette  straalende  Alter  samler  altid 
om  sig  den  største  Skare  af  Troende,  og  de  her  læste 
Messer  tilskrives  der  en  egen  Kraft. 

I  denne  Kirke  havejesuiterne  ikke  nøjedes  med  Messens 
tillokkende  Mysterier  og  Skriftestolens  hemmelighedsfulde 
Magt,  men  ogsaa  taget  det  levende  Ord  til  Hjælp.  I  den 
katholske  Gudstjeneste  spiller  Prædiken  ikke  den  Rolle  som 

i  den  protestantiske  Kirke;  den  er  ikke  det  Væsenlige,  det, 
hvorom  alt  det  Øvrige  ligesom  samler  sig,  men  noget  rent 
Tilfældigt,  som  kan  føjes  til  eller  udelades  efter  Behag;  at 
høre  en  Prædiken  har  i  den  katholske  Kirkes  Priskurant 
over  gode  Gjerninger  ikke  nær  den  Værdi  som  at  høre  en 
Messe.  I  de  fleste  af  Roms  Kirker  findes  slet  ingen 
Prædikestol;  paa  de  Tider  af  Kirkeaaret,  hvor  der  und- 
tagelsesvis holdes  Prædikener,  rejser  man  en  midlertidig 
Estrade  midt  i  Kirkegangen  eller  ved  en  Pille,  og  her  viser 
den  gejstlige  Taler  sig  i  hel  Skikkelse  for  sin  andægtige 
Tilhørerkreds,  som  flokker  sig  tæt  sammen  omkring  ham, 
medens  han  vandrer  frem  og  tilbage  paa  sin  Platform  og, 
alt  som  Lidenskaben  stiger  og  den  gejstlige  Pathos  kræver 
større  Bevægelser,  bliver  voldsommere  i  sine  Gestikulationer; 
som  han  gaaer  frem  og  tilbage  paa  den  brede  Ophøj  ning 
og  vender  sig  afvexlende  til  alle  Sider,  saaledes  gik  i  gamle 
Dage  Talerne  paa  Forum,  saaledes  vandrede  Cicero  paa 
Talerstolen  pro  rostris.  Men  i  Jesuiternes  Hovedkirke  er 
Prædiken  en  fast  Institution.  Hver  Søndag  hele  Advent 
og  Fasten  igjennem,  ikke  sjeldent  ogsaa  paa  Ugedagene 
og  i  andre  Tidsafsnit  af  Kirkeaaret,  holdes  der  efter  Messen 
Prædiken.  Det  er  sine  allerbedste  Tropper,  som  Ordenen 
sender  i  Ilden.  Blomsten  af  den  dogmatiske  Lærdom  og 
gejstlige  Veltalenhed ,  som  dyrkes  i  Jesuiterseminarierne, 
udfolder  sig  for  de  Troende  paa  Prædikestolen  i  Gesu. 
Thi  det  er  ikke  en  blot  og  bar  Andagtsøvelse,  en  from 
Betragtning  til  christelig  Opbyggelse,  hvorom  det  her  gjælder, 
det  er  en  Propaganda,  en  Mission.  Fra  denne  Talerstol 
træder  Ordenen  dristig  i  Skrankerne  mod  sit  Aarhundrede. 
Langt  fra  at  skjule  sig  i  Obskurantismens  Mørke  eller  ind- 

hylle  sig  i  mystiske  Forklædninger  mødejesuiterprædikanterne 
frejdig  paa  Logikens  og  Ræsonnementets  aabne  Valplads 
og  udfordre  tillidsfuldt  Tvivlerne,  Filosoferne,  Spotterne, 
Gudsfornægterne  til  en  Kamp  med  Aandens  Vaaben.  I 
deres  Prædikener  sætte  de  alle  kirkelige  og  sociale  Problemer 
under  Debat  og  løfte  uforsagt  den  ene,  hellige  og  ufejlbare 
katholske  Kirkes  Banner  imod  alle  Vantroens  Former  og 
imod  det  saakaldte  Fremskridts  Afgudsbilleder.  Og  det  er 
ikke  en  Debat  af  den  Slags,  som  da  Dominikanermunken 
stillede  sin  Kalot  foran  sig  paa  Kanten  af  Prædikestolen, 
lod  den  agere  Voltaire  og  haanede  den,  fordi  den  ikke 
havde  et  Ord  at  svare  til  alle  de  Skjældsord  og  Forhaanelser, 
hvormed  han  havde  overvældet  den  forhadte  Fjende.  Man 
tør  ikke  paastaae,  at  Jesuitertalerne  altid  nøje  overholde 
den  logiske  Folkerets  Krigsbrug,  eller  at  de  aldrig  i  en 
snever  Vending  søge  Dækning  bag  et  Dogma  af  tvivlsom 
Beskaffenhed;  heller  ikke  vil  en  noget  kritisk  Tilhører  være 
tilbøjelig  til  at  anerkjende  enhver  af  de  Sejre,  som  Prædikenens 
Slutning  forkynder  at  være  vundne  for  den  sande  Tro. 
Men  det  er  dog  en  virkelig  Argumentation,  som  føres;  det 
er  ikke  Vrængebilleder  af  Modstanderne,  som  forevises, 
men  nogenlunde  korrekte  Gjengivelser,  de  omtales  i  høflige 
Former,  tildels  endog  med  Anerkj endelse,  de  gjendrives, 
ikke  med  Skjældsord  eller  Forbandelser,  men  med  Vaaben, 
der  ere  hentede  fra  Aandens  Rustkammer,  om  de  end  ere 
tilslebne  af  dogmatisk  Spidsfindighed.  Og  der  er  Kraft, 
Varme,  Begejstring  over  disse  Prædikener.  De  danne  en 
absolut  Modsætning  til  den  kolde,  nøgterne  Forstands- 
bevægelse,  der  saa  ofte  betegner  den  protestantiske  Kirke- 
tale.    Her  gløder  og  banker  det,   Sydens  Lidenskabelighed 

parrer  sig  med  Katholicismens  Inderlighed,  Taleren  løftes 
til  en  Ekstase ,  der  ogsaa  river  hans  Tilhørere  med  sig. 
Og  saa  den  skjønne,  fuldendte  Form,  hvori  dette  frem- 
træder, den  yppige  Rigdom,  hvormed  Ordene  strømme, 
den  bedaarende  Pragt  i  de  glimrende  Billeder,  endelig  det 
melodiske,  fuldtonende  Sprog,  der  allerede  ved  sin  Klang 
fortryller  Øret  og  saa  let  finder  Vej  til  Hjertet.  Den  poli- 
tiske Talerstol  i  Italien  har  for  Tiden  ingen  store  Mønstre 
at  opvise,  et  nationalt  italiensk  Theater  med  faste  Tradi- 
tioner, som  kunde  være  en  Højskole  for  Sproget,  findes 
ikke;  den,  som  vil  lære  italiensk  Veltalenhed  at  kjende  og 
høre  det  italienske  Sprog  i  sin  hele  Fylde,  maa  tye  til 
Prædikenerne  i  Jesuiterkirken.  Blandt  de  fremragende  Præ- 
dikanter fra  den  nyere  Tid  kan  nævnes  Padre  Curci,  som  i 
en  lang  Række  af  Aar  var  en  af  Ultramontanismens  vig- 
tigste Ordførere,  Udgiver  af  det  katholske  Hovedorgan 
Civilta  Cattolica,  Vatikanets  erklærede  Yndling,  Jesuiter- 
ordenens Stolthed,  Kirkens  mest  veltalende  Prædikant.  Men 
ogsaa  Curci  skulde  blive  en  Frafalden.  I  en  af  sine  Taler 
havde  han  indirekte  antydet  Ønskeligheden  af  et  Forlig 
mellem  Pavedømmet  og  Italien,  af  Kirkens  Resignation 
ligeoverfor  de  faktiske  Tilstande,  og  da  han  opfordredes  til 
at  forklare  sig  nærmere,  tilskrev  han  Pave  Pius  IX  et  læn- 
gere Brev,  hvori  han  udviklede  sine  Anskuelser.  Paven, 
som  først  havde  røbet  nogen  Tilgængelighed  for  denne 
Opfattelse,  blev  af  sine  fanatiske  Omgivelser  bragt  til  et 
Udbrud  af  Hidsighed  imod  Curci;  han  sagde  til  ham  som 
i  sin  Tid  til  en  anden  af  Jesuiterordenens  sorte  Faar,  Padre 
Passaglia:  »Du  er  nu  en  Sten  i  Templet,  en  Prydelse  og 
et  Smykke  for  Herrens  Hus,  saa  længe  Du  bliver  der;  men 

falder  Du  ned  derfra,  da  begraves  Du  i  Vejens  Støv,  og 
Verden  vil  ikke  høre  eller  see  Dig  mere.«  For  at  gjøre 
det  indtraadte  Brud  ulægeligt  sørgede  Jesuiterne  for  en 
Indiskretion,  hvorved  Curcis  private  Brev  blev  trykt  i  Louis 
Veuillots  Blad  V  Univers.  Herved  blev  det  nødvendigt  at 
anvende  Ordensdisciplinen  imod  Forfatteren,  Jesuitergeneralen 
Pater  Beckx  forlangte  en  Tilbagekaldelse  af  ham,  og  da 
Curci  ikke  vilde  dette,  blev  han  udstødt  af  Ordenen.  I  Efter- 
aaret  1877  udgav  han  i  Florents  under  Titelen  //  modemo 
dissidio  et  Skrift,  der  falder  sammen  med  hans  Brev  til 
Paven,  og  i  hvilket  han  fører  Ordet  for,  at  Kirken  i  Be- 
tragtning af  de  fuldstændig  forandrede  Forhold  skal  for 
stedse  give  Afkald  paa  den  verdslige  Magt  for  alene  at 
hævde  den  aandelige  Myndighed  over  Sjælene.  Ogsaa 
Curci  har  imidlertid  maattet  falde  til  Føje;  han  har  gjort 
en  Afbigt,  der  afkastede  Broen  imellem  ham  og  det  liberale 
Italien,  uden  dog  derfor  at  opnaae  fuld  Forsoning  med 
Kirken,  og  hans  Rolle  er  dermed  udspillet. 

I  Vinteren  1876 — yj  var  det  Padre  Schiaffini  fra  et 
Olivetanerkloster  ved  Forum,  som  prædikede  i  Gesu,  altsaa 
ikke  en  Jesuit,  men  ganske  vist  i  Aandsudvikling  og  Ten- 
dens en  ubetinget  Tilhænger  af  Ordenen.  Det  er  en  Mand 
mellem  Tredive  og  Fyrre,  kraftig  bygget,  bredskuldret,  lidt 
korpulent,  med  et  stort  Hoved,  brede  Træk,  skarpe  sorte 
Øjne  og  et  aandrigt  Spil  i  Trækkene  om  Munden.  Han 
er  ikke  Romer,  men  Ligurer,  og  hans  Dialekt  skurrer  lidt 
i  italienske  Øren,  men  for  Fremmede  er  der  ikke  andet 
Paafaldende  end  en  noget  bred  og  blød  Udtale  af  en  en- 
kelt Vokal.  Padre  Schiaffini  nyder  megen  Anseelse  for 
Lærdom    og    Veltalenhed,     en    meget    talrig    Tilhørerkreds 

samler  sig  altid  om  ham,  og  man  maa  komme  i  god  Tid 
for  at  være  sikker  paa  en  Plads.  Forud  for  Prædikenen 
gaaer  der  altid  en  Højmesse  ved  Hovedalteret,  som  oftest 
ledsaget  af  Musik,  og  her  knæler  da  en  tæt  Skare,  som 
under  den  gjentagne  Klokkeringen  bøjer  sig  dybere  og 
dybere  ned  imod  Gulvet  og  forsænker  sig  bestandig  inder 
ligere  i  sin  Andagt.  Men  næppe  er  det  idelig  tilbage- 
vendende Mirakel  fuldbyrdet  i  Hostien,  førend  Alle  faae 
travlt  med  at  rejse  sig  og  bære  deres  Stole  hen  foran 
Prædikestolen,  hvor  de  gruppere  sig,  som  de  kunne  bedst. 
Kun  et  Par  Minuter  gaae  hen,  førend  Pateren,  iført  en 
sort  Kappe  over  sin  hvide  Underdragt  og  ledsaget  af  en 
Sakristan,  bryder  sig  Vej  gjennem  Stolerækkerne,  viser  sig 
paa  den  rummelige  Prædikestol,  knæler  et  Øjeblik  i  stille 
Bøn,  rejser  sig,  kaster  sine  vide  Ærmer  tilside  med  en 
rask  Armbevægelse,  løfter  sin  sorte  Doktorhue  et  Par  Tommer 
i  Vejret  og  springer  lige  midt  ind  i  sin  Gjenstand,  idet 
han  efter  sin  Tales  første  tre  eller  fire  Ord  hilser  sin 
Menighed  med  Tiltalen  o  Signori!  Dette  er  italiensk 
Prædikestol-Etikette.  Man  taler  ikke  til  »denne  christelige 
Forsamling«  eller  til  »kjære  Brødre  og  Søstre« ;  ligesom 
Advokaten  for  Skranken,  Professoren  paa  Kathedret  og 
den  Deputerede  i  Parlamentet  hilser  Præsten  sine  Tilhørere 
af  begge  Kjøn  med  Ordene  o  Signori!,  der  i  Løbet  af 
en  Times  Prædiken  mange  Gange  vende  tilbage.  I  Jesuiter- 
kirken  passer  det  godt  til  Karakteren  af  et  ræsonnerende 
dogmatisk-polemisk  Foredrag,  som  ikke  er  knyttet  til  nogen 
Bibeltext,  men  frit  vælger  sit  Æmne. 

En  Søndag    optog  Prædikanten   dristig  Kampen    med 
Fritænkeriet    og    dets    største   Aander.      Han  vilde,    sagde 

han,  gjengive  de  Lærdomme,  som  havde  deres  Talsmænd 
i  saadanne  udmærkede  Talenter  og  fremragende  Genier  som 
Voltaire  og  Rousseau,  Strauss  og  Renan,  for  derpaa  at 
søge  at  gjendrive  dem  ved  Hjælp  af  Kirkens  og  Evange- 
liets Vaaben;  han  vilde  sammenligne  de  katholske  Troes- 
lærdomme  med  de  Resultater,  hvortil  den  tvivlende  og 
rationalistiske  Forskning  var  kommen,  og  stille  Kirkens 
Hellige  op  imod  Verdens  store  Mænd  —  i  nostri  santi 
contro  i  vostri  eroi.  Og  han  løste  denne  Opgave  med  et 
Maadehold  i  sine  Angreb,  en  Billighed  i  sine  Fremstillinger 
af  Modstandernes  Tankegang,  en  Sikkerhed  i  Talens  logiske 
Bygning  og  en  sprudlende  Veltalenhed  i  Formen  og  Ud- 
trykkene, som  selv  paa  en  kjølig  og  forudindtagen  Til- 
hører maatte  gjøre  en  stærk  Virkning.  Udmærket  gribende 
var  en  Skildring  af  Modsigelserne  mellem  Rousseaus  Liv 
og  hans  Lære,  af  den  Nihilisme,  hvortil  hans  rationalistiske 
Opfattelse  af  Familien,  Staten  og  Samfundet  maa  føre,  af 
de  Konsekvenser,  som  Ingen  kan  unddrage  sig,  naar  man 
tillægger  disse  Institutioner  én  rent  menneskelig  Oprindelse. 
Imod  Rousseau,  der  ender  sit  Liv  i  Mismod  og  Mistillid 
til  Alle,  og  Voltaire,  der  forgjæves  søger  at  udfylde  en 
glædeløs  og  isoleret  Alderdom  ved  at  nære  sin  Forfænge- 
lighed, stillede  han  med  dristige  Antitheser  Kirkens  Hellige, 
den  simple  Landsbypræst  eller  ringe  Munk,  hvis  Liv  gaaer 
hen  med  at  trøste  de  Sorgfulde,  pleje  de  Syge,  hjælpe  de 
Fattige  og  bede  for  Alle.  I  denne  Tankegang  kom  der  et 
Udtryk,  der  er  højst  betegnende  for  den  katholske  Opfattelse: 
>  Lad  os  engang  komme  til  en  Statistik  over  gode  Gjerninger; 
det  er  visselig  ikke  den  katholske  Kirke,  som  har  Grund 
til  at   frygte   for  at   komme  i  den  laveste  Række.«     Imod 

Strauss  og  Renan  gik  han  mindre  i  Detail;  han  argumen- 
terede imod  deres  Tvivl,  kritiserede  deres  Kritik  og  hentede 
sit  Hovedvaaben  fra  Christendommens  nu  gjennem  saa 
mange  Aarhundreder  godtgjorte  Modstandskraft.  Da  han 
var  færdig  med  sine  mindre  Indvendinger,  indledede  han 
sin  Hovedgrund  med  følgende  Ord,  der  klang  sælsomt  midt 
i  en  Prædiken:  »Jeg  skal  nu,  mine  Herrer!  forelægge  til 
Deres  Afgjørelse  en  Grund,  som  jeg  oprigtig  talt  finder 
uigjendrivelig.«  —  En  Fortsættelse  og  et  Supplement  til  denne 
Prædiken  bragtes  næste  Søndag  i  et  Foredrag  over  den 
hellige  Francesco  Xavero,  Indiens  Apostel,  den  næststørste 
af  Jesuiterordenens  Helgene,  der  i  Kirken  har  sit  Alter 
ligeoverfor  Ignazio  Loyolas.  Det  var  en  ypperlig  biografisk 
Skildring,  som  gjennemgik  hele  Helgenens  Liv  og  med  de 
livligste  Farver,  med  en  glødende  Veltalenhed  afmalede 
hans  Forsagelse,  hans  Lydighed,  hans  Opoffrelse  for  sin 
Tro  og  den  lidende  Menneskehed.  »Naar  jeg  kommer 
forbi  en  af  de  Statuer,  som  Verden  har  rejst  sine  Filan- 
throper,  saa  tager  jeg  visselig  min  Hat  af  for  dem«  —  og 
dette  Udtryk  ledsages  af  den  tilsvarende  Bevægelse,  idet 
Prædikanten  virkelig  tager  sin  Doktorhat  af  Hovedet  og 
bukker  med  en  dyb  Hilsen  for  den  imaginære  Statue  — 
»men -jeg  søger  dog  forgjæves  i  hele  Rækken  af  disse  saa- 
kaldte  Menneskeslægtens  Velgjørere  en  Eneste,  der  i  virkelig 
Kjærlighed  til  sin  Næste  og  i  Harmoni  mellem  Lære  og 
Liv  kan  stilles  ved  Siden  af  denne  ydmyge  Asket.« 

Foredraget  begyndte  altid  rolig,  dæmpet,  Tonefaldet  var 
stemt  ned,  Bevægelserne  vare  faa  og  beherskede.  Men  det 
varede  ikke  længe,  førend  Taleren  varmedes  op  ved  sin 
Gjenstand   og  kom   i   en   Affekt,    der  gav  hans  Optræden 

Liv.  Fraserne  blev  fyldigere,  Stemmen  rungede  hen  under 
Hvælvingerne,  Gestikulationen  blev  heftig.  Taleren  gik  op 
og  ned  i  den  rummelige  Prædikestol,  lænede  sig  snart  ud 
over  den  ene  og  snart  ud  over  den  anden  Side,  den  folde- 
rige Dragt  og  de  hvide  Ærmer  kastedes  omkring  ved  de 
stærke  Gebærder.  Af  og  til  indtraadte  korte  Pauser,  naar 
Taleren  et  Øjeblik  satte  sig  ned  ligesom  for  at  trække 
Vejret.  Med  et  hvidt  Lommetørklæde,  som  han  strax  ved 
Begyndelsen  havde  lagt  foran  sig,  aftørrede  han  Sveden, 
ikke  blot  i  Ansigtet  og  Panden,  men  med  en  Bevægelse, 
der  mindede  om  Morgentoilettet,  tillige  den  brede  Nakke 
og  den  svære  Hals ;  derpaa  hentedes  der  op  af  Sidelommens 
Dybder  et  grovt  blaatærnet  Lommetørklæde,  som  brugtes 
til  den  simplere  Ceremoni  at  pudse  Næsen.  Disse  blaae 
Lærredslommetørklæder  ere  næsten  en  uundværlig  Bestanddel 
af  den  gejstlige  Dragt;  hos  Franciskanermunken  som  hos 
Kardinalen,  ja  hos  Paven  selv,  seer  man  det  samme  plumpe 
Mønster  og  grove  Stof,  der  jo  ogsaa  passer  godt  til  den 
umaadelige  Mængde  Snus,  som  konsumeres  af  Gejstligheden 
til  Vederlag  for,  at  Piben  og  Cigaren  betragtes  som  ukano- 
niske. Naar  Padre  Schiaffini  saaledes  pustede  ud  og  brugte 
sine  to  Lommetørklæder,  efterlignede  Menigheden  trolig 
hans  Exempel  med  en  Appel,  som  mindede  om  vore  pro- 
testantiske Prædikenpauser.  Idet  han  rejste  sig  for  at  gjen- 
optage  Traaden,  løftede  han  Hatten  til  Hilsen,  og  den 
samme  Opmærksomhed  vistes  sædvanlig  Christus  og  Madonna, 
naar  de  blev  nævnede  i  hans  Text.  Efter  den  sidste  Pause 
tog  han  Ordet  i  en  ganske  anden  Toneart,  Stemmen  sank 
ned  til  ganske  dagligdags  Tale,  og  i  almindelig  Konversations- 

tone  blev  det  meddelt  Menigheden,  at  nu  vilde  Tavlerne 
om  lidt  gaae  rundt,  samt  at  dette  var  en  passende  Lejlighed 
for  de  virkelig  Troende  til  at  paaskjønne  den  Opbyggelse 
og  Belæring,  der  var  bleven  dem  tildel,  ved  rundelige  Bi- 
drag til  denne  Kirkes  Vedligeholdelse  og  Forskjønnelse. 
Medens  Tavlerne  nu  blev  baarne  rundt  og  bjergede  deres 
temmelig  magre  Høst,  blev  i  samme  Tone  sagt,  hvad  der 
vilde  være  Gjenstanden  for  næste  Søndags  Prædiken. 
Umiddelbart  efter  steg  Taleren  da  atter  op  paa  den  for- 
ladte Kothurne  og  gav  os  en  effektfuld,  med  yppig  Vel- 
talenhed udstyret  Slutnings-Apostrofe. 

En  tredie  Søndag  var  Themaet  den  herskende  Luxus 
og  de  dyre  Tider.  Det  er  Romernes  ømme  Sted.  Der 
var  her  Lejlighed  baade  til  en  Udmaling  af  den  sørgelige 
økonomiske  Forandring,  som  er  foregaaet  i  Kirkestaten, 
siden  det  gjenfødte  Italien  omstødte  Pavens  verdslige  Magt, 
og  til  at  tordne  imod  de  overdrevne  Moder,  der  jo  til  alle 
Tider  have  været  Gjenstand  for  Kirkens  Misbilligelse  og 
Formaninger.  De  stigende  Priser  paa  Husleje  og  Livs- 
fornødenheder  i  Forbindelse  med  de  høje  Skatter  blev 
snildelig,  men  med  Finhed  benyttede  til  at  vække  Længsel 
efter  de  gode  gamle  Dage  og  Misfornøjelse  med  den  nye 
Tid.  Prædikanten  forsømte  heller  ikke  at  rose  Paven  i 
overdrevne  Vendinger  og  at  gjøre  Udfald  imod  Kong 
Victor  Emanuels  Regering;  han  kunde  gjøre  det  med 
Tryghed,  da  der  faktisk  indrømmes  de  Klerikale  en  meget 
stor  Frihed  for  deres  Udtalelser  indenfor  Kirkens  egne 
Døre.  Om  Luxus  fik  vi  at  vide,  at  det  er  kun  den  vilde 
og  udskejende  Luxus,  som  den  katholske  Kirke  fordømmer, 

medens  den,  heri  ganske  anderledes  tolerant  end  Purita- 
nismen, tillader  og  endog  tildels  begunstiger  den  moderate. 
For  at  finde  den  rette  Grændse  mellem  disse  to  Arter  af 
Luxus  gjennemgik  han  Oldtidens  klassiske  Erindringer  og 
udmalede  for  os  de  af  Lucullus  givne  Fester,  Kejserborgens 
Pragt,  det  antike  Roms  dybe  Forfald,  medens  han  i  Mod- 
sætning hertil  fremhævede  den  af  Kirken  udfoldede  Luxus, 
der  kun  tilsigter  Guds  Ære  og  de  Helliges  Forherligelse. 
Et  helt  Afsnit  af  Talen  var  helliget  til  Behandlingen  af 
Dagens  Damemoder,  navnlig  de  lange  Slæb  af  Silke  og 
Fløjl,  der  feje  hen  ad  Gaderne,  de  snævre  Kjoler,  der  ere 
beregnede  paa  at  vise  alle  Former  istedetfor  at  skjule  dem, 
og  endelig  de  absurde  Hatte,  der  ligne  alt  Andet  end 
Hovedbedækninger.  Prædikanten  steg  her  ned  til  det  Humo- 
ristiske, næsten  til  det  Skurrile,  og  Menigheden  var  i  en 
særdeles  oprømt  Stemning;  en  fornøjet  Fnisen  gik  igjennem 
Rækkerne,  naar  der  kom  et  rigtig  drastisk  Udtryk  om  de 
>  Blomsterkurve«,  som  Damerne  tage  paa  Hovedet,  og  om 
de  Uhumskheder,  som  selv  fine  Damer  finde  det  behage- 
ligt at  opsamle  paa  Gaden  og  føre  hjem  med  sig  i  deres 
»Haler  af  Fløjl  og  Silke«.  Skjøndt  Prædikanten  var  kommen 
saa  langt  ned,  lykkedes  det  ham  dog  inden  Prædikenens 
Slutning  atter  at  komme  op  paa  de  pathetiske  Højder  og 
skildre  Modsætningen  mellem  det  Verdens  Paradis,  som 
bestaaer  i  Luxus  og  Vellevnet  og  Tilfredsstillelsen  af  alle- 
haande  kj edelige  Lyster,  og  det  himmelske  Paradis,  hvor 
Alt  er  Salighed  uden  Silkeslæb  og  Pariserhatte.  Menig- 
heden, der  talte  Medlemmer  af  alle  Aldere  og  Stillinger, 
og   i  hvilken   Kvinderne  vare   et  afgjort  Mindretal,    syntes 

den  Dag  særlig  opbygget.  Da  Padre  Schiaffini  vendte  til- 
bage fra  Prædikestolen,  indhyllet  i  en  extra  Kappe  og'  med 
et  Lommetørklæde  for  Munden  som  en  Mand,  der  har 
været  underkastet  stor  Anstrengelse  og  er  bange  for  at 
forkjøle  sig,  blev  han  paa  sin  Vej  gjennem  Stolevrimlen 
fulgt  af  mere  end  almindelig  beundrende  Blikke. 


CAPITOLIUM — FORUM — COLISEO. 


Xaa  Capitolium  —  fortæller  et  af  Middelalderens  Sagn  — 
havde  de  gamle  Romere  opstillet  halvfjerdsindstyve  Statuer 
af  Bronce,  forestillende  hver  sin  Provinds  og  Folkestamme. 
Om  Halsen  paa  hver  Støtte  var  der  hængt  en  Klokke,  og 
Præster  afløste  hinanden  Dag  og  Nat  i  at  holde  Vagt. 
Udbrød  der  nu  Oprør  i  en  eller  anden  af  Romerrigets 
Provindser,  saa  rørte  Statuen  sig,  den  lille  Klokke  ringede, 
og  Præsterne  sendte  strax  Melding  til  Kejseren,  som  saa- 
ledes  uden  at  afvente  Efterretninger  langvejsfra  kunde  træffe 
Forholdsregler  til  at  hævde  Rigets  Magt.  Den  gamle  Krø- 
nikeskriver, der  har  faaet  Navnet  »Anonymen  fra  Salerno«, 
og  hvem  man  skylder  mange  interessante  Oplysninger  om 
Roms  Tilstand  og  Udseende  ved  Aar  iooo,  føjer  til,  at 
disse  magiske  Billedstøtter  længe  før  hans  Tid  vare  bragte 
til  Byzans,  hvor  Alexander,  en  Søn  af  Kejser  Basilius  og 
en  Broder  til  Leo  den  Vise,  for  at  hædre  dem  havde  iført 
dem  Silkeklæder,  men  at  den  hellige  Petrus  da  om  Natten 
havde  aabenbaret  sig  for  ham  og  udraabt  i  Vrede:  »Jeg 
er  Romernes  Fyrste!« 

Sagnet    hensætter    disse    Symbol«-    paa    Romerrigets 
Verdensmagt  til  Capitolium,  fordi  her  er  hele  Roms  Kjerne, 
det  faste  Punkt,    hvorom  Byen,    Provindsen   og  Riget  Rom 
voxede  op,  og  fra  hvilket  det  rystede  hele  Jorden.     Romulus 
grundede  sin  Stad  paa  Palatinerbjerget,  hvor  vi  endnu  gjen- 
finde   Sporene  af  Roma  Quadrata;    paa   Mons  Capitolinus 
sidde    Sabinerne    under    Titus    Tatius,    hvad    enten    de    nu 
have  været   bosatte   der  i   længere  Tid   eller  have   erobret 
Bjerget  fra  latinske  Stammer,  og  Kampene  mellem  Romere 
og   Sabinere,    der    skildres    forskjellig    i    hver   Races   Sagn, 
dreje  sig   for   en   væsenlig  Del  netop  om  Capitolium,   hvor 
Pigen  Tarpeia   forraader   Fæstningen   til   Fjenden   og   efter- 
lader  sit  Navn   til  Bjergets   stejleste  Klippe.     Men   fra   det 
Tidspunkt,    hvor  de  paa  Roms  Høje  boende  Folkestammer 
vare  smeltede   sammen   til   den   Enhed,   som  siden  blev  til 
det  romerske  Folk,  var  Capitolium  det  nye  Samfunds  Hoved 
og  Hjerte,  Roms  Borg,  Sædet  for  dets  Gudsdyrkelse,  Hoved- 
skuepladsen for  dets  offenlige  Liv.      Tarquinius  Priscus  be- 
slutter efter   en   heldig  endt  Krig   her  at  rejse  et  Tempel, 
der  kan  være  fælles  for  de  tre  Racer,    af  hvilke  hans  Folk 
var  sammensat,  en  fælles  Helligdom  for  Latinere,  Sabinere 
og  Etrusker;    det   er  ved   Gravningerne   til   dette  Tempels 
Fundamenter,  at  man  finder  Hovedet  af  Kæmpen  Olus  fra 
Sagntiden,    og    fra    dette    caput   Oli   faaer    Capitolium    sit 
Navn.      Helligdommen   indvies  til  den  latinske  Jupiter,   den 
etruskiske  Minerva  og   den   sabinske  Juno.     Vi   kjende  det 
Materiale,   hvoraf  Templet   var   bygget,   og   dets   Størrelse, 
men  der  har  været  Tvivl  om  dets  Beliggenhed,  idet  Nogle 
have  villet  henlægge  det  til  Bjergets   sydvestlige  Top,    den 
egenlige  tarpejiske  Klippe,   medens  Andre  have   holdt  paa 

den  nordøstlige  Kam$  hvor  nu  Kirken  Santa  Maria  in  Araceli 
ligger;  den  sidste  Gisning  er  den,  for  hvilken  paa  Forsk- 
ningens nuværende  Standpunkt  overvejende  Grunde  tale. 
Den  sidste  af  Kongerne,  Tarquinius  Superbus,  fuldendte  sin 
Forgængers  Værk,  idet  han  efter  en  heldig  Krig  med  Vol- 
skerne  anvendte  Byttet  til  et  nyt  og  mere  pragtfuldt  Tempel, 
som  nu  indviedes  til  Jupiter  Capitolinus.  Denne  Roms  første 
og  vigtigste  Helligdom  ragede  saaledes  op  over  hele  Staden 
og  beherskede  den  til  alle  Sider;  Templet  var  vendt  imod 
Syd  og  skuede  følgelig  ned  over  Forum,  medens  man  om- 
vendt fra  denne  Plads,  der  begyndte  at  dukke  frem  af 
Velabrums  Moser,  havde  for  Øje  dets  Facade  og  Statuer, 
den  tredobbelte  Søjlerække  og  det  Firspand  af  Ler,  som 
prydede  dets  Tinde.  Det  var  endnu  den  tarvelige  Tids- 
alder, hvor  Bygningsmaterialet  var  den  faste  Tufsten,  der 
lige  huggedes  ud  af  selve  Bjerget,  hvor  Gudernes  Billed- 
støtter vare  plumpt  udskaarne  i  Træ  eller  formede  i  Ler; 
først  senere  kom  den  haardere  Peperin-  og  Travertin-Sten, 
Søjler  og  Statuer  af  Marmor,  Gudebilleder  og  Firspand  af 
Bronce,  Tage  af  forgyldt  Malm.  Templet  ødelægges  i  den 
følgende  Tid  ved  Ildebrande,  ved  Lynilden,  der  saa  hyppig 
og  saa  skaanselløst  har  hjemsøgt  Roms  Høje,  og  ved  Jord- 
skjælv,  eller  det  forstyrres  af  Fjendehaand  og  under  de 
blodige  Borgerkrige,  men  hver  Gang  rejser  det  sig  paany 
i  forøget  Pragt  og  Herlighed,  indtil  efter  Kejserdømmets 
Fald  den  Undergangens  og  Afmagtens  Tidsalder  indtræder, 
hvor  Alt  synker  sammen  i  Ruiner  uden  nogen  Gjenfødelse, 
disse  Ruiner,  som  nu  udgjøre  Roms  ejendommelige  Skjønhed, 
men  ud  af  hvilke  kun  Fantasien,  vejledet  af  den  utrættelig 

arbejdende  Forskning,    formaaer  at  gjenopbygge  det  stolte 
og  majestætiske  Rom,  som  engang  var. 

Capitolium  bliver  Roms  Frelse  under  Gallernes  Erobring, 
dette  første  Indfald  af  Barbarer,  til  hvilke  der  efter  et  Aar- 
tusindes  Mellemrum  skulde  knytte  sig  saa  mange  andre. 
I  Slaget  ved  Allia,  tre  Mile  fra  Rom,  overvinde  Gallerne 
den  1 8de  Juli  390  f.  Chr.  de  romerske  Legioner  og  sætte 
derved  Kronen  paa  deres  Sejre  over  de  italienske  Stammer; 
fra  Valpladsen  ile  de  til  Rom,  afbrænde  den  aabne  By, 
hvis  Indbyggere  ere  flygtede  i  panisk  Skræk,  og  dræbe 
Senatorerne,  som  ere  blevne  siddende  i  deres  Stole  uden 
at  forsøge  et  Forsvar;  kun  Borgen  paa  Capitolium,  hvor 
en  lille  Skare  Bevæbnede  har  trukket  sig  tilbage,  gjør 
nogen  Modstand,  og  den  forsøgte  natlige  Overrumpling 
forstyrres  ved  de  hellige  Gjæs,  der  vække  Helten  Manlius 
Torquatus,  snart  den  Første  i  den  lange  Række  af  dem,  der 
faae  at  føle,  »hvor  kort  Vejen  er  fra  Capitolium  til  den  tar- 
pejiske  Klippe«.  Gallerne  kjøbes  bortved  Guld,  og  Historien 
vil  ikke  godkjende  det  af  Nationalstoltheden  tilføjede  Sagn 
om  Camillus,  der  kaster  sit  Sværd  paa  Vægtskaalen.  Den 
afbrændte  Stad  opbygges  i  Hast  og  uden  Plan  efter  Bar- 
barernes Tilbagetog,  og  den  uregelmæssige  By  med  smalle 
Gader,  som  saaledes  fremstaaer,  bliver  det  Rom,  i  hvilket 
Republikens  historiske  Tid  og  det  første  Kejserdømme  ud- 
vikler sig,  indtil  Branden  under  Nero  skaber  et  nyt  og 
noget  bedre  indrettet  Rom.  Paa  Capitolium  voxer  Antallet 
af  Templer,  Paladser  og  offenlige  Bygninger;  Samfundets 
stigende  Krav,  den  forøgede  Rigdom,  Rigets  tiltagende 
Magt,  den  ved  Erobringerne  vakte  Lyst  til  Pragt  og  Sands 
for    en    finere   Kunst    —    alle    disse   Momenter  i   Forening 

skabe  paa  Bjergets  tvedelte  Kam  ligesom  en  Stad  i  Staden. 
Paa  Skraaningen  ned  imod  Syd  og  paa  det  nu  helt  formede 
Forum  nedenfor  denne  har  det  politiske  Liv  sin  Tumleplads ; 
Capitolium  er  Sædet  for  den  øverste  Styrelse,  for  Rets- 
plejen og  Forvaltningen  saavelsom  for  den  Gudsdyrkelse, 
der  spiller  en  saa  indgribende  Rolle  ogsaa  i  det  antike 
Roms  Rørelser,  og  kun  undtagelsesvis  naaer  under  stærke 
politiske  Storme  Bølgeslaget  fra  Forum  op  til  Templernes 
og  Borgens  fredlyste  Højder.  Da  Tiberius  Gracchus  under 
sin  berettigede  Kamp  for  Folkets  Ret  imod  det  egennyttige 
Aristokrati  havde  ladet  sig  henrive  af  sin  Lidenskab  til  et 
ulovligt  Skridt  for  at  fjerne  Tribunen  Octavius,  der  mod- 
satte sig  hans  agrariske  Lov,  samlede  han  Folket  paa 
Capitolium  istedetfor  paa  Forum,  og  heri  saae  det  forbittrede 
Senat,  der  allerede  beskyldte  Gracchus  for  at  tragte  efter 
Kongeværdigheden,  et  nyt  og  formasteligt  Overgreb.  Ogsaa 
Senatet  var  samlet  paa  Capitolium,  i  et  Tempel  for  Fides, 
og  Scipio  Nasica  forlangte  her,  at  Konsulen  skulde  frelse 
Republiken  ved  at  dekretere  Tyrannens  Død;  da  Konsulen 
vægrede  sig  ved  at  dømme  en  romersk  Borger  uhørt,  kastede 
Scipio  sin  Toga  over  Hovedet,  opfordrede  alle  Fædrelandets 
Venner  til  at  følge  ham  og  styrtede  med  en  Skare  af 
Senatorer,  der  havde  grebet  alleslags  tilfældige  Vaaben,  fra 
Fides -Templet  gjennem  den  blandt  de  mange  Templer 
og  Statuer  sammenpressede  Folkemængde  hen  til  Jupiter- 
Templets  høje  Trapper;  Plebejerne  veg  uvilkaarlig  tilside 
for  Senatorerne,  Tiberius  Gracchus  vilde  flygte,  men  han 
faldt  i  Trængselen,  en  Tribun  gav  ham  det  første  Slag, 
og  Scipio  Nasicas  Senatorer  samlede  sig  om  den  Faldne 
og  dræbte  ham  med  de  Øxer,  som  de  rev  ud  af  Lictorernes 

Fasces.  Vi  kunne  paavise  selve  Stedet.  Paa  den  Trappe, 
som  nu  fra  Kirken  Araceli  fører  ned  til  Forum,  lidt  oven 
over  det  Sted,  hvor  Vejen  bøjer  af  til  de  mamertinske 
Fængsler,  var  det,  at  dette  Mord  foregik,  som  skulde  blive 
initium  in  Roma  civilis  sanguinis. 

Under  Borgerkrigene  mellem  Sulla  og  Marius  samt 
mellem  Pompejus  og  Cæsar  rejser  der  sig  paa  Capitolium 
nye  Templer  og  Pragtbygninger.  Naar  Triumfatorerne  fra 
Forum,  ombølgede  af  Mængdens  Jubelraab,  omringede  af 
deres  Krigere  og  med  det  prangende  Sejrsbytte  baaret 
foran  deres  Vogn,  ad  Clivus  Capitolinus  naaede  Jupiters- 
templet, hvor  de  bragte  deres  Offer  til  Guden,  medens  de 
Fanger,  som  havde  figureret  i  deres  Tog,  myrdedes  tætved, 
aflagde  de  gjerne  Løfter  om  nye  Templer  til  Guderne,  om 
Trofæer  og  Statuer.  Efterfølgeren  udryddede  Minderne  om 
Forgængeren,  indtil  hans  egne  Værker  fjernedes  af  en  ny 
Rival.  Capitolium  omdannedes  idelig,  og  dets  Omskiftelser 
danne  ligesom  en  fortløbende  Kommentar  til  Roms  Historie. 
Et  betydeligt  Bygningsarbejde  er  der  dog,  som  blev  staaende 
trods  alle  Omvexlinger,  og  hvis  Rester,  de  eneste  fra  det 
antike  Capitol,  ere  bevarede  til  vore  Dage;  det  er  det  saa- 
kaldte  Tabularium,  som  var  bestemt  til  Opbevaring  af  de 
paa  Tavler  af  Træ  eller  Erts  indgravede  Love  og  Traktater, 
et  Rigsarkiv,  ifølge  en  funden  Indskrift  udført  af  Konsulen 
Lutatius  Catulus  78  f.  Chr.  Det  er  en  Række  af  dybe 
Rum,  dels  huggede  ind  i  Bjerget  og  dels  opmurede  af  Tuf 
og  Peperin,  vendende  ud  imod  Forum,  hvorfra  disse  Hvæl- 
vinger med  deres  Rækker  af  Arkader  have  taget  sig  ud 
som  en  Beklædning  af  Klippens  bratte  Væg.  Tabulariets 
stærke    Mure    og    Piller    ere   i   Tidens   Løb    blevne    meget 

beskadigede;  i  Pavetiden  brugtes  de  Hvælvinger,  som  ikke 
vare  tilmurede  for  at  styrke  Fæstningen,  til  Saltmagasiner, 
og  Fugtigheden  har  fremkaldt  en  udstrakt  Forvittring,  men 
man  kan  dog  færdes  i  store  Partier  af  de  gamle  Hvæl- 
vinger, hvor  der  nu  begynder  at  danne  sig  et  nyt  Museum 
af  Udgravninger  fra  Forum. 

I  Kejsertiden  flyttes  Tyngdepunktet  fra  Forum  og 
Capitolium  til  Palatinerbjerget ;  de  folkelige  Friheder,  som 
i  Formen  ere  blevne  bestaaende,  ere  et  blot  Skin,  og  det 
er  ikke  længere  Konsul,  Prætor  og  Ædil,  der  lede  Admi- 
nistrationen af  Byen  og  Riget,  men  det  kejserlige  Kancelli, 
der  hører  til  Hoffet.  Capitolium  vedbliver  imidlertid  at 
være  det  religiøse  Midtpunkt,  i  dets  Templer  foregaaer  for- 
trinsvis den  officielle  Gudsdyrkelse  med  dens  hele  Apparat 
af  Ceremonier,  Offre,  Varsler  og  Augurier.  Caligula  lader 
bygge  en  Bro  over  den  snevre  Dal  imellem  de  to  Høje  for 
lettere  at  kunne  komme  fra  sit  Palads  over  til  Jupiter  Capi- 
tolinus,  med  hvem  han  samtaler,  og  hvem  han  hædrer  ved 
at  kalde  ham  Broder;  men  han  rejser  sit  eget  Tempel  ved 
Siden  af  Jupiters  og  udsmykker  det  med  endnu  større 
Overdaadighed.  En  ny  Olymp  danner  sig  af  himmelfarne 
Kejsere,  enhver  af  disse  Herskere  bliver  ved  sin  Død,  hvis 
han  ikke  alt  i  levende  Live  er  udnævnt  dertil,  en  Divus 
Cæsar,  og  nye  Templer  rejse  sig  til  disse  Guders  Ære;  det 
er  Oldtidens  Kanonisation.  Capitolium  danner  saaledes  i 
dette  Tidsrum  en  forvirret  og  uregelmæssig  Blanding  af 
uensartede  Bygninger,  Paladser,  Templer,  Statuer  og  Søjle- 
gange, det  Ene  trænger  det  Andet,  om  Stil  eller  ædel  Smag 
er  der  ikke  længere  Tale,  kun  om  blændende  Glands  og 
sandseforvirrende    Overdaadighed;     over    denne    Labyrinth 

løfter  sig  bestandig  Jupitertemplet,  nu  luende  med  sit  for- 
gyldte Kobbertag,  straalende  i  kosteligt  Marmor,  som  i  de 
gamle  Dage  skuende  majestætisk  ud  over  Rom.  Selv 
Palatinerbjergets  Kejserborge,  selv  det  udstrakte  Areal  af 
Forum  Romanum,  Forum  Julium,  Forum  Augusti,  Forum 
Nervæ,  Forum  Trajani,  denne  stadig  voxende  Tumleplads 
for  det  forkjælede  romerske  Folk  med  dens  Mile  af  Portikoer 
og  dens  Befolkning  af  Statuer,  blegner  i  Sammenligning 
med  det  stolte  Capitolium,  et  af  Verdens  Underværker. 
Men  denne  Glands  udslukkes  brat  paa  et  givet  Tidspunkt 
for  at  afløses  af  det  dybeste  Mørke.  Templerne  synke  i 
Grus,  Statuerne  styrte  sammen,  omkring  det  hellige  Bjerg 
bliver  der  Stilhed  og  Øde.  Riget  gaaer  til  Grunde,  Kirken 
stiger  frem  af  dets  Ruiner.  Med  Christendommen  og  Pave- 
magten flyttes  imidlertid  Roms  Hjerte  hen  til  andre  Dele 
af  Byen :  til  #Lateranet  og  Vatikanet,  og  end  ikke  som 
strategisk  Punkt  spiller  Capitolium  længere  nogen  Rolle, 
thi  der  er  nu  i  dets  Omgivelser  Intet  at  forsvare.  I  mere 
end  et  halvt  Aartusinde  har  Capitolium  ingen  Historie,  det 
glemmes,  at  det  har  været  til,  og  hvad  det  har  betydet. 
I  det  ellevte  og  tolvte  Aarhundrede  var  Kundskaben  om 
det  gamle  Rom,  om  dets  politiske  Liv  og  Samfunds- 
tilstande som  udslettet  af  Menneskeslægtens  Erindring,  kun 
usikkre  og  eventyrlige  Sagn  havde  bevaret  forvirrede  Rester 
af  Fortidens  Historie,  der  fandt  Vej  til  Krønikerne,  tilsatte 
med  fantastiske  Udsmykninger  i  Datidens  religiøse  Aand. 
Til  disse  Ruiner,  blandt  hvilke  skjønne  Levninger,  langt 
fuldstændigere,  end  vor  Tid  kjender  dem,  endnu  ragede  op 
fra  Ødelæggelsen,  knyttede  sig  ikke  længere  hos  Romerne 
nogen  Forestilling  om   svundne  Dage ;    mellem   de   brudte 

Søjlerester  kunde  en  asketisk  Eneboer  uforstyrret  lave  sig 
en  Hytte,  hvor  han  tilbragte  Tiden  med  Bøn  og  Selv- 
plagelse, eller  der  byggedes  af  Marmorstumperne  en  Ma- 
donnakirke med  et  fattigt  Kloster,  hvis  Munke  dyrkede 
Kaal  og  Salat  imellem  de  sammenstyrtede  Helligdomme. 
I  det  niende  Aarhundrede  omtales  første  Gang  en  Kirke 
Santa  Maria  in  Capitolio,  den  bliver  siden  til  Santa  Maria 
in  Araceli,  og  Pave  Anaclet  II.  skjænker  ved  en  Bulle  fra 
omtrent  1130,  der  ved  sine  Stedsangivelser  kaster  noget 
Lys  over  den  daværende  Tilstand  af  Ruinerne,  hele  den 
capitolinske  Høj  til  dens  Abbed.  Navnet  Capitolium  for- 
andres i  Folkemunde  til  il  Campidoglio,  som  det  endnu 
lyder;  Bjerget  bliver  kaldt  Monte  Caprino,  fordi  Gederne 
græsse  der,  ligesom  det  gamle  Forum,  dækket  af  et  nyt 
Jordlag  paa  mange  Fods  Mægtighed,  synker  ned  til  at 
blive  Camp  o  vaccino,  Ko-Marken. 

Imidlertid  begynder  Capitolium  atter  at  dukke  frem  af 
Tidernes  Mørke  samtidig  med  det  gjenopvaagnende  munici- 
pale  Liv  i  Rom.  Det  bliver  det  middelalderlige  Romerfolks 
faste  Punkt,  hvorfra  det  fører  sine  Fejder  med  Paver  og 
Kejsere,  og  en  ny  Kamp  mellem  Patriciere  og  Plebejere 
finder  her  sin  vigtigste  Tumleplads.  Capitolium  repræsenterer 
det  verdslige  Rom  i  Modsætning  til  det  kirkelige  og  pavelige ; 
mellem  Ruinerne  begynder  der  at  rejse  sig  Boliger  for  den 
kommunale  Administration  og  for  de  Øvrighedspersoner,  i 
hvis  Hænder  den  er  lagt.  Disse  Myndigheder  optræde 
under  mange  forskjellige  Navne  som  Konsuler,  Senatorer, 
Septemvirer,  Tribuner,  valgte  snart  af  Folket  og  snart  af 
Baronerne,  snart  af  Paven  og  snart  af  den  romerske  Kejser, 
Alt  efter  de  vexlende  Forhold,   men   næsten   gjennem   hele 

Tidsalderen  var  der  fra  gamle  Dage  beholdt  den  Skik,  at 
Embedstiden  var  yderst  kort,  sjelden  længere  end  et  Aar. 
Der  tales  i  Roms  Middelalder  baade  om  Senatorer  og  om 
een  Senator,  men  efterhaanden  koncentrerede  den  øverste 
Myndighed  sig  hos  il  Senatore  di  Roma,  og  fra  Slutningen 
af  det  tolvte  Aarhundrede  indtil  den  Dag,  da  Italienerne 
rykkede  ind  igjennem  Porta  Pia,  var  det  denne  Øvrigheds- 
person, som  dannede  Spidsen  af  den  municipale  Forvaltning. 
I  sælsomme  og  brogede  Embedsdragter  færdedes  disse  det 
romerske  Municipiums  Embedsmænd  blandt  Munke  og 
Præster  paa  det  gamle  Capitol.  Under  Pavernes  halv- 
fjerdsindstyveaarige  Exil  i  Avignon  havde  denne  verdslige 
Myndighed  ingen  Rival,  men  selve  Rom  sank  i  dette  Tids- 
rum ned  i  den  dybeste  Elendighed.  Som  en  varslende 
Morgenrøde  for  en  ny  Æra  staaer  i  denne  mørke  Periode 
Petrarchas  Kroning  som  Digter  paa  Kapitolium,  ikke  blot 
fordi  dette  efter  lange  Tider  er  det  første  Vidnesbyrd  om 
Ærefrygt  for  Poesien  og  for  Aandens  Magt,  men  tillige 
fordi  der  til  Petrarchas  Virken  knytter  sig  Gjenopdagelsen 
af  den  antike  Tids  Skjønhed  og  en  Forjættelse  om  national 
Gjenfødelse  for  Italien,  saaledes  som  den  to  Aarhundreder 
senere  virkelig  kom  ved  Renaissancen,  og  som  den  efter 
atter  tre  Aarhundreder  fuldendtes  paa  det  politiske  Om- 
raade.  Der  er  bevaret  udførlige  Skildringer  af  denne 
Højtidelighed,  hvorved  det  til  Bettelstaven  bragte  Rom  ud- 
foldede sin  sidste  Rest  af  Glands,  og  ligeledes  kjende  vi 
fra  Petrarchas  Beskrivelser  den  forfærdelige  Tilstand  af  Øde- 
læggelse, hvori  han  1341  fandt  Rom,  og  som  han  med  fuld 
Føje  tilskrev  ikke  alene  de  fremmede  Barbarer,  men  tillige 
og  i  endnu  højere  Grad  Byens  egne  Borgeres  Ligegyldighed 

og  Vandalisme ;  først  da,  spaaede  han,  vilde  Rom  atter 
rejse  sig  af  sin  Fornedrelse:  si  coeperit  se  cognoscere,  naar 
det  lærte  at  kjende  sig  selv.  Tæt  efter  Petrarchas  Kroning 
følger  den  halvt  heroiske  og  halvt  parodiske  Episode  med 
Cola  di  Rienzo,  som  efterat  have  været  den  menige  Be- 
folknings Sendebud  til  Pavehoffet  i  Avignon  opkaster  sig 
til  Tribun  og  Diktator,  ja  dristig  drømmer  om  et  Verdens- 
herredømme. Det  er  fra  det  antike  Rom,  at  Cola  henter 
sine  Inspirationer,  hans  Udgangspunkt  er  den  gjenfundne 
Lex  Regia,  den  Senatsbeslutning,  som  i  Aaret  69  overdrog 
Imperiet  til  Vespasian,  og  han  paavirker  det  romerske 
Folks  let  bevægelige  Fantasi  ved  Reminiscenser  fra  Old- 
tiden, ligesom  han  fra  dem  henter  Mønsteret  for  sine 
theatralske  Optog  og  ved  dem  mætter  sin  indtil  Vanvid 
stigende  Forfængelighed.  Til  Capitolium  udskriver  han  sin 
mislykkede  italienske  Enhedsfest,  paa  Capitolium  lader  han 
sig  krone  med  de  syv  symbolske  Krandse  og  sammenligner 
sig  i  sin  Tale  med  selve  Christus,  paa  Capitolium  lader 
han  Baronerne,  som  han  har  indbudt  til  et  Gjæstebud,  kaste 
i  Fængsel,  frigiver  dem  igjen  i  sit  Vankelmod  og  fejrer 
atter  en  Forsoningsfest  med  dem.  Kun  syv  Maaneder 
varer  dette  første  og  indholdsrigeste  Afsnit  af  Colas  Herre- 
dømme; efter  Slaget  ved  Porta  di  San  Lorenzo,  hvor  Til- 
fældet og  ikke  hans  Tapperhed  har  skaffet  ham  Sejr  over 
Aristokraterne,  holder  han  et  Triumftog  til  Kapitol  og 
aftørrer  i  Folkets  Paasyn  sit  Sværd,  som  om  det  endnu 
var  vædet  med  Patriciernes  Blod,  men  Bægeret  er  da  fuldt, 
Alle  falde  fra  ham,  han  nødes  til  at  nedlægge  Tribunatet 
og  gaaer  i  Landflygtighed.  Syv  Aår  efter  vender  han  til- 
bage til  Rom  som   Pavens  Embedsmand,   som  Senatore  di 

Roma,  men  et  Oprør  udbryder  imod  ham,  Capitolium 
stormes,  og  Cola  aflægger  Hjelm  og  Rustning,  firer  sig 
ved  et  Toug  ned  i  en  Gaard,  hvor  han  afklipper  sit  Skjæg, 
sværter  sit  Ansigt,  og  hyllet  i  en  Hyrdekappe  søger  han 
at  slippe  bort  igjennem  Mængden;  men  han  gjenkjendes, 
og  paa  Capitoliums  Trapper,  maaskee  nær  det  Sted,  hvor 
Tiberius  Gracchus  faldt  for  Scipio  Nasicas  Bande,  bliver 
han  dræbt,  hans  Lig  lemlæstes  og  ophænges  i  en  Galge. 
Tredie  Dagen  efter  maae  de  foragtede  Jøder  paa  et  Baal 
af  Tidsler,  som  er  rejst  paa  Kejser  Augusts  Mausoleum, 
opbrænde  Resterne  af  den,  der  engang  havde  vovet  at 
kalde  sig  selv  Tribunus  Augustus,  og  Asken  spredes  for 
alle  Vinde.  Fantastisk  og  uhyggelig  som  denne  Episode 
af  Roms  middelalderlige  Historie  er,  udgaaer  der  dog  fra 
den  og  fra  de  store  Tanker,  som  laae  til  Grund  for  Colas 
Forvildelser,  frugtbare  Spirer  til  Efterslægten.  Den  tunge 
Sten,  som  dækkede  Oldtidens  Rom  for  Slægtens  Bevidsthed, 
var  væltet  tilside,  og  den  første  Grund  var  lagt  til  Italiens 
nationale  Enhed. 

De  Ruiner,  som  bedækkede  Capitolium,  forsvandt  helt 
i  Tidens  Løb;  af  deres  Materialier  opførtes  efterhaanden 
de  Bygninger,  som  nu  indeslutte  den  egenlige  Piazza  di 
Campidoglio,  og  som  ere  undergaaede  mange  Forandringer 
indtil  vore  Dage:  Senatorernes  Palads,  hvor  nu  Sindaco  di 
Roma  og  det  folkevalgte  municipale  Raad  have  deres 
officielle  Hjem,  med  det  høje  firkantede  Taarn  og  Obser- 
vatoriet paa  Taget,  det  kapitolinske  Museum  og  Conserva- 
torernes  Palads.  Indtil  Renaissanceperioden  var  Capitolium 
kun  tilgængeligt  fra  den  imod  Forum  vendende  Side, 
hvor    de    to    skraanende  Veje  paa  hver  sin   Side   dannede 

Forbindelsen.  Først  i  1536,  da  Kejser  Carl  V.  skulde  holde 
sit  Indtog  i  Rom,  blev  den  nordlige  Adgang,  som  vender 
imod  den  nu  bebyggede  Del  af  Rom,  anlagt  efter  Michel 
Angelos  Plan  og  fuldført  efter  hans  Død.  Det  Parti,  som 
møder  Øjet,  naar  man  fra  de  krumme  Gader  bøjer  ind  i 
Via  d'Araceli,  er  et  af  de  skjønneste  og  mest  karakteristiske 
i  Rem,  skjøndt  man  maaskee  i  det  første  Øjeblik  overraskes 
ved  de  smaa  Dimensioner.  Tilvenstre  stiger  i  Vejret  den 
høje  og  brede  Stentrappe  paa  124  Marmortrin,  som  forer 
op  til  Kirken  og  Klosteret  Santa  Maria  in  Araceli,  der 
throner  oppe  paa  det  gamle  Jupiterstempels  Fundamenter, 
men  hvis  nøgne  og  raae  Fagade  danner  en  grel  Mod- 
sætning til  hints  Pragt.  Tilhøjre  gaae  de  Skraamnger,  der 
lede  op  til  den  tarpejiske  Klippe,  nu  Palazzo  Caffarelli,  det 
tydske  Gesandtskabs  Residens.  Ligefor  os,  hinsides  det 
plaskende  Vandspring,  stiger  Midtertrappen  op  til  selve 
Capitoliums-Pladsen,  afsluttet  ved  brede  Piedestaler  med  to 
antike  Hestetæmmere,  Castor  og  Pollux,  flyttede  herhen 
fra  Pompejus-Theatret;  den  Balustrade,  der  gaaer  langs 
Pladsens  nærmeste  Kant,  bærer  to  Trofæer,  som  endnu 
benævnes  efter  Marius,  men  rimeligvis  ere  fra  Kejsertiden, 
samt  Statuer  af  Constantin  og  hans  Søn.  Imellem  de  tre 
Paladser,  som  med  deres  Pilastre,  Arkader  og  brede  Trappe 
indfatte  Pladsen,  staaer  den  forgyldte  Bronce-Rytterstatue 
af  Marcus  Aurelius,  et  af  de  ædleste  Kunstværker  fra  hin 
Periode.  Denne  Statue,  til  hvilke  der  knytter  sig  mange 
sælsomme  Sagn,  havde  i  mange  Aar  sin  Plads  ved  Lateranet 
og  har  her  været  Vidne  til  en  Række  af  betydningsfulde 
Optrin,  ja  maattet  spille  sin  Rolle  med  i  dem;  Uvidenhed 
eller    klog    Beregning    udgav    den    for    at    forestille   Kejser 

Constantin  den  Store,  og  dette  Navn  beskyttede  den  under 
Christendommens  Fanatisme  imod  den  Ødelæggelse,  som 
ellers  hjemsøgte  alle  Minder  om  Hedenskabet.  Smagfulde 
Anlæg  med  Palmer,  Aloer,  Bosketter  og  Blomster,  i  hvilke 
Fontaner  spille,  have  nu  føjet  en  ny  Ynde  til  denne 
Helhed;  bag  Buskene  ligger  et  Bur,  i  hvilket  en  Ulvinde, 
Roms  Symbol  og  Vaabenmærke,  rastløs  vandrer  om;  en 
Bonde  i  Campagnen  havde  fanget  den  og  førte  den  til 
Rom,  netop  paa  den  Dag,  der  endnu  fejres  som  Byens 
Stiftelsesdag,  og  Municipiet  kjøbte  den  af  ham.  Inde  i  en 
af  Samlingerne  opbevares  endnu  en  Broncegruppe  af  Ulv- 
inden med  de  diende  Tvillingbrødre  Romulus  og  Remus, 
funden  ved  Kirken  San  Teodoro  under  Palatinerbjerget; 
mulig  er  det  den  samme,  som  allerede  Aar  300  f.  Chr.  af 
en  Ædil  blev  opstillet  ved  Ficus  Ruminalis,  og  man  troer 
at  see  Spor  af  den  Lynstraale,  som  engang  slog  ned  i  den. 
Den  høje  Trappe  fra  Piazza  di  Campidoglio  til  Santa 
Maria  in  Araceli  er  en  Taknemlighedsgave  til  Kirken ; 
i  1348  rasede  en  forfærdelig  Pest  i  Byen,  og  den  standsede 
først,  da  Madonna  fra  Araceli  var  ført  i  Procession  gjennem 
Gaderne  og  ved  at  see  Roms  Nød  og  Romernes  Andagt 
havde  ladet  sig  bevæge  til  en  eftertrykkelig  Forbøn  hos 
sin  Søn  og  hans  Fader;  til  Tak  blev  saa  Trappen  bygget. 
Overhovedet  er  Santa  Maria  in  Araceli  en  rigtig  kraftig 
Kirke,  ret  en  Helligdom  efter  den  romerske  Katholicismes 
Smag,  med  Altere  for  sytten  indflydelsesrige  Helgene,  hvem 
det  selv  i  vore  vantroe  Tider  ikke  kommer  an  paa  et 
Mirakel  mere  eller  mindre,  og  saa  har  Kirken  endda  den 
mest  vidunderlige  af  alle  Roms  Mirakelgjørere,  det  mageløse 
Christusbarn,   il  santo   Bambino.     Dette   Helgenbillede    er 

ikke  gammelt,  det  er  lavet  i  det  sextende  Aarhundrede, 
men  det  er  udskaaret  af  et  Oliventræ  fra  Oliebjerget  i 
Jerusalem,  og  det  viste  sig  strax  i  Besiddelse  af  under- 
gj  ørende  Kræfter,  der  vedblive  at  lægge  sig  for  Dagen 
ogsaa  under  Kirkens  nuværende  Trængsler.  Et  Kapel, 
som  danner  en  egen  Tilbygning,  gjemmer  Christusbarnet  i 
et  gyldent  Alter  med  mange  Døre  og  Laase;  alligevel  er 
det  ikke  vanskeligt  at  faae  det  at  see,  selv  til  Kjættere 
forevises  det  imod  et  ringe  Vederlag  af  en  halv  eller  hel 
Franc.  Franciskanermunken  nærmer  sig  Alteret  med  mange 
Knæfald  og  Korsninger,  lukker  alle  Dørene  op  og  henter 
fra  det  inderste  Gjemme  en  indhyllet  Pakke,  som,  naar  de 
mange  Lag  af  Kniplinger  og  Guldbrokader  ere  løftede  til- 
side, viser  sig  at  indeholde  Bambinoen,  pyntet  som  en 
Dukke,  klædt  i  Svøb  og  Hue,  der  ere  broderede  med  Guld 
og  Sølv,  besatte  med  Diamanter,  Perler  og  ædle  Stene  til 
mange  tusinde  Scudis  Værdi;  Ansigtet  er  rundt  og  udtryks- 
løst, Billedet  er  saa  uskjønt,  som  vel  muligt,  men  Dragten 
er  straalende.  Man  maa  kun  være  heldig  for  at  træffe 
Bambino  hjemme,  thi  han  er  uden  Spørgsmaal  Roms  mest 
peripathetiske  Helgen.  Naar  Lægernes  Kunst  ikke  længere 
formaaer  Noget,  naar  Paakaldelsen  af  de  for  den  særlige 
Sygdom  mest  akkrediterede  Hellige  har  viist  sig  forgjæves, 
saa  bliver  der  sendt  Bud  efter  Bambino  som  det  sidste 
Middel.  Det  er  dog  kun  uegenlig,  at  han  kan  kaldes 
peripathetisk,  thi  han  gaaer  ikke,  han  forlanger  at  kjøres; 
de  Velhavende  bringe  selv  Vogn  efter  ham,  men  de  Fattige, 
som  mest  bruge  ham,  have  ikke  Raad  til  at  betale  Vogn- 
leje, og  saa  har  den  fromme  Fyrst  Torlonia  en  Gang  for 
alle  stillet   en   Ekvipage   til   Raadighed,    som    Enhver    kan 

forlange  til  at  befordre  Bambino.  Han  ledsages  af  tre 
Præster,  og  naar  han  kjører,  bliver  Snippen  af  Svøbet  lagt 
ud  over  Kanten  af  Vogndøren,  og  Folket  knæler  paa  hans 
Vej.  I  Tusindvis  gjemmer  Kirken  Votivtavler,  som  forevige 
Erindringen  om  Bambinos  Mirakler,  Gaver  fra  helbredte 
Syge;  kun  en  ringe  Del,  og  det  af  de  nyeste,  kunne  finde 
Plads  omkring  Alteret,  og  de  udhængte  Malerier,  som 
vexle  med  Arme  og  Ben  af  Sølv  eller  Vox  ere  af  en 
utrolig  Naivetet  i  deres  Gjengivelse  af  Christusbarnets  Besøg 
ved  Sygelejet;  det  er  latterligt  og  rørende  paa  een  Gang. 
Og  dog  er  end  ikke  denne  velgjørende  Helligdom  sikkret 
imod  slette  Menneskers  Anslag.  Det  fortælles,  at  en  Bande 
af  Ugudelige  sendte  Bud  efter  Bambino  til  et  Hus  i  en  af 
de  simple  Gader  og,  da  han  troskyldig  indfandt  sig  med 
sine  Præster,  lukkede  Døren  ilaas,  kneblede  Præsterne  og 
plyndrede  Dukken  for  de  kostelige  Juveler.  Naturligvis 
lod  Bambino  sig  ikke  dette  byde,  han  gjorde  strax  et 
Mirakel,  hvorved  Forbryderne  paagrebes,  førend  de  havde 
bragt  deres  Rov  i  Sikkerhed,  og  vendte  uskadt  tilbage  fra 
Røverkulen  til  sit  Alter.  Men  efter  denne  Erfaring  ere 
Præsterne  blevne  forsigtige,  og  der  mumles  endog  om,  at 
siden  dengang  er  det  ikke  den  rigtige  Bambino,  der  kjører 
ud  til  almindelige  Syge  og  forevises  de  Fremmede,  men 
en  Efterligning,  hvis  Perler  og  Ædelstene  ere  af  Glas.  Da 
dette  ikke  har  gjort  noget  kjendeligt  Skaar  i  Miraklerne, 
har  imidlertid  Ingen  Noget  at  beklage  sig  over. 

Bag  Kirken  ligger  Kapucinerklosteret,  fordum  Fran- 
ciskanerordenens Hovedsæde,  men  nu  for  største  Delen 
forvandlet  til  en  Kaserne  for  Politisoldater  og  Carabinieri. 
En  halv  Snes  Munke  have  dog  faaet  Lov  at  blive  der,   og 


202  'CAPITOLIUM. 

endnu  har  Ordensgeneralen  her  sin  Bolig.  Disse  Tigger- 
munke i  deres  graabrune  Kutte,  med  Sandaler  paa  de 
nøgne  Fødder,  en  Strikke  med  en  Rosenkrands  om  Livet, 
uden  Stav  og  uden  Taske,  snavsede  og  skj æggede,  med 
sandselige  og  fede  Ansigter  under  den  grove  Hætte  eller 
med  udmagrede  Træk  og  i  asketisk  Ekstase  glødende  Øjne 
under  den  stærkt  fremtrædende  Tonsur  —  disse  Fran- 
ciskanere eller  Kapucinere,  der  synes  at  høre  nødvendig 
med  til  Staffagen  i  ethvert  Billede  fra  Italien,  ere  nu  stærkt 
ifærd  med  at  forsvinde  Med  dem  mister  det  katholske 
Liv  et  vigtigt  Element,  med  dem  taber  den  romerske  Kirke 
en  af  sine  vigtigste  Støtter,  maaskee  det  stærkeste  Binde- 
middel imellem  den  katholske  Kultus  og  det  store  menige 
Folk.  De  vare  Kirkens  Proletariat,  men  tillige  dens  ivrigste 
Missionærer  i  Almuen;  det  var  dem,  som  fra  Prædikestolen 
og  i  Skriftestolen  gjengav  de  spekulative  og  transcendentale 
Dogmer  i  det  haandgribelige  og  anskuelige  Sprog,  som 
Folket  alene  kan  forstaae.  Stifteren,  den  hellige  Frants 
af  Assisi,  er  en  af  den  katholske  Kirkehistories  blideste  og 
elskeligste  Skikkelser,  et  dybt  religiøst  Gemyt,  modtageligt 
for  det  reneste  Sværmeri,  og  greben  af  den  helligste  Be- 
gejstring, som  lod  ham  i  Aand  og  Sandhed  tilegne  sig 
Frelserens  Bud:  »Kast  Alt,  hvad  Du  har,  fra  Dig,  og-  følg 
mig!«  Den  Lære,  som  han  prædikede,  var  den  fuldstændige 
Forsagelse  af  Verden  og  alle  dens  Goder:  naar  han  og 
de,  der  fulgte  ham,  blev  Cynikere  og  Kommunister,  saa 
var  det  ikke  i  Kraft  af  nogen  filosofisk  Tænkning,  ikke 
af  Forbittrelse  over  Uligheden  i  de  menneskelige  Vilkaar, 
men  af  en  dyb  religiøs  Trang,  som  fandt  sin  Gjenklang 
hos    hele    den    dalevende    Slægt.      For  Franciscus   var   det 

ikke  nok  selv  at  forsage  Verden  eller  trække  sig  tilbage 
fra  den  som  en  asketisk  Eneboer,  han  følte  Trang  til  at 
skabe  et  Samfund,  som  for  Verden  skulde  prædike  og 
udøve  Forsagelsens  Lære.  Den  mægtige  Innocens  III., 
Bæreren  af  store  Tanker  om  Pavedømmets  Verdensmagt 
og  derfor  langt  fjernet  fra  denne  Forsagelseslære,  lagde 
dog  ingen  Hindringer  i  Vejen  for  den  fromme  Sværmer, 
der  som  Jesus  Christus  drog  om  med  en  Discipelskare  af 
fattige  Fiskere  og  Haandværkere,  men  først  Honorius  III. 
anerkjendte  1223  Ordenen  Fratres  minores,  et  Navn,  der 
alt  forkynder  dens  ydmyge  Stilling  i  Kirkens  Hær,  og  1250 
skjænkede  Innocens  IV.  den  nye  Orden  Klosteret  Santa 
Maria  in  Araceli,  fra  hvilket  Benediktinerne  fjernedes. 
Saaledes  drog  da  Tiggermunkene  triumferende  ind  paa  det 
gamle  Capitolium,  og  fra  det  fordums  Jupitertempel,  fra 
disse  nøgne  Celler,  hvis  snevre  Vinduer  aabne  den  herligste 
Udsigt  over  den  evige  Stad,  udsendte  Ordensgeneralen  sine 
Bud  til  lydige  :  Provindser«,  der  snart  som  i  det  gamle 
Roms  Dage  strakte  sig  fra  det  yderste  Britannien  til  det 
fjerne  Asien.  Samtidig  med  Franciskanerne  indtræder 
Dominikanerordenen  i  Katholicismens  store  Armee ;  ogsaa 
disse  Sortebrødre  ere  Tiggermunke,  ogsaa  de  traadte  i  et 
umiddelbart  Forhold  til  Almuen,  virkende  gjennem  Prædiken 
og  Skriftemaal  som  Fratres  pr ædicator es,  men  deres  religiøse 
Retning  er  af  en  anden  og  mørkere  Farve  ligesom  deres 
Kutte,  deres  Dogmatik  er  nøjere  knyttet  til  Kirken;  medens 
Franciskanerne  have  en  vis  Tendens  til  at  afvige  fra  Kirkens 
officielle  Lære  og  navnlig  til  visse  Tider  træde  i  ligefrem 
Opposition  til  dens  Fordring  paa  timeligt  Gods  og  verdslig 
Magt,  blive  Dominikanerne,  hvis  betegnende  Ordenssymbol 

er  den  troe  Hund,  Vogtere  over  den  strenge  Rettroenhed, 
fra  dem  udgaaer  og  ledes  Inkvisitionen,  dem  er  det, 
som  rejse  Kjætterbaalene.  Dominikanernes  Hjem  var 
Kirken  Santa  Sabina  in  Aventino,  ogaaa  de  havde  deres 
General,  deres  Provindser  og  deres  Tusinder  af  Klostere 
over  den  hele  Verden.  De  to  Ordener  rivaliserede  ind- 
byrdes og  have  indtil  den  nyeste  Tid  dannet  modstaaende 
Fløje  af  Kirken,  men  de  virkede  til  det  samme  Maal, 
Katholicismens  Forherligelse  og  Enevælde,  og  deres  Magt 
steg  bestandig;  Tiggermunkene  fortrængte  Præsterne  fra 
Prædike-  og  Skriftestolen,  de  optraadte  som  Lærere  ved 
Universiteterne,  hvor  de  ledede  den  skolastiske  Viden- 
skab, de  trængte  ind  i  Kardinalernes  Kollegium,  de  naaede 
endog  op  paa  selve  Pavethronen;  og  samtidig  beherskede 
de  Samfundet,  baade  Kongerne  og  Borgerne,  baade  Rige 
og  Fattige,  og  af  disse  mange  Tusinder  var  enhver  enkelt 
Broder  rede  til  paa  Ordensgeneralens  Bud  at  udføre  enhver 
Gjerning  i  Kirkens  Tjeneste,  den  højeste  som  den  laveste, 
at  døe  Martyrdøden  i  fjerne  Lande  eller  at  sælge  Aflad 
for  klingende  Mønt. 

Fra  det  pavelige  Roms  Tid  mindes  jeg  endnu  en 
Kapuciner-Procession  fra  Araceli.  Det  var  i  1867,  den  8de 
December,  den  Dag,  som  er  indviet  til  Guds  Moders 
ubesmittede  Undfangelse,  en  Fest,  som  selvfølgelig  under 
Pius  IX.,  Dogmets  sejrrige  Forkynder,  fejredes  med  særlig 
Forkj ærlighed.  Om  Formiddagen  havde  der  i  det  sixtinske 
Kapel  været  en  højtidelig  Messe  med  Musik,  bivaanet  af 
Paven  og  alle  Kardinaler  i  fuld  Embedsdragt,  sluttet  med 
en  Procession  ind  til  det  nærliggende  paulinske  Kapel,  fra 
hvis  Alter  Sakramentet  straalede  i  en  blændende  Glands  af 

Guld  og  Lys.  Om  Eftermiddagen  var  der  Kirkefest  i 
Araceli,  og  da  den  var  sluttet,  kom  der  ned  ad  den  høje 
Trappe  til  Capitoliums-Pladsen  en  lang  Procession  med 
Helgenbilleder  og  vajende  Faner,  med  Prælater  under 
Baldakiner,  med  Kordrenge,  som  svingede  deres  virak- 
duftende  Røgelsekar,  med  skingrende  Musik,  og  som  Af- 
slutning en  Hær  af  Kapucinere,  vandrende  Par  og  Par, 
mumlende  en  ensformig  Sang,  der  lød  som  en  Under- 
strømning til  Instrumenternes  høje  Toner.  Fra  Senator- 
paladsets Trappe  saae  vi  Toget  drage  forbi  os  og  bøje  ned 
ad  Skraaningen  til  Forum-  med  Interesse  fulgte  vi  alle 
disse  Ansigter  under  Kutterne,  nogle  dyrisk  sløve,  andre 
furede  af  aandelige  Kampe,  nogle  saa  materielle,  som  om 
der  aldrig  var  gaaet  et  Pust  af  noget  Højere  hen  over 
dem,  andre  ligesom  forklarede.  Da  see  vi  pludselig  i 
Rækken  et  mildt  Ansigt  med  klare,  blaae  Øjne  og  med  en 
Krands  af  hvide  Haar  under  den  brune  Kalot.  »Kiichler! 
Er  det  Dem?  Vil  De  have  Bud  med  til  Kjøbenhavn?  Vi 
rejse  om  et  Par  Dage.«  —  »Tak,  vil  De  hilse  saa  mange 
Gange  hjemme!«-  —  Og  Fra  Pietro  istemmer  atter  den 
monotone  Hymne  og  forsvinder  i  Rækken  af  de  brune 
Kutter.  Hvor  underligt  at  træffe  den  gamle  danske  Maler, 
hvis  Billeder  engang  aandede  en  saa  frisk  Livshumor,  blandt 
de  syngende  Tiggermunke,  der  lovprise  Madonna  af  den 
ubesmittede  Undfangelse ! 


Naar  man  fra  de  søndre  Gavlvinduer  af  det  kapitolinske 
Museum,  fra  Senatorpaladsets  Sale  eller  fra  Resterne  af 
Tabulariets  Arkader  lader  Blikket  glide  hen  over  den  Plads, 

som  engang  var  Forum,  følger  det  først  Bjergets  Skraaning, 
hvor  nogle  forvirrede  Rester  af  Templer,  her  tre  enkelte 
Søjler  med  en  Stump  Arkitrav,  hist  et  noget  større  Fragment 
af  en  Søjlegang,  ligge  pakkede  sammen  i  forskjelligt  Niveau, 
og  lavest  i  dette,  helt  nede  under  den  brolagte  Gade,  møder 
det  en  massiv  Triumfbue,  den  til  Ære  for  Septimius  Severus ; 
derpaa  har  det  for  sig  en  langstrakt  Plads  med  en  Allee 
af  unge  Træer,  indfattet  med  Ruiner,  Søjler  og  Tempel- 
rester paa  begge  Sider,  og  dette  Perspektiv  lukkes  atter 
af  en  Triumfbue,  Titusbuen,  hvis  høje  Hvælving  tegner  sig 
imod  den  blaae  Luft,  medens  der  tilvenstre  for  den  højner 
sig  en  brunrød  Masse,  som  er  Coliseo.  Hvor  mange  Be- 
skrivelser man  end  har  læst  af  Forum,  hvor  nøje  man  end 
forud  har  sat  sig  ind  i  dets  indviklede  og  omstridte  Topo- 
grafi, vil  det  første  Syn  altid  overraske ;  det  af  Sandserne 
modtagne  Indtryk  vil  neppe  svare  til  det  Billede,  Fantasien 
forud  havde  udmalet  sig;  man  troer  at  kjende  Forum  fra 
Billeder  og  Malerier,  men  naar  man  seer  det,  er  det  dog 
noget  helt  Andet.  Her  er  saa  forfaldent  og  dog  saa 
imponerende,  saa  smaat  og  dog  saa  vidunderlig  stort,  saa 
øde  og  dog  saa  sælsomt  befolket.  Med  bankende  Hjerte 
skuer  man  første  Gang  ud  over  Forum,  med  Ærefrygt 
sætter  man  sin  Fod  paa  de  Steder,  som  Romerfolkets  store 
Mænd  have  betraadt;  omsuset  af  Erindringer,  der  strømme 
ind  paa  Sindet  i  overvældende  Rigdom,  færdes  man  paa 
disse  Steder,  hvor  Verdens  betydningsfuldeste  Historie 
gjennem  Sekler  har  udfoldet  sig.  Men  hvor  stor  end 
Skjønheden  er,  saa  har  ogsaa  den  sine  Skuffelser,  og  lang 
Tid  gaaer  der  hen,  mange  Gange  maa  Besøget  gjentages, 
førend  man  ret  bliver  fortrolig  med  dette  Sted,  førend  man 

ret  faaer  indprentet  sig  Forums  mange  Monumenter,  og 
førend  man  lærer  i  Tanken  at  henføre  til  de  forskjellige 
Perioder-  af  Roms  Historie  de  Bygninger,  hvis  Rester  nu 
fremstille  sig,  som  om  de  havde  været  samtidige,  medens 
der  kan  være  fiere  Aarhundreders  Forskjel  i  deres  Alder. 
Som  Forum  nu  viser  sig,  er  det  et  Næt  af  Veje, 
mellem  og  under  hvilke  der  er  udgravet  store  Fordybninger, 
tredive  til  fyrretyve  Fod  og  endnu  mere  ned  i  Jordsmonnet, 
og  dernede  ligge  de  fremdragne  Oldtidslevninger.  I  Aar- 
hundreder  voxede  Terrænet  op  over  det  gamle  Forum, 
skjulte  Ruinerne  af  de  sammensunkne  Templer  og  Basilikaer, 
begravede  de  levnede  Søjler  til  midt  paa  Skaftet  og  dannede 
en  Mark,  hvor  Kvæget  græssede.  I  Begyndelsen  var  det 
naturlige  Aarsager,  som  gradvis  bevirkede  denne  Opvoxen 
af  Terrænet,  men  siden  blev  den  kunstig  forøget;  da  Carl  V. 
skulde  holde  sit  Triumftog  i  Rom  og  fra  den  appiske  Vej 
drage  til  Capitolium.  blev  der  sløjfet  flere  hundrede  Huse 
og  adskillige  Kirker,  og  Gruset  fra  disse  blev  jevnt  fordelt 
over  hele  Forum;  de  store  Arbejder  under  Sixtus  V.,  der 
omskabte  Rom,  bredte  et  nyt  Lag  ud  over  Stedet.  Ud- 
gravningerne ere  forholdsvis  nye,  de  skrive  sig  næsten  alene 
fra  dette  Aarhundrede,  og  det  er  i  Grunden  først  siden 
1872,  at  under  den  geniale  Pietro  Rosas  Ledelse  det  gamle 
Forum  atter  er  bragt  frem  for  Dagens  Lys.  Septimius 
Severus's  Triumfbue,  som  nu  ligger  dybt  nede  under  Vejens 
Niyeau,  var  i  sin  Tid  lagt  tvers  over  den  Stigning,  som 
fra  Forum  førte  op  til  Capitolium;  Antonins  og  Faustinas 
Tempel  ligger  nu  sexogtredive  Fod  nede,  men  da  det  blev 
opført,  var  det  saa  højt  løftet  over  Forum,  at  tyve  Marmor- 
trin  ledede   op  til   dets   Forhal.     Naar   man   færdes  blandt 

de  udgravne  Levninger  nede  paa  den  antike  Flisebelægning, 
som  Cæsar  og  Cicero,  Augustus  og  Horats  have  betraadt, 
vandrer  man  som  i  en  aaben  Bjerggrube  med  brede  Gange. 
Hvor  Capitoliums  stejle  Skraaning  mødes  med  Forums 
Flade,  var  Hovedskuepladsen  for  Roms  offenlige  Liv.  Her 
laae  Vulkanalet,  hvorfra  Øvrighedspersonerne  præsiderede  i 
offenlige  Forsamlinger,  og  hvor  de  sad  tildoms.  Her  var 
Enighedens  Tempel,  rejst  efter  blodige  Borgerkrige,  Saturns 
Tempel,  der  tjente  som  offenligt  Skatkammer,  og  hvor 
Cæsar  brød  ind  med  Vold  for  at  bemægtige  sig  Statens 
Formue,  Schola  Xantha  og  de  tolv  Guders  Tempel;  her 
opførtes  ogsaa  Templet  for  Vespasian,  af  hvilket  de  tre 
skjønne  Søjler  endnu  ere  bevarede.  Her  stod,  tæt  ved  det 
Sted,  hvor  Septimius  Severus's  Triumfbue  rejstes,  Umbilicus, 
>  Verdens  Navle«,  og  Miliarius  aureus;  her  var,  ialfald  i 
Republikens  gyldne  Tid,  Talerstolen.  Fra  disse  Rostra 
talte  Scipio  og  Cato,  Gracchus  og  Crassus,  Cicero  og 
Hortensius;  foran  sig  havde  de  Comitium,  hvor  Folket  var 
samlet,  og  hinsides  Pladsen,  nær  nok  til  at  høre  Ordet  fra 
Talerstolen,  laae  Curia  Hostilia,  Senatets  officielle  For- 
samlingssted. Bagved  denne  Talerstol  laae  de  mamertinske 
Fængsler,  som  man  har  villet  føre  tilbage  til  Kong  Ancus 
Martius,  og  hvis  høje  Ælde  ialfald  er  uomtvistelig.  Her 
i  disse  underjordiske  Klippehuler,  til  hvis  nederste  -  Rum 
Fangerne  hidsedes  ned  gjennem  et  Hul  i  Stengulvet,  led 
Jugurtha  Hungersdøden,  og  her  var  det,  at  Cicero  lod  Lentulus 
og  de  øvrige  af  Catilinas  Medskyldige  dræbe,  efterat  han  i 
Concordia-Templet  havde  afsløret  Sammensværgelsen  for  det 
bevægede  Senat  og  fra  Talerstolen  skildret  for  Folket 
Roms   Fare   og  sine   Foranstaltninger  til   dets   Frelse.     Til 

de  mamertinske  Fængsler  henlægger  Sagnet  ogsaa  Apostelen 
Peters  Fangenskab,  Fangevogterens  Daab  af  den  Kilde  eller 
Brønd,  som  findes  under  Fængslet,  og  Befrielsen  ved 
Englene.  Dog,  denne  Legende  mangler  den  historiske 
Vished,  som  omgiver  Erindringerne  fra  Roms  offenlige 
Historie.  Talerstolen  flyttedes  i  Republikens  sidste  Tid 
hen  til  det  Tempel,  som  indviedes  til  Cæsars  Minde,  og 
kom  derved  til  at  vende  den  modsatte  Vej,  op  imod  Capi- 
tolium;  fra  disse  nye  Rostra  holdt  Antonius  sin  Ligtale 
over  den  myrdede  Cæsar,  hvis  Lig  han  blottede  for  Folket, 
og  fra  denne  Talerstols  Rand  var  det,  at  Ciceros  afhuggede 
Hoved  stilledes  til  •  Skue  under  de  Omgivelser,  hvor  den 
Levende  havde  fejret  saa  mange  Triumfer.  Hver  eneste 
Plet  er  rig  paa  Minder,  hver  Haandfuld  Støv  er  her  historisk. 
De  tre  jevnsides  staaende,  riflede  Søjler,  forbundne  ved  et 
trappeformigt  Stykke  Arkitrav,  ere  fra  Templet  for  Castor 
og  Pollux,  hvem  Romerne  siden  Slaget  ved  Regillus-Søen 
troede  at  kunne  regne  for  deres  særlige  Beskyttere;  rimelig- 
vis skrive  disse  skjønne  Søjler,  en  af  Forums  ædlste 
Prydelser,  sig  fra  det  af  Tiberius  opførte  Tempel,  som 
Caligula  gjorde  til  Forhal  for  sit  Slot  paa  Palatinerbjerget, 
og  i  hvilket  han  yndede  at  stille  sig  hen  imellem  Dioskurerne 
for  at  lade  sig  tilbede  sammen  med  dem.  Hist  er  det 
Sted,  hvor  Virginius  stødte  Kniven  i  sin  Datters  Hjerte  for 
at  unddrage  hende  Vellystningen  Appius  Claudius,  en  af 
Decemvirerne.  Vi  kunne  saa  at  sige  paavise  selve  den  Plet, 
hvor  dette  Drama  foregik:  fra  Vulkanalet,  hvor  Claudius 
sad  paa  sit  Dommersæde,  førte  Virginius  sin  Datter  noget 
bort  fra  Comitium,  Folkets  Samlingsplads,  hen  tilvenstre 
ved  den  nordlige  Side  af  Forum  til  de  saakaldte  nye  Butiker, 

taberjzce  novæ,  imellem  Plebejernes  Stemmested  og  Templet 
for  Venus  Cloacina,  og  da  han  var  ubevæbnet,  greb  han 
fra  en  Slagters  Bod  en  Kniv,  med  hvilken  han  dræbte 
Datteren,  idet  han  højt  udraabte  Forbandelsen  over  Claudius. 
Den  udstrakte  Bygning,  hvis  Omrids  med  de  talrige  Søjle- 
fundamenter er  udgravet  dybt  nede,  er  Basilica  Julia,  den 
største  af  de  mange  Forsamlingsrum,  som  indrettedes  for 
at  skaffe  Folket  Plads  paa  Forum  og  fordele  Forretningerne. 
Den  flisebelagte  Vej  langsmed  dens  Fagade  er  Gaden  sub 
veteribus,  »langs  de  gamle  Butiker«,  der  støder  op  til  Vicus 
Tuscus,  to  Gader,  som  spille  en  Rolle  hos  Satirikerne  og 
Komikerne,  fordi  de  udgjorde  Hovedaarerne  i  den  daglige 
Færsel.  I  Hjørnet  mellem  dem  er  en  af  Nedgangene  til 
Cloaca  Maxima,  dette  mærkelige  Værk  fra  Kongetiden,  ved 
hvilket  det  sumpige  Mosedrag  Velabrum  tørlagdes  og  blev  til 
Forum.  Bag  Dioskurernes  Søjler  laae  ved  Foden  af  Pala- 
tinerbjerget  Vesta-Templet  og  tæt  ved  det  Domus  Regia, 
Embedsbolig  for  Pontifex  Maximus  og  Cæsars  Hjem.  Hist 
løfte  sig  de  tre  høje  Hvælvinger  af  Constantins  Basilika, 
efter  den  følger,  halvt  gjemt  bag  en  Kirke,  Templet  for 
Venus  og  Rom  med  de  imod  hinanden  vendte  Tvilling- 
Celler.  Titus's  Triumfbue  med  de  halvt  forvittrede  Marmor- 
Relief  er,  hvor  man  seer  Optrin  fra  Triumftoget,  navnlig 
den  syvarmede  Lysestage  fra  Templet  i  Jerusalem,  ligger 
tversover  Vejen.  Vi  komme  nedad,  til  Meta  stidans 
der  er  Kjernen  af  en  forlængst  forsvunden  Fontana,  til 
Constantins  Triumfbue  med  de  tre  Aabninger,  til  Resterne 
af  det  Murstensfundament,  der  engang  barden  afXenodoros 
udførte,  120  Fod  høje  Bronce-Statue  af  Nero-Apollo,  en 
uskjøn  Kolos,  og  endelig  til  Coliseo. 

Skjøndt  adskillige  af  de  nævnte  Oltidslevninger  ere 
dragne  ind  i  nyere  Kirkebygninger  og  arbejdede  sammen 
med  disse,  saa  at  det  er  vanskeligt  at  skjelne  det  antike 
Tempel  fra  Middelalderens  Kirke,  staae  Ruinerne  paa  Forum 
dog  nu  i  det  Hele  frit  og  frigjorte  fra  Tilbygninger.  Saa- 
ledes  var  det  ikke  i  Middelalderen.  I  det  ellevte  og  tolvte 
Aarhundrede  eller  endnu  senere  har  der  været  langt  flere 
Levninger  fra  den  antike  Tid,  men  disse  have  været  saa- 
godtsom  ukjendelige  i  den  Skikkelse,  de  havde  faaet.  Under 
de  indre  Stridigheder  og  i  Kampene  mellem  de  Adelsslægter, 
som  skiftede  i  Herredømmet  over  Rom,  blev  hvert  Hus  en 
Fæstning,  og  Ruinerne  led  den  samme  Skjæbne.  Septimius 
Severus'  Triumfbue  var  halvt  bygget  ind  i  den  nu  forsvundne 
Kirke  for  S.  Sergius  og  Bacchus,  halvt  tilhørte  den  Fami- 
lien Ciminus;  den  var  altsaa  aldeles  forvansket,  delt,  ind- 
lemmet i  andre  Bygninger,  og  samtidig  var  den  stærkt  be- 
fæstet, ovenpaa  den  var  der  rejst  et  højt  Taarn.  Constantins 
og  Titus's  Triumfbuer  gik  det  paa  samme  Maade,  de  vare 
blevne  til  befæstede  Borge  for  Familien  Frangipani,  som 
paa  Titus-Buen  havde  opført  et  mægtigt  Taarn  til  Forsvar 
for  deres  palatinske  Borg.  Det  var  ogsaa  Frangipanierne, 
som  holdt  Coliseo  besat  og  her  havde  indrettet  en  stærkt 
forskandset  Lejr.  Colonnaer  og  Orsinier,  Pierleonier  og 
Crescentier  havde  deres  Borge  og  Taarne  paa  og  ved 
Forum,  byggede  ind  i  Ruinerne  eller  opførte  af  Materialier 
fra  disse.  Saaledes  rørte  sig  en  helt  ny  Verden,  ligesaa 
fuld  af  Kamp  og  Strid,  men  fattigere  paa  Ideer  og  uden 
blivende  Betydning  for  Menneskeslægtens  Udvikling,  oven- 
paa det  Jordlag,    der    dækkede    det  gamle  Forum,    og  op 

af  hvilket  her  en  Tempelfacade,  hist  en  Søjlerække  eller 
en  Triumfbue  ragede  frem  som  Stumper  af  i  Sandet  be- 
gravede Vrag. 


Det  flaviske  Amfitheater,  som  optager  hele  Fordyb- 
ningen i  Terrænet  mellem  Forums  Skraaning,  Cælius  og 
Esquilinus,  er  uden  Spørgsmaal  det  mest  storartede  Bygnings- 
værk, som  det  antike  Rom  har  efterladt  os,  og  det  staaer 
endnu,  efter  fulde  atten  Aarhundreders  Forløb,  som  et 
mægtigt  Vidnesbyrd  om  Kejserdømmet  i  dets  stolteste 
Periode.  Nero  havde  efter  Roms  Brand  med  feberagtig 
Hast  og  med  en  Overdaadighed,  der  ikke  kjendte  Maal 
eller  Grændser,  opført  sit  gyldne  Hus,  der  ikke  var  et 
Palads  som  de,  hvormed  Caligula  og  Claudius  havde 
taget  til  Takke,  men  et  uhyre  Komplex  af  Slotte,  Haver, 
Villaer,  Bade,  Lunde,  Søer,  Bibliotheker  osv.,  strækkende  sig 
fra  Palatinerbjerget,  hvis  Paladser  dannede  dets  ene  Fløj, 
tvers  over  Enden  af  Forum,  det  saakaldte  Velia,  langt  op 
paa  Esquilinus,  hvor  det  absorberede  Mæcens  Haver.  Den 
allerede  nævnte  kolossale  Nero-Apollo  af  forgyldt  Bronce 
stod  ved  Hovedindgangen,  omgiven  af  en  tredobbelt  Søjle- 
gang paa  tusind  Fods  Længde.  Det  egenlige  Slot  Var  en 
Pragtbygning  i  flere  Etager  med  Sale  baade  imod  Syd  og 
Nord  for  at  passe  til  de  skiftende  Aarstider,  udsmykkede 
med  en  Luxus,  som  fordunklede  Alt,  hvad  man  hidtil  havde 
kjendt,  Væggene  prydede  med  Freskobilleder  og  Stukka- 
turer, indlagte  med  Guld  og  Sølv,  Gulvene  dækkede  af 
kunstfærdige  Mosaiker,  tavlede  Lofter  af  Elfenben  og  Skil- 

padde;  den  største  Spisesal  var  rund  og  stjernebesaaet  som 
selve  Himmelhvælvingen,  og  ved  et  kunstigt  Uhrværk  drejede 
den  sig  som  Himlen.  Til  Badene  var  der  ledet  koldt  Kilde- 
vand fra  Sabinerbjergene  og  mineralske  Vande  fra  Cam- 
pagnaen.  Fra  Haveanlægene  saae  man  ud  over  Parker 
og  Enge,  hvor  Hjortene  græssede,  en  egen  zoologisk  Afdeling 
talte  en  Rigdom  af  sjeldne  Dyr,  store  Søer  vare  udgravede, 
og  i  dem  sejlede  forgyldte  Skibe,  medens  kunstige  Billeder 
spejlede  sig  i  deres  Vande  som  fjerne  Byer.  Kort  sagt, 
det  var  et  Feepalads,  hvor  alle  Orientens  og  Occidentens 
Rigdomme  vare  forenede,  og  da  det. stod  færdigt,  var  hele 
den  Tribut,  som  den  blaserede  Kejser  ydede  sit  eget  Værk, 
de  Ord:  Nu  kan  jeg  da  begynde  at  boe  som  et  Menneske!« 
Hele  Herligheden  varede  kun  et  Par  Aar;  da  efter  Neros 
Mord  og  de  tre  hurtig  bortryddede  Kejsere  Flavius  Vespa- 
sianus  af  sine  Soldater  blev  gjort  til  Rigets  Herre,  var  det 
en  af  hans  første  Opgaver  at  udslette  de  synlige  Minder 
om  sine  nærmeste  Forgængere  for  at  faae  Romerne  til  at 
glemme  det  juliske  Dynasti  over  det  nye  flaviske.  Neros 
gyldne  Hus  var  det  første  Offer;  af  hans  Palads,  hvis 
nederste  Etage  blev  tilkastet  og  fyldt,  dannedes  Titus- 
Thermerne,  i  den  udgravede  Sø,  som  udtørredes,  opførtes 
det  flaviske  Amfitheater  med  Plads  til  mellem  80  og  90,000 
Tilskuere.  Med  den  imponerende  Størrelse  forener  sig  en 
Storhed  og  Simpelhed  i  Anordningen,  en  symmetrisk  Regel- 
mæssighed, som  Amfitheatrets  Bestemmelse  tillader,  uden  at 
den  bliver  monoton.  For  hver  Ende  af  Ellipsens  længste 
Axe,  altsaa  imod  Forum  og  paa  den  modsatte  Side,  er  der 
Hovedindgange  med  tre  mægtige  Arkadeaabninger,  bestemte 
til  de  store  Optog  af  Gladiatorer,  vilde  Dyr  og  Bevæbnede, 

som  drog  over  Arenaen;  den  korte  Axe  har  to  lignende 
Portaler,  den  ene  imod  Esquilinus  og  den  anden  imod  Cælius, 
til  Kejserens  Brug;  i  Ydermurens  Oval  er  der  paa  hele 
Omkredsen  anbragt  ialt  firsindstyve  Buer,  som  give  Adgang 
til  Tilskuerpladserne,  og  disse  Porte  vare  forsynede  med 
Nummere  i  Romertal,  hvoraf  man  endnu  kan  læse  adskillige, 
svarende  til  dem  paa  Tilskuernes  Billetter.  Brede  Trapper 
og  Korridorer  føre  overalt  til  de  fire  Etager,  som  højnede 
sig  over  hverandre,  hver  med  sine  Rækker  af  marmor- 
beklædte  Sæder,  den  øverste  i  en  svimlende  Højde;  Alt  er 
saa  hensigtmæssig  indrettet,  at  ingen  Trængsel  behøvede 
at  opstaae,  at  Mængden  i  den  korteste  Tid  kunde  fylde 
og  atter  rømme  Theatret.  Hver  enkelt  af  disse  mange 
tusinde  Tilskuere  har  fra  sin  Plads  havt  et  frit  Overblik, 
ikke  alene  over  Arenaen,  men  over  hele  Theatret.  Den 
yderste  af  de  ovale  Murringe,  der  omslutte  Arenaen,  er  af 
rødbrune  Travertiner-Kvadre,  og  var  smykket  med  en  tre- 
dobbelt Række  af  Søjler,  nederst  massive  doriske  Søjler, 
over  dem  lettere  joniske, .  øverst  korinthiske  med  deres 
finere  Behandling,  og  over  disse  tre  Etager  løb  endnu  en 
fjerde  med  korinthiske  Pilastre  og  Konsoler,  bag  hvilke 
Muren  er  gjennembrudt  af  runde  Vinduesaabninger.  Det 
Indre  har  været  marmorbeklædt,  prydet  med  Statuer  i  stort 
Antal,  skærmet  imod  Solen  med  uhyre  Sejl  af  purpurfarvet 
eller  himmelblaat  Tøj,  udspændte  fra  vældige  Mastetræer 
paa  den  øverste  Runding  og  bølgende  for  den  lette  Brise. 
Men  for  dette  som  for  alle  Amfitheatre  har  den  stolteste 
Prydelse  været  selve  den  forsamlede  Menneskemasse  i  de 
festlige  og  farverige  Dragter :  nærmest  ved  Arenaen  Kejseren 
og  hans  glimrende  Hof,  Senatorerne  i  purpurbræmmet  Toga, 

Præstekollegierne  i  Ornater,  om  hvis  Glands  den  katholske 
Ritus  endnu  giver  os  en  Forestilling,  Vestalinderne  i  deres 
lange  Slør,  fremmede  Fyrster  og  Gesandter  i  asiatiske 
eller  afrikanske  Kostumer,  endelig  Ridderne,  dette  Roms 
Plutokrati,  hvis  Pragt  ofte  fordunklede  de  højere  Stænders. 
Den  anden  Række  Pladser  var  forbeholdt  de  romerske 
Borgere,  der  ogsaa  maatte  møde  i  Toga,  den  tredie  og 
største  fyldtes  af  den  ringeste  Almue,  af  de  Frigivne  og 
Slaverne,  medens  endelig  den  allerøverste,  bag  en  Søjle- 
række, var  overladt  til  Kvinderne,  der  kun  undtagelsesvis 
og  ved  særligt  Privilegium  kunde  tage  Plads  nærmest  ved 
Arenaen. 

Offenlige  Fester  have  til  alle  Tider  af  Roms  Historie 
spillet  en  fremragende  Rolle  i  Folkets  Liv  og  optaget  en 
væsenlig  Del  af  dets  Tid.  I  Pavedømmets  Glandsperioder 
fulgte  den  ene  kirkelige  Fest  den  anden,  saa  at  der  næsten 
ingen  Tid  blev  tilbage  til  Arbejdet  og  det  daglige  Liv;  men 
endda  var  dette  Intet  i  Sammenligning  med  Tilstanden 
under  Kejserne,  hvor  tilsidst  Cirkus,  Amfitheater  og  Scenerne 
for  den  tragiske  og  komiske  Kunst  næsten  uafbrudt  samlede 
Tilskuere  ved  Festligheder,  der  ligeledes  skulde  gjælde  for 
religiøse.  Ved  Slutningen  af  Republiken  havdes  der  aarlig 
66  Festdage,  som  vi  endnu  kjende  fra  et  gammelt  Kalen- 
darium:  de  romerske  og  de  plebejiske  Lege,  Fester  for 
Ceres,  Apollo,  den  store  Moder,  Flora,  de  af  Sulla  ind- 
stiftede Sejrsfester  osv. ;  af  disse  66  Dage  vare  14  helligede 
til  Væddeløb  paa  Rendebanen,  2  til  Prøve  med  Hestene, 
2  til  Offermaaltider,  48  til  Theaterforestillinger,  medens 
Gladiatorkampe  dengang  endnu  ikke  kjendtes.  Tallet  voxede 
med  Fester   for  Venus  Genitrix  og  Mars,   saa  at  det  under 

Tiberius  var  87,  men  under  Marcus  Aurelius  var  det  steget 
til  135,  i  det  fjerde  Aarhundrede  til  175,  og  hertil  kom 
endnu  hyppig  overordenlige  Fester,  som  kunde  vare  Uger 
og  Maaneder  igjennem.  Saaledes  gav  Titus  til  Indvielsen 
af  det  flaviske  Amfitheater  i  Aaret  80  en  Fest,  som  varede 
i  IOO  Dage,  og  Trajan  fejrede  sin  Triumf  over  Dacerne  ved 
en  anden  paa  123  Dage.  Der  var  ikke,  som  i  vor  Tid, 
Tale  om  at  udfylde  en  Del  af  Dagen  ved  Forestillinger  i 
Cirkus  eller  paa  Theatret,  de  begyndte  ved  Morgenens 
Frembrud  og  fortsattes,  saa  længe  Dagslyset  varede. 
Gladiatorkampene,  som  først  henimod  Republikens  Under- 
gang indførtes  i  Rom  og  i  Begyndelsen  kun  opførtes  til 
Forherligelse  af  Begravelsesfester,  tog  snart  saaledes  Over- 
haand,  at  de  næsten  fortrængte  andre  sceniske  Forestillinger 
og  kom  til  at  indtage  den  allerførste  Plads.  Allerede  Cæsar 
anvendte  store  Bekostninger  for  at  vinde  Folket  ved  stor- 
artede Gladiator-Fægtninger  og  lod  320  Par  i  Rustninger 
af  Sølv  kæmpe  med  hinanden;  ved  de  otte  store  Forestil- 
linger, som  August  gav  i  sin  næsten  halvtredsindstyveaarige 
Regeringstid,  kæmpede  ialt  10,000  Gladiatorer,  men  dette 
Tal  figurerede  alene  ved  Trajans  fire  Maaneders  Fest  efter 
den  daciske  Triumf,  og  Gordian  gav  i  det  Aar,  hvor  han 
var  Ædil,  hver  Maaned  en  Gladiatorkamp,  hvor  der  aldrig 
optraadte  under  150,  men  jevnlig  indtil  500  Par.  I  samme 
Forhold  som  Antallet  af  de  Kæmpende  steg  ogsaa  Pragten  i 
Udstyrelsen  og  Bestræbelsen  efter  at  finde  paa  noget  Nyt 
og  Sælsomt,  som  kunde  pirre  de  sløvede  Sandser;  alle  de 
Folkeslag,  som  Romerriget  overvandt,  maatte  levere  deres 
Kontingent  til  Arenaen,  og  man  saae  saaledes  her  snart 
blonde  Germaner,    Saxere,    Britere  og  Franker,    snart  vilde 

isauriske  og  skythiske  Røvere,  snart  Arabere,  Numidere  og 
Negere,  snart  Kvinder  i  Mandsdragt.  Efter  Tvekampe  mellem 
Mand  og  Mand  fulgte  store  Træfninger  af  ordnede  Skarer 
og  hele  Slag,  hvor  Tusinder  kæmpede  imod  hinanden,  og 
efter  hvilke  den  af  Blod  strømmende  Arena  var  dækket  af 
de  Faldnes  Lig,  eller  Søkampe  paa  kunstige  Søer,  store 
Naumachier,  hvor  tilsidst  Vandet  var  rødt  af  Blod.  Vilde 
Dyr  blandedes  ind  i  disse  Forestillinger,  snart  hidsedes 
Løver,  Tigere,  Panthere,  Flodheste,  Rhinocerosser  og  Elefanter 
imod  hinanden  i  broget  Blanding,  snart  maatte  Mennesker 
optage  Kampen  med  dem.  I  Hundredevis  offredes  sjeldne 
Dyr  ved  disse  Festligheder;  hele  Verden  sattes  i  Kontri- 
bution  for  at  mætte  Roms  Hunger  efter  nye  Optrin  af 
denne  Art,  i  de  fjerneste  Lande  vare  Jægerne  sysselsatte 
med  at  fange  Dyr  og  Fugle,  og  kejserlige  Skibe  bragte 
fra  alle  Himmelhjørner  deres  Fragt,  som  Arenaen  kunde 
fortære  paa  en  eneste  Dag.  Om  den  Maade,  paa  hvilken 
Gladiatorerne  rekruteredes,  er  allerede  fortalt  ved  Skildringen 
af  Pompeji;  det  var  væsenlig  Krigsfanger,  Slaver,  Forbrydere 
og  Frigivne,  men  ogsaa  frie  Borgere  tyede  stundom  til 
Gladiatorskolen  som  den  sidste  Tilflugt  efter  et  forspildt 
Liv,  og  der  er  ikke  faa  Exempler  paa,  at  Personer  af  høj 
Stand,  ja  af  selve  den  kejserlige  Familie,  deltog  i  offenlige 
Gladiatorfægtninger  som  Frivillige.  De  professionelle  Gla- 
diatorskoler, som  ikke  blot  fandtes  i  Rom,  men  vare  spredte 
over  alle  Provindserne,  holdtes  sammen  ved  en  jernhaard 
Disciplin,  der  behandlede  alle  »Familiens';  Medlemmer  som 
Fanger,  og  Øvelserne  dreves  planmæssig  og  med  skaanselløs 
Strenghed  efter  erfaringsmæssige  Regler.  Gladiatorerne  vare 
inddelte  i  Kategorier,  som  hver  havde  sin  udviklede  Kamp- 

maade,  og  disse  forskjéllige  Afdelinger  maatte  snart  optræde 
indbyrdes,  snart  imod  hinanden,  enkeltvis  eller  i  større 
Grupper.  »Retiarierne«  vare  næsten  nøgne,  bevæbnede 
med  en  spids  Trefork  og  en  Dolk  samt  forsynede  med  et 
Net,  hvori  de  søgte  at  hilde  deres  Modstander,  hvem  de 
saa  gav  Naadestødet;  imod  dem  kæmpede  dels  de  let- 
bevæbnede  »Secutorer«,  som  kun  bar  Visirhjelm,  Sværd 
og  Skjold,  snart  »Galliere«  og  »Myrmilloner«  i  tung  Rust- 
ning, som  med  lukket  Visir  i  halvt  knælende  Stilling  oppe- 
biede Angrebet;  »Samniterne<>  bar  lange  firkantede  Skjolde 
og  korte,  lige  Sværd,  »Thracierne«  et  lille  rundt  Skjold,  men 
krumme  Sabler;  nogle  Fægtere  vare  klædte  helt  i  Jern  som 
siden  Middelalderens  Riddere  og  søgte  i  indbyrdes  Kamp  at 
rette  deres  Stød  imod  Rustningernes  svage  Steder;  Rytterne 
kæmpede  med  lange  Landser,  »Essedarierne<  fra  britanniske 
Stridsvogne,  der  styredes  af  en  særlig  Kjøresvend  ligesom 
de  homeriske  Heltes.  Naar  i  en  Tvekamp  en  Gladiator 
blev  saaret,  lød  fra  Forsamlingen  Raabet  håbet!  Om  han 
skulde  slippe  med  Saaret  eller  modtage  det  dræbende  Stød, 
overlod  Festgiveren  sædvanlig  til  Publikum;  den  overvundne 
Gladiator  løftede  en  Finger  i  Vejret  for  at  bede  om  Naade, 
vilde  Tilskuerne  skaane  ham,  saa  svingede  de  deres  Klæder 
eller  løftede  ligeledes  en  Finger  opad,  men  den  nedadbøjede 
Tommelfinger  var  Tegnet  paa,  at  Bønnen  afsloges,  og  det 
grusomme  Folk  var  kun  sjelden  stemt  for  Skaansel.  Medens 
Sejrherren  med  Palmegrene  i  Hænderne  vandrede  rundt  i 
Arenaen  og  modtog  sin  Tribut  af  jublende  Bifald,  kom 
Tjenere  i  Masker  som  Underverdenens  Guder  ind  for  at 
slæbe  de  Faldne  bort,  og  andre  i  Charons  Dragt  prøvede 
med   glødende   Jern,    om    ikke  Døden   skulde   være    forstilt. 

Imens  blev  Arenaens  Sand  revet  og  pyntet  til  den  næste 
Kamp.  Tilskuerne  tog  her  som  ved  alle  offenlige  Festlig- 
heder lidenskabeligt  Parti  og  delte  sig  i  tvende  Lejre;  ligesom 
man  ved  Væddekjørslerne  havde  de  Grønne  og  de  Blaae, 
saaledes  var  der  i  Arenaen  Tilhængere  af  de  store  Skjolde, 
d:  Myrmillonerne  og  Samniterne,  og  af  de  smaa  Skjolde, 
o:  Thracerne.  Denne  Partigruppering  omfattede  alle  Sam- 
fundets Lag,  selv  Kejserne  skjænkede  deres  Sympathi  til 
den  ene  eller  den  anden  Side,  og  efterat  det  politiske  Liv 
var  ophørt  med  Frihedens  Undergang,  fandt  den  menneske- 
lige Naturs  Trang  til  Strid  og  Modsætning  en  Tumleplads 
i  Arenaens  og  Rendebanens  Partitvistigheder,  der  mere  end 
een  Gang  udartede  til  blodige  Slagsmaal. 

Bekostningen  ved  disse  storartede  Optrin  var  uhyre. 
Da  Hadrian  som  Prætor  skulde  give  Folket  en  Række 
Fester,  skjænkede  Trajan  ham  hertil  2  Millioner  Sestertier 
eller  omtrent  400,000  Kroner.  Aurelian  fik  af  Kejser  Valen- 
tinian til  sine  Cirkuslege  5  Millioner  Sestertier  eller  henved 
en  Million  Kroner  foruden  Klædningsstykker,  Tæpper  og 
Offerdyr  samt  300  Guldstykker  og  3000  Sølvdenarer  til 
Uddeling.  Symmachus,  der  ikke  engang  regnedes  blandt 
de  rigeste  Senatorer,  udgav  i  syv  Dage  til  sin  Søns  Prætor- 
Lege  2000  Pund  Guld  eller  over  1,600,000 Kroner;  Maximus 
anvendte  en  dobbelt  saa  stor  Sum;  i  sit  Konsulatsaar  øds- 
lede Justiman  paa  offenlige  Fester  ialt  288,000  Solidi  eller 
3,200,000  Kroner.  Da  Kejser  Philippus  Araberen  248  e.  Chr. 
fejrede  Roms  Tusindaarsfest,  gav  han  i  det  fiaviske  Amfi- 
theater  Forestillinger,  ved  hvilke  2000  Gladiatorer  gaves  til 
Pris  foruden  hele  Gordians  zoologiske  Samling:  32  Elefanter, 
10  Elsdyr,   10  Tigere,  70  Løver,  30  Leoparder,   10  Hyæner, 

i  Nilhest,  i  Næshorn,  10  Giraffer,  40  vilde  Heste  og  en 
Mængde  mindre  Dyr.  Gladiatorkampene  varede  indtil  det 
femte  Aarhundrede;  Christendommens  Indførelse  vakte  en 
Opposition  imod  disse  blodige  Skuespil,  og  i  404  skal 
Kejser  Honorius  have  forbudt  dem,  efterat  en  asiatisk  Munk 
Telemachus  var  sprungen  ned  paa  Arenaen  for  at  skille  de 
Kæmpende  ad  og  var  blevet  sønderreven  af  det  forbittrede 
Folk.  Derimod  vedblev  længe  Dyrekampene,  og  istedetfor 
Gladiatorerne  traadte  andre  Elementer  af  de  tidligere  Fest- 
ligheder frem  i  Forgrunden,  nemlig  Athleter,  Nævefægtere 
og  Brydere,  afrettede  Dyr,  Jonglører,  Behændighedskunstnere, 
Beridere  og  deslige,  om  hvis  vidunderlige  Færdighed  de 
gamle  Krøniker  have  efterladt  Beretninger,  der  stille  vore 
Dages  Bedrifter  paa  dette  Omraade  fuldstændig  i  Skygge. 
Ogsaa  vedblev  den  Skik,  at  der  med  Forestillingerne  for- 
bandtes Uddelinger  af  Gaver  til  Tilskuerne  og  hele  Lotterier, 
i  hvilke  Gevinsterne  vare  Levnetsmidler,  Klædningsstykker, 
Smykker  og  Pengesummer.  La  Tombola  er  i  Italien  en 
ældgammel  Institution,  og  den  Lidenskab,  hvormed  vor 
Tids  Romere  vedblive  at  dyrke  dette  Spil,  har  dybe  Rødder 
i  Aarhundreders  Tradition. 

Det  flaviske  Amfitheater,  der  i  Folkemunde  snart  fik 
Navnet  Colosseum  eller,  i  moderne  Italiensk  Coliseo,  enten 
fra  Neros  Kæmpestatue  eller  af  Hensyn  til  Bygningens  egne 
kolossale  Dimensioner,  gik  over  til  at  blive  et  Slags  Symbol 
paa  Roms  Magt;  Beda  den  Ærværdige  anfører  en  Spaadom, 
som  gaaer  ud  paa,  at  saa  længe  Coliseo  staaer,  vil  ogsaa 
Rom  bestaae,  men  falder  det,  saa  ere  ogsaa  Roms  Dage 
talte,  og  da  forgaaer  den  hele  Verden.  Skjøndt  Bygningen 
har   lidt   meget   af  Tidens  Tand   og  Menneskenes  Hensyns- 

løshed,  og  skjøndt  den  unge  amerikanske  Miss  til  en  vis 
Grad  havde  Ret,  da  hun  for  at  minde  sin  Mama  om,  at 
de  virkelig  havde  seet  Coliseo,  kaldte  den  that  old  ug/y 
thing,  you  know,  so  sadly  out  of  r  ep  air,  er  der  dog  al 
Grund  til  at  antage,  at  den  kan  staae  endnu  i  mange  Aar- 
hundreder,  især  efterat  man  har  begyndt  at  vise  nogen 
Omhu  for  at  bevare  dens  Rester,  og  efterat  man  har  be- 
sluttet sig  til  det  store  Offer  af  poetisk  Romantik,  at 
borttage  den  yppige  Vegetation,  som  dækkede  de  ærværdige 
Mure  og  hang  i  maleriske  Festons  mellem  Buerne,  men 
som  truede  Ruinerne  med  en  hurtig  Ødelæggelse.  Amfi- 
theatret  har  vistnok  gjennemlevet  sit  første  Aartusinde 
saagodtsom  uskadt;  først  da  Robert  Guiscard  1084  ødelagde 
de  indtil  da  tæt  bebyggede  Høje  Cælius  og  Aventinus, 
gik  det  ogsaa  ud  over  Coliseo,  og  end  mere  led  det  i  det 
tolvte  og  trettende  Aarhundrede,  da  Frangipanierne  gjorde 
det  til  en  Blanding  af  Fæstning  og  Kaserne.  I  September 
1332  lod  det  romerske  Senat  i  Amfitheatret  holde  en  stor 
Tyrefægtning,  hvorved  18  Mennesker  dræbtes,  og  1381  blev 
en  Trediedel  af  Bygningen  skjænket  til  et  Selskab  af 
barmhjertige  Brødre,  som  lod  endel  af  Buerne  tilmure  og 
her  indrettede  et  Hospital.  Arenaen,  der  var  mættet  med 
christne  Martyrers  Blod,  betragtedes  som  en  Helligdom, 
men  Bygningen  selv  blev  ikke  respekteret,  og  i  en  lang 
Række  af  Aar  hentede  man  fra  dens  vældige  Mure  som 
fra  et  Stenbrud  Materialet  til  nye  Kirker  og  Paladser ;  Pave 
Paul  II  tog  derfra  Kvaderstenene  til  Paladset  San  Marco 
eller,  som  det  nu  hedder,  Palazzo  di  Venezia,  det  østerrigske 
Gesandtskabshotel,  Kardinal  Riario  til  det  af  Bramante  op- 
førte Cancelleria,    denne    skjønne  og  ved  Mordet  paa  Rossi 

historisk  berømte  Bygning,  Paul  III  til  det  store  Palazzo 
Farnese.  Sixtus  V,  hvem  Rom  ellers  skylder  saa  Meget, 
havde  faaet  den  fortvivlede  Plan  at  lave  Coliseo  om  til  en 
Klædefabrik  og  indrette  Arbejderboliger  i  dets  Hvælvinger, 
men  døde  heldigvis,  førend  denne  Vandalisme  kom  til  Ud- 
førelse. Den  gamle  Ruin  laae  hen  uden  Tilsyn,  Eremiten 
fik  i  1727  Lov  til  at  bortforpagte  Græsningen  derinde,  og 
naar  det  blev  altfor  galt  med  Tyve  og  Røvere,  som  havde 
deres  Tilhold  i  Buegangene,  lod  den  pavelige  Regering 
Indgangsportene  tilmure,  hvad  der  naturligvis  kun  førte  til 
nye  Ødelæggelser.  Fra  Pave  Pius  VII' s  Tid  begyndte 
Restaurationsarbejderne,  og  skjøndt  disse  ganske  vist  kunde 
have  været  udførte  med  større  Smag  og  Forstand,  maa 
man  dog  være  erkjendtlig  for,  at  der  er  sat  en  Grændse 
for  den  gradvise  Ødelæggelse,  uden  altfor  meget  at  dvæle 
ved,  at  de  nye  Mursten  staae  grelt  imod  den  gamle  Tra- 
vertinersten  med  dens  kraftige,  brunrøde  Farve,  eller  at  de 
lige  Linier  i  de  skraanende  Støttemure  forstyrre  Indtrykket 
af  Ruinens  runde  Former.  Man  maa  erindre,  hvilken  stor 
Bekostning  selv  en  Istandsættelse  med  det  gamle  Materiale 
vilde  medføre;  Værdien  af  det  endnu  1756  i  Coliseo  tilstede- 
værende Materiale  af  Travertinersten  er  anslaaet  efter  Da- 
tidens Priser  til  næsten  17  Millioner  Francs  eller  12  Millioner 
Kroner,  og  den  italienske  Arkitekt  Tocco  har  beregnet,  at 
Amfitheatrets  Opførelse  under  Vespasian  maa  have  kostet 
mindst  5  Millioner  Scudi  eller  25  Millioner  Francs.  Det  er 
sandt,  at  disse  Summer  endda  blegne  i  Sammenligning  med, 
hvad  der  i  den  fattige^  Middelalder  og  i  vore  Dage  er  af 
Paver  anvendt  paa  Pragtbygninger  som  Peterskirken  og 
San  Paolo  udenfor  Murene. 

Fra  de  højere  Etager  af  Coliseo,  til  hvilke  der  er  Ad- 
gang uden  nogen  besværlig  Ledsagelse  af  Cicerone,  har 
man  en  Rigdom  af  maleriske  Udsigter,  dels  over  det  uhyre 
indre  Rum,  som  først  herfra  ret  oversees,  dels  til  alle 
Himmelshjørner  over  Rom,  Campagnen  og  Bjergene.  En 
anakronistisk  Telegrafledning  er  ført  hen  ad  den  øverste 
Rand.  Ruinens  væsenligste  Tillokkelse  er  dog  ikke  de  ud- 
strakte Vuer,  som  kunne  nydes  fra  dens  Top,  men  den 
Uendelighed  af  begrændsede  og  ligesom  indfattede  Pro- 
spekter, der  fra  de  dunkle  Gange,  Arkader  og  Hvælvinger 
aabenbare  sig  for  Blikket.  Fra  den  dybe  Skygge  bag 
disse  vældige  Mure  og  gjennem  det  mørke  Perspektiv  af 
disse  afrundede  Buerækker  faaer  man  pludselig  Øje  paa  et 
eller  andet  lille  og  skarpt  begrændset  Parti  af  Omgivelserne 
udenfor,  maaskee  en  fjern,  vedbendklædt  Mur  af  Caracallas 
Bade,  maaskee  en  af  Ruingrupperne  paa  Forum,  maaskee 
en  af  Albanernes  eller  Sabinernes  Bjergtoppe,  maaskee  de 
to  dejlige  Palmetræer,  som  oppe  i  Haven  til  San  Bona- 
ventura,  Kiichlers  Kloster,  tegne  deres  slanke  Stamme  og 
tætte  Krone  imod  den  rene  Himmel.  Modsætningen  imellem 
den  mystiske  Dunkelhed,  hvori  man  selv  færdes  og  den 
straalende,  solklare  Glands,  som  er  udgydt  over  Landskabet 
udenfor,  er  henrivende;  det  er  mærkeligt,  at  ingen  af  vore 
Malere  har  turdet  binde  an  med  et  af  disse  effektfulde 
Prospekter,  indfattet  i  den  mørke  Ramme  af  Coliseos  Buer, 
men  maaskee  er  det  netop  Effekten,  som  skræmmer  vore 
altfor  tilbageholdende  Kunstnere.  Ligesaa  maleriske  ere  de 
Partier  af  Coliseos  lavere  Hvælvinger  og  Buegange,  som  i 
rig  Fylde  vexle  med  hinanden,  naar  man  kjører  forbi  Ruinen, 
og  denne  Skjønhedsvirkning  ere  vore  Malere  mindre  bange 

for  at  gjengive.  Derimod  er  den  Nydelse,  man  i  tidligere 
Aar  kunde  have  ved  at  vandre  rundt  paa  Arenaen,  for 
Tiden  næsten  helt  forstyrret.  Da  Planen  om  Fabrikanlæget 
heldig  var  strandet,  blev  Coliseo,  hvis  Jordbund  havde  drukket 
saa  mange  christne  Martyrers  Blod,  erklæret  for  en  Helligdom ; 
paa  Arenaen  opførtes  Altere  og  »Stationer'  fra  Christi 
Golgatha-Vandring ;  i  det  syttende  Aarhundrede  gaves  der 
her  fra  en  Scene,  som  var  indrettet  paa  det  gamle  Podium, 
hver  Langfredag  Passionsskuespil  af  samme  Art  som  de, 
der  endnu  ere  bevarede  i  den  bayerske  Landsby  Ober- 
Ammergau ;  ved  Altrene  læstes  jevnlig  Messer,  og  Kapu- 
cinere fra  Araceli  holdt  Prædikener  i  den  burlesk-folkelige 
Stil,  som  saa  meget  tiltaler  den  italienske  Almue.  Men 
for  ikke  længe  siden  har  Udgravningslysten,  der  hos  Arkæo- 
logerne kan  stige  til  en  Mani,  kastet  sig  over  Coliseos  Arena, 
og  mere  end  Halvdelen  af  den  store  Flade  er  nu  utilgængelig, 
idet  man  har  borttaget  Jorden  fra  Kjælderhvælvingerne  og 
Substruktionerne,  et  tæt  Net  af  svære  Mure,  imellem  hvilke 
der  nu  staaer  stinkende  og  modbydeligt  Vand,  som  man  ikke 
kan  skaffe  Afløb.  De  Lærde  strides  om,  hvad  disse  under- 
jordiske Rum  have  været  brugte  til;  medens  Nogle  antage 
at  det  har  været  Ledninger,  ved  hvis  Hjælp  Arena  kunde 
sættes  helt  under  Vand  til  Opførelsen  af  Naumachier,  mene 
Andre,  og  vistnok  med  større  Føje,  at  de  have  været  be- 
nyttede til  det  vidtløftige  Maskineri,  som  brugtes  ved  større 
Forestillinger,  samt  til  Baase  for  Kæmperne  og  for  de  vilde 
Dyr,  inden  de  blev  slupne  løs  paa  Arenaen.  Men  under 
alle  Omstændigheder  synes  Udgravningerne  nu  at  have 
givet  de  Oplysninger,  de  overhovedet  kunne  yde,  og  det 
er   et   almindeligt  Ønske,    at   de   atter  maatte  blive  kastede 

til,  saa  at  den  hele  Arena  igjen  kunde  blive  fri.  Ogsaa 
hygiejniske  Hensyn  tilraade  dette,  thi  Egnen  omkring  Coliseo, 
som  allerede  i  Forvejen  var  usund  og  fugtig,  lider  meget 
ved  Uddunstningerne  fra  det  i  Grunden  stille  staaende,  raadne 
Vand.  Et  Aftenbesøg  i  Coliseo  er  farligt;  dvæler  man  for 
længe  derinde,  kan  man  let  hente  sig  en  alvorlig  romersk 
Feber. 

Og  dog  er  Aftenen  maaskee  den  Tid,  hvor  den  væl- 
dige Ruin  gjør  det  dybeste  og  mest  mystiske  Indtryk. 
I  mørke  Nætter  foranstaltes  der  undertiden  Belysninger  ved 
bengalske  Flammer,  og  en  talrig  Mængde  af  Fremmede  og 
Indfødte  samle  sig  da  for  at  nyde  det  ejendommelige 
Skuespil,  hvor  det  rige,  blændende  Lys  mødes  med  de 
dybe  Skygger  inde  under  Hvælvingerne  i  en  Uendelighed 
af  Overgange.  Men  næsten  endnu  skjonnere  og  fuldt  saa 
romantisk  er  Coliseo  i  Maaneskin,  et  saadant  Maaneskin, 
som  i  de  stille  romerske  Nætter  straaler  ned  fra  den  klare 
Himmelhvælving.  Mit  uforglemmeligste  Minde  fra  Coliseo 
skylder  jeg  en  saadan  Maaneskinsnat.  Det  var  i  December 
1867;  vor  Afrejse  fra  den  evige  Stad  var  nær,  vi  havde 
tilbragt  Aftenen  sammen  med  en  stor  Kreds  af  Skandinaver 
ved  en  af  disse  glade  og  beaandede  Osteri-Fester,  som  alene 
kunne  fejres  i  Rom,  og  i  Fuldmaanens  klare  Lys  gjorde  vi 
derpaa  en  Afskedsvandring  ned  over  Capitolium  og  Forum 
til  Coliseo.  Franskmændene  vare  dengang  nylig  vendte  til- 
bage til  Rom  for  at  beskytte  Paven  imod  Garibaldis  Fri- 
skarer, de  holdt  alle  vigtige  Punkter  i  Byen  besatte,  og  ved 
Coliseo  stod  der  Vagtposter  af  kejserlige  og  pavelige  Sol- 
dater. Det  var  forbudt  at  betræde  Ruinen  efter  Soldnedgang, 
men   vor   gamle  Konsul  Bravo,    der   var  saa   fortrolig   med 

romerske  Tilstande,  aabnede  en  Underhandling  med  Skild- 
vagterne og  vidste  at  anvende  saa  gode  Argumenter,  at 
vort  Selskab  fik  Tilladelse  til  at  passere,  rigtignok  eskorteret  af 
en  lille  Peloton.  I  Maaneskjæret  syntes  Rummet  i  Amfitheatret 
endnu  vældigere  end  om  Dagen,  den  skarpe  Linie  mellem  Lys 
og  Skygge  drog  sig  skraat  igjennem  hele  Bygningen;  inde  i 
de  mørke  Partier  tegnede  sig  kraftig  enkelte  klare  Lys- 
pletter, hvor  man  gjennem  Aabninger  i  Muren  saae  ud  paa 
den  oplyste  Himmel.  Vi  vare  Alle  tause  og  dybt  grebne 
af  den  majestætiske  Skjønhed.  Den  svenske  Billedhugger 
Borjesson,  vor  første  Sanger,  steg  op  til  en  af  de  højere 
Etager  og  intonerede  herfra  med  sin  klare,  mandige  Røst, 
der  fyldte  hele  Rummet  og  klang  igjen  fra  de  morke  Dybder, 
hin  Vinters  Yndlingssang :  Du  gamla,  du  friska,  du  fjall- 
hoga  Nord!  Vi  lyttede  andægtig  til,  og  Soldaterne,  der 
antog  den  højtidelige  Melodi  med  dens  langsomme  Rhytmer 
for  en  Psalme,  satte  Geværet  ved  Foden  og  foldede  Hæn- 
derne. Og  visselig  var  dette  en  Gudstjeneste,  som  nok 
kunde  opveje  en  Kapucinerprædiken :  en  nordisk  Gudstjeneste 
i  Flaviernes  Amfitheater. 

.om  frembyder  en  saadan  Rigdom  af  Ting,  som 
skulle  sees,  af  Samlinger  og  Monumenter,  af  Kirker  og 
Ruiner,  af  Kunstværker  og  Naturskjønheder,  at  den  Rej- 
sende maa  benytte  sin  Tid  vel  og  inddele  den  forstandig 
for  at  faae  et  Udbytte,  der  svarer  til  Varigheden  af  hans 
Ophold.  Selv  om  han  har  Maaneder  til  sin  Raadighed, 
bliver  der  ikke  Noget  tilovers,  hver  Dag  vil  være  udfyldt 
med  et  Program,  hvori  strengt  Arbejde  parrer  sig  med  rig 
Nydelse.  Men  af  og  til  bør  man  dog  bryde  denne  plan- 
mæssige Travlhed  og  skjænke  sig  selv  en  Hviledag,  helliget 
til  Vandringer  paa  Maa  og  Faa  omkring  i  den  evige  Stad 
og  til  Iagttagelse  af,  hvad  der  foregaaer  paa  Gader  og 
Stræder.  Det  lønner  sig  rigelig.  Paris  er  ikke  det  eneste 
Sted,  hvor  man  kan  flanere  med  Udbytte;  Rom  staaer  i 
mine  Tanker  ulige  højere  i  denne  Retning  og  frembyder 
en  ganske  anden  Rigdom  af  Indtryk.  Det  ene  Kvarter 
ligner  ikke  det  andet,  hver  Del  af  Byen  har  sit  aldeles 
særegne  Præg;  det  er  en  hel  Verdenshistorie,  som  er  samlet 
indenfor  disse  Mure,  nogle  faa  Skridt  kunne  føre  os  mange 
Aarhundreder  frem  eller  tilbage  i  Tiden,  fra  Middelalderen 

til  Oldtiden,  fra  denne  atter  til  vor  egen  rastløse  Tidsalder. 
Indtrykkene  vexle  i-  bratte  Overgange,  Tanken  fordyber  sig 
snart  i  Antikens  majestætiske  Ro,  snart  i  Katholicismens 
romantiske  Mystik,  og  kaldes  saa  fra  hine  svundne  Dage 
pludselig  tilbage  til  Nutiden  med  al  dens  travle  Færden. 
Og  selv  i  den  forholdsvis  lille  Del  af  Rom,  der  er  beboet 
og  bebygget,  er  der  en  rig  Afvexling 5  naar  man  fra  Gaderne 
paa  Skraaningen  af  Monte  Pincio,  de  Fremmedes  Hjem, 
kommer  ned  i  Via  Condotti,  i  Corso,  i  de  tæt  bebyggede 
Egne  omkring  Fontana  Trevi,  Pantheon  og  Piazza  Navone 
eller  ind  i  de  interessante  Gader  imellem  det  gamle  Forum 
og  Trajans  Forum,  er  det  som  en  helt  ny  Verden,  og  disse 
Steder  ere  atter  væsenlig  forskjellige  fra  de  Kvarterer,  hvor 
Middelalderen  og  Nutiden  have  bygget  sig  ind  i  de  gamle 
Ruiner,  og  hvor  en  Befolkning  af  simple  Haandværkere  og 
smaa  Detailhandlere  mødes  med  Omegnens  Landboere,  disse 
originale  Skikkelser,  i  hvilke  Præget  af  Oldtiden  endnu  er 
saa  sælsomt  bevaret.  Trastevere,  Kvarteret  hinsides  Floden 
fra  S.  Pietro  in  Montorio  indtil  Vatikanet,  har  atter  sin 
ejendommelige  Karakter,  og  saa  have  vi  dets  Gjenbo  paa 
den  venstre  Tiberbred,  det  snavsede  og  skumle  Ghetto, 
Ruinbyen  omkring  Forum  og  Palatinerbjerget,  Aventiner- 
bjergets  øde  Strækninger,  hele  den  nye  Stad,  som  er  ifærd 
med  at  rejse  sig  paa  Esquilinerhøjen,  og  som  strækker  sig 
fra  Santa  Maria  Maggiore  imod  Øst  og  Nord  næsten  lige 
til  Muren,  det  allernyeste  Rom,  hvis  fjerneste  Del  bærer 
det  kinesiske  Navn  il  Macao,  og  hvor  man  er  ifærd  med 
at  skaffe  Plads  til  den  betydelige  Tilvæxt  af  Befolkning, 
der  er  en  Følge   af  Roms  Ophøjelse  til  Italiens  Hovedstad. 

En  væsenlig  Forandring  er  indtraådt  i  det  romerske 
Gadeliv  i  de  senere  Aar.  Jeg  tænker  herved  mindre  paa 
de  kommunale  Forbedringer,  som  ere  indførte,  paa  Af- 
skaffelsen af  de  privilegerede  Skarndynger,  gli  immondezzaji, 
og  Indførelsen  af  et  meget  tjenstivrigt  Gadefejerkorps,  der 
bærer  Mærket  Nettezza  pubblica,  paa  den  forbedrede  Gas- 
belysning, der  nu  endog  anmassende  gjør  Fordring  paa  at 
fortrænge  de  beskedne  Lamper  foran  Madonna-  og  Helgen- 
billederne paa  Husene,  i  mange  Aarhundreder  et  væsenligt 
Led  af  den  offenlige  Belysning,  paa  det  patrouillerende 
Politi  og  andre  saadanne  Civilisationens  Symboler.  Disse 
Ting  ere  som  en  tynd  Fernis,  man  behøver  kun  at  skrabe 
ganske  let,  saa  kommer  det  rigtige  gamle  Rom  frem  under 
den.  En  meget  væsenligere  Forskjel  imod  før  er  det,  at 
det  gejstlige  Element,  som  tidligere  var  saa  stærkt  frem- 
trædende netop  i  det  romerske  Gadeliv,  er  trængt  betydelig 
tilbage  og  fordunklet  af  et  nyt,  som  var  næsten  ukjendt  i 
det  pavelige  Rom,  ialfald  indtil  den  franske  Okkupation, 
nemlig  det  militære.  De  sorte  præstelige  Kjoler,  de  af- 
stikkende Munke-  og  Nonne- Ordensdragter  med  deres  stærke 
Farvemodsætninger,  de  lange  Rækker  af  parvis  vandrende 
Seminarister  i  røde,  sorte,  violette  eller  hvide  Sottaner, 
alt  efter  deres  Nationalitet,  findes  maaskee  i  samme  Antal 
som  før,  men  de  spille  alligevel  en  ganske  anderledes  be- 
skeden Rolle.  I  Pavedømmets  Tid  følte  Enhver,  der  bar 
gejstlig  Dragt,  sig  som  Lodtager  i  Kirkens  Magt  og  op- 
traadte  med  Selvbevidsthed  som  Herre;  dette  er  nu  forbi, 
Præsterne  og  Abbaterne  snige  sig  langs  med  Muren,  og 
Seminaristerne  vandre  med  nedslagne  Øjne  for  ikke  at  see 
den  moderne  Forargelse.     Kirkens  store  Dignitarier,  Kardi- 

nalerne  og  MonsigTiorerne,  hvis  pragtfulde  Vogne  og  pran- 
gende Tjenerskab  før  hørte  med  til  den  nødvendige  Staffage 
i  en  romersk  Gadescene,  ere  blevne  rent  borte,  deres  hele 
Bestræbelse  er  at  passere  saa  ubemærket  som  muligt,  og 
istedetfor  at  prale  med  Purpuret  eller  den  violette  Silke 
gjemme  de  sig  bag  de  mindst  opsigtvækkende  Farver.  Men 
størst  er  Tabet  ved  Forbudet  imod  alle  gejstlige  Processioner, 
dette  saa  væsenlige  Led  af  Roms  offenlige  Liv.  Det  er 
desværre  rent  forbi  med  disse  maleriske  Optog,  hvor  Helgen- 
billeder og  fromme  Faner  førtes  med  Voxfakler  og  under 
Psalmesang  af  talrige  Præste-  og  Munkeskarer  gjennem 
Byens  Gader,  der  vare  festlig  smykkede  for  at  modtage 
Toget;  de  hellige  Billeder  og  Relikvier,  de  kostelige  Ornater 
for  Præsteskabet  komme  nu  ikke  udenfor  Kirkens  Mure. 
Selv  Hostien  skjuler  sig  nu,  naar  den  vandrer  til  en  Døende, 
det  Allerhelligste  tør  ikke  længere  som  fordum  paakalde 
Fromheden  og  med  Klokkeklang  forkynde  ?in  Vej  imellem 
Knælende.  Det  er  knap  nok,  at  den  hellige  Bambino  tør 
vise  Fligen  af  sin  Sløjkjole,  naar  Vidunderbilledet  fra  Ara- 
celi  kjøres  i  den  fromme  Torlonias  Vogn  til  en  Dødssyg. 
Det  Eneste,  der  er  blevet  tilbage  af  de  før  saa  talrige  Pro- 
cessioner, er  Ligtogene,  som  endnu  foregaae  paa  den  gamle 
Maade  med  lange  Rækker  af  spøgelseagtig  udseende,  hvide, 
blaae  eller  sorte  Hættebrødre  og  saa  mange  Kapuciner- 
munke, som  man  har  Raad  til  at  forsyne  med  Voxlys.  Et 
saadant  Ligfølge  vækker  altid  den  største  Opmærksomhed 
paa  sin  lange  Vej,  og  den  monotone  Lyd  af  de  halvt  sungne 
og  halvt  reciterede  Bønner  dæmper  for  en  Stund  al  verdslig 
Larm.  Processionerne  ere  kun  slet  erstattede  ved  Regi- 
menterne   af   Bersaglieri    eller    almindeligt    Infanteri,    som 

Morgen  og  Eftermiddag  med  skingrende  Musik  og  i  forceret 
Hurtigmarsch  drage  gjennem  Gaderne  til  og  fra  deres 
Øvelser.  De  smaa  Skikkelser  i  de  graae  Vaabenfrakker 
og  de  med  Lærred  overtrukne  Képier  gjøre  Indtryk  af  at 
kunne  være  flinke  Feltsoldater,  og  Bersaglierierne  i  deres 
bredskyggede  Hatte  med  nedfaldende  Fjederbuske  af  grønne 
Hanefjer  ere  et  Elitekorps,  men  i  malerisk  Virkning  kunne 
disse  forbistormende  militære  Skarer  ikke  erstatte  Proces- 
sionerne, der  med  sikker  Ro  og  under  harmonisk  Sang 
fejrede  det  Hellige,  Officererne  og  Underofficererne,  som 
det  er  vanskeligt  at  skjelne  fra  hinanden,  tilbringe  det 
meste  af  deres  Fritid  med  at  hænge  paa  Kaféerne  eller 
drive  paa  Corso  og  iagttage  Damerne;  denne  Idræt  øves 
mest  staaende,  thi  Corso  er  paa  de  fleste  Steder  og  især 
paa  sin  stærkest  befærdede  Del.  tæt  ved  Piazza  Colonna, 
altfor  smal  til  at  tillade  Vandringer,  og  den  romerske  flåneur 
stiller  sig  derfor  op  i  eller  ved  Rendestenen  paa  dette  Strøg 
og  lader  Verden,  baade  den  kjørende  og  den  spadserende, 
passere  Revue  forbi  sig. 

I  Via  Sistina  og  paa  den  spanske  Trappe  samles  om 
Morgenen  og  om  Middagen  Modelfamilierne,  og  her  kan 
man  blive  Vidne  til  mange  livlige  Optrin.  Ikke  alle  de 
Dragter,  hvori  Modellerne  paradere,  ere  aldeles  korrekte, 
baade  Mænd  og  Kvinder  holde  nok  af  at  lægge  lidt  til 
for  at  forøge  den  maleriske  Virkning,  og  der  spores  ofte 
et  kunstlet  Arrangement  i  Lapperne  paa  de  brune  Kapper 
eller  de  grove  Klæder;  Kostumet  er  stundom  noget  vil- 
kaarlig  sammensat,  saa  at  der  af  Pifferaro'en,  Ciociaro'en 
og  Giuncataro'en  er  dannet  en  fantastisk  Figur,  der  samler 
dem    alle    til    en    højere   Enhed,    eller    at   Albanerinden   er 

blandet  lidt  sammen  med  Fiskerkonen  fra  Nettuno  eller 
Sabinerinden  fra  Tivoli  og  Olevano.  Men  dejlige  ere  disse 
Mennesker  eller  dog  de  fleste  af  dem,  Børnene  saa  buttede 
og  saa  rosenkindede,  de  unge  Piger  saa  skjælmske  og  lok- 
kende, Matronerne  saa  værdige,  Mændene  saa  kraftige  med 
deres  sorte  Lokker  og  gnistrende  Skjæg  eller  saa  ærværdige 
under  det  bølgende  hvide  Haar,  at  man  ret  har  sin  For- 
nøielse  af  at  betragte  dem.  Og  det  tages  ikke  ilde  op ; 
i  hver  omhyggelig  Iagttager  troe  de  at  skimte  en  mulig  Kunde, 
og  de  gruppere  sig,  staae  i  Stillinger  og  kokettere  for  at 
vise  sig  fra  den  fordelagtigste  Side.  Hele  Model-Familier 
leve  i  et  lille  Hul  under  en  Trappe,  alle  dens  Medlemmer 
»arbejde«  lige  fra  den  yngste  Glut,  der  endnu  ikke  kan 
gaae,  til  den  gamle  Hex  af  en  Bedstemoder,  og  der  tjenes 
gode  Penge  ved  Forretningen,  saa  at  Mange  kunne  trække 
sig  tilbage  med  en  lille  Kapital  og  kjøbe  sig  et  helt  Hus 
med  Jord  i  Olevano  eller  Saracinesco,  forudsat  at  Model- 
livet ikke  har  vænnet  dem  fra  virkeligt  Arbejde. 

I  dette  Hjørne  af  Rom  har  Kunstindustrien  sit  Hoved- 
sæde. Via  Sistina  og  Via  Gregoriana  ere  fulde  af  Butiker 
med  Bronceafstøbninger  efter  Mesterværkerne  i  Vatikanets 
og  Kapitoliets  Samlinger,  af  Stenhuggerværksteder  med 
fristende  Udstillinger  af  Vaser,  Skaale,  Søjler  og  Statuetter 
i  de  skjønne,  brogede  Marmorarter,  for  hvilke  Roms  Ruiner 
ere  uudtømmelige  Stengruber,  og  med  hvis  Navne  man 
hurtig  bliver  fortrolig:  Rosso,  Giallo  og  Verde  Antico,  Pavo- 
nazzetto,  Porta  Santa,  Cipollino,  Alabastero  orientale,  Jaspero 
osv.  osv.  En  romersk  Specialitet  er  det  fine  Kunstsnedkeri 
af  Ibentræ,  indlagt  med  Elfenben  og  graveret  paa  fri  Haand 
med  Tegninger  og  Arabesker.      Paa  den  spanske  Plads  og 

i  Via  Babuino  er  Hovedstedet  for  Fabrikationen  af  romerske 
Perler  og  af  Mosaik;  ved  de  fleste  Butiker  er  der  tillige 
Værksted,  og  det  er  meget  interessant  at  følge  Fremgangs- 
maaden  ved  Perlernes  Tilbliven.  Her  og  i  de  tilstødende 
Gader  ere  ogsaa  Kunsthandlerne  med  deres  gode  Kopier 
og  tvivlsomme  Originaler,  de  ægte  og  de  eftergjorte  Antiker 
og  Udsalgene  af  de  fortrinlige  romerske  Fotografier.  Via 
Condotti  er  Hovedgaden  for  den  fineste  Guldsmedkunst, 
hvori  Rom  endnu  staaer  uovertruffet,  og  i  dens  Forlængelse 
hinsides  Corso,  Via  Fontanella,  er  der  Butik  ved  Butik  af 
billigere  Mosaiker  og  Guldsager.  Selve  Corso  er  mere 
kosmopolitisk  end  romersk;  dens  Butiker  prange  med  engelske 
Metalvarer,  wienske  Lædersager,  Modegjenstande  fra  Paris 
og  billige  Stoffer  fra  Tydskland.  Hinsides  Engelsbroen,  i 
Gaden  Borgo  Nuovo,  der  fører  ned  til  Peterspladsen,  har 
den  hellige  Kunstindustri  sit  Hovedkvarter;  Rosenkrandse, 
Kors,  Krucifixer,  Helgenbilleder,  Jerichoroser,  Portræter  og 
Fotografier  af  Paven,  Kardinaler,  Helgene  og  halv-hellige 
Dødelige,  forgyldte  Messebøger  og  fromme  Snustobaksdaaser 
finde  her  en  livlig  Afsætning,  og  det  er  ganske  morsomt 
at  iagttage,  hvorledes  Udstillingen  skifter  Karakter  efter 
de  vexlende  Konjunkturer,  navnlig  efter  Hensynet  til  Natio- 
naliteten hos  de  nærmest  ventede  Pilgrimsskarer.  Denne 
hellige  Handel  danner  forresten  et  ikke  uvæsenligt  Led 
ogsaa  af  Forretningslivet  paa  Corso  og  i  de  øvrige  større 
Færselsgader.  Silkeindustrien  med  de  smagfulde  Baand, 
Tørklæder  og  Shawler  har  sine  betydeligste  Udsalg  i  Nær- 
heden af  Pantheon  paa  Piazza  Madama.  Ikke  langt  herfra 
er   den   kirkelige  Kunstindustri  repræsenteret  med  kostelige 

guldbroderede  Ornater  og  Alterprydelser,  med  Monstranser 
og  hellige  Kar. 

Landbefolkningen,  som  fra  Campagnaen  kommer  ind 
til  Rom,  holder  mest  til  i  de  snevre  og  gamle  Gader,  som 
ligge  Nordvest  for  Capitol,  imellem  denne  Høj  og  Tiberen, 
fra  Piazza  Montanara  indtil  Campo  di  Fiore.  Lørdag  og 
Søndag  ere  de  talrigst,  og  hvem  der  endnu  vil  see  ufor- 
falsket og  uforfinet  Folkeliv  i  Rom,  bør  ikke  forsømme  et 
Besøg  i  denne  Del  af  Byen.  Piazza  Montanara  støder  tæt 
op  til  Ruinerne  af  Marcellus-Theatret,  engang  en  af  det 
kejserlige  Roms  stolteste  Pragtbygninger,  begyndt  af  Cæsar, 
fuldendt  af  Augustus  og  opkaldt  efter  hans  Søstersøn;  tre 
Søjlerækker  af  forskjellig  Orden  løftede  sig  over  hinanden, 
og  indenfor  var  der  Plads  til  20,000  Tilskuere.  Kun  en 
Del  af  Ydermuren  er  bleven  staaende.  I  Middelalderen 
havde  Familien  Pierleoni,  der  var  af  jødisk  Herkomst,  men 
hævede  sig  til  lige  Rang  med  de  gamle  Adelsslægter,  her 
sin  Fæstning,  men  som  saa  mange  andre  adelige  Borge 
blev  den  ødelagt,  og  i  det.  Indre  af  det  fordums  Theater 
dannede  Dyngerne  af  Stene  og  Murgrus  en  Høj,  paa  hvilken 
Savellierne  opførte  et  Palads,  der  nu  tilhører  Familien 
Orsini,  og  hvis  Indgangsport  bærer  dens  Vaabenmærke,  en 
oprejst  Bjørn.  De  tolv  bevarede  Arkader  af  Ydermuren 
danne  en  mægtig  Bue  midt  inde  i  det  tæt  bebyggede 
Kvarter,  og  ind  under  disse  gamle  Hvælvinger  have  alle 
Slags  Haandværkere,  især  Smede  og  Skomagere,  indrettet 
deres  tarvelige  Værksteder  og  Butiker;  det  er  en  af  Roms 
mest  maleriske  Ruiner,  og  det  vilde  være  stor  Skade,  om 
Trangen  til  at  rydde  op  og  gjøre  Orden  skulde  forgribe 
sig  paa  den.      I  disse  mørke  Huler  og  i  Nabolagets  simple 

Beværtningssteder  færdes  nu  Landbefolkningens  plumpe  og 
svære  Skikkelser  og  gjøre  deres  Indkjob;  i  Sidegaderne 
kan  man,  naar  man  er  heldig,  blive  Vidne  til  saadanne 
levende  Genrebilleder  som  dem,  Ktichler  har  foreviget  i  sin 
offenlige  Skriver  og  Carl  Bloch  i  sin  romerske  Barber. 

Campo  di  Fiore  er  Roms  Grønttorv.  Paa  dette  Sted 
laae  engang  det  af  Pompejus  opførte  Theater,  den  første 
af  de  mange  Kæmpebygninger,  der  indrettedes  til  Folkets 
Forlystelser,  indviet  med  en  Række  af  Dyrekampe,  som 
overtraf  Alt,  hvad  Romerne  hidtil  havde  kjendt.  Theatret 
sank  i  Grus,  og  hele  Strækningen  ned  imod  Tiberen  for- 
vandledes i  Tidens  Løb  til  en  blomsterbesaaet  Eng,  om  hvilken 
Navnet  endnu  bevarer  Erindringen.  Kardinal  Scarampo- 
anlagde  under  Pave  Eugen  IV,  der  havde  saa  store  For- 
tjenester af  Roms  Restauration  efter  Middelalderens  Øde- 
læggelser, i  Midten  -  af  det  femtende  Aarhundrede  det  nye 
Torv;  i  længere  Tid  var  det  Rettersted,  og  her  rejstes  i 
Aaret  1600  Baalet  for  Giordano  Bruno  og  mange  andre 
Kjættere  og  Vantroe,  men  siden  fik  det  en  fredeligere  Be- 
stemmelse. Allerede  om  Aftenen  og  Natten  komme  de 
tunge  Karrer  ind  fra  Landet  med  deres  svimlende  Læs  af 
Broccoli,  Finocchj,  Carciofoli,  Kaal  og  andre  Grøntsager, 
men  ogsaa  af  Frugt  og  Blomster,  og  fra  den  tidlige  Morgen- 
stund udvikler  der  sig  en  livlig  Handel.  Naar  den  første 
Travlhed  er  forbi,  indfinder  der  sig  alleslags  Folk,  som  ville 
spekulere  i  Landboernes  Fortjeneste,  og  blandt  dem  mangler 
sjeldent  Mirakeldoktoren,  Tandlægen,  saa  karakteristisk  en 
Figur,  at  selve  Dulcamara  fra  »Elskovsdrikken«  kunde  lære 
af  ham.  Den  store  Kaleschevogn  med  tre  Heste  for  kommer 
raslende  ned  ad  Sidegaden  og  svinger  ud  paa  Torvet,  hvor 


236 


FRA  GADEN. 


den  har  sin  bestemte  Plads;  et  Par  Trompetstød  bidrage 
yderligere  til  at  vække  Opmærksomheden,  og  naar  saa  den 
nysgjerrige  Mængde  er  samlet  omkring  Vognen,  stiger 
Doktoren  op  paa  Bukken  med  begge  Hænder  fulde  af 
Flasker  og  Salvekrukker  og  begynder  sin  Tale.  Han  for- 
smaaer  Charlatanernes  røde  Kjole  og  Pudderparyk,  han  er 
ganske  jevnt  klædt,  men  hans  Svada  er  saa  bombastisk 
og  hans  Tunge  saa  flydende,  at  slige  ydre  Tryllemidler 
blive  overflødige.     Hør,  hvor  Ordene  strømme: 

»Jeg  veed,  o  Medborgere!  at  I  have  ventet  mig  med 
»Utaalmodighed,  og  jeg  har  med  Magt  revet  mig  løs  fra  mine 
»videnskabelige  Forskninger  for  at  gjenindtage  min  Plads  paa 
»Campo  di  Fiore  og  atter  stille  mine  Talenter  til  den  lidende 
»Menneskeheds  Tjeneste.  I  kjende  mig  Allesammen,  I  vide,  at 
»jeg  er  den  berømte  Doktor  Venturini,  barnefødt  i  Livorno, 
»Borger  i  den  højlærde  Stad  Siena,  navnkundig  over  hele  Ita- 
»lien  og  langt  ud  over  dets  Grændser  for  mine  vidunderlige 
>  Helbredelser  af  Sygdomme,  som  have  trodset  alle  Fakulteter. 
»Jeg  kunde  tage  Bolig  i  et  Palads,  holde  galonnerede  Tjenere 
udenfor  min  Dør  og  lade  mig  enhver  Kur  betale  med  Hun- 
udreder  af  Dukater,  men  jeg  elsker  det  romerske  Folk,  jeg  føler 
»for  Arbejderen  og  den  Fattige,  og  derfor  stiger  jeg  ned  her 
>midt  iblandt  Eder  og  sælger  Eder  mine  kostelige  Medika- 
.  menter,  Frugten  af  lange  natlige  Studier  og  Kvintessensen  af 
»Naturens  hemmeligste  Lægekræfter,  for  en  Scudo  ?  —  nej '.  For 
»en  Franc?  —  nej !  For  50  Centesimi ! !  Skynd  Eder  at  kjøbe, 
»medens  jeg  endnu  har  Noget  tilbage.  Men  kun  de  Fattige 
»faae  dem  til  den  Pris;  opdager  jeg,  saaledes  som  forleden,  at 
»en  Rigmand  har  forklædt  sig  for  at  tilsnige  sig  min  Medicin, 
»saa   lader  jeg   ham   betale   det   Tidobbelte.     Lad  de  Rige 

»gaae  til  de  fine  Doktorer,  som  boe  i  silkebehængte  Værelser 
;zpaa  en  første  Sal,  eller  til  de  amerikanske  Dentister,  som 
»paa  een  Gang  trække  Tænderne  ud  af  Munden  og  Guld- 
stykkerne ud  af  Lommen,  jeg  offrer  mig  til  det  menige 
»Folk  og  sælger  til  dem,  der  trælle  i  deres  Ansigts  Sved,  min 
»Elixir  imod  Febre,  mit  Pulver  imod  Orm,  min  Salve  imod 
-Gigt  for  kun  50  Centesimi.  Tænder  trækker  jeg  ud  aldeles 
»gratis.  Er  der  Nogen,  som  lider  af  Tandværk,  saa  lad  ham 
;  komme  herop  til  mig,  jeg  er  Manden  for  at  lette  den  værste 
» Kindtand  ud  af  Munden  paa  ham,  uden  at  han  mærker  det.  <; 
Saaledes  gaaer  det  fort  i  en  ustandselig  Strøm,  be- 
standig med  nye  Variationer,  det  Hele  fremsagt  i  den  vel- 
klingende toskanske  Dialekt  og  med  en  Røst,  som  fylder 
hele  Torvet.  Tangen,  son  han  svinger  i  Haanden,  synes 
imidlertid  snarere  at  virke  afskrækkende  end  indbydende,  der 
sælges  en  enkelt  Flaske  af  Medicinen  eller  en  Æske  Pulver, 
som  saa  ledsages  af  en  omstændelig  Brugsanvisning,  men 
Ingen  vover  sig  frem  for  gratis  at  faae  en  Tand  trukken 
ud.  Tilsidst  kommer  dog  en  halvvoxen  Knøs  med  en  op- 
hovnet  Kind,  halvt  skubbet  hen  til  Vognen  af  sine  Frænder ; 
i  et  Nu  har  Doktoren  faaet  ham  op  paa  Bukken,  har  spærret 
Munden  op  paa  ham,  og  førend  han  endnu  kan  skrige,  har 
han  allerede  med  et  kraftigt  Ryk  faaet  fat  i  Tanden,  som 
han  triumferende  foreviser  for  Mængden  og  derpaa  om- 
hyggelig svøber  ind  i  Papir  som  en  Amindelse  for  Patienten. 
Det  koster  virkelig  ikke  Noget,  men  vil  man  kjøbe  Elixiren 
for  at  forhindre  fremtidig  Tandpine,  er  det  en  anden  Sag. 
Denne  første  heldige  Kur  giver  Andre  Mod,  i  Løbet  af  en 
halv  Times  Tid  kommer  der  et  Dusin  Stykker,  der  alle 
expederes  ligesaa  hurtig  og  rask,  thi  Øvelse  besidder  uimod- 

sigelig  den  folkelige  Tandlæge;  kun  en  enkelt  Gang  tøver 
han  og  holder  Patientens,  en  sværtet  Kulsviers,  Hoved  fast 
mellem  sine  Knæ,  medens  han,  uden  at  agte  paa  hans 
Spænding,  forklarer,  at  der  her  foreligger  et  ganske  over- 
ordenlig vanskeligt  Tilfælde,  som  maaskee  kun  han  alene 
formaaer  at  klare,  og  dermed  løftes  ogsaa  denne  farlige 
Tand  ud  af  sit  Sæde.  Tilliden  stiger,  og  Afsætningen 
voxer;  Doktoren  bliver  mere  og  mere  folkelig:  »Jeg  kunde 
»tale  Græsk,  Arabisk  eller  Hebraisk  til  Eder,  men  jeg  lægger 
»Baand  paa  mig  selv  og  taler  kun  Italiensk,  for  at  I  Alle 
»skulle  forstaae  mig!«  Tilsidst  ere  Alle  blevne  forsynede 
med  Medicin,  og  Doktor  Venturini  pakker  sine  Sager  sammen 
under  uafbrudt  Snakken,  idet  han  lover  at  sætte  alle  Stu- 
dier tilside  for  atter  imorgen  Formiddag  at  kunne  være  paa 
Campo  di  Fiore  og  tjene  det  fattige,  hæderkronede  romerske 
Folk,  som  han  elsker. 

Vi  ere  her  i  Nærheden  af  Ghetto,  Jødekvarteret,  der 
strækker  sig  fra  Tiberen  ved  Ponte  Quattrocapi  op  til 
Levningerne  af  Octavias  Buegang  ved  Antica  Pescheria, 
Fisketorvet.  Det  er  en  Labyrinth  af  snevre,  mørke,  snav- 
sede Gader,  hvis  høje  Huse  rumme  en  tæt  sammenstuvet 
Befolkning,  saa  lurvet  og  endnu  saa  forkuet  under  Aar- 
hundreders  Trældom  og  Mishandling,  at  det  skjærer  En  i 
Hjertet  at  see  det.  Jøderne  have  levet  i  Rom  siden  Pompejus. 
den  første  romerske  Feltherre,  der  som  Erobrer  betraadte 
Templets  Allerhelligste;  men  deres  Tal  voxede  først  til 
noget  Betydeligt  under  Vespasian  og  Titus,  da  de  maatte 
følge  Sejrherren  til  Rom  og  forherlige  hans  Triumftog, 
hvorom  endnu  Titus-Buen  med  Billedet  af  den  syvarmede 
Lysestage   fra  Templet   staaer   som  en  Erindring.     Skjøndt 

tilhørende  et  undertvunget  Folk  og  foragtede  for  deres 
monotheistiske,  fra  Hedenskabet  saa  grundforskjellige  Guds- 
dyrkelse, vare  Jøderne  dog  ikke  dengang  særlig  undertrykkede, 
og  deres  Fyrster  levede  i  Rom  paa  lige  Fod  med  Rigets 
store  Slægter;  Herodes  den  Store  færdedes  sammen  med 
Kejserne,  Archelaus  og  Salome,  Antipas  og  Antipater  op- 
dragedes ved  Hoffet,  Herodes  Agrippa  blev  undervist  sammen 
med  Drusus,  en  Søn  af  Tiberius,  og  var  en  fortrolig  Ven 
af  Caligula,  der  gjorde  ham  til  Konge  i  Jødeland,  og  hans 
Datter  Berenice  var  Titus's  Elskede,  som  kunde  tragte  efter 
selve  Kejserkronen.  Men  i  de  følgende  Aarhundreder  sank 
Jøderne  ned  til  et  lavt  Standpunkt,  de  vare  Tyve  og  Hælere, 
øvede  Spaadomskunster  og  hemmelig  Magi,  koblede  og 
aagrede;  de  blev  forviste  til  fjerne  Dele  af  Byen,  engang 
endogsaa  til  Egerias  Dal  ved  den  appiske  Vej.  Fra  det 
Øjeblik,  da  Christendommen  kom  til  Magten,  brød  den 
intolerante  Forfølgelse  løs  imod  Jøderne,  og  igjennem  en 
lang  Række  af  Aarhundreder  lige  indtil  vore  Dage  er  deres 
Historie  en  næsten  uafbrudt  Række  af  Mishandlinger  og 
Forhaanelser.  Længe  havde  Jøderne  deres  Plads  i  Traste- 
vere,  hvor  de  boede  langs  Floden  helt  op  til  Engelsbroen, 
men  det  var  dem  ikke  forment  at  boe  andre  Steder  i  Byen; 
først  i  Midten  af  det  sextende  Aarhundrede,  under  Pave 
Paul  IV,  blev  det  befalet  dem  at  rykke  sammen  i  et  snevert 
Kvarter  paa  denne  Side  Tiberen,  som  blev  indhegnet  med 
Mure  og  lukket  med  Porte,  og  den  26de  Juli  1556  drog  de 
romerske  Jøder  under  Klagesangene  fra  det  babyloniske 
Exil  ind  i  deres  »Ghetto«,  et  Ord,  som  antages  at  være 
dannet  af  det  talmudiske  »Ghet«,  Afspærring.  De  christne 
Beboere   af  Kvarteret   blev  jagede  bort   for  at   give   Plads 

til  de  mange  Gange  talrigere  Jøder,  men  Ejendommene 
skiftede  ikke  Hænder,  de  vedblev  at  tilhøre  deres  forrige 
Besiddere,  Jøderne  fik  kun  et  Slags  evigt  Arvefæste  imod 
en  uforanderlig  Afgift,  og  dette  ganske  ejendommelige 
Retsforhold,  der  kaldes  »jus  Gazzaga« ,  bestaaer  endnu  den 
Dag  idag.  Jøderne  havde  alt  i  mange  Aarhundreder  hvert 
Karneval  maattet  løbe  Væddeløb  til  Pøbelens  Forlystelse, 
ved  hver  christen  Fest  yde  deres  Bidrag  til  Udsmykningen 
af  Byen  og  navnlig  til  saadanne  Monumenter,  som  særlig 
knyttede  sig  til  deres  egne  Ulykker,  saasom  Titus-Buen  og 
Hadrians-Broen,  ved  hver  pavelig  Kroning  trygle  den  nye 
Hersker  om  Naade  og  høre  ham  fordømme  deres  religiøse 
Lære,  ved  hver  indre  Urolighed  finde  sig  i  at  være  Offret 
for  de  vilde  Skarers  Raahed  og  Ødelæggelseslyst ;  med 
deres  Indespærring  i  Ghetto  fulgte  nye  Ydmygelser :  de 
skulde  under  haarde  Straffe  inden  Solnedgang  være  indenfor 
Portene,  de  blev  hver  Ugedag  drevne  ind  i  Kirken  S.  Angelo 
in  Pescheria  for  at  høre  en  Omvendelsesprædiken,  og  hver 
Paaske  maatte  der  præsteres,  et  Individ,  som  var  villigt  til 
at  modtage  den  christelige  Daab.  Plyndringer  og  Udsugeiser 
fulgte  naturligvis  med,  hvert  Øjeblik  blev  der  gjort  et  dybt 
Greb  i  de  Skatte,  som  Israels  vindskibelige  Børn  trods  alt 
Tryk  forstod  at  samle.  Det  er  vidunderligt,  at  et  Folk, 
en  Troessekt  har  kunnet  gjennem  Aarhundreder  modstaae 
saadanne  fortsatte  Forfølgelser  og  bevare  den  nationale 
Karakter,  sin  Tro,  sine  Ejendommeligheder  saagodtsom 
uforandrede;  denne  Modstandsevne  skyldes  ikke  blot  Folkets 
aandelige  Bygning,  men  fuldt  saa  meget  den  jødiske  Reli- 
gions Karakter,  dens  ubetingede  og  positive  Bud,  der  om- 
fatte  Alt,    baade   Troen   og   Livet,    og   foreskrive   en   Lov, 


FRA  GADEN.  24 1 

som  udelukker  enhver  Tvivl,  enhver  Spørgen  om  Grunden 
og  ikke  levner  Skarpsindigheden  eller  Dialektiken  noget 
andet  Omraade  end  den  blotte  Fortolkning  af  Budet.  Og 
ligesaa  vidunderligt  er  det,  at  der  ud  af  dette  foragtede  og 
i  Støvet  traadte  Samfund  har  løftet  sig  enkelte  Slægter,  som 
have  arbejdet  sig  frem  til  den  forreste  Rang;  jødiske  Lærde 
og  jødiske  Læger  erhvervede  sig  høj  Anseelse,  og  en  jødisk 
Æt,  de  alt  omtalte  Pierleonier,  hævede  sig  i  det  tolvte  Aar- 
hundrede  ved  sin  Rigdom  og  Klogskab  saa  højt,  at  da  dens  ' 
Hoved  lod  sig  døbe,  kunde  allerede  hans  Søn  gjøre  den 
ene  af  sine  Sønner  til  Kardinal  og  Pave,  den  anden  til 
Patricius  over  Rom  og  gifte  sin  Datter  med  Kong  Roger 
af  Sicilien.  Fra  den  nyere  Tid  har  man  den  jødiske  Slægt 
Torlonia,  der  ogsaa  lod  sig  døbe,  og  hvis  Fromhed  holdt 
Skridt  med  dens  utrolig  voxende  Rigdom,  indtil  den  nu  har 
sit  Navn  indskrevet  blandt  Kirkens  første  Velgjørere  og  over 
Portene  til  et  utroligt  Antal  Paladser,  Villaer,  Vigner  og 
Landgodser.  Men  disse  glimrende  Undtagelser  vare  uden 
Virkning  for  Ghettos  elendige  Beboere,  deres  Lod  blev 
uforandret,  de  undertrykkedes  som  før,  og  de  tog  deres 
Regres  imod  Samfundet  ved  at  bedrage  det  efter  Evne. 
Det  hjalp  dem  end  ikke,  at  den  store  Rothschild  under 
Gregor  XVI  besøgte  Rom  og  der  modtoges  med  store 
Hædersbevisninger  til  Løn  for  den  finansielle  Understøttelse, 
han  havde  ydet  den  hellige  Stol:  »den  første  jøde  siden 
Herodes  Agrippa,  som  i  Rom  havde  nydt  offenlig  Ære«. 
Først  Pius  IX  lod  i  1847  Murene  nedrive  om  Ghetto  og 
borttog  Trællemærket  fra  de  romerske  Jøder.  Naar  de 
desuagtet  blev  boende  i  deres  forrige  Hjem,  var  dette  en 
frivillig  Sag  og  hængte  nøje  sammen  med  den  omtalte 
n.  16 

Arvefæsteret.  Nu  ere  Jøderne  borgerlig  og  politisk  eman- 
ciperede i  det  frie  og  enige  Italien,  og  de  begynde  allerede 
i  Rom  at  udøve  den  samme  Indflydelse  som  i  andre  Lande; 
i  det  italienske  Parlament  findes  ikke  faa  Jøder,  navnlig  i 
det  yderliggaaende  Demokraties  Rækker,  i  Roms  kommu- 
nale Liv  spille  flere  Jøder,  blandt  dem  Bankier' en  Samuele 
Alatri,  en  fremragende  Rolle,  og  i  den  italienske  Presse 
have  de  ligeledes  deres  Plads;  Cavaliere  Arbib,  som  redi- 
gerer det  med  Rette  ansete  Blad   »Libertå«,  er  Jøde. 

Trods  Emancipationen  vedbliver  Ghetto  at  være  lige 
snavset  og  lige  modbydeligt.  Mellem  4  og  5000  Mennesker 
ere  her,  midt  i  den  saa  udstrakte  og  saa  tyndt  bebyggede 
By,  pressede  sammen  paa  et  Areal,  der  vilde  være  over- 
befolket med  Halvdelen,  og  hvor  man  kommer,  stødes  alle 
Sandser  ved  den  Urenlighed  og  Elendighed,  der  stilles  til 
Skue.  Kun  Husene  ud  imod  Floden  have  Lys  og  frisk 
Luft,  forsaavidt  dette  kan  trænge  igjennem  de  Rækker  af 
laset  Linned  og  falmede  Pjalter,  som  hænge  til  Tørring  ud 
ad  Vinduerne.  Træder  Tiberen  over  sine  Bredder,  er  Ghetto 
det  første  Offer,  Via  Fiumara  staaer  strax  under  Vand,  og 
ofte  maae  Beboerne  reddes  ud  fra  Etagerne.  I  Via  Rua, 
som  er  Kvarterets  Hovedgade,  drives  der  en  ret  livlig 
Handel  med  Klædevarer,  men  i  de  øvrige  Gader  er  Tra- 
fiken  indskrænket  til  gamle  og  brugte  Sager,  Klude  og 
Laser,  skimlet  Skotøj  og  farvede  Kjoler,  forlorent  Guldstads 
og  gammelt  Jern,  kort  sagt  alleslags  Skrimmelskrammel, 
og  imellem  disse  modbydelige  Butiker,  der  mødes  halvvejs 
i  den  smalle  Gade,  færdes  skrigende  og  raabende  en  myl- 
rende  Mængde  af  Børn,  af  skjændende  Kvinder,  af  mum- 
lende gamle  Sibyller,   medens  den   mandlige  Befolkning  er 

spredt  omkring  paa  Fortjenestens  Vegne.  Det  er  slet  ikke 
hyggeligt  at  passere  disse  Gader,  den  Fremmede,  som 
vover  sig  derind,  bliver  strax  Gjenstand  for  allehaande 
Tilraab,  paatrængende  Tilbud  og  plagende  Tiggerier.  En 
hel  Familie,  som  sad  og  tog  godt  til  sig  af  et  Fad  med 
kogte  Bønner,  styrtede  en  Dag  løs  paa  os  og  omringede 
os  med  fremstrakte  Hænder  under  det  traditionelle,  men 
her  lidet  passende  Raab :  Aloriamo  di  farne.  Ved  Ghettos 
nordlige  Ende,  ligeoverfor  det  skumle  Palazzo  Cenci,  ligge 
Synagogerne,  hvoraf  der  er  fem,  svarende  til  de  Stammer 
eller  jødiske  Nationaliteter,  som  findes  repræsenterede  blandt 
dets  Befolkning.  I  denne  Kant  af  Kvarteret  ligger  ogsaa 
»Jødeknejpen«,  der  er  bekjendt  blandt  de  i  Rom  levende 
Kunstnere  for  sin  gode  Vin,  men  til  hvilken  man  dog  ikke 
gjerne  vover  sig  uden  i  større  Selskab. 

Den  velhavende  romerske  Middelstand,  Haand værkerne 
og  de  Handlende  fra  Byens  nærsomste  Kvarterer,  har  sin 
Yndlings-Samleplads  paa  Piazza  Navone,  efter  Peterspladsen 
Roms  største  Torv  og  i  en  vis  Forstand  dets  skjønneste, 
ialfald  dets  livligste.  Paa  det  Sted  af  Marsmarken,  hvor 
nu  Piazza  Navone  ligger,  opførte  Kejser  Domitian  et  pragt- 
fuldt Stadium  til  Athletkampe  med  Plads  for  mere  end 
30,000  Tilskuere,  og  Torvets  store  Oval  er  den  fordums 
Arena.  Tre  store  Fontaner  oplive  Pladsen,  den  midterste 
af  dem  prydet  med  en  Obelisk  og  med  kæmpestore  Marmor- 
Flodguder,  huggede  af  Bernini.  Ved  dens  ene  Hjørne 
ligger  den  anseelige  Kirke,  som  er  indviet  til  den  hellige 
Agnese.  Man  kjender  fra  Datidens  Beretninger  nøje  hendes 
Martyrdød.  Præfekten  Symphronius  havde  en  Søn,  der 
hentæredes    af   Elskov    til    den    trettenaarige    Agnese,     og 

Faderen,  der  frygtede  for  sin  eneste  Søns  Liv,  bønfaldt 
hende  om  at  helbrede  ham  ved  at  bringe  Gudinden  Vesta 
et  Offer;  hun  vedkjendte  sig  da  at  være  Christen,  og 
da  hun  haardnakket  vægrede  sig  ved  at  offre  til  en 
hedensk  Guddom,  lod  Præfekten  hende  gribe  og  føre 
hen  til  Domitians  Stadium,  i  hvis  ydre  Hvælvinger  Hetæ- 
rerne havde  deres  Tilhold.  Usynlige  Engle  tilslørede  imid- 
lertid den  unge  Pige  med  hendes  lange  Haar,  forjog 
Elskerens  Ledsagere  og  dræbte  ham  selv  paa  Dørtærskelen. 
Paa  Faderens  Bøn  vækkedes  han  dog  atter  tillive  af  Agnese, 
blev  selv  døbt  og  ilede  gjennem  Roms  Gader,  højt  prisende 
Christus.  Det  hedenske  Præsteskab  dømte  Agnese  til 
Døden  som  Troldkvinde,  og  da  Flammerne  ikke  vilde  for- 
tære hende,  kvalte  Bødlerne  hende  i  den  mørke  Hvælving. 
Dette  skete  den  21de  Januar  303,  og  fra  den  moderne 
Kirke  kan  man  stige  ned  til  den  gamle  Krypt,  som  er  op- 
ført paa  Stedet  for  hendes  Martyrdød,  og  i  hvilken  man 
gjenfinder  Levninger  af  Domitians  stærke  Bygning.  Kirken 
er  forøvrigt  opført  i  en  underlig  Rococo-Stil  med  en  barok 
Facade  og  Taarne,  som  ikke  staae  ganske  lige;  Folke- 
vittigheden siger  derfor  ogsaa,  at  Berninis  Nilgud  paa  Fon- 
tanen tilhyller  sit  Hoved  for  ikke  at  see  den  hæslige  Portico, 
og  at  Plataflodens  Guddom  holder  Armen  afværgende  i  Vejret 
for  ikke  at  rammes,  naar  Kuplen  og  Taarnene  falde  ned. 
Men  storartet  og  livlig  er  Pladsen  alligevel.  Tidligere  var 
det  ovale  Rum  i  Midten  sænket  nogle  Tommer  under  det 
øvrige  Niveau,  og  ved  visse  Fester  blev  det  sat  helt  under 
Vand,  saa  at  det  dannede  en  Sø,  hvor  Vognene  kjørte 
rundt  og  Ungdommen  jublende  plaskede.  Nu  er  Piazza 
Navone  bleven  planeret,  og  det  nye  officielle  Navn  for  den 

er  Circo  Agonale.  Den  er  Skuepladsen  for  forskjellige 
Folkefester,  for  Illuminationer  og  Tombolaer,  for  Karnevals- 
lystigheder,  og  her  fejres  den  5te  Januar,  Aftenen  før  Hellig 
Trekongersdag,  den  overgivne  Fest,  som  med  en  Fordrejelse 
af  denne  Dags  kirkelige  Navn  Epiphania  kaldes  la  Befana. 
Den  folkelige  Opfattelse  har  af  la  Befana  dannet  sig  en 
Børnenes  Helgeninde,  en  Julefee,  og  den  Lystighed,  som 
vi  i  Norden  have  henlagt  til  Juleaften,  er  i  Rom  flyttet  til 
denne  Dag.  Paa  Circo  Agonale  opføres  Bod  ved  Bod  som 
paa  et  Marked,  alle  fyldte  med  Legetøj  og  Bagværk,  og 
saasnart  Mørket  bryder  frem,  strømme  fra  alle  Gader  tætte 
Skarer  af  overgivne  Mennesker,  Voxne  og  Børn,  sammen 
paa  Pladsen,  hvor  der  er  en  Trængsel,  saa  at  man  næppe 
kan  bane  sig  Vej  gjennem  Vrimlen.  Hovedsagen  ved  Befana- 
Festen  er  at  gjøre  saa  megen  Larm  og  Spektakel  som 
muligt,  Enhver  skal  have  fat  i  en  Trompet,  en  Fløjte,  en 
Pibe,  en  Skralde  eller  Tromme,  og  det  varer  ikke  længe, 
førend  en  disharmonisk  Larm,  om  hvilken  man  ikke  gjør 
sig  nogen  Forestilling,  løfter  sig  fra  denne  Mængde.  Exemplet 
smitter,  selv  de  Alvorligste  rives  hen  og  tage  Del  i  denne 
Tuden  og  Piben,  gamle,  graahaarede  Mennesker  trutte  saa 
lidenskabelig  i  deres  Bliktrompet  som  noget  Barn,  det  er 
en  musikalsk  Orgie,  et  Støjens  Saturnal.  Hele  Bander  slutte 
sig  sammen,  i  Spidsen  marscherer  der  et  Par  Stykker,  som 
have  faaet  fat  i  gamle  Kjedler  eller  tomme  Blikæsker  og 
tromme  løs,  som  om  de  blev  betalte  derfor,  saa  følge 
Klynger,  der  anstrenge  deres  Lunger  for  at  lokke  de  mest 
uharmoniske  Lyd  ud  af  deres  skrattende  og  skingrende 
Instrumenter,  de  drage  rundt  om  Torvet  og  ind  i  Side- 
gaderne som  en  vanvittig  Vagtparade,  og  møde  de  saa  en 

anden  Skare,  opstaaer  der  mellem  dem  en  øredøvende 
Væddestrid.  Alverden  er  bleven  Barn  igjen,  den  over- 
stadigste Lystighed  har  grebet  hele  Befolkningen,  og  denne 
Helvedeslarm  varer  til  langt  ud  paa  Natten.  Er  man  saa 
uheldig  ikke  at  kunne  rives  med  af  Overgivenheden,  bliver  det 
Hele  raat  og  modbydeligt,  men  ogsaa  de  fleste  Fremmede 
gaae  ind  paa  Spasen  og  more  sig  ypperlig. 

Stilfærdigere  gaaer  det  til,  naar  i  de  smukke  Foraars- 
og  Sommeraftener  Militærmusiken  spiller  paa  Piazza  Colonna, 
det  egenlige  Centrum  for  Romernes  Færden,  der  gjennem- 
skjæres  af  Corso.  Midt  paa  Torvet  knejser  den  90  Fod  høje 
Søjle,  som  Kejser  Marcus  Aurelius  rejste  til  Minde  om  sin 
Sejr  over  Marcomannerne  og  andre  germaniske  Stammer, 
og  i  hvilken  han  efterlignede  den  endnu  skjønnere  Trajans- 
Søjle.  Oprindelig  laae  Fodstykket  en  Snes  Fod  lavere,  men 
her  som  overalt  i  det  bebyggede  Rom  er  Terrænet  voxet 
op  om  Oldtidslevningerne.  Søjlen  er  beklædt  med  stærkt 
fremtrædende  Marmor-Reliefer,  der  i  tyve  Spiraler  snoe  sig 
op  imod  Toppen.  Istedetfor  Kejserens  Statue  anbragte 
Sixtus  V,  som  lod  sin  Arkitekt  Fontana  restaurere  Søjlen, 
en  forgyldt  Broncestatue  af  Apostelen  Paulus,  og  ved  den 
Lejlighed  var  det  ogsaa,  at  Monumentet  opkaldtes  efter 
Antoninus  Pius,  en  Fejltagelse,  som  fremkom  derved,  at 
Marcus  Aurelius  paa  sine  Mindesmærker  tillige  kaldte  sig 
med  sin  Forgængers  Navn.  Omkring  Søjlen  staae  fire 
mægtige  Gaskandelabrer.  Pladsens  ene  Side  optages  af  et 
anseligt  Palads  med  en  Portico  af  herlige  antike  Søjler  fra 
Veji ;  her  havde  Posthuset  sit  midlertidige  Lokale,  men  man 
var  ifærd  med  at  opføre  en  ny  Bygning  til  dets  Brug  i  en 
Sidegade.      Hjørnet    af    Corso     optages    af    det    udstrakte 

Palazzo  Chigi,  og  lige  for  Posthuset  ligger  Palazzo  Piombino 
eller  Ludovisi.  Piazza  Colonna  frembyder  altid  et  livligt 
Skue,  Kaféerne  ere  fulde  af  Folk,  foran  Kunsthandelen  staae 
tætte  Klynger  for  at  betragte  de  sidste  Frembringelser  af 
den  dristige  Karikaturtegner  Bianco,  hvis  skarpe  Blik  ingen 
excentrisk  Skikkelse,  offenlig  eller  privat,  let  undgaaer, 
herhen  ile  Avissælgerne  med  de  nyeste  Udgaver  af  de  tal- 
rige Blade,  her  diskuteres  Dagens  politiske  og  sociale  Be- 
givenheder, her  koncentreres  Rygterne,  her  trives  den 
skarpeste  Kritik  over  det  fine  Selskab,  naar  det  efter  sin 
Eftermiddagspromenade  gjør  den  sidste  Vending  ned  igjennem 
Corso.  Paa  de  Aftener,  hvor  Musiken  spiller,  er  hele  Pladsen 
tæt  fyldt  af  pyntede  Herrer  og  Damer,  som  tage  Plads 
foran  Kaféerne  eller  med  en  beundringsværdig  Standhaftighed 
holde  ud  Timer  igjennem  i  Støv  og  Hede,  indtil  Garibaldi- 
Marschen  eller  en  anden  national  Melodi  slutter  den  musi- 
kalske Underholdning. 

De  mange  Englændere,  som  opholde  sig  i  Rom,  have 
faaet  indført  forskjellig  Sport  og  vakt  Romernes  gamle 
Sands  for  Væddekampe  til  fornyet  Liv.  Rævejagterne  i 
Campagnaen  samle  dog  kun  nogle  faa  Medlemmer  af  det 
højere  Aristokrati  med  de  engelske  Gjæster.  En  skating-rink 
er  bleven  indrettet  og  stod  i  Vinteren  til  1877  paa  sit  Højde- 
punkt af  Popularitet.  Stor  Interesse  næres  der  for  Vædde- 
løbene, som  gjerne  holdes  paa  den  flade  Slette  ved  Prati 
fiscali,  hinsides  det  hellige  Bjerg,  denne  det  plebeiske  Demo- 
kraties  første  sejrrige  Valplads,  og  paa  den  anden  Side  af 
Anio.  Paa  en  saadan  Væddeløbsdag  er  der  næsten  ikke 
en  Vogn  at  opdrive  i  Rom,  og  fra  om  Formiddagen  er  den 
ellers  saa  stille  og  øde  Via  Xomentana  saa  livlig  som  Vejen 

til  Epsom  Downs.  Hjemkjørselen  er  den  bedste  Del  af 
Skuespillet.  En  herlig  Foraarsdag  i  April  drog  ogsaa  vi 
ud  ad  Porta  Pia  langt  forbi  Kirken  Santa  Agnese  fuori  le 
mura,  hvor  Pius  IX  saa  vidunderlig  frelstes  ved  Nedstyrt- 
ningen af  Kirkens  Gulv,  næsten  indtil  det  hellige  Bjerg,  og 
fra  en  Højde  ved  Vejen  kunde  vi  allerede  øjne  de  hjem- 
vendende Skarer.  En  mangedobbelt  og  uafbrudt  Række 
af  alleslags  Kjøretøjer  fyldte  snart  Vejen,  Herskabsvogne 
og  tohjulede  Karrer,  store  Diligencer  med  dandsende  Fir- 
spand og  beskedne  Droschker,  Omnibusser  og  Landauere, 
alle  fyldte  med  pyntede  og  pluddrende  Mennesker,  aristo- 
kratisk -  fornemme  og  folkelig -maleriske  Befordringsmidler 
imellem  hinanden.  Langt  borte  glimrede  Noget  i  Solen, 
og  snart  viste  sig  oppe  paa  den  høje  Bro  et  pragtfuldt  Tog 
af  halvhundrede  Gardekyrasserer  med  blanke  Hjelme  og 
Harnisker,  Eskorten  for  Kong  Vittorio  Emmanueles  Vogn 
med  det  skarlagenrøde  Liberi;  Kongen,  som  ellers  optraadte 
saa  tarveligt,  at  hans  Vogn  næppe  kunde  skjelnes  fra  de 
almindelige  Ekvipager,  viste  .sig  ved  saadanne  Lejligheder 
altid  med  fyrstelig  Pragt,  og  dette  paaskjønnedes  meget  af 
Befolkningen.  Fodstien  og  Brystværnet  paa  begge  Sider 
af  Vejen  vare  tæt  besatte  med  vandrende  og  siddende 
Romere  og  Romerinder,  som  med  den  højeste  Interesse 
fulgte  det  livlige  og  utrolig  længe  varende  Vogntog.  Det 
var,  som  om  hele  Rom  den  Dag  var  paa  Benene,  og  som 
alle  de  Befordringer,  der  kunde  skaffes  tilveje,  vare  samlede 
paa  den  lange  Strækning  fra  det  hellige  Bjerg  lige  ind  til 
Kvirinalet. 

Naar   Romerne   saaledes   vise    sig    paa  Gaden,    ere   de 
pyntede   i   deres   bedste   Stads.      Baade   Herrer   og   Damer 

sætte  stor  Pris  paa  gode  Klæder,  men  de  vises  ogsaa  kun, 
naar  der  kan  regnes  paa  mange  Tilskuere.  Inden  Døre  er 
Italieneren  ubeskrivelig  ligegyldig  for  sit  Udseende;  Dragten 
skal  være  kjølig  om  Sommeren  og  nogenlunde  varm  om 
Vinteren,  men  fremfor  Alt  bekvem  og  magelig,  og  dette 
sidste  Hensyn  opfyldes  med  Tilsidesættelse  af  al  Forfænge- 
lighed. Den  rigtige  Romer,  der  ikke  er  bleven  smittet  af 
de  fremmede  Moder,  gaaer  hjemme  indtil  langt  op  paa 
Formiddagen  uvasket,  uredt,  i  Skjorteærmer  eller  med  en 
laset  Frakke,  og  i  denne  Dragt  forsmaaer  han  ikke  at  ud- 
føre selv  den  laveste  Husgjerning;  Metamorfosen  foregaaer 
først,  efterat  han  har  forladt  sine  Husguder.  Den  første 
Vandring  er  til  Barberen,  hvor  Skjæget  bliver  raget,  Bakken- 
barterne studsede  og  salvede,  Haaret  krøllet,  Ansigtet  og 
Hænderne  vaskede,  Klæderne  børstede ;  her  foregaaer  saa- 
ledes  det  egenlige  Morgentoilette,  og  derfor  have  endnu 
overalt  i  Rom  de  talrige  Friser-  og  Barber-Stuer  paa  deres 
Skilt:  Sala  di  toeletta.  Naar  dette  er  besørget,  kommer 
Touren  til  Fodtøjet,  som  heller  ikke  børstes  hjemme,  og  hvis 
Rensning  altid  volder  Vanskelighed  for  den  Fremmede,  fordi 
de  romerske  Tjenestefolk  betragte  den  som  Noget,  der  ikke 
kommer  dem  ved;  udenfor  Barberen  eller  paa  det  nærmeste 
Hjørne  er  Støvlepudseren,  il  lustrascarpe,  altid  parat  med 
sin  lille  Skammel,  snart  en  pjaltet  Dreng,  snart  en  pæn 
ældre  Mand,  hvis  hele  Udseende  vidner  om,  at  hans  For- 
retning slet  ikke  er  saa  daarlig,  og  i  et  Par  Minutter  ere 
Ens  Undersaatter  saa  blanke  som  et  Spejl,  medens  hele 
Foden  gløder  af  den  kraftige  Bearbejdelse  med  Børsten. 
Saa  er  Kavaleren  færdig,  og  hans  næste  Vandring  gj ælder 
Kaféen,     hvor    han    nyder    en    lille    Kop    sort    Kaffe    med 

et  Minimum  af  Brød  til  og  studerer  sin  egen  Avis,  som 
han  har  kjøbt  sig  paa  Vejen.  Med  Damerne  er  det 
ligesaa ;  inden  Døre  og  indtil  langt  op  paa  Dagen  ere  de  i 
dyb  Negligé,  med  snavsede  Nattrøjer  og  Skjorter,  i  Slæber 
og  Tøfler,  med  Dun  i  Haaret  og  Chignon'en  ganske  skjævt 
paa  Hovedet.  Men  naar  Fruen  skal  ud  for  at  gjøre  sine 
Indkjøb  eller  vil  tage  sig  en  Tour  i  den  friske  Luft,  for- 
vandles denne  hæslige  Puppe  til  en  straalende  Sommerfugl, 
man  kan  slet  ikke  kjende  den  igjen;  istedetfor  den  Sluske, 
som  man  er  vant  til  at  see  hjemme  i  Kjøkkenet  og  Bag- 
værelset, møder  man  en  statelig  Person,  der  gjerne  kunde 
være  Hertuginde,  og  som  slæber  sin  lange  Silkekjole  efter 
sig  gjennem  Støvet  og  Snavset  med  den  mest  aristokratiske 
Anstand.  Det  maa  vel  forstaaes,  at  der  her  ikke  tales  om 
Romerinder  af  de  højere  Stænder,  og  det  tør  heller  ikke 
paastaaes,  at  det  altid  forholder  sig  saaledes;  men  denne 
Modsætning  imellem  et  snavset  Negligé  hjemme  og  et 
pynteligt  Toilette  ude  er  Regelen  for  den  romerske  Middel- 
stand. For  den  er  det  Hovedsagen  at  kunne,  som  man 
udtrykker  sig,  far  figwa,  og  for  at  være  istand  dertil, 
underkaster  man  sig  indenfor  sine  fire  Vægge  næsten  ethvert 
Offer.  F'orøvrigt  ere  Damerne  vel  klædte,  naar  de  ere  i 
Pudsen;  skjøndt  de  sværme  for  stærke  og  grelt  imod  hin- 
anden staaende  Farver,  er  Sort  som  oftest  Grundtonen  i 
deres  Toilette,  og  det  bæres  med  en  Gratie,  en  Sikkerhed, 
en  plastisk  Ro,  som  forlener  selv  den  mest  extravagante 
Parisermode  et  Præg  af  værdig  Skjønhed. 

Hjemmet  i  nordisk  Betydning  existerer  ikke  Syd  for 
Alperne;  Klimaet,  Livsvanerne,  Traditionen  have  skabt  en 
anden    Opfattelse    af   dets    Betydning,    draget    Grændserne 

imellem  det  private  og  det  offenlige  Liv  paa  en  ganske 
anden  Maade.  Romerne  leve  meget  mere,  end  vi  Nordboer 
ere  vante  til,  paa  offenlige  Steder,  de  færdes  i  en  langt  større 
Udstrækning  paa  Kaféer,  Restaurationer  og  Osterier,  og 
navnlig  tye  de  til  disse,  saa  ofte  de  have  en  eller  anden 
Festlighed  at  fejre.  Talen  er  ogsaa  her  bestandig  om  Al- 
muen og  Middelstanden.  Kaféerne  ,i  Rom  svare  ganske  til 
deres  Navn,  Kaffen  er  virkelig  Hovedsagen,  og  den  kon- 
sumeres i  utrolige  Kvantiteter,  om  Morgenen  med  kogt 
Mælk  i  en  Uendelighed  af  Blandingsnuancer,  som  hver  have 
sit  særlige  Navn,  Resten  af  Dagen  sort;  man  kan  desuden 
faae  Bred,  Æg,  enkelte  tarvelige  Retter,  og  adskillige 
Kaféer  slaae  ved  Middagstid  over  til  at  blive  hele  Restau- 
rationer, men  Hovedsagen  bliver  bestandig  Kaffen  samt  i 
den  varme  Aarstid  Is  og  i  den  kolde,  især  henad  Aften, 
lidt  Punsch,  Toddy,  en  mezzo  caldo,  som  er  det  romerske 
Navn  paa,  hvad  der  i  Kjøbenhavns  Konditori-Sprog  kaldes 
»en  halv  Historie«.  Kaféen  er  den  jevne  romerske  Befolk- 
nings Salon,  Mandfolkenes  daglige  Klub,  Kvindernes  Søndags- 
tilflugt;  hvad  der  nydes,  er  noget  Tilfældigt,  Hovedsagen 
er  Samtalen,  Synet  af  Bekjendte  og  Ubekjendte,  Udvex- 
lingen  af  Hilsener  og  et  Par  venskabelige  Ord.  Literater, 
Politikere,  Forretningsfolk  sætte  deres  Venner  Stævne  i 
Café  Greco  eller  i  Café  del  Parlamento,  ganske  som  man 
i  London  opgiver  sin  Klub,  og  tilbringe  gjerne  et  Par 
Timer  *hver  Dag  paa  deres  Yndlingssted.  Det  gaaer  ugenert 
til  paa  disse  Steder,  man  sidder  ofte  med  Hatten  paa,  der 
ryges  Tobak  overalt,  og  hermed  følger,  hvad  der  er  en  af 
Plagerne  i  Italien,  en  modbydelig  Spytten ;  i  Jernbanevogne 
og   omkring  de   smaa  Marmorborde  paa  Kaféerne  kan  der 

staae  hele  Søer,  Spyttenet  er  endnu  værre,  end  det  skildres 
i  Amerika.  Men  yderst  høflige  og  vakkre  i  deres  Væsen 
ere  Italienerne,  de  gjøre  altid  velvillig  Plads  for  Nyankom- 
mende,  og  de  gaae  aldrig  uden  at  hilse  hele  Selskabet;  at 
de  saa  stirre  noget  vel  stærkt  paa  de  blonde  Damer,  er  jo 
kun  en  Form  for  deres  Beundring  af  kvindelig  Skjønhed. 
Af  Restaurationer,  selv  afseet  fra  de  efter  Parisermønster 
indrettede  Kaféer,  tæller  Rom  nu  en  stor  Mangfoldighed, 
og  hver  Smag,  hver  Pung  kan  her  finde  sin  Tilfredsstillelse. 
Paa  de  store  Hoteller  serveres  der  ved  Table  d'hote  saa 
overdaadige  Middage  som  nogetsteds  i  Verden,  og  man 
kan  ikke  noksom  advare  Fremmede  imod  at  leve  paa  denne 
Kost,  de  ville  snart  spise  sig  en  Sygdom  til  eller  gjøre  sig 
selv  uskikkede  til  at  nyde  det  rigtige  Romerliv.  Fine  Kjøk- 
kener  findes  hos  Nazarri,  Spillmann  og  i  den  nyeste  Café 
Roma,  hvor  man  kan  spise  som  paa  de  bedste  Steder  i 
Paris,  men  hvor  Skandinaverne  meget  sjeldent  komme. 
I  anden  Række  følge  Bedeau,  som  Stedet  endnu  kaldes, 
skjøndt  Navnet  er  skiftet,  og  Morteo.  Rigtig  italienske  ere 
Steder  som  Lepre,  den  engang  saa  stærkt  besøgte  Restau- 
ration i  via  Condotti,  Rosetta  og  navnlig  Falcone,  som 
ligger  bagved  Pantheon;  her  kan  man  vælge  imellem  de 
finere  Spisesale  og  selve  Kjøkkenet,  hvor  man  kan  faae 
Plads  tæt  ved  de  brasende  Baal  og  spruttende  Spid,  langs 
hvilke  en  Række  af  hvidklædte  Kokke  har  fuldt  op  at  gjøre 
med  at  expedere  de  mange  Kunder,  og  hvor  man  kan  bi- 
vaane  Tilberedelserne  uden  mindste  Fare  for  sin  Appetit. 
Et  lille  Trin  lavere  end  disse  Restaurationer  staae  Tratto- 
rierne;  Grændselinien  er  lidt  vanskelig  at  drage,  maaskee 
kan  den  siges  at  bestaae  deri,  om  der  bruges  en  Spiseseddel, 

eller  om  man  maa  holde  sig  til  Opvarterens  mundlige  Op- 
ramsning,  men  selv  denne  Distinktion  slaaer  ikke  ubetinget 
til;  Forskjellen  viser  sig  navnlig  i  Lokalets  Beskaffenhed  og 
den  hele  tarvelige  Anretning,  man  maa  i  disse  Henseender 
ikke  være  altfor  nøjeregnende.  Trattorier  findes  i  næsten 
hver  Gade ;  Genio  i  Via  due  Macelli  har  i  de  sidse  Aar  været 
Skandinavernes  Samlingssted,  men  mange  af  dem  søge 
ogsaa  i  Carlino,  Torretta,  Circo  Agonale,  Gallinaccio, 
»Flueskabet«  og  endnu  billigere  Steder,  hvor  man  kan  spise 
ret  ordenlig  for  en  yderst  ringe  Sum,  naar  man  først 
kjender  lidt  til  Forholdene  og  veed  at  vælge  mellem  Retterne. 
Et  meget  morsomt  Sted  er  Trattoria  Bucci  i  Pescheria 
delle  Coppelle,  tæt  ved  Ghetto  og  Octavias  Portico,  hvor 
der  kun  serveres  Fisk,  og  hvor  den  gode  Vin  altid  samler 
talrige  Kunder.  Paa  omtrent  lige  Linie  med  Trattorierne 
staaer  det  saakaldte  Osteria  con  cucina,  »Værtshuset  med 
Kjøkken«.  Osteriet  alene  er  nemlig  kun  et  Vinudsalg,  til 
hvilket  Gjæsterne  selv  maae  medbringe  deres  Spisevarer, 
og  som  i  det  Højeste  varmer  Maden  for  dem,  forsyner 
dem  med  Salat  og  Brød,  leverer  dem  Dug  og  Tallerkener; 
selv  om  der  tillige  findes  cucina,  forpligter  dette  dog  ikke 
Gjæsterne  til  at  nyde  Stedets  Beværtning,  de  kunne  lige 
fuldt  medføre  deres  egen  Proviant.  Det  er  disse  Vinknejper, 
som  ere  Skuepladsen  for  de  lystigste  og  livligste  Aften- 
sammenkomster i  Rom.  Snavsede  og  simple  ere  de  aller- 
fleste af  dem;  nogle  enkelte,  som  Cantina  Limiti  og  Croce, 
have  større,  luftige  Lokaler,  men  i  Reglen  er  det  et  Par 
lave  Stuer  med  Stengulv,  umalede  Borde  og  simple  Træ- 
bænke, mørke  og  forrøgede,  ,hvor  man  maa  erobre  sig  en 
Plads    imellem    simple    Almuesfolk.       Et    saadant    Sted    er 

>Valle-Knejpen«,  hvor  mangen  en  lystig  skandinavisk  Fest 
er  fejret;  Vinen  er  som  oftest  udmærket  god,  og  man  be- 
høver ikke  at  genere  sig,  eller  man  gjør  det  ialfald  ikke, 
saa  at  Glæden  stundom  iklæder  sig  yderst  kaade  Former. 
Kun  maa  den  Rejsende  ikke  troe,  at  Morsomheden  indfinder 
sig  strax,  naar  han  har  sat  sin  Fod  over  den  snavsede 
Dørtærskel,  eller  at  den  kommer  hen  og  gjør  ham  sin 
ærbødige  Opvartning  uden  hans  egen  Medvirkning;  for  at 
faae  Glæde  af  det  romerske  Samliv,  maa  man  ikke  blot 
ville  nyde,  men  ogsaa  selv  yde,  og  Erindringen  om  romerske 
Knejpeaftener  stiger  eller  synker,  alt  som  man  selv  har 
forstaaet  at  finde  eller  samle  en  sympathetisk  Kreds.  Et 
fornemmere  Sted,  men  ikke  saa  vel  egnet  til  muntre 
Sammenkomster,  er  Palombella,  hvor  der  er  Udsalg  af 
Toskanas  og  Kirkestatens  finere  Vine  i  elegante,  smalhalsede 
Kurveflasker,  lukkede  med  et  Par  Linier  fin  Olie  istedetfor 
Prop ;  de  funkle  i  Glasset  og  fylde  hele  Værelset  med 
deres  Duft,  men  Buketten  er  for  stærk,  Sødmen  for  udviklet, 
man  kan  kun  nyde  lidt  af  dem  ad  Gangen.  Ypperlige 
Osterier  findes  ude  ved  Monte  Testaccio,  dette  sælsomme 
Bjerg,  der  er  voxet  op  af  lutter  Potteskaar,  og  hvis  Gaade 
endnu  Ingen  har  kunnet  løse;  inde  i  Dybet  af  denne  Høj, 
fra  hvis  Top  man  nyder  en  af  de  skjønneste  Udsigter  over 
Rom,  et  der  udgravet  mægtige  Kj ældere,  hvor  de  romerske 
Vinhandlere  have  deres  Oplag,  og  skjøndt  det  paastaaes, 
at  der  herude  foregaaer  et  »Giftblanderi«  i  stor  Maalestok, 
kan  man  dog  nok  under  kyndig  Vejledning  her  naae  til 
den  uforfalskede  Drue.  En  forholdsvis  ny  Institution  blandt 
de  offenlige  Steder  i  Rom  er  den  saakaldte  Liquorista, 
hos  hvem   der  sælges  Spirituosa,    tilberedte  Drikke  af  for- 

skjellig  Art  samt  finere  og  hede  Vine,  dels  fra  Disken  og 
dels  til  siddende  Gjæster,  altsaa  en  Slags  amerikansk  bar- 
ro  om,  oversat  paa  Romersk.  Disse  Liquorister,  af  hvilke 
de  mest  bekjendte  ere  Aragno  paa  Corso  og  det  store 
Etablissement  paa  Monte  Citorio  ligeoverfor  Parlaments- 
bygningen, have  en  stærk  Søgning  hele  Dagen  igjennem, 
men  især  om  Aftenen;  hvad  der  hos  Aragno  i  Løbet  af 
Dagen  udskjænkes  af  den  sammensatte  Drik  Vermont h- 
China-Acqua-di-Seltz,  en  især  i  Sciroccoluft  særdeles  hen- 
sigtsmæssig Blanding,  grændser  til  det  Utrolige.  Ogsaa 
Øllet  har  holdt  sit  Indtog  i  Rom  og  har  vundet  Tilhængere 
blandt  ikke  faa  Italienere;  der  er  nu  et  ikke  ringe  Antal  af 
birrerie,  som  de  kaldes,  hvor  Øllet  er,  om  ikke  altid  den 
eneste,  saa  dog  den  overvejende  Drik. 

Af  Aftenadspredelser  tilbyder  Rom  forøvrigt  ikke  noget 
stort  Udvalg.  En  enkelt  Gang  gives  en  Koncert  i  Sala 
Dante  bagved  Fontana  Trevi,  og  er  man  heldig,  kan  man 
her  høre  Sgambati  spille,  maaskee  en  af  vor  Landsmand 
Ravnkildes  stemningsfulde  Kompositioner,  og  blandt  Til- 
hørerne opnaae  at  see  den  store  Liszt,  »Abbed  Liszt«,  Mu- 
sikens Victor  Hugo,  ligesaa  genial,  ligesaa  overspændt  og 
ligesaa  tabt  i  Selvforgudelse.  Theatret  er  ikke  nogen  fast 
Institution  i  Rom  saa  lidt  som  i  nogen  anden  af  Italiens 
Byer.  Der  er  gjerne  en  Gang  om  Aaret  Opera  paa  Apollo- 
Theatret,  den  største  Scene,  beliggende  tæt  ved  Tiberen, 
hvis  Oversvømmelser  altid  her  anrette  betydelig  Skade; 
men  det  er  som  oftest  kun  i  sex  Uger  eller  to  Maaneder 
mellem  Jul  og  Faste,  og  Selskabet  dannes  hver  Gang  paany, 
saa  at  det  beroer  paa  Tilfældet,  om  de  tre  eller  fire  Operaer 
og  halvt    saa    mange   Balletter,    hvortil   Repertoiret  gjerne 

indskrænker  sig,  faae  en  nogenlunde  tiltalende  Udførelse. 
Operaen  er  ogsaa  stundom  midlertidig  Gjæst  paa  Kommu- 
nens Theater  Argentina,  og  i  sin  folkeligste  Skikkelse 
viser  den  sig  paa  Politeama,  der  ligger  hinsides  Tiberen 
og  egenlig  er  Hjem  for  Beriderkunster  og  store  Spektakel- 
stykker. Virkelig  Komedie  faaer  man  kun  at  see  i  Rom 
ved  omrejsende  Selskaber,  som  drage  fra  den  ene  store  By 
til  den  anden  og  spille  et  Par  Maaneder  i  hver;  deres  Re- 
pertoire er  ligesaa  omfattende  og  afvexlende,  som  Operaens 
er  ensformigt,  og  det  fornyes  bestandig  med  en  Udholdenhed 
i  Indstuderingen,  som  maa  forbause.  Den  første  Rang 
blandt  disse  Truper  indtage  Selskaberne  Bellotti-Bon,  der 
kaldes  saaledes  efter  de  to  Direktører;  jeg  har  seet  dem 
spille  paa  Argentina  og  Teatro  Valle,  og  jeg  kan  ikke 
Andet  end  yde  de  talentfulde  Skuespillere  og  den  fortrin- 
lige Iscenesættelse  al  Paaskjønnelse.  Det  italienske  Theater 
lever  for  Tiden  væsenlig  af  fremmed  dramatisk  Literatur, 
navnlig  af  det  moderne  franske  Lystspil;  enkelte  Stykker 
af  Goldoni  holde  sig  endnu  paa  Scenen,  man  kan  ganske 
undtagelsesvis  træffe  til  at  see  en  Tragedie  af  Alfieri  og  i 
Venedig  en  Komedie  afGozzi,  men  det  er  Sardou,  Alexandre 
Dumas  fils  og  Augier,  der  indtage  den  første  Plads,  og  i 
det  højere  Drama  har  man  Bearbejdelser  efter  Shakespeare 
og  Schiller.  Enkelte  italienske  Skuespillernavne  ere  blevne 
verdensberømte,  saaledes  Mme  Ristori  (der  udenfor  Scenen 
hedder  Marchesa  Capranica  del  Grillo),  Rossi  og  Salvini, 
der  have  foretaget  Kunstrejser  i  de  store  Lande  og  overalt 
vakt  levende  Begejstring.  Men  de  Selskaber,  de  have  ført 
med  sig,  have  ikke  været  jevnbyrdige  med  deres  store 
Talent,   det   har  været  Samlinger  af  underordnede  Kræfter 

og  rene  Statister,  hvis  hele  Opgave  var  at  danne  en  Bag- 
grund for  den  enkelte  lysende  Stjerne,  og  det,  man  har 
præsteret,  har  ikke  været  italiensk  Skuespilkunst,  men  ita- 
liensk dramatisk  Virtuositet.  I  Selskaberne  Bellotti-Bon 
findes  der  ingen  saa  fremragende  Kunstnere,  men  til  Gjen- 
gjæld  er  der  lagt  saa  meget  større  Vægt  paa  Sammenspillet. 
Der  er  intet  Spørgsmaal  om,  at  Italien  har  Betingelserne 
for  at  kunne  tilvejebringe  en  fortrinlig  national  Scene.  Der 
udfordres  først  og  fremmest  hertil,  at  Staten  træder  hjæl- 
pende og  understøttende  til;  intetsteds,  hvor  den  sceniske 
Kunst  er  overladt  til  sig  selv  og  henvist  til  Kampen  for 
Tilværelsen  imod  det  store  Publikums  slette  Smag,  er  den 
istand  til  at  hævde  sin  Plads  og  undgaae  Udskejelser.  Eng- 
land og  Italien  staae  som  talende  Vidnesbyrd  herom.  Kræf- 
terne spildes  og  splittes,  Theatret  tvinges  hen  til  at  lefle 
med  Øjeblikkets  Stemninger  og  Tilbøjeligheder,  Virtuositeten 
uddannes  paa  den  sande  Kunsts  Bekostning,  Traditionerne 
tabes.  I  Italien  vil  det  være  vanskeligere  end  i  de  fleste 
andre  Lande  at  organisere  Statens  Tilskud  og  Tilsyn,  fordi 
det  aandelige  Liv  her  ikke  som  andetsteds  er  koncentreret 
i  en  Alt  beherskende  Hovedstad;  det  er  ikke  nok  at  sørge 
for  Rom,  man  maa  ogsaa  tænke  paa  Turin  og  Milano, 
paa  Venedig  og  Florents,  ja  selv  paa  Neapel,  skjøndt  denne 
Befolknings  aandelige  Trang  foreløbig  turde  være  tilfreds- 
stillet ved  Pulcinella.  Men  den  literære  Gjenfødelse  af  det 
enige  Italien  vil  være  ufuldstændig,  hvis  der  ikke  gjøres 
Noget  i  denne  Retning,  og  Trangen  giver  sig  stærkt  til- 
kjende.  Kong  Umberto  har  for  ikke  længe  siden  i  en 
Audiens,  som  Skuespilleren  Rossi  havde  hos  ham,  udtalt 
sig  varmt  om  Nødvendigheden  af  at  skabe  en  fast  organi- 
seret italiensk  Scene,  der  for  Italien  kan  blive,  hvad  Théåtre 
11.  I? 


258  THEATRE. 

Frangais  har  været  for  Frankrig  og  hele  Verden,  og  det  er 
at  haabe,  at  denne  Plan  om  ikke  altfor  lang  Tid  vil  blive 
realiseret.  Italienerne  ere  af  Naturen  anlagte  for  den  dra- 
matiske Kunst,  og  det  italienske  Publikum  følger  med 
hurtig  Opfattelse  og  livlig  Forstaaelse  enhver  dygtig  Præ- 
station, baade  paa  det  tragiske  og  det  komiske  Omraade. 
Det  ligger  i  Nationalkarakteren,  at  der  spilles  med  Liden- 
skab, med  stærke  Effekter  og  i  det  Hele  i  en  Toneart,  som 
er  væsenlig  forskjellig  fra  vor  kjølige  og  mere  reflekterende 
Methode,  men  ved  Siden  deraf  findes  en  sund  Realisme, 
en  jevn  Naturlighed,  og  der  kjendes  ikke  til  den  opstyltede 
Pathos,  som  fordærver  saa  meget  af  det  tydske  Skuespil. 
Theatre  af  anden  Rang,  som  gjerne  samle  en  talrig 
Tilskuerkreds  af  Romere,  men  hvor  den  Fremmede  har 
Vanskelighed  ved  at  følge  med,  naar  han  ikke  er  fortrolig 
med  Dialekten,  ere  Capranica,  der  giver  alle  Slags  Stykker 
imellem  hinanden,  som  oftest  med  en  indlagt  Stentorello, 
den  romerske  Udgave  af  Pulcinella,  Rossini  og  Metastasio 
for  Folkeskuespil  og  Quirino  for  kaade  Farcer.  Det  lille 
Theater  Valletto  er  helliget  til  Spektakelstykker  og  senti- 
mentale Røverkomedier.  Marionetter,  denne  ejendommelige 
italienske  Genre,  kan  man  faae  at  see  paa  Teatro  Nuovo. 
I  Palazzo  Correa,  hvor  den  skandinaviske  Forening  har  sit 
Lokale,  ligge  Ruinerne  af  Augusts  Mausoleum,  og  -hvad 
der  er  tilbage  af  dette  engang  saa  imponerende  Mindes- 
mærke, er  omdannet  til  et  Theater  under  aaben  Himmel, 
hvor  der  gives  Forestillinger  af  Beridere  og  Liniedandsere, 
men  til  sine  Tider  ogsaa  spilles  Komedie,  og  hvor  der 
jevnlig  afholdes  stormende  Folkemøder,  der  i  dramatisk 
Interesse  ikke  staae  tilbage  for  noget  Røverstykke. 

1V1  idtpunktet  for  Peterspladsen  er  Obelisken.  Den  er 
det  Centrum,  om  hvilket  den  firdobbelte  Ellipse  af  vældige 
Stenpiller,  den  amfitheatralske  Plads  og  selve  Kirkebyg- 
ningen med  dens  brede  Trappe  samle  sig,  og  til  hvilket 
de  to  fossende  Fontaner  danne  en  Dekoration.  Den  har 
været  det  stumme  Vidne  til  flere  og  mærkeligere  Begiven- 
heder end  maaskee  noget  andet  Værk  af  Menneskehænder, 
har  oplevet  langt  Mere  end  selv  Luxor-Obelisken,  som  nu 
forvittrer  paa  Place  de  la  Concorde,  og  end  Cleopatras 
Naal,  som  er  ført  til  London  for  at  gaae  sin  visse  Under- 
gang imøde.  Caligula  førte  den  til  Rom  fra  Heliopolis, 
og  det  blev  dengang  ikke  anseet  for  nogen  saa  særdeles 
mærkelig  Bedrift  at  have  transporteret  denne  store  Sten 
over  Havet,  skjøndt  man  var  prisgiven  til  Vinden  og  Bøl- 
gerne uden  at  have  Dampen  til  sin  Hjælp.  Cleopatras 
Naal,  der  paa  Dr.  Erasmus  Wilsons  Bekostning  er  bragt 
fra  Ægypten  til  England  og  nu  har  faaet  sin  endelige 
Plads  paa  den  brede  Thames-Embankment,  blev  som  be- 
kjendt  af  Ingeniøren  Mr.  John  Dixon  helt  ombygget  med 
et  cigarformet  Træskib,  der  toges  paa  Slæb  af  en  Damper, 

men  Søgangen  i  den  spanske  Sø  var  under  Oktoberstormene 
for  stærk,  og  »Cleopatra«  maatte  slippe  sin  flydende  Naal, 
som  saa  drev  om  uden  Styr  og  kun  ved  et  mærkeligt 
Held  blev  funden  af  et  andet  Skib  og  bragt  til  Ferrol, 
hvorfra  Rejsen  til  Themsen  siden  tilbagelagdes  under  gun- 
stigere Forhold.  Oldtidens  store  Skibe  tog  Obelisker  om- 
bord som  en  Del  af  deres  Ladning.  Under  Augustus  bragte 
Skibet  »Akatus«  den  Obelisk,  som  fik  sin  Plads  i  Circus 
Maximus  og  derfra  flyttedes  til  Piazza  del  Popolo,  fra  Ægypten 
til  Havnen  i  Ostia;  det  havde  desuden  1200  Passagerer 
samt  en  meget  betydelig  og  kostbar  Ladning  af  Papyrus, 
Lærred,  Kryderier  og  Korn  ombord.  Endnu  større  var 
det  Skib,  som  overførte  Caligulas  Obelisk  og  fire  Stenblokke 
til  dens  Fod ;  dets  Ballast  bestod  af  tretusinde  Tønder 
ægyptiske  Lindser,  dets  Stormast  var  saa  mægtig,  at  fire 
Mand  knap  kunde  omspænde  den,  og  da  Skibet  laae  i 
Ostias  Havn,  optog  det  hele  dennes  ene  Side;  det  blev 
siden  benyttet  til  en  Dæmning  ved  det  af  Kejser  Claudius 
paabudte  Havneanlæg  og  sænket  i  Havet  efterat  være  fyldt 
med  Kalk.  Caligulas  Obelisk  blev  en  Prydelse  for  den 
Cirkus,  som  Kejser  Nero  byggede  paa  Vatikanerbjerget,  og 
paa  den  lod  han  ophænge  de  attenhundrede  Sejrskrandse, 
som  han  bragte  med  hjem  fra  sin  vanvittig-storartede 
Kunstrejse  i  Grækenland,  og  som  havde  været  baarne  foran 
ham  ved  Triumftoget  til  Capitolium.  Paa  Obeliskens  Fod 
stod  en  Indskrift,  som  helligede  den  til  de  to  første  Kejsere, 
August  og  Tiber,  og  det  i  denne  Indskrift  forekommende 
Ord  »Caesar«  har  formodenlig  givet  Anledning  til  det  i 
Middelalderen  troede  Sagn,  at  Cajus  Julius  Cæsars  Aske 
var    gjemt    i    den     forgyldte    Kugle    paa    Obeliskens    Top 

og  saaledes  løftet  op  til  en  Højde,  hvor  den  var  tryg  for 
Røverhaand;  den  kaldtes  ligefrem  Sepulcrum  Cæsaris,  og 
man  citerede  den  Gravskrift,  som  skulde  findes  oppe  paa 
den  ædelstenbesatte  Kugle.  Da  Sixtus  V  lod  Obelisken,  der 
endnu  er  uskadt  og  kun  bestaaer  af  en  eneste  Sten,  flytte 
fra  sit  tidligere  Sted  til  Midten  af  Pladsen  foran  Kirken, 
viste  det  sig,  at  Kuglen  var  ganske  tom;  Paven  lod  sætte 
et  Kors  paa  Toppen,  og  i  dette  nedlagdes  der  Splinter  af 
selve  det  hellige  Kors. 

I  Neros  Haver  og  paa  den  neroniske  Cirkus  have 
Tusinder  af  Christne  med  Livet  maattet  bøde  for  deres 
Tro;  her  var  det,  at  de  søndersledes  af  vilde  Dyr  eller 
hidsedes  imod  hinanden  i  dræbende  Kampe,  og  i  disse 
Haver  foretog  Tyrannen  sin  rædselsfulde  Vandring  imellem 
korsfæstede  Christne,  der  vare  omviklede  med  harpixfyldte 
Gevandter  og  brændte  som  Fakler  paa  hans  Vej.  Det  var 
til  Minde  om  disse  Martyrier,  at  Pave  Sylvester  formaaede 
Kejser  Constantin  den  Store  til  at  opføre  en  Basilika,  som 
saaledes  blev  den  første  af  Staten  opførte  christne  Kirke. 
Og  ud  af  denne  Basilika  er  den  nuværende  Peterskirke 
voxet  frem  efter  mange  Omvexlinger,  efter  gjentagne  Øde- 
læggelser ved  Ildebrand,  Jordskjælv  og  Plyndring,  selv  af 
Saracenerne,  der  i  846,  da  Vatikanet  og  Janiculus  endnu 
laae  udenfor  Murene,  plyndrede  baade  Peters  og  Pauls 
Kirker  og  bortførte  alle  deres  Kostbarheder.  At  den  ind- 
viedes, ikke  til  de  ubekjendte  Martyrer,  men  til  Apostelen 
Peter,  var  en  naturlig  Følge  af  det  allerede  da  dæmrende 
Dogma  om  den  romerske  Biskops  Stilling  som  Arvetager 
efter  den  Discipel,  paa  hvem  Christus  opførte  sin  Kirke,  og 
hvem  han  skjænkede  Magten  til  at  løse  og  binde,  Nøglerne 

til  Himmeriges  Rige,  og  dermed  som  Guds  Statholder 
paa  Jorden,  som  den  hele  Christenheds  Overhoved.  Den 
moderne  kritiske  Forskning  drager  som  bekjendt  i  Tvivl, 
at  Peter  nogensinde  har  været  i  Rom,  men  den  kirkelige 
Tro  har  allerede  i  de  første  Aarhundreder  betragtet  dette 
som  en  afgjort  Kjendsgjerning;  i  de  mamertinske  Fængsler 
sad  Apostlen  fangen,  her  døbte  han  i  den  fremvældende 
Kilde  sin  Vogter,  og  herfra  udfriedes  han  ved  Engle,  som 
dyssede  Vagten  i  Søvn;  ved  Kirken  Domme  quo  vadis 
paa  den  appiske  Vej  aabenbarede  Frelseren  sig  for  ham, 
og  Synet  bevægede  ham  til  at  vende  om  paa  sin  Flugt  og 
frejdig  gaae  sin  Skjæbne  imøde  i  Rom;  paa  Mons  Aureus, 
hvor  nu  Kirken  San  Pietro  in  Montorio  staaer,  og  paa  den 
Plet,  over  hvilken  Bramante  rejste  det  runde  Tempel  af 
doriske  Søjler,  blev  Apostelen  korsfæstet.  Disse  Ting  staae 
for  Kirken  som  historiske  Fakta,  og  til  dem  har  Sagnet 
føjet  sine  Tillæg,  som  den  fromme  Tro  har  optaget.  Con- 
stantins  og  Sylvesters  Basilika,  der  var  en  Kirkebygning  af 
imponerende  Dimensioner,  opførtes  over  den  Grav,  der  antoges 
at  gjemme  Apostelens  Ben,  dog  paa  Hovedet  nær,  der  tidlig 
havde  faaet  sin  Plads  i  Laterankirken ;  foran  denne  Co7ifes- 
sione,  der  var  nedsænket  i  Gulvet,  rejstes  Hovedalteret,  og 
den  er  gjennem  alle  Omskiftelser  vedbleven  at  være  Kirkens 
Kjerne.  Over  Graven  og  Alteret  løfter  sig  nu  Berninis'  høje 
Tabernakel  med  de  snoede  Søjler  og  Bronce-Baldakinen, 
til  hvilke  Urban  VIII  af  Huset  Barberini  tog  Metallet  fra 
Agrippas  Pantheon,  og  over  denne  barokke  Opstilling,  som 
dog  i  al  sin  Rococo-Stil  ikke  savner  en  vis  Storhed,  hvælver 
sig  den  himmelstræbende  Kuppel.  Nat  og  Dag  brænde  de 
89  Lamper  paa  det  brede  Marmorgelænder  omkring  Graven, 

foran  hvis  Broncedør  Canovas  Billedstøtte  af  Pius  VI  knæler ; 
ved  Alteret  læser  kun  Paven  Messen  paa  de  store  Højtids- 
dage, og  selv  denne  Ceremoni  er  ophørt,  siden  Kirken  gik 
i  Sorg  ved  Tilintetgjørelsen  af  det  verdslige  Herredømme. 
I  Peterskirken  foregik  Kejserkroningerne;  enkelte  Ex- 
empler  forekomme  paa,  at  en  anden  af  Roms  Kirker  er 
bleven  valgt  hertil,  og  det  er  endog  hændet,  at  Ceremonien 
har  maattet  udføres  i  en  anden  af  Italiens  Byer,  saasom  i 
Ravenna,  men  det  er  Undtagelser,  og  sin  fulde  Glands  og 
Betydning  fik  Kroningen  kun  da,  naar  den  fandt  Sted  ved 
Apostelgraven.  Fra  hin  Juledag  i  Aaret  800,  da  Leo  III  be- 
lønnede de  frankiske  Kongers  Hengivenhed  for  Pavemagten 
ved  i  Peterskirken  at  sætte  den  romerske  Kejserkrone  paa 
Carl  den  Stores  Hbved,  blev  denne  Værdighed  den  højeste 
blandt  alle  jordiske  Udmærkelser,  eftertragtet  af  de  bar- 
bariske Herskere  nordenfor  Alperne  som  det  ypperste  Maal 
for  deres  Ærgjerrighed,  som  Indvielsen  til  den  øverste  verds- 
lige Magt  over  hele  Jordens  Kreds.  Paverne  holdt  denne 
fristende  Kejserkrone  i  deres  Haand,  med  den  lokkede  og 
truede  de  for  at  naae  deres  Maal,  snart  Begunstigelser  for 
Kirken,  snart  Forøgelsen  af  deres  eget  Rige.  Forholdene 
vexlede  sælsomt  og  lunefuldt;  til  sine  Tider  havde  Paven 
den  overlegne  Myndighed,  betingede  Kroningen  af  strenge 
Vilkaar  og  forkyndte  sig  selv  at  være  den  øverste  Herre 
baade  over  det  Aandelige  og  det  Timelige,  men  til  andre 
Tider  holdt  den  verdslige  Magt  sin  Fod  paa  Kirkens  Nakke, 
og  Fyrsterne  tiltvang  sig  med  Sejrherrens  Ret  den  Krone, 
som  Christi  Statholder  mente  at  kunne  skjænke  af  Naade. 
Middelalderens  Historie  er  Kampen  imellem  Kirken  og 
Staten,   imellem  Paven   og  Kejseren,   og  denne  Kamps   af- 


264  PETERSKIRKEN  OG  VATIKANET. 

sluttende  Vendepunkter,  dens  epokegjørende  Optrin  ere  for 
den  aldeles  overvejende  Del  foregaaede  her  under  disse 
Hvælvinger. 

Naar  den  af  Paven  (eller  af  ham  i  Forening  med  det 
romerske  Folk)  udvalgte  Kejser  drog  til  Rom  for  at  krones, 
maatte  han  med  sin  Hær  standse  udenfor  Byens  Mure,  og 
det  var  da  gjerne  paa  Monte  Marios  Højder,  at  han  opslog 
sin  Lejr.  Paa  Kroningsdagen  kom  Kejseren,  Kejserinden 
og  et  saa  stort  Følge,  som  der  tilstodes  ham  at  medføre, 
over  Engelsbroen,  og  ved  Kirken  Santa  Maria  in  Trans- 
pontina  i  Gaden  Borgo  Nuovo  hilsedes  de  af  Gejstligheden, 
Adelen,  de  municipale  Myndigheder  og  Korporationerne, 
som  ved  en  lille  Bro,  der  førte  over  til  de  gamle  neroniske 
Haver  modtog  Kejserens  Ed  paa  at  ville  hævde  Roms  Love 
og  Vedtægter.  Toget  gik  da  til  Domkirkens  Trappe,  forrest 
Stadpræfekten  med  draget  Sværd,  derpaa  Kejserparret  med 
Senatorer  og  Adelsmænd  ved  sin  Side ;  Kammerherrer  kastede 
nyslagne  Mønter  ud  blandt  Tilskuerne.  Ved  Trappen  stod 
Kejseren  af  Hesten  og  steg  op  til  Kirkens  Forhal,  hvor 
Paven  ventede  ham  siddende  og  omgiven  af  Gejstligheden ; 
her  maatte  han  kysse  Pavens  Fod,  aflagde  Ed  paa  at  Være 
Kirken  en  trofast  Beskytter  og  modtog  saa  Fredskysset, 
der  adopterede  ham  som  Kirkens  Søn.  Førend  han  be- 
traadte  selve  Helligdommen,  blev  han  under  Hymner  ført 
ind  i  Kirken  Santa  Maria  in  Turri,  der  laae  umiddelbart 
ved  Peterstrappen,  og  her  af  Paven  kreeret  til  Canonicus 
ved  Basilikaen,  en  Ceremoni,  som  saaledes  symbolsk  til- 
kjendegav  Kirkens  Overlegenhed  over  den  verdslige  Magt. 
Ført  af  den  lateranske  Comes  Palatinus  og  Dommernes 
Øverste  gik  han  da  frem  til  Domkirkens  Sølvdør,  hvor  han 

gjorde  sin  Bøn,  og  hvor  Biskoppen  af  Albano  holdt  den 
første  af  de  tre  foreskrevne  Taler,  indtil  Døren  aabnedes, 
og  Processionen  drog  ind  i  Basilikaen.  Tæt  ved  Indgangen 
var  her  i  Gulvet  indlagt  en  cirkelrund,  rød  Porfyrsten,  Rota 
forphyretica ;  Kejseren  og  Paven  tog  Plads  paa  hver  sin 
Side  af  denne  Sten,  medens  Kardinal-Biskoppen  af  Portus 
stillede  sig  midt  paa  denne,  modtog  Kejserens  Troesbekjen 
delse  og  holdt  den  anden  Oration.  Efterat  være  iført  nye 
Klædebon  lededes  han  ind  i  Sakristiet  og  indviedes  her  af 
Paven  til  Clericus  samt  beklædtes  med  Tunica  og  Dalma- 
tica,  med  Pluviale,  Mitra  og  Sandaler,  hvorefter  han  bragtes 
tilbage  til  Alteret  for  Sankt  Mauritius  og  atter  t  mødte 
Kejserinden,  som  imidlertid  havde  gjennemgaaet  tilsvarende 
Ceremonier.  Biskoppen  af  Ostia  salvede  hans  Nakke  og 
højre  Arm  og  holdt  den  tredie  Oration.  Paa  Hovedalteret 
funklede  Carl  den  Stores  Krone  ham  imøde;  Paven  satte 
den  gyldne  Ring  paa  hans  Finger  som  Symbol  paa  den 
Tro,  Bestandighed  og  Kraft,  der  skulde  udmærke  hans 
katholske  Regimente,  omgjordede  ham  under  lignende  For- 
mularer med  Sværdet  og  satte  tilsidst  Kronen  paa  hans 
Hoved  med  Ordene:  »Modtag  dette  Hæderens  Tegn,  Konge- 
dømmets Diadem,  Rigets  Krone,  i  Navnet  Faderens,  Sønnens 
»og  den  Helligaands.  Vær  retfærdig  og  barmhjertig!  Forsag 
»Djævelen  og  al  Synd,  og  lev  saaledes  i  from  Kjærlighed, 
»at  Du  engang  i  de  Saliges  Samfund  kan  af  Jesu  Christo 
»modtage  Livsens  evige  Krone!«  Kirken  gjenlød  efter  denne 
Akt  af  Jubelsangen  Gloria  m  excelsis  Deo,  af  Hymner, 
der  nedbad  langt  Liv  over  Kejseren,  Sejr  og  Lykke  over 
den  romerske  og  den  tydske  Hær,  og  med  Kierkernes  Sange 
blandede    sig    Hyldingsraabene    i    germaniske,    slaviske    og 

romanske  Tungemaal  fra  Kejserens  begejstrede  Krigere. 
Den  kronede  Kejser  aflagde  sine  Insignier  for  som  Sub- 
diaconus  at  assistere  Paven  ved  Messen,  igjen  et  Tegn  paa 
Kirkens  Overlegenhed ;  derpaa  ombyttede  han  sine  præste- 
lige Sandaler  med  de  guldbesporede,  røde  Kejserstøvler,  og 
nu  drog  hele  Toget  med  Paven  og  Kejserparret  ud  af 
Kirken  under  Klokkeklang  og  Fryderaab  gjennem  den  be- 
krandsede  og  smykkede  By  til  Laterankirken  og  atter  til- 
bage. Foran  og  efter  Toget  gik  Hofembedsmænd,  som 
udstrøede  Sølv-  og  Guldmønter,  ved  Kirkerne  stod  Gejst- 
ligheden i  fuld  Skrud,  hilsende  Processionen  med  Lovsange, 
Laugene  og  Korporationerne  vare  ordnede  langs  Vejen; 
ogsaa  de  foragtede  Jøder  maatte  møde  fra  Ghetto  og  bringe 
deres  Hylding.  Et  Festmaaltid  i  det  pavelige  Palads 
sluttede  Kroningsdagens  anstrengende  Højtidelighed.  Hvis 
Forholdene  tillod  det,  drog  Kejseren  den  følgende  Dag  til 
Messe  i  Laterankirken,  den  tredie  med  Kronen  paa  Hovedet 
til  San  Paolo  udenfor  Murene,  den  fjerde  til  Santa  Croce 
in  Gerusalemme.  For  at  udmale  sig  disse  Optog  maa  man 
tænke  sig  de  mange  Fyrster,  Hertuger,  Grever  og  Adels- 
mænd med  deres  talrige  Følge  i  glimrende  og  overdaadige 
Dragter,  Biskopperne  og  Abbederne  med  deres  Omgivelser 
af  Præster  og  Munke,  de  store  Skarer  af  vilde  Krigere  i 
Pantser  og  Plade,  det  romerske  Pavedømme  i  dets  mystisk- 
orientalske Pragt,  det  verdslige  Roms  Repræsentanter  i 
Skikkelse  af  Senatorer  og  Dommere,  Konsuler  og  Hærførere 
i  eventyrlig  brogede  og  fantastiske  Klædebon,  Tusinder  af 
Fremmede  fra  alle  Jordens  Egne,  og  endelig  denne  malerisk 
blandede  Skare  dragende  frem  gjennem  det  alvorlige,  mørke, 
halvt  i  Ruiner  sammensunkne  Rom,  indfattet  af  den  drømme- 

rige  Campagna  og  de  i  evig  Skjønhed  hvilende  Bjerglinier, 
overstraalet  af  Sydens  glødende  Sol  og  lysende  Himmel. 
Men  dette  glimrende  Maleri,  som  maa  have  fordunklet  selv 
Oldtidens  pragtfulde  Triumftog,  mangler  dog  ikke  sin 
Skyggeside.  Ofte  var  Tilstanden  saaledes,  at  den  romerske 
Kejser,  naar  han  i  Peterskirken  havde  modtaget  Kronen, 
ikke  kunde  tænke  paa  at  betræde  selve  den  By,  hvis  Hersker 
han  i  Navnet  var  bleven,  men  fra  Vatikankvarterets  Mure 
atter  skyndsomst  maatte  tye  tilbage  til  sin  Hær  og  be- 
fæstede Lejr  paa  Monte  Mario  og  nøjes  med  fra  disse 
Højder  at  kaste  et  Afskedsblik  ud  over  Rom.  Og  endnu 
hyppigere  skete  det,  som  alt  tidligere  berørt,  at  der  umiddel- 
bart efter  et  Kroningstog,  hvor  Alt  havde  været  Jubel  og 
Begejstring,  udbrød  Oprør  i  den  romerske  Befolkning;  den 
nationale  Følelse  kunde  ikke  taale,  at  al  denne  Herlighed 
skulde  tilfalde  barbariske  Fyrster,  som  ikke  kunde  tale 
Roms  Sprog,  som  tiltog  sig  Magt  til  at  af-  og  indsætte 
Paver,  og  som  jevnlig  havde  erobret  Kronen  ved  skaanselløst 
at  hærje  Italien  og  selve  den  hellige  Stad.  At  Kejserkronen 
ofte  var  kjøbt  og  betalt  med  Uddelingen  af  store  Penge- 
summer, med  Privilegier  og  Begunstigelser,  forøgede  kun 
Harmen  og  Ydmygelsen.  Endnu  under  Festlighederne 
droges  da  Sværdet  og  Dolken,  den  rasende  Pøbel  rottede 
sig  sammen  i  Bander  og  styrtede  til  Vatikanet  for  at  myrde 
den  neppe  kronede  Kej-er,  og  i  de  bekrandsede  Gader  ud- 
viklede der  sig  imellem  Romerne  og  Barbarerne  voldsomme 
Kampe,  indtil  Strømme  af  Blod  udslukkede  Lidenskaberne, 
og  den  af  Angst  skjælvende  Stad  atter  sank  sammen  i 
dump  Underkastelse  under  Fremmedherredømmet. 

Den  røde  Rota  Porphyretica,  hvor  Carl  den  Store  har 
knælet,  og  hvor  efter  ham  en  lang  Række  af  tydske 
Fyrster  have  bøjet  sig  for  Kirken,  skjøndt  mange  af  dem 
følte  sig  som  dens  Herrer  —  denne  røde  Sten  ligger  endnu 
i  Peterskirkens  Gulv.  Man  betræder  den  med  Følelser,  som 
ligne  dem,  hvormed  man  sætter  sin  Fod  paa  de  nys  ud- 
gravne  Fliser  af  det  antike  Forum.  Paa  disse  faa  Kvadrat- 
tommer koncentrerer  sig  i  en  vis  Forstand  hele  den  sekel- 
lange Kamp  imellem  Tiara  og  Kejserkrone,  og  navnlig  den 
store  Investiturstrid,  der  er  Hovedemnet  i  denne  Kamp. 
Iblandt  de  mange  sælsomme  Optrin,  som  her  ere  forefaldne, 
er  der  et,  som  paa  en  drastisk  Maade  maler  Tiden.  Investi- 
turen  —  det  vil  sige  de  verdslige  Fyrsters,  navnlig  Kejserens, 
Krav  paa  at  beklæde  de  af  Gejstligheden  valgte  Abbeder 
og  Biskopper  med  Ring  og  Stav,  førend  Kirken  kunde 
meddele  dem  den  kirkelige  Indvielse,  og  altsaa  som  Vilkaar 
for  denne  —  var  en  naturlig  Følge  af  Gejstlighedens  og 
Kirkens  verdslige  Besiddelser;  Stifterne  og  Prælaterne  besad 
udstrakte  Lehn,  og  efter  Samfundets  daværende  Ordning 
kunde  Staten  ikke  give  Afkald  paa  Lehnspligten  for  en 
saa  betydelig  Del  af  Territoriet,  den  maatte  forlange,  at 
ogsaa  de  gejstlige  Lehnsbesiddere  skulde  gjøre  Fyldest  for 
deres  Lehnspligt,  og  Sikkerhed  herfor  kunde  ikke  opnaas, 
medmindre  den  verdslige  Souveræn  forud  for  den  kirkelige 
Indvielse  fik  Ret  til  at  godkjende  eller  vrage  Valget  af 
den  nye  Vasal.  Kloster-  og  Kirkegodserne  kunde  Gejstlig- 
heden ikke  undvære,  men  paa  den  anden  Side  førte  denne 
Besiddelse  i  sit  Følge  uafladelige  Rivninger  med  Kronen, 
—  ganske  paa  samme  Maade  som  i  vore  Dage  Pavens 
verdslige  Herredømme,  samtidig  med  at  det  til  en  vis  Grad 

var  en  Betingelse  for  den  fuldkomment  frie  Udøvelse  af 
hans  aandelige  Myndighed,  affødte  idelige  Konflikter  med 
Tidsaandens  Fremskridt  og  det  italienske  Folks  nationale 
Rørelser.  I  Begyndelsen  af  det  tolvte  Aarhundrede,  efterat 
Striden  længe  havde  været  ført  med  vexlende  Held,  skete 
der  det  Vidunderlige,  at  der  kom  en  Pave,  som  valgte  at 
løse  Konflikten  ved  at  lade  Kirken  give  Afkald  paa  alt 
verdsligt  Gods  og  saaledes  vende  tilbage  til  det  rent  aande- 
lige Omraade,  paa  hvilken  den  i  Christendommens  første 
Aarhundreder  havde  udviklet  sig,  imod  at  Kronen  saa  til 
Gjengjæld  skulde  frafalde  sin  Fordring  paa  Investitur.  Om 
Paschalis  II  har  været  dreven  hertil  ved  en  rent  religiøs 
Betragtning,  eller  om  han  har  grebet  til  denne  Udvej  i 
Haabet  om  derved  at  afvæbne  den  unge  og  dristige  Kejser 
Henrik  V  og  siden  tage  Kirkens  Afkald  tilbage,  naar  der 
kom  bedre  Tider,  er  et  omstridt  historisk  Spørgsmaal.  At 
hans  Beslutning  vakte  den  heftigste  Forbittrelse  hos  Gejst- 
ligheden, som  derved  med  eet  Slag  vilde  have  mistet  de 
i  Aarhundreder  opsamlede  Rigdomme  og  Forrettigheder, 
er  en  Selvfølge,  og  Paven  gik  ejheller  foran  med  sit  eget 
Exempel  for  at  lære  Kirkens  Mægtige  christelig  Ydmyghed, 
han  forlangte  tvertimod  af  Kejseren  en  Udvidelse  og  Be- 
fæstelse af  sit  verdslige  Rige,  der  dog  ligesaa  fuldt  som 
Stifternes  og  Klostrenes  Lehn  var  uforeneligt  med  den  i 
Evangeliet  forkyndte  Christendom,  hvis  højeste  Rigdom  er 
Armod  i  Kjærlighed.  Tilbudet  var  saa  overraskende,  at 
selv  Kejseren  betænkte  sig,  thi  vandt  han  end  umaadelige 
Besiddelser,  som  vilde  hjemfalde  fra  Kirken  til  Kronen,  saa 
maatte  disse  Ejendomme  jo  efter  Datidens  Forhold  atter 
skjænkes  i  Lehn  til  Adelen,  imod  hvilken  Kirken  hidtil  dog 

havde  dannet  nogen  Modvægt,  og  give  den  en  overvældende 
Magt,  ligesom  paa  den  anden  Side  Afkaldet  paa  Investi- 
turen  var  Opgivelsen  af  en  meget  betydningsfuld  Indflydelse 
paa  Kirkens  Styrelse  i  det  Hele.  Imidlertid  modtog  han 
Tilbudet,  skjøndt  han  selv  tvivlede  om  dets  Gjennemførlighed, 
men  stillede  det  saagodtsom  umulige  Vilkaar,  at  Biskopper 
og  Prælater  skulde  forud  godkjende  det,  ligesom  han  knyt- 
tede sin  egen  Renunciation  til  Rigsfyrsternes  Samtykke. 
Der  blev  opsat  to  Dokumenter:  et  paveligt  Dekret  om 
Kirkens  Afkald  paa  alle  Kronlehn  og  en  Akt,  hvorved 
Kejseren  frafaldt  Investituren,  idet  han  samtidig  svor,  at 
han  hverken  vilde  med  List  fange  Paven  eller  lemlæste  ham 
eller  dræbe  ham ;  større  var  ikke  den  gjensidige  Tillid.  N'aar 
de  to  Dokumenter  vare  udvexlede,  skulde  Kejserkroningen 
foregaae.  Den  12te  Februar  mi  drog  et  Kroningstog 
som  det  nys  skildrede  fra  Monte  Mario  til  St.  Peter,  som 
Kejseren  lod  besætte  af  sine  Folk  for  at  være  sikker  imod 
en  Overrumpling.  Paa  Rota  Porphyretica  tog  Pave  og 
Kejser  Plads  ved  hinandens  Side,  hver  med  sin  Pergaments- 
rulle  i  Haanden,  og  de  to  Dokumenter  oplæstes.  Det  pave- 
lige Dekret,  som  under  Trusel  med  Banlysning  paalagde 
Tilbagegivelsen  af  alle  Kirkens  siden  Carl  den  Stores  Dage 
erhvervede  Lehn,  fremkaldte  Knurren,  Afbrydelser,  tilsidst 
høje  Raab  og  Indsigelser  fra  de  Gejstliges  Side,  og  da  nu 
Paven  forlangte  den  kejserlige  Akt  oplæst,  erklærede  Henrik, 
at  denne  Plan  til  at  plyndre  Kirken  var  udgaaet  alene  fra 
Paven,  og  at  han  havde  betinget  Overenskomsten  af  alle 
Parters  Samtykke.  Istedetfor  at  overrække  sin  Pergaments- 
rulle  trak  Kejseren  sig  tilbage  til  en  Forhandling  med 
Biskopper    og    Dignitarier,    medens    Paven    blev    siddende. 

Det  trak  helt  ud  paa  Aftenen  med  den  heftige  Debat,  hvor 
kirkelige  og  verdslige  Stormænd  vare  enige  i  deres  Mod- 
stand ;  Henrik  vendte  tilbage  fra  Raadslagningen  og  forlangte 
Kroningen  fuldbyrdet,  men  Paven  vægrede  sig  ved  at  krone 
ham,  førend  Udvexlingen  af  de  to  Akter  var  skeet.  Alt  skreg 
og  raabte  i  Munden  paa  hinanden,  Kejserens  Riddere  op- 
fordrede ham  til  selv  at  tage  Kronen  paa  Alteret,  de  skjæl- 
vende  Kardinaler  og  Præster  omringede  Paschalis,  Forbit- 
treisen  steg  saa  højt,  at  det  givne  Lejde  glemtes,  og  under 
en  forvirret  Vaabenlarm,  som  fyldte  hele  Kirken,  trængtes 
Paven  hen  til  Tribunaen,  hvor  han  omringedes  af  Bevæb- 
nede og  ved  Nattens  Frembrud  førtes  som  Kejserens  Fange 
til  en  nærliggende  Bygning.  Tummelen  forplantede  sig 
udenfor  Kirken,  de  vilde  tydske  Soldater  overfaldt  og  dræbte 
Borgerne,  stak  Ild  paa  Husene,  brød  ind  i  Helligdommene, 
plyndrede  de  hellige  Kar  og  myrdede  Præsterne;  Rom  var 
given  til  Pris  for  de  barbariske  Skarer.  Men  Forbittrelsen 
samlede  Romerne  til  Modstand,  de  glemte  deres  Had  til 
Paven  over  det  endnu  friskere  Had  til  de  Fremmede,  og 
ved  Daggry  stormede  bevæbnede  Hobe  til  Peterskirken  for 
at  befrie  Kirkens  fangne  Overhoved.  Nær  havde  denne 
Morgenstund  kostet  Henrik  V  Krone  og  Liv;  han  vækkedes 
af  sin  Søvn,  sprang  halvt  paaklædt  og  med  nøgne  Fødder 
i  selve  Kirkens  Atrium  paa  en  Hest  og  sprængte  ned  ad 
Marmortrinene  for  at  styrte  sig  ind  i  Kampvrimmelen;  fem 
Romere  faldt  for  hans  Landse,  men  han  blev  da  selv  saaret 
og  faldt  af  Hesten;  Grev  Otto  af  Mailand  overlod  ham 
sin  Hest  og  blev  i  samme  Nu  slæbt  bort  og  sønderreven. 
En  Stund  lod  det  til,  at  Romerne  skulde  sejre,  men  de 
tydske   Soldater    gjorde    en   Kraftanstrengelse    og   fik   dem 

tilsidst  drevne  tilbage  over  Engelsbroen,  hvorfra  Mange 
styrtedes  ned  i  Floden.  Henrik  V  maatte  faa  Dage  efter 
drage  bort  fra  Rom,  men  han  førte  Paven  og  sexten  Kar- 
dinaler med  sig  som  Fanger,  og  hans  Folk  slæbte  romerske 
Embedsmænd  og  Præster  i  Strikker  efter  deres  Heste. 
I  fulde  to  Maaneder  holdt  han  Paven  fangen  og  skjænkede 
ham  først  Frihed,  efterat  han  og  alle  Kardinalerne  havde 
svoret  ham  Tilgivelse  for  det  Skete,  og  efterat  der  var 
udfærdiget  et  Dokument,  som  fuldt  og  uden  Forbehold  til- 
stod Kejseren  den  Ret  til  Investitur,  som  Paverne  gjennem 
Aarhundreder  havde  bestridt,  og  som  Gregor  VII  i  Canossas 
Slotsgaard  havde  tvunget  Henrik  IV  til  med  Bøn  og  Taarer 
at  afsværge,  medens  saa  til  Gjengjæld  Kirken  lodes  i  ufor- 
styrret Besiddelse  af  sine  Lehn  og  alt  sit  Gods.  Den  13de 
April  drog  Kroningstoget  igjen  til  Peterskirken,  og  denne 
Gang  fuldbyrdedes  Kroningsceremonien,  men  Romerne  vare 
ikke  tilstede  ved  den,  og  strax  efter  brød  Kejseren  op  med 
sin  Hær  uden  at  have  betraadt  nogen  anden  Del  af  Byen 
end  den  leoninske  Stad. 

Om  Peterskirken  samler  sig  hele  Katholicismen,  dens 
ædleste  Dyder  og  vildeste  Udskejelser,  dens  reneste  Exstase 
og  dens  groveste  Materialisme,  dens  selvtillidsfulde  Dogmatik 
og  dens  ophøjede  Visioner,  dens  umættelige  Magtlyst  og 
dens  verdensforsagende  Askese.  Ved  Apostelgraven  er 
Pavens  Throne,  fra  den  og  i  Kraft  af  den  styrer  han 
Verden,  bekæmper  Vildfarelser  eller  udbreder  dem,  alt  som 
Strømningen  gaaer  igjennem  Kirken.  Til  denne  hellige 
Grav  er  hele  Christenhedens  Tanke  vendt,  til  den  søger 
Andagten  og  Overtroen  hen  med  lige  stor  Iver,  ved  dens 
Marmorstene    er    der    for    den,    som    er   lykkelig   nok   til   i 

Kjødet  at  kunne  see  og  røre  dem,  Syndsforladelse  og  For- 
jættelse om  evig  Salighed  at  hente.  For  de  store  Pilgrim- 
skarer, der  gjennem  hele  Middelalderen  fra  alle  Verdens- 
hjørner strømmede  til  Rom,  og  hvis  Tog  vare  den  eneste 
Bevægelse  i  den  forøvrigt  stagnerende  Verden,  var  Peters- 
kirken det  første  Maal,  til  den  styrede  de  deres  første  Vandring. 
I  disse  fromme  Billeder  indblande  sig  Episoder  af  gru- 
opvækkende Forvildelser;  paa  enkelte  Punkter  af  Historien 
gribes  Menneskeheden  af  en  uforklarlig  panisk  Skræk,  og 
naar  saadanne  Anfald  komme,  tye  Slægterne  i  deres  Rædsel 
til  Rom,  til  Paven,  til  Peterskirken  og  de  hellige  Apostel- 
levninger for  hos  dem  at  finde  Naade  og  Beskyttelse. 
Gjentagne  Gange  i  disse  mørke  Aarhundreder  see  vi  saa- 
danne Udbrud  af  Fortvivlelse  og  aandelig  Nød,  der  saa, 
i  Kraft  af  Tidens  Aand  og  Kirkens  Lærdomme,  skaffe  sig 
Luft  og  søge  Bod  i  Paroxysmer  af  legemlig  Selvplagelse. 
En  ubetydelig  Gnist  kunde  tænde  en  flammende  Lue,  der 
i  et  Nu  omspændte  den  hele  Verden.  Saaledes  opstod  i 
Midten  af  det  trettende  Aarhundrede  paa  et  Tidspunkt  af 
borgerlig  og  politisk  Lovløshed,  af  materiel  Nød  og  Elen- 
dighed, i  Perugia  Flagellanterne,  Selvtugterne,  og  denne 
religiøse  Forvildelse  forplantede  sig  derfra  til  Rom  for  saa 
atter  fra  dette  Brændpunkt  at  .sprede  sig  over  hele  Christen- 
heden. Smitten  greb  med  uimodstaaelig  Magt  alle  Aldere 
og  alle  Stænder;  Munke  og  Præster  greb  Korset  og  præ- 
dikede med  en  til  Vanvid  grændsende  Lidenskab  Ydmygelse 
og  Bod;  Eremiter  og  Anakoreter,  der  havde  været  begravne 
i  Klippeørkenernes  Ensomhed,  kom  frem  fra  deres  Huler 
med  filtret  Skjæg  og  glødende  Øjne  for  at  istemme  det 
samme  Raab;  Mængden  blev  greben  af  Svimmelhed  og 
h.  18 

glemte  alt  Andet  for  alene  at  lytte  til  disse  berusende  og 
forfærdende  Profeter.  Endnu  midt  i  Bods-Prædikenen  be- 
gyndte Tilhørerne  at  afklæde  sig,  blottede  deres  Overkrop 
og  gav  sig  til,  med  tilhyllet  Hoved,  at  bearbejde  deres 
Legemer  med  Svøben,  som  enhver  Troende  havde  hængende 
ved  sit  Belte ;  snart  sluttede  disse  Grebne  sig  sammen, 
parvis  drog  de  afsted  under  Hymner  og  Pidskeslag,  med 
bare  Fødder  vandrede  de  gjennem  Sneen  og  over  Klipper, 
om  Natten  bar  de  Faklen  i  den  venstre  og  Svøben  i  den 
højre  Haand ;  hvor  deres  Tog  kom  frem,  forøgedes  det 
med  nye  Par,  som  lod  deres  Gjerning  ligge  og  forlod  deres 
Kjæreste  i  denne  Verden  for  at  faae  Del  i  den  ved  Boden 
kjøbte  Naade,  og  disse  gyselige  Processioner  af  Vanvittige 
gik  fra  Kirke  til  Kirke  under  Veeraab  og  Klagesange,  indtil 
de  tilsidst  naaede  Apostelgraven  og  her  kunde  hengive  sig 
til  den  yderste  Paroxysme,  i  hvilken  Svøbernes  Slag,  Jammer- 
skrigene og  Bønnerne  dannede  en  forfærdelig  Harmoni, 
indtil  de  Fromme  styrtede  udmattede  omkuld  som  over- 
anstrengte Dandse-Dervisher.  Man  maa  huske,  hvorledes 
Kirken  i  lange  Tider  havde  udviklet  sin  asketiske  Kasuistik 
og  sin  Bodsmathematik  paa  en  saadan  Maade,  at  der  hos 
Menighederne  ikke  var  nogensomhelst  Tvivl  tilstede  derom, 
at  ligesom  gode  Gjerninger  kunde  samles  til  Bunke  og 
anvendes  til  Kompensation  for  begaaede  Synder,  saaledes 
kunde  ogsaa  hver  Dags  Faste,  hvert  Hundrede  af  Svøbe- 
slag omsættes  i  en  bestemt  Kvantitet  af  himmelsk  Naade. 
Ligesom  vor  Straffelovgivning  endnu  opstiller  Tabeller  for 
Bøders  Omsætning  til  simpelt  Fængsel  og  for  dettes  Forhold 
til  Vand  og  Brød,  saaledes  havde  ogsaa  Kirken  dengang 
sine  Skemaer  for  de  forskjellige  Bodsøvelsers  relative  Forhold. 

Pier  Damiani,  den  lærde  og  exalterede  Munk,  er  en  af  dem, 
som  har  ydet  de  rigeligste  Bidrag  til  Bods-  og  Naades- 
Tabellerne;  hver  Synd  havde  sit  tilsvarende  Kvantum  af 
Bodsøvelser,  navnlig  af  Pidskeslag,  men  da  et  Menneske  i 
sit  korte  Liv  kunde  begaae  langt  flere  Synder,  end  nogen 
*af  ham  selv  gjennemgaaet  Bod  kunde  udslette,  var  der 
igjen  en  Tarif,  som  omsatte  disse  Bodsøvelser  i  kontante 
Penge,  og  Kirken  paatog  sig  da  for  denne  Betaling  at 
indkjøbe  og  overføre  til  Synderen  det  fornødne  Beløb  af 
Bod  fra  den  Beholdning,  som  først  de  Hellige,  siden  fromme 
Eneboere  og  Munke  havde  opsamlet  til  Kirken  udover  deres 
eget  Behov.  Priserne  rettede  sig  efter  Stand  og  Vilkaar; 
et  helt  Bodsaar  kostede  den  Rige  26  Soldi,  medens  den 
Fattige  fik  det  for  3,  men  det  kunde  ogsaa  indløses  med 
Svøbeslag,  3000  for  et  Aar,  naar  de  vare  ledsagede  af 
Psalmesang,  og  den,  hvem  dette  var  for  meget,  kunde 
klare  en  Dag  af  Bodsaaret  ved  20  Haandtager  (palmatæ) 
eller  50  Psalmer.  Øvede  Asketikere  kunde  saaledes  i  kort 
Tid  klare  adskillige  Bodsaar;  Pier  Damiani  havde  drevet 
Kunsten  vidt,  men  han  blev  dog  langt  overtruffen  af  en 
Kollega,  »den  pantsrede  Dominicus«,  der  bar  et  Skjælpantser 
paa  den  bare  Krop  for  at  modstaae  Sandselighedens  onde 
Aander  og  kun  aflagde  dette  for  med  en  Svøbe  i  hver 
Haand  at  bearbejde  sin  Krop,  hvilket  han  gjorde  med  en 
saadan  Virtuositet,  at  han  kunde  tjene  et  Bods-Aarhundrede 
i  sex  Dage;  3000  Slag  svarede  jo  nemlig  til  et  Aar:  i  den 
Tid,  der  medgik  til  10  Psalmer,  kunde  han  godt  give  sig 
selv  1000  Slag,  og  da  det  hele  Psalterium  indeholdt  150 
Psalmer,  vilde  altsaa  Gjennemsyngelsen  af  det  Hele  under 
uafladelig  Selvtugtelse  svare   til  5  Aar,   og  dette  gjentaget 

20  Gange  gav  Aarhundredet.  For  Gejstlighedens  Penge- 
begjærlighed  aabnede  denne  krasse  Overtro  en  ubegrændset 
Mark,  som  visselig  ikke  lodes  udyrket.  Fra  den  Øverste 
til  den  Nederste  havde  Præsterne  kun  een  Tanke,  den  at 
sælge  saa  meget  som  muligt  af  Kirkens  uudtømmelige 
Bods-  og  Naades-Skat  for  Gods  og  Penge,  som  modtoges 
i  Kirkens  Navn,  men  foreløbig  kom  Individerne  tilgode. 
I  Peterskirken  var  Tilstrømningen  af  Pilgrimme  saa  stor,  at 
Kardinalerne  og  Præsterne  ikke  engang  gad  være  over  selv 
at  udføre  de  kirkelige  Ceremonier  og  modtage  Offergaverne; 
under  den  forøvrigt  saa  strenge  Gregor  VII  var  der  ved 
Kirken  ansat  tresindstyve  mansionarii,  gifte  Lægmænd, 
som  skulde  besørge  de  simple  Forretninger,  dem  klædte 
man  ud  som  Kardinaler  og  lod  dem  læse  Messen  for  Pil- 
grimmene samt  indsamle  Offrene,  af  hvilke  de  da  tog  deres 
rundelige  Part,  som  anvendtes  til  natlige  Orgier  og  vellystige 
Fester  i  selve  Kirken.  Den  hele  Afladslære  hviler  jo  i  sin 
Grund  paa  denne  Bods-Tarif  og  paa  Kirkens  Beholdning 
af  gode  Gjerninger.  Morten  Luther  havde  Lejlighed  til  at 
see  alle  disse  Misbrug  og  Forvildelser  paa  første  Haand, 
da  han  i  Aaret  15 10  selv  i  Augustinerordenens  Ærinde  var 
som  Pilgrim  i  Rom,  valfartede  til  de  syv  Kirker  og  paa 
sine  Knæ  krøb  op  ad  den  hellige  Trappe  ved  Lateranet. 
Og  som  Modstykke  til  denne  mørke  Kirkelære  hår  han 
kunnet  see  Julius  II  omgiven  af  sit  glimrende  Hof  og  de 
store  Kunstnere,  eller  med  Øjet  følge  Kardinalen  af  Medici, 
naar  han  i  broget,  lystigt  Optog  med  Falk  og  Hund,  led- 
saget af  Fyrster  og  Adelsmænd,  Digtere  og  Kurtisaner, 
drog  paa  Jagt  i  Roms  Omegn. 

Luthers  Ophold  i  Rom  falder  sammen  med  Peters- 
kirkens Ombygning.  Trods  den  Pietet,  hvormed  den  gamle 
Basilika  omfattedes  af  hele  den  katholske  Verden,  og  trods 
Kardinalernes  Modstand  havde  Julius  II,  denne  mægtige 
Paveskikkelse,  der  troede  at  have  befæstet  Kirkens  baade 
aandelige  og  verdslige  Magt  paa  en  urokkelig  Grundvold, 
besluttet  en  Ombygning  af  Peterskirken,  og  han  overdrog 
til  Bramante  at  udarbejde  Planerne.  Den  18de  April  1506 
nedlagde  den  gamle  Pave  selv  Grundstenen  til  den  nye 
St.  Peter;  den  ligger  lige  nedenunder  det  Sted,  hvor  nu 
den  hellige  Veronikas  Billedstøtte  staaer,  ved  det  sydvestre 
Hjørne  af  Hoved-  og  Tverskibet.  I  sin  nye  Skikkelse 
skulde  denne  Kathedral  efter  Julius  II' s  og  de  ham  succe- 
derende Pavers  Tanke  være  et  ydre  Symbol  paa  den  romerske 
Kirkes  Universalherredømme,  en  Helligdom  for  den  i  Pave- 
magten repræsenterede,  fra  nu  af  over  alle  Anfægtelser 
løftede  christelig-katholske  Religion,  og  til  Løsningen  af 
denne  vældige  Opgave,  en  af  de  største,  som  nogensinde 
er  stillet  Arkitekturen  og  Kunstens  øvrige  Grene,  virkede 
gjennem  næsten  to  Aarhundreder  de  vidunderlige  Kunstner- 
begavelser, som  Italiens  Jordbund  i  denne  Renaissancens 
Tidsalder  fødte  i  rig  Fylde.  Planen  voxede  i  Storhed  fra 
Haand  til  Haand,  men  tabte  samtidig  i  Enhed  og  Simpelhed ; 
Bramante,  Giuliano  di  San  Gallo,  Raphael,  Baldassare  Peruzzi, 
Giulio  Romano,  Michel  Angelo,  Domenico  Fontana,  Maderno, 
Bernini,  for  ikke  at  omtale  de  mindre  bekj endte  Navne,  af- 
løste hinanden  i  Ledelsen  af  det  kæmpemæssige  Foretagende. 
Den  nye  Peterskirke  indviedes  af  Urban  VIII  den  iSdeNovbr. 
1626,  et  hundrede  og  tyve  Aar  efter  Grundstenens  Ned- 
læggelse ved  Julius  II,  netop  tretten  hundrede  Aar  efter  den 


278 


PETERSKIRKEN  OG  VATIKANET. 


Dag,  da  Pave  Sylvester  havde  indviet  Constantins  gamle 
Basilika.  Bekostningen  havde  været  uhyre,  den  ansloges 
til  47  Millioner  Scudi  eller  260  Millioner  Francs,  hvad  der 
efter  Nutidens  Pengeforhold  svarer  til  en  endnu  langt  større 
Sum,  og  siden  er  der  i  Tidernes  Løb  yderligere  anvendt 
betydelige  Beløb;  alene  de  aarlige  Vedligeholdelsesudgifter 
udgjøre  endnu  i  Gjennemsnit  150,000  Francs.  Disse  Millioner 
bragtes  kun  tilveje  ved  en  Udvidelse  og  Mangfoldiggj øreise 
af  den  kirkelige  Afladshandel;  den  hele  christelige  Verden 
sattes  i  Kontribution  til  Katholicismens  nye  Helligdom,  og 
ligesom  i  det  antike  Roms  Dage  Skatteforpagtere  sendtes  til 
Provindserne  for  at  udpresse  Rigdomme  til  Mættelse  af  den 
evige  Stads  Befolkning  med  Brød  og  Forlystelser  samt  til 
dens  Udsmykning  med  overdaadige  Bygningsværker,  saa- 
ledes  udgik  nu  fra  det  pavelige  Rom  Aflads-Forpagtere, 
der  for  klingende  Mønt  solgte  Syndsforladelse  til  de  Levende 
og  Befrielse  fra  Skjærsild  til  de  Døde.  Men  netop  denne 
Afladshandel  var  det,  som  bragte  det  længe  fyldte  Bæger 
af  Harme  over  Romerkirkens  Synder  til  at  flyde  over,  og 
som  skabte  den  offenlige  Mening,  der  satte  Luther  istand  til  at 
gjennemføre  den  Reformation,  som  saa  ofte  før  ham  var  bleven 
forsøgt  af  Kirkens  store  Aander,  men  ikke  da  var  moden 
til  Virkeliggjørelse.     Ogsaa  Peterskirken  har  sin  Nemesis. 

Den,  som  første  Gang  staaer  foran  Sankt  Peter  —  siger 
Gregorovius  —  maa  tilstaae  for  sig  selv,  at  en  gothisk 
Domkirke  fyldigere  og  med  større  historisk  Sandhed  svarer 
til  Idealet  af  en  Kirke,  maaskee  til  Idealet  af  selve  den  christe- 
lige Religion,  end  dette  verdensberømte  Tempel.  I  det  Indre 
fremkalder  Massen  af  Piller,  Buer  og  Hvælvinger  et  Indtryk 
af  det  Vældige,    ikke   af  det  Uendelige.      Her   spores   ikke 

denne  Hellighedens  Duft  og  det  Mystiskes  Trolddomsmagt, 
som  gjennemstrømmer  Roms  eller  Ravennas  ærværdige 
Basilika-Kirker.  I  Sankt  Peter  er  Religionens  ædle  og  op- 
højede Sprog  oversat  i  den  moderne  verdslige  og  profane 
Stil,  der  betegner  en  ved  aandløs  Pragt  karakteriseret  Tids- 
alder. Den  glimrende  Mosaik-Rigdom  udbreder  en  forbau- 
sende  Pragtfylde  over  Mure,  Piller  og  Hvælvinger,  men 
disse  Mosaiker,  der  for  største  Delen  gjengive  Værker  fra 
en  Periode  af  overmodnet  Kunst,  virke  kun  som  Dekoration, 
de  tiltale  ikke  den  religiøse  Følelse  saaledes  som  deres  be- 
rettigede Forgængere  i  de  enfoldige  gamle  Basilikaer.  Men 
paa  den  anden  Side  er  denne  overdaadige  Skueplads  for 
den  katholske  Religions  moderne  Kultus  tænkt  og  udført  i 
en  Verdenskirkes  Dimensioner,  og  som  saadan  er  den  ene- 
staaende  paa  hele  Jordens  Kreds.  Medens  tidligere  Slægter 
søgte  i  deres  Kirkebygninger  at  udtrykke  Længselen  efter 
guddommelig  Naade  og  Frelse,  udtaler  Peterskirken  den 
triumferer.de  Bevidsthed  om  faktisk  Besiddelse  af  en  høj 
Kultur,  bragt  tilveje  væsenlig  ved  Kirkens  Indflydelse.  Denne 
kæmpemæssige  Skikkelse  er  oprindelig  fremgaaet  af  Renais- 
sancen,  den  er  udsprungen  af  den  verdslige  Kultur,  i  hvilken 
Christendom  og  Hedenskab  forenede  sig  til  en  ny  Verdens- 
form.  Den  er  Mindesmærket  om  den  nylatinske  Civilisation, 
det  monumentale  Udtryk  for  Forvandlingen  af  Kirkens  Aand 
fra  evig  til  timelig,  Pavedømmets  sidste  Stordaad.  Gik  Rom 
tilgrunde,  og  forvandledes  Sankt  Peters  Omgivelser  til  en 
taus  Ørken,  vilde  denne  Kæmpebygning  for  Efterverdenen 
aflægge  et  klarere  og  tydeligere  Vidnesbyrd  om  Pavedømmets 
Vælde  og  Kirkens  Verdensidee,  end  Ægyptens  Pyramider 
have  ført  ned  til  os  om  Cheops's  og  Rhampsinits  Magt. 

Med  Peterskirkens  Storhed  bliver  man  ikke  fortrolig- 
ved enkelte  Besøg.  Man  maa  komme  der  ofte,  vandre 
rundt  i  den  uden  Hast,  dvæle  længe  snart  ved  dette  og 
snart  ved  hint  Parti,  fordybe  sig  i  Beskuelsen,  efterhaanden 
gjøre  sig  bekjendt  med  de  mange  Gravmæler,  Mosaiker  og 
Værker  af  plastisk  Kunst,  lade  Tanken  i  Ro  og  langsomt 
tilegne  sig  Indtrykkene.  Men  saa  voxer  ogsaa  Kirkens  Storhed 
frem  for  Forestillingen  og  tilegnes  af  Opfattelsen;  for  hver 
Gang  man  kommer  tilbage,  udvide  og  løfte  Rummene  sig 
mere  for  det  sjælelige  Blik,  og  man  gribes  af  denne  de 
store  Dimensioners  Skjønhed  og  Majestæt.  Det  er  et  be- 
kjendt Experiment,  som  drives  med  de  Fremmede  ved 
deres  første  Besøg,  at  man  beder  dem  gaae  hen  og  lægge 
Haanden  paa  Hovedet  af  en  af  de  Smaaengle,  som  paa 
hver  sin  Side  af  Indgangen  i  Hovedskibet  holde  Vievands- 
skaalen;  paa  lidt  Afstand  troer  man,  at  Englene  ville  naae 
En  til  Brystet  eller  højst  til  Skuldrene,  og  overraskes  derfor 
meget  ved  at  finde,  at  end  ikke  en  velvoxen  Mand  med  al 
Anstrengelse  kan  række  op  til  deres  Hoved.  Denne  Er- 
faring gjentager  sig  i  det  Store  og  i  det  Smaa,  først  gradvis 
gaaer  det  op  for  Bevidstheden,  hvor  uhyre  stort  det  Hele  er*). 
Baldakinen  over  Apostelgraven,  hvis  Kors  kun  naaer  op  til 


*)  Et  ejendommeligt  Fænomen  kan  om  Aftenen  silde  iagttages  ved  St. 
Peterskirken.  Naar  man  stiger  op  ad  Trappen  til  Forhallen  og  lægger 
Øret  til  de  store  Døre,  hører  man  i  Nattens  Stilhed  ligesom  dybe  Suk 
eller  Drøn,  der  med  en  Orgelklang  vende  tilbage  i  regelmæssige  Mellem- 
rum ligesom  en  Bølgebrusen  ved  Havbredden.  Nogen  fyldestgjørende 
Forklaring  af  denne  dumpe,  pulserende  Lyd  er  mig  ikke  bekjendt;  den 
antages  at  hidrøre  fra  Temperaturforandringer  ved  Nattens  Komme  i  det 
store  Rum,  men  mulig  er  Fænomenet  ogsaa  tilstede  om  Dagen,  skjøndt 
det  da  ikke  under  Fontanernes  Pladsken  og  Vognenes  Rullen  lader  sig 
iagttage. 

Karnissen  under  Hvælvingen,  er  85  Fod  høj,  kun  30  Fod 
mindre  end  Rundetaarn,  hvad  der  synes  ufatteligt,  naar 
man  i  Erindringen  sammenligner  Indtrykkene.  Thorvaldsens 
Gravmæle  over  Pius  VII,  der  i  det  kjøbenhavnske  Museum 
gjør  et  saa  imponerende  Indtryk,  svinder  i  Kirken  ind  til 
en  Ubetydelighed  og  vilde  i  dette  Rum  neppe  have  kunnet 
gjøre  nogen  Virkning,  selv  om  den  bekjendte  Fejltagelse 
med  Maalene  ikke  var  skeet.  Jo  flere  Mennesker  der  færdes 
under  disse  mægtige  Hvælvinger,  desto  mere  udvider  Rummet 
sig;  Tusinder  og  Snese  af  Tusinder  blive  til  Myresværme 
paa  dette  udstrakte  Fladerum,  under  disse  højt  hvalte  Buer, 
under  denne  himmelstræbende  Kuppel.  Et  af  de  store 
kirkelige  Optog,  som  andetsteds  udfylder  Rummet  med  sin 
Pragt,  bliver  i  Peterskirken  til  en  Episode,  til  et  lokalt  Op- 
trin, som  ikke  væsenlig  paavirker  Helhedens  stille  Majestæt. 
Om  Gudstjenester  i  Peterskirken  som  saadan  er  der  udenfor 
de  allerstørste  kirkelige  Begivenheder  ikke  Tale;  et  Side- 
kapel, et  Alter  er  stort  nok  til  at  samle  om  sig  flere  Tusinder, 
og  hvad  der  saaledes  foregaaer  i  en  Del  af  Kirken,  høres 
og  mærkes  ikke  i  dens  fjernere  Partier.  I  1867,  da  Paven 
endnu  forenede  den  timelige  og  aandelige  Magt,  og  da  man 
vel  endog  hengav  sig  til  Illusionen  om,  at  Sejren  ved  Men- 
tana  vilde  have  sikkret  Kirkestatens  Tilværelse  for  lang  Tid, 
lod  Pius  IX  den  katholske  Kultus  fremtræde  i  al  sin  Pragt 
og  Glands,  og  Kirkefesterne  havde  dengang  Intet  tabt  i 
deres  orientalske  Pomp;  men  naar  kirkelige  Højtider  fejredes 
i  St.  Peter,  var  det  i  det  aflukkede  lille  Sidekapel,  Cappella 
delCoro,  at  Højtiden  koncentrerede  sig.  Her  udførtes  jevnlig 
store  Messer  med  Musik  af  det  pavelige  Kapel  til  Orkester 
akkompagnement,    sælsom  for  vort  Øre  med  de  hurtige  og 

vexlende  Rhytmer,  der  saa  lidet  svare  til  vore  Forestillinger 
om  kirkelige  Melodiers  Karakter,  og  med  de  tynde,  sking- 
rende Kastrat-Stemmer,  hvis  Klang  man  maa  vænne  sig  til, 
førend  man  kan  lære  at  paaskjønne  den  fuldendte  Sang- 
kunst, som  udmærker  dette  fortrinlige  Kor.  Siden  1870 
ere  ogsaa  disse  musikalske  Festligheder  blevne  sjeldnere  og 
fattigere,  og  navnlig  er  den  Kreds  af  kirkelige  Dignitarier, 
som  bivaaner  dem,  ulige  mindre  glimrende,  efterat  Paven 
har  ophørt  at  vise  sig  som  dens  straalende  Sol  og  Midte. 
Men  endnu  gives  der  dog  i  dette  Kapel  store  Messer  med 
kombineret  Kirkemusik  af  første  Rang,  og  navnlig  har  man 
her  ikke  sjeldent  Lejlighed  til  at  høre  Tiggermunken  Fra 
Giovanni,  født  i  Lucca  og  efter  hans  Klosters  Inddragelse 
optagen  i  Huset  hos  Fyrstinde  Altemps,  vistnok  den  fyl- 
digste og  skjønneste  Tenorstemme,  som  Italien  for  Tiden 
besidder.  Det  er  en  ubeskrivelig  Nydelse  at  lytte  til  en 
Messe  eller  et  Rekviem,  hvori  Fra  Giovanni  har  overtaget 
et  Solonummer,  og  hvori  hans  klare,  malmfulde  Røst,  vex- 
lende med  Korets  Responsa,  som  i  melodiske  Virakskyer 
løfter  sig  imod  Hvælvingen.  Tonernes  Vellyst,  det  brusende 
Orgel,  Røgelseduften,  Skuet  af  de  fungerende  Kardinaler 
og  Prælater  i  deres  rige,  guldstraalende  Dragter,  Mystiken 
i  den  latinske  Text  —  alt  dette  i  Forening  løfter  Tankerne  fra 
den  jevne,  faste  Jord  ind  i  en  halvt  ubevidst  Henrykkelses- 
tilstand, hvor  Ræsonnementet,  idet  det  mister  sit  sikkre 
Fodfæste,  lader  Følelsen  og  Fantasien  være  eneraadende. 
Naar  Pius  IX  havde  bivaanet  en  Festlighed  i  Cappella 
del  Coro,  vendte  han  ikke  tilbage  til  Vatikanets  Sale  uden 
først  at  have  knælet  ved  Apostelgraven,  og  herfra  vandrede 
han  da  altid  hen  til  den  siddende  Broncestatue  af  St.  Peter, 

dette  gamle  Værk  fra  Christendommens  Barndom,  i  hvilket 
Sporene  af  Antiken  endnu  saa  tydelig  gjenfindes;  med 
Hænderne  foldede  om  Statuens  fremrakte  Fod,  der  er  slidt 
blank  og  tynd  ved  de  Troendes  Kys,  og  med  det  smukke 
hvide  Hoved  hældet  imod  Fodstykkets  Kant  kunde  den 
gamle  Pave  her  falde  hen  i  Bøn  og  Betragtninger,  som  lod 
ham  glemme,  hvor  han  var.  Nu  er  over  denne  St.  Peter 
anbragt  en  Mosaik-Medaillon  af  Pio  Nono  med  en  Indskrift 
om,  at  den  er  opsat  af  Kirkens  Kapitel  og  Præster  til 
Minde  om  den  Pave,  som  ene  af  hele  den  lange  Række 
har  naaet  og  oversteget  » Peters  Aar«.  Naar  Paverne  vandre 
i  denne  Kirke,  vide  de,  at  dette  Sted  ikke  blot  er  Skuepladsen 
for  deres  Embedstids  største  og  betydningsfuldeste  Optrin, 
men  ogsaa  deres  Grav.  Efter  endt  Konklave,  naar  Christen- 
hedens nyvalgte  Overhoved  modtager  Hyldingen  og  Magtens 
Insignier,  er  det  foreskrevet,  at  en  af  Prælaterne  skal  tre 
Gange  for  hans  Aasyn  antænde  en  Tot  Blaar  og  sige  til 
ham,  medens  han  omgives  af  de  højeste  Æresbevisninger: 
»See,  hellige  Fader!  Saaledes  forgaaer  jordisk  Hæder  — - 
sic  transit  gloria  mtmdi!«  Selve  den  vældige  Kirke  taler 
midt  i  al  sin  pragtfulde  Storhed  det  samme  Sprog  til  ham. 
Her  tætved,  i  Cappella  del  Sacramento,  skal  en  Dag  hans 
balsamerede  Lig  udstilles  for  Folket,  og  hans  blottede, 
iskolde  Fod  ligesom  Broncestatuens  kysses  af  de  Troende ; 
og  hist  paa  den  anden  Side  af  Kirken,  ovenover  Indgangen 
til  Sakristiet,  staaer  i  en  Marmorsarkofag  den  sidst  afdøde 
Paves  Kiste,  indtil  den  ved  Efterfølgerens  Død  flyttes  til 
sit  blivende  Hvilested.  Paa  Stensarkofagen  stod  i  næsten 
toogtredive  Aar  Gregor  den  Sextendes  Navn;  nu  er  det 
ombyttet  med  Pio  Nonos,  og  naar  Leo  XIII,  der  ikke  som 

sin  Forgænger  i  dennes  sidste  Aar  skyer  Peterskirken, 
vandrer  her  for  at  forrette  sin  Andagt,  veed  han,  at  efter 
det  skal  en  Dag  hans  Navnetræk  følge. 

Ogsaa  uden  disse  rent  personlige  Paamindelser  taler 
Peterskirken  højt  til  Paven  om  de  jordiske  Tings  store 
Forgængelighed  og  Omskiftelighed.  Den  højre  Korsarm  af 
Kirken  er  endnu  ved  provisoriske  Skillerum  afsondret  fra 
den  øvrige  Del  og,  til  ikke  ringe  Skaar  i  Kirkens  arkitek- 
toniske Virkning,  forvandlet  til  et  aflukket  Rum.  Her  var 
det,  at  i  1869  og  1870  det  vatikanske  Koncilium  holdtes, 
og  her  i  denne  Sal,  hvor  nu  de  støvede  og  uordenlig 
grupperede  Bænke  kun  give  en  slet  Forestilling  om  den 
glimrende  og  bevægede  Forsamling,  vedtoges  den  13de 
Juli  1870  Dogmet  om  Pavens  Ufejlbarhed,  denne  Lære- 
sætning, som  findes  udtalt  allerede  i  Gregor  VII' s  Regester, 
men  ikke  dengang  trængte  igjennem  i  Kirken,  og  som  nu 
efter  ottehundrede  Aars  Kamp  og  Brydning  endelig  af 
Jesuiterne  førtes  til  Sejr  og  blev  slaaet  fast  iblandt  de 
Troens  Grundpiller,  hvorpaa  Katholicismen  hviler.  Ikke  tre 
Maaneder  efter  var  dette  Pavedømme,  som  saaledes  trængte 
ind  i  selve  Himlen  og  tilegnede  sig  Guddommens  Attri- 
buter, tilintetgjort  som  verdslig  Magt  og  havde  af  sit  jor- 
diske Omraade  Intet  tilbage,  uden  hvad  det  gjenopstandne 
Italien  højsindet  vilde  skjænke  det.  Af  saadanne  bratte 
Omskiftelser,  af  pludselige  Fald  fra  en  svimlende  Højde  af 
ideel  Styrke  til  den  yderste  timelige  Afmagt  har  Pave- 
dømmets Historie  mange  at  opvise.  Efter  den  uhyre  Triumf 
i  Canossa  følger  med  kort  Frist  Gregor  VII's  dybe  Ydmygelse 
for  den  tydske  Kejser,  hvem  han  havde  behandlet  saa  haardt, 
og  hans  Fangenskab  i  Engelsborg,  ikke  et  fingeret  Fangen- 

skab  som  Pio  Nonos  i  Vatikanet,  men  et  fuldt  virkeligt, 
omgivet  af  alle  Krigens  Rædsler,  af  Opstand  og  af  Blod. 
Efter  Jubelaaret  1300,  hvor  Millioner  af  Pilgrimme  valfartede 
til  Rom,  forkyndte  Bonifacius  VIII  Pavens  Verdensherre- 
dømme som  den  øverste  Magt  paa  Jorden,  førende  de  to 
Sværd,  det  gejstlige  ab  ecclesia  og  det  verdslige  pro  ecclesia, 
og  i  Bullen  » Unam  Sanctam«  forkyndtes  det,  at  Troen  paa 
og  Underkastelsen  under  denne  pavelige  Myndighed  var  et 
nødvendigt  Vilkaar  for  Salighed ;  Aaret  efter  blev  den  mæg- 
tige Pave  overfalden  i  Anagni  af  Kong  Philip  den  Smukkes 
Udsendinge,  mishandlet  og  ført  i  et  Fangenskab,  efter  hvilket 
fulgte  hans  Død.  Forkyndelsen  af  Ufejlbarhedsdogmet  og 
Kirkestatens  Tilintetgj  øreise  kun  to  Maaneder  og  syv  Dage 
senere  efter  den  ubetydelige  Kamp  ved  Porta  Pia  danner 
netop  en  lignende  Modsætning. 

Af  de  talrige  Skatte,  som  ere  samlede  i  Peterskirken, 
er  der  nogle,  som  vurderes  højere,  end  noget  Maal  i  Sølv 
og  Guld  kan  udtrykke,  nemlig  de  kostelige  Relikvier.  Af 
disse  udgjøre  Apostelen  Peters  Ben,  som  alt  nævnt,  den 
Hovedhelligdom,  om  hvilken  Kirken  er  opført;  fire  andre 
uvurderlige  Klenodier  opbevares  i  hver  sin  Loggia  paa  de 
fire  Hovedpiller,  der  omkring  Apostelgraven  begrændse 
Hoved-  og  Tværskibet,  nemlig  Hovedet  af  Apostelen  An- 
dreas, hvis  øvrige  Ben  hvile  i  Amalfi,  den  hellige.  Veronikas 
Svededug  med  Billedet  af  den  tornekronede  Christus,  et 
Stykke  af  det  hellige  Kors  og  endelig  den  Landsespids,  hvor- 
med Soldaten  gjennemborede  den  døde  Korsfæstedes  Side. 
Beskuelsen  af  disse  Relikvier  tillades  ikke  profane  Øjne,  kun 
viede  Præster  kunne  faae  Adgang  til  at  see  dem  i  Nærheden, 
og   naar  Paven   undtagelsesvis   tillader,    at    de   forevises    for 

en  Verdslig,  hjælper  man  sig  over  denne  Uregelmæssighed 
ved  pro  formå  at  udnævne  den  Begunstigede  til  Æres- 
domherre  ved  Kirken.  Ved  visse  aarlige  Højtider  bliver 
fra  de  høje  Loggier  forevist  de  pragtfulde  Gjemmer,  hvori 
Relikvierne  ligge,  men  selv  om  ikke  disse  Skrin  mere  skjulte 
end  viste  de  hellige  Gjenstande,  vilde  det  paa  den  lange 
Afstand  fra  Gulvet,  hvor  de  Andægtige  knæle,  til  Loggiaerne 
være  umuligt  at  see  Noget.  Svededugen  med  det  hellige 
Billede  tilskrives  en  Santa  Veronika ;  hun  skal  som  bekjendt 
efter  Sagnet  have  været  tilstede  ved  Christi  Vandring  til 
Golgatha  og  have  rakt  den  Udmattede  et  Klæde,  i  hvilket 
hans  Træk  ved  et  Mirakel  gjengaves,  da  han  aftørrede  sin 
Sved  dermed;  men  det  er  ogsaa  bekjendt,  at  Kritiken  nægter 
denne  Helgenindes  Existens,  skjøndt  hun  er  fremstillet  i 
selve  Kirken  med  et  flagrende  Gevandt  og  i  en  forvreden 
Stilling,  snarere  en  Dandserinde  end  en  Helgen,  og  at  man 
forklarer  Navnet  ved  en  Forvexling  af  to  græske  og  latinske 
Ord,  som  kun  betegnede  »det  hellige  Billede«,  ligesom  der 
ialfald  existerer  tre  authentiske  Exemplarer  af  Svededugen. 
Den  hellige  Landsespids  har  en  anden  Historie,  den  er  en 
Gave  til  den  katholske  Kirke  fra  Islam,  til  Korset  fra  Halv- 
maanen.  Efter  Sultan  Muhamed  II' s  Død  var  der  opstaaet 
Strid  mellem  hans  Sønner,  Bajazet  havde  ved  Brussa  sejret 
over  sin  yngre  Broder  Djem  og  drevet  ham  i  Landflygtighed, 
først  hos  Rhodiserridderne  og  derpaa,  efter  Afstaaelse  fra 
disse,  hos  Paven,  som  var  heldig  nok  til  at  sejre  over  de 
mange  rivaliserende  Fyrster,  der  gjerne  vilde  have  en  saadan 
Gjæst.  Djem,  der  vedblev  at  kalde  sig  Sultan  og  de  Troendes 
Behersker,  holdt  den  13de  Marts  1489  sit  højtidelige  Indtog 
i  Rom,    hilset   med  Jubel   af  Befolkningen,   og   tog   Bolig  i 

Vatikanet;  Dagen  efter  modtog  Innocens  VIII  ham  i  fuldt 
Konsistorium  og  havde  foreskrevet  en  med  de  sædvanlige 
Hyldingsformer  stemmende  Etikette,  men  den  unge  Fyrste 
indlod  sig  ikke  paa  denne,  han  skred  med  sin  Turban  paa 
Hovedet  lige  hen  til  Paven  og  gav  ham  et  let  Kys  paa 
Skulderen,  medens  han  nedlod  sig  til  at  omarme  Kardina- 
lerne. Halvt  som  Gjæst  og  halvt  som  Fange  levede  Sultan 
Djem  en  Række  af  Aar  i  Vatikanet,  og  Verden  var  Vidne 
til  det  sælsomme  Skuespil  af  en  pavelig  og  en  muhamedansk 
Hofholdning  under  samme  Tag;  Bajazet  betalte  Paven 
40,000  Dukater  om  Aaret  for  Broderens  Underhold,  men 
gjorde  samtidig  flere  frugtesløse  Forsøg  paa  at  rydde  ham 
af  Vejen.  Til  Billedet  af  Datidens  Rom,  hvor  Borgiaer  og 
Medicier  gik  i  Spidsen  for  det  lystige  og  overdaadige  Liv, 
hører  saaledes  ogsaa  denne  tyrkiske  Prinds,  der  efterhaanden 
var  bleven  hjemme  i  den  evige  Stad.  Bajazet  var  stadig 
bekymret  for,  at  den  landflygtige  Broder  skulde  blive  op- 
stillet som  Thronprætendent  imod  ham  og  finde  Under- 
støttelse hos  Occidentens  Fyrster;  det  var  for  at  vinde 
ialfald  Paven,  at  han  sendte  den  hellige  Landsespids  som 
Gave  til  Rom.  Rigtignok  havde  man  allerede  i  Paris  og  i 
Niirnberg  Relikvier,  som  gjorde  Fordring  paa  at  være  det 
ægte  Jern,  men  Paven  var  naturligvis  øverste  Dommer  i 
slige  Tvivlsmaal,  og  at  han  vilde  holde  paa  sin  Landsespids 
som  den  rette,  var  afgjort.  En  tyrkisk  Gesandt  bragte 
Relikvien  til  Ancona,  hvor  den  modtoges  af  to  Kardinaler 
og  førtes  til  Rom;  den  31te  Maj  1492  blev  den  ved  Santa 
Maria  del  Popolo,  en  af  Kirkerne  ved  Pladsen  af  samme 
Navn,  højtidelig  overgiven  til  Paven  og  ført  i  et  pragtfuldt 
Optog  til   St.  Peter,    hvor  den    fra  den   store  Loggia  fore- 

vistes  det  knælende  Folk,  medens  den  allerede  dødssyge 
Pave  med  skjælvende  Hænder  uddelte  sin  Velsignelse.  Det 
er  allerede  andetsteds  omtalt,  hvorledes  baade  denne  og 
andre  Relikvier  ved  den  store  Plyndring  af  Rom  i  1527 
blev  borttagne  fra  Helligdommen,  men  ved  Forsynets  Sty- 
relse kom  tilbage  dertil. 

Hovedet  af  den  hellige  Andreas  kom  til  Rom  i  1462. 
Denne  Apostel,  Peters  Broder,  var  ifølge  Legenden  bleven 
korsfæstet  i  Patras  paa  Morea,  hvor  Hovedet  var  blevet, 
medens  de  øvrige  Levninger  førtes  til  Amalfi.  Da  Tyrkerne 
i  1460  erobrede  Morea,  forjog  de  Brødrene  Palæologus,  og 
en  af  disse,  Thomas  Palæologus,  flygtede,  først  til  Korfu 
og  siden  til  Italien,  førende  med  sig  Apostelhovedet  som 
den  sidste  og  kostbareste  Skat,  hvilken  han  tilbød  Pave 
Pius  II  som  Vederlag  for  Gjæstfrihed  og  Ophold.  Relikvien 
opbevaredes  længe  i  Narnis  faste  Borg,  medens  omfattende 
Forberedelser  gjordes  til  en  værdig  Modtagelse.  Endelig 
sendtes  i  April  1462  tre  Kardinaler  til  Narni  for  at  afhente 
den,  og  paa  Engene  ved  Ponte  Molle,  hvortil  Sendebudene 
naaede  Palmesøndag,  var  der  oprejst  et  Alter  samt  Tribuner 
til  de  mange  Tusinde  Tilskuere.  Paven  havde  først  tænkt 
at  ville  bringe  Hovederne  af  Peter  og  Paulus,  som  høre  til 
Laterankirkens  Helligdomme,  ud  til  Stedet  for  at  hilse  paa 
den  Ankommende,  men  det  maatte  opgives,  fordi  Helgen- 
skrinene vare  altfor  svære;  han  red  da  i  fuldt  Ornat,  om- 
given af  Kardinalerne  og  hvidklædte  Præster,  som  alle 
bar  Palmegrene,  ud  til  Ponte  Molle.  Ved  Alteret  overrakte 
den  ærværdige  og  hvidskjæggede  Kardinal  Bessarion  med 
Taarer  Paven  det  juvelsmykkede  Skrin,  som  indesluttede 
Hovedskallen;    hulkende    og   ligbleg   kastede   Pius   II   sig  i 

Støvet  for  Helligdommen  og  holdt  derpaa  under  strømmende 
Taarer  en  latinsk  Velkomsttale,  der  begyndte  saaledes: 
»Saa  kommer  Du  endelig,  o  allerhelligste  og  duftende 
>,  Apostelhoved,  fordrevet  fra  dit  Hvilested  af  Tyrkernes 
> Raseri;  landflygtig  tager  Du  din  Tilflugt  til  din  Broder, 
»Apostlenes  Fyrste.  See,  dette  er  det  høje  Roma,  som  hist 
»ligger  for  Dig,  det  hellige  Roma,  som  er  indviet  til  din 
»kjødelige  Broders  kostbare  Blod.  Romerne  ere  din  Broders 
»Børn,  og  de  hilse  nu  ogsaa  Dig  som  deres  Onkel  og  Fader.«; 
Talen  skildrede  videre  Modsætningen  mellem  det  katholske 
Rom  og  det  ulykkelige  Byzans,  Kirkens  andet  Hjem,  som 
saa  nylig  var  faldet  i  Tyrkernes  Hænder,  og  idet  han  løf- 
tede Hovedskallen  højt  i  Vejret  for  alt  Folket,  anraabte 
Paven  Herren  om  ved  Apostelens  Mægling  at  befrie  Christen- 
heden fra  Tyrkeaaget.  Efter  et  Te  deutn  vendte  Proces- 
sionen tilbage  til  Rom,  Paven  forrest  med  Relikvieskrinet  i 
sine  Arme.  Natten  tilbragte  Pius  II  i  Kirken  S.  Maria  del 
Popolo  sammen  med  den  nyerhvervede  Helligdom,  og  den 
næste  Morgen  gik  Toget  videre  langsmed  Tiberen,  forbi 
Pantheon,  derpaa  over  Broen  San  Sisto  gjennem  den  overalt 
festlig  smykkede  By,  hvor  dets  Vej  var  overfyldt  af  det 
grædende  og  jublende  Folk.  Endelig  naaede  man  den  fuldt 
oplyste  Peterskirke;  her  stod  i  Forhallen  Broncestatuen  af 
St.  Peter,  og  ved  Synet  af  den  brast  Paven  atter  ud  i 
Taarer,  ret  som  om  Malmfiguren  maatte  kunne  føle  Gjen- 
foreningen  med  den  elskede  Broder.  Da  Hovedet  var  ned- 
lagt ved  Peters  Grav,  holdt  Bessarion  endnu  en  Tale,  hvori 
han  forkyndte  Kirkens  sikkre  Forvisning  om,  at  Apostel- 
fyrsten  vilde  hævne  sin  Broder  paa  de  Vantroe,  og  at 
Andreas  vilde  lønne  den  Tilbedelse,  som  fra  nu  af  skulde 
n.  i9 

vises  hans  Hoved,  ved  at  forene  alle  christne  Fyrster  til  et 
Korstog  imod  Tyrkerne.  Ogsaa  dette  Apostelhoved  har 
siden  været  udsat  for  Profanation  af  vanhellige  Hænder, 
men  er  stedse  ved  et  Under  vendt  tilbage.  Endnu  i  1849, 
under  Franskmændenes  Belejring  af  det  republikanske  Rom, 
der  forsvaredes  af  Garibaldi,  forsvandt  det  fra  Kirken,  men 
efter  Byens  Indtagelse  blev  det  fundet  paany  i  en  Mark 
mellem  Portene  San  Pancrazio  og  Cavalleggieri,  hvor  det 
havde  været  nedgravet,  og  det  var  Apostelen  selv,  som  i 
et  Drømmesyn  aabenbarede  en  from  Præst  Stedet,  hvor 
Hjerneskallen  var  gjemt. 

Man  er  endnu  langtfra  færdig  med  Peterskirken,  naar 
man  er  bleven  fortrolig  med  dens  Indre.  En  fyldig  Fore- 
stilling om  denne  Kæmpebygning  faaer  man  først,  naar  man 
tillige  har  besteget  dens  Tag  og  er  trængt  ned  i  dens  under- 
jordiske Partier.  Der  udkræves  hertil  særlige  Tilladelser, 
som  man  selv  maa  forskaffe  sig,  og  som  kræve  endel 
Ulejlighed;  for  at  faae  dem  henvender  man  sig  i  Sakristiet, 
der  udgjør  en  hel,  selvstændig  Bygning,  ved  en  hvælvet 
Gang  sat  i  Forbindelse  med  Kirken,  stor  nok  til  at  danne 
et  anseeligt  Tempel  for  sig.  Bestigningen  af  Taget  og  Kup- 
pelen er  møjsommelig,  men  ikke  besværligere  end  mangen 
en  Vandring,  som  giver  et  langt  mindre  Udbytte.  Opgangen 
er  strax  indenfor  Forhallen,  ved  Siden  af  Døbekapellet  i 
det  venstre  Sideskib;  langs  Trapperne  er  der  anbragt  Ind- 
skrifter, som  minde  om  fyrstelige  Personers  Besøg.  Har 
man  naaet  Taget,  saa  finder  man  her  imellem  den  vældige 
Midterkuppel  og  de  to  mindre  Kupler,  som  ere  byggede 
over  det  clementinske  og  det  gregorianske  Kapel,  samt 
Sideskibenes  sex  Kupler  en  hel  lille  By  af  Huse,  Magasiner 

og  Skure ;  her  lever  en  Befolkning  af  Haandværkere,  som 
stadig  ere  sysselsatte  med  Reparationsarbejder,  og  af  Ku- 
stoder, der  føre  Tilsynet  med  Kirkens  øvre  Partier;  selv 
i  denne  luftige  Højde  mangler  ikke  Springvandet.  Fra 
Fagadens  Balustrade,  mellem  de  kolossale  og  raat  huggede 
Billedstøtter,  der  pryde  eller  mispryde  dens  Rand,  seer  man 
ned  paa  Peterspladsen  med  Obelisken  og  de  to  Fontaner, 
indfattet  af  Berninis  Halvkredse  af  Søjlerader;  allerede  nede 
paa  selve  Pladsen  ere  Afstandene  saa  store,  at  fra  Piazza 
Rusticucci,  i  hvilken  Borgogaderne  udmunde,  de  menneske- 
lige Skikkelser,  der  bevæge  sig  paa  Trappen  op  til  For- 
hallen af  St.  Peter,  tage  sig  ud  som  smaa  Dukker;  men 
heroppefra,  hvor  Alt  viser  sig  i  Forkortning,  synes  de 
endnu  meget  mindre,  medens  Pladsen  selv  ligesom  voxer 
og  udvider  sig.  Det  er  kun  paa  lange  Afstande  fra  Rom, 
ude  i  Campagnaen  eller  paa  Bjergene  hinsides  denne,  og  her- 
oppe ved  dens  Fod,  at  Michel  Angelos  Kuppel  viser  sig  i 
al  sin  Vældighed.  Indenfor  Roms  Mure  gjør  den  ikke 
dette  Storhedsindtryk,  den  taber  sig  mere  i  de  øvrige 
Bygningsmasser,  og  nede  fra  selve  Pladsen  seer  man  kun 
en  ringe  Del  af  Kuppelen,  medens  Resten  er  skjult  af  den 
fremskudte  Facade ;  dette  Tillæg  til  den  oprindelige  Plan  har 
kun  svækket  Skjønhedsvirkningen  og  fordærvet  Storheden. 
Saa  vidt  strækker  sig  Taget,  at  man  heroppe  kan  faae  et 
fuldt  saa  frit  Blik  paa  Kuppelen,  som  man  f.  Ex.  fra  Piazza 
della  Rotonda  har  paa  Pantheon,  og  man  har  med  Føje 
sagt,  at  Kuppelen,  allerede  regnet  herfra,  er  et  over  Jorden 
hævet  Pantheon;  vi-  ere  stegne  150  Fod  i  Vejret,  over  os 
er  der  endnu  til  Toppen  af  Korset  282  Fod.  I  Midten  af 
forrige  Aarhundrede  har  man  for  at  beskytte  denne  dristige 

Hvælving  imod  Undergang  maattet  lægge  fem  mægtige 
Jernringe  omkring  den,  og  disse  have  virkelig  siden  holdt 
den  sammen,  saa  at  de  farlige  Revner  ikke  senere  have 
udvidet  sig;  men  man  føler  dog,  at  ogsaa  denne  Titan- 
bygning er  et  jordisk  og  skrøbeligt  Værk,  der  skal  gaae 
under  engang  som  ethvert  andet  af  Menneskehænder.  Fra 
Taget  stiger  man  op  til  Kuppelens  Top  ad  Trapper,  der  ere 
anbragte  imellem  den  ydre  og  indre  Skal,  og  kommer  da  først 
til  en  Dør,  gjennem  hvilken  man  kan  træde  ind  i  Kirken 
paa  det  indre  Galleri,  der  løber  rundt  paa  omtrent  den 
halve  Højde;  her  er  man  lige  over  Apostelgraven  og  Bal- 
dakinen, Mosaikgulvet  dernede  blinker  mat  med  sine  stor- 
tegnede  Linier,  Menneskene  ere  som  Myrer,  medens  Mosaik- 
billederne af  Evangelisterne  ere  voxede  op  til  gigantiske 
Figurer,  næsten  uformelige  i  denne  Nærhed,  og  lige  under 
Galleriet  med  det  tynde  Jernrækværk  staaer  i  Kæmpe- 
bogstaver Kuppelfrisens  Indskrift,  Katholicismens  og  Pave- 
dømmets store  Skriftsprog,  Kirkens  Fundament:  Tu  es 
Petrus,  et  super  hane  petram  ædificabo  ecclesiam  meam, 
et  tibi  dabo  claves  regni  cælorum!  Trapperne  føre  videre 
imellem  de  to  Lag,  indtil  man  omsider  naaer  Laternen,  der 
afslutter  Hvælvingen.  Ogsaa  her  er  der  et  indre  Galleri, 
fra  hvilket  man  kan  see  ned  i  Kirkens  Indre,  men  Højden 
er  her  saa  stor,  at  man  kun  faaer  et  utydeligt  og"  for- 
virret Indtryk,  selv  om  man  er  stærk  nok  til  at  kunne 
modstaae  Svimmelheden.  Men  desto  herligere  er  det  Syn, 
som  venter  os  paa  Laternens  ydre  Galleri.  Herfra  behersker 
man  til  alle  Verdenshjørner  hele  den  vide  Horisont  paa 
mange  Miles  Afstand;  ligesom  man  fra  Havet,  fra  Cam- 
pagnaen  i  Nord  og  Syd,  fra  Sabiner-,  Albaner-  og  Volsker- 

bjergenes  Skraaninger  bestandig  seer  Peterskuppelen  løfte 
sig  fra  den  jevne  Flade  og  ligesom  svæve  over  Horisontens 
disige  Taage,  saaledes  har  man  her  fra  Kuppelens  Top  et 
Rundmaleri  for  sig,  der  søger  sin  Lige  i  Storhed.  Paa  en 
klar  Dag,  saaledes  som  Vinteren  frembyder  saa  mange  i 
Rom,  er  dette  Prospekt  ubeskrivelig  skjønt,  og  jo  længere 
man  dvæler  ved  det,  desto  flere  af  Enkelthederne  træder 
der  frem  for  Øjet.  Og  ikke  mindre  fængslende  er  det 
nærmere  Panorama  af  Rom  med  Engelsborg  og  Kvirinalet, 
hist  med  Capitolium,  Coliseo  og  Laterankirken,  længere 
borte  Acqua  Paola,  Caracallas  Bade,  San  Paolo  fuori  le 
mura,  Middelalderens  massive  Taarne,  Kirkerne  og  Palad- 
serne og  den  vidtstrakte  Masse  af  den  levende  og  den  døde 
By,  af  Nutiden  og  Fortiden.  Endnu  højere  kan  man  stige 
op,  nemlig  til  Broncekuglen  lige  under  Korset,  men  for  Ud- 
sigtens Storhed  vindes  Intet  ved  den  besværlige  Vandring 
op  ad  de  smalle  Jerntrin.  Belysningen  af  Peterskuppelen, 
der  tidligere  hørte  med  til  de  store  Festligheder,  navnlig  i 
Paasken,  er  nu  ophørt,  og  den  Rejsende  gaaer  derved  glip 
af  et  storartet  Skue.  Det  maa  have  været  et  livsfarligt 
Arbejde  at  anbringe  og  at  tænde  Lamperne  langs  de  tynde 
Jernribber,  som  markere  Hovedlinierne. 

Under  Kirken  ligger  gjemt  en  underjordisk  Verden  af 
Kapeller,  Gravminder,  Oldtidslevninger :  Peterskirkens  Kata- 
komber eller,  som  de  kaldes,  »Grotterne«,  le  sagre  grotte 
Vaticane.  Det  er  Levningerne  af  den  gamle  Basilika,  dens 
Fundamenter,  ind  i  hvilke  Fundamenterne  for  den  nye 
Bygning  ere  føjede,  saa  at  man  ofte  har  ondt  ved  at  skjelne 
de  to  Tidsaldere  fra  hinanden,  og  her  er  hensat  en  Mængde 
Gjenstande   fra   Constantins   Bygning,    som  Bramante   med 

en  for  en  Kunstner  ubegribelig  Vandalisme  havde  villet 
nedrive  og  forstyrre,  men  som  ved  hans  Efterfølgeres  Pietet 
frelstes  fra  Undergang.  Mage  til  Kryptkirke  i  Størrelse  og 
Udstrækning  skal  ikke  let  kunne  paavises.  Fra  fire  i  Form 
af  et  latinsk  Kors  anbragte  Hovedkapeller,  der  ligge  under 
de  fire  Hovedhjørnepiller  i  Peterskirken  og  føre  Navn  efter 
de  ved  disse  opstillede  Helgenstatuer,  udgaaer  der  en  lang 
halvrund  Gang,  som  omgiver  den  hele  Tempelbygnings 
Kjerne,  »Konfessionen^  med  Apostelens  Grav,  og  derfra 
aabner  sig  et  bredt  og  dybt  Rum,  som  svarer  til  Hoved- 
skibet i  Kirken  ovenover.  Af  de  Paver,  som  hernede  have 
fundet  deres  sidste  Hvilested,  ere  nogle  berømte,  andre 
berygtede  i  Kirkens  Historie.  Hadrian  IV,  en  født  Eng- 
lænder af  Navnet  Breakspear,  naturlig  Søn  af  en  Præst, 
forjaget  med  Haardhed  af  Faderen  fra  Klosteret  i  St.  Albans, 
hvor  han  som  ungt  Menneske  betlede,  gik  til  Frankrig  og 
blev  der  Prior  i  et  Kloster  ved  Aries,  kom  siden  til  Rom, 
hvor  han  blev  Kardinal  af  Albano  og  Legat  for  Norge*), 
indtil  han  i  1 1 54  blev  Pave  og  i  fem  Aar  beklædte  den 
hellige  Stol.  Han  var  Samtidig  med  Kejser  Barbarossa, 
under  hans  Regering  henrettedes  Arnold  af  Brescia,  og  han 
er  den  eneste  Pave  af  engelsk  Nationalitet;  Kardinal  Man- 
nings  Drøm  om  efter  over  syvhundrede  Aars  Forløb  at  føje 
endnu  et  engelsk  Navn  til  Paverækken  viste  sig  som  bekjendt 
hurtig  at  være  en  Illusion.  Bonifacius  VIII  af  Familien 
Gaetani  fra  Anagni,  den  mægtige  Kirkefyrste,  som  udskrev 
hele  Christenheden  til  Korstog  imod  hans  personlige  Fjender 


*)  Det  var  denne  Cardinalis  Nicolaus  Albanensis,  som  paa  et  Besøg  i 
Norden  stiftede  Erkebispesædet  i  Trondhjem  og  forgjæves  søgte  at  af- 
holde Svend  Grathe   fra   at   paaføre   den   svenske  Konge  Sverker  Krig. 

af  Familien  Colonna,  som  vovede  at  afsætte  to  Kardinaler  af 
dette  Navn  og  derpaa  for  at  forsone  det  hellige  Kollegium  med 
denne  uhørte  Anmasselse  skjænkede  alle  Kardinalerne  Pur- 
puret, som  stiftede  Roms  Universitet  til  en  aandelig  Fæst- 
ning for  Dogmerne  og  de  kanoniske  Fordringer,  som  drev 
de  pavelige  Pretensioner  paa  Verdensherredømmet  til  den 
yderste  Spidse  og  fra  Tinden  af  Magt  styrtedes  i  den 
dybeste  Ydmygelse  —  Bonifacius  VIII  tyede  efter  Volds- 
handlingen i  Anagni  til  Vatikanet  og  døde  her  1303  van- 
vittig, pint  af  Samvittighedsnag  over  Mordet  paa  Colestin  V, 
denne  alderstegne  Eremit-Pave,  som  efter  i  faa  Maaneder 
at  have  baaret  Kronen  frivillig  nedlagde  den  og  dog  faldt 
for  Morderhaand.  Bonifacius  ligger,  hugget  i  Sten,  ovenpaa 
Sarkofagen  med  den  dobbelte  Tiara  paa  Hovedet,  en  kongelig 
Skikkelse  med  strenge  og  skjønne  Træk.  Den  lærde  og 
milde  Nicolaus  V,  som  sidste  Gang  kronede  en  tydsk  Kejser, 
og  fra  hvem  Renaissancen  i  Kunsten  og  Literaturen  kan 
siges  at  regne  sin  Fødsel,  havde  lagt  store  Planer  til  Om- 
dannelsen af  Vatikanet,  hvorved  dette  skulde  blive  en 
Palatinerborg,  der  langt  fordunklede  Kejsernes,  og  til  en 
ny  Peterskirke,  foran  hvilken  Caligulas  Obelisk,  selv  baaren 
af  fire  kosossale  Aposteistatuer,  skulde  bære  den  Kors- 
fæstedes Billede;  Døden  overraskede  den  gamle  Mand  1455, 
førend  han  var  kommen  længere  end  til  den  allerførste 
Begyndelse  af  disse  storartede  Planer.  Paa  den  tarvelige 
Sarkofag  ligger  hans  magre  Skikkelse,  hvis  fine  Hoved  op- 
lives af  et  aandrigt  Smil,  netop  saadanne  Træk,  som  svare  til 
det  aandelige  Fysionomi  hos  den  Mand,  der  maaskee  mere 
end  nogen  Anden  bidrog  til  Gjenoplivelsen  af  de  klassiske 
Studier   og  derved  førte  Tiden  tilbage  til  Bevidstheden  om 


296  PETERSKIRKEN  OG  VATIKANET. 

de  græske  og  romerske  Skjønhedsidealer,  af  hvis  Formæling 
med  den  italienske  Aand  Renaissancen  fremgik.  I  de  hellige 
Grotter  forevises  ogsaa  en  Sarkofag,  som  bærer  Alexander  VI 
Borgias  Navn;  den  er  overspyttet  og  besudlet,  en  Gjenstand 
for  Forhaanelse,  og  selv  de  Klerikere,  som  vise  os  om 
hernede,  kunne  ikke  undertrykke  en  foragtelig  Mine,  idet 
de  nævne  denne  berygtede  Pave.  Spanieren  Roderigo  Borgia 
er  en  Typus  paa  hin  Tidsalders  Begavelse  og  dybe  sæde- 
lige Fordærvelse;  som  Præst  og  Kardinal  lever  han  i  For- 
bindelse med  Vanozza  Catanei,  en  anden  Mands  Kone,  og 
avler  med  hende  fem  Børn,  af  hvilke  Cesare  og  Lucrezia 
Borgia  ere  de  mest  bekjendte,  og  bliver  derpaa  den  skjønne 
Julia  Farneses  Elsker;  efterat  have  samlet  utrolige  Rigdomme, 
som  han  bortødslede  i  et  overdaadigt  og  vellystigt  Levnet, 
kjøbte  han  i  sit  tresindstyvende  Aar  Pavekronen  og  brugte 
den  væsenlig  til  at  berige  sine  Slegfredbørn  og  skaffe  dem 
Fyrsteværdighed.  Straffen  fulgte  i  Hælene  paa  hans  Mis- 
gjerninger;  imellem  hans  Børn  vexlede  Blodskam  med  For- 
gifteiser og  Mord,  Cesare  Borgia  var  tilsidst  ene  tilbage  af 
Sønnerne,  og  for  ham  skjælvede  selv  Faderen,  Deltageren 
i  nogle  af  hans  Forbrydelser  og  Medvider  i  de  øvrige. 
Borgia-Pavens  Død  er  hans  Liv  værdig ;  sammen  med  Cesare 
havde  han  i  en  Vigne  ved  Vatikanet  givet  en  Fest  for  den 
rige  Kardinal  Hadrian,  og  det  var  deres  Hensigt  ved  denne 
Lejlighed  at  forgive  Kardinalen  for  at  arve  hans  Gods,  men 
de  vare  saa  uheldige  at  forvexle  Flaskerne,  saa  at  de  selv 
drak  den  for  deres  Offer  bestemte,  forgiftede  Vin,  eller 
ogsaa  blev  de,  som  andre  Beretninger  lyde,  af  en  Mund- 
skjænk,  hvem  Kardinalen  havde  bestukket  med  10,000 
Dukater,    narrede    til    at    nyde    af  den   forgiftede   Konfekt, 

som  skulde  have  været  budt  deres  Gjæst;  vist  er  det,  at 
baade  Fader  og  Søn  blev  heftig  angrebne  umiddelbart 
efter  Festen,  og  medens  Cesares  Ungdom  gik  Sygdommen 
igjennem,  bukkede  Alexander  VI  under  for  den  og  døde 
den  18de  August  1503.  Folket  fortalte,  at  Djævelen  i  en 
Abes  Skikkelse  havde  været  ved  den  syge  Paves  Seng  og 
var  faret  afsted  med  hans  Sjæl,  og  hans  modbydelig  op- 
svulmede Lig  var  Gjenstand  for  en  saadan  Væmmelse,  at 
Ingen  vilde  røre  det,  saa  at  der  maatte  hentes  Forbrydere 
fra  et  Fængsel  for  at  lægge  det  i  en  Kiste  og  bringe  det 
bort.  Den  for  Alexander  VI' s  Skyld  haanede  og  besudlede 
Sarkofag  gj emmer  imidlertid  ikke  hans  Lig;  det  er  oplyst, 
at  Kisten  blev  bragt  til  S.  Maria  in  Monserrato,  en  af 
Spaniernes  Kirker  i  Rom,  og  at  den  endnu  henstaaer  der 
i  et  Kammer  uden  at  have  fundet  nogen  Grav.  Af  andre 
Gravmæler  kan  endnu  nævnes  Simon  af  Montforts  og  de 
sidste  Stuarters,  som  gjemmer  Støvet  af  Prætendenten  og 
hans  to  Sønner,  Charles  og  Henry,  den  Sidste  mest  be- 
kjendt  som  »Kardinalen  af  York«. 

Peterskirken  og  Vatikanet  ere  saa  nøje  knyttede  til 
hinanden,  at  de  ikke  i  Forestillingen  kunne  skilles  ad,  og 
de  ere  byggede  sammen  i  Tidernes  Løb,  saa  at  de  to  uhyre 
Bygningskomplexer  danne  et,  rigtignok  højst  ulige,  siamesisk 
Tvillingpar.  Vatikanet  er  ikke  eet  Palads,  det  er  en  Sammen- 
sætning af  mange  Paladser,  opstaaede  til  forskjellig  Tid, 
omdannede  efter  de  vexlende  Fordringer,  udgjørende  et  stor- 
artet og  broget  Hele,  hvor  Facade,  Stil  og  andre  saadanne 
arkitektoniske  Former  ere  forsvundne,  medens  kun  Massen 
er  bleven  tilbage.  Der  er  intet  Sted,  hvorfra  man  kan  see 
eller  oversee  Vatikanet;    Navnet  omfatter  den  hele  Gruppe 

af  høje  Paladser,  lange  Fløje  og  Korridorer,  Gaarde  og 
Haver,  Belvederer  og  Udbygninger,  som  løfter  sig  bag 
Kolonnaden  om  Peterspladsen,  støtter  sig  til  Kirken  og 
strækker  sig  bagved  den  helt  ud  til  Stadsmuren,  et  Komplex, 
i  hvilket  man  troer  at  kunne  tælle  22  Gaarde  og  11,000 
Sale,  Gemakker  og  Værelser,  i  det  Hele  et  Flademaal  af 
Rum,  der  skal  være  ligesaa  stort  som  hele  Byen  Turin. 
Næsten  alle  Paverne,  lige  fra  Symmachus  ved  Aaret  500 
indtil  Pio  Nono,  have  ydet  deres  Bidrag  til  Vatikanets  Om- 
dannelse, Udvidelse  eller  Forskjønnelse,  og  vi  have  saaledes 
osrsaa  her  et  af  Pavedømmets  historiske  Monumenter.  De 
videnskabelige  og  kunstneriske  Skatte,  som  Vatikanet  inde- 
slutter, ere  for  den  væsenligste  Del  samlede  i  to  Etager  af 
de  Bygningspartier,  som  omfatte  Cortile  del  Belvedere  og 
Giardino  della  Pigna.  Her  ligger  paa  første  Sal  Bibliotheket 
med  dets  Samlinger  af  Papyrus,  af  Gjenstande  fra  den 
første  christne  Tid,  af  Medailler  og  gamle  Kirkemalerier. 
Til  Bibliotheket  slutter  sig  det  vidunderlige  Skulpturmuseum, 
den  største  og  rigeste  af  alle- Verdens  Kunstsamlinger,  med 
dens  forskjellige  Afdelinger:  Galleria  de'  candelabri;  Camera 
della  Biga;  det  ægyptiske  Museum;  det  græske  Kors's  Sal; 
den  runde  Sal  med  de  kolossale  Statuer  og  Buster  omkring 
Gulvets  Mosaik ;  Musernes  Sal;  Dyrenes  Sal;  den  ottekantede 
Cortile  del  Belvedere  med  de  tre  store  Mesterværker:  den 
vatikanske  Apollo,  Laokoons-Gruppen  og  Merkur,  til  hvilke 
den  italienske  Forfængelighed  med  Urette  har  troet  at 
kunne,  som  det  fjerde  i  Rækken,  føje  Canovas  sødlige  Perseus, 
omgiven  af  de  to  brutale  Nævefægtere;  Museo  Chiara- 
monti;  endelig  den  herlige  Braccio  Nuovo,  hvor  der  om 
»Skraberen«    (Apoxyomenos)   samler   sig   en   Dobbeltrække 

af  Oldtidens  mærkeligste  Skulpturværker.  I  denne  Etage 
ligger  ogsaa  Cappella  Sistina  med  Michel  Angelos  verdens- 
berømte Billeder,  nu  beriget  med  en  frisk  historisk  Erindring 
ved  det  to  Dages  Konklave  efter  Pius  IX's  Død.  Ovenover 
er  paa  Skulptursiden  det  etruskiske  Museum  og  den  nu  des- 
værre lukkede  Samling  af  Rafaels  Tapeter,  og  svarende  til 
det  sixtinske  Kapel  Rafaels  Stanzer  og  Loggier  med  de 
tilstødende  Sale,  hvor  den  moderne  Kunst  har  forherliget 
Pio  Nonos  Forkyndelse  af  Dogmet  om  den  ubesmittede 
Undfangelse  og  forskjellige  ældre  eller  yngre  Martyrier. 
I  andre  Fløje  ligger  den  højst  interessante  pavelige  Mosaik- 
Fabrik,  hvor  Arbejderne  til  Udsmykning  af  Peters-  og  Pauls- 
kirken  ere  udførte,  og  fra  hvilket  Pavens  Gavmildhed  har 
sendt  talrige  Kunstværker  ud  over  den  hele  Verden  til  Prydelse 
af  Kirker  og  hellige  Steder.  Højt  oppe  under  Taget  er 
den  vatikanske  Malerisamling,  som  kun  tæller  faa  Nummere 
og  rummes  i  et  Par  ikke  store  Sale,  men  som  omfatter 
nogle  af  Malerkunstens  udødeligste  Mesterværker,  deriblandt 
Rafaels  Madonna  di  Foligno  og  Forklarelsen  paa  Bjerget 
samt  Domenichinos  Billede  af  San  Girolamos  Død.  At  gaae 
ind  paa  nogen  Beskrivelse  eller  udførligere  Omtale  af  disse 
Samlinger  ligger  udenfor  disse  Skildringers  Hensigt;  de 
vilde  derved  svulme  til  et  Omfang,  der  ikke  stod  i  Forhold 
til  den  Interesse,  paa  hvilken  der  uden  selve  Virkeligheden 
for  Øje  og  uden  Hjælp  af  Billeder  vilde  kunne  regnes. 
Hvert  enkelt  af  de  Museer  eller  af  de  Sale,  som  her  ere 
nævnte,  indeholder  en  Rigdom  af  Kunst,  i  hvilken  man 
ikke  trænger  ind  uden  atter  og  atter  gjentagne  Besøg  og 
uden   et   alvorligt,    baade   fysisk   og  aandelig   anstrengende 

Arbejde,    men  som  saa  ogsaa  lønner  sig  ved  en  stedse  fyl- 
digere og  inderligere  Skjønhedsaabenbarelse. 

Paa  Peterskirken  og  Vatikanet,  mere  maaskee  end  paa 
nogen  anden  Del  af  Rom,  passer  den  Anekdote,  som  man 
fortæller  om  tre  Fremmede,  der  samtidig  havde  Audiens 
hos  Pio  Nono.  Til  dem  alle  rettede  Paven  det  samme 
Spørgsmaal,  nemlig  om  de  havde  seet  Meget  af  Rom. 
Den  Første,  som  havde  været  der  tre  Dage,  svarede  frejdig: 
>Ja,  hellige  Fader,  jeg  har  seet  det  Meste  af  Byen.«  Nummer 
To,  som  havde  tilbragt  et  Par  Maaneder  i  Rom,  var  be- 
skednere og  nøjedes  med  den  Erklæring,  at  han  havde 
faaet  seet  en  god  Del  af  Bygningerne  og  Samlingerne  og 
begyndte  at  blive  fortrolig  med  Byen.  Den  Tredie,  som 
havde  levet  fire  Aar  i  Rom,  svarede  med  et  begejstret 
Blik:  »Ak,  hellige  Fader!  Der  er  endnu  saa  Meget,  jeg 
ikke  kjender!«  —  Thorvaldsen  var  af  samme  Mening  som 
den  Sidste  af  disse  Tre,  naar  han  erklærede,  at  endnu  efter 
alle  de  Aar,  han  havde  tilbragt  i  Rom,  og  af  hvilke  han 
dog  visselig  har  anvendt  en  ikke  ringe  Del  til  Studiet  af 
Fortidslevningerne  i  og  udenfor  Samlingerne,  var  han  langt 
fra  at  kjende  Rom  og  kunde  endnu  daglig  see  eller  erfare 
noget  Nyt. 


I  SABINERBJERGENE. 

1>I  aar  man  fra  Kejserborgen,  fra  Terrassen  foran  San 
Pietro  in  Montorio,  fra  Laterankirkens  brede  Trapper  eller 
fra  et  andet  af  Roms  mange  herlige  Udsigtspunkter  lader 
Blikket  glide  hen  over  Campagnens  vidtstrakte,  svagt  bøl- 
gende Flade,  standser  det  hinsides  Sletten  ved  tre  Bjerg- 
grupper, der  skyde  frem  i  blaanende  Fortoninger  imod  den 
klare  Himmel  og  danne  Rammen  om  det  skjønne,  evig 
uforglemmelige  Billede.  Nærmest  ligge  Albanerbjergene 
med  Frascatis  hvide  Huse  og  Villa  Aldobrandinis  brede 
Fagade,  med  talrige  Smaabyer  spredte  paa  de  grønnende 
Skraaninger,  den  hele  Linie  behersket  af  Monte  Cavos  høje 
Top.  Tilvenstre  og  længere  tilbage  løfte  sig  Sabinerbjergene, 
paa  hvis  Sider  man  netop  kan  skimte  Palestrina  og  Tivoli, 
og  hvis  Klippetoppe  voxe,  jo  længere  de  strække  sig  imod 
Nord,  indtil  de  kulminere  i  Monte  Gennaros  brede  Kegle. 
Imellem  begge  disse  Bjergpartier  kigge  hist  og  her  frem 
Spidser  af  en  endnu  fjernere  Kjæde,  snart  en  blaalig  Højderyg, 
der  næsten  smelter  sammen  med  Luften,  snart  en  skinnende 
Snetop;  det  er  Volskerne.  Herligt  og  betagende,  som  det 
evige  Rom  er,   vinke   og  lokke  disse  fjerne  Bjerge  med  en 

bedaarende  Magt;  alle  Regnbuens  dybe  Farver  udgyde  ved 
Solnedgangen  deres  Overflødighedshorn  over  de  fine  Kon- 
turer, der  tegne  sig  saa  rent  i  den  klare  Luft,  de  purpur- 
rødmende  Skyer  kaste  et  gyldent  Gjenskin  paa  Fjeldene, 
i  Smaabyerne  funkle  Ruderne  som  spillende  Diamanter,  det  er 
Eventyrlandets  Dejlighed,  som  aabenbarer  sig.  Til  Albaner- 
bjergene er  det  let  at  komme;  man  tager  fra  Rom  til  Fra- 
scati  og  Albano,  til  Ariccia  og  Genzano  næsten  som  vi 
herhjemme  til  Eremitagen  eller  Skodsborg,  og  selv  Monte 
Cavos  høje  Top  ligger  indenfor  en  enkelt  Dags  lette  Ud- 
flugt. Men  til  Gjengjæld  ere  ogsaa  Byerne  her  smittede  af 
den  store  Stads  Nærhed,  de  ere  mere  eller  mindre  blevne 
Forstæder  til  Rom,  hvor  Indfødte  og  Fremmede  »ligge  paa 
Landet«,  og  Civilisationen  har  næsten  fortrængt  den  ned- 
arvede Ejendommelighed  i  Sæder,  Dragt  og  Levemaade. 
Fjeldene  ere  ogsaa  med  al  deres  Skjønhed  og  Romantik 
tamme,  Landskabet  er  fuldt  af  Ynde,  men  mangler  stor- 
slaaet  Kraft.  Vil  man  færdes  mellem  en  primitiv  Be- 
folkning, der  endnu  er  saagodtsom  uberørt  af  den  moderne 
Tid  og  har  bevaret  sin  Uvidenhed,  Naturlighed  og  Overtro, 
vil  man  kvæge  sit  Øje  ved  store  Vidder  og  indaande  den 
ægte,  friske  Bjergluft,  saa  maa  man  ud  i  Sabinerne.  Det 
er  heller  ikke  nogen  lang  Rejse.  I  en  fem,  sex  Dage  lader 
der  sig  gjøre  en  særdeles  lønnende  Udflugt,  paa  hvilken 
man  berører  de  interessanteste  Punkter  og  faaer  et  fyldigt 
Indtryk  af  Landskabet  og  Folket.  Men  man  maa  bort  fra 
den  store  Turistskares  slagne  Landevej,  hvor  Alt  er  lagt 
tilrette  for  Mageligheden,  man  maa  give  Afkald  paa  en 
og  anden  tilvant  Komfort  og  finde  sig  i  forskjellige  smaa 
Ulemper,    som    imidlertid    mange   Gange    opvejes   ved   den 


I  SABINERBJERGENE.  303 

rige   aandelige   Nydelse,    og  som   hurtig   glemmes,    medens 
Mindet  trofast  bevarer  de  modtagne  Skjønhedsindtryk. 

Vi  vare  i  de  forste  Dage  af  Maj.  Foraaret  havde 
allerede  i  et  Par  Maaneder  svunget  sin  livsfrembringende 
Herskerstav  og  kaldt  frem  paany,  hvad  den  milde  Vinter 
havde  skjænket  stakket  Hvile.  I  Villa  Borghese  stod  Bu- 
skene med  et  Blomsterflor,  som  næsten  skjulte  de  grønne 
Blade  og  fyldte  Luften  med  Vellugt,  i  Gaderne  falbødes 
Klynger  af  Violer,  Levkøjer  og  Nelliker  for  en  Kobber- 
skilling, bittre,  grønne  Asparges  og  skjællede  carciofoli 
bragtes  i  uhyre  Masser  til  Torvet.  Luften  var  let  og  frisk, 
Himlen  syntes  saa  høj  i  sin  mørkeblaae  Hvælving,  de  lyse 
Skyer  gled  sagte  hen  over  vore  Hoveder,  og  den  lette 
nordlige  Brise  lovede  kommende  smukke  Dage.  Vel  spaaede 
man  os,  at  vi,  forvænte  af  Capris  Solskin  og  Roms  milde 
Varme,  vilde  finde  det  koldt  og  skarpt  ude  i  Bjergene, 
hvor  Foraaret  endnu  kun  var  et  spædt  Barn,  men  bedre 
Vilkaar  for  en  Udflugt  kunde  dog  ikke  let  ventes.  En 
prægtig  solbeskinnet  Morgen  forlod  vi  Rom.  Allerede  før 
7  vare  vi  ad  Jernbanen  udenfor  Byens  Mure  og  foer  hen- 
over den  af  et  Blomstertæppe  bedækkede  Campagna  forbi 
Ruinerne  af  brudte  Vandledninger.  Man  benytter  Neapel- 
Jernbanen,  gjør  efter  Stationen  nedenfor  Albano  en  stor 
Bue  omkring  Albanerbjergene,  passerer  Velletri  og  naaer 
efter  et  Par  Timers  Kjørsel  Valmontone.  Det  vil  sige 
Stationen  af  dette  Navn,  ikke  Byen.  I  de  italienske  Bjerg- 
egne er  det  Regelen,  at  Jernbanen  har  sin  Holdeplads  et 
godt  Stykke  fra  de  beboede  Steder;  Stationen  bærer  Navn 
efter  Byen,  men  den  ligger  sædvanlig  »paa  den  vildene 
Mark«,  ofte  en  Fjerdingvej,  ja  indtil  en  hel  Mil  fra  Staden, 

og  naar  man  ikke  tager  dette  i  Beregning,  kan  man  blive 
slemt  narret.  En  Vetturin  holder  ved  Morgentogets  An- 
komst for  at  befordre  Post  og  Passagerer  over  Valmontone 
til  Palestrina,  et  Par  Timers  Kjørsel  ad  en  venlig  og  jevnt 
stigende  Vej.  De  Kjøretøjer,  som  efter  et  besværligt  Liv 
ende  deres  Dage  paa  saadanne  Router,  ere  sørgelige  Ruiner; 
de  skulle  gjælde  for  lukkede  Vogne  og  have  foruden  det 
almindelige  Ruf  gjerne  endda  en  Kalesche,  foran  hvilken 
Kudsken  svæver  eller  hænger  i  et  ganske  lille  bitte  Sæde; 
men  Læderet  er  sprukket  og  revnet,  Vinduer  og  Døre  kunne 
sjeldent  lukkes  rigtig,  Sæderne  ere  som  en  ujevn  Brolæg- 
ning, det  knager  og  piber,  naar  Hjulene  begynde  at  gaae, 
og  Fjedrene  ere  mere  eller  mindre  knækkede.  Forspandet 
er  ligesaa  lurvet:  to  eller  tre  smaae,  forsultne  Krikker,  der 
see  ud,  som  om  de  alene  holdtes  oppe  af  det  med  Sejl- 
garn sammenbundne,  støvede  Seletøj,  og  som  om  de  maatte 
opgive  Aanden  paa  den  første  Bakke.  Kjøresvenden  er 
enten  en  halvvoxen  Knøs  eller  en  gammel  Graaskjæg  med 
en  (maaskee  ikke  overflødig)  strikket  Hue  under  den  spids- 
pullede  Hat;  han  styrer  sine  Gangere  med  ganske  tynde 
Liner,  men  er  altid  forsynet  med  en  udmærket  Pidsk,  der 
baade  kan  knalde  og  slaae.  Saa  ynkeligt  det  Hele  seer  ud, 
kommer  man  dog  ganske  godt  frem,  de  elendige  Krikker 
ere  stærkere,  end  de  see  ud  til,  og  holde  godt  ud,  Kræf- 
terne komme  undervejs.  Valmontone,  hvor  Kvinderne  under 
munter  Sladder  og  Latter  vaske  paa  Torvet  udenfor  den 
anseelige  Kirke,  seer  smilende  og  venlig  ud,  og  Vejen 
slynger  sig  derfra  fredelig  igjennem  hyggelige  Smaaskove 
og  mellem  grønne  Marker.  Der  er  vel  heller  ikke  nu  nogen 
Fare,   men   det  er  dog  ikke   mere  end   et  Par  Aar  siden, 

altsaa  under  den  nye  italienske  Styrelse,  at  selve  denne  Dag- 
vogn blev  overfalden  ved  højlys  Dag  nær  ved  Byen,  og 
at  en  Officeer,  som  var  mellem  Passagererne,  blev  skudt  af 
Røverne ;  han  hed  Aqua,  var  Lieutenant  ved  Karabiniererne 
og  bekjendt  for  sit  Mod  og  Held  paa  Expeditioner  imod 
Forbrydere;  han  blev  først  saaret  ved  et  Riffelskud,  medens 
han  sad  inde  i  Vognen,  hvor  Banditterne  ikke  ventede  at 
træffe  ham,  sprang  saa  ud  og  drog  Sablen,  men  fik  da  endnu 
et  Skud  i  Brystet,  som  dræbte  ham.  Røverne  flygtede,  for- 
færdede over  deres  Daad,  saa  at  de  Rejsende  slap  med 
Skrækken,  og  Morderne  blev  kort  efter  tagne.  Saadan 
rigtig  sikker  efter  vore  Begreber  er  nemlig  Retstilstanden  i 
Sabinerlandet  ikke  endnu,  skjøndt  i  den  nyeste  Tid  Mord 
og  Overfald  høre  til  Sjeldenhederne,  og  det  er  derfor  al- 
mindelig Skik,  at  de  mere  Velhavende  føre  deres  Bøsse 
med  sig,  saa  snart  de  færdes  ude,  selv  om  det  er  tilvogns; 
men  Rejsende,  som  ikke  gjøre  Spræl,  have  ikke  Noget  at 
frygte  i  denne  Retning,  Lopperne  ere  nu  værre  end  Dol- 
kene, de  smaa  Prellerier  farligere  end  Udplyndringerne. 
Ialfald  vare  vore  Tanker  i  det  klare  Solskin  langt  borte 
fra  slige  Ting;  Fuglene  kviddrede  i  Hækken,  Smaabækkene 
rislede,  og  Pidsken  knaldede  lystig.  Øjeblikkets  Lyksalighed 
og  Forventningen  om  de  kommende  Dages  Nydelser  optog 
os  ganske. 

Fra  Landevejen  har  man  hele  Tiden  Palestrina  og 
den  paa  Klippen  ovenover  Byen  thronende  Borg  for  sig 
og  nærmer  sig  dem  i  langsomme  Svingninger.  Ved  den 
første  Stadport  gaaer  en  stejl  Gade  opad,  men  den  er  ikke 
beregnet  for  Vogne;  vi  maae  endnu  et  godt  langt  Sving 
omkring  gjennem   en  Allee   af  Plataner   og  Kastanier,    saa 

kjøre  vi  langs  en  graabrun  og  mosgroet  vældig  Mur,  forneden 
cyklopisk  af  uregelmæssige  Sten,  foroven  af  firkantede 
Kvadre,  Levninger  af  det  gamle  Præneste,  og  holde  saa 
paa  Torvet.  For  at  komme  til  Byens  eneste  Gjæstgiver- 
gaard  maae  vi  opad  en  Række  Stentrin  mellem  høje  og 
skumle  Huse;  fra  en  aabenstaaende  Dør  lyder  den  brusende 
Larm  af  en  Vandmølle  ud  til  os,  en  Flok  snavsede  Børn 
og  et  Par  renlige  sorte  Grise  følge  nysgjerrige  efter  os. 
Signora  Bernardini,  der  mere  fortrolig  betegnes  som  »den 
tykke  Arpina«,  er  en  meget  snaksom  Enke  og  fører  sit 
Regimente  med  Myndighed;  som  overalt  i  disse  Egne 
maatte  vi  begynde  med  at  tinge  om  Priserne,  der  gjerne 
fastsættes  til  noget  Vist  pr.  Dag  for  hver  Person,  alle 
Maaltiderne  indbefattede,  selv  om  Opholdet  kun  er  ganske 
kort.  Men  vi  kom  hurtig  paa  det  Rene  hermed,  da  det 
klarede  sig,  at  vi  vare  Danske,  thi  adskillige  af  vore  kunst- 
neriske Landsmænd  i  Rom  ere  faste  Husvenner  herude,  og 
deres  gode  Navn  kom  os  til  Nytte.  Lejligheden  er  lidt 
knap,  man  maa  stadig  Trappe  og  Trappe  ned,  nogle  af 
Værelserne  ligge  ovre  i  et  Hus  hinsides  den  snevre  Gade, 
men  i  saa  smukt  Vejr  tager  Alt  sig  godt  ud,  og  fra  Vin- 
duerne have  vi  allerede  en  herlig  Udsigt  henover  Campagne'n 
nedenfor  Klippeskraaningen. 

Præneste  er  en  af  Italiens  ældste  Byer,  ældre  end 
baade  Rom  og  Alba  Longa,  og  var  Latiums  Delphi.  En 
mystisk  Guddom,  som  kaldtes  Fortuna  Primigenia,  og  som 
maa  have  været  identisk  med  Rhea,  siden  hun  gjaldt  for 
Moder  til  Jupiter  og  Juno,  havde  her  sit  Tempel,  hvorfra 
der  gaves  Orakelsvar;  Egestave  med  udskaarne  Bogstaver 
kastedes  imellem  hverandre,  og  af  de  heraf  fremkommende 

Bogstavsammenstillingcr  lavede  Præsterne  Orakelsvar,  som 
de  selv  fortolkede;  endnu  efter  den  anden  puniske  Krig 
raadspurgte  Roms  Konsuler  denne  Guddom  og  fik  lidet 
trøstende  Svar.  Kong  Pyrrhus  af  Epirus  har  fra  dette  Sted 
skuet  ned  paa  Rom.  Under  den  første  Borgerkrig  holdt 
Byen  med  Marius  og  efter  dennes  Død  med  Sønnen,  den 
yngre  Marius,  som' her,  da  alt  Haab  var  ude,  styrtede  sig 
i  sit  Sværd;  Sulla  tog  en  blodig  Hævn  over  Præneste, 
dræbte  Indvaanerne,  sløjfede  Templet  og  nedrev  Byen. 
Han  angrede  dog  snart  sin  Færd  eller  frygtede  Gudernes 
Vrede,  thi  han  sendte  sine  Veteraner  ud  for  at  bygge  en 
ny  Stad  og  gjenopførte  Templet  i  endnu  større  Udstræk- 
ning og  Pragt  end  tilforn  paa  Fundamenter,  som  strakte 
sig  langs  hele  det  fremskydende  Parti  af  Fjeldet  —  det 
var  netop  de  gamle  Mure,  som  vi  nys  kjørte  forbi  —  og 
lod  Byen  rejse  sig  paany  ved  Templets  Fod.  Den  blev 
snart  et  yndet  Sommeropholdssted  for  Roms  store  Mænd, 
og  dens  orakelgivende  Tempel  kom  paany  i  Mode.  Anto- 
nius's  første  Hustru  Fulvia  trodsede  herfra  Octavian,  og 
med  hende  var  den  Livia  Drusilla,  som  siden  blev  Augusts 
Hustru.  Horats,  Virgil  og  Ovid  have  besunget  Prænestes 
rene  Luft  og  Sommerfriskhed,  Tiberius  har  her  i  Villa 
Claudia  søgt  og  fundet  Helbredelse.  Fra  dette  Tidsrum 
skrive  sig  sandsynligvis  ogsaa  de  mange  Cister,  som  ere 
fundne  i  Palestrinas  Ruiner,  og  af  hvilke  der  endnu  i  det 
sidste  Aar  er  gjort  et  højst  mærkeligt  Fund.  Pisse  Cister 
ere  Toilet-  og  Juvelskrin  og  have  rimeligvis  været  Votiv- 
gaver,  som  fornemme  Damer  bragte  Oraklet  til  Tak  for 
Helbredelse  og  gjenvunden  Skjønhed.  Den  berømteste  af 
dem,   overhovedet    et    af  de    skjønneste    blandt    de  fra  Old- 

tiden  til  os  komne  Kunstværker,  er  den  efter  den  første 
Ejer  opkaldte  »ficoroniske  Cista«,  som  vor  geniale  Lands- 
mand Brøndsted  har  beskrevet,  og  som  før  var  gjemt  i  det 
næsten  utilgængelige  Museo  Kircheriano,  men  nu  ligesom 
hele  denne  værdifulde  Samling  kan  besees  daglig.  De  i 
Cistens  Sider  indgraverede,  oprindelig  med  Guld  indlagte 
Tegninger  fremstille  i  simple  Konturer,  men  med  beundrings- 
værdigt Mesterskab  i  Udførelsen,  en  Episode  af  Argonauter- 
toget:  Polydeukes,  der  efterat  have  overvundet  Bebrykernes 
Konge  Amykos  i  Nævekamp  binder  ham  til  Træet,  omgiven 
af  sine  Fæller  og  de  beskyttende  Guddomme.  Brøndsted 
formoder,  at  denne  Gravering  er  en  Kopi  efter  et  Rund- 
maleri af  den  græske  Maler  Kydias,  som  Hortensius  kjøbte 
i  Grækenland  for  en  uhyre  Pris  og  lod  føre  til  sin  pragt- 
fulde Villa  i  Tusculum,  altsaa  ikke  langt  fra  Præneste;  men 
hvorledes  dette  end  forholder  sig,  saa  er  der  i  disse  Kontur- 
tegninger en  Skjønhed  og  et  Herredømme  over  Formen, 
som  vidner  om  en  højt  udviklet  Kunst.  En  ellers  ubekjendt 
Dindia  Macolnia  har  ejet  denne  herlige  Cista  og  rimeligvis 
skjænket  den  til  Templet  som  en  Taknemlighedsgave. 

Christendommen  forstyrrede  Søgningen  til  Fortunas 
Orakel,  og  Templet  forfaldt.  Paa  dets  Levninger  opførtes 
Paladser,  Huse  og  Kirker;  en  from  Yngling  Agapitus,  som 
i  274  led  Martyrdøden  i  Præneste,  blev  Stedets  Helgen,  og 
til  ham  indviedes  en  af  Materiale  fra  Templet  opført  Kirke, 
der  endnu  er  den  biskoppelige  Domkirke.  Omtrent  ved 
Aar  1000  gav  en  Pave  Byen  i  Lehn  til  en  romersk  Sena- 
trix  Stephania,  og  med  dennes  Datter  kom  den  til  Familien 
Colonna,  som  overhovedet  spiller  en  betydelig  Rolle  i  hele 
Sabina   og   har  været   denne  Egns  rigeste  Familie;   vi  ville 

jevnlig  træffe  den  paa  vor  Vandring  i  de  sabinske  Bjerge. 
Forholdet  til  Colonnaerne  bragte  to  Gange  fuldstændig  Øde- 
læggelse over  Palestrina.  Den  kraftige  Pave  Bonifacius  VIII 
geraadede  i  heftig  Strid  med  den  mægtige  Familie,  som 
intrigerede  med  Hohenstauferne  paa  Sicilien,  og  forfulgte 
den  med  Lidenskabelighed.  To  Colonnaer,  Jakob  og  hans 
Brodersøn  Petrus,  bar  Kardinalshatten,  og  imod  dem  rettede 
sig  fortrinsvis  Pavens  Vrede,  saa  at  han  endog  —  hvad 
der  var  uhørt  i  Kirkens  Annaler  og  vakte  stor  Betænkelighed 
—  i  et  Konsistorium  fratog  dem  Kardinalværdigheden,  og  han 
udskrev  hele  Christenheden  til  et  Korstog  imod  den  mæg- 
tige Familie  og  dens  stærkeste  Fæstning,  Palestrina.  Over- 
magten var  for  stor,  Colonnaerne  mistede  den  ene  faste 
Borg  efter  den  anden,  og  modløse  overgav  de  ogsaa  Pale- 
strina. I  Sørgeklæder,  med  Strikke  om  Halsen  vandrede 
begge  Kardinalerne  og  deres  Slægtninge  til  Rieti,  kastede 
sig  for  Fødderne  af  Paven,  der  i  rige  Skrud  og  med  den 
dobbelte  Krone  sad  paa  sin  Throne,  bøjede  sig  for  ham  og 
bad  om  Naade.  Bonifacius  talte  Naadens  Ord,  men  Hand- 
lingerne svarede  ikke  dertil.  Han  straffede  Palestrina  med 
en  Grusomhed,  der  endog  overgik  Sullas.  Fjorten  Aar- 
hundreder  vare  forløbne  siden  den  første  Ødelæggelse,  men  af 
den  By,  som  i  Republikens  sidste  og  Kejserdømmets  første 
Dage  havde  rejst  sig  indenfor  de  stærke  Mure,  var  der 
endnu  stolte  Levninger  tilbage.  Selv  Fortunatemplet  var  til- 
dels bevaret,  mange  Paladser  og  Villaer  stod  endnu,  Colon  - 
naernes  Slot  var  for  en  væsenlig  Del  antikt  og  tilskreves 
Julius  Cæsar,  hvilket  man  fandt  antydet  ved  det?  Form  af 
et  C,  og  med  det  stod  i  Forbindelse  Stadens  skjønnesrer 
Prydelse,    et    til    Madonna    indviet  Rundtempel    af   samme 

Form  som  Pantheon  i  Rom,  hvilende  paa  en  Marmortrappe 
med  hundrede  Trin,  saa  brede,  at  man  kunde  ride  op  ad 
dem.  Talrige  Kirker  og  Kapeller  vare  opførte  i  Byen,  og 
i  dens  Bygninger  var  der-  en  Rigdom  af  Søjler,  Bronzer, 
antike  Kunstværker  af  enhver  Art.  Alt  dette  lod  den  vold- 
somme Bonifacius  jevne  med  Jorden,  Alt  blev  nedrevet, 
Ploven  blev  ført  hen  over  Grusdyngerne,  og  der  blev  saaet 
Salt  paa  Ruinerne  som  fordum  paa  Karthagos.  Alene  den 
S.  Agapitus  helligede  Kirke  skaanedes.  De  ulykkelige 
Indvaanere  fik  Lov  at  bygge  sig  Hytter  lidt  længere  nede 
paa  Skraaningen,  men  allerede  to  Aar  efter  lod  Paven  i  et 
nyt  Anfald  af  ustyrlig  Hidsighed  denne  nye  By  tilintetgjøre, 
og  Beboerne  vandrede  med  Betlerstaven  ud  i  den  vide 
Verden.  En  følgende  Pave  tillod  dog  Byens  Gjenopførelse, 
og  i  Midten  af  det  fjortende  Aarhundrede  kunde  den  sejrrig 
modstaae  en  Belejring  af  Cola  di  Rienzo,  som  rigtignok 
ikke  var  nogen  udmærket  General;  men  hundrede  Aar 
senere  hævnede  Pave  Eugen  IV  sig  ligeledes  paa  Colon- 
naerne  ved  en  ny,  fuldstændig  Ødelæggelse  af  Byen.  Kar- 
dinal-Patriarken Vitelleschi,  i  hvem  Krigeren  og  Bøddelen 
havde  fortrængt  Præsten,  belejrede  Palestrina,  som  maatte 
overgive  sig  af  Hungersnød;  i  April  1437  sendte  han  fra 
Rom  en  Hærskare  af  Haandværkere,  som  i  en  hel  Maaned 
nedbrød,  brændte  og  tilintetgjorde  Alt,  end  ikke  Domkirken 
blev  denne  Gang  skaanet,  og  Beboerne  fik  kun  syv  Dages 
Frist  til  at  flytte  bort  med  deres  fattige  Ejendele.  Hvad 
der  nu  staaer  af  Palestrina,  er  saaledes  yngre  end  hint 
Aar;  saa  vældige  have  imidlertid  Substruktionerne  til  de 
gamle  Templer  været,  at  Gader,  Kirker  og  Paladser  endnu 
for  en  væsenlig  Del  hvile  paa  dem,  men  hvad  der  har  rejst 

sig  efter  den  sidste  Ødelæggelse,  er  kun  fattigt  i  Sammen- 
ligning med  Fortiden.  Colonnaernes  Magt  var  knækket, 
de  byggede  sig  vel  paany  et  Palads,  men  i  det  syttende 
Aarhundrede  maatte  de,  betyngede  af  Gjæld,  sælge  deres 
Ejendomme  og  Lehn  i  Palestrina  for  775,000  romerske 
Scudi,  altsaa  en  efter  Datidens  Forhold  meget  betydelig 
Sum,  til  Barberinierne,  en  yngre  Slægt  af  pavelige  Nepoter, 
og  denne  Familie  har  nu  Højhedsretten  over  Distriktet. 
Endnu  en  historisk  Erindring  er  der  at  nævne,  knyttet  til 
den  nyere  Tid.  Da  Pave  Pius  den  Niende  som  saa  mange 
af  hans  Forgængere  var  flygtet  fra  Rom  og  havde  skjult 
sig  for  sine  troe  Undersaatter  i  Gaeta,  drog  Kong  Ferdinand  II 
af  Neapel  med  en  lille  Troppestyrke  ind  i  Kirkestaten,  men 
ved  Palestrina  blev  han  den  9de  Maj  1849  slaaet  af  Gari- 
baldi,  som  ikke  mange  Aar  efter  skulde  styrte  hans  Søn 
fra  Thronen  og  knytte  Kongeriget  begge  Sicilierne  til  det 
gjenforenede  Italien. 

Man  bør  erindre  denne  ærværdige  Fortid  og  disse  store 
Ulykker,  førend  man  bryder  Staven  over  det  nuværende 
Palestrina  med  dets  snavsede  Gader,  dets  skumle  »Corso 
Vittorio  Emmanuele«  og  dets  forrøgede  »Café  Imperiale«. 
Der  er  nu  Intet  af  Interesse  tilbage  nede  i  selve  Byen, 
den  eneste  Tillokkelse  ved  en  Vandring  i  Gaderne  er  de 
henrivende  Udkig  gjennem  en  aaben  Husdør  eller  en  Have- 
murs Gitterport  til  det  udstrakte  Landskab  ved  Bjergenes 
Fod.  Man  maa  opad  for  at  finde  det,  som  endnu  er  levnet 
af  det  Gamle.  Barberinierne  have  bygget  sig  et  Palads, 
som  fra  Byens  højest  liggende  Gade  behersker  Byen,  og 
her  sporer  man  Traditioner  fra  den  svundne  Tid,  navnlig 
i  Slottets  halvrunde  Form,   som  vel  endnu   skriver  sig  fra 

det  hedenske  Tempel.  Alt  er  øde  og  forfaldent  heroppe. 
En  døv  og  gigtbruden  Kastellan,  som  hostende  og  støn- 
nende hinker  hen  over  Flisegulvet  og  op  ad  Trapperne,  er 
den  eneste  Beboer  af  den  store  Bygning,  de  store  Sale 
staae  tomme,  Træværket  smulrer  hen,  Fugtigheden  slaaer 
gjennem  Murene,  den  engang  pragtfulde  Have  er  overgroet 
af  Ukrud,  Dørene  ud  til  den  kunne  ikke  engang  lukkes  op. 
Alligevel  forsømmer  ingen  Rejsende  at  stige  derop,  thi 
Slottet  har  to  berømte  Skjønheder.  Den  ene  er  inden 
Døre;  det  er  et  meget  stort  Gulvmosaik,  forestillende  Bil- 
leder af  Ægypternes  landlige  Liv  ved  Nilens  Bredder  og  af 
Flodens  ejendommelige  Dyreverden,  fundet  nede  i  Byen  i 
en  Hvælving,  der  nu  bruges  til  Vinlager,  og  ført  til  Rom, 
men  paa  den  fattige  Byes  indstændige  Andragende  bragt 
tilbage  til  Palestrina,  for  at  der  dog  kunde  være  eet  Kunst- 
værk til  at  hidlokke  Fremmede.  Den  anden  er  Udsigten 
fra  Balkonen  henover  Byens  Terrasser  af  Tage  til  Cam- 
pagnen  med  det  fjerne  Rom  og  den  endnu  fjernere  Linie 
af  Havet. 

Men  denne  Udsigt  kommer  dog  først  til  sin  fulde  Ret 
fra  Borgen  oppe  paa  Monte  S.  Pietro,  Kammen  af  det 
Fjeld,  paa  hvis  Side  Palestrina  er  bygget.  Det  er  en  god 
Times  Vandring  derop,  skjøndt  det  seer  ud  som  neppe  et 
Kvarters  Vej.  Man  følger  Levningerne  af  de  gamle  Mure, 
som  engang  have  forbundet  Kastellet  med  den  befæstede 
By;  Vejen  snoer  sig  opad  imellem  store  Stenblokke,  Fjeldet 
er  nøgent  og  goldt.  En  elendig  lille  Landsby  ligger  om- 
kring Ruinerne  af  Borgen  paa  den  skarpe  Bjergryg,  der  er 
ikke  nogetsomhelst  Spor  af  Mark  eller  Have  heroppe,  Be- 
boerne maae  søge  baade  Erhverv  og  Føde  nede  i  Byen,  og 

man  begriber  ikke,  hvad  der  kan  bevæge  dem  til  at  leve  i 
de  usle,  snavsede  Huse,  paa  hvis  Dørtærskler  mimrende 
Hexe,  den  ene  hæsligere  end  den  anden,  sidde  med  deres 
Haandten  og  slikke  Solskin.  Det,  som  drager  os  hid,  ligger 
udenfor  deres  Synskreds ;  Fortidens  Begivenheder  existere 
ikke  for  dem,  Naturens  Skjønhed  tænke  de  ikke  paa,  des 
bedre  kjende  de  den  barske  Vind  paa  Bjerget  og  Møjen 
ved  at  afvinde  disse  Stene  et  fattigt  Livsophold;  men  de 
ere  fødte  her,  saa  vedblive  de  ogsaa  at  leve  her,  Slægt 
efter  Slægt.  Forbi  den  lille  Kirke  og  gjennem  de  smalle, 
ujevne  Gader  steg  vi  op  til  det,  som  er  tilbage  af  Borgens 
Ruiner,  paa  nogle  kullede  Højder,  der  beherske  Bjergryggen 
og  aabne  et  fuldstændig  frit  Panorama  til  alle  Sider.  Lands- 
byens pjaltede  og  snavsede  Ungdom  var  deroppe  med 
deres  sorte  Grise  og  drev  en  eller  anden  Leg,  som  dog 
standsede,  da  vi  lejrede  os  iblandt  dem  paa  Grønsværet  for  ret 
i  Ro  og  Mag  at  nyde  det  uforlignelige  Rundmaleri:  øjet  søger 
uvilkaarlig  først  ned  til  Slettelandet  imod  Vest,  hvor  der  fjernt 
i  den  grønne,  bølgende  Campagna  viser  sig  en  taaget  Plet 
og  over  den,  fint  tegnet  imod  Horisonten,  Peterskirkens 
lette,  majestætiske  Kuppel,  om  hvis  vældige  Størrelse  man 
først  paa  Afstand  faaer  en  Forestilling  ved  at  see,  hvor- 
ledes alle  andre  Bygninger,  Kupler  og  Taarne  forsvinde  og 
sammenblandes,  medens  den  alene  rager  op  over  Vrimlen. 
Hinsides  Rom  ligger  det  ensomme  Soracte  som  en  frem- 
skudt Forpost  fra  Appenninerne,  hvis  brede  Rygge  og 
hvide  Snehoveder  lukke  Synskredsen  imod  Nord.  Cam- 
pagnen  fortsætter  sig  lige  indtil  Havet,  som  blinker  i  Sol- 
skinnet, og  i  Kystlinien  skjelner  man  tydelig  de  nu  saa 
øde    og    forladte   Havnebyer    med   de   spredte   Vagttaarne. 

I  Forgrunden  tilvenstre  have  vi  Albanergruppen  med  Fra- 
scati,  Ruinerne  af  Tusculum,  Smaabyerne  Monte  Porzio, 
Monte  Compatri,  Colonna  og  Rocca  Priora;  Monte  Cavos 
Top  med  det  velbekjendte  Kloster  rager  op  over  dette 
Bjergparti,  paa  hvis  sydlige  Skraaning  Velletris  hvide  Huse 
skinne  frem.  En  Lavning  i  Terrænet  skiller  Albanerne 
fra  de  ulige  mægtigere  Volskere,  hvor  fiere  Rækker  af 
mørke  Bjerge  skyde  ind  i  hinanden,  og  paa  hvis  Sider  vi 
skimte  Montefortino,  Segni,  Anagni.  Imellem  os  og  Volsker- 
bjergene  aabner  sig  en  frugtbar  Dal,  gjennemstrømmet  af 
Floden  Sacco,  af  hvis  Bugtninger  der  hist  og  her  viser  sig 
en  skinnende  Stribe,  et  Sølvbaand  i  de  grønne  Enge.  Her 
er  den  store  Vej  fra  Syden  til  Norden,  her  laae  og  ligger 
endnu  den  gamle  Via  Latina,  gjennem  denne  Dal  drog  i 
Oldtiden  Roms  Legioner  ud  til  Erobring  af  Latiums  talrige 
Smaastæder  og  af  det  rige  Kystland  omkring  Neapels  Bugt, 
ad  denne  Vej  kom  i  Middelalderen  Hohenstaufferne,  An- 
jou'erne,  Arragonierne  med  deres  Hære,  Kondottiererne  med 
deres  vilde  Skarer.  Alariks  og  Ataulfs  Vestgother,  Totilas 
og  Tajas  gotisk-germaniske  Skarer,  Longobarderne,  Sara- 
cenerne, Magyarerne,  Franskmændene,  Spanierne,  Tydskerne 
—  alle  disse  Italiens  Undertvingere  ere  dragne  herigjennem, 
hærjende  og  plyndrende.  I  Aartusinder  har  Blodet  strømmet, 
Kampen  raset  i  denne  Dal,  Verdenshistorien  har  lagt  sin 
Vej  derigjennem.  Bagved  os  have  vi  hele  Sabinerkjæden, 
hvis  fjernere  Toppe  ere  dækkede  med  Snee,  og  hvor  graa- 
lige  Smaabyer  med  skumle  Taarne  hænge  som  Ørnereder 
paa  Klippetoppene.  Allerlængst  borte  i  Øst  strækker  sig  i 
en  lang  Linie  Abruzzernes  Højder,  enkelte  Spidser  rage 
frem  over  alle  de  andre,    men  vi   kjende  ikke  Navnene,    og 

Børnene,    som  vi   spørge,    vide  neppe  Besked  om  Tivoli  og 
Capranica  tæt  herved,  endsige  om  de  ijerne  Bjerge. 

Den  gamle  Borg,  imellem  hvis  grønsværklædte  Ruiner 
vi  sidde,  har  taget  sin  Del  med  i  disse  Kampe  og  bratte 
Omskiftelser  af  Skjæbnen,  den  har  i  Oldtiden  som  i  Middel- 
alderen været  Vidne  til  mærkelige  Begivenheder.  Af  de 
mange  Erindringer  er  der  en,  som  paatrænger  sig  med 
særlig  Styrke.  Her  sad  Conradin,  den  sidste  Ætling  af 
Hohenstauffernes  mægtige  Hus,  fangen,  førend  han  fortes 
til  Skaffottet  i  Neapel,  og  det  Slag,  som  kostede  ham  først 
Friheden  og  siden  Livet,  blev  udkæmpet  ikke  langt  herfra, 
hist  oppe  imod  Nordost,  i  Saltodalen  mellem  Sabinerne  og 
Abruzzerne.  Det  er  som  et  krigersk  Eventyr.  Den  unge 
og  frejdige  Conradin  var  dragen  ud  fra  Rom  med  en  Hær 
paa  10,000  Mand  af  Italienere,  Tydskere  og  Spaniere;  de 
begejstrede  Romere,  som  holdt  med  denne  Hohenstauffer 
af  Had  til  deres  Pave,  vilde  følge  ham,  men  blev  sendte 
tilbage,  da  Styrken  ansaaes  for  stor  nok,  og  Conradin  drog 
over  Tivoli,  op  imod  Aniofloden,  forbi  Saracinesco,  ned  i 
Saltodalen.  Den  barske  og  grusomme  Carl  af  Anjou,  Neapels 
Behersker  og  den  forhadte  Paves  Beskytter,  var  med  sin 
Hær  naaet  frem  til  Lago  Fucino,  og  kun  Floden  skilte  de 
to  Modstandere;  for  dem  begge  gjaldt  det  paa  den  Dag  en 
Krone.  Conradins  fyrige  Tropper  gik  tidlig  om  Morgenen 
over  Salto  og  angreb  med  en  saadan  Kraft,  at  de  kastede 
Carls  franske  Ryttere  og  Fodfolk  overende;  Slaget  var 
vundet  i  et  Nu,  og  Sejrherrerne  forfulgte  de  i  vild  Flugt 
opløste  Skarer  for  at  gjøre  det  af  med  dem.  Da  brød 
Carl  af  Anjou  med  en  udvalgt  Skare  af  ottehundrede  Rid- 
"dere,   som  han  havde  holdt  i  Reserve,  frem  fra  et  Baghold 

i  Bjergene  og  kastede  sig  over  Tydskerne,  der  vare  ifærd 
med  at  plyndre  den  erobrede  Lejr;  al  Orden  og  Disciplin 
var  brudt,  Ingen  kunde  samle  de  adspredte  Skarer,  og 
Sejren  ved  Tagliacozzo  den  23de  August  1268  forvandledes 
pludselig  til  et  Nederlag  for  Conradin,  som  maatte  hugge 
sig  igjennem  Fjenden  og  ilsomt  flygte  bort  fra  Valpladsen. 
Efter  et  kort  Ophold  i  Rom,  som  ikke  kunde  yde  ham  et 
sikkert  Tilflugtssted,  flygtede  Conradin  til  Kysten  og  søgte 
at  undkomme  i  en  Baad  til  Pisa,  men  Giovanni  Frangipane, 
Lehnsmand  paa  Slottet  Astura,  hvis  Taarn  vi  kunne  see 
herfra  lige  i  Syd,  hvor  Havet  lyser  i  Solskinnet,  indhentede 
ham,  førte  ham  som  Fange  til  sin  Borg  og  solgte  ham  til 
Carl  af  Anjou.  Fra  Genazzano,  hvor  denne  havde  sit 
Hovedkvarter,  lod  han  sin  besejrede  Modstander  føre  til 
Borgen  S.  Pietro  ovenover  Palestrina,  og  her  sad  han  fangen, 
smeddet  i  Lænker,  sammen  med  ansete  romerske  Riddere 
og  italienske  Adelige,  som  havde  støttet  hans  Sag.  Nogle 
af  disse  lod  Carl  af  Anjou  henrette  paa  Stedet,  Andre  lod 
han  hensmægte  deres  Dage  i  usselt  Fangenskab;  Conradin 
slæbte  han  med  sig  til  Neapel  og  lod  ham  den  29de  Oktober 
henrette  paa  Piazza  di  Mercato.  Det  er  en  af  Middelalderens 
mørkeste  Tragedier,  afsluttet  med  et  af  grusom  Hævntørst 
fremkaldt  og  dog  af  selve  Christi  Efterfølger  billiget  Mord 
paa  en  ung  Helt,  som  i  sit  afgjørende  Vendepunkt  er 
knyttet  til  S.  Pietros  gamle  Fæstning. 

Fra  de  tjerne  Bjerge  begyndte  der  at  rulle  henimod  os 
tunge  og  mørke  Skyer,  som  kunde  varsle  om  et  nært  Uvejr, 
og  imod  vor  Villie  maatte  vi  rive  os  løs  fra  vort  Hvilested 
med  dets  vidtstrakte  Udsigt.  Det  var  nu  hen  paa  Efter- 
middagen,    og    Landsbyens    faa    mandlige    Beboere    vare 

samlede  paa  Grønsværet  tæt  ved  os,  hvor  de  morede  sig 
med  at  kaste  store  Stene  tilmaals  efter  en  Granitblok,  paa 
hvilken  de  splintredes,  hvis  de  ramte;  det  er  en  meget 
yndet  Leg  i  Italien,  og  Materialet  er  altid  for  Haanden. 
Vore  ungdommelige  Venner  havde  forladt  os,  da  de  mær- 
kede, at  de  og  Grisene  ikke  vare  sikkre  for  Blyant  og 
Skizzebog.  Det  gik  rask  nedad  mellem  Stenene,  Middags- 
maden hos  den  tykke  Arpina  vinkede,  og  desuden  havde 
vi  et  personligt  Bekjendtskab  at  gjøre.  I  Palestrina,  hvis 
Navn  jo  ogsaa  har  en  hel  melodisk  Klang  og  er  knyttet 
til  Musikens  Gjenføder,  lever  nemlig  endnu  Tenoristen  Rossi, 
som  for  en  Menneskealder  siden  satte  Kjøbenhavn  i  den  mest 
levende  Begejstring,  da  han  sammen  med  Torre,  Paltrinieri, 
Md.  Forconi  og  andre  Kunstnere  fiere  Vintre  i  Rad  paa 
det  lille  Hoftheater  gjorde  vor  Hovedstad  bekjendt  med 
den  moderne  italienske  Operamusik.  Rossi,  hvis  •  Familie- 
navn er  Cicerchia,  er  nu  Postmester  og  Telegrafbestyrer  i 
Palestrina,  ikke  noget  stort  Embede,  men  dog  altid  et 
taaleligt  Levebrød  i  den  6000  Indvaanere  tællende  By. 
Han  har  en  talrig  Familie,  er  bleven  graaskj ægget  og  kor- 
pulent, men  har  trofast  bevaret  sine  Ungdomserindringer 
fra  Kjøbenhavn,  hvor  han  fejrede  saa  store  Triumfer  og 
var  Dagens  Løve.  Et  fint  lille  Smil  farer  hen  over  hans 
Ansigt,  alt  som  han  spørger  om  den  ene  og  den  anden  af 
Datidens  elegante  Dameverden,  men  han  er  meget  diskret; 
hvis  det  skulde  være  hændet,  at  Begejstringen  for  den 
smukke  unge  Italiener  med  den  smeltende  bløde  Stemme 
var  gaaet  lidt  videre,  end  den  skulde,  saa  er  det  ikke  ham, 
som  røber  Noget  derom.  Han  lever  for  sine  Antikviteter, 
baade  dem,  hans  Minde  bevarer,  og  dem,  han  graver  frem 

af  Jorden,  thi  Postmesteren  i  Palestrina  er  en  af  Egnens 
dygtigste  Arkæologer  og  heldigste  Opdagere;  det  store 
Fund  af  etruskiske  Guldsager,  som  nylig  blev  gjort  der  i 
Egnen,  og  som  har  bragt  lærde  Kjendere  i  heftig  Strid  om 
Ægtheden,  skyldes  væsenlig  ham. 

Fra  Palestrina  vandrede  vi  den  næste  Morgen  tilfods 
over  Cavi  —  eller  Cave,  thi  begge  Former  høres  —  til 
Genazzano.  Et  Æsel  bar  vor  lette  Bagage,  og  en 
gammel  Fyr,  som  mere  lededes  af  Æslet,  end  han  ledede 
det,  skulde  tillige  være  vor  Fører.  Det  er  en  herlig  Vej, 
næsten  hele  Tiden  i  Skygge.  Man  gaaer  imellem  Vinhaver, 
hvor  nu  de  fine,  rødlig  grønne  Skud  begyndte  at  finde 
deres  Vej  fra  de  knortede  og  vredne  Stammer  op  i  det 
Fletteværk  af  Rør,  hvor  Druerne  skulle  udvikle  sig  under 
Soléns  og  den  milde  Lufts  Paavirkning.  Dalen  er  bevoxet 
med  mægtige  Kastanier  og  med  Valdnødtræer,  hvis  Frugter 
her  skulle  kunne  blive  saa  store  som  Æbler.  En  lille  Flod 
kommer  os  brusende  imøde  og  iler  afsted  til  Saccodalen, 
en  malerisk  Bro  paa  syv  Buer  fører  hen  over  den.  Det 
varer  ikke  længe,  førend  vi  have  Byen  Cavi  foran  os, 
en  lille  Flække,  hvis  plumpe  Huse  ligge  samlede  i  stejle 
Gader;  den  tilhører  endnu  Colonnaerne,  paa  Torvet  staaer 
som  Familiens  gamle  Vaabenmærke  en  Søjle.  Højt  oppe 
paa  Bjergkammen  ligger  ovenover  Cavi  en  anden  By,  som 
paa  en  Maade  hører  sammen  med  den:  Rocca  di  Cavi. 
Dette  stadig  tilbagevendende  Forhold  med  en  By  nede  i 
Dalen  og  en  anden  paa  Fjeldet  ovenover,  der  fører  Navn 
af  den  førstes  »Rocca«,  trænger  til  en  lille  Forklaring. 
Landskabet  Latium  har  fra  de  ældste  Tider  indtil  nu  været 

et  Hjem  alene  for  Agerdyrkning  og  Kvægavl,  medens 
Handel  og  Industri  næsten  ikke  kjendes;  derfor  træffer  man 
ingen  store  Byer,  men  kun  Smaaflækker,  hvor  Befolkningen 
var  samlet  indenfor  stærke  Mure.  Disse  Byer  havde  deres 
naturlige  Plads  i  Dalene,  men  som  oftest  havde  da  Gods- 
herren, Hovedet  for  den  adelige  Slægt,  som  var  Distriktets 
Herre,  sin  Bolig  oppe  paa  Bjergets  Kam  i  et  Klippeslot 
eller  Kastel  (Arx  eller  Rocca),  en  skummel  Fæstning  paa 
Fundamenter  af  cyklopiske  Mure  med  svære  Taarne  og 
krenelerede  Vægtergange,  hvorfra  der  holdtes  skarpt  Udkig 
baade  imod  Naboer,  som  kunde  have  Ondt  i  Sinde,  og 
over  forbidragende  Rejsende,  af  hvem  der  kunde  udpines 
Lejdepenge.  Borgen  var  lille,  den  rummede  kun  selve  den 
adelige  Æt  og  dens  allernærmeste  Tyende,  medens  Slottets 
væbnede  Folk  og  de  livegne  Arbejdere  fik  deres  Ophold  i 
fattige  og  tæt  sammenklyngede  Huse  omkring  Fæstnings- 
muren.  Saaledes  blev  der  da  efterhaanden  to  Byer:  en 
større  nede  i  Dalen  og  en  mindre,  tæt  samlet  om  Ridderens 
Borg,  oppe  paa  selve  Roccaen.  I  denne  ydre  Beliggenhed 
var  ogsaa  Magtforholdet,  Herredømmet  udtrykt.  Øverst 
havde  Ørnen  sin  Rede,  saa  fulgte  Glenterne  og  Høgene, 
lavest  laae  Dueslaget.  Baronen,  en  vild  og  barsk  Ridder, 
var  som  en  lille  Konge  i  sit  Territorium,  han  alene  ejede 
Jorden,  han  var  Herre  over  sine  Undergivnes  Liv  og  Død, 
den  eneste  Ihændehaver  af  Dommermyndigheden.  Besad 
han  flere  Ejendomme,  indsatte  han  en  Vikar,  og  hvor  Paven 
selv  eller  Kirken  var  Godsherre,  udøvedes  Myndigheden 
ved  en  Kastelian,  hvis  Tugt  ofte  var  endnu  strengere  end 
Ridderens.  Denne  Baronernes  og  Klostrenes  Jurisdiktions- 
myndighed  fortsattes  langt  ind  i  Tiden ;  Paverne  havde  ikke 

Magt  til  at  bryde  disse  Privilegier,  og  der  var  ingen  oplyst 
eller  velhavende  Borgerstand,  som  kunde  danne  en  Mod- 
vægt imod  Godsherrernes  Magt.  Den  raae  og  voldsomme 
Landadel  var  i  disse  Bjerge  fjernet  fra  enhver  Paavirkning 
af-  Tidens  fremadskridende  Aand,  dens  overstrømmende 
Kraft  søgte  en  Tumleplads  i  indbyrdes  blodige  Kampe,  i 
hvilke  det  altid  gik  ud  over  de  Undergivne,  og  Barbariet 
vedblev  at  herske  i  disse  Egne,  længe  efterat  det  øvrige 
Italien  havde  gjort  sine  vidunderlige  aandelige  og  materielle 
Fremskridt.  De  mindre  kommunale  Samfund,  som  andetsteds 
brød  deres  Vej  igjennem  Lehnstidens  Barbari  og  Adels- 
vælden, kunde  ikke  tænkes  i  disse  Egne,  hvor  der  kun 
fandtes  udpinte  Bønder  og  elendige  Hyrder;  Baronerne  og 
Munkene  blev  her  ved  at  spille  Herrer.  Sporene  af  denne 
Tilstand  ere  endnu  kjendelige  i  Latium.  Store  Strækninger, 
som  kunde  være  frugtbare  Marker,  ligge  hen  udyrkede,  et 
Krat  af  vilde  Buske  bedækker  paa  mange  Steder  Høje  og 
Dale,  som  kunde  bære  frugtbar  Sæd,  og  over  disse  Ør- 
kener svæver  endnu  truende  paa  Bjergkammen  en  »Rocca« 
med  Levningerne  af  det  gamle  Kastel.  Nu  er  Godsherrens 
Jurisdiktionsret  brudt,  Landets  almindelige  Love  gjælde, 
men  Ejendomsforholdet  er  endnu  det  samme  som  i  gamle 
Dage,  og  Befolkningen  er  ligesaa  fattig  og  forpint  som 
fordum.  Armoden  og  Vanens  Magt  holder  Beboerne  fangne 
i  det  usle  Hjem,  hvor  deres  Vugge  har  staaet.  Paa  Mar- 
kerne og  mellem  Vinhaverne  søger  man  forgjæves  en  men- 
neskelig Bolig;  alle  Beboerne  ere  endnu  trængte  sammen  i 
de  snevre  og  usunde  Byer  indenfor  de  gamle  Mure  eller 
have  deres  Huse  klistrede  som  Svalereder  oppe  omkring 
Kastellet  paa  Rocca' en;  herfra  stige  de  hver  Morgen  ned  i 

Dalen  og  vandre  lange  Veje,  ofte  fiere  Mil,  til  deres  Marker 
eller  Vigner  for  saa  om  Aftenen  igjen  at  stige  møjsommelig 
opad,  belæssede  med  Grøntsager,  Frugter,  Korn  eller  Hø, 
thi  ved  deres  Huse  have  de  end  ikke  den  mindste  Smule 
Have.  Retssikkerheden  vilde  maaskee  nu  tillade  en  Ud- 
flytning, men  saa  længe  Bonden  ikke  ejer  den  Mark,  han 
dyrker  i  sit  Ansigts  Sved,  saa  længe  han  kun  er  Forpagter 
paa  et  kort  Aaremaal,  kan  han  ikke  bygge  sig  noget  Hus 
paa  Jorden.    Saaledes  bliver  Alt  ved  det  Gamle. 

Lidt  forbi  Cavi,  efterat  man  har  passeret  en  ensom 
Madonnakirke,  bøjer  en  malerisk  Fodsti  tilvenstre  og  fører 
langs  Bjergets  Fod  gjennem  Haver  og  Vigner,  over  ris- 
lende Smaabække  og  grønne  Kløfter  til  Genazzano.  Den 
brede  og  vidtstrakte  Sacco-Dal,  indhegnet  af  Sabinerne  paa 
den  ene  og  Volskerne  paa  den  anden  Side,  aabner  sig  her 
for  Blikket;  et  godt  Stykke  borte  ligger  paa  Volskersiden 
Paliano  med  sit  hvide  Kastel,  atter  en  af  Colonnaernes 
Familiebesiddelser,  og  bagved  den  tegner  det  mindeværdige 
gamle  Anagni  sig  fra  sin  Fjeldtop  imod  Horisonten.  Det 
nære  Genazzano  synes  herfra  at  ligge  næsten  i  en  Dal; 
den  langstrakte  Tuiklippe,  paa  hvilken  Byen  er  bygget, 
behersker  dog  i  Virkeligheden  den  omliggende  Egn,  og  da 
vi  have  gjennem  vandret  de  foraarsfriske  Lunde  af  Oliven 
og  Kastanietræer,  mærke  vi  ogsaa,  at  vi  skulle  ikke  saa 
lidt  tilvejrs  for  at  naae  op  til  den  svære  Port  med  dens 
krenelerede  Murkam,  hvorigjennem  man  stiger  op  til  Ge- 
nazzano. Stadens  Guddom  melder  sig  strax  for  den  Ind- 
trædende; allerede  et  af  de  allerførste  Huse  ved  Porten 
bærer  et  grelt  Freskomaleri,  hvor  det  hellige  Billede  af 
Madonna  del  buon'  consiglio  svæver  gjennem  Luften, 
n-  21 

baaret  af  Englehænder,  medens  Pilgrimsskarer  drage  efter 
det.  Skumle  og  mørke  ere  Gaderne  i  Genazzano;  de  gaae 
stejlt  op  og  ned,  følgende  Tufklippens  Form,  Stenhusene 
see  saa  fattige  ud,  og  ud  fra  de  aabne  Døre  strømmer  en 
blandet  Duft,  i  hvilken  Hvidløgen  dominerer.  Rynkede 
gamle  Kjællinger  og  støjende  Børn  ere  de  eneste  Beboere, 
som  vi  see,  og  fra  hver  eneste  af  dem  lyder  Tiggerraabet 
om  en  bajocc1,  forstærket  med  et  eftertrykkeligt  Mossiu! 
Mændene  og  de  yngre  Kvinder  ere  sysselsatte  i  Vin- 
gaardene.  Langs  en  Mur,  der  kanter  den  stejle  Fjeldvæg, 
og  over  hvis  Kam  vi  af  og  til  faae  et  prægtigt  Kig  ud  i 
Dalen,  komme  vi  op  til  Torvet,  der  naturligvis  ogsaa 
hedder  Piazza  Imperiale,  og  vandre  ad  Stentrappen  i  Hjørnet 
op  i  »Vetturinens  Hus«,  der  nu  er  det  eneste  Gjæstgiversted 
i  Byen.  I  den  lave,  flisebelagte  Stue,  som  er  bestemt  for 
finere  Gjæster,  havde  vi  et  uventet  og  behageligt  Møde. 
Paa  Jernbanen  fra  Rom  havde  vi  været  i  Følge  med  den 
bekjendte  tydske  Historieskriver  Gregorovius,  men  han  og 
hans  to  Ledsagere  vare  stegne  ud  ved  Velletri ;  i  Palestrina 
hos  den  tykke  Arpina  stødte  vi  om  Aftenen  sammen  igjen 
med  det  lille  Selskab  og  gjorde  da  indbyrdes  Bekjendtskab, 
men  vore  Veje  skiltes  atter  ad.  Et  Tilfælde  havde  nu 
bragt  dem  til  Genazzano,  og  vi  fik  derved  Lejlighed  til 
atter  at  tilbringe  en  kort  Tid  sammen  med  deri  elsk- 
værdige og  fordringsløse  Lærde,  hvis  Værk  om  Roms  Hi- 
storie i  Middelalderen  ikke  blot  er  Frugten  af  grundig  og 
udholdende  Forsken,  men  helt  igjennem  bærer  Vidne  om 
ædel  Livsanskuelse  og  poetisk  Aand,  et  klassisk  Værk,  der 
vil  bevare  sin  Plads  i  den  historiske  Literaturs  forreste 
Række,   og  hvis  Forfatter  man  bør  holde  det  tilgode,    om 

han  undertiden  giver  efter  for  en  noget  for  varm  tydsk 
Nationalfølelse  og  fra  Roms  Middelalder  lader  sig  lidt  for 
ofte  rive  hen  til  Forherligelse  af  Sedan,  hvor  Tydskland 
efter  hans  Mening  har  erobret  Verdenssceptret.  Romerne 
have  ydet  Gregorovius  deres  Paaskjønnelse  ved  at  gjøre 
ham  til  Æresborger,  en  sjelden,  men  her  fuldt  fortjent 
Hædersbevisning,  og  han  nyder  overalt  i  Italien  stor  An- 
seelse. Enhver  Romafarer  skylder  ham  Erkjendtlighed,  thi 
Faa  have  bidraget  mere  end  han  til  at  aabne  Blikket  for 
den  evige  Stads  historiske  Poesi,  og  selv  den,  der  ikke  er 
naaet  igjennem  de  otte  store  Bind  af  hans  Værk,  staaer 
ubevidst  i  hans  Gjæld,  thi  saare  meget  af  det,  der  nu 
gjennem  Rejseskildringer  og  Haandbøger  er  blevet  Al- 
verdens fælles  Eje,  er  laant  fra  ham  og  er  Frugten  af  hans 
Arbejde.  Gregorovius  er  hjemme  i  Rom  og  i  Latium  som 
yderst  faa  Italienere ,  og  da  han  gav  os  det  Raad  ikke  at 
fortsætte  Vejen  til  Olevano,  førend  vi  havde  gjort  en  Ud- 
flugt til  San  Vito,  betænkte  vi  os  derfor  ikke  paa  at  følge 
hans  Opfordring. 

Det  holdt  haardt  at  faae  nogen  Befordring.  Vettu- 
rinens  Vogne  vare  alle  borte,  Æslerne  og  Muldyrene  vare 
langt  nede  i  Markerne  og  Vignerne,  hvorfra  de  ikke  kom 
hjem  før  Solnedgang;  vore  udsendte  Bud  vendte  det  ene 
efter  det  andet  tilbage  med  uforrettet  Sag.  Heldigvis  pas- 
serede i  det  Samme  en  sværlemmet  og  skummel  Fyr  Torvet, 
drivende  to  Muldyr,  belæssede  med  Gjødning;  man  har  ikke 
Raad  at  være  kræsen  i  Sabinerbjergene,  altsaa  fik  vi  Manden 
til  at  lade  sin  Gjødning  vente  og  ombytte  sine  Straasække 
med  et  Par  plumpe  Sadler,  dermed  vare  Ridehestene 
færdige. 

21  * 

Genazzano  er  ikke  nogen  lille  By,  den  maa  tælle  sine 
5  eller  6000  Indvaanere,  og  naar  man  seer  noget  nærmere 
til  paa  Husene,  der  ligge  uregelmæssig  kastede  imellem  og 
over  hinanden,  finder  man  ikke  faa  Spor  af  en  Arkitektur, 
som  tyder  paa  svundne  Dages  Herlighed:  her  nogle  go- 
thiske  Vinduer,  hist  et  Ornament  af  gjennembrudt  Sten 
eller  en  Søjle.  Bergsøes  livlige,  men  lidt  for  fantastiske 
Roman  »I  Sabinerbjergene«  har  ypperlig  skildret  Byens 
Fysionomi  og  det  Totalindtryk,  som  den  fremkalder;  den 
kommunale  Renlighed  synes  ikke  at  have  gjort  synderlige 
Fremskridt  siden  den  rødnæsede  Gubernatores  og  Signor 
Carnevales  Dage,  Møgbunken  ligger  endnu  ved  Porten,  og 
i  de  snevre,  stejle  Gyder,  som  krydse  de  nogenlunde  pas- 
sable Hovedgader,  er  der  den  samme  Flod  af  Snavs.  Men 
vi  ere  snart  ude  af  Byen,  mellem  disse  Huse  styre  vi  vor 
Vej  hen  til  en  Port,  som  fører  os  ind  i  det  firkantede 
Gaardsrum  af  Colonnaernes  gamle  Borg.  Igjen  et  forladt 
Slot,  ikke  endnu  nogen  Ruin,  thi  Murene  staae,  Salene  og 
Kamrene  ere  endnu  tilgængelige,  men  forfaldet,  øde,  kun 
beboet  af  Ugler  og  Flaggermus,  med  knuste  Ruder  og  lem- 
læstede Marmorfigurer ,  overgroet  af  Epheu  og  Slyng- 
planter, med  dinglende  Rester  af  Trævaabenskjolde ,  som 
engang  for  en  Snes  Aar  siden,  da  en  Colonna  flygtig  gjæ- 
stede  det  gamle  Slot,  blev  ophængte  som  Dekoration.  Og 
dog  er  det  en  stolt  Ejendom,  et  Familieslot,  som  vel  for- 
tjente at  fredes  for  sine  store  Minders  og  sin  skjønne  Be- 
liggenheds Skyld.  Martin  V,  den  af  Konciliet  i  Constanz 
valgte  Pave,  som  endte  det  store  Schisma  i  Kirken,  til- 
hørte Slægten  Colonna,  han  var  født  i  Genazzano,  han 
elskede  dette  Sted  og  han  opførte  i  Aaret  1425  den  endnu 

existerende  Borg,  hvor  han  selv  tilbragte  mange  Sommere, 
og  hvor  i  flere  Aarhundreder  efter  ham  Colonnaerne  tyede 
hen  i  den  varme  Aarstid;  paa  Salenes  Vægge  er  der  endnu 
afblegede  Spor  af  Freskomalerier,  forestillende  de  talrige 
Stæder  i  Latium  og  Roms  Campagna,  som  tilhørte  den 
mægtige  Slægt.  Det  nuværende  Forfald  gjør  det  vanskeligt 
at  forestille  sig  den  fordums  Pragt;  den  forsømte  Skov, 
som  strækker  sig  hinsides  Slottet,  og  gjennem  hvilken  nu 
Landevejen  fører,  var  engang  en  herlig  Park  med  skjønne 
Haveanlæg,  Statuer  og  Templer.  Ad  den  brede  Bro,  som 
paa  mægtige  Stenbuer  er  ført  over  Kløften,  er  der  faret 
lystige  Tog  af  skjønne  Damer  og  ædle  Riddere.  De  af- 
brudte Buer,  næsten  skjulte  under  en  frodig  Vegetation, 
som  vi  passere  forbi,  ere  Levninger  af  en  hel  Vandledning, 
som  var  anlagt  for  at  føre  Vandet  fra  en  Bjergsø  til  Par- 
kens Vandspring  og  til  et  Bad,  hvoraf  der  endnu  er  Rester 
tilbage.  Hvor  Borgens  Territorium  ender,  begynder  Klo- 
sterets; San  Pio  er  nu  ogsaa  forladt,  kun  en  enkelt  Munk 
er  bleven  tilbage  som  Kastelian  og  sniger  sig  forknyt  om- 
kring mellem  Cypresserne  og  Laurbærbuskene. 

Via  Empolitana,  der  fører  op  til  S  a  n  V  i  t  o ,  gaaer  langs 
en  skovbevoxet  Klippeskraaning,  paa  hvis  Højdedrag  vi  nu 
have  Rocca  di  Cavi  fra  den  modsatte  Side  og  en  endnu 
ensommere,  endnu  mere  utilgængelig  Klippeby  Capranica, 
hvis  graae  Fæstning  med  det  svære  Taarn  vedbliver  at 
være  synlig  for  os,  hvorledes  end  Vejen  slynger  sig.  Vi 
see  ud  over  hele  den  skjønne  Garigliano-Dal,  en  vid  Aab- 
ning  mellem  Fjeldene,  et  bølgeformigt  Terræn  med  venlige 
Skove  og  grønne  Marker,  men  ogsaa  med  store  øde  Stræk- 
ninger,   fyldte    af   mosgroede   Stene,    gjennemstrømmet    af 

den  blinkende  Flod.  En  Krands  af  herlige  Bjerge  omgiver 
dette  Prospekt,  Skyerne,  som  glide  afsted  i  den  lette  Vind, 
føre  deres  Skygger  hen  over  Klippefremspringene  og  lade 
det  storartede,  alvorlige  Landskab  spille  i  alle  Farvetoner. 
Der  hviler  en  ensom  Majestæt  over  disse  Egne,  Tanken 
løfter  sig  fra  Døgnets  Smaalighed  blandt  disse  Levninger 
af  svunden  Storhed  og  talrige  Minder  om  henrundne  Dages 
Begivenheder.  Det  tager  et  Par  Timer  at  naae  San  Vito, 
og  først  ved  den  sidste  Bugt  af  Vejen,  faaer  man  øje  paa 
den  lille  By,  der  ligger  oppe  paa  en  Klippe  og  er  tæt  samlet 
omkring  en  Kirke,  som  øjensynlig  engang  har  været  et  Ka- 
stel. Et  Besøg  af  Tourister  var,  lod  det  til,  en  usædvanlig 
Begivenhed  i  San  Vito,  vort  lille  Tog  vakte  stor  Opsigt, 
og  ved  det  snavsede  lille  Osteri,  hvor  vi  standsede  for  at 
lædske  vor  Tørst  i  Egnens  skarpe  Vin,  samlede  vi  en  hel 
Skare  af  godmodige  Nysgjerrige  om  os.  Paa  Grønsværet 
omkring  Kirken  fandt  vi  en  herlig  Hvileplads,  hvorfra  vi  i 
Ro  kunde  nyde  Naturens  Skjønhed.  Genazzano  var  skjult 
for  os  bag  de  skovbevoxede  Klipper,  men  Olevano,  vort 
næste  Maal,  præsenterede  sig  frit  paa  den  anden  Side  af 
Dalen,  og  for  Enden  af  denne  havde  vi  Paliano  med  dens 
Baggrund  af  blaalige  Højder.  Rocca  di  Cavi  og  Capranica 
tegnede  sig  skarpt  imod  den  klare  Luft,  bagved  os  havde 
vi  Pisciano  og  det  fjerne  Civitella,  Smaabyer  ganske  af 
samme  Art  som  San  Vito. 

Som  Myrer  færdes  Mænd  og  Kvinder  med  deres 
Lastdyr  i  de  dyrkede  Strøg  dybt  nede  under  os.  De  ar- 
bejde strengt  fra  den  tidlige  Morgen  indtil  Solens  Nedgang, 
vandre  utrættelig  deres  lange  Veje  med  Byrder,  som  vilde 
trykke  en  kraftig  Nordbo  til  Jorden,  og  holde  ud  i  de  vex- 

lende  Aarstider.  Deres  smaa  Agre  og  i  Terrasser  opførte 
Vinhaver  ere  ubegribelig  frugtbare  under  denne  skjønne 
Himmel.  Rankerne  slynge  sig  mellem  et  Net  af  de  slanke 
Canna-Rør  eller  hvile  paa  gaffelgrenede  Elme  og  Løn  og 
danne  rige  Guirlander  med  svulmende  Klaser  fra  Træ  til 
Træ,  og  imellem  disse  Rækker  af  Vinstokke  voxer  Majs 
og  Hvede;  over  Kornet  løfte  sig  atter  Oliven-,  Figen-  og 
Mandeltræer,  Fersken-,  Æble-,  Pære-  og  Pomegranattræer, 
Valnødder  og  Kastanier.  Fra  Vignen  komme  Alt,  hvad 
der  udfordres  til  Familiens  Ernæring:  Hveden  til  Brød, 
Majs  til  Polenta  og  la  pizza  (smaa  Kager,  der  bages  paa 
varme  Stene  og  spises  glohede),  Grøntsager  og  Bønner 
tilligemed  Olien,  der  skal  faae  dem  til  at  glide  ned,  Vinen 
og  Frugterne.  Hvor  er  det  muligt,  at  dette  flittige  Folk, 
der  lever  omgivet  af  saadanne  Naturens  Velsignelser,  kan 
være  saa  ubeskrivelig  fattigt?  Aarhundreder  af  Plyndring 
og  Undertrykkelse,  Præsternes  Aag,  Uvidenheden  og  Over- 
troen give  endnu  ikke  Forklaringen.  Den  maa  væsenlig 
søges  i  de  uheldige  agrariske  Forhold.  Bonden  ejer  som 
alt  berørt  ikke  sin  Jord.  Den  virkelige  Ejer  er  den  adelige 
Familie,  som  fra  gammel  Tid  besidder  Højhedsretten;  den 
kræver  forlods  en  Fjerdedel  af  al  Afgrøde.  Dette  kunde 
endnu  gaae,  men  i  de  onde  Aar  har  den  lille  Jordbruger 
for  at  skaffe  sig  og  Sine  Føden,  maattet  laane,  altid  til 
blodige  Renter,  hos  Baronerne,  Klostrene  eller  de  enkelte 
Kapitalister  af  hans  egen  Stand;  han  kan  ikke  betale,  først 
sælges  saa  hans  Jord  til  den  rige  Kreditor,  medens  Træerne 
vedbleve  at  være  hans,  og  han  maa  da  til  Grundens  nye 
Eier  udrede  en  Fjerdedel  eller  vel  endog  en  Halvdel  af  sin 
Høst;    der  kommer  igjen  et  Misvæxtaar,    og  nu   maa  han 

sælge  ogsaa  Træerne,  tilfreds,  hvis  Kreditor  vil  beholde 
ham  som  sin  Forpagter  og  afstaae  ham  en  Del  af  Af- 
grøden. Fra  nu  af  er  Fattigdommen  uoprettelig,  intet  Ar- 
bejde, ingen  Sparsomhed  kan  mildne  dens  Lod.  Endnu 
mere  end  Vinen  er  det  Majshøsten,  hvorpaa  det  kommer 
an;  i  Slutningen  af  Juli  dannes  den  Kolbe,  hvori  Frugten 
sidder  som  gule  Perler,  og  da  kræves  der  Regn.  Ude- 
bliver denne,  saa  forestaaer  der  en  Vinter  med  Sult  og 
Nød,  og  hele  Befolkningen  anraaber  derfor  med  den  yderste 
Lidenskabelighed  Himlen  og  Madonna  om  at  gjøre  en  Ende 
paa  Tørken,  der  foretages  Processioner  og  holdes  Kirke- 
bønner, alle  de  Helgene,  som  antages  at  have  nogen  Ind- 
flydelse i  de  højere  Regioner,  anraabes  skiftevis  og  maae 
høre  drøje  Ord,  hvis  de  ikke  hjælpe.  I  den  yderste  Nød 
plejer  man  at  tye  til  den  hellige  Antonius  af  Padua;  det  er 
en  kraftig  Helgen,  og  han  skaffer  som  oftest  Regn,  men 
det  hjælper  ikke  at  komme  til  ham,  førend  man  først  har 
prøvet  de  Andre.  Det  er  sørgeligt  at  sidde  midt  i  denne 
af  Himlen  saa  rigt  udstyrede  Egn  og  vide,  at  dens  Be- 
folkning lever  under  et  saadant  Tryk.  Førend  det  lykkes 
det  nye  italienske  Rige  at  gribe  energisk  ind  i  de  agrariske 
Forhold  og  at  gjengive  den  lille  Jordbruger  Ejendomsretten 
til  den  lille  Plet,  hvor  han  Aar  for  Aar  udøser  sin  Sved 
som  i  et  Danaidernes  Kar,  er  der  ikke  nogen  virkelig 
Fremgang  i  Velstand  eller  Oplysning  at  vente.  Men  det 
er  ingen  let  Opgave  at  gjøre  dette  med  Iagttagelse  af  er- 
hvervede Rettigheder,  og  endnu  er  det  gjenfødte  Italien 
altfor  optaget  af  at  konsolidere  sin  Tilværelse  som  Stat,  til 
at  det  kan  tænke  paa  at  løse  den. 

Da  vi  fra  San  Vito  naaede  tilbage  til  Genazzano,  var 
Solen  allerede  et  godt  Stykke  nede  imod  Vest,  men  vi  vilde 
dog  ikke  forlade  Byen  uden  først  at  have  gjort  vor  Op 
vartning  hc  s  dens  fornemste  Dame :  Madonna  del  buori 
consiglio.  I  Kirken,  hvor  dette  Mirakelbillede  har  sit  Kapel, 
fandt  vi  hurtig  en  Sakristan,  men  inden  han  kunde  forevise 
os  Helligdommen,  udkrævedes  der  en  Tilladelse  fra  Kir- 
kens gejstlige  Foresatte  og  desuden  Nærværelsen  af  en 
Præst  og  en  Kordreng.  Det  varede  længe,  førend  alle  For- 
beredelserne vare  i  Orden,  og  imens  maatte  vi  slaae  os  til 
Ro  med  at  eftertænke  denne  Madonnas  vidunderlige  Hi- 
storie. Paa  en  Tid,  da  Jøder  og  Saracenere  huserede  med 
særlig  Fanatisme  i  det  hellige  Land  og  skaanselløst  tilintet- 
gjorde Christendommens  hellige  Relikvier,  fandt  Madonna 
det  nødvendigt  ved  Flugten  at  unddrage  sig  disse  For- 
følgelser. Sit  Hus  i  Nasareth  lod  hun  Engle  flytte  gjennem 
Luften  til  Loreto,  hvor  det  endnu  den  Dag  idag  er  at  see 
til  Beskjæmmelse  for  alle  Vantroe.  Et  helligt  Billede  af 
hende  selv  og  Jesusbarnet  sendte  hun  paa  en  lignende 
overnaturlig  Maade  til  Scutari  i  Albanien,  og  her  blev  det 
under  Navnet  Madonna  del  buori  offizio  Gjenstand  for 
varm  Tilbedelse.  Nu  skete  det  i  Aaret  1467,  at  to  fromme 
Pilgrimme,  som  fra  Albanien  agtede  sig  til  Italien,  tørst 
valfartede  til  dette  Billede  for  at  anraabe  om  dets  Bistand 
paa  deres  Vandring,  men  istedetfor  Billedet  fandt  de  kun 
en  hvid  Sky,  som  sagte  gled  imod  Vest;  de  fulgte  med, 
først  til  Kysten,  saa  over  Havet  —  som  naturligvis  skiltes 
ad  og  lod  dem  passere  tørskoede  —  og  endelig  til  Nær- 
heden af  Rom,  hvor  Skyen  forsvandt  for  deres  Øjne.  Men 
i  Rom  hørte  de,  at  der  samtidig  var  kommet  et  ærværdigt 

Madonnabillede  til  Genazzano,  og  i  dette  gjenkjendte  de 
øjeblikkelig  det  fra  Scutari.  Billedet  begyndte  strax  at 
gjøre  Mirakler  og  er  blevet  ved  dermed  indtil  den  aller- 
nyeste Tid,  endogsaa  efter  1870,  og  er  under  Navnet 
Madonna  del  buon'  consiglio  vidtberømt  over  hele  Italien, 
men  navnlig  i  Latium,  hvorfra  der  to  Gange  om  Aaret 
strømmer  store  Valfartskarer  til  Genazzano  for  at  bede 
Helgenbilledet  om  Hjælp  og  bringe  det  Gaver,  som  kunne 
vinde  dets  Velvillie.  Den  aarlige  Indtægt,  som  Kirken  har 
af  Offer  til  denne  Madonna,  har  tidligere  været  anslaaet  til 
mellem  20  og  30,000  Lire,  mest  i  ganske  smaa  Bidrag,  og 
Præsterne  have  derfor  al  Grund  til  at  behandle  det  med 
særlig  Ærefrygt  Pilgrimmene  kunne  tælles  i  Tusindvis, 
navnlig  til  Festen  den  8de  September,  de  komme  dragende 
i  Skarer  fra  alle  Kanter,  en  broget  Samling  af  nationale 
Dragter,  Oldinge  og  Børn,  Mænd  og  Kvinder,  under  To- 
nerne af  en  ældgammel  Valfartshymne.  Allerede  langt 
borte  fra  Genazzano  begynde  de  med  Bøn  og  Knæfald, 
efter  et  Evviva  Maria!  istemme  de  atter  deres  Sang,  og 
jo  nærmere  de  komme  Kirken,  desto  lidenskabeligere  blive 
deres  Paakaldelser,  indtil  de  tilsidst  paa  deres  bare  Knæ 
kravle  op  ad  den  stejle  og  lange  Trappe,  stundom  kyssende 
hvert  Trin  eller  slikkende  Støvet  med  deres  Tunge,  og  paa 
samme  Maade  slæbe  de  sig  hen  ad  Kirkegulvet,  hvor  de  foran 
Madonnakapellets  Jerngitter  kaste  sig  fladt  ned  paa  Fli- 
serne, hylende  i  deres  lidenskabelige  Bønner  som  vilde  Dyr 
og  neppe  vovende  at  løfte  deres  Øjne  til  det  undergjørende 
Billede,  som  hænger  over  Alteret,  men  knap  kan  sees  for 
Lys  og  Blomster  og  Flitter,  omhvirvlet  af  Virakskyer  fra 
de  lovsyngende   Præster   og  Kordrenge   under  Klangen  af 

Kobber-  og  Sølvskillinger,  som  rages  sammen  indenfor 
Gitteret.  Kirken  er  skummel,  og  Kapellet  ligger  i  Mørke; 
Omgivelserne  egne  sig  godt  til  Skueplads  for  Udbrud  af 
lidenskabelig  Fanatisme  og  hysterisk  Exstase.  Udenfor  er 
der  Marked  med  Helgenbilleder,  Rosenkrandse,  Amuletter, 
smaa  Flasker  med  Olie  fra  Lamperne  foran  Helgenbilledet, 
lystig  Koncert  og  spændende  Tombola.  Byen  har  ikke 
Husly  til  disse  mange  Tusinder,  de  'rnaae  søge  Hvile 
paa  Gaderne  og  Trapperne;  der  fortære  de  deres  haarde 
Brød,  som  de  have  bragt  med  sig  den  lange  Vej  hjemmefra, 
og  der  sove  de  om  Natten  med  en  Sten  til  Hovedpude, 
lykkelige,  naar  ikke  en  pludselig  Regn  styrter  ned  over 
dem  og  gjennembløder  dem. 

Endelig  kom  vor  Sakristan  tilbage  i  Følge  med  en 
ung  Præst  og  en  Kordreng,  begge  i  hvide  Messeskjorter 
over  den  sorte  Dragt.  Gitterdøren  blev  aabnet,  alle  Lysene 
paa  Alteret  tændtes,  det  gule  Silkeforhæng  droges  tilside, 
og  bag  det  viste  sig  forgyldte  Broncedøre.  Under  uende- 
lige Knæbøjninger  begyndte  Præsten  sine  Bønner,  Sa- 
kristanen brægede  sine  Responsa,  Kordrengen  svingede  sit 
Røgelsekar,  saa  at  tætte  og  bedøvende  Skyer  af  Virak 
fyldte  Kapellet,  og  udsang  sit  Amen,  hvergang  et  Ave 
Maria  var  tilende.  Først  efterat  dette  havde  varet  en  god 
Stund,  var  Luften  saa  renset,  at  det  Allerhelligste  kunde 
afsløres;  Broncedørene  blev  aabnede,  og  der  viste  sig  et 
lille  Maleri,  neppe  mere  end  en  18  Tommer  i  Kvadrat, 
mørkt  og  forrøget,  forestillende  Madonna  med  Christus- 
barnet  paa  Armen,  begge  de  hellige  Hoveder  smykkede 
med  Kroner  af  Guld,  Perler,  Ædelstene  og  Email,  natur- 
ligvis   Madonnas    den    pragtfuldeste.      Maleriet    sidder    saa 

langt  inde  i  Alterfordybningen,  at  det  vanskelig  kan  sees, 
og  skjøndt  man,  naar  først  Bønnerne  ere  overstaaede,  faaer 
Lov  til  at  komme  ganske  nær,  er  det  umuligt  at  under- 
søge, hvorledes  det  er  fastgjort;  Præsterne  fortælle,  at  det 
ved  et  vedvarende  Mirakel  holder  sig  svævende  uden  at 
være  understøttet  til  nogen  Side.  Noget  kunstnerisk  Værd 
har  Billedet  neppe,  men  mulig  giver  Alderen  det  en  Inter- 
esse. For  de  Troendes  Andagt  og  efter  den  katholske 
Kirkes  Opfattelse  er  Maleriet  en  særlig  Individualitet;  det 
er  ikke  blot  en  Fremstilling  af  Madonna,  den  ene  Guds- 
moder,  det  er  selv  en  Madonna  blandt  de  saare  mange,  som 
ere  Gjenstand  for  Tilbedelse,  en  ganske  speciel  Gudsmoder, 
som  er  forskjellig  fra  alle  de  andre,  som  har  en  særlig  Per- 
sonlighed og  er  udrustet  med  en  speciel  undergjørende  Kraft. 
Ved  en  besynderlig  Mystik  ere  alle  disse  Madonnaer  paa 
een  Gang  mange  og  een,  men  i  Mængdens  Betragtning 
træder  Enheden  i  Skygge  for  Mangfoldigheden.  Den  sær- 
lige Ærefrygt,  hvormed  man  nærmer  sig  Madonna  del 
buon'  consiglio,  de  omhyggelige  Ceremonier,  som  skulle 
gaae  forud  for  Afsløringen  af  Billedet,  ere  ikke  en  Hyldest 
til  den  himmelske  Maria,  som  man  andetsteds  kan  nærme 
sig  med  langt  færre  Omsvøb,  men  en  ganske  særlig  Tribut 
til  dette  ene  Billede.  Det  er  heller  ikke  Madonnas  Hjælp 
og  Bistand,  som  Pilgrimmene  paakalde,  det  er  denne  Ma- 
donnas og  ingen  andens;  selv  om  Sansovinos  Marmor- 
Madonna  i  Augustinerkirken  i  Rom  eller  Madonna  del 
Soccorso  i  Spoleto  eller  en  hvilkensomhelst  anden  Maria- 
Gjengivelse  ikke  har  villet  eller  kunnet  hjælpe,  giver  man 
derfor  ikke  fortabt,  man  tyer  til  Madonna  del  buon'  con- 
siglio,   og  hun  sætter  igjennem,    hvad    hendes  Rivaler  ikke 

have  formaaet.  Thi  alle  disse  Billeder  af  den  ene  og  samme 
Maria  ere  virkelig  indbyrdes  Rivaler;  de  kappes  i  Mirakler, 
de  misunde  hinanden  deres  Smykker  og  Juveler,  deres 
Voxlys  og  Votivgaver.  Jo  længere  man  tænker  over  dette 
Mysterium,  desto  mere  broget  bliver  den  Afgudsdyrkelse 
og  Billedtro,  som  her  skjuler  sig  under  Christendommens 
vide  Kjærlighedskaabe. 

Lidt  før  Solnedgang  vandrede  vi  ned  gjennem  de  stejle 
Gader  til  Byens  Port,  hvor  Vognen  holdt,  der  skulde 
bringe  os  til  Olevano.  Det  er  en  god  og  bred  Vej,  som 
fører  igjennem  Dalen  med  en  Bro,  Ponte  d'Orsino,  over 
Garigliano- Floden;  den  italienske  Regering  har  allerede 
gjort  særdeles  Meget  for  Udvidelse  og  Forbedring  af  Vej- 
nettet i  de  sabinske  Bjerge,  man  kan  nu  næsten  overalt 
komme  frem  tilvogns  mellem  de  større  Byer,  og  et  helt 
Korps  af  flinke  Ingeniører  har  travlt  med  nye  Anlæg,  der 
forene  Soliditet  med  malerisk  Skjønhed.  Vi  komme  henimod 
Paliano,  som  nu  ligger  i  Skygge  under  sit  Bjerg;  gjennem 
en  Sænkning  i  Højdedragene  kaster  Solen  sine  sidste  Straaler 
paa  Anagni,  den  minderige  Klippeby,  hvor  saa  mange 
Paver  have  maattet  søge  et  Tilflugtsted  for  de  oprørske 
Romere  eller  for  fremmede  Hærskarer,  og  hvor  en  af  Pave- 
dømmets betydningsfuldeste  Begivenheder,  Overfaldet  paa 
Bonifacius  VIII  ved  Philip  den  Smukkes  Udsendinge,  foregik. 
Men  i  den  stille  Aften,  omgivne  af  grønne  Enge  og  frugt- 
bare Agre,  med  de  herlige  Klippekonturer  og  de  dybe 
blaalige  Toner  rundtom  os  ere  vi  ikke  tilbøjelige  til  at 
falde  hen  i  historiske  Erindringer;  Naturens  Skjønhed  fængsler 
os  helt.  Vejen  er  livlig;  Arbejderne  begynde  at  vende 
hjem  fra   deres  Dagværk,    nogle   til   Genazzano ,    andre   til 

Paliano,  atter  andre  til  Olevano,  som  vi  have  liggende  foran 
os  paa  sin  Klippehøjde,  men  til  hvilket  vi  endnu  have 
mange  Slyngninger  at  gjøre.  I  Smaagrupper  komme  de 
vandrende;  Manden  har  sin  Trøje  slængt  over  Skulderen, 
den  spidspullede  Hat  sidder  kjækt  paa  tre  Haar,  han  ryger 
sin  korte  Pibe  og  er  for  fornem  til  at  bære  Noget;  det  er 
Fruentimmerne,  som  maae  bringe  njem  fra  Marken,  hvad 
der  behøves  til  Familiens  Underhold,  de  bære  deres  tunge 
Byrder  paa  Hovedet  og  skyde  sig  frem  under  dem  med  en 
ejendommelig  vrikkende  Bevægelse  af  Hofterne.  Er  Fami- 
lien rig  nok  til  at  eje  et  Æsel,  vender  ogsaa  dette  fuldt 
belastet  hjem,  og  ovenpaa  Høbunkerne  hvile  maaskee  endda 
et  Par  Smaabørn.  Men  det  er  de  Færreste,  som  ere  saa 
velhavende;  derimod  mangler  sjelden  et  andet  nyttigt  Hus- 
dyr, nemlig  Grisen,  den  lille  sorte  og  vevre  Gris,  om  hvis 
Hals  og  Ryg  der  er  snoet  et  Reb,  som  om  det  var  et  lille 
Seletøj,  Børnenes  Ven  og  Legekammerat,  Familiens  levende 
Sulefad,  som  daglig  maa  gjøre  Vejen  frem  og  tilbage  til 
Vignen  for  der  at  finde  sin  Næring  i  alskens  Affald  og 
Ukrudt,  og  som  glæder  sig  ved  Tilværelsen  i  lykkelig 
Uvidenhed  om,  hvad  Efteraaret  skal  bringe.  Den  prægtige 
røgede  prescmtto,  som  vi  glæde  os  over  inde  i  Rom,  pro- 
duceres for  en  væsenlig  Del  herude  i  de  sabinske  Bjerge; 
Skinkerne  ere  for  kostbare  til  Føde  for  Fattigfolk,  de 
sælges,  og  man  tager  tiltakke  med  Resten,  naar  den  Tid 
er  kommen,  da  den  gamle  Gris  maa  falde  for  Offerkniven, 
og  en  ung  Gris  træder  ind  paa  dens  Plads  i  Familielivet. 
Mørket  falder  paa,  førend  vi  naae  Olevano;  Vejen  er  nylig 
med  et  Par  lange  Svingninger  ført  helt  op  i  selve  Byen,  og 
da  vi  i  Skumringen  komme  ind  i  Gaden,  omringes  vi  af  en 

støjende  Skare  Drenge  og  Voxne,  som  raabe  og  skrige, 
klynge  sig  fast  i  Vognen,  tigge  om  Bajocchi  og  tilbyde  at 
vise  os  Vej  eller  bære  vort  Tøj.  Det  koster  Besvær  at 
holde  os  denne  næsvise  Bande  fra  Livet,  men  Kusken  hjælper 
os  dermed  og  udpeger  i  Skaren  en  Mand,  som  er  privi- 
legeret facchmo  for  vort  Hotel,  Casa  Baldi.  Vi  betroe  os 
til  ham,  klattre  tilfods  op  gjennem  nogle  stejle  Gader, 
mellem  fattige  Huse  og  komme  saa  igjennem  en  Port  paa 
den  hvide  Mur  ind  i  en  Have,  paa  hvis  højeste  Punkt  et 
to  Etagers  Hus  med  en  høj  Stentrappe  lyser  os  imøde. 
Det  er  Casa  Baldi. 

Ole  van  o  er  Kunstnernes  mest  yndede  Sommerophold- 
sted i  Sabinerbjergene.  Naar  hen  i  Juni  Maaned  Varmen 
begynder  at  blive  overvældende  i  Rom,  og  den  feberavlende 
Malaria  fra  Campagnaen  strømmmer  ind  over  den  evige 
Stad,  pakke  Malerne  deres  lette  Koffert  og  forsyne  deres 
Malerkasse  for  at  drage  ud  i  den  frie  Natur,  indaande  en 
lettere  Luft  og  samle »  Motiver«  til  næste  Vinter.  I  Olevano 
findes  Alt,  hvad  deres  Hjerte  kan  begjære,  baade  en  hen- 
rivende Egn  med  en  Mangfoldighed  af  italiensk  Natur- 
skjønhed  og  en  malerisk  Befolkning.  Casa  Baldi  er  derfor 
ogsaa  et  gammelt  Kunstnerhjem,  mangen  en  lystig  Aften 
har  her  endt  en  anstrengende  Dag,  og  rundtom  i  den  vide 
Verden  søger  mangen  en  Erindring  tilbage  til  dette  Hus, 
hvor  Naturen  har  gjort  saa  Meget  og  Civilisationen  saa 
saare  Lidt.  I  de  slidte  og  forrevne  Hefter,  hvor  de  Rejsende 
indskrive  deres  Navne,  findes  en  Rigdom  af  raske  Skizzer 
og  lystige  Karrikaturer,  af  Udbrud  i  Vers  og  Prosa,  og 
man  blader  ikke  længe  i  den  uden  at  støde  paa  Kunstnere 

og  Videnskabsmænd,  som  nu  ere  berømte.  Og  dog  er 
Casa  Baldi  et  overmaade  tarveligt  Sted;  oprindelig  har  det 
været  bygget  som  Kasino  eller  Sommeropholdsted  for  en 
adelig  Familie  (jeg  troer  Borgheserne),  og  der  hænger  endnu 
paa  Væggene  endel  Portræter  af  Herrer  og  Damer  i  Dragter 
fra  svundne  Aarhundreder,  men  nu  er  det  sunket  ned  til 
Værtshus  og  geraadet  stærkt  i  Forfald.  Nino  er  efter 
Sabinerlejlighed  en  meget  skikkelig  Vært,  og  hans  hæse 
Beppina  har  skjænket  ham  en  hel  Rede  fuld  af  blonde 
Døttre  og  Sønner,  udmærkede  Typer  for  den  gamle  sabinske 
Race  med  det  lyse  Haar  og  den  skjære  Hudfarve,  de  ældste 
voxne  og  deltagende  i  de  Rejsendes  Opvartning,  den  yngste 
endnu  ved  Brystet,  men  Børnevelsignelsen  har  været  for 
stor,  og  Tæringen  svarer  ikke  til  Næringen.  I  den  rigtig 
varme  Sommertid  mærker  man  vel  ikke  synderlig  til  Husets 
Forfald,  men  blæser  det  paa  en  lidt  raakold  Foraarsdag, 
faaer  man  at  fornemme,  hvad  det  vil  sige  at  tilbringe  den 
barske  Aarstid  i  Værelser  med  koldt  Stengulv,  med  Vin- 
duer og  Døre,  som  ikke  kunne  lukkes,  med  de  halve  Ruder 
knækkede,  med  en  uafladelig  Træk,  med  brøstfældige  Senge 
og  grove  Lagener.  Paa  Renligheden  er  der  egenlig  ikke 
at  klage;  Lopperne  ere  ganske  vist  glubske  og  styrte  sig 
med  Begj ærlighed  over  de  blonde  Nordboer,  hvem  de  ikke 
unde  rolig  Nattesøvn,  men  det  er  nu  engang  en  uund- 
gaaelig  Landeplage  overalt  i  Italien,  og  de  sabinske  Exem- 
plarer  ere  kun  en  Grad  blodtørstigere  end  andre.  Heller 
ikke  Bespisningen  er  ilde,  naar  man  kun  holder  sine  For- 
dringer indenfor  rimelige  Grændser.  Men  selv  om  alt  dette 
var  anderledes,  vilde  Casa  Baldi  dog  beholde  en  uimodstaaelig 
Tillokkelse   tilbage,   det   er   den   mageløse  Udsigt  over  den 


I  SABINERBJERGENE.  337 

henrivende  Egn,  hvor  der  (paa  Havet  nær)  er  samlet  Alt, 
som  kan  henrykke  Menneskets  Øje,  hvor  der  over  denne 
Skj enhed  hvælver  sig  en  Himmel  saa  frisk  og  ren,  og  hvor 
i  den  klare  Luft  Farverne  træde  frem  med  en  Kraft  og  et 
Liv,  hvorom  vi  her  i  Norden  kun  paa  enkelte  begunstigede 
Efteraarsdage  faae  en  Anelse.  Fra  Stentrappen  foran  det 
eneste  store  Værelse  og  fra  Terrasserne  i  Haven  see  vi  ud 
over  et  vidtstrakt  Landskab,  gjennemkrydset  og  omkrandset 
af  Bjerge  i  snart  skarpe  og  snart  bølgende  Linier,  fortonende 
sig  imod  hinanden  i  alle  Afskygninger  af  Blaat  og  Purpur. 
Hele  Saccodalen  breder  sig  frit  foran  os,  paa  Volskerbjergene, 
som  til  denne  Side  begrændse  Synskredsen,  ligge  talrige 
Smaabyer,  af  hvilke  Segni  og  Rocca  Massimi  herfra  frem- 
træde tydeligst.  Paa  den  Kjæde  af  Sabinerne,  som  vi  have 
tilhøjre  for  os,  tegne  Rocca  di  Cavi,  Capranica  og  S.  Vito 
sig  imod  Himlen.  Bagved  os  ligger  en  Klynge  af  høje 
Bjerge,  langs  hvis  Sider  Vejenes  hvide  Striber  slynge  sig, 
og  øverst  oppe  knejser  Civitella,  atter  en  af  disse  for  Sa- 
binerne ejendommelige  Klippeborge.  I  Forgrunden,  just 
hvor  Fjeldskraaningen  skyder  brat  nedad  til  den  frodig 
grønne  Dal,  have  yi  Byen  Olevano,  hvis  tæt  sammenpakkede 
og  uregelmæssig  henkastede  Huse  søge  at  finde  Plads,  som 
de  bedst  kunne,  paa  Klippekanten,  medens  Ruinerne  af  et 
gammelt  Kastel  med  næsten  sorte  Mure,  begroet  med  grønne 
Slyngplanter,  løfter  sig  som  et  middelalderligt  Akropolis 
over  Staden.  Hvad  der  gjør  den  nærmeste  Omegn  saa 
tiltalende,  er  dens  Rigdom  paa  Træer,  som  danne  skygge- 
fulde Lunde,  og  som  nu  i  deres  foraarsfriske  Grønne  træde 
fyldig  frem  fra  Klipperne.  En  lille  Skov  af  hundredaarige 
Ege   og  Kastanier   noget  højere   oppe   end   Casa  Baldi,    la 

Serpentara,  er  bleven  kjøbt  af  en  velhavende  sachsisk 
Landskabsmaler,  af  ham  atter  skjænket  til  den  preussiske 
Regering  og  derved  sikkret  imod  Ødelæggelse.  Den  italienske 
Regering  har  for  at  vise  det  nye  tydske  Rige  en  Opmærk- 
somhed samtykket  i  denne  Overdragelse  og  indrømmet 
Lunden  Karakteren  af  en  tydsk  Enklave  i  det  italienske 
Territorium,  dog  selvfølgelig  med  saadanne  Forbehold,  at 
ikke  dette  lille  Areal  gaaer  over  til  at  blive  et  Fristed  for 
Røvere  og  Mordere.  I  Oktober  1877  har  den  tydske  Ge- 
sandt Hr.  v.  Keudell  besøgt  Olevano  for  at  tage  Enklaven 
i  formelig  Besiddelse.  Gouvernøren  over  Serpentara,  Mark- 
greven over  Kunstnerskoven  er  vor  Landsmand,  og  vi  skylde 
denne  Landsmands  hjertelige  Gjæstfrihed  en  væsenlig  Del 
af  de  skjønne  Erindringer,  vi  have  taget  med  os  fra  Olevano. 
Kammerherre  Murphy,  som  tilhører  en  dansk-vestindisk 
Familie  af  irsk  Herkomst  og  i  sin  Ungdom  har  været  Of- 
ficeer i  Garden  tilhest,  har  i  en  Række  af  Aar  været 
Ejendomsbesidder  i  Olevano.  Paa  en  Klippeskraaning,  til 
hvilken  en  Fodsti  bøjer  af  fra  Kj  ørevej  en,  noget  før  man 
naaer  Byen,  har  han  i  en  skjønt  beliggende  Vigne,  som 
seer  ud  imod  Paliano  og  Valmontone,  by^gget  sig  et  Land- 
sted, hvis  Hygge  og  Komfort  danner  en  højst  tiltalende 
Modsætning  til  de  almindelige  italienske  Villaer,  og  her 
lever  han  alene  med  et  Par  italienske  Tjenestefolk  mellem 
sine  Druer  og  Roser,  dyrkende  Kunsten,  filosoferende  og 
musicerende,  fjernt  fra  Verden  og  kun  paa  Afstand  følgende 
dens  larmende  Færd.  Et  rummeligt  Atelier  indeholder  tal- 
rige Malerier  og  ypperlige  Tegninger  fra  de  mangfoldige 
skjønne  Punkter  i  Egnen,  med  hvilke  han  er  fortrolig  som 
ingen  Anden,  og  Staffeliet  er  altid  optaget.    En  omfattende 

Vaabensamling,  et  helt  Arsenal  af  Rifler,  Bøsser  og  Revol- 
vere, tyder  tillige  hen  paa  mere  krigerske  Idrætter,  og  det 
ikke  paa  Jagt  alene.  Villa  Murphy  har  ogsaa  sin  Krigs- 
historie. For  syv  eller  otte  Aar  siden  blev  Hr.  Murphy  fra 
sin  Have  kaldt  ind  i  Huset,  hvor  han  forefandt  fire  Ban- 
diter, der  kaldte  sig  Garibaldister  og  ganske  koldblodig  for- 
langte af  ham  en  Sum  af  6000  Scudi  og  fem  Geværer,  som 
de  sagde  at  have  Ordre  fra  deres  Officeer  til  at  udskrive 
hos  ham;  det  lykkedes  Murphy,  medens  han  talte  med 
Fyrene,  at  slippe  ind  i  sit  Sovekammer,  hvor  han  havde 
sine  Vaaben  hængende,  og  herfra  udviklede  der  sig  nu  en 
lille  Bataille,  under  hvilken  to  af  Røverne  blev  saarede,  og 
alle  fire  greb  da  Flugten;  i  Væggene  og  Dørene  sidde 
endnu  Kuglerne,  og  i  Egnen  er  Mindet  frisk  om  denne 
Affære,  som  satte  den  energiske  Fremmede  i  stor  Respekt 
hos  den  lovløse,  men  ogsaa  fejge  Befolkning.  Vor  Lands- 
mand fælder  en  streng  Dom  over  Sabinerne,  som  han  har 
havt  Lejlighed  til  grundig  at  lære  at  kjende,  og  nærer  ikke 
nogen  synderlig  Tro  paa,  at  de  ere  modtagelige  for  Op- 
lysning og  Fremskridt;  men  i  Gjerningen  følger  han  ikke 
sine  Theorier,  han  holder  af  sine  Sabinere  trods  alle  deres 
Fejl,  Børnene  kj ender  han  ved  Navn,  han  har  altid  Lidt  i 
Lommen  til  at  glæde  sine  smaa  og  store  Yndlinger  med, 
og  han  viser  i  det  Hele  imod  sine  italienske  Medborgere 
en  Hjælpsomhed  og  Godgjørenhed,  som  de  i  det  Mindste 
burde  gjengjælde  ved  Taknemlighed;  Italienerne  kunne  nu 
imidlertid  engang  ikke  taale,  at  Fremmede  erhverve  Ejendom 
iblandt  dem,  og  end  ikke  Tiden  synes  at  kunne  forsone 
dem  dermed,  for  Nutidens  som  for  Oldtidens  Latinere  ere 
en  »Fremmed«  og  en  »Fjende«  Synonymer.     Om  Sabiner- 

bjergenes  Druer  har  man  ikke  nogen  tilstrækkelig  Fore- 
stilling, naar  man  ikke  har  smagt  de  fyldige  og  oplivende 
Vine  fra  Murphys  Vigne;  vi  prøvede  dem  grundig,  baade 
oppe  i  Casa  Baldi,  hvor  den  største  Vanskelighed  var  at 
faae  en  brugbar  Proptrækker,  eftersom  dette  i  Norden 
uundværlige  Redskab  ikke  bruges  til  de  italienske  Fiaschetter, 
der  ere  lukkede  med  lidt  Olie,  og  nede  i  hans  Villa,  hvor 
den  gamle  Gertrude,  hans  fortræffelige  Kokkepige,  tillige 
viste  sig  at  være  en  nidkjær  Præstinde  for  Bacchus. 

For  Fodgængere  og  Ryttere  føre  fra  Olevano  til 
Subiaco  maleriske,  men  stejle  Stier  over  Bjergene,  ad 
hvilke  man  passerer  den  lille  Klippeby  Civitella  og  Rocca 
San  Stefano.  Vi  valgte  den  mageligere  Kjørevej,  der  gaaer 
nedenom  Civitellas  Klippe,  og  den  frembyder  en  saadan 
Rigdom  af  Skjønhed,  at  man  vel  kan  nøjes  dermed.  Denne 
Kjøretour  paa  et  Par  Timer  gjennem  det  stærkt  kuperede 
Bjerglandskab  var  maaskee  endog  Blomsten  af  den  hele 
Udflugt  i  Sabinerne.  Himlen,  som  havde  været  noget 
overtrukken  om  Formiddagen,  klarede  op  ved  Middagstid, 
og  imellem  de  lette  hvide  Skyer  udgjød  Solen  hele  sin  Straale- 
pragt  over  Egnen.  Vejen  slyngede  sig  uophørlig,  og  ved 
enhver  Bugtning  viste  Fjelde  og  Dale  sig  i  nye  skjønne 
Billeder;  saa  ofte  vi  passerede  en  Højderyg,  aabnede  der 
sig  for  os  nye  Dalstrøg  med  maleriske  Linier,  Landskabet 
var  saa  stort  og  imponerende,  hvilende  i  sin  majestætiske 
Ensomhed,  kun  paa  de  fjerne  Bjergskraaninger  lyste  hvide 
Smaabyer,  hængende  som  Svalereder  ved  Klipperne:  Civi- 
tella, Rojate,  Affile,  Ponza.  Da  vi  endelig  fra  en  Bjergaas, 
der  var   prydet   med   et   massivt,   kreneleret  Taarn,  i  raske 

Svingninger  kjørte  ned  ad  den  sidste  Skraaning,  laae  Anio- 
Dalen  for  os  med  dens  brusende  smaa  Vandfald,  med  dens 
grønne  Klippesider  og  frodige  Enge,  med  de  skyggefulde 
Træplantninger  og  endelig  med  Byen  Subiaco,  der  nede 
fra  Floden,  hvor  den  har  sine  Møller,  klattrer  med  sine 
krogede  og  smalle  Gader  helt  op  ad  den  store  Klippeknold 
og  endelig  behersker  denne  og  hele  Dalstrøget  med  sit  fir- 
kantede Palazzo  eller  Kastel,  der  rager  op  over  hele  den 
øvrige  Klynge  af  Huse.  Det  var  Søndag  Eftermiddag,  og 
da  vi  over  Anio-Broen,  netop  hvor  Floden  danner  et  skum- 
mende Vandfald,  svingede  ind  i  den  lange  Platanallee, 
der  følger  Strømmens  Løb  hen  til  Byen,  fandt  vi  den  fuld 
af  Spadserende,  pæne  Borgere  og  pyntede  Damer,  som 
nød  den  friske  Foraarsluft. 

I  Byen  var  der  livlig  Færsel,  paa  de  aabne  Pladser 
spillede  Ungdommen  boccia  under  lystig  Raaben,  i  Gaderne 
og  i  Husdørene  var  der  fuldt  af  søndagsklædte  Almuesfolk 
i  brogede  Dragter,  blandt  dem  mange  Ciociarer,  sandal- 
klædte  Bjergboere,  saaledes  som  vi  saa  vel  kjende  dem  fra 
Modellerne  i  Roms  Kunstnerkvarter;  Byens  tarvelige  Kaféer 
glædede  sig  ved  betydelig  Søgning,  Stole  og  Borde  paa 
Fortouget  vare  optagne  af  den  finere  mandlige  Ungdom, 
som  endnu  sad  samlet  ved  Cigaren  om  de  forlængst  tømte 
Kaffekopper.  Hele  Hovedgaden  maatte  vi  igjennem  for  at 
naae  til  la  Pernice,  det  velbekjendte  Gjæstgiversted,  hvor  vi 
agtede  at  opslaae  vore  Pauluner.  Der  var  endnu  Tid  nok  for 
os  til  en  Aftenvandring,  hvor  vi  blandede  os  i  de  Spadse- 
rendes Skare,  gjorte  til  Gjenstand  for  megen  Opmærksomhed 
og  Nysgjerrighed,  thi  vi  vare  rimeligvis  Sæsonens  første 
Fremmede  i  Subiaco.    Længere  hen  paa  Aaret  er  Gjæsternes 

Tal  betydeligt,  og  der  kan  heller  ikke  let  tænkes  noget 
skjønnere  Opholdsted  i  Foraars-  og  Efteraarsmaanederne ; 
i  den  hede  Sommertid  derimod  maa  der  være  utaaleligt, 
thi  Byen  ligger  som  i  en  Kjedel,  hvor  Solens  Straaler  maae 
fremkalde  en  formelig  Bagerovns-Temperatur. 

Subiaco,  som  nu  er  en  tarvelig  lille  By  og  kun  skylder 
sin  smukke  Beliggenhed,  at  den  kjendes,  har  engang  havt 
sin  store  Betydning,  man  tør  vel  endog  uden  Overdrivelse 
sige  en  verdenshistorisk  Betydning.  I  Oldtiden  havde  Kejser 
Nero  her  en  Sommervilla,  der  var  bygget  nede  i  Dalen 
under  fire  kunstige  Søer,  som  man  havde  dannet  ved  at 
opdæmme  Aniofloden ;  heraf  kommer  ogsaa  Navnet,  der  er 
en  Italienisering  af  sub-lacus ;  den  af  Bergsøe  i  et  over- 
maade  smukt  og  poetisk  Sagn  givne  Etymologi,  hvorefter 
Navnet  skulde  skrive  sig  fra  en  saracenisk  Prindsesse  Subia, 
er  en  dristig  licentia  poetica.  Kejseren  tilbragte  her  længere 
Tid,  og  Tacitus  fortæller,  hvorledes  han  en  Dag,  efter  for- 
mastelig at  have  badet  sig  i  Aqua  Martiae  hellige  Vand- 
ledning, sad  tilbords  ved  en  af  sine  kunstige  Søer,  og  hvor- 
ledes da  Lynet  slog  ned  og  splintrede  Bordet  foran  ham. 
Baade  Søerne  og  den  neronianske  Villa  forsvandt  i  de  efter- 
følgende Aarhundreder,  kun  nogle  enkelte  Ruiner  blev  til- 
bage, væsenlig  de  samme,  som  endnu  ligge  skjulte  paa 
den  bratte  Skrænt  under  Vedbende-  og  Brombærranker. 
Subiaco  og  den  snevre  Klippedal,  gjennem  hvilken  den 
kolde  og  skummende  Anio  har  brudt  sin  Vej.  laae  derpaa 
øde  hen,  begroede  med  Skov  og  Tjørnekrat,  kun  Ulvene 
og  Rævene  holdt  til  i  Hulerne,  og  Ravnene  lurede  paa 
Levningerne  af  deres  Bytte.  Men  fra  denne  vilde  Stenørken 
udgik  saa  en  af  Tidens  store  Magter,  her  skabtes  en  Insti- 

tution,  der  skulde  faae  den  allerstørste  Betydning  baade  til 
det  Gode  og  til  det  Onde.  I  Subiaco  er  Munkevæsenet 
født,  her  lagdes  det  første  Grundlag  til  den  katholske 
Kirkes  organiserede  Klosterliv,  til  Munke-  og  Nonneordenerne, 
der  skulde  bidrage  saa  væsenlig  til  Udviklingen  af  Kirkens 
indre  Organisation  og  af  Pavedømmets  Magt,  til  Udbredelsen 
af  Overtro,  Fanatisme  og  Billedtilbedelse,  men  ogsaa  til 
Bevaring  af  Oldtidens  Skatte,  til  Tankens  stille  Væxt  og 
til  Gjenfodelsen  af  Videnskab,  Kunst  og  Poesi.  Ligefra 
Christendommens  første  Dage  havde  der,  især  i  Østen,  været 
hellige  Eneboere,  fromme  Anakoreter,  asketiske  Selvplagere, 
som  ved  Forsagelse  af  Verden  og.  aandelig  Fordybelse 
i  de  himmelske  Ting  mente  at  erhverve  sig  evig  Salighed. 
Man  kjender  vel  ogsaa  i  Occidenten  under  de  første  Aarhun- 
dreder  efter  Christus  organiserede  Samfund  af  saadanne  Ene- 
boere og  Asketikere,  altsaa  en  Slags  Klostre,  indrettede  efter 
græsk  og  orientalsk  Mønster.  Men  Munkeordener  med  fast 
Organisation,  Broderskaber,  der  forgrene  sig  til  mange  Sider 
og  dog  holdes  sammen  ved  fælles  Regel,  Disciplin  og  Dragt, 
begynde  først  omtrent  med  Aaret  500,  de  ere  udgaaede 
fra  Subiaco,  og  deres  Stifter  er  den  hellige  Benedikt  fra 
Nursia  i  Umbrien,  født  i  Aaret  480. 

Som  fjortenaars  Dreng  kom  Benedikt,  hvis  Forældre 
vare  velhavende  og  af  god  Slægt,  til  Rom  for  at  uddanne 
sig  i  Videnskaberrie,  og  man  viser  endnu  i  Trastevere  den 
lille  Kirke  S.  Benedetto  in  Picinula,  hvor  hans  Faders  Hus 
skal  have  ligget.  Tidens  Barbari  og  Forvildelse  gjorde  et 
saadant  Indtryk  paa  ham,  at  han  snart  forlod  Rom  og 
flygtede  ud  i  de  simbriviniske  Bjerge  ved  Anio,  hvor  han 
opholdt  sig  i  Hulerne,  klædte  sig  i  Dyreskind  og  ikke  havde 

andet  Selskab  end  de  unge  Ravne,  som  han  tæmmede. 
Kjødets  Anfægtelser  bekæmpede  han  med  Faste  og  Bod,  og 
naar  Fantasien  afmalede  ham  de  skjønne  og  lokkende  Kvinder, 
straffede  han  sig  selv  ved  nøgen  at  vælte  sig  mellem  Tjørne 
og  Nælder.  I  Nærheden  var  der  et  lille  Kloster  og  en 
Munk  derfra,  Romanus,  bragte  den  fromme  Yngling  Føde. 
Rygtet  om  hans  Hellighed  samlede  efterhaanden  flere  Ene- 
boere omkring  ham,  selv  fornemme  Romere  forsagede 
Verden  for  at  leve  i  hans  Nærhed,  og  tilsidst  foretog  Bene- 
dikt, tilskyndet  af  sin  begejstrede  Søster  Scolastica,  det  af- 
gjørende  Skridt,  idet  han  stiftede  en  hel  Munkeorden,  de 
efter  ham  opkaldte  Benediktinere,  selv  nedskrev  dens  Ordens- 
regler og  strax  skred  til  Indretningen  af  ikke  mindre  end 
tolv  Smaaklostre,  hvert  med  tolv  Brødre,  i  den  stille  og 
øde  Aniodal,  hvor  ingen  Fristelse  syntes  at  kunne  tri^  de 
Hellige.  I  Byen  Vicovaro,  noget  længere  nede  ved  Anio- 
fioden,  var  der  imidlertid  et  ældre  Samfund  af  Munke,  som 
med  Skinsyge  og  Misundelse  saae  paa  Benedikts  Fore- 
tagender; deres  Forstander  Pelagius  søgte  først  at  rydde 
Rivalen  af  Vejen  ved  at  sende  ham  nogle  forgiftede  Brød, 
men  Benedikts  Ravne  fløj  bort  med  Brødene  for  at  frelse 
Helgenens  Liv;  saa  greb  Pelagius  til  et  sikkrere  Middel  og 
sendte  syv  skjønne  Hetærer  op  til  Benedikts  Klostre,  hvor 
det  ogsaa  lykkedes  at  forlokke  adskillige  af  Brødrene  til 
Synd  og  Frafald.  Dybt  krænket  besluttede  Benedikt  da 
at  forlade  Subiaco;  fulgt  af  sine  Ravne  og  vejledet  af 
Engle  drog  han  imod  Syd,  ad  den  latinske  Vej,  ned  i  Liris- 
dalen  til  Castrum  Casinum,  hvor  han  omstyrtede  de  for 
Venus  og  Apollo  rejste  Altere  og  af  deres  Templers  Ruiner 
byggede   Klosteret  Monte  Casino,    der   siden   blev  Benedik- 

tinerordenens  Hovedkvarter  og  et  Hjemsted  for  Viden- 
skaberne, et  Relikvieskrin  for  Oldtidens  Literatur,  hvis 
Hovedværker  her  afskreves  af  flittige  og  fromme  Munke. 
Klosteret  paa  Monte  Casino,  der  blev  stiftet  529,  staaer 
endnu,  dets  vældige  Bygningsmasse  kroner  endnu  Toppen 
af  det  høje  Bjerg ;  naar  man  kjører  fra  Rom  til  Neapel, 
standser  Toget  nogle  Minuter  ved  San  Germano,  og  fra 
Stationens  Perron  har  man  fri  Udsigt  til  hele  Bjerget,  i  hvis 
stejle  og  nøgne  Sider  en  Vej  er  indskaaren  med  lange  og 
besværlige  Zigzag  Stigninger.  Her  tilbragte  Benedikt  Resten 
af  sit  Liv,  her  var  det,  at  han  modtog  Besøg  af  Barbar- 
Høvdingen  Totila,  kjendte  ham  trods  Forklædningen  og 
forudsagde  ham  hans  snarlige  Sejr  og  Død;  her  drog  han 
ogsaa  sit  sidste  Suk  i  Aaret  544,  kort  efter  den  elskede 
Søster.  Begge  ligge  begravede  i  Klosterkirken;  frankiske 
Munke  stjal  engang  de  hellige  Ben,  men  de  vendte  paa  en 
underfuld  Maade  tilbage  til  Graven. 

Det  katholske  Munkevæsen,  saaledes  som  det  skabtes 
af  den  hellige  Benedikt,  og  som  det  i  de  paafølgende  Aar- 
hundreder  udviklede  sig,  er  paa  een  Gang  en  Fornegtelse 
af  det  borgerlige  Samfund  og  et  Forsøg  paa  at  forlige  de 
jordiske  og  himmelske  Ting.  Klosteret  stiller  sig  udenfor 
Staten  og  Familien ;  det  opgiver  Verden,  udelukker  al  dens 
Virken  og  Stræben,  det  banlyser  Ægteskabet.  Det  vil 
allerede  her  paa  Jorden  skabe  et  Himmeriges  Rige  og  troer 
at  kunne  gjøre  dette  ved  at  opstille  Principer,  hvis  Konse- 
kvens maatte  fore  til  Menneskeslægtens  Forsvinden  fra 
Jordens  Overflade.  Den  Fornægtelse  af  Kjødet  og  den 
Underkastelse  under  fremmed  Villie,  som  Klosteret  forlanger, 
er  ikke  i  og  for  sig  umulig,  det  enkelte  Individ  kan  bringe 

dette  Offer,  men  som  almengyldig  Fordring  til  Menneske- 
slægten kan  denne  Fornægtelse  af  Verden  ikke  stilles. 
Kollisioner  kunne  ikke  udeblive,  Fristelserne  komme,  see 
og  sejre,  og  Klostrene  blive  derved  Karrikaturer  af  de  hel- 
lige Samfund,  de  skulde  være.  Men  paa  den  anden  Side 
maa  det  dog  ikke  glemmes,  at  navnlig  i  hine  lovløse,  mørke 
Tider,  hvor  Egoismen  var  den  eneste  Ledestjerne,  og  hvor 
Magt  alene  gav  Ret,  havde  det  den  største  Betydning,  at 
der  fandtes  disse  »Republiker  af  fattige  og  forsagende 
Mennesker«..  Med  alle  deres  Skyggesider  og  Fejl  vare 
Klostrene  dog  gjennem  Aarhundreder  Idealernes  Tilflugt- 
steder, Aandens  Asyler,  Arnesteder  for  den  hellige  Flamme. 
Benedikt  nøjedes  ikke  med  at  samle  sine  Tilhængere  til 
Andagt  og  Gudsfrygt,  hans  Munke  skulde  ikke  blot  læse 
Bønner  og  synge  Psalmer,  de  skulde  tillige  arbejde,  være 
Folkets  Lærere  i  Agerdyrkning  og  Haandværker,  dyrke 
Videnskaberne,  pleje  Literaturen.  Det  er  ved  denne  Virk- 
somhed, at  Benediktinerne  ere  blevne  den  mest  fortjente  af 
alle  Munkeordener.  Deres  Klostre  spredte  sig  snart  over 
hele  Verden,  de  fandtes  i  Spanien,  i  Frankrig,  i  England, 
i  Tydskland,  selv  i  Skandinavien;  efter  det  romerske  Riges 
Fald  blev  de  »Kolonier«  for  den  nye  i  Rom  opstaaede 
Verdensmagt,  Pavedømmet,  og  fik  den  allerstørste  Betyd- 
ning for  Befæstelsen  af  dets  Indflydelse  over  Aanderne. 
Nonneklostrene  fulgte  nær  efter  Munkenes,  om  de  end 
aldrig  kunde  komme  til  at  spille  en  lignende  Rolle;  efter 
den  fromme  Romerinde  Marcellas  Exempel  byggedes  der 
overalt  talrige  Klostre  for  fromme  Kvinder,  der  vare  grebne 
af  den  religiøse  Exstase  og  søgte  et  Fristed  for  den  vilde 
Vaabenlarm. 

I  Subiaco  efterlod  Benedikt  ved  sin  Bortgang  Hono- 
ratus  som  Abbed  for  de  tolv  Klostre,  som  forresten  tildels 
forfaldt,  hvorefter  Brødrene  samledes  i  et  enkelt,  der  ud- 
videdes og  er  bevaret  indtil  nu.  Den  berømte  Pave  Gregor 
den  Store,  som  regerede  ved  Aaret  600,  havde  været  Abbed 
i  Subiaco,  og  fra  ham  stammer  Benediktinerordenens  store 
verdslige  Magt,  han  lagde  Grunden  til  dens  Rigdom.  Klo- 
sterets Historie  er  imidlertid  rig  paa  mørke  Afsnit;  i  lange 
Tider  var  det  øde  og  forladt,  blev  saa  atter  befolket  og 
atter  rømmet.  I  det  niende  Aarhundrede,  da  Saracenerne 
havde  sat  sig  fast  i  Sabinerbjergene  og  fra  de  faste  Borge 
hærjede  hele  Landet,  blev  Subiaco  ligesom  Farfa,  et  ikke 
mindre  berømt  Benediktinerkloster,  fuldstændig  ødelagt  af 
de  Vantroe;  men  Slaget  ved  Garigliano  i  916  gjorde  en 
Ende  paa  Saracenernes  Magt,  og  Benediktinerordenen  blom- 
strede atter  frem  i  Glands  og  Rigdom.  En  ny  Fare  be- 
gyndte da  at  true  den,  kommende  indenfra.  Denne  Munke- 
orden havde  store  Fortjenester  af  Barbariets  Bekæmpelse 
og  Hedningernes  Omvendelse,  dens  Klostre  havde  været 
Tilflugtsteder  for  de  Forfulgte  og  Planteskoler  for  Viden- 
skaberne, de  eneste,  som  fandtes  i  hine  mørke  Tider,  og 
samtidig  havde  Ordenen,  der  var  bleven  Godsejer  i  det 
Store,  virket  for  Agerdyrkningens  Fremgang,  anlagt  Stæder, 
opmuntret  Industri  og  Haandværk.  Men  efterhaanden  blev 
Klostrene  forvandlede  til  Fyrstendømmer,  Abbeder  og  Priorer 
glemte  deres  kirkelige  Pligter  og  helligede  sig  alene  til 
verdslige  Sysler,  Munkene  hengav  sig  til  alle  Arter  af  Ud- 
svævelser, og  bag  Klostermurene  fejredes  de  vildeste  Orgier. 
Baade  Munke  og  Abbeder  vare  gifte;  de  nøjedes  ikke  med 
Konkubiner,    men  indgik,  saa  utroligt  det  end  lyder,  virke- 

lige  Ægteskaber  og  boede  med  Kone  og  Børn  i  Klosteret 
eller  paa  en  af  dets  mange  Ejendomme.  Ordenstugten  var 
i  den  dybeste  Forfald,  og  den  overdaadige  Pragt,  som  de 
gejstlige  Herrer  udfoldede,  bragtes  tilveje  ved  en  hensynsløs 
Udsugelse  af  Befolkningen,  der,  stavnsbunden  og  livegen, 
maatte  trælle  for  Kirken.  En  Reaktion  imod  denne  for- 
færdelige Tilstand  udgik  fra  Frankrig,  fra  Abbeden  Berno  i 
Cluny,  og  det  lykkedes  virkelig  at  faae  gjort  en  Ende  paa  de 
grove  Misbrug,  Benedikts  Ordensregler  blev  atter  satte  i 
Kraft,  og  Benediktinerordenen  vendte  tilbage  til  sit  op- 
rindelige Standpunkt,  der  ikke  siden  er  blevet  forladt,  om 
der  end  ogsaa  senere  har  været  stærke  Svingninger,  navnlig 
under  Exilet  i  Avignon.  Benediktinerne  have  siden  ud- 
gjort Munkeordenernes  Aristokrati,  Kirkens  lærde  Republik, 
Bevarerne  af  den  klassiske  Dannelse;  Filosofien,  Retsviden- 
skaben i  dens  forskjellige  Grene,  Dogmatiken  og  Exegesen, 
Historien,  de  gamle  Sprog  have  hos  dem  fundet  deres  mest 
begavede  Dyrkere. 

Fra  Subiaco  gaaer  Vejen  til  de  to  Benediktinerklostre 
op  imod  Aniofloden,  først  i  den  jevne  Dal,  derpaa  i  brat 
Stigning  op  ad  den  Klippevæg,  nedenfor  hvilken  Floden 
brusende  haster  afsted.  Først  kommer  man  til  Santa  Sco- 
lastica,  et  udstrakt  Bygningskomplex,  i  hvilket  de  faa  Lev- 
ninger fra  den  gamle  Tid  ere  skjulte  under  et  Lag  af 
moderne  Udpyntning.  Her  var  tidligere  Hjem  for  henved 
IOO  Munke,  og  til  sine  Tider  føjedes  endnu  hertil  et  Antal 
af  unge  Elever  af  det  højere  Aristokrati,  som  uddannedes 
for  Kirken  eller  modtog  klassisk  Dannelse.  Nu  er  her  som 
næsten  overalt  i  Klostrene  Øde  og  Tomhed.  Kongeriget 
Italien   har   sækulariseret  de  gejstlige  Besiddelser,   Munkene 

ere  for  største  Delen  viste  bort  fra  Klostrene  med  en 
ussel  lille  Pension,  og  man  har  kun  ladet  et  Par  Brødre 
blive  tilbage  for  at  fungere  som  Kastellaner.  I  Kirken, 
i  Klostergaarden ,  i  de  brede,  lyse  Korridorer  og  de  store 
Sale  herskede  der  nu  en  næsten  uhyggelig  Stilhed,  de 
venlige  Celler  stod  tomme,  hverken  Bibliotheket  eller 
Refektoriet  havde  nogen  Befolkning.  De  to  Munke,  som 
have  faaet  Lov  at  blive,  holde  Klosteret  i  udmærket 
Orden  og  glemme  end  ikke  at  smykke  dets  herlige 
Trappegang  med  Blomster;  de  føre  os  venlig  omkring 
til  alle  Herlighederne,  men  forsømme  dog  ikke  at  for- 
klare os ,  hvor  vanskeligt  det  er  for  dem  at  komme  ud 
af  det  med  den  ene  Franc  om  Dagen,  som  Regeringen 
tilstaaer  dem.  Bibliotheket  og  Manuskriptsamlingen  ere  af 
meget  stor  Værdi  og  ypperlig  holdte,  de  her  opbevarede 
Dokumenter  fra  Middelalderen,  nogle  rigtignok  af  tvivlsom 
Ægthed ,  ere  uvurderlige  for  Historien ,  og  her  gjemmes 
tillige  de  to  første  Bøger,  som  tryktes  i  Italien.  Thi 
Benediktinerklostret  i  Subiaco  har  ogsaa  den  Fortjeneste 
at  have  indkaldt  de  første  Bogtrykkere.  Under  Abbeden 
Torquemada,  der  siden  skulde  opnaae  en  saa  sørgelig 
Berømmelse  som  Leder  af  Inkvisitionen  i  Spanien,  ar- 
bejdede Bogtrykkerne  Conrad  Schweinheym  og  Arnold 
Pannartz  fra  Mainz  i  Santa  Scolastica,  og  her  trykkede 
de  i  1464  en  Donat,  en  Lactantius  og  en  Cicero  »de 
oratore«,  af  hvilke  Exemplarer  opbevares  i  Bibliotheket, 
saa  klare  og  rene  i  deres  Typer,  at  Nutiden  gjerne  i  denne 
Retning  kunde  tage  dem  til  Mønster. 

Ulige   interessantere   er  det  andet  Kloster,    San  Bene- 
detto,    som   ligger   en   halv   Times   Vandring  højere  oppe, 

beskygget  af  en  tæt  Egeskov.  Klosteret  er  opført  over 
den  hellige  Grotte,  hvor  Benedikt  først  levede  som  asketisk 
Eneboer,  det  bestaaer  af  mange  Kapeller,  Kirker,  Oratorier 
og  Munkeceller,  byggede  i  det  ujevne  Terræn,  snart  i 
Kløfter  og  snart  paa  fremspringende  Klippepynter,  ind- 
byrdes forbundne  ved  Trapper  og  Gange  og  dannende  en 
ved  det  første  Besøg  forvirrende  Labyrinth,  hvor  den  na- 
turlige Klippe  og  de  murede  Vægge  eller  Hvælvinger  gribe 
sælsomt  ind  i  hinanden.  Hver  Del  har  sin  Arkitektur  og  sin 
ejendommelige  Udsmykning,  grelle  Freskobilleder  vexle  med 
Malerier  af  kunstnerisk  Værd  og  fine  Marmorstatuer,  helligede 
Benedikts  Liv,  hans  Underværker,  Indstiftelsen  af  Ordenen, 
hans  Samliv  med  Brødrene  og  med  den  fromme  Søster. 
I  Kapellet  over  den  hellige  Grotte  (lo  speco)  seer  man  bag 
Alteret  Helgenens  knælende  Statue  i  Marmor;  i  et  andet 
Kapel  længere  nede  ligger  atter  hans  Marmorbillede  imellem 
Torne  og  Tidsler,  og  her  fører  en  Dør  ud  til  en  ganske 
lille  Have,  fuld  af  Roser,  Efterkommere  af  de  Blomster, 
der  skjød  frem  af  Tjørnebuskene  under  Helgenens  Legeme; 
efter  et  andet  Sagn  skrive  disse  Roser  sig  fra  to  Træer, 
som  blev  plantede  af  den  hellige  Frants  af  Assisi,  da  han 
sammen  med  den  senere  Pave  Gregor  IX  besøgte  Klo- 
steret, en  Scene,  som  findes  gjengiven  i  en  af  Freskoerne, 
hvor  man  troer  at  have  et  virkeligt  Portræt  af  denne  yngre 
Helgen.  En  ubeskrivelig  Mystik  svæver  over  disse  Ka- 
peller, nogle  hvilende  i  hemmelighedsfuldt  Halvmørke,  andre 
straalende  i  fuldt  Lys,  med  deres  fromme  Billeder  og  rige 
Minder.  I  den  smalle  Klostergaard  seer  man  ret,  hvor- 
ledes Klippevæggen  luder  ud  over  Bygningerne;  den  hellige 

Benedikt  maa  stadig  staae  paa  Vagt  for  at  forhindre  en 
Ulykke,  hans  Marmorstatue  strækker  Armene  op  imod  det 
overhængende  Fjeld,  og  under  den  staaer  der  skrevet: 
»Ferma,  o  rupe!  Non  danneggiare  i  figlj  miei!«  (Stands, 
Klippe !  Du  maa  ikke  gjøre  mine  Sønner  nogen  Skade !) 
Med  al  Agtelse  for  Helgenen  er  det  dog  rimeligt,  at  de 
stærke  Jernbaand,  hvormed  man  har  befæstet  Klippe- 
blokken, virke  nok  saa  kraftig  som  hans  Besværgelse.  En 
tam  Ravn  hoppede  omkring  i  Gaarden  ved  Statuens  Fødder, 
maaskee  en  Efterkommer  af  de  Fugle,  som  frelste  hans 
Liv  og  fulgte  ham  til  Monte  Casino.  Den  saae  ganske 
benediktinsk  ud  i  sin  sorte  og  pyntelige  Ordensdragt  og 
stod  paa  en  broderlig  Fod  med  de  efterladte  to  Munke, 
der  efterat  have  fulgt  os  flere  Timer  omkring  og  om- 
hyggelig forklaret  os  alle  Billederne  tilsidst  lædskede  os  i 
Sakristiet  med  en  Prøve  paa  Klosterets  gode  Vin. 

En  herlig  Spadseretour  frembyder  Vejen  langs  Anios 
venstre  Bred  forbi  Møllerne,  der  drives  af  Floden,  og  i 
hvilke  der  bl.  A.  fabrikeres  Papir.  Forbi  frugtbare  Vigner 
og  Haver  fører  Vejen  ud  til  et  Kapucinerkloster  og  Byens 
vakkre  Kirkegaard.  En  Bro  med  et  firkantet  Taarn  er  her 
paa  en  dristig  Bue  ført  over  Floden;  den  franske  Abbed 
Ademar,  som  med  jernhaard  Haand  gjenoprettede  Disci- 
plinen i  sine  Klostre  og  engang  ikke  betænkte  sig  paa  at 
hænge  syv  ulydige  Munke  op  ved  Benene  og  stege  dem 
ved  en  sagte  Ild,  besejrede  her  Biskoppen  i  Tivoli,  som 
holdt  med  Paven,  medens  Ademar  stod  paa  Kejserens 
Side.  Indgangen  til  Byen  fra  denne  Side  er  igjennem  en 
Triumfbue,    som   er   rejst   til   Minde   om   et  Besøg  af  Pave 

Pius  VI  i  Slutningen  af  forrige  Aarhundrede.  Højt  over 
Byen  throner  paa  et  Klippeplateau  den  gamle  Borg,  la 
Rocca  eller  Palazzo  del  Castello,  som  for  otte  hundrede 
Aar  siden  byggedes  af  en  krigersk  Abbed,  og  som  jevnlig 
har  huset  Paver  og  Kardinaler.  For  at  komme  derop  maa 
man  stige  stejlt  tilvejrs  igjennem  de  smalle  og  meget 
snavsede  Gader,  stadig  forfulgt  af  Raabene  om  s  ol  di  og 
bajocc\  ikke  alene  fra  Børnene ,  men  ogsaa  fra  de  Voxne, 
og  undertiden  falder  der  nærgaaende  Bemærkninger,  naar 
man  ikke  viser  sig  gavmild;  man  glemmer  dog  baade 
Snavset  og  Paatrængenheden  over  de  i  al  deres  Usselhed 
og  Forfald  besynderlig  maleriske  Huse  og  karakteristiske 
Gadepartier.  Borgen  er  en  stor  firkantet  Bygning,  et  virke- 
ligt Palads  med  talrige  Sale,  Korridorer  og  Kabinetter,  for- 
faldent og  meget  sparsomt  møbleret,  men  beherskende  en 
uforlignelig  Udsigt.  Her  residerer  et  Par  Maaneder  af 
Aaret  Stiftet  Subiacos  Abbate  Commendatorio ,  for  Tiden 
Kardinal  Monaco  de  la  Valletta.  Nu  er  der,  siden  Pavens 
verdslige  Magt  blev  tilintetgjort,  ikke  stor  Herlighed  ved 
dette  gejstlige  Præbende,  men  i  fordums  Dage  var  det  et 
af  de  rigeste  og  mest  ansete.  Roderigo  Borgia  var  som 
Kardinal  Abbate  i  Subiaco  —  man  seer  endnu  hans  Vaaben 
med  Tyren  paa  Muren  af  det  Taarn,  han  byggede,  —  og 
brugte  sit  Præbende  til  at  bestikke  Kardinal  Colonna  til 
at  give  ham  sin  Stemme  ved  det  Pavevalg,  af  hvilket 
han  fremgik  som  Alexander  VI.  Endnu  for  en  halv  Snes 
Aar  siden  talte  Stiftet  over  20,000  Indvaanere,  beherskede 
sexten  Byer  og  Kasteller  og  afgav  en  aarlig  Indtægt  af 
henved   10,000  Scudi. 

Vejen  fra  Subiaco  til  Tivoli  følger  stadig  Anioflodens 
Løb  og  stiger  saaledes  jevnt  nedad  mellem  en  dobbelt 
Række  af  Bjerge,  smukke,  men  lidt  ensformige,  naar  man 
i  fulde  sex  Timer  færdes  imellem  dem.  Enkelte  Smaa- 
flækker  ligge  ved  Floden,  men  de  fleste  Byer  knejse  oppe 
paa  Klippekammen:  Rocca  Canterano,  Rocca  di  Mezzo, 
Anticoli,  Saracinesco.  Den  sidstnævnte  er  maaskee  den 
mest  karakteristiske  Klipperede  i  Sabinerbjergene,  en  Klynge 
af  Huse  paa  den  ujevne  Fjeldryg,  pakkede  tæt  sammen 
paa  et  Terræn,  der  er  saa  skraat  og  ujevnt,  at  der  efter 
Sigende  ikke  i  hele  Byen  er  en  Plads,  hvor  en  firbenet 
Stol  kan  staae  lige,  saa  langt  borte  fra  al  Civilisation,  som 
om  den  laae  gjemt  i  en  Stenørken.  Saracinescos  Historie 
er  given  i  Navnet,  den  er  i  det  niende  Aarhundrede  bleven 
indtagen  og  befolket  af  Saracenerne,  og  da  disse  for- 
trængtes fra  Egnen,  kom  den  i  forskjellige  romerske  Slæg- 
ters Eje;  dens  næsten  utilgængelige  Beliggenhed  gjorde 
den  i  de  urolige  Tider  til  et  yndet  Tilfiugtsted  for  For- 
fulgte, og  i  Fortællingerne  fra  Middelalderen  er  det  snart 
forjagne  Paver,  snart  besejrede  Kondottierer,  snart  banlyste 
Adelige,  som  flygte  til  dens  Kastel  for  her  at  afvente 
bedre  Tider.  Det  orientalske  Blod  er  endnu  umiskj endeligt 
i  Racen,  baade  Mænd  og  Kvinder  ere  skjønnere  og  kraf- 
tigere, have  mørkere  Haar  og  mere  funklende  Øjne  end 
andetsteds  i  Bjergene.  Fra  Saracinesco  komme  derfor 
mange  af  de  Modeller,  som  fra  Oktober  til  Juni  leve  i  Rom 
og  danne  en  saa  ejendommelig  Staffage  for  Gaderne  ved 
Monte  Pincio;  om  Sommeren  vende  de  tilbage  til  deres 
lille ,    fattige  Bjergby   og  samle  Kræfter  til  den  kommende 

Saison.    Antonio  og  Stella,  der  ere  saa  vel  bekjendte  i  den 
n.  23 

skandinaviske  Koloni,  høre  hjemme  her;  Stella  er  ikke  læn- 
gere ganske  ung,  men  hævder  endnu  sin  Plads  som  en  af 
de  smukkeste  Kvinder  blandt  Modellerne,  og  deres  lille 
Dreng  Giulio  er  en  fuldendt  Skjønhed,  næsten  altfor  smuk 
for  vor  realistiske  Tidsalder.  Egnens  Dragt  er  virkelig  den, 
hvori  Modellerne  vise  sig  i  Rom,  og  navnlig  ere  Mændenes 
Sandaler  ganske  ægte.  Ciocia  kaldes  disse  linnede  Stykker, 
der  vikles  om  Benene  indtil  Knæet,  og  som  holdes  fast  ved 
de  fra  det  firkantede  Stykke  Skind  under  Foden  ud- 
gaaende,  krydsende  Remme ;  en  Mand,  der  bærer  denne  Fod- 
beklædning, kaldes  ciociaro,  hvilket  forresten  er  et  Navn, 
der  ikke  gjerne  høres,  fordi  det  har  en  lille  Klang  af 
Ringeagt. 

Den  lange  Vej  blev  os  endnu  længere  ved  en  tæt  og 
vedholdende  Regn,  som  tvang  os  til  at  sidde  sammen- 
klemte i  den  lukkede  Vogn,  og  da  vi  naaede  Tivoli,  blev 
det  først  rent  galt.  Vi  Fremmede  tænke  os  altid  dette 
yndige  Sted  med  dets  vilde  Kløfter,  brusende  Vandfald  og 
herlige  Tempellevninger  som  et  paradisisk  Opholdssted, 
hvor  Solens  Straaler  og  Sydens  Varme  ret  udfolde  sig,  og 
vi  have  jo  endog  laant  Navnet,  fordi  det  lød  i  vore  Øren 
med  en  saa  lokkende  Klang.  Romerne  dele  ikke  denne  Be- 
gejstring ;  et  gammelt  Mundheld  siger : 

Tivoli  di  mal  conforto, 

O  tira  vento,  o  piove,  o  suona  a  morto! 

Paa  Dansk:  »I  Tivoli  har  man  det  ikke  godt;  det  enten 
regner  eller  blæser  eller  ringer  med  Dødsklokken.«  Og  Be- 
liggenheden udsætter  ganske  vist  Byen  i  en  særlig  Grad 
for    Storm    og    Regn    fra   Bjergene,    ligesom    det    nok    er 

rimeligt,  at  der  fra  de  dybe  Kløfter  udstrømmer  en  fugtig 
Luft,  som  er  skadelig  for  Sundheden.  I  Oldtiden  var  Ti- 
voli eller  Tibur,  som  det  dengang  hed,  dog  netop  berømt 
for  sin  Sundhed,  og  i  den  egenlige  Guldalder,  paa  Grændsen 
mellem  Republiken  og  Kejsertiden,  var  det  et  af  de  mest 
yndede  Sommeropholdssteder.  August  elskede  Tibur  og 
holdt  undertiden  Dom  fra  Trinene  til  det  berømte  Herkules- 
tempel;  Mæcenas  havde  ogsaa  her  en  Villa,  af  hvilken  ret 
betydelige  Levninger  ere  tilbage;  Digterne  have  lovprist 
dets  Skjønhed,  hos  Horats  og  Tibul,  hos  Properts  og  Mar- 
tial  vender  dette  Navn  idelig  tilbage,  naar  Livet  i  Naturens 
Skjød  skal  besynges  i  Modsætning  til  Byens  Fordærvelse; 
her  levede  Palmyras  Dronning,  den  skjønne  Zenobia,  i  en 
mild  Forviisning;  her  søgte  Paver  og  Kejsere  Hvile  og 
Tilflugt;  her  havde  Folketribunen  Cola  di  Rienzo  sit  Hoved- 
kvarter under  Kampen  imod  Colonnaerne  i  Palestrina.  Det 
er  endnu  en  By  paa  en  halv  Snes  tusind  Indvaanere,  ret 
livlig,  men  med  et  uforholdsmæssig  stort  Antal  Tiggere, 
der  som  en  Sværm  af  Gedehamse  falde  over  de  Fremmede 
og  her  ere  mere  nærgaaende  end  maaskee  noget  andet 
Sted  i  Kirkestaten.  Tivolis  største  Skjønhed  er  den  dybe 
Kløft,  som  pludselig  aabner  sig  i  Højderyggen,  og  i  hvilken 
Anio,  der  nu  paa  Strækningen  fra  Subiaco  hertil  er  voxet 
op  til  et  anseeligt  Vandløb,  styrter  ned  i  en  Række  af 
pragtfulde  Kaskader  efter  først  at  have  maattet  gjøre  pro- 
saisk Tjeneste  for  nogle  Møller  og  Fabriker.  Kløften  er 
smal  og  tæt  bevoxet,  frodige  Træer  og  Buske  danne  hen- 
rivende Partier  nede  i  det  svale  og  fugtige  Dyb,  en  yppig 
Vegetation  bedækker  Klippen.  En  fransk  General  har  i 
Aarhundredets  Begyndelse   ladet  anlægge  Stier,    ad  hvilke 

23* 


356  I  SABINERBJERGENE. 

man  ret  bekvemt,  endog  tilæséls,  kan  stige  ned  til  Sirene- 
Grotten,  hvor  Solen  tegner  Regnbuefarverne  i  den  hvide 
Damp  fra  det  nedstyrtende  Vand,  og  til  en  Mangfoldighed 
af  skjønne  Punkter  paa  begge  Sider  af  Kløften.  Herligst 
er  dog  maaskee  Udsigten  ovenfra,  fra  Trinene  til  det  runde 
Sibyllatempel,  der,  endnu  ret  vel  bevaret,  staaer  lige  ved 
Brinken  inde  i  det  ogsaa  efter  Sibylla  opkaldte  Hotels 
Gaard  eller  Have.  Her  ender  man  gjerne  sin  Vandring 
med  en  Middag,  som  er  anrettet  i  det  Frie  ved  Templets 
Søjlegang,  og  har  da  for  Øje  et  herligt  Prospekt:  den 
hemmelighedsfulde  Kløft,  de  høje  Mure,  som  løfte  sig  fra 
Afgrunden  og  synes  at  bære  Byen,  dristige  Buer  og  Broer, 
det  store  fraadende  Vandfald,  hvis  Brusen  lyder  som  fjern 
Orgelklang,  Staden  med  dens  høje  Huse  og  Taarne,  Bjer- 
genes storstilede  Linier,  og  over  det  Hele  en  Himmel,  hvis 
dybe  Blaae  lader  alle  Farver  tone  i  livligt  og  kraftigt  Spil. 
Det  store  Vandfald  er  forøvrigt  et  Kunstprodukt,  et  ud- 
mærket Arbejde  af  moderne  Ingeniørkunst,  endnu  ikke 
halvhundrede  Aar  gammelt.  .  Anio  styrtede  altfor  voldsomt 
ned  i  den  sig  pludselig  aabnende  Kløft,  den  underminerede 
Grunden,  rev  Huse  og  Kirker  med  sig  og  voldte  jevnlige 
Oversvømmelser;  der  blev  derfor  under  Ledelse  af  Inge- 
niøren Folchi  boret  en  lang  Tunnel  gjennem  en  Kalkklippe 
og  anlagt  to  Kanaler,  som  optog  Flodens  Vand  og  førte 
det  fra  det  tidligere  Fald  til  en  Aabning  i  den  faste 
Klippe,  hvorfra  nu  hele  Vandmassen  styrter  sig  ned  med 
et  Fald  af  næsten  300  Fod.  En  anden  Del  af  Floden  er 
ført  udenom  Kløften  og  danner  de  saakaldte  Cascateller, 
en  Gruppe  af  mindre  Vandfald.  Naar  Anion" oden  er  kom- 
men   ned   paa   Sletten,    antager   den   Navnet  Teverone   og 

forbinder   sig   kort   ovenfor   Rom   med   Tiberfloden,    i    hvis 
hyppige  Oversvømmelser  den  har  sin  store  Andel. 

Fjernt  fra  Vandfaldene,  paa  den  imod  Campagnen 
vendende  Skraaning  af  Højderne  ligger  den  imponerende 
Villa  d'Este  med  sin  i  Terrasser  anlagte  Have,  sine  mørke 
Cypres-Alleer,  sine  i  Marmor  indfattede  Kanaler  og  Spring- 
vande, et  Værk  af  den  bedste  Renaissance-Tid.  Villaen  er 
i  Midten  af  det  sextende  Aarhundrede  anlagt  af  Kardinal 
Hippolyt  af  Este,  en  Søn  af  Lucrezia  Borgias.  Ægteskab 
med  Hertug  Alfons  af  Ferrara,  en  ægte  Kirkefyrste  efter 
hin  Tids  Mønster,  som  ikke  betænkte  sig  paa  at  leje  Sti- 
mænd til  at  rive  Øjnene  ud  paa  hans  Broder,  fordi  hans 
Elskerinde  havde  rost  disse  smukke  Øjne,  men  som  sam- 
tidig beskyttede  Kunsten  og  omgav  sig  med  Værker  af 
den  ædleste  Smag.  Den  var  udstyret  med  mere  end 
kongelig  Pragt,  Gjæster  fra  alle  Jordens  Lande  samlede  sig 
her  hos  den  fine  og  kunstforstandige  Kardinal,  og  i  Slot- 
tets store  Sale,  i  Havens  dunkle  Gange  har  der  udfoldet 
sig  et  elegant  og  aandrigt  Selskabsliv.  Saa  kom  der  en 
lang  Periode  af  Forfald;  Freskobillederne  paa  Slottets 
Vægge  blegnede,  Marmoret  smuldrede  bort  og  dækkedes 
af  Mos,  Kanalerne  tilstoppedes,  og  Fontanerne  udtørredes. 
Først  i  vore  Dage  er  denne  sørgelige  Ødelæggelse  standset. 
Hertugen  af  Modena,  der  som  Repræsentant  for  Huset 
Este  var  bleven  Slottets  Ejer,  lod  foretage  en  Restauration, 
som  dog  var  meget  langt  fra  at  kalde  den  svundne  Her- 
lighed frem  paany;  siden  har  han  overladt,  Nogle  sige 
endog  solgt,  Villaen  til  den  tydske  Kardinal  Hohenlohe,  en 
sleben  og  kunstforstandig  Prælat,  og  under  dennes  Ledelse 
er   der   gjort   Meget    for   at   bringe  Haven   og  Slottet   i   en 

anstændig  Stand.  Under  de  ærværdige  Cypresser  og  Pi- 
nier,  der  nu  tælle  tre  Aarhundreder,  er  der  en  velgjørende 
Skygge  og  Fred,  herlige  Udsigter  aabne  sig  saavel  til  Slot- 
tets brede  Fagade  og  Loggier  som  over  den  vidtstrakte 
Campagne  til  Rom.  I  disse  dunkle  Gange,  hvor  mangen 
en  Digter  og  Kunstner  har  vandret  omkring,  kan  man  nu 
jevnlig  træffe  en  høj,  mager  Skikkelse  i  Abbatedragt,  det 
smalle  og  skarpe  Ansigt  overskygget  af  en  i  Midten  skilt, 
stærkt  graasprængt  Løvemanke;  det  er  Liszt,  den  berømte 
Piano-Virtuos  og  barokke  Komponist,  Fremtidsmusikens  Jo- 
hannes den  Døber,  der  som  Kardinalens  Gjæst  tilbringer 
flere  Maaneder  paa  dette  stemningsfulde  og  minderige  Sted. 

Med  Tivoli  var  vor  Udflugt  i  Sabinerbjergene  afsluttet; 
herfra  hastede  vi  tilbage  til  Rom,  dragne  af  Hjemvee.  End 
ikke  Hadrians  Villa,  i  hvis  Udgravninger  der  nu  under 
Ledning  af  den  talentfulde  Arkæolog  Rosa  er  bragt  Plan 
og  System,  standsede  vi  ved.  Vor  Vogn  raslede  ned  ad 
Tivolis  Bjergskraaninger  gjennem  den  ældgamle  Olivenskov; 
snart  svingede  vi  ud  paa  den  flade  Slette,  hvis  grønne 
Tæppe  var  isprængt  med  en  yppig  Blomsterflor  af  røde 
Valmuer  og  hvide  Skjærmplanter.  Peterskuplen  laae  foran 
os,  den  voxede  hurtig,  medens  vi  rullede  afsted  forbi  Plau- 
tiernes  Grav,  over  Ponte  Lucano,  forbi  Aquæ  Albulæ  og 
Lago  de'  Tartari,  over  Ponte  Mammolo,  hvor  vi  omsider 
forlod  Anio,  langs  med  de  jevnlig  fremdukkende  svære 
Jernrør  af  den  gjenoprettede  Acqua  Marcia,  det  vandrige 
Roms  friskeste  Vandledning,  indtil  vi  omsider  efter  fire 
Timers  Kjørsel  gjennem  Porta  San  Lorenzo  holdt  vort 
Indtog  i  Rom. 

En  lille  praktisk  Oplysning  vil  maaskee  ikke  være 
uvelkommen.  Vi  rejste  fra  Rom  en  Torsdag  Morgen  og 
vendte  tilbage  den  følgende  Onsdag  Eftermiddag,  havde 
altsaa  tilbragt  næsten  en  hel  Uge  paa  vor  Udflugt.  For 
fire  Personer,  to  Damer  og  to  Herrer,  var  den  hele  Udgift 
i  disse  syv  Dage  lidt  over  300  italienske  Lire  eller  paa 
det  Allernærmeste  200  Kroner. 


TIBEREN. 

1  de  romerske  Prospekter  spiller  Tiberen  i  det  Hele 
en  underordnet  Rolle;  den  er  ikke  som  Themsen  eller 
Seinen  eller  Arnoen  det  Midtpunkt,  hvorom  hele  Byen 
grupperer  sig,  ikke  Hovedaaren  for  dens  Liv  og  Færden. 
Det  egenlige  Rom ,  baade  den  antike  By  og  den  moderne 
Hovedstad,  samler  sig  væsenlig  paa  dens  venstre  Bred  og 
har  taget  sin  Formation  mindre  fra  Floden  end  fra  Højene. 
Hinsides  Tiberen  var  i  gamle  Dage  kun  Bjerget  Janiculus 
tildels  bebygget,  Hjemstedet  for  en  Befolkning  af  etruskisk 
Herkomst  eller  dog  med  stærk  Indblanding  af  etruskisk 
Blod,  en  særegen  Race,  hvis  Spor  endnu  gjenfindes  hos  de 
lidenskabelige  og  stolte  Trasteverinere  med  den  mørke 
Hudfarve  og  det  gnistrende  sorte  Haar.  Mons  Vaticanus, 
som  Caligula  og  Nero  havde  forvandlet  til  pragtfulde 
Haver,  blev  først  langt  senere  inddraget  i  Byen  og  om- 
givet af  Mure;  det  var  Paverne,  som  skabte  dette  Kvarter, 
som  opførte  Peterskirken  og  Vatikanpaladset,  og  som  gjorde 
ti  Borgo  eller  la  citta  Leonina  til  Katholicismens  aller- 
inderste Kastel,  hvis  Skjold  er  Engelsborg.  Tiberen  har 
heller   ikke    nu,    og   har   ikke   i  mange  Aarhundreder  havt, 

nogen  Betydning  for  Roms  Forsyning,  den  er  ingen 
Handelsvej.  Dens  gule  Vande  haste  gjennem  Byen  med 
deres  Smaabølger  og  Hvirvler  forbi  flade  Bredder,  hvor 
Husene  staae  i  broget  Forvirring  lige  ud  til  Vandet,  og 
igjennem  smalle  Brobuer  uden  at  bære  større  Fartøjer  end 
en  enkelt  lang  Flodbaad ,  de  klodsede  Pramme ,  der  gjøre 
Tjeneste  som  Møller,  og  Færgebaaden,  som  hales  i  Touge 
fra  Ripetta  til  Prati  del  Castello;  først  nede  i  den  øde  Del 
af  Byen,  ved  Foden  af  Aventinerbjerget,  hvor  i  gamle 
Dage  det  store  Emporium  laae,  og  hvor  man  nylig  har 
gjenfundet  Marmoroplaget,  la  Marmor ata,  seer  man  under- 
tiden det  sjeldne  Syn  af  en  Damper,  der  møjsommelig 
arbejder  sig  frem  med  et  Følge  af  Pramme,  som  den 
slæber  op  imod  den  stride  Strøm.  Tiberen  er  livløs  og 
overladt  til  sig  selv. 

Alligevel  hører  Floden  med  som  et  væsenligt  Træk  i 
Roms  Fysionomi.  Den  er  Roms  Moder  og  var  længe  en 
trofast  Tjenerinde ;  forladt  og.  forsømt,  som  den  er,  hævder 
den  sin  Plads  i  den  evige  Stads  Historie,  og  fra  sin  Af- 
magt hæver  den  sig  stundom  til  en  Vælde,  som  knuser, 
ødelægger  og  tilintetgjør.  Det  er,  som  om  Floden  vilde 
vise  de  vanslægtede  Efterkommere  sin  Magt  og  minde  dem 
om,  at  de  ved  deres  Ligegyldighed  forskjertse  Fordele, 
som  ligge  for  deres  Fod,  naar  de  blot  ville  gribe  dem. 
Campagnen  og  Tiberen  —  det  er  de  to  store  Opgaver  paa 
det  materielle  Omraade,  som  ved  Roms  Valg  til  Hovedstad 
ere  blevne  stillede  det  gjenfødte  Italien;  den  Energi  og 
den  praktiske  Sands,  som  lægges  for  Dagen  i  Opdyrk- 
ningen af  den  usunde,  men  under  en  forstandig  Behand- 
ling   endnu     frugtbare    Campagne     og     i    Reguleringen    af 

Tiberfloden,  vil  afgive  en  Maalestok  for  den  Livskraft, 
som  det  nye  Kongerige  indeholder,  og  være  Varslet  for 
dets  Fremtid. 

Tiberen  udspringer  i  de  toskanske  Appenniner  ikke 
langt  fra  Arnoens  Kilder  og  har  indtil  Rom  et  Løb  paa 
ikke  fuldt  halvtredsindstyve  danske  Mile,  men  modtager 
paa  denne  korte  Strækning  saa  mange  Tilløb,  at  den  voxer 
op  til  en  anseelig  Størrelse.  Dens  sidste  Biflod  før  Rom 
er  den  fra  Sabinerbjergene  kommende  Anio  eller  Teverone, 
som  løber  igjennem  Sletten  forbi  det  hellige  Bjerg  og 
forener  sig  med  Tiberen  ved  Resterne  af  det  gamle  An- 
temnæ  lidt  før  Ponte  Molle.  Denne  Bro  ligger  en  god 
Fjerdingvej  udenfor  Rom,  men  en  næsten  uafbrudt  Række 
af  Landsteder,  Vigner,  Osterier  og  Huse  indfatter  paa  hele 
denne  Strækning  begge  Sider  af  den  gamle  flaminiske  Vej, 
den,  som  nu  indenfor  Porta  del  Popolo  danner  Corso.  Ved 
Ponte  Molle  er  der  fuldstændig  landligt,  Flodens  Bredder 
ere  bevoxede  med  høje  Siv  og  Rør,  ludende  Pile  bade  sig 
i  dens  Vande,  langs  dens  Bugtninger  slynge  sig  ensomme 
Veje  forbi  Marker  og  Haver,  og  Højdedrag  med  smaa 
Klippepartier  skjule  det  Meste  af  Rom;  kun  enkelte  Taarne 
og  Kupler  af  den  egenlige  By  ere  synlige,  medens  den 
vældige  Sankt  Peter  imod  Vest  løfter  sig  i  utilsløret  Maje- 
stæt imod  Himlen.  Naar  i  gamle  Dage  de  Rejsende  nordfra 
kom  med  Vetturin  til  Rom,  fik  de  i  la  Stortå  først  Øje 
paa  Peterskuppelen,  og  ved  Ponte  Molle  aabenbarede  den 
sig  for  dem  i  hele  sin  Herlighed.  Hertil  fulgte  man  ogsaa 
i  hine  Tider  de  Bortdragende,  og  i  det  lille  Osteri  Nord 
for  Broen  er  der  tømt  mangt  et  Afskedsbæger;  nu  er 
denne  Skik  falden  bort  med  de  forandrede  Forhold,  Osteriet 

er  ikke  længere  Vidne  til  slige  veemodig-lystige  Symposier, 
det  er  bygget  om  til  et  Forlystelsessted  med  Restauration 
og  Have,  hvor  Romerne  tage  ud  paa  Festdagene,  og  til 
hvilket  der  da  er  en  Færsel  af  Gaaende  og  Kjørende  som 
en  Sommersøndag  hos  os  paa  Vesterbro.  Talrige  hi- 
storiske Minder  knytte  sig  til  denne  Egn.  Ved  Pons  Mil- 
vius,  hvis  første  Anlæg  rimeligvis  skriver  sig  fra  den  anden 
puniske  Krig,  og  hvis  senere  Ombygninger  og  Forbedringer 
nævnes  i  Krønikerne  blandt  betydningsfulde  Arbejder,  var 
det,  at  Cicero  Natten  til  den  3die  December  63  f.  Chr.  lod 
Allobrogernes  Gesandter  arrestere  og  derved  gjorde  det 
første  aktive  Skridt  til  at  sprænge  den  katilinariske  Sammen- 
sværgelse. Og  paa  de  flade  Strækninger  langs  Floden  var 
det,  at  Maxentius  og  Constantin  den  27de  Oktober  312 
førte  den  afgjørende  Kamp,  fra  hvilken  Christendommen 
kan  datere  sit  Verdensherredømme;  det  var  umiddelbart 
ved  Ponte  Molle,  at  Maxentius  trængtes  ud  i  Floden  og 
druknede,  og  her  er  saaledes  Skuepladsen  for  den  Scene, 
som  er  gjort  til  Gjenstand  for  Giulio  Romanos  berømte 
Kæmpebillede  i  Sala  di  Costantino  i  Vatikanet,  Naboen  til 
Rafaels  Stanzer. 

Fra  Pontemolle  gjør  Floden  en  S-formig  Bugt  imod 
Syd,  følgende  Dalen  under  Monte  Marios  Højder.  Her  er 
saa  stille  og  saa  ensomt,  at  man  skulde  troe  sig  mange 
Mile  borte  fra  Rom.  Hist  inde  paa  Campo  militare,  der 
i  Fladhed  kan  maale  sig  med  selve  Nørrefælled,  gjennem- 
gaae  Rekruterne  deres  ensformige  Dressur,  men  det  er  saa 
langt  borte,  at  intet  Kommandoraab  kan  naae  os.  I 
Krattet  langs  Floden  drive  Fuglefængerne  deres  skammelige 

Færd*),  en  enkelt  Fisker  kaster  med  mere  Udholdenhed 
end  Held  sin  Medesnor  op  imod  Strømmen.  Paa  Højden 
af  Porta  del  Popolo  gaaer  Stadsmuren  helt  ned  til  Floden, 
og  her,  langs  Bagsiden  af  Husene  i  Ripetta,  bliver  den 
venstre  Bred  ganske  livlig,  medens  der  paa  højre  Side  ikke 
er  Andet  end  Enge  og  Marker  med  en  lille  Hytte  eller 
højst  et  landligt  Osteri.  Her  samles  Søndag  Eftermiddag 
den  romerske  Almue  i  al  Tarvelighed  og  Munterhed;  hvor 
nu  Familierne  lejre  sig  under  de  grønne  Lysthuse,  og  hvor 
Lirekassen  og  Tamburinen  indbyde  til  glade  Dandse,  fore- 
gik et  af  de  skjønneste  Optrin  i  det  gamle  Roms  Historie. 
Æquerne  og  Sabinerne  truede  fra  hver  sin  Side  Repu- 
bliken,  Konsulen  Minucius  var  indespærret  i  Bjergene  med 
den  største  Del  af  den  væbnede  Styrke,  Fædrelandet  blev 
erklæret  for  at  være  i  Fare,  og  der  skredes  til  Valget  af 
en  Diktator;  alle  Stemmer  forenede  sig  om  L.  Quinctius 
Cincinnatus,  som  under  sit  Konsulat  med  Held  og  Dygtighed 
havde  bekriget  Roms  Fjender,  og  som  efter  endt  Embedstid 
havde  trukket  sig  tilbage  til  en  lille  Avlsgaard  paa  fire 
Tønder  Land,  som  han  selv  dyrkede ;  Senatets  Udsendinge 
vandrede  ud  til  Stedet,  som  endnu  længe  efter  hed  Prata 
Quinctia,  og  her  fandt  de  Cincinnatus  ifærd  med  at  grave 
en  Grøft,  støttende  sig  til  Spaden  og  forbauset  ventende 
paa  Forklaring  af  Besøget;  de  opfordrede  ham  til  at  iføre 
sig  Togaen  for  at  modtage  en  Meddelelse  fra  Senatet,    og 


*)  Jeg  skylder  Kunstneren  Lorenz  Frølich  en  lille  Anekdote,  som  er  be- 
tegnende for  Sydboernes  Opfattelse  af  Sangfuglene.  Maleren  Ernst 
Meyer  var  forelsket  i  en  ung  Italienerinde  og  spadserede  med  hende  i 
Maaneskinnet ;  Nattergalen  slog  i  Buskene.  »Elsker  Du  Nattergalen, 
anima  miaP*  —  »Ah,  si!  Mi  piace  molto  la  filomela  —  in  umido!e 
Det  elskelige  Barn  holdt  mest  af  Nattergale  —  »med  Sauce« 

da  hans  gamle  Hustru  Racilia  havde  hentet  Festdragten  fra 
Hytten  samt  tørret  Støvet  og  Sveden  af  hans  Pande,  hil- 
sede  Udsendingene  Oldingen  som  Diktator.  Naar  man  fra 
Porta  Angelica  bag  Vatikanet  bøjer  af  tilhøjre  og  følger 
Markstierne  langs  den  dybe  Grøft,  Fosso  della  Sposata, 
hen  til  Ripettas  Færge  —  en  meget  anbefalelsesværdig  lille 
Spadseretour  —  passerer  man  netop  den  Mark,  som  tilhørte 
Cincinnatus. 

Den  ærværdige  gamle  Ark,  som  i  saa  mange  Aar 
arbejdede  sig  paa  Skjøns  over  Tiberen  paa  dette  Sted,  er 
forøvrigt  nu  i  den  allerseneste  Tid  bleven  afløst  af  en  moderne 
Jernbro.  Den  bliver  saaledes  den  første  efter  Pontemolle.  Om 
Engelsbroen,  den  næste  i  Rækken,  er  allerede  fortalt.  I  Nær- 
heden af  denne,  udfor  Hospitalet  San  Spirito,  laae  i  gamle 
Dage  Pons  Vaticanus,  hvoraf  der  endnu  findes  ret  betydelige 
Levninger,  som  ved  Lavvande  kunne  vise  -ig  i  Vandskorpen. 
Imellem  de  to  lange  Gader,  Lungara  i  Trastevere  og  Via 
Giulia  paa  den  romerske  Bred,  er  der  tæt  ved  Kirken 
S.  Giovanni  de'  Fiorentini  tilvejebragt  en  Forbindelse  ved 
en  moderne  Jern-Hængebro,  som  gjør  et  underligt  Indtryk 
paa  dette  Sted  og  stikker  sælsomt  af  imod  de  middelalder- 
lige Omgivelser;  da  der  maa  betales  Bropenge,  staaer  den 
i  Regelen  tom,  thi  i  Italien  er  Tid  ikke  Penge.  Desto  liv- 
ligere er  der  paa  den  næste  Bro,  Ponte  Sisto,  rimeligvis 
den  tidligere  Pons  Aurelianus,  som  forener  det  tættest  be- 
folkede Kvarter  i  Rom  med  en  ligeledes  stærkt  bebygget 
Del  af  Trastevere,  og  fra  hvilken  man  har  en  højst  karak- 
terisk  Udsigt  til  begge  Sider  over  Floden.  Vi  ere  nu  paa 
det  Strøg,  hvor  Tiberen  stærkest  gjør  sig  gjældende  i  Roms 
Fysionomi ;  vi  befinde  os  lige  Vest  for  Capitolium  og  Forum, 

mellem  disse  det  gamle  Roms  Centralpunkter  og  Floden 
have  vi  de  stærkt  befolkede  Gader  omkring  Marcellus's 
Theater  og  Piazza  Montanara,  Bøndernes  Samlingsplads, 
og  den  tætte  Labyrinth  af  Huse  paa  den  venstre  Bred  er 
Ghetto,  Jødekvarteret ;  i  de  Vinduer  og  Loggier,  som  vende 
ud  imod  Floden,  er  der  en  broget  Udstilling  af  Vasketøj, 
Pjalter  og  Sengklæder.  Her  ligger  Tiberøen  midt  i  Floden, 
delende  Strømmen  i  to  Arme,  med  Ponte  Quattro  Capi 
over  til  Staden  og  Ponte  S.  Bartolomeo  til  Trastevere.  Et 
usandsynligt  Sagn  fortæller,  at  Tiberøen  oprindelig  er  dannet 
ved  de  Neg  af  Korn,  som  Tarquinius  Superbus  havde 
høstet  paa  den  ulovlig  tilsaaede  Marsmark,  men  som  Se- 
natet lod  kaste  i  Floden;  de  store  Bunker  af  Straa  stran- 
dede midt  i  Floden,  og  i  Tidens  Løb  dannede  der  sig  heraf 
ved  Tilslikning  af  Dynd  en  hel  0.  Fra  de  ældste  Tider 
har  Tiberøen  været  indviet  til  Lægekunstens  Guddomme, 
den  bar  et  Æskulapstempel,  og  i  Kejsertiden  blev  der  af 
Travertinersten  bygget  en  Kaj  omkring  den,  hvorved  den 
fik  Formen  af  et  Skib;  endnu  kan  man  i  en  Klosterhave, 
som  gaaer  ned  til  Vandet,  finde  Spor  af  disse  Stenmure  og 
Erindringer  om  den  hellige  Slange,  som  Romerne  Aar  293 
f.  Chr.  hentede  fra  Æskulapstemplet  i  Epidaurus  til  Værn 
imod  Pesten,  og  efter  hvilken  Øen  derfor  opkaldtes.  Ved 
Udgravningerne  har  man  i  Jorden  fundet  en  Mængde  Lemmer 
af  brændt  Ler ;  det  er  Votivgaver,  som  taknemlige  Helbredte 
have  ophængt  i  Templet  paa  samme  Maade,  som  der  endnu 
i  Maria-  og  Helgenkapellerne  ophænges  saadanne  Votiv- 
lemmer  af  Vox  eller  af  Guld  og  Sølv.  Den  sværmeriske 
Kejser  Otto  III  indviede  Tiberøen  til  sin  Yndlingshelgen 
S.  Adalbert   af  Prag,   hvem   han   elskede  med  ikke  mindre 

Inderlighed,  end  i  sin  Tid  Antinous  elskedes  af  Hadrian, 
og  hvis  Minde  han  paa  samme  Maade,  om  end  i  christelige 
Former,  søgte  at  forevige.  Til  den  Basilika,  som  han  op- 
førte for  S.  Adalbert,  og  i  hvilken  han  nedlagde  Helgenens 
ene  Arm,  søgte  han  med  stor  Iver  at  samle  Relikvier,  og 
navnlig  forlangte  han  af  Benevent,  dette  rige  Museum  for 
Helgenlevninger,  Benene  af  den  hellige  Bartholomæus,  som 
paa  en  mirakuløs  Maade  vare  komne  dertil  fra  Indien;  dette 
Offer  var  dog  Beneventinerne  for  stort,  de  sendte  Kejseren 
Benene  af  Paulinus  fra  Nola,  en  meget  respektabel  Helgen, 
men  kun  af  anden  Rang,  og  udgav  dem  for  Apostelens. 
Bedrageriet  blev  opdaget,  og  Kejseren  truede  Benevent  med 
en  alvorlig  Afstraffelse,  som  han  dog  ikke  fik  Tid  at  ud- 
føre. Romerne  paastod,  at  de  havde  faaet  de  virkelige 
Relikvier,  og  opkaldte  Kirken  efter  S.  Bartolomeo,  medens 
de  kastede  Vrag  paa  eller  glemte  den  slaviske  Helgen,  som 
Kejseren  beundrede ;  Apostelens  Navn  er  saaledes  det,  der 
er  traadt  istedetfor  Æskulaps,  og  det  er  overført  til  det 
Hospital,  der  nu  optager  en  væsenlig  Del  af  Øen,  saavelsom 
til  Øen  selv. 

Tæt  Syd  for  Tiberøen  følger  Ponte  Rotto,  den  gamle 
Pons  Palatinus  eller  Pons  Æmilius,  som  blev  anlagt  i  det 
andet  Aarhundrede  før  Christus,  men  af  hvilken  de  to  Buer, 
som  vare  nærmest  ved  den  venstre  Bred,  styrtede  sammen 
i  1598  uden  at  kunne  restaureres;  længe  laae  Resten  hen 
som  et  Brudstykke,  først  i  vore  Dage  er  Forbindelsen  paa 
det  afbrudte  Stykke  bragt  tilveje  ved  en  Jern-Hængebro, 
som  stikker  grelt  af  imod  de  gamle  Stenbuer.  Det  er  et 
yderst  karakteristisk  Kvarter  af  Rom,  hvori  vi  her  befinde 
os,  et  af  de  Steder,  hvor  de  historiske  Lag  tydeligst  aflejre 

sig  for  Blikket,  og  hvor  man  paa  et  lille  Omraade  har  for 
sine  Øjne  Sporene  ligefra  den  tidligste  Oldtid  indtil  vore 
Dage.  Fra  Broen  seer  man  lidt  imod  Syd  tydelig  den 
tredobbelte  hvælvede  Aabning  af  Cloaca  maxima,  dette 
storartede  Værk,  som  fører  os  tilbage  lige  til  Kongernes 
Dage  og  afgiver  en  saa  mærkværdig  Prøve  paa  Oldtidens 
Kraft  og  Dygtighed;  den  tyve  Fod  brede  Kloakledning, 
i  hvilken  der  efter  mere  end  to  Aartusinders  Forløb  ikke 
mangler  en  Sten,  var  Afslutningen  paa  et  helt  Net  af  Led- 
ninger, som  var  anlagt  for  at  udtørre  Sumpene  paa  Vela- 
brum,  det  side  Dalstrøg  imellem  Palatinerbjerget,  Capito- 
lium  og  Esquilinus,  det  Terræn,  hvor  siden  Forum  dannede 
sig;  Arbejdet  var  begynd"  af  Tarquinius  Priscus,  det 
standsedes  under  Servius  Tullius,  men  gjenoptoges  af 
Tarquinius  Superbus,  og  det  er  sandsynligt,  at  Folkets 
Misfornøjelse  over  det  haarde  Trællearbejde  har  bidraget 
fuldt  saa  meget  som  Harmen  over  den  imod  Lucretia 
øvede  Vold  til  at  tilintetgjøre  Kongedømmet  i  Rom.  Paa 
Bredden  ved  Floden,  hvor  i  Oldtiden  Forum  Boarium, 
Kvægtorvet,  laae,  er  der  samlet  en  interessant  Gruppe  af 
Bygninger.  Det  runde  Tempel  med  de  nitten  korinthiske 
Søjler,  som  bære  et  tilspidset  Trætag  uden  mindste  For- 
dring paa  Stil,  er  Vesta-Templet  eller,  som  Andre  ville 
paastaae,  Templet  for  Herkules  Victor,  og  er  nu  omdannet 
til  et  Kapel  for  S,  Maria  del  Sole.  Et  tilstødende  firkantet 
Tempel,  som  gjerne  kaldes  Fortuna  Virilis,  er  indviet  til  S. 
Maria  Egiziaca,  og  hinsides  Pladsen  med  det  smukke  gamle 
Vandspring  hæver  sig  en  Kirke  med  et  højt,  slankt,  fir- 
kantet Taarn,  gjennem  hvis  Søjlebuer  den  blaae  Himmel 
skinner.     Det  er  Santa  Maria  in  Cosmedin,    bygget   paa  et 

Tempel  fra  Servius  Tullius's  Tid,  smykket  med  antike  Søjler 
og  Kapitæler,  og  med  en  aaben  Portiko,  hvor  den  gamle 
Fontanamund,  Bocca  della  verita,  staaer  hensat  med  sit 
store  Fuldmaaneansigt;  det  er  en  gammel  Overtro,  at  hvis 
Nogen  holder  sin  Haand  ind  i  den  aabne  Mund  og  da 
sværger  Usandhed,  vil  Stenmasken  bide  til.  Umiddelbart 
ved  Broen  ligger  en  skummel,  firkantet  Bygning,  som  gjerne 
kaldes  Pilatus's  Hus  eller  Cola  di  Rienzos  Hus,  men  neppe 
har  havt  Nogetsomhelst  at  bestille  med  nogen  af  disse 
historiske  Personligheder;  opbevarede  Indskrifter  vise,  at 
Bygherren  var  en  vis  Nicolaus,  som  man  uden  sikker  Hjemmel 
har  villet  henregne  til  Familien  Crescentius,  og  at  den  Byg- 
ning, vi  nu  see,  er  Levningen  af  et  højt  Brotaarn,  opført 
til  Forsvar  for  Ponte  Rotto  og  til  Opkrævning  af  Tolden, 
et  plumpt  og  barbarisk  Bygningsværk,  i  hvilket  Middel- 
alderens raae  Kraft  og  Mangel  paa  kunstnerisk  Sands  lægge 
sig  for  Dagen.  I  Oldtiden  var  der  en  levende  Færsel  fra 
Forum  Romanum  gjennem  Velabrum  og  Vicus  Tuscus  til 
Forum  Boarium,  det-  var  tætbebyggede  og  søgte  Kvarterer, 
som  ikke  havde  det  bedste  Ry  for  Sædelighed;  nu  er  her 
mere  stille,  et  Par  Arbejdskarrer  og  en  enkelt  Vogn  med 
Tourister  søge  Vejen  langsmed  Floden  eller  bøje  ind  i  Via 
de  Cerchi  henover  den  gamle  Circus  Maximus,  et  Par  Cam- 
pagnoler  staae  i  deres  brune  Kapper  ved  Hjørnet  og  ryge 
gravitetisk  deres  Pibe,  henne  ved  Muren  spille  et  halvt  Dusin 
Romere  i  Skjorteærmer  deres  boccia.  Ponte  Rotto  kan 
kappes  med  Ruinerne  paa  Forum  i  stemningsfuld  Interesse. 
Om  Gibbon  vide  vi,  at  han  fik  Ideen  til  sit  store  og  for 
sin  Tid  epokegjørende  Værk,  siddende  i  Coliseo  og  drøm- 
mende imellem  de  skarpt  tegnede  Lys-  og  Skyggepartier 
n-  24 

af  Amfitheatrets  mægtige  Buer.  Gregorovius  fortæller,  at 
Tanken  om  det  historiske  Arbejde,  til  hvilket  han  har  hel- 
liget den  bedste  Del  af  sit  Liv,  paatvang  sig  ham,  da  han 
fra  Tiberbroen  lod  sit  Blik  glide  hen  over  Floden  og  tabe 
sig  i  de  uordnede  Klynger  af  halvt  sammensunkne  Huse, 
i  de  til  Kirker  og  Kapeller  omskabte  Templer.  Hvem  der 
kjender  Rom,  vil  føle,  at  Karakteren  af  de  to  historiske 
Arbejder  allerede  udtrykker  sig  i  Ejendommeligheden  af  de 
Omgivelser,  under  hvilke  den  første  Undfangelse  af  Ideen 
har  fundet  Sted.  Kejserdømmets  Tilbagegang  og  Fald  har 
sit  rette  Udgangspunkt  i  det  flaviske  Amfitheater,  Udtrykket 
for  Romerstatens  højeste  Vælde  og  dog  samtidig  Varslet 
om  dens  nære  Undergang,  medens  Pavedømmets  og  Middel- 
alderens Rom  naturlig  voxer  frem  for  Tanken  her  mellem 
San  Bartolomeo  og  Crescentius-Taarnet,  mellem  Vestatemplet 
og  Santa  Maria  in  Cosmedin. 

Ponte  Rotto  er  den  sidste  af  de  i  Brug  værende  Tiber- 
broer. Noget  længere  nede  i  Strømmen  ligge  imidlertid 
endnu  nogle  Fundamentrester  af  Roms  ældste  Bro,  Pons 
Sublicius,  bygget  af  Træ.  Her  var  det,  at  Horatius  Cocles 
saa  heltemodig  ene  optog  Kampen  med  Kong  Porsennas 
etruskiske  Skarer,  medens  hans  to  Kammerater,  Spurius 
Lartius  og  Titus  Herminius,  bagved  ham  afbrød  Broen, 
indtil  han  omsider  sprang  fuldt  væbnet  ned  iFlodenoggjennem 
en  Hagl  af  Pile  svømmede  ind  til  Bredden.  Af  Pietet  blev  den 
gamle  Træbro  bevaret,  ogsaa  efterat  den  muredeBro  ved  Siden 
var  opført,  og  ved  Pons  Sublicius  foregik  et  historisk  Drama 
fra  Roms  mest  bevægede  Aarhundrede:  Mordet  paa  den 
yngre  Gracchus.  Cajus  Sempronius  havde  hverken  ved  sin 
ældre  Broders   Skjæbne   eller   ved   Moderens   indtrængende 

Bønner  ladet  sig  afholde  fra  at  rejse  det  folkelige  Banner 
imod  Patricierne  og  gjentage  Fordringen  om  Tilbagegivelse 
til  Folket  af  den  Jord,  som  Optimaterne  havde  tilegnet  sig 
ved  List  og  Vold  og  nu  vilde  gjøre  til  deres  Ejendom.  Det 
var  kommet  til  det  Yderste,  og  Magten  maatte  afgjøre 
Tvisten :  Konsulen  Opimius  samlede  Senatet,  Gracchus  søgte 
endnu  i  det  sidste  Øjeblik  at  indlede  Underhandlinger  ved 
at  sende  en  Søn  af  hans  Ven  Fulvius,  en  dejlig  og  begavet 
Dreng,  til  Curien,  men  de  krænkede  Senatorer  vilde  Intet 
høre  om  Forlig,  de  raabte  paa  Folkeforførernes  Blod,  og 
Opimius  førte  selv  de  væbnede  Skarer  til  Avertinerbjerget, 
hvor  Gracchus  havde  søgt  Tilflugt  blandt  Plebejerne,  hvis 
Sag  han  førte.  Fulvius  og  hans  unge  Søn  blev  strax  fundne 
og  dræbte,  Cajus  Gracchus  tyede  til  et  Dianatempel  og  vilde 
styrte  sig  i  sit  Sværd,  men  nogle  Venner  hindrede  ham 
deri,  og  efterat  han  med  opløftede  Hænder  havde  bønfaldet 
Guderne  om,  at  dette  romerske  Folk,  som  forraadte  og 
svigtede  ham,  aldrig  maatte  blive  frit,  flygtede  han  ned  ad 
Bjerget,  hvorved  han  faldt  og  forstuvede  sin  Fod;  han 
prøvede  først  at  slippe  ud  ad  Porta  Trigemina  (den  nu- 
værende Porta  S.  Paola),  som  ligger  paa  Vejen  til  Ostia,  men 
da  her  var  spærret,  søgte  han  over  Pons  Sublicius  at  naae 
Janiculus-Bjerget,  hvorfra  han  saa  haabede  at  kunne  komme 
udenfor  Murene.  Paa  Træbroen  standsede  hans  Ven  Lætorius 
længe  Skaren  af  de  forfølgende  Fjender  og  fornyede  næsten 
Horatius  Cocles's  Bedrifter,  men  den  haltende  Gracchus 
kunde  ikke  komme  hurtig  nok  afsted,  og  i  en  lille  Lund, 
som  var  helliget  Gudinden  Furina,  omtrent  hvor  Kirken 
Santa  Cecilia  nu  ligger,  blev  han  indhentet  og  dræbt. 

Lidt    længere    nede,    ved   Foden    af   det    nu    saa    øde 
Aventinerbjerg,  laae,  som  alt  berørt,  i  Oldtiden  Roms  Havne- 
plads, det  store  Emporium.    Her  var  Udskibningsstedet  for 
det  Korn   og  Mel,   som  bragtes   fra  Roms  Kornkamre  paa 
Sicilien    og  i  Nordafrika   til  at  mætte  de  mange  Hundrede- 
tusinder, der  alt  ved  Slutningen  af  Republiken  havde  glemt 
at  arbejde  for  alene  at  vente  deres  Livsophold  af  de  Gaver 
og   Uddelinger,    hvormed    de   Ærgjerrige   kjøbte   deres  Vej 
frem   til  Æresposter.     Lige   ved  Siden   af  dette  Emporium 
fandtes   et  andet  Udskibningssted,    nemlig  for  det  Marmor, 
som   fra   alle   Middelhavets   Lande   bragtes   til  Rom  for   at 
smykke  dets  Pragtbygninger.    Man  har  for  nogle  Aar  siden 
ryddet   denne  Antica  Marmor ata    og   fundet   en   Mængde 
raae   eller  tildels  bearbejdede  Blokke,    en  hel  Rigdomskilde 
for   den   mere   nøjsomme   Nutid.     Af  Blokkene   bar   mange 
endnu  Mærket  AU  FO,    hvilket   er   en  Forkortelse   af  ad 
usum  Fort;  saaledes  betegnedes  de  Gjenstande,  der  skulde 
benyttes   til   offenlige   Bygningsarbejder,    først   paa  Forum, 
men  siden  overalt  i  Byen  eller  udenfor  den,    og  med  dette 
Mærke    passerede  Alt    gratis;    der  er  blevet  en  Levning  af 
denne  Betegnelse  tilbage  i  det  italienske  Sprog:  endnu  den 
Dag  idag  betyder  a  ufo  »gratis«.     Roms  Havne  ved  Middel- 
havet vare  Ostia  og  Antium,  engang  store  og  blomstrende 
Stæder,  smykkede  med  en  Rigdom  af  Kunstværker,  blandt 
hvilke  ikke  faa  ere  bevarede  indtil  vor  Tid,  forsynede  med 
Havneanlæg,  som  havde  kostet  Millioner,  men  til  Gjengjæld 
ogsaa  husede  Flaader  paa  Tusinder  af  Skibe  og  havde  samlet 
en  uhyre  Trafik  til  Tilfredsstillelsen  af  den  store  Kejserstads 
materielle    Fornødenheder    og    dens    næsten    endnu    større 
Hunger    efter    sjeldne  Dyr    til    sine   Kampe   paa  Arenaen, 

efter  Luxusgjenstande  af  enhver  Art  fra  Orient  og  Occident. 
De  vanskelige  Naturforhold  havde  henimod  Slutningen  af 
Republiken  ødelagt  disse  Havneanlæg,  og  Borgerkrigene 
optog  baade  Kræfter  og  Interesser  saaledes,  at  de  nyttige 
Anlæg  forsømtes,  men  Kejserdømmet  skred  energisk  ind, 
under  Kejser  Claudius  blev  der  bygget  nye  Havne,  som  i 
Pragt  og  Udstrækning  langt  overgik  de  tidligere.  Da  ogsaa 
disse  forfaldt,  var  der  ikke  længere  noget  Rom,  som  kunde 
gjenoptage  Arbejdet,  ikke  engang  noget  Rom,  som  trængte 
til  Havne,  og  Tiberfloden  fik  Lov  til  uhindret  at  aflejre  sit 
Ler  og  Dynd,  indtil  der  nu  ved  de  mange  Aarhundreders 
uforstyrrede  Tilslikning  er  dannet  et  nyt  Delta  langt  ud  i 
Havet,  Isola  sacra,  saa  at  Ostia  og  Porto  nu  ligge  et  godt 
Stykke  ind  i  Landet.  -r 

Da  Pavedømmet  atter  havde  skabt  et  Rom,  som  trængte 
til  nogen.  Forbindelse  med  Omverdenen,  valgte  man  en  Havn 
Nord  for  Tiberens  Udløb ;  Civita  Vecchia,  det  gamle  Centum 
Cellæ,  hvor  Trajan  havde  bygget  en  Havn,  blev  efterat 
være  frigjort  for  Saracenernes  Herredømme  gjort  til  Roms 
Søstad,  men  den  har  aldrig  været  Andet  end  en  snavset, 
usund  Brakvandsby,  og  dens  slette  Havn  manglede  alle 
Betingelser  for  at  kunne  samle  nogen  Trafik.  Jernbanen 
fra  Rom  til  Civita  Vecchia  var  en  af  de  første  paa  den 
italienske  Halvø,  men  Afstanden  fra  Rom  var  for  stor,  over 
ti  danske  Mile,  til  at  Varetransporten  kunde  betale  sig.  De 
neapolitanske  og  sicilianske  Fartøjer,  som  bringe  Varer  til 
Rom,  fandt  sig  bedre  tjente  med  at  gaae  til  Fiumicino,  den 
lille  Havn  ved  den  nordligste  Tibermunding,  og  derfra  lade 
sig  slæbe  af  Bugserdampere  de  fem  eller  sex  Mile  op  ad 
Floden,    uagtet    de    ofte    for   at   kunne   gjøre   dette   maatte 

losse  den  halve  Last  i  Fiumicino  og  siden  vende  tilbage 
dertil  efter  denne  Halvdel,  saa  at  de  mange  Gange  tabte 
en  hel  Maaned  med  at  gaae  frem  og  tilbage  paa  Tiberen 
for  ikke  at  tale  om  Bekostningen.  Der  er  nu  foregaaet  en 
meget  betydningsfuld  Forandring  i  disse  Forhold.  Man  har 
indseet,  at  en  Forsyning  af  Rom  ad  Søvejen  ikke  lader  sig 
vente,  medmindre  man  indretter  en  brugbar  Havn  helt  ude 
ved  Middelhavet  og  sætter  denne  i  den  kortest  mulige  For- 
bindelse med  Hovedstaden  ved  en  Jernbane,  der  henter 
Godset  umiddelbart  op  af  Lasten  og  fører  det  lige  ind  i 
Byens  Midte.  Paa  Jernbanen  fra  Rom  til  Civita  Vecchia, 
som  passerer  Tiberen  lige  Syd  for  Stadsmuren  og  derpaa 
længe  følger  dens  højre  Bred,  ligger  der  en  lille  Station  ved 
Navn  Ponte  Galera  ;%  derfra  er  der  kun  fem  Fjerdingvej 
dansk  til  Fiumicino,  en  livlig  og  sund  lille  Kystby  med  en 
ret  ordenlig  Havn,  som  holdes  fri  for  Tilsanding  ved  Strøm- 
ningen af  den  her  stærkt  indknebne  Flod,  og  man  har  nu 
paa  dette  Stykke  Vej  anlagt  en  Jernbane,  som  aabnedes 
den  17de  Marts  1878.  Det  er  gaaet  af  uden  store  Høj- 
tideligheder, men  Begivenheden  vil  kunne  faae  en  meget 
væsenlig  Indflydelse  paa  Roms  og  Campagnens  Udvikling. 
Med  nogen  Bekostning  kan  Havnen  i  Fiumicino  gjøres  til- 
gængelig for  Skibe  af  Middelstørrelse,  og  Forholdene  tillade 
her  Anvendelsen  af  de  mekaniske  Hjælpemidler  ved  Los- 
ning og  Ladning,  som  ellers  slet  ikke  kiendes  i  Mellem-  og 
Syditalien ;  Afstanden  fra  Rom  ad  Jernbanen  bliver  kun  fire 
Mile  imod  de  ti  fra  Civita  Vecchia,  og  selv  heri  kan  der 
gjøres  et  ikke  ubetydeligt  Afslag.  Oprindelig  havde  Civita 
Vecchia-Banen  sin  romerske  Station  paa  den  højre  Tiberbred, 
ikke   langt   fra  Porta  Portese;    først  da  Banerne  fra  Neapel 

og  fra  Florens  blev  anlagte,  og  da  der  til  disse  indrettedes 
en  fælles  Banegaard  ved  Diokletians  Thermer,  førte  man 
ogsaa  Linien  fra  Civita  Vecchia  paa  en  Bro  over  Tiberen 
og  hen  til  denne  Station.  Men  der  er  ingen  Grund  til  at 
lade  Banen  fra  Middelhavet  gjøre  denne  lange  Omvej,  det 
synes  langt  fornuftigere  at  lade  den  ende  omtrent  der,  hvor 
den  gamle  Station  laae,  kun  ført  noget  nærmere  op  til  Hjertet 
af  Byen,  og  skeer  dette,  vil  Vejen  imellem  Rom  og  Havet 
forkortes  til  knap  tre  Mil,  som  uden  Vanskelighed  kunne 
kjøres  i  en  god  halv  Time.  Fra  Fiumicino  vil  Rom  saaledes 
kunne  faae  en  overordenlig  bekvem  Tilførsel  af  Levnetsmidlei 
og  alle  Slags  Fornødenhedsartikler  fra  Kystlandene,  navnlig 
Grøntsager,  Olie,  Vin,  Fisk,  Frugter osv.,  og  den  lille  Havneby, 
der  ligesom  hele  Egnen  deromkring  tilhører  Fyrst  Torlonia, 
gaaer  en  glimrende  Fremtid  imøde;  den  vil  om  ikke  lang 
Tid  kunne  spille  samme  Rolle  for  Rom  som  Piræus  for  Athen. 
Ad  den  nyaabnede  Jernbane  aabner  der  sig  en  bekvem  og 
hurtig  Vej  for  at  komme  til  Stranden,  som  vi  Nordboere 
dog  alle  længes  efter,  men  som  man  før  ikke  kunde  naae 
uden  at  tage  Vogn  i  Rom  og  anvende  mindst  en  hel  Dag 
paa  Udflugten.  Naar  der  endelig  engang  kommer  Orden  i 
de  italienske  Jernbaner,  hvis  Drift  nu  er  splittet  ad,  og  hvis 
Forhold  til  Staten  er  en  af  de  rigeste  Kilder  til  indre  Tvist 
og  Partidannelser,  vil  overhovedet  Jernbanelinien  langs 
Kysten  kunne  faae  en  langt  større  Betydning  end  nu ;  ad 
de  gjennem  Landets  Indre  førende  Jernbaner  er  der  fra  Turin 
til  Rom  en  Afstand  af  næsten  hundrede  danske  Mile ,  og 
denne  Strækning  tager  med  det  hurtigste,  gjennemgaaende 
Træn  henved  enogtyve  Timer;  ad  Kystlinien  fra  Genua  ned 
til  Civita  Vecchia  er  Afstanden   lidt   over  firsindstyve  Mile, 

og  den  maatte  kunne  tilbagelægges  i  sexten  Timer  eller  endnu 
kortere  Tid.  Fortsættes  denne  vestlige  Kystbane  ogsaa  Syd  for 
Rom  indtil  Neapel,  hvad  der  er  megen  Tale  om,  vil  ogsaa  her 
vindes  en  betydelig  Tidsbesparelse,  og  den  store  Verdensroute 
over  Brindisi  til  Indien  vil  da  sikkert  følge  denne  Vej. 

Lige  fra  det  gamle  Roms  Dage  har  Tiberen,  som  til 
dagligt  Brug  løber  saa  jevnt  og  saa  dybt  nede  under  Bro- 
bruerne,  havt  sine  Paroxysmer,  hvor  den  svulmer  op  til  en 
vældig  Strøm  og  i  et  Nu,  næsten  uden  Varsel,  oversvømmer 
store  Partier  af  den  flade  Slette.  Det  ligger  i  Flodens  Løb 
langs  en  Bjergkjæde  og  under  stadig  Tilstrømning  af  Bi- 
floder fra  disse,  at  den  til  enkelte  Tider  kan  faae  et  ufor- 
holdsmæssig stærkt  Tilløb,  men  det  er  blevet  værre  her- 
med, siden  Skovene  paa  Apenninerne  uforstandig  bort- 
ryddedes, en  Foranstaltning,  som  har  udøvet  den  aller- 
uheldigste Indflydelse  paa  Italiens  meteorologiske  og  hygi- 
ejniske Forhold.  Naar  der  har  lejret  sig  megen  Snee  paa 
Bjergtoppene,  og  det  saa  falder  ind  med  Varme  og  Regn, 
maa  man  belave  sig  paa,  at  Tiberen  i  Løbet  af  ikke  mange 
Timer  voxer  saaledes  op,  at  Flodsengen  ikke  længere  kan 
rumme  dens  Vande,  og  Rom  ruster  sig  da  til  at  modtage 
en  diluvio.  Oversvømmelsen  begynder  sædvanlig  nede  ved 
Ripetta,  gaaer  saa  ned  langs  den  flade  Kyst  til  Ghetto,  og 
hvor  langt  den  skal  naae  op  i  Staden,  beroer  paa  Mængden 
af  den  faldne  Snee  og  Temperaturen.  I  de  lavt  liggende 
Gader  langs  Floden  er  det  ingenlunde  ualmindeligt,  at 
Vandet  stiger  saaledes,  at  Baade  kunne  sejle  hen  over 
Stenbroen,  og  der  er  mange  Exempler  paa,  at  Beboerne 
af  første  Sal  maae  have  deres  Brød,  Mælk  og  Proviant  til- 
ført   ad   denne   midlertidige  Søvej.    Floden  stemmer  sig  da 

sammen  under  Brobuerne,  bryder  Møllerne  løs  fra  deres 
Fortøjninger  og  river  Alt  med  sig  i  en  hvirvlende  Strøm. 
I  sin  Roman  »Fra  Piazza  del  Popolo«  har  V.  Bergsøe  givet 
en  spændende  Skildring  af  de  forfærdelige  Optrin ,  hvortil 
man  da  kan  blive  Vidne.  Oversvømmelserne  indskrænke 
sig  ikke  altid  til  de  lavt  liggende  Kvarterer  ved  Floden; 
de  kunne  strække  sig  langt  op  i  Byen :  til  Piazza  Navone, 
hvis  ovale  Torv  da  danner  en  hel  Indsø,  til  Pantheon,  hvor 
man  da  kan  have  det  ejendommelige  Syn,  at  den  høje 
Kuppel  med  sin  Aabning  i  Midten  spejler  sig  i  Vand- 
fladen paa  Gulvet  og  bliver  som  et  vældigt  Rok-Æg,  ja  til 
Corso  og  selv  til  den  spanske  Plads.  Historien  har  op- 
tegnet en  lang  Række  af  Tiberoversvømmelser,  som  have 
anrettet  betydelige  Ødelæggelser.  Den  7de  Oktober  1530 
svulmede  Floden  saaledes  op,  at  Broen  San  Sisto  blev 
sprængt,  og  de  fraadende  Vande,  som  strømmede  hen 
over  Byen,  omstyrtede  henved  600  Huse;  Pave  Clemens  VII, 
som  netop  vendte  tilbage  fra  et  Besøg  i  Ostia,  kunde  ikke 
naae  til  Vatikanet,  men  maatte  søge  Tilflugt  i  Kvirinal- 
paladset,  hvor  han  holdtes  indesluttet  i  to  Dage,  i  Via 
Giulia  styrtede  Palazzo  Cesi  sammen  og  begravede  tredive 
Mennesker  under  sine  Ruiner.  Den  højeste  Oversvømmelse, 
hvorom  Optegnelser  findes,  fandt  Sted  i  December  1598. 
I  Aaret  1870,  da  Italien  havde  bemægtiget  sig  Kirkestaten 
og  Rom,  indtraadte  der  i  December  Maaned  en  Over- 
svømmelse ,  som  hører  til  de  betydeligste  blandt  dem, 
hvorom  der  haves  sikkre  Efterretninger,  skjøndt  den  ikke 
fuldt  naaede  den  fra  1530,  og  i  hvilken  de  Klerikale  natur- 
ligvis saae  en  Himlens  Straf  for  den  imod  Kirken  begaaede 
Helligbrøde.     Corso  var  forvandlet  til  en  rivende  Flod,  alle 

Butiker,  Café' er  og  andre  Lokaler  i  Stue-Etagen  havde  fire 
til  fem  Fod  Vand,  de  grumsede  Bølger  naaede  til  den 
spanske  Plads  og  skvulpede  op  ad  Trinene  til  den  spanske 
Trappe;  Alt  skete  saa  pludselig,  at  der  ikke  blev  Tid  til 
at  bjerge  Varelagrene  i  Butikerne,  og  den  anrettede  Skade 
var  meget  betydelig.  Paa  Husene  og  inde  i  Lafé'erne  kan 
man  finde  talrige  Marmorplader,  som  angive  Vandstands- 
højden  fra  il  diluvio  di  i8jo.  Kong  Victor  Emanuel,  som 
dengang  endnu  ikke  havde  betraadt  den  nye  Hovedstad, 
ilede  strax  til  Rom  og  udfoldede  en  Energi  i  Bekæmpelsen 
af  Ulykken ,  som  kun  blev  overtruffen  af  den  Gavmildhed, 
hvormed  han  søgte  at  erstatte  Romerne  det  lidte  Tab;  en 
Marmortavle  med  gylden  Indskrift  er  indmuret  i  Sena- 
torernes Palads  paa  Capitolium  for  at  forevige  dette  Ita- 
liens Konges  første  Besøg  i  Rigets  Hovedstad.  Efter  Over- 
svømmelserne følge  altid  Epidemier  og  Sygdomme,  i  Middel- 
alderen holdt  Pesten  gjerne  sit  Indtog  i  den  hærgede  By, 
og  om  end  i  vore  Dage  de  hygiejniske  Foranstaltninger 
forhindre  egenlige  Smitsoter ,  er  der  dog  altid,  naar  Ti- 
beren saaledes  er  traadt  over  sine  Bredder ,  megen 
Sygelighed. 

Til  alle  Tider  har  Spørgsmaalet  om  en  Regulering  af 
Tiberen,  hvorved  disse  Oversvømmelser  kunde  undgaaes, 
staaet  paa  Dagsordenen,  men  Opgaven  er  ikke  let,  og  den 
kræver  Udgifter,  som  ialfald  tidligere  have  oversteget  Evnen 
Garibaldi,  som  ønskede  at  krone  sit  Livs  Hæder  ved  en 
Fredens  Bedrift,  gav  for  nogle  Aar  siden  Impulsen  til  for- 
nyede Bestræbelser  i  denne  Retning  og  kastede  sig  med 
hele  sin  Iver  over  Sagen;  han  raadførte  sig  med  Italiens 
bedste    Ingeniører,    lagde    selv    Planer,    sejlede    frem    og 

tilbage  paa  Tiberen,  stillede  i  Parlamentet  Forslag  om  Be- 
villinger, og  en  Stund  lod  det  til,  at  der  virkelig  for  Alvor 
skulde  blive  taget  fat  paa  Opgaven.  Men  end  ikke  Be- 
frieren formaaede  at  overvinde  de  mange  Hindringer  af 
forskjellig  Art,  som  stillede  sig  i  Vejen,  han  blev  træt  paa 
Halvvejen,  og  hans  svækkede  Helbred  tvang  ham  til  at 
forlade  Rom  for  atter  at  søge  Hvile  paa  sin  stille  Klippeø. 
Imidlertid  er  Tanken  ikke  derfor  opgiven,  skjøndt  den  for 
Øjeblikket  mangler  en  Talsmand  med  den  fornødne  Magt 
og  Indflydelse.  Under  vort  Ophold  i  Rom  var  der  etsteds 
paa  Corso  udstillet  en  lille  Model  til  en  Tiber  -Regulering, 
som  paa  en  ret  anskuelig  Maade  viste,  hvorledes  en  af  de 
mange  Planer  vilde  kunne  virke.  Omtrent  ved  Ponte  Molle 
skulde  der  i  Lavninger  af  Terrænet  anlægges  en  Kanal, 
som  ved  en  vis  Vandstandshøjde  selv  aabnede  sig  og  af- 
ledede en  betydelig  Del  af  Floden,  som  da  i  en  stor  Bue 
førtes  udenom  det  bebyggede  Rom  og  atter  ledede  ud  i 
Tiberen  Syd  for  Byen.  Det  saae  meget  tiltalende  ud  i  Mo- 
dellen, men  om  den  praktiske  Udførlighed  var  det  for  Usag- 
kyndige ikke  let  at  dømme,  og  ialfald  vilde  der  kræves 
mange  Millioner  til  dette  Anlæg. 

Noget  er  der  skeet  fra  Statens  Side  for  at  lægge  en 
Kapsun  paa  Tiberens  Udskejelser.  Under  6te  Juli  1875  er 
der  udkommet  en  Lov  om  Rektifikation  af  Flodens  Løb, 
og  et  Dekret  af  30te  Juni  1876  befaler  Udførelsen  af  de  i 
denne  Lov  bestemte  Arbejder.  At  det  alligevel  kun  skrider 
langsomt  fremad  hermed,  har  sin  naturlige  Grund  i  de 
finansielle  Vanskeligheder.  Man  vil  indfatte  Floden  imellem 
stensatte  Kajer  og  paa  begge  Bredder  anlægge  brede  Ga- 
der, en  romersk  Limgo-Tevere,  ligesom  man  i  Florents  har 

en  Lung3  Arno,  og  ligesom  man  i  London  har  begyndt 
paa  en  Thames-Embankment.  I  denne  Udstrækning  vil 
Planen  dog  neppe  lade  sig  realisere;  der  vilde  hertil,  for- 
uden selve  Arbejderne  ved  Bolværkerne,  udkræves  en  yderst 
bekosfelig  Expropriation  af  Husene  langs  begge  Bredder, 
og  naar  man  virkelig  fik  dette  kolossale  Foretagende  reali- 
seret, vilde  det  ikke  have  nogen  praktisk  Nytte,  som  stod 
i  Forhold  til  den  uhyre  Udgift,  neppe  engang  nogen  Skjøn- 
hed,  som  harmonerede  med  Roms  Ejendommelighed. 
Presset  fremad  af  den  offenlige  Utaalmodighed  har  Re- 
geringen i  December  1878  taget  fat  igjen  paa  Sagen, 
men  de  Foranstaltninger,  som  den  har  truffet,  ville  snarere 
forøge  end  formindske  Utilfredsheden. 

For  at  en  Lungo-Tevere  skulde  medføre  virkelige  For- 
dele og  yde  nogen  Beskyttelse  imod  Oversvømmelser, 
maatte  den  være  gjennemført  paa  hele  Strækningen  uden 
nogen  Afbrydelse.  Men  allerede  paa  det  første  Stykke, 
hvor  man  har  begyndt,  nemlig  paa  den  venstre  Flodbred 
fra  Muren  ud  for  Piazza  del  Popolo  indtil  Engelsbroen,  og 
hvor  der  siden  1848  har  været  indrettet  et  Stykke  Kaj, 
som  kaldes  Passeggiata  di  Ripetta,  er  man  først  bleven 
standset  i  Ripetta  af  Academia  di  San  Lucca,  som  midler- 
tidig har  været  benyttet  til  Regeringskontorer,  og  derpaa 
ved  Via  di  Tordinone  af  Apollo-Theatret.  Istedetfor-  nu  at 
blive  paa  denne  Side  og  her  søge  at  skabe  noget  Helt,  er 
man,  for  dog  at  gjøre  Noget,  sprungen  over  paa  den  højre 
Bred,  helt  nede  ved  Ponte  Sisto,  og  har  her  kastet  sig  over 
Villa  Farnesina,  af  hvis  Have  man  vilde  afskjære  en  Stræk- 
ning for  at  lave  en  Kaj.  Men  her  er  en  ny  Hindring  op- 
staaet,  som  Administrationen  ikke  vil  kunne  rydde  af  Vejen 

uden  at  faae  den  offenlige  Mening,  baade  hos  Indfødte  og 
hos  Fremmede,  afgjort  imod  sig. 

Villa  Farnesina  er  en  af  de  skjønneste  Privatbygninger 
i  Rom,  et  Kunstværk  i  sin  hele  Anordning,  Bygningsstil 
og  Udsmykning.  Den  er  bygget  af  Agostino  Chigi,  en  af 
Renaissancetidens  store  Pe nge fyrste r ;  Familien  Chigi  var 
fra  Siena  kommen  til  Rom,  drev  her  store  Bankierforret- 
ninger, lagde  Grunden  til  sin  Formue  ved  sine  For- 
bindelser med  Familien  Borgia  og  forøgede  den  umaadelig 
ved  under  Pave  Julius  II  at  forpagte  Allungruberne  i  Tolfa 
og  Saltværkerne  i  Cervia.  Agostino  Chigis  aarlige  Indtægt 
ansloges  til  70,000  Dukater,  en  Flaade  paa  hundrede  Skibe 
førte  hans  Flag  om  paa  alle  Have,  hans  Hus  havde  Filialer 
i  London,  Lyon,  Constantinopel,  Amsterdam,  ja  selv  i  Ba- 
bylon, og  han  beherskede  fuldstændig  Verdens-Pengemar- 
kedet; Julius  II  optog  ham  i  Familien  Rovere,  Republiken 
Venedig  adopterede  den  mægtige  Handelsfyrste.  Paa  sin 
Magts  Højdepunkt  overdrog  han  til  sit  Byesbarn  Baldassare 
Peruzzi  at  opføre  for  ham  paa  den  højre  Tiberbred  en 
Villa,  som  svarede  til  hans  Rigdom,  og  saaledes  skabtes 
la  Farnesina,  et  Lystslot  i  en  Have,  som  efter  Terrænets 
Beskaffenhed  ikke  kunde  blive  stor,  men  i  hvis  Anordning 
Bygmesteren  udfoldede  hele  sin  fine  Smag.  Langs  Flod- 
bredden blev  der  anlagt  en  Dæmning,  og  her  plantedes  en 
Allee  af  Laurbær  og  Stenege  paa  næsten  ottehundrede  Fods 
Længde,  hvis  Løvtag  nu  danner  en  tæt  Hvælving,  og  for 
Enden  af  denne  skjønne  Allee  byggedes  en  lille  Pavillon,  en 
Casino.  Selve  Hovedbygningen  er  holdt  i  den  ædleste  ita- 
lienske Stil;  Peruzzi  smykkede  selv  dens  Ydre  med  Fresker, 
som  Tiden  nu  har  næsten  udslettet,  og  malede  i  et  af  Væ- 

relserne  Perseus  og  Medusas  Historie,  medens  Sienneseren 
Sodoma  udførte  Alexanders  og  Roxanes  Bryllup.  Chigi 
vilde  ogsaa  benytte  Rafaels  Pensel  til  Udsmykningen  af  sit 
Palads,  og  det  lykkedes  ham  ved  at  indrette  en  Lejlighed 
for  la  Fornarma  at  fængsle  den  forelskede  Kunstner,  som 
da  her  malede  sin  Gaiatea  samt  Amor  og  Psyche.  I  Ve- 
stibulen udførte  Daniele  di  Volterra  rige  Freskobilleder,  og 
i  et  Hjørne  af  disse  s£aaer  endnu  et  prægtigt  Hoved,  tegnet 
i  Kul,  som  Michel  Angelo  skal  have  henkastet  paa  Muren, 
medens  han  en  Dag  ventede  paa  Kunstneren.  I  denne 
Villa,  som  Samtidens  Digtere  priste  i  varme  og  begejstrede 
Udtryk,  var  det,  at  Agostino  Chigi  gav  sin  store  og  glim- 
rende Fest  for  Leo  X  (Medici),  Kardinalerne,  Hertugen  af 
Ferrara,  Markgreven  af  Mantua,  alle  de  fremmede  Ge- 
sandter, hele  Roms  Aristokrati  og  Stadens  berømteste 
Kurtisaner,  en  Fest,  som  er  omstændelig  beskreven  i  Krø- 
nikerne; den  fejredes  til  Forherligelse  af  en  Slegfredsøns 
Daab ,  og  der  udfoldedes  den  latterligste  Overdaadighed : 
Postejer  af  Poppegøjetunger, .  Fisk,  som  vare  bragte  levende 
fra  Byzans,  og  andre  slige  Urimeligheder,  ved  hvilke  Kost- 
barheden var  den  eneste  Tillokkelse.  Festen  endte  med, 
at  det  massive  Sølv-  og  Guld-Service,  paa  hvilket  der  var 
spist,  efter  Maaltidet  kastedes  ud  i  Floden;  rigtignok  paa- 
stodes  det,  at  denne  urimelige  Ødselhed  var  en  Komedie, 
og  at  den  snilde  Bankier  i  Forvejen  havde  udbredt  Net 
paa  Flodbunden,  saa  at  alle  de  kostbare  Sager  Dagen  efter 
fiskedes  op  igjen,  alene  paa  en  Suppeterrin  nær,  som  var 
kommen  for  langt  ud  i  Strømmen.  Agostino  Chigi  døde 
1520,  og  da  han  var  borte,  gik  det  mere  og  mere  tilbage 
med  Familien,    den   blev   trykket  af  Gjæld  og  vendte  hjem 

til  Siena,  bvor  dens  sidste  Ætling  døde  1580;  den  nu- 
værende Familie  Chigi,  som  kan  opvise  en  Pave  og  mange 
Kardinaler,  og  hvis  Chef,  der  ejer  et  af  Roms  største  Pa- 
ladser, har  en  arvelig  Værdighed  som  Marschal  ved  det 
.pavelige  Hof,  er  vel  ligeledes  fra  Siena,  men  tilhører  en 
anden  Gren  af  Slægten.  Baldassare  Peruzzis  Mesterværk 
kom  til  Auktion  og  blev  kjøbt  af  Kardinalen  Alessandro 
Farnese,  fra  hvem  Eiendommen  gik  over  til  Hertugerne  af 
Parma,  og  da  Huset  Farnese  uddøde  i  173 1 ,  arvedes  den 
af  Don  Carlos  af  Neapel,  ved  hvem  Villaen,  som  nu  havde 
faaet  Navnet  Farnesina,  blev  Huset  Bourbons  Eje.  De 
neapolitanske  Bourboner  forsømte  imidlertid  denne  ligesom 
alle  deres  andre  romerske  Besiddelser  —  navnlig  det  stolte 
Palazzo  Farnese  og  de  udstrakte  Orti  Farnesiani ',  som 
bedækkede  det  Meste  af  Palatinerbjerget  og  omfattede 
Ruinerne  fra  Kejserpaladserne  —  og  Villaen  geraadede 
mere  og  mere  i  Forfald.  Omtrent  i  1870  blev  Ejendommen 
imidlertid  solgt  eller  udlejet  paa  99  Aar  til  Bermudez 
di  Castro,  Hertug  af  Ripalda,  som  under  Napoleon  III's 
Regering  havde  været  spansk  Minister  i  Paris,  og  han 
gjorde  Restaurationen  af  Villaen  og  Haven  til  sin  Livs- 
opgave. Med  stor  Omhu  blev  alle  Malerierne  rensede  og 
beskyttede  imod  fremtidig  Ødelæggelse,  en  kostelig  Fresko 
af  Giulio  Romano  efter  Ovids  Metamorfoser  blev  dragen 
frem  under  et  Lag  af  Kalk,  de  kassetterede  Lofter  istand- 
sattes, Værelserne  møbleredes  i  den  gamle  Smag,  Haven, 
der  laae  hen  som  et  Vildnis,  blev  ryddet  og  ordnet,  kort 
sagt  det  Hele  blev  atter  sat  i  passende  Stand,  og  Hertugen 
tog  selv  Ophold  i  Villaen,  som  han  dog  aabnede  for  alle 
Fremmede  den  iste  og  15de  i  hver  Maaned,   og  som   for- 

øvrigt   til   enhver  Tid    var  tilgængelig  for  dem,    der  kunde 
godtgjøre  særlige  Adkomster. 

Men  i  alt  dette  griber  nu  det  Offenlige  ind  med  plump 
og  voldsom  Haand.  Man  har  pludselig  faaet  den  Idee  at 
ville  anlægge  et  lille  Stykke  Lungo-  Tevere  ovre  i  Villa 
Farnesinas  Have  og  paa  den  tilstødende  Grund,  som  tilhører 
Academia  di  Napoli.  Dette  Stykke  Kaj  vil  ikke  være  til 
den  allermindste  Nytte  som  løsrevet  Fragment,  fra  ingen  af 
Siderne  vil  man  kunne  komme  derned,  den  bliver  alene  til- 
gængelig fra  Floden,  og  den  eneste  Grund,  hvorfor  man 
tager  fat  her,  er  den,  at  der  paa  denne  Strækning  ingen 
Huse  er  at  expropriere,  men  kun  den  halvtjerdehundrede 
Aar  gamle  Laurbær-  og  Steneg-Allee.  Hertugen  af  Ripalda 
har  protesteret,  han  og  hans  Venner  have  paavist,  hvad 
det  er  for  en  Vandalisme  at  forstyrre  den  skjønne  Have, 
Hygiejnikerne  have  ivret  imod  at  fælde  Træerne,  der 
netop  ved  Flodbredden  gjøre  mest  Gavn,  og  man  har  til- 
budt en  Erklæring  om,  at  saasnart  de  øvrige  Strækninger 
paa  den  højre  Tiberbred  fra  Engelsbroen  til  Ponte  Sisto 
blev  tagne  for,  skulde  ogsaa  Farnesinas  Have  staae  til  det 
Offenliges  Raadighed.  Det  har  ikke  hjulpet,  og  Hertugen 
af  Ripalda  er  af  Forbittrelse  derover  rejst  bort  og  har  be- 
sluttet helt  at  forlade  Rom;  til  en  Begyndelse  lukkede  han 
Villaen  for  alle  Fremmede,  og  de  mange  Rejsende',  som 
paa  de  tidligere  gjældende  Adgangsdage  have  meldt  sig 
hos  Portneren,  ere  ubarmhjertig  blevne  afviste.  Naar  Staten 
og  Kommunen  ikke  ville  vise  større  Pietet  imod  en  af 
Roms  Kunstskatte ,  ræsonnerer  Hertugen ,  saa  er  der  ingen 
Grund  for  ham  til  at  finde  sig  i  al  den  Forstyrrelse  og 
Ulempe,  som  de  Fremmedes  Besøg  føre  med  sig,  og  derfor 

lukker  han  sin  Dør.  Hvor  harmeligt  det  end  kan  være 
saaledes  at  udestænges  fra  Kunstværker,  som  hidtil  have 
været  tilgængelige,  vil  man  ikke  kunne  nægte,  at  Hertugen 
i  det  Væsenlige  har  Retten  paa  sin  Side. 

Til  Reguleringsarbejderne  ved  Tiberen  har  man  knyttet 
store  og  vistnok  overdrevne  arkæologiske  Forventninger. 
Det  er  jo  rimeligt  nok,  at  der  i  Tidernes  Løb  er  tabt  Meget 
ned  i  Floden,  ogsaa  af  Ting,  som  have  kunnet  modstaae 
den  rivende  Strøm  og  Vandets  ødelæggende  Indflydelse,  og 
det  vides  af  historiske  Beretninger,  at  der  ved  forestaaende 
fjendlige  Overfald,  eller  naar  Byen  var  i  Hænderne  paa 
rovbegjærlige  Bander,  er  nedsænket  mange  Kostbarheder, 
som  man  ikke  siden  har  faaet  taget  op.  Fra  det  antike 
Rom,  fra  Kejserdømmets  Vanmagtsdage,  fra  Barbarernes 
hyppige  Erobringer  i  Middelalderen  troer  man  endnu  at 
kunne  finde  Skatte  nede  i  Flodens  Dynd,  og  hvis  Planen 
om  midlertidig  at  aflede  Tiberen  ved  en  Kanal  blev  reali- 
seret, indbilder  man  sig  at  kunne  samle  saa  store  Rigdomme, 
at  disse  kunne  mere  end  betale  hele  Arbejdet.  Selv  den 
syvarmede  Guldlysestage,  som  Titus  førte  hjem  fra  Jerusalems 
Tempel,  og  som  staaer  afbildet  i  hans  Triumfbue,  skal  jo 
ligge  paa  Flodens  Bund.  Disse  Forventninger  ere  nu  vistnok 
overdrevne,  men  hele  den  romerske  Jordbund  er  som  en 
uudtømmelig  Mine  af  Fortidslevninger,  og  der  er  ganske 
vist  Anledning  til  at  troe,  at  Tiberens  Leje  ikke  vil  vise 
den  mindst  rige  Aflagring.  Fra  denne  Forventning  er  den 
italienske  Regering  ogsaa  gaaet  ud,  naar  den  under  3die 
Marts  1878  har  udvirket  et  kongeligt  Dekret,  som  under 
Henvisning  til  Loven  af  6te  Juli  1875  og  i  Betragtning  af, 
at  Rektifikationen  af  Tiberen  ikke  maa  skade  de  arkæologiske 

Studier  ved  Adspredelsen  eller  Ødelæggelsen  af  Oldsager, 
som  kunne  findes  i  Flodens  Seng,  anordner,  at  der  forud 
for  de  hydrauliske  Arbejder  skal  anstilles  videnskabelige 
Undersøgelser  med  det  Formaal  at  gjenfinde  og  bevare  Alt, 
hvad  der  kan  tjene  til  Oplysning  om  de  svundne  Tiders 
Historie.  Det  overlades  til  en  særlig  udnævnt  Kommission 
at  bestemme,  hvorledes  dette  skal  skee,  og  at  lede  Arbejderne ; 
til  Medlemmer  ere  udnævnte  Præfekten  i  Rom,  Marchese 
Caracciolo  di  Bella,  Kommissæren  for  de  offenlige  Mindes- 
mærker i  Provindsen  Rom,  Baron  Ercole  Visconti,  Over- 
direktøren for  Udgravningerne,  Senator  Pietro  Rosa,  Inge- 
niøren Alessandro  Betocchi,  den  kyndige  Samler  af  Oldsager, 
Guldsmeden  Alessandro  Castellani  og  —  hvad  der  fortjener 
særlig  at  fremhæves  —  to  Fremmede,  nemlig  den  i  Norden 
vel  bekj  endte  Professor  A.  Geffroy,  Direktør  for  l'Ecole 
Frangaise  a  Rome,  og  Professor  W.  Henzen,  første  Sekretær 
ved  det  kejserlig  tydske  Institut  i  Rom.  Selv  om  man  ikke 
maatte  være  saa  heldig  at  finde  den  syvarmede  Guldstage 
fra  Salomos  Tempel  eller  Terrinen  fra  Chigiernes  store 
Gjæstebud,  tør  man  vistnok  gjøre  Regning  paa  rige  Fund, 
hvis  Arbejderne  optages  med  Energi,  det  vil  sige:  hvis 
Staten  yder  de  fornødne  Midler.  Sagkundskaben  vil  ikke 
mangle  i  Kommissionen. 

iVlonte  Pine  i  o  er  i  sin  nuværende  Skikkelse  af  helt 
moderne  Oprindelse.  I  det  gamle  Rom,  hvis  Bebyggelse  faldt 
langt  sydligere,  og  hvis  Befolkningscentrum  maa  tænkes 
omtrent  ved  Forum  og  Flaviernes  Amfitheater,  henlaae  denne 
nordøstlige  Høj  med  sine  bratte  Skraaninger  udenfor  denne 
egenlige  Stad.  Den  rige  Lucullus  havde  her  en  Villa,  om- 
given af  pragtfulde  Haver,  og  paa  dette  Sted,  hvor  By-  og 
Landlivets  mest  raffinerede  Luxus  smeltede  sammen,  var 
det,  at  Messalina,  endnu  i  Claudius's  levende  Live,  i  van- 
vittig Lidenskab  fejrede  sit  Bryllup  med  Silius,  der  blev 
forstyrret  ved  det  »fra  Ostia  optrækkende  Uvejr«.  Paa  den 
sydøstlige  Bakkeskraaning  ned  imod  Campagnaens  Slette 
laae  Sallusts  Haver,  hvor  der  er  gjort  saa  rige  Fund  af 
Kunstskatte;  den  største  Del  af  deres  Terræn  optages  nu 
af  den  dejlige  Villa  Ludovisi  med  de  enestaaende  Kunst- 
samlinger, og  som  dens  Nabo  knejser  en  moderne  Villa, 
opført  af  den  tydske  Boghandler  Spithover  fra  Piazza  di 
Spagna.  Længe  før  Coelius  og  Aventinus,  Esquilinus  og  Vimi- 
nalis,  disse  tæt  bebyggede  Kvarterer  af  den  antike  By, 
sank  i  Ruiner,  var  Mons  Pincius,  der  ikke  hørte  til  de  syv 

romerske  Høje,  forvandlet  til  en  øde  Ørken,  og  saaledes 
laae  den  hen  igjennem  lange  Aarhundreder.  Til  forskjellige 
Tider  af  Middelalderen  blev  det  nødvendigt  for  Byens  For- 
svars Skyld  at  udbedre  de  vældige  og  bratte  Mure,  som 
omgive  Højens  Fod ,  men  det  udstrakte  Terræn  deroppe 
tænkte  Ingen  paa  at  bringe  i  ordenlig  Stand.  Ved  Over- 
gangen fra  det  femtende  til  det  sextende  Aarhundrede 
stiftede  franske  Konger  Kirken  og  Klosteret  Trinitå  de' 
Monti,  og  foran  denne  Kirke  anlagdes  i  Begyndelsen  af 
det  attende  Aarhundrede  den  berømte  spanske  Trappe, 
som  i  brede  Vindinger,  med  skiftende  enkelte  og  dobbelte 
Løb,  fører  fra  Højden  ned  til  Barcaccia- Vandspringet  paa 
den  spanske  Plads.  Endnu  senere  rejstes  lige  foran  Kirken 
en  Obelisk,  en  romersk  Efterligning  af  den  ægyptiske 
Obelisk  paa  Piazza  del  Popolo  og  funden  i  Sallusts  Haver. 
Dette  højtliggende  Parti  udmærker  sig  ved  en  sjelden 
Skjønhed  og  Harmoni,  og  navnlig  præsenterer  det  sig  med 
en  slaaende  Virkning  inde  fra  Kvarteret  omkring  Palazzo 
Borghese,  hvorfra  man  seer  Trappen,  Pladsen,  Obelisken 
og  de  to  brede  Taarne  afTrinitå-Kirken  gruppere  sig  for  Enden 
af  Gaderne  Fontanella  og  Condotti.  En  ny  Erobring  fra 
Lucullus-Havernes  Ødemark  blev  gjort,  da  Kardinal  Ricci 
i  den  sidste  Halvdel  af  det  sextende  Aarhundrede  lod 
Arkitekten  Annibale  Lippi  under  Medvirkning  af  Michel 
Angelo  opføre  et  Palads,  der  siden  kjøbtes  af  Kardinal 
Medici,  den  senere  Pave  Leo  XI,  og  efter  ham  fik  Navnet 
Villa  Medici,  som  det  har  beholdt  efterat  være  gaaet  over 
til  at  være  et  Kunstnerhjem  for  franske  Malere,  Billed- 
huggere, Arkitekter  og  Musikere,  som  her  paa  Statens  Be- 
kostning  tilbringe    deres   romerske   Studietid.     Og   det   var 

denne  sidste  Erhvervelse,  som  gav  Anledningen  til,  at  ogsaa 
den  yderste  Højderyg  af  Monte  Pincio  omsider  toges  under 
planmæssig  Behandling.  Det  er  Franskmændene,  hvem 
Rom  skylder  la  Passeggiata  di  Monte  Pincio,  denne 
vidunderlig  dejlige  Have  og  Park,  anlagt  med  beundrings- 
værdig Smag,  prydet  med  hele  Sydens  rige  Vegetation 
og  beherskende  en  Udsigt,  der  er  enestaaende  i  Skjønhed 
og  Majestæt. 

Henimod  Solnedgang  bliver  der  Liv  og  Tummel  paa 
Monte  Pincio,  thi  her  er  Hovedsamlingsstedet  for  Efter- 
middags-Corsoen.  Ad  den  brede  Kjørevej,  som  i  jevnt  sti- 
gende Slyngninger  fører  fra  Piazza  del  Popolo  op  til  Højden 
forbi  Statuer,  Vaabentrofæer,  Loggier  og  arkitektoniske 
Dekorationer,  kommer  der  en  Række  af  Vogne,  Ryttere 
og  Fodgængere.  Den  forener  sig  med  en  anden  Strøm, 
der  gjennem  Via  Sistina  og  Via  Gregoriana  har  fulgt  Højde- 
ryggen forbi  Trinitå  de'  Monti  og  Villa  Medici,  hvorfra 
man  seer  ned  i  Haverne  og  Gaardene  til  Husene  i  Via 
Babuino.  Paa  den  store  Runddel  har  det  militære  Musik- 
korps allerede  taget  Plads,  og  under  Tonerne  af  Verdis  og 
Donizettis  Operaer,  af  militære  Marscher  og  nationale  Me- 
lodier udfolder  der  sig  her  et  ejendommeligt  Liv.  Det  er 
en  Selskabssal  i  stor  Stil.  Den  elegante  Verden  holder 
her  sine  Sammenkomster,  omgiven  af  og  sammenblandet 
med  den  jevnere  Befolkning  og  de  talrige  Fremmede.  Me- 
dens den  større  Del  af  Vognene,  elegante  Herskabs- 
ekvipager  og  tarvelige  Droschker  imellem  hinanden,  kjøre 
rundt  gjennem  Havens  brede  Veje  i  den  strengt  fore- 
skrevne Retning,  gjøre  andre  en  Standsning  ligeoverfor 
Militærmusiken,   og  ved  Vogndøren  samle  sig  da  Bekjendte, 

som  gjøre  deres  Opvartning  og  faae  sig  en  Samtale  om 
Dagens  politiske  eller  sociale  Nyheder.  Under  Palmerne  og 
omkring  de  i  herlig  Flor  prangende  Blomsterpartier  er  der 
opstillet  Stole,  hvor  man  for  en  ringe  Betaling  kan  finde 
Hvile  og  lade  Sværmen  passere  Revue.  Pyntede  Dandier 
og  Damer  i  farverige  Toiletter,  Officerer  og  Soldater,  tær- 
nede  Englændere  og  skjæggede  Kunstnere,  maleriske  Mo- 
deller og  sorte  Præster,  Kompagnier  af  Seminarister  i  lange 
røde  eller  violette  Kjortler  og  af  Elever  fra  det  adelige 
Kollegium  i  fuldstændig  Selskabsdragt  med  sorte  Kapper, 
brune  og  hvide  Munke,  mørke  Sydlændere  og  blonde  Nord- 
boer færdes  imellem  hinanden  i  broget  Blanding  under  den 
klare  Aftenhimmel  og  i  den  af  Blomsterduft  fyldte  Luft. 
Under  sagkyndig  Vejledning  kan  man  her  paa  Monte 
Pincio  gjøre  Bekjendtskab  med  alle  Roms  Berømtheder, 
baade  de  indfødte  og  de  fremmede.  Kong  Victor  Emanuel 
var,  naar  han  opholdt  sig  i  Rom,  en  jevnlig  Gjæst  ved 
Corso'en;  i  en  let  Kaleschevogn,  som  hverken  ved  Udstyring 
eller  ved  Livree  skilte  sig  fra  det  Almindelige,  kunde  man 
see  hans  svære,  undersætsige  Skikkelse  med  det  barske 
Vildsvine-Ansigt,  fra  hvilket  Øjnene  udskjød  Lyn  under  de 
buskede  Bryn ;  kun  en  enkelt  Adjudant  ledsagede  sædvanlig 
Kongen,  og  der  vistes  ham  —  det  fandt  vi  idetmindste  — 
kun  ringe  Høflighed,  Hilsener  vare  snarere  Undtagelser  end 
Regel.  Ogsaa  Kronprindsen,  den  nuværende  Konge,  og 
Prindsesse  Margherita  med  den  lille  Prinds  af  Neapel  deltog 
hyppig  i  Corso'en;  Ægtefællerne  vare  dog  sjelden  i  samme 
Vogn,  og  det  var  umiskj endeligt,  at  Prindsessens  Popularitet 
langt  overgik  den,  hendes  Gemal  var  i  Besiddelse  af.  Det  høje 
romerske  Aristokrati,  Principer  og  Marcheser,  er  altid  talrig 

repræsenteret,  baade  fra  »de  Hvides«  og  »de  Sortes«  Lejr; 
Passeggiataen  paa  Monte  Pincio  er  neutral  Grund.  Med- 
lemmerne af  Corps  Diplomatique,  baade  det  ved  Kvirinalet 
og  det  ved  Vatikanet  akkrediterede,  Ministre  og  Depu- 
terede, Saisonens  fejrede  Skjønheder,  de  fremmede  Kolo- 
niers mest  fremragende  Personligheder,  berømte  Kunst- 
nere —  dem  alle  møder  man  paa  Monte  Pincio.  Stundom 
kan  man  endog  gjennem  Vinduerne  i  en  tæt  lukket ,  tung 
Kareth  faae  et  Glimt  at  see  af  en  Kardinal,  men  de  ere 
nu  blevne  sjeldne  imod  i  »den  gode  gamle  Tid«. 

Solen  synker,  Skyggerne  blive  længere,  de  lette  Skyer 
i  Horisonten  farves  mere  og  mere  rosenrøde  Kun  nogle 
faa  Skridt  bort  fra  Mængden,  og  vi  staae  paa  den  høje, 
brat  afskydende  Terrasse,  der  vender  ud  imod  Piazza  del 
Popolo.  Mod  Nord  og  Vest  aabner  der  sig  her  det  her- 
ligste Panorama  over  den  evige  Stad  og  vidtstrakte  Partier 
af  dens  Omegn.  Dybt  under  vore  Fødder  ligger  Pladsen 
med  dens  mægtige  Obelisk  og  de  vandsprudende  Løver, 
med  de  symmetriske  Kirkebygninger  og  Halvkredsen  af  de 
mørke  Cypresser.  Tilvenstre  udbreder  sig  hele  den  store 
By,  et  bølgende  Hav  af  Bygninger,  Taarne  og  Kupler,  af 
hvilke  enkelte  let  gjenkj endelige  hæve  sig  frem :  Pan- 
theons  Blytag,  St.  Paulus  paa  Marc  Aurels  Søjle  og  St. 
Peder  paa  Trajans-Søjlen,  Taarnet  paa  Capitolium  og  Kirken 
Aracelis  brede  Murflade,  Cypresserne  paa  Palatinerbjerget, 
det  svære,  rødlige  Taarn,  som  i  Folketroen  er  knyttet  til 
Neros  Navn,  Kvirinalets  massive  Fløje.  Ligefor  os,  langt 
hinsides  Pladsen  og  paa  den  anden  Side  af  Tiberen,  løfter 
sig  majestætisk  Peterskirkens  vældige  Kuppel  med  de  to 
mindre   Sidekupler.     I   Vintermaanederne   gaaer   Solen   ned 

lige  bag  denne  Kuppel,  hvis  mørke  Linier  da  tegne  sig 
paa  en  Baggrund  af  .  straalende  Guld  og  ildbræmmede 
Skyer.  Tæt  ved  den  er  Engelsborgs  runde  Taarn  med 
Bronce-Englen.  Følger  Øjet  denne  Linie  af  Højderne  hin- 
sides Tiberen,  standser  det  ved  Klosteret  San  Pietro  in 
Montorio,  ved  Fagaden  af  Acqua  Paola,  og  over  denne 
ved  Pinierne  i  Villa  Doria  Pamphili.  Tilhøjre  strækker  sig 
Terrænet  fra  Porta  del  Popolo  til  Ponte  Molle,  indfattet  af 
et  Højdedrag,  der  imod  Syd  afsluttes  af  Monte  Mario*), 
hvor  den  enestaaende  Pinie  i  Haven  foran  Villa  Mellini 
tegner  sin  Krone  imod  Horisonten.  Lige  imod  Nord, 
umiddelbart  ved  den  stejle  Mur,  som  her  indfatter  Monte 
Pincio,  ligger  Villa  Borgheses  skyggefulde  Park,  og  hin- 
sides den  følger  et  kuperet  Terræn  med  lavere,  tildels  træ- 
bevoxede  Fjeldpartier,  som  skjule  Tiberen,  og  som  gaae 
over  i  blaalige  Fortoninger  af  fjerne  Højder.  Kold  og 
fattig  lyder  denne  Skildring  i  Ord,  sammenlignet  med  det 
fængslende  Skjønhedsindtryk,  som  Øjet  modtager  fra  dette 
af  Guderne  benaadede  Sted,  og  med  det  uforglemmelige 
Minde,  som  Tanken  bevarer.  Jo  bedre  man  kjender 
Rom,  jo  mere  man  har  lært  at  elske  Rom,  desto  mere 
fængsles  man  ved  Skuet  fra  Monte  Pincios  Terrasse, 
desto  hyppigere  drages  man  tilbage  hertil,  desto  inder- 
ligere   bliver    Længselen    efter    endnu    engang    at    kunne 

*)  Dette  Bjerg,  der  danner  et  saa  fremtrædende  Led  i  mange  romerske 
Prospekter,  har  Intet  med  Marius  at  bestille;  det  hed  i  gamle  Dage 
Clirus  Cinnæ,  og  den  saakaldte  Via  Triumphalis  førte  hen  over  det, 
men  efter  en  Sejr  over  Patricieren  Crescentius  i  Aaret  998  kaldte  den 
tydske  Hær  det  Mons  Gaudii ,  medens  Romerne  kaldte  det  Mons 
Malus,  og  ved  en  Forvanskning  er  deraf  opstaaet  det  nuværende 
Navn. 

mætte     sine    Øjne     og     fryde     sin     Sjæl     ved     dets     rige 
Herlighed. 

Ved  Mørkets  Frembrud  lukkes  Jernportene  til  Monte 
Pincio.  Der  har  ofte  været  Tale  om,  at  Haven  skulde 
holdes  aaben  indtil  henimod  Midnat,  og  det  er  vist,  at 
heroppefra  vilde  i  mørke  Aftener  Rom  med  dets  Melkevej 
af  Gasblus  yde  et  højst  interessant  Skue,  for  ikke  at  tale 
om  det  Fortryllende  ved  en  Maaneskinsbelysning.  Men 
Planen  er  hidtil  strandet  paa  den  betydelige  Udgift  ved  en 
tilstrækkelig  Belysning  og  et  fy ldestgj ørende  Tilsyn;  næsten 
hver  ny  Sindaco  begynder  med  at  optage  Tanken  paany 
og  nyder  i  den  Anledning  en  forbigaaende  Popularitet, 
men  tvinges  snart  til  at  lade  den  falde.  Ved  Solopgang 
aabnes  imidlertid  Passeggiataen  atter,  og  det  er  et  stort 
Spørgsmaal,  om  Monte  Pincio  ikke  er  allerskjønnest  i  de 
stille  Morgentimer.  Solen,  der  har  løftet  sig  over  Sabiner- 
og  Albanerbjergenes  Kjæde  ude  i  den  østlige  Rand  af 
Campagnaen,  kaster  da  sit  klare  Lys  hen  over  Peters- 
kuplen, Engelsborg  og  hele  den  vestlige  Højderække,  som 
begrændser  Horisonten.  Luften  er  saa  velgjørende  frisk. 
Imellem  Sirentræerne,  de  mørke  Stenege,  de  slanke  Palmer 
og  de  tætte  Aloebuske  funkler  Duggen  paa  Blomsterne, 
Fontanernes  Straaler  plaske  med  melodisk  Fald  og  spille 
i  Solglandsen  med  en  Regn  af  Diamanter,  skyggefulde 
Partier  af  Træer  og  Buske  indbyde  til  Hvile.  Midt  i  An- 
læget  knejser  den  Obelisk,  som  Kejser  Hadrian  indviede 
til  sin  begrædte  Yndling  Antinous.  Et  stort  Bassin  er 
prydet  med  en  Marmorgruppe,  i  et  andet,  bedækket  med 
rige  Bladplanter,  er  der  indrettet  et  sindrigt  Hydrokrono- 
meter,   et  Vanduhr,    hvis  Bevægelser   reguleres    ved  Vand- 

straaler,  der  vexelvis  nedtynge  kunstige  Blomsterbægere. 
Paa  begge  Sider  af  de  sig  slyngende  Veje  gjennem  An- 
læget  er  der  imellem  Laurbærbuske  opstillet  henved  et 
hundrede  Marmorbuster  af  Italiens  berømteste  Mænd,  af 
Politikens,  Videnskabens,  Kunstens  og  Poesiens  Heroer  fra 
Oldtiden  lige  til  vore  Dage,  nogle  af  dem  Kunstværker  af 
ikke  ringe  Værd,  og  det  har  sin  Interesse  at  gjennem- 
studere  dette  Pantheon.  Partilidenskaberne  have  ogsaa  her 
fundet  en  Tumleplads;  Cæsar  og  Macchiavelli,  Petrarca  og 
Raphael,  Boccaccio  og  Cimarosa  have  Alle  kunnet  enes 
om,  men  da  den  italienske  Regering  opstillede  Buster  af 
Giordano  Bruno  og  Arnold  af  Brescia,  kom  den  katholske 
Fanatisme  i  Bevægelse,  og  flere  Gange  hændte  det,  at  man 
om  Morgenen  fandt  disse  og  andre  »Kjættere«  styrtede  ned 
fra  deres  Fodstykker. 

Lige  udenfor  Porta  del  Popolo,  umiddelbart  under  den 
stejle  Mur,  som  imod  Nord  indfatter  Monte  Pincio,  ligger 
Villa  Borghese,  en  udstrakt  Park  med  mægtige  Alleer, 
brede  Kjøreveje  og  hele  Skovpartier,  der  omfatte  vide  Sletter. 
Med  stor  Liberalitet  er  denne  Park  af  Borghesernes  rige 
Slægt  aabnet  for  Publikum,  og  den  er  en  af  Roms  mest 
besøgte  Promenader,  den  daglige  Corso  tager  sædvanlig 
her  sin  Begyndelse.  Villaen  ligger  lavt,  der  er  ikke  fra 
den  store  Udsigter,  den  har  sin  Skjønhed  i  sig  selv.  Der 
er  noget  Alvorligt  og  Højtideligt  over  Villa  Borghese,  de 
mørke  Pinier  og  Stenege  give  den  især  ved  Efteraarstid  et 
næsten  melankolsk  Præg,  og  den  ægyptiske  Pylon -Portal, 
hvorigjennem  Hovedvejen  fører,  bidrager  Sit  til  at  for- 
stærke Indtrykket.  Et  stort  Hippodrom,  hvis  Arena  er 
sænket  ned  i  Jordsmonnet,    bruges  stundom  til  Folkefester, 

men  til  dagligt  Brug  anvendes  det  til  Boldtspil  af  den  ro- 
merske Ungdom,  og  er  man  heldig,  kan  man  her  træffe  at 
see  Elever  fra  de  gejstlige  Seminarier  hengive  sig  til  denne 
Idræt,  der  kun  daarlig  passer  med  den  lange  Præstekjole; 
det  er  et  pudsigt  Syn,  naar  Snese  af  disse  ellers  saa  al- 
vorlige unge  Mennesker  tumle  sig  lystig  mellem  hverandre 
paa  Grønsværet  med  den  sorte  eller  røde  Sottana  højt  op- 
kiltret  og  samlet  over  den  venstre  Arm  for  ikke  at  genere 
i  Løbet.  Familien  Borgheses  Sommerpalads  og  den  af- 
lukkede Privathave  optager  et  Hjørne  af  Parken,  og  til  den 
modsatte  Side  ligger  de  Kjørendes  sædvanlige  Maal,  det 
prægtige  Vandspring  med  de  fire  Havheste.  I  Havens 
fjerneste  Del  er  det  saakaldte  Casino,  hvis  Kunstskatte  en 
Dag  om  Ugen  ere  tilgængelige  for  Besøgende.  Ved  Aar- 
hundredets  Begyndelse  solgte  Fyrst  Camillo  Borghese  hele 
Familiens  rige  Samling  af  antike  Kunstværker  til  sin  Svoger, 
den  første  Napoleon,  men  saa  rig  er  den  romerske  Jord- 
bund paa  Levninger  af  Fortidens  Kunst,  og  saa  udstrakte 
ere  Borghesernes  Besiddelser,  at  en  ny  Samling,  næsten 
endnu  rigere  end  den  forrige,  atter  er  bragt  tilveje,  og  den 
har  i  det  smagfulde  Casinos  elegante  Sale  faaet  en  Op- 
stilling, der  væsenlig  bidrager  til  at  forhøje  dens  Værd. 
Dens  Pragtstykker  ere  en  Anakreon,  en  dandsende  Faun 
og  et  Juno- Hoved,  men  hvad  de  Fleste  formodenlig  bedst 
ville  erindre,  er  Canovas  Portræt-Statue  af  Pauline  Borghese, 
Napoleons  Søster  og  den  nys  nævnte  Fyrst  Camillos  Ge- 
malinde. Hun  er  fremstillet  som  Venus,  hvilende  halv 
nøgen  og  med  ikkun  et  let  Gevandt  paa  en  Løjbænk;  den 
noget  letfærdige  Dame  skal,  da  man  spurgte  hende,  hvor- 
ledes hun   havde   kunnet    sidde  Model  for  Kunstneren  i  en 

saa  let  Dragt,  have  svaret:  »Aa!  Der  var  altid  fyret  godt 
i  Kaminen!«  ■ —  Den  saakaldte  »Raphaels  Villa«,  som  en- 
gang hørte  til  Parkens  Prydelser,  blev  ødelagt  under  den 
romerske  Revolution  i  1849,  og  kun  nogle  ubetydelige 
Ruiner  ere  blevne  tilbage.  Det  er  i  Foraarstiden,  at  Villa 
Borghese  udfolder  sin  egenlige  Pragt  og  Tillokkelse.  Mellem 
Alleerne  og  Grupperne  af  de  eviggrønne  Træer  er  der  en 
Rigdom  af  Buske,  som  da  staae  bedækkede  med  det  dej- 
ligste Blomsterflor,  prangende  i  alle  Farver  og  udsendende 
en  balsamisk  Duft,  som  den  lette  Brise  fører  helt  op  til 
Monte  Pincios  Højder.  Hvad  man  selv  i  Vaaren  savner 
—  her  som  desværre  næsten  overalt  i  Italien  —  er  Fugle- 
sang. De  fleste  Sangfugle  tye  jo  længere  imod  Nord  for 
at  bygge  Rede  og  stifte  Familie ,  og  de  faa ,  som  vove  at 
blive  i  Syden,  efterstræbes  saa  vedholdende,  at  de  snart 
forsvinde.  En  næsten  trykkende  Stilhed  hersker  allevegne, 
der  sees  intet  andet  Levende  af  Dyreverdenen  end  de 
vevre,  smaragdglindsende  Firben,  som  smutte  fra  den  ene 
solbeskinnede  Plet  til  den  anden  og  halvt  nysgjerrige,  halvt 
ængstelige  kigge  frem  fra  deres  Skjul. 

Hinsides  Tiberen,  altsaa  imod  Vest,  løfter  der  sig  en 
anden  Række  Højder,  som  paa  denne  Kant  indfatte .  Rom ; 
de  udgjøre  i  Forening  Monte  Gianicolo,  det  Bjerg,  hvor 
Etruskerne  havde  deres  faste  Stade,  og  hvorfra  de  til  sine 
Tider  udøvede  et  Overherredømme  over  den  af  Latinerne 
og  Sabinerne  beboede  By  paa  Palatinerbjerget  og  Capito- 
lium.  Mons  'Janicuhis  strækker  sig  fra  Vatikanet  næsten 
i  ret  Syd;  dets  stejle  Skraaninger  skyde  ned  imod  den 
smalle  Slette   ved  Floden.     I   gamle  Dage   var   det  et  møj- 

sommeligt  Arbejde  at  komme  op  paa  Højderyggen;  til  San 
Onofrio,  helliget  ved  Mindet  om  Tasso,  og  til  San  Pietro  in 
Montorio,  hvorhen  Sagnet  torlægger  Apostelens  Martyrdød, 
kunde  man  kun  komme  ad  stejle  og  besværlige  Veje, 
næsten  ufarbare  for  Vogne.  Nu  er  dette  helt  anderledes. 
Pladsen  om  San  Pietro  in  Montorio  og  det  nærliggende 
AcquaPaola  er  forvandlet  til  smagfulde  Blomsteranlæg,  og 
brede  Kjøreveje  føre  i  magelige  Svingninger  fra  Flodbredden 
op  til  Højden.  Den  eneste  Ulempe,  som  er  bleven  tilbage 
fra  gamle  Dage,  er  den  store  Sværm  af  Tiggere;  det  er, 
som  om  alle  Roms  Krøblinger  og  Vanføre  havde  sat  hin- 
anden Stævne  herude  paa  de  Dage,  hvor  Eftermidags- 
Corsoen  efter  gammel  Skik  gaaer  ad  denne  Kant,  og  da 
Vognene  maae  kjøre  i  Skridt  paa  Grund  af  den  bratte 
Stigning,  kunne  de  trods  Krykker  og  Træben  forfølge  dem 
saa  længe,  at  man  tilsidst  giver  efter  for  deres  udholdende 
Paatrængenhed  for  uforstyrret  at  kunne  hengive  sig  til 
Nydelsen  af  det  skjønne  Panorama,  der  med  hver  Bøjning 
i  større  Pragt  aabenbarer  sig  for  Blikket.  Naar  man  om- 
sider har  naaet  Terrassen  foran  den  arkitektoniske  Dekora- 
tion, fra  hvis  brede  Nischer  de  tre  mægtige  Vandstrømme 
brusende  fosse  ned  i  det  rummelige  Bassin,  og  foran  Trappen 
til  Klosterkirken,  ligger  hele  Rom  udbredt  for  Tilskuernes 
Fødder.  Overblikket  er  herfra  endnu  friere  og  fuldstæn- 
digere  end  fra  Monte  Pincio.  Fra  Peterskirkens  Kuppel 
helt  tilvenstre  i  Billedet  indtil  Kirken  San  Paolo  udenfor 
Murene  langt  tilhøjre  ude  ved  en  Bugtning  af  Tiberen  i 
den  flade  Slette  brede  sig  Roms  Kirker,  Paladser,  tæt  be- 
byggede Kvarterer  og  øde  Ruiner,  en  umaadelig  Strækning, 
der  i  det  første  Øjeblik  gjør  et  overvældende  og  forvirrende 

Indtryk.  Det  varer  imidlertid  ikke  længe,  førend  bekjendte 
Enkeltheder  dukke  frem  af  Massen.  Monte  Mario  og  Villa 
Mellini  med  Pinien,  som  tegner  sig  imod  den  blaae  Luft; 
Engelsborg  med  Bronce-Engelen;  Kuplerne  paa  Piazza  del 
Popolo;  Terrassen  paa  Monte  Pincio,  nedenunder  denne 
Kuplen  af  Santa  Agnese  paa  Piazza  Navone  og  den  elegante 
Loggia  paa  Palazzo  Farnese ;  Villa  Medici  og  Trinitå  de' 
Monti;  den  høje  Kuppel  af  San  Andrea  della  Valle  og 
over  den  Pinierne  i  Villa  Ludovisi;  Kvirinalpaladsets  brede 
Fløje;  den  nøgne  Gavl  af  Kirken  Araceli  med  Capitoliums 
Taarn  samt  mellem  dem  Santa  Maria  Maggiores  to  Kupler 
og  slanke  Taarn;  de  tre  Buer  af  Constantins  Basilika  paa 
Forum  og  Coliseos  Ring  med  den  skraanende  Støttemur; 
Cypresserne  i  Villa  Mills'  Have  paa  Palatinerbjerget  og 
over  dem  San  Giovanni  in  Laterano  med  de  fritstaaende 
Statuer;  den  ensomme  San  Stefano  Rotondo  og  Villa  Matteis 
Fagade;  den  paladsagtige  Tobaksfabrik  med  dens  Søjleportal; 
Cecilia  Metellas  Grav  ved  den  appiske  Vej  ude  i  Campagnen; 
Porta  San  Paolo  med  Cestius-Pyramiden  og  den  protestan- 
tiske Kirkegaard;  Potteskaars bjerget  Monte  Testaccio  med 
det  høje  Kors;  et  langt  Stykke  af  den  gamle  aurelianske 
Mur;  endelig,  lige  nedenfor  San  Paolo  udenfor  Murene,  den 
moderne  Jernbanebro  over  Tiberen.  Hinsides  dette  om- 
fattende Panorama  af*  den  evige  Stad  breder  sig  den  vidt- 
strakte, grønne  Campagna,  hvis  yderste  Rand  imod  Øst 
dannes  af  de  tjerne  Bjerghøjder;  efter  det  enestaaende 
Monte  Soracte  følge  Monte  Leonessa,  Monte  Gennaros  høje 
Spids,  de  blaanende  Sabinerbjerge  med  Tivoli  og  Palestrina 
som  lysende  Punkter,  en  enkelt  Sneetop  af  Volskerne  og 
endelig   den    mørke  Række   af  Albanerbjergene  med  Rocca 

Priora.  Frascati,  Marino  og  Castel  Gandolfo,  overragede  af 
Monte  Cavos  høje  Pyramide.  Ved  Solnedgangen  ligger 
denne  herlige  Indfatning  af  Billedet  i  et  Hav  af  Lys  og 
glødende  Farver. 

Gregorovius  bruger  etsteds  det  Udtryk,  at  efter  det 
vestromerske  Riges  Undergang  og  under  den  Syndflod  af 
Barbari,  som  i  de  følgende  Aarhundreder  udgjød  sig  over 
Verden,  ragede  Rom  frem  »som  den  menneskelige  Civilisa- 
tions Ararat«.  Faa  Steder  føler  man  mere  det  Slaaende  i 
denne  Lignelse  end  paa  Terrassen  foran  San  Pietro  in 
Montorio.  Mere  end  een  Gang  i  disse  mørke  Aarhundreder 
brød  Ødelæggelserne  frem  med  ustandselig  Vælde,  kuld- 
kastede Alt,  hvad  mange  Slægtfølger  havde  opbygget,  og 
truede  hele  Menneskeslægtens  aandelige  Liv  med  Tilintet- 
gjørelse,  men  hver  Gang  frelstes  endnu  i  det  hellige  Rom 
en  Civilisationens  Ark,  og  fra  den  udgik  atter  først  en 
Krigens  Ravn,  saa  en  Due  med  Troens  Olieblad,  indtil 
omsider  en  ny  Literatur,  en  ny  Kunst,  et  nyt  Liv  bredte 
sig  over  den  hærgede  Verden  fra  dette  Frelsens  Sted.  Ingen 
Plet  paa  Jorden  har  gjennemgaaet  saa  forfærdelig  vexlende 
Skjæbner.  Verdens  største  Drama  er  foregaaet  paa  den 
Skueplads,  vi  have  liggende  for  vore  Fødder.  Fra  den 
glimrende  Periode  i  Republikens  sidste  Dage  og  Kejser- 
dømmets første  Aarhundreder,  hvor  Rom  maa  have  talt 
over  to  Millioner  Indbyggere  og  har  udfoldet  en  Pragt, 
hvorom  vi  nu  neppe  kunne  danne  os  en  Forestilling,  sank 
Byen  med  rivende  Hurtighed ;  allerede  i  det  fjerde  Aar- 
hundrede  efter  Christus  var  den  kun  en  Skygge  af  sig  selv, 
og  allerede  længe  før  det  vestromerske  Riges  Fald  havde 
den  ophørt  at  være  Kejserens  Residens.    Da  Totila  i  Aaret 

546  havde  indtaget  Rom,  var  der  ifølge  Procopius  kun  500 
Mennesker  tilbage,  alle  de  øvrige  vare  myrdede,  udvandrede 
eller  døde  af  Sult;  og  da  den  barbariske  Erobrer  Aaret 
efter  forlod  Rom,  udjog  han  selv  disse  sidste  elendige  Be- 
boere, saa  at  Byen  stod  fuldstændig  tom  i  40  Dage,  intet 
menneskeligt  Væsen  fandtes  mere  i  den  engang  saa  folke- 
rige Stad,  kun  Ulve  og  Ræve  tumlede  sig  imellem  Ruinerne 
og  Brandtomterne  og  levede  højt  paa  de  stinkende  Aadsler. 
Det  var  fra  Christendommen  og  Pavedømmet,  at  Frelsen 
og  Gjenfødelsen  udgik,  men  forfærdelige  vare  de  Kampe, 
som  maatte  udstaaes,  og  tungt  faldt  Hjemsøgelsen  paa  den 
evige  Stad,  dyrt  maatte  den  betale  den  store  Opgave, 
som  den  omsider  løste.  Lange  Tidsrum  af  Roms  Historie 
ere  indhyllede  i  et  Mørke,  som  det  aldrig  vil  lykkes  den 
videnskabelige  Forskning  at  gjennemtrænge.  Andre  Perioder 
af  Middelalderen  kjendes  igjennem  Krønikernes  naive  Skil- 
dringer, og  navnlig  have  vi  i  de  saakaldte  »Graphia«  og 
»Mirabilia«,  der  vare  Datidens  Rejsehaandbøger,  detaillerede 
Beskrivelser  af  de  dengang  endnu  bevarede  Oldtidslevninger 
og  af  det  sælsomme  Skue,  som  Byen  frembød,  efterat 
Kirken,  de  adelige  Slægter  og  Borgerskabet  havde  gjort 
den  til  Valpladsen  for  deres  blodige  indre  Stridigheder. 
I  Midten  af  det  trettende  Aarhundrede  var  enhver  større 
Bygning,  enhver  Ruin  forvandlet  til  en  Fæstning;  der  taltes 
mere  end  300  adelige  Kasteller,  de  fleste  opførte  paa  gamle 
Triumfbuer,  Templer  og  Theatre;  paa  de  udstrakte  Mure 
fandtes  andre  300  Taarne;  regnes  hertil  endnu  de  300 
Kirker,  som  dengang  stod,  har  man  dengang  fra  San  Pietro 
in  Montorio  kunnet  oversee  henved  tusinde  Taarne.  Alene 
den   energiske  Senator  Brancaleone   lod   1257    nedrive  mere 

end  140  Taarne  paa  adelige  Borge,  af  hvilke  et  stort  Antal 
vare  byggede  paa  Oldtidslevninger,  og  mangt  et  værdifuldt 
Monument  fra  Roms  bedste  Tid  blev  derved  uoprettelig 
ødelagt.  Efter  mange  Svingninger,  efter  uhyre  Tab  ved 
Pest,  Hungersnød,  Borgerkrige  og  fjendlige  Erobringer 
frembryder  Renaissancetiden  med  dens  Gjenopblomstren  af 
Videnskab  og  Kunst;  Rom  er  atter,  skjøndt  efter  en  langt 
mindre  Maalestok,  et  Rigdommens  og  Pragtens  Hjem.  Men 
Ulykkerne  ere  endnu  ikke  udtømte.  I  1527  er  den  store 
Plyndring,  og  Pavestaden  synker  under  Leo  X  med  Eet  fra 
85,000  Indianere  eller  endnu  mere  til  32,000,  hvortil  der 
svarer  en  endnu  større  Tilbagegang  i  Velstand.  I  den  By, 
som  nu  ligger  for  os,  lever  der  mellem  250  og  300,000 
Mennesker,  et  større  Antal  end  paa  noget  Tidspunkt  siden 
Kejsertiden,  og  dog  kun  en  ringe  Del  af  det,  som  fandtes 
i  den  i  Oldtidens  stolte  Dage.  Men  dens  Skjæbne  er  ej 
heller  hermed  udtømt :  Roma  vetusta  fut,  sed  nunc  nova 
Roma  vocabor! 

Ved  Acqua  Paola  ere  vi  ganske  nær  ved  Stadsmuren  og 
Porten  San  Pancrazio,  der  paa  omtrent  det  højeste  Punkt  af 
Mons  Janiculus  fører  ud  i  det  Frie.  Ogsaa  her  er  der  en 
Jordbund,  rig  paa  historiske  Minder,  de  yngste  af  disse 
fra  Aaret  1849.  Efter  Mordet  paa  Grev  Rossi  den  15de 
November  1848  og  Overfaldet  paa  Kvirinalet,  hvorved 
Pius  IX  var  bleven  tvungen  til  at  tage  et  demokratisk  Mi- 
nisterium, havde  Paven  søgt  sin  Frelse  i  Flugten ;  i  Kvinde- 
dragt og  i  den  bayerske  Gesandts  Vogn  var  han  den  25de 
November  flygtet  til  Gaeta,  og  dette  gav  Signalet  til  en 
provisorisk  Regering,  som  indkaldte  en  Notabelforsamling 
og  den  6te  Februar  1849   proklamerede   den   romerske  Re- 

publik.  Efter  Piemonts  Nederlag  ved  Novarra,  da  alle 
italienske  Forhaabninger  syntes  knuste,  gik  Styrelsen  af 
den  unge  Republik  over  til  et  Triumvirat  med  uindskrænket 
Magt,  i  hvis  Spidse  stod  Giuseppe  Mazzini,  den  store  Agi- 
tator og  Konspirator,  der  her  for  første  og  for  sidste  Gang 
fik  Lejlighed  til  at  vise  sine  Evner  som  Leder.  Kun  kort 
var  den  Frist,  som  levnedes  Triumviratet.  Louis  Napoleon, 
som  faa  Maaneder  i  Forvejen  var  valgt  til  den  franske 
Republiks  Præsident,  ansaae  det  for  nødvendigt  at  give  de 
konservative  og  katholske  Interesser  en  Garanti  ved  at 
gjenindsætte  Paven  paa  den  forladte  Throne,  og  allerede 
den  24de  April  ankrede  udenfor  Civita  Vecchia  en  fransk 
Flaade  med  en  Hær  under  General  Oudinot.  Roms  For- 
svar lededes  væsenlig  af  Garibaldi,  og  det  var  ved  Porta 
San  Pancrazio,  at  Hovedkampen  stod.  Den  gik  i  Begyn- 
delsen Franskmændene  imod,  de  blev  slaaede  tilbage  til 
Civita  Vecchia  og  maatte  rekvirere  Forstærkning  fra  Hjemmet, 
medens  de  indgik  en  Vaabenstilstand  med  den  lille  romerske 
Hærstyrke.  Imidlertid  trak  Skyerne  sammen  fra  alle  Sider 
imod  Republiken :  Spanierne  landede  ved  Tiberens  Munding, 
Neapolitanerne  besatte  Velletri,  Østerrigerne  rykkede  frem 
imod  Bologna,  og  for  ikke  at  lade  Andre  plukke  Sejrens 
Frugter  brød  Franskmændene  Vaabenstilstanden  paa  dens 
sidste  Dag.  Den  3die  Juni  fornyede  de  deres  Angreb,  tre 
Gange  blev  de  kastede  tilbage,  men  de  havde  besat  de 
udenfor  Muren  liggende  Villaer,  og  herfra  begyndte  de,  til 
Trods  for  alle  de  fremmede  Gesandters  Protester,  et  Bom- 
bardement paa  Rom,  efter  hvilket  de  atter  forsøgte  en 
Storm,  og  nu  paafulgte  en  blodig  ti  Timers  Kamp,  indtil 
Oudinot   omsider    gjorde    sig   til    Herre   over   det   saakaldte 

Vascello  di  Francia,  et  Terrænafsnit  tilhøjre  for  Vejen,  hvor 
vi  kjøre,  og  dermed  tillige  over  Garibaldis  Skandser.  Rom 
kapitulerede  den  3die  Juli  1849,  Mazzini  og  Garibaldi  drog 
bort  med  en  Skare  paa  6000  Mand,  den  Første  for  i  Schweiz 
at  gjenoptage  sine  Konspirationer,  den  Sidste  for  i  Syd- 
amerika at  forberede  sig  paa  den  store  Opgave  som  Fædre- 
landets Befrier.  Over  de  faldne  Republikanere  er  der  først 
for  nylig  rejst  et  Minde;  til  Ære  for  de  franske  Officerer 
og  Soldater,  som  her  offrede  deres  Liv,  har  der  længe  i 
Villa  Doria  Pamfilis  Have  pranget  et  pragtfuldt  Monument. 
Under  Bevægelserne  i  1867,  da  det  pavelige  Regimente 
var  saa  alvorlig  truet  af  Garibaldis  Friskarer,  blev  Porta 
San  Pancrazio  tilmuret,  og  den  vedblev  at  være  lukket  i 
lang   Tid  derefter. 

Ad  denne  Vej  gaaer  nu  to  Dage  om  Ugen  den  fashio- 
nable Kjørsel  til  Villa  Doria  Pamfilis  herlige  Park,  som 
da  staaer  aaben  for  Fodgængere  og  for  tospændige  Vogne, 
medens  alle  Enspændere  maae  standse  ved  Indkjørselen. 
Villaen  ligger  paa  den  vestlige  Skraaning  af  Monte  Giani- 
colo;  den  udstrakte  By  nede  ved  Tiberfloden  er  herfra  helt 
skjult,  kun  paa  enkelte  høje  Punkter  har  man  over  den 
murede  Vandledning,  der  fra  Bracciano-Søen  fører  Vandet 
til  Acqua  Paola,  og  som  danner  Parkens  Grændse,  en  be- 
grændset  Udsigt  til  Peterskirkens  Kuppel.  Den  fyrstelige 
Sommerbolig  ligger  omgiven  af  et  Haveanlæg  i  den  stive 
italienske  Stil  med  prangende  Blomsterbede,  buxbom- 
indfattede  Terrasser,  Marmorfontaner,  Kanaler  og  Smaaøer. 
Kun  en  særlig  Permesso  giver  Adgang  til  dette  Kasino  og 
til  det  ret  interessante  Columbarium,  en  gammel  Begravelses- 
plads,   der   er   opdaget   i   Nærheden.     Men   det   er  den  frie 

Park,  som  udgjør  den  egenlige  Tillokkelse  ved  Villa  Doria 
Pamfili,  og  Kjørevejen  er  slynget  med  saa  megen  Kunst, 
at  det  ikke  store  Terræn  gjør  Indtrykket  af  at  være  langt 
betydeligere,  end  det  i  Virkeligheden  er,  og  man  seer  ud 
over  et  vidtstrakt,  bølgende  Landskab  imod  Syd  og  Vest. 
Det  smukke  Pampas-Græs  med  sine  sølvglindsende  Fjerbuske 
paa  de  slanke  Stængler  groer  her  i  en  Fylde  som  neppe 
noget  andet  Sted ;  skyggefulde  Skovpartier  vexle  med 
maleriske  Veje  langs  brede  Vandløb,  og  i  Efteraarstiden 
spiller  Trævæxten  i  en  Rigdom  af  Farvetoner,  medens 
Vaaren  bedækker  de  store  Sletter  med  et  broget  Tæppe 
af  de  yndigste  Blomster.  Paa  Randen  af  en  Eng  knejse 
mægtige  Pinier,  og  her  samles  ved  Solnedgangen  alle  Krager 
og  Raager  fra  hele  Roms  Omegn,  kredse  i  mørke  Hær- 
skarer omkring  i  Luften  og  samles  tilsidst  til  en  højrøstet, 
pluddrende  Generalforsamling  i  de  højeste  Trætoppe. 

Hjemtouren  fra  Villa  Doria  Pamfili  kan  hensigtsmæssig 
lægges  langs  med  Stadsmurens  Vindinger  imod  Syd  og 
derpaa  ned  ad  Skraaningen  til  Porta  Portese,  igjennem 
hvilken  man  forbi  det  høje  og  skumle  Ospedale  di  San 
Michele,  nu  væsenlig  et  Varetægtsfængsel  for  Forbrydere, 
kommer  langs  Tiberen  til  Ponte  Rotto  og  dermed  atter 
befinder  sig  i  Hjertet  af  det  befolkede  Rom. 

JLJisse  Skildringer  fra  Rom  ere  voxede  op  til  et  Omfang, 
som  langt  overstiger  Forfatterens  foreløbige  Beregninger. 
Ethvert  af  de  behandlede  Emner  er  saa  rigt  og  fører  uvil- 
kaarlig  ind  paa  Skildringen  af  saa  mange  historiske  Remi- 
niscenser, at  Bladene  flyve  hen  ligesom  Dagene  under  et 
Ophold  i  Rom.  Der  vilde  endnu  være  saa  Meget  at  fortælle 
om  og  beskrive.  Palatinerbjerget  med  dets  rige  Minder, 
lige  fra  Levningerne  af  det  Roma  quadrata,  som  Romulus 
byggede,  til  Caligulas  stolte  Kejserborg,  Flaviernes  Palads 
og  de  under  Septimius  Severus  rejste  kolossale  Konstruk- 
tioner. Kirkefesterne,  som  endnu  trods  de  foregaaede 
Forandringer  spille  en  saa  væsenlig  Rolle  i  Roms  offenlige 
Liv,  de  snart  pompøse,  snart  naive  gejstlige  Højtideligheder, 
som  i  en  næsten  ualbrudt  Række  udfylde  Kirkeaaret.  Det 
øde,  drømmerige  Aventinerbjerg  med  dets  halvt  forladte 
Kirker,  Klostre  og  landlige  Villaer.  Det  nye  Rom,  en  hel 
Stad,  som  rejser  sig  paa  Esquilinerbjergets  Tomter  for  at 
give  Hjem  til  de  italienske  Regeringsmyndigheder  og  den 
indvandrede  Befolknings  mange  Tusinder.  Santa  Maria 
Maggiore,   Hjemmet  for  den  officielle   Mariadyrkelse  i  den 

katholske  Kirke  og  Skuepladsen  for  saa  mangt  et  verdens- 
historisk Optrin  i  de  følgende  Aarhundreder.  Santa  Ce- 
cilia, San  Teodoro,  Santa  Maria  in  Via  Lata,  San  Lo- 
renzo  og  San  Paolo  fuori  le  mura  og  saa  mange  andre 
af  Roms  Kirker.  Den  vidtstrakte  Campagna  med  dens 
utallige  Ruiner  fra  Oldtiden  og  Middelalderen.  Kata- 
komberne med  deres  uudtømmelige  Skatte,  som  nu 
drages  frem  for  Dagens  Lys  og  anskueliggjøre  en 
Tidsalder,  der  hidtil  har  været  begravet  i  det  dybeste 
Mørke.  Albanerbjergene  med  deres  talrige  Byer,  en- 
hver præget  af  sin  Ejendommelighed,  lige  fængslende 
ved  Naturens  Skjønhed  og  ved  Levningerne  fra  svundne 
Tider.  Disse  og  endnu  flere  Themaer  vilde  have  frembudt 
et  rigt  Stof  for  fortsatte  Skildringer. 

Og  ved  Siden  heraf  er  der  endnu  et  omfattende 
Emne,  som  det  i  højeste  Grad  vilde  have  interesseret 
mig  selv  at  behandle,  og  som  vistnok  ogsaa,  hvor  lidet 
jeg  end  kunde  gjøre  Fordring  paa  at  besidde  Be- 
tingelserne for  en  udtømmende  og  i  alle  Retninger 
fyldestgjørende  Skildring,  vilde  have  tiltalt  Læserne. 
Det  er  Brydningen  imellem  det  Gamle  og  det  Nye  i  det 
gjenfødte  Italiens  Hovedstad,  Kampen  imellem  Kirkens 
foreløbig  besejrede  Magt  og  det  konstitutionelle  Konge- 
dømme med  dets  lidenskabelige  og  alle  Diger-  over- 
svømmende Frihedstrang,  med  dets  store  ideale  Formaal 
og  dets  mange  svage  Sider.  Reaktionen  og  Fremskridtet, 
Klerikalismen  og  Internationalismen,  Overtroen  og  Vantroen, 
et  forstenet  Aristokrati  og  det  i  Utopier  hildede  Demokrati, 
italiensk  Nationalisme  og  kosmopolitisk  Katholicisme,  Scepter 
og  Tiara  føre  i  Rom  en  Kamp,    som   har  Betydning   langt 

ud  over  Italiens  Grændser.  Alles  Øjne  skue  hen  til  Rom 
og  følge  med  Spænding  Begivenhedernes  Udvikling,  thi  endnu 
gjælder,  om  encl  ikke  i  fuldt  den  samme  Udstrækning  som 
i  Middelalderen,  det  gamle  Ord:  Velimus,  nolimus,  enim 
rerum  caput  Roma  erit.  Italiens  politiske  Fremtid  er  et 
europæisk  Spørgsmaal,  men  den  katholske  Kirkes  Fremtid 
berører  hele  Verden,  og  i  den  Stilling,  hvori  de  to  Magter 
for  Øjeblikket  staae  til  hinanden,  kunne  de  ikke  blive,  der 
maa  findes  en  modus  vivendi,  og  denne  forudsætter  med 
absolut  Nødvendighed  en  vis,  om  end  begrændset  verdslig 
Uafhængighed  for  den  hellige  Stol.  Pavens  Magt  over 
hele  den  katholske  Kirke  kan  i  Længden  ikke  bevares 
under  en  ydre  Afhængighed  af  den  italienske  Stat;  hans 
Rige  kan  være  lille,  men  over  det  maa  han  være  souveræn 
Herre,  han  kan  ikke  nøjes  alene  med  Aandens  Verden. 
Skarpsindige  Tænkere,  hvis  Sympathier  staae  fuldt  paa  det 
gjenfødte  Italiens  Side,  hylde  den  Mening,  at  Rom  som 
Italiens  Hovedstad  ikke  kan  være  den  endelige  Løsning  af 
Spørgsmaalet ,  og  jeg  vedkjender  mig  at  helde  til  denne 
Anskuelse.  For  at  motivere  den  maatte  man  imidlertid 
komme  ind  paa  en  Skildring  af  Roms  og  Italiens  sociale 
Tilstande,  af  Stemningen  i  de  forskjellige  Samfundslag,  af 
Parlamentet,  Ministeriet,  Pressen,  de  offenlige  Forsamlinger ; 
man  maatte  paavise,  hvilke  betænkelige  Udskejelser  Friheds- 
livet alt  har  medført,  og  hvilke  reaktionære  Kræfter  der 
ruster  sig  til  at  drage  Fordel  af  de  begaaede  Fejl.  Der 
vilde  her  være  Stof  til  en  hel  Bog  for  sig. 

Det  koster  næsten  ligesaa  stor  Anstrengelse  at  rive  sig 
løs  fra  Sysselsættelsen  med  Erindringer  fra  Italien  og  dets 
Hovedstad  som  at  afbryde  selve  Opholdet  i  Rom.    Enhver, 


4o8  AFSKED. 

hvem  det  har  været  forundt  at  tilbringe  en  samlet,  rolig  Tid 
i  den  evige  Stad,  helliget  til  Studier  af  de  store  Forfattere 
og  til  Beskuelse  af  dens  Minder,  til  Arbejde  og  Nydelse, 
vil  vide,  hvilken  fængslende  og  bedaarende  Magt  dette  Liv 
udøver  over  Sindet.  Det  er  Faren  ved  et  længere  Ophold  i 
Rom,  at  det  frister  saa  stærkt  til  at  glemme  Virkeligheds-Livet 
og  dets  praktiske  Krav  for  at  give  sig  hen  til  den  Skjønhed 
og  Poesi,  som  her  i  saa  rig  Fylde  ombølger  Sjæl  og  Sandser. 
Hvor  herligt  at  kunne  blive  her  og  henleve  sine  Dage  un- 
der drømmende  Fordybelse  i  svundne  Tider  og  glad  Hen- 
givelse til  Øjeblikkets  Nydelse!  Det  kræver  en  Anstrengelse 
at  bryde  med  dette  Liv  og  atter  indordne  sig  under  Virkelig- 
hedens praktiske  Krav  i  det  fjerne  Hjem.  Den  maa  gjøres 
og  bliver  gjort,  men  Afskeden  fra  Rom  er  altid  tung.  In- 
gen, der  har  forstaaet  og  lært  at  elske  Rom,  drager  derfra 
uden  at  istemme  den  veemodige  Afskedshilsen,  som  allerede 
i  et  af  Middelalderens  første  Aarhundreder  en  Digter  sendte 
til  Byen  paa  de  syv  Høje: 

Non  possum  sicca  dicere  luce:   Vale! 

